
Činilo se najzgodnijim tri pomične svetkovine donijeti na 
početku 3. sveska. Ove se god. 1971. II svezak počinje upotre- 
bljavati 31. V, i to od 9. ponedjeljka kroz godinu (str. 86). U 
nedjelju se 6. VI uzima ono što je napisano za svetkovinu 
presv. Trojstva (god. C). Zatim 10. ponedjeljak kroz godinu 
(str. 119) itd. redom. U god. 1972. 6. V počet će se 7. ponedjelj- 
kom kroz godinu (sv. I, str. 362). U god. 1973. 11. VI počet će 
se 11. ponedjeljkom kroz godinu (str. 152). U god. 1974. 2. VI 
počet će se opet 9. ponedjeljkom kroz godinu itd. 

Zahvalnost traži da se spomene kako je dr Alojz Osterc 
(Maribor) upozorio našeg p. Bernarda Tomana na vrlo vrijednu 
zbirku »Geistliche Schriftlesung« koju izdavaju najbolji nje- 
mački stručnjaci za NZ (Trilling, Schelkle, Schiirman, Schna- 
dkenburg, Stčger, Zerwick i dr). Oni svaku knjigu NZ-a po- 
tanko tumače u doslovnom smislu i primjenjuju je na život 
u duhovnom smislu. Zbirka je i opremom vrlo lijepa, ali i vrlo 
skupa (preko 300 DM), a nabavio ju je spomenuti vrijedni 
subrat. Iz nje je u ova razmišljanja mnogo uzeto, posebno kod 
biblijskih odlomaka koji se opetuju, jer odgovara načinu kako 
je ovaj pothvat zamišljen. Šteta samo da još nisu na raspola- 
ganju tumačenja najtežih knjiga: Ivanova Evanđelja, Poslanice 
Rimljanima i Apokalipse. Osim te zbirke literaturi u 1. svesku 
treba dodati i omašne knjige »IL messaggio della salvezza — 
Corso completo di studi biblici« (Elle di ci, Torino-Leumann). 

Budući da je izražena želja da se dade i uputa za razma- 
tranje, u ovom će svesku čitaoci naći na posebnom kartonu 
takvu kratku uputu s molitvom prije i poslije razmatranja. 
Napravljena je prema uzoru gore spomenute njemačke zbirke 
koja je ima u svakom svesku. Kome ne treba, neka razmatranje 
obavlja kako ga Bog nadahne bez te pomoći, kao što ni dobrom 
pješaku nije potreban štap. No ponovno se stavlja na srce 
svima da ova razmišljanja upotrebljavaju s Biblijom pred 
sobom. Biblija nije pomoćni štap nego teren na kojem se kre- 
ćemo, a ove stranice mogu više ili manje poslužiti samo kao 
putokaz. . 

Još jednom upozoravamo da se ove godine za sve sedmi- 
čne dane »kroz godinu« kao 1. čitanje uzima god. I (a 1972. god. 
II itd. naizmjence), dok je evanđelje svake godine isto. 

I NEDJELJA PO DUHOVIMA : 
SVETKOVINA PRESV. TROJSTVA 


GOD. A 


1. č. Izl 34, 4b-6. 8-9: Gospodaru, Gospode Bože, milosrdan i 
milostiv. (str. 71) 


P. p. Dan 3, 52. 58. 54. 55. 56 (str. 871) 
P. Hvaljen i slavljen dovijeka! 


Između slika i likova kojima se nastoji predočiti litur- 
gijsku godinu i njezine blagdane upotrebljava se i elipsa. Ona 
ima tu prednost što sadrži dva žarišta, kao što su i u liturgij- 
skoj godini dvije glavne točke: Božić i Uskrs. Ta dva blagdana 
oko: sebe okupljaju sve dane božićnoga i vazmenog ciklusa. 
Kad smo ih sada Božjom milošću još jednom proslavili, eto 
pred nama dugog niza nedjelja i dana »kroz godinu«. Litur- 
gijski doživljena otajstva i obilato primljene milosti Isusova 
utjelovljenja i otkupljenja trebaju u ljubavi Duha Svetoga 
oploditi i neprestano usavršavati sve naše djelovanje. IZ 
zahvalnosti Ocu i Sinu i Duhu Svetomu — s kojima smo se 
sjedinili božićnim i vazmenim krugom — a i da drugu polo- 
vicu godine proživimo u ime i na slavu presv. Trojstva, litur- 
gija nam danas pruža njegov blagdan. 

Euharistijskim spomen-činom možemo u potpunom smislu 
doživljavati samo Kristova otajstva, dakako kao darove cije- 
loga presv. Trojstva i na njegovu slavu. Vjerske istine kao 
takve nisu predmet euharistijske celebracije koja posadašnjuje 
neki događaj iz povijesti našega spasenja. Stoga do 10. stoljeća 
Crkva nije poznavala poseban blagdan presv. Trojstva koje 
je spekulativna istina a ne otajstveni događaj. Uz to je dugo- 
trajna borba Crkve s arijanizmom, koji je nijekao Isusovo 
božanstvo, u liturgiji isticala samo Krista. Kad je sva Crkva 
prihvatila vjeru u njegovo božanstvo, počela se po samosta- 
nima svake nedjelje slaviti posebna misa u čast cijeloga presv. 
Trojstva. Naročito se isticala I nedjelja po Duhovima i malo- 
-pomalo je taj blagdan prešao u cijelu zapadnu Crkvu, čemu 
je najviše pogodovala filozofsko-teološka spekulacija tih sto- 
ljeća. U starom je Misalu ta misa istisnula vrlo lijepi misni 
obrazac I nedjelje po Duhovima koji se mogao uzeti samo u 
tjednu. 

Liturgijski su puritanci naših dana predlagali da se dokine 
taj srednjovjekovni blagdan. S pravom su prevladali pasto- 
ralni razlozi po kojima su i u obnovljenoj liturgiji ostali oni 

Gospodnji blagdani koji su već uvriježeni u Božjem narodu, 
iako ih Crkva nije poznavala kroz toliko stoljeća. To su u 
prvom redu blagdani presv. Trojstva, Tijela i krvi Kristove 
te Srca Isusova. Oni ne spadaju u nepomične blagdane (kao 
Prikazanje Gospodinovo, Navještenje, Preobraženje), nego do- 
laze odmah nakon završenoga vazmenog kruga. Stoga ih sta- 
vljamo na početak ovoga III sveska naših razmišljanja: prvi 
i spada odmah u I nedjelju po Duhovima, a druga dva će svat- 
ko lako uklopiti u odnosne dane bez obzira koji je to tjedan 
»kroz godinu«. Oni svojim mjestom i svojim značenjem u 
nekom smislu produžuju uskrsni ciklus i unose ga u »vrijeme 
kroz godinu«. 

Izabrani se narod SZ-a nalazio pod tolikim utjecajem 
okolnih naroda, koji su svi bili mnogobošci, da je u staro- 
zavjetnoj objavi vrlo i neprestano naglašavana istina: jedan 
je jedini pravi Bog. Tek nam je utjelovljena druga božanska 
osoba otkrila nutarnje bogatstvo Božjega bića. Starozavjetni 
pismoznanci nisu se usuđivali niti slutili što se krije u onim 
biblijskim izrazima, kao npr. u Izaijinom (6, 3) trostrukom 
»Svet«, koji su na neki način naviještali objavu presv. Troj- 
stva. Kad je Crkva i danas htjela uzeti jedno čitanje iz SZ-a, 
odabrala je odlomak koji opisuje kako je Mojsije doživio i 
susreo Božje veličanstvo. Bilo je to poslije nego je izraelski 
narod pao u idolopoklonstvo a razbijene su ploče zakona svje- 
dočile o raskinutom savezu između Boga i ljudi. Na Mojsijev 
se zagovor Bog smilovao i pozvao ga da se s novim pločama 
popne na brdo Sinaj da se obnovi savez. 

Bog je nevidljiv duh i Mojsije je mogao spoznati njegovu 
prisutnost samo u liku oblaka (RBT). Na Mojsijev zaziv Bog 
mu se objavi i predstavi s nekoliko izreka o svojoj naravi i o 
načinu svojeg postupanja s ljudima. Dok tu izjavu hebrejski 
tekst stavlja u usta samom Bogu, Vulgata i prema njoj lat. 
»Red misnih čitanja« donosi kao Mojsijev usklik. Ta razlika 
ne igra nikakvu ulogu jer ionako dolazi od Boga sve što znamo 
o njemu. Božje je veličanstvo, iako sakriveno u obliku oblaka, 
bacilo Mojsija na zemlju i potaklo ga da mu se pokloni i sa 
svom smjernošću moli za oproštenje narodu tvrde šije. A 
koliko je Božje veličanstvo, izabrani je narod mogao uvidjeti 
i iz činjenice da nitko nije bio u stanju gledati u svjetlost koja 
je izbijala iz Mojsijeva lica nakon toga razgovora s Bogom 
(r. 29-35). 

I mi danas kod bogoslužja trebamo najprije čitavim svo- 
jim bićem osjetiti veličinu Boga jedinoga kao takvoga. Tajni 
se presv. Trojstva smije približiti samo onaj koji ima pred 
očima da je Bog jedan jedini. Posebne će božanske osobe pravo 

upoznati tko najprije prizna jednakost njihova veličanstva te 
mu se pokloniti. U tu nam svrhu liturgija pruža nekoliko 
redaka iz pjesme triju mladića u užarenoj peći. Ona spada 
u tipične hebrejske hvalospjeve Bogu o kojemu svi želimo 
blago (dobro) govoriti (sloviti), jer i NZ »blagoslivlja« Boga 
(Rim 1, 25; 9, 5; 1 Pt 1, 3 itd.). U svakoj misi nakon »Svet« 
kličemo Bogu »Blagoslovljen« u koji je uključen i današnji 
»hvaljen, slavljen i uzvisivan«. Takvoga gledamo kako sjedi 
na prijestolju nad kerubima i takvoga pozdravljamo kad se 
otajstveno spušta k nama. 


2. č. 2 Kor 13, 11-13: Milost Isusa Krista i ljubav Boga i zajed- 
mištvo Duha Svetoga. (str. 159) 


U Pavlovim se poslanicama na tridesetak mjesta spominju 
sve tri božanske osobe zajedno. Za ovaj je blagdan Crkva naj- 
prije uzela tekst kojim misnik na početku bogoslužja riječi 
svečanije pozdravlja okupljene vjernike. Uzet je iz samog 
završetka II poslanice Korinćanima. Nakon što je apostol uko- 
rio nesložne Korinćane i čak im zaprijetio kaznom, nije htio 
tako zaključiti svoju poslanicu. Stoga ih na kraju naziva bra- 
ćom i poziva ih da se vesele. Kršćani se mogu radovati i rado- 
snima se osjećati samo u Bogu, a budući da je on Bog ljubavi 
i mira, njegovu će prisutnost Korinćani uživati koliko se 
budu usavršavali u složnom i mirnom življenju. Na to neka 
ih potiče sveti cjelov što ga izmjenjuju međusobno kod sva- 
koga bogoslužnog sastanka. Taj neka ih sjeća ne samo prisut- 
nih nego svih drugih kršćana koji ih pozdravljaju preko Pavla, 
svima zajedničkog učitelja i oca. Uzrok je i posljedica toga 
njihova bratskog jedinstva zapravo sjedinjenje s trima božan- 
skim osobama. Spominje ih s njihovim posebnim darovima 
r. 13 koji često, a naročito danas, liturgijski djelotvorno i nas 
obogaćuje i usrećuje. 

Kod nabrajanja božanskih osoba mi redovito spominjemo 
najprije Oca. Pavao se tako suživio s Kristovim otajstvom da 
u ovom i u tolikim drugim trinitarnim tekstovima na prvo 
mjesto stavlja Isusa Krista. Posve s pravom, jer smo u vezu 
s presv. Trojstvom i stupili preko Sina koji nam je objavio 
svog Oca i poslao svoga Duha. Sve što nam je Krist donio 
apostol obuhvaća izrazom »milost«, posve nezasluženi milodar. 
On je naš Gospodar-Kyrios bez kojega ne bismo poznavali 
ni uživali pravoga Boga. Utjelovljeni Sin Božji najveći je 
dokaz ljubavi Boga Oca prema nama koji nas je po Kristu 
posinio i tretira nas kao svoju djecu, Same od sebe dolaze na 
pamet Ivanove (3, 16) riječi: »Tako je Bog ljubio svijet.. .« 
Uz Kristovu milost i Očevu ljubav još »dar Duha Svetoga 

darovan svim kršćanima zapečaćuje među njima prisno: zajed- 
ništvo« (RBT 1486). To nam božansko zajedništvo nudi Biblija 
i liturgija, crpimo ga sa stola Božje riječi i Božje hrane. 

Dok se misnik sprema da nam evanđeoskim čitanjem navi- 
jesti ljubav trojednoga Boga, mi uz oduševljeni.Aleluja dajemo 
slavu Ocu i Sinu i Duhu Svetomu. Ako ni obnovljena litur- 
gija nije htjela preinačivati od davnine ustaljenu formulu te 
doksologije, pravo je da se barem razmišljajući sjetimo one 
koja je prevladavala kroz prva stoljeća i koja nas očevidnije 


. unosi u puninu odnosa između božanskih osoba i s njima.nas 


potpunije sjedinjuje: Slava Ocu po Sinu u Duhu Svetomu! 
A tih dubokih i životnih odnosa budimo što svjesniji i. svaki 
put kada se, sada dosta rijetkom, konkluzijom liturgijskih: mo- 
litava obraćamo Ocu po Sinu u jedinstvu Duha Svetoga. Uz to 
još svojoj doksologiji presv. Trojstvu danas dodajemo redak 
iz Otkrivenja (1, 8) koji nas nad sva vremena i nad sve prostore 
stavlja u vezu s onim »koji jest, koji bijaše i koji će doći«. Ima 
onih koji u tim trima izrazima gledaju pojedine božanske 0oso- 
be, ali najbolje se pokloniti jedinstvu u trojstvu Boga, kao što 
čini i današnje predslovlje koje pratimo to srdačnije što ga 
više ne ponavljamo kroz godinu. ' 


Ev. Iv 3, 16-18: Bog je poslao svoga Sina da se svijet spasi po 
njemu. (str. 79) 


Ne smijemo se čuditi što je za svetkovinu presv. Trojstva 
iz Evanđelja izabran odlomak koji na prvi pogled ne spominje 
sve tri božanske osobe. Rekosmo: na prvi pogled, jer liturgija 
odavna u ljubavi Oca, kojom je za nas predao svoga Sina, 
gleda treću božansku osobu, Duha Svetoga koji upravo izmje- 
ničnom ljubavlju veže Oca i Sina. Dosta se sjetiti da je stari 
Misal to evanđeosko čitanje imao na duhovski ponedjeljak. 
Iako ga novi Misal ima na 2. vazmenu srijedu, odlomak se čita 
i ove nedjelje da ga kao trinitarni tekst čuju najširi krugovi 
vjernika. Evo kako na temelju razlaganja: Augustina i Tome 
Akvin. dubokoumna benediktinka Emilijana Lčhr gleda u Bo- 
žjoj ljubavi treću osobu i nas s njom povezuje: »Bog. dariva 
sam sebe. I to najprije u samom sebi. Dariva se time što rađa 
Sina. A Sin time što onoga, koji njega rađa, upoznaje i ljubi 
— dariva na isti način sebe za uzvrat Ocu. Treći u Bogu, ži- 
votni dah koji struji između oba, Duh Sveti, jest darivanje i 
uzvraćanje između Oca i Sina. No Božja ljubav koja se dariva 
u sebi također se prelijeva i izvan sebe. U Sinu se ona dariva 
svijetu. Otac »predaje Sina«. Izručuje ga utjelovljenju, trplje- 
nju, smrti. Na taj način njegova smrt oduzima grijeh svijeta 
i tu oslobađa mjesto za Boga koji se daje svijetu«. 

Od bitne je važnosti imati neprestano pred očima tu lju- 
bavnu vezu između trojednog Boga i nas. Mi stvorovi ne mo- 
žemo Boga spoznati nego po njegovim djelima, a ta su dokaz 
i izliv božanske ljubavi, što osobito vrijedi za djelo otkupljenja 
i još više za način kojim je ono izvedeno. Sa svojim pojmo- 
vima o osobi, naravi i biti — a pogotovo spekuliranjem o Bo- 
žjim »izlaženjima« i circumsesiji — možemo vrlo malo prodri- 
jeti u tajanstveni Božji život. Biblija nam za to pruža vrlo 
malo elemenata i liturgija se u to zapravo ne upušta. (Tko je 
željan teološke spekulacije neka uzme u ruke veliko djelo dr 
Bakšića o presv. Trojstvu). Mnogo je važnije i korisnije sa 
zahvalom i predanom ljubavlju razmišljati što su tri božanske 
osobe zamislile i izvele za nas i za naše spasenje. S toga je 
gledišta ovaj odlomak najnaravniji zaključak proslavljenih 
ciklusa Božića i Uskrsa, a time i temelj današnjeg blagdana. 
Presv. Trojstvo za nas je nedohitna tajna, ali je i naš izvori 
naš cilj. 

Dakako, pod uvjetom da ozbiljno uzmemo i dva druga 
retka današnjeg odlomka: život vječni u Bogu ima samo onaj 
koji vjerom prihvaća njegova Sina. Neizmjerno utješno zvuči 
evanđeoska tvrdnja, koju ističe i naslov perikope, da Bog nije 
poslao svoga Sina da sudi nego da spasi svijet. I spasit će se 
svi koji u nj vjeruju, a sami sebe osuđuju oni koji neće da 
vjeruju. Evangelizacija svijeta nema druge svrhe nego da 
Krist svima bude ono zašto je poslan od Očeve ljubavi: Spasi- 
telj. To vrijedi i za naše doba. Značajno je da II vat. sabor 
citira taj tekst na kraju dekreta o prezbiterima (22). Crkva 
zna za njihovu »prividnu jalovost obavljenja posla i tešku 
osamljenost koja ih može dovesti u opasnost da klonu duhom«. 
Upravo zbog toga im poručuje: »Ali Bog je i današnji svijet 
— povjeren ljubavi i služenju pastira Crkve — tako ljubio da 
je svoga jedinorođenog Sina predao za nj. Zaista, ovaj svijet 
koji je doduše sapet mnogim grijesima, posjeduje također ne 
male mogućnosti«. I on je sposoban da se obogati ljubavlju 
presv. Trojstva. Potrebne su mu samo svete duše koje će mu 
je posredovati i naviještati je više djelima nego riječima. Da 
se konačno sve okrene na slavu Ocu i Sinu i Duhu! 

GOD. B 


1. č. Pnz 4, 32-34. 39-40: Gospod je Bog gore na nebu i ovdje 
na zemlji — drugoga nema! (str. 145) 


P. p. 32, 4-5. 6 i 9. 18-19. 20 i 22 (str. 493) 
P. Blago narodu koji odabra Gospodin sebi za baštinu! 


Misna čitanja nekog blagdana, i kad su izabrana za tri 
godine, redovito tvore jednu cjelinu. Njihovo je ustrojstvo na 
blagdan presv. Trojstva vrlo slično. U sve tri godine 1. čitanje 
predočuje uzvišenog Boga kakvoga je poznavao SZ. To je po- 
znavanje temelj novozavjetnoj vjeri u trojednog Boga. Treba, 
naime, uvijek iznova naglašavati da smo mi kršćani mono- 
teisti i da trinitarna objava NZ-a nimalo ne smije umanjivati 
naše uvjerenje da je Bog jedan jedincat. Nije to važno samo 
zbog nekršćanskih jednobožaca (Židova i muslimana), nego još 
više zbog točnijega i sveobuhvatnijeg gledanja na Božje Troj- 
stvo. Znamo da Biblija ne pozna taj izraz, a još manje odgo- 
vara objavi često ponavljana formula: Bog Otac nas je stvorio, 
Bog Sin nas je otkupio, Bog Duh Sveti nas je posvetio. Sve 
su tri božanske osobe bitno sudjelovale kod svih tih triju 
velikih djela i uopće kod svih Božjih nastupa i čina izvan 
njega, prema vani. Upotrijebimo blagdan presv. Trojstva da 
u sebi osvježimo uvjerenje izraženo u naslovu današnjega 
1. čitanja. 

Nauk je o Bogu u cijelom Mojsijevu Petoknjižju vrlo 
uzvišen, što je izraženo i u redigiranim govorima velikoga vođe 
izabranog naroda. Te su opomene i poticaji nastali kod kona- 
čne ređakcije Petoknjižja, u prilikama koje odgovaraju vlada- 
vini kralja Jošije (640-609) kada je izvedena vjerska obnova 
izabranog naroda. Pismoznanci i proroci, koji su u tu svrhu 
nastupali u Božje ime, pozivali su narod neka se sjeća velikih 
Božjih djela: stvaranja i još više izbavljenja iz egipatskog 
sužanjstva. Koliko je vjerskog ponosa i oduševljenja u r. 39! 
Značajno je isticanje da je jedan te isti Bog koji kraljuje gore 
na nebu i koji upravlja ovdje na zemlji. Nama je kršćanima 
to mig da promatrajući raznovrsna Božja djela i njegova svoj- 
stva koja se u njima izražavaju sve ipak pripisujemo trojed- 
nom Bogu. Posve isto kao Izraelci, ali s mnogo više ljubavi 
koja je svojstvena NZ-u, dužni smo i mi obdržavati Božji 
zakon ako želimo da nam bude dobro na zemlji i da stignemo 
u obećanu nebesku domovinu. Ljudska ovisnost o Bogu traži 
ponizno prihvaćanje i predano izvršavanje njegovih zapovi- 
jedi. Inače, pravo veli »Nasljeduj Krista« odmah na početku, 


»što ti koristi da o sv. Trojstvu mudro raspravljaš ako nisi 

ponizan, zbog čega se i ne sviđaš sv. Trojstvu?« Naša je dog- 
matika najuže povezana s moralkom i ascetikom. 
2. č. Rim 8, 14-17: Primiste Duha posinaštva u kojemu kličemo: 


Abba! Oče! (str. 132) 


Pripjevni je psalam redovito naš odgovor na 1. čitanje, 
ali po neki se put odnosi i na drugo, ili spaja prvo i drugo 
čitanje. Danas imamo takav slučaj: ako su se Izraelci ponosili 
što ih je. jedini pravi Bog Stvoritelj izbavio iz ropstva i u 
ognju im dao zakon života, svi mi od Krista otkupljeni nazi- 
vamo sebe blaženima jer nas je Gospodin odabrao sebi za ba- 
štinu. Promatrajući sve njegove naravne i nadnaravne darove 
neprestano moramo ponavljati: puna je zemlja dobrote Go- 
spodnje! Misleći na tijelo ljudi se brinu za tjelesnu hranu, 
ali mi znamo da nam je uvijek prostrt stol duhovne hrane 
i da za nas nema dana gladi. Našemu pouzdanju u Bogu odgo- 
vara njegova dobrota. Drukčije nije ni moguće kad smo mi 
Božja i on naša baština (RBT). Ponovivši šest puta taj pojam 
još smo više spremni da čujemo Pavlovu poruku o našem Bo- 
žjem posinaštvu. 

Kao što je čovjek čovjek samo dok je ljudski duh u njemu 
tako smo Božji, Božji sinovi, kad nas vodi Duh Božji. Apostol 
je prije toga govorio o borbi između tijela i duha koja se odi- 
grava u svakom čovjeku, a onda nastavlja da u kršćanima nije 
dosta samo da prevladava ljudski duh nego da nas vodi Božji 
Duh. Nije dosta da je taj Duh statično u nama nego treba da 
nas dinamično vodi. Augustin, koji je toliko razmišljao o odno- 
su milosti i slobodne volje, uz tu riječ zapaža: »Tkogod će mi 
prigovoriti: Ako nas vodi Duh, onda nismo mi koji djelujemo 
(u izvorniku je taj glagol upotrijebljen za ulogu Duha u nama). 
Odgovaram: djeluješ i vođen si u isto vrijeme, a onda djeluješ 
dobro kad si vođen od dobra«. Duh nas Božji vodi blago i 
ljubezno, jer Bog ne postupa s nama kao s robovima nego kao 
s posincima. Poput njegova jedinog Sina i mi imamo pravo 
Boga zvati: Oče! Tako nas je naučio sam Krist (Mt 6, 9). A 
kad smo s Kristom Božji su-sinovi, onda smo s njim i suba- 
štinici: ovdje sudionici njegova trpljenja a u nebu sudionici 
njegove proslave. To je dar Oca i Sina i Duha Svetoga nama. 

Tajna nam .je presv. Trojstva bliska tek sa stanovišta 
našega božanskog posinaštva. Stoga ovaj tekst sadrži tako 
jasno isticanje Oca i Sina i Duha. Od Boga smo Oca primili 
Duha Svetoga koji je ujedno Duh Kristov pa nas u Sinu čini 
Božjim posincima i subaštinicima. Kad smo posebno primili 
Duha Svetoga, onda je on i posebna Božja osoba, što je još 
istaknuto i tvrdnjom da on u nama svjedoči (da smo djeca 

Božja) a svjedočiti može samo osoba. Da smo u Sinu Očevi 
posinci, uz Oca i Sina svjedoči ta treća božanska osoba. I još 
jedna krasna misao: Duh Sveti je susvjedok s našim. duhom. 
»Naš duh, tj. nadnaravni instikt što ga u nama proizvodi Duh 
Sveti svjedoči da smo sinovi kad kao sinovi kličemo: Abba- 
-Oče!« (Prat). Značajno je da je Pavao tu upotrijebio aramejski 
usklik i da ga tumači grčki. Valjda time podsjeća Rimljane 
na početak Gospodnje molitve, a u svakom je slučaju to izraz 
nježnosti. Dakle sve naše naravno i nadnaravno biće zna da 
nam je Bog Otac, da smo mu po Sinu posinci i da je Duh 
Sveti naš životvorac. Jednom riječju: Božja smo baština i naša 
je baština čitavo presv. Trojstvo. 


Ev. Mt 28, 16-20: Krstite ih u ime Oca i Sina i Duha Svetoga. 
(str. 28) 


Zaključak je prvog Evanđelja zaista svečan: S malo riječi 
opisuje zadnji Isusov vidljivi sastanak s učenicima pa se čita 
i na blagdan Uzašašća (god. A). I u tom su času apostoli poka- 
zali da su — ljudi: padoše ničice netom ga ugledaše, no neki 
i posumnjaše. Pred njima je Bog a oni ostaju ljudi. Kako 
suvereno i upravo gordo odzvanja Isusova izjava: »Dana mi 
je sva vlast na nebu i na zemljil« Kao takav naređuje aposto- 
lima, a preko njih svim misionarima i krstiteljima, što im je 
činiti. Stoga Crkva preporučuje da se taj odlomak čita kod 
mise za evangelizaciju naroda, na dane svetaca misionara, kod 
krštenja. Uz to II vat. sabor primjenjuje taj tekst s raznih 
vidika na sve vjernike pa ga u svojim dokumentima navodi 
dvadesetak puta. Isus jednom riječju obuhvaća čitavo svoje 
evanđelje i sve svoje poslanje koje sada izručuje ljudima da 
ga nastave. »Ne radi se toliko da »vide« Isusa koliko da ga 
shvate i slušaju« (Algisi). Time će se svi osposobiti da budu 
kršteni u ime presv. Trojstva i prema tome zaslužiti da i na 
zemlji uživaju Kristovu prisutnost. Krštenje nas čini udovima 
Krista koji je po sakramentima Crkve s nama i u nama. A 
kad nastupi svršetak svijeta, onda ćemo u punini osjetiti što 
znači da smo kršteni u ime Oca i Sina i Duha Svetoga. Do tada 
nam je presv. Trojstvo tajna kao što nam je i krštenje sakra- 
menat-otajstvo, znak nevidljive milosti. Po vjeri u tu tajnu 
i primanjem tog otajstva za kršćanina počinje novo, božansko 
bivovanje. 

Na taj način i današnji evanđeoski odlomak ne naviješta 
samo tajnu presv. Trojstva nego i nas dogmatikom, liturgikom 
i moralkom povezuje s Ocem i Sinom i Duhom Svetim. Kao 
da je Augustin imao pred sobom sva tri današnja čitanja kad 
je uskliknuo: »Gospode Bože moj, vjerujem u tebe, Oca i Sina 

i Duha Svetoga. Ne bi naime Istina kazala: Pođite i krstite sve 
narode u ime Oca i Sina i Duha Svetoga, kad ti ne bi bio 
Trojstvo. Ne bi, Gospode Bože, zapovijedio da se krstimo u ime 
onoga koji nije Gospodin Bog. Niti bi božanski glas bio kazao: 
Čuj, Izraele, Gospodin Bog naš je jedan Bog, kad ne bi tako 
bio Trojstvo da si jedan Gospodin Bog. I da si ti, Bože, samo 
Otac, i da si samo Sin, Riječ tvoja, Isus Krist, i da si samo 
dar vaš, Duh Sveti, onda u Pismima istine ne bismo čitali: 
Poslao je Bog Sina svoga, niti bi ti, o Jedinorođeni, kazao o 
Duhu Svetom: Koga će Otac poslati u moje ime, i još: Koga 
ću vam ja poslati od Oca«. 

Tajna presv. Trojstva na zemlji ostaje tajnom, ali za kršća- 
nina isto tako i božanskom objavom utvrđena činjenica. I to 
ne činjenica koja stoji sama za sebe, nego stvarnost u koju 
smo uronjeni i s kojom smo zauvijek sjedinjeni. Da mi se toga 
sjetiti barem kad god u doksologiji presv. Trojstvu izgovaram 
želju: »...i sada i u vjeke vjekova. Amen«. 


GOD. C 


1. č. Izr 8, 22-31: Mudrost je rođena prije nastanka zemlje 
(str. 616) 


P. p. 8, 4-5. 6-7. 8-9 (str. 475) 
P. Gospodine Bože naš, kako je divno ime tvoje po svoj zemlji! 


Ako su u SZ-u vrlo nepotpune i rijetke slike i izreke koje 
se mogu uzeti kao trinitarne, mnogo je jasnije opisana Mu- 
drost kao posebna božanska osoba. Danas čitamo jedan takav 
tekst koji pokazuje da su u zadnje doba židovske povijesti 
nadahnuti pisci, a prema njima i pismoznanci, mudrost sma- 
trali ne samo kao Božje svojstvo nego kao osobu. Odlomak je 
više puta dolazio u starom Misalu na Marijine blagdane, a tu 
mogućnost pruža i novi Misal koji razlog te primjene označuje 
naslovom: Marija, prijestolje Mudrosti. Tu se liturgija pridru- 
žila najstarijim kršćanskim teolozima koji su starozavjetnu 
objavu tumačili pomoću novozavjetne. Jedan od prvih teologa 
duhovito tumači u kojem je smislu Božja Mudrost mogla reći 
da ju je Bog stvorio: »Božja je Mudrost počela upravljati 
putevima kojima Bog djeluje i proviđa tek nakon što je stupila 
u vezu sa stvorovima. To je njezin odnos prema stvarima 
koje postoje od Stvoritelja, ali one joj ne pridonose ništa da 
ona bude Mudrost. Njezin je odnos prema stvorovima takav 
da se ona naziva početkom svega i bićem koje stvara... Dakle 

ona je početak i drugarica stvorenjima. Ona je kao Mudrost, 
sin Božji, postojala prije stvorova pa i kad kaže: »Gospodin 
me stvori«, to treba shvatiti ne o njezinu bivstvu nego o nji- 
zinu aodnosu prema stvorenjima« (Didim Slijepi, ustanov. alek- 
san. škole). 


Starozavjetna mudrost ne iznosi samo svojim riječima 
iskonske veze Mudrosti (RBT) s vremenom i prostorom nego 
pruža podlogu kasnijoj Ivanovoj (1, 2-3) tvrdnji o Božjoj Rije- 
či: »Ona u početku bijaše kod Boga. Sve je po njoj postalo 
i ništa što postoji nije bez nje postalo«. Za nas je osobito važno 
da Biblija stvaralačku Božju Mudrost prikazuje kao osobu koja 
Boga razveseljuje i pred njim od radosti »igra«, a ujedno su 
njoj radost djeca čovjekova. Dakle Mudrost nije samo Božja 
osoba nego ona među ljudima boravi i djeluje, a prorok će 
Baruh (3, 8) reći: »Ona se na zemlji pojavila, među ljudima 
udomila«. Sve je to pripremalo vrhunac objave kako ga je 
izrazio Ivan (1, 14): »I Riječ je tijelom postala i nastanila se 
među nama«. Prema tome je smisao ovog čitanja posve u 
skladu s onima prošlih godina na ovaj blagdan: liturgiji nije 
toliko do toga da teološkom spekulacijom prodiremo u nepri- 
stupačnu tajnu presv. Trojstva nego da što bolje upoznamo 
djela triju božanskih osoba, izvedena za nas, te da postanemo 
otajstveni sudionici u tim djelima koja traju i koja će se pro- 
dužiti u vječnost. 


Tko bi imao volje u Misalu tražiti kada je dosad ps. 8. 
upotrebljen za pripjev, našao bi ga u 1. utorku »kroz godinu« 
i u uskrsnom četvrtku, dakle malo poslije Božića i odmah po 
Uskrsu. Neka nam to bude mig da danas istim psalmom izra- 
zimo svoje udivljenje i zahvalnost općenito Bogu, a posebno 
drugoj božanskoj osobi za djelo utjelovljenja i otkupljenja. 
Divno je Božje ime po svoj zemlji — to znamo i priznajemo 
već kao stvorovi ali još mnogo prodornije i srdačnije kao 
otkupljenici, 


2. č. Rim 5, 1-5: K Bogu po Kristu u ljubavi koja je izlivena po 
Duhu! (str. 130) 


Kad pročitamo ili čujemo ovaj odlomak pa onda pdgle- 
damo naslov koji daje liturgija, ne možemo ne osjetiti njegov 
dinamizam. Pogotovo se to mora naglasiti jer u prijevodu nije 
sačuvana usmjerenost koju ističe original. Nakon što smo 
vjerom opravdani imamo po Kristu mir, nešto kao: slobodan 
put, dakako prema Bogu. Na taj način još bolje shvaćamo što 
znači jedan od temeljnih pojmova Pavlove teologije: oprav- 
danje (RBT). I II vat. sabor uči da se svi kršteni »vjerom 
opravdani u krštenju, pritjelovljuju Kristu, pa se zato s pra- 

vom rese kršćanskim imenom, a sinovi ih katoličke Crkve 
zasluženo priznaju za braću u Gospodinu« (E 3). Svi se mi 
možemo ponositi pravom vjerom jer smo po njoj oslonjeni 
na nadu u slavu Božju, tj. da će nas Bog proslaviti u vječnosti 
i usrećiti svojom slavom. No Pavao bi bio sanjar, kad ne bi 
vidio i jasno istaknuo da se k slavi dolazi samo po križu. Taj 
je paloj ljudskoj naravi odvratan, jer su nam nevolje zaista 
ne-voljne, ali kad su one nužne za vječnu proslavu, onda ih 
ne samo volimo nego se njima i ponosimo. To je zaista mo- 
guće, jer se ponosimo onim što nam one konačno donose. 


Apostolovo je stupnjevanje vrlo konkretno: nevolja — strp- 
ljivost — prokušanost — nada. A nada u Boga ne može nas 
razočarati. 


Zašto nas nada ne može razočarati? Jer Bog nije ostao 
samo kod riječi kojima nam je za strpljivo podnesene nevolje 
obećao vječnu slavu, nego nam je kao dokaz i zalog za ispu- 
njenje svojeg obećanja dao svoju ljubav. Nju kao da Pavao 
gleda kako je Duh Sveti izlijeva u naša srca. »Od svih ljudskih 
riječi s njihovim bogatstvima i ograničenjima, riječ »ljubav« 
najbolje nam može dati da nazremo misterij Boga-Trojstva, 
uzajamno i vječno darivanje Oca, Sina i Duha Svetoga« (RBT 
504), Ako je u drugim tekstovima ovog blagdana bio prikazan 
postupak kako je trojedini Bog sišao svojim djelima k nama, 
ovih nam nekoliko riječi pokazuje kako .se mi vjerom, 
nadom i ljubavlju dižemo k Bogu. Time nije rečeno da se 
dižemo sami, naprotiv, sve su te tri kreposti Božji dar. One 
su miraz Crkvi i svakoj krštenoj duši, miraz što ga sa sobom 
donosi Duh Sveti koji nam je dan, bolje, koji nam se nepre- 
stano daje. Tko sve to ima na pameti lako će shvatiti što nam 
sve može značiti ovaj blagdan ovako prikazan trinitarnim 
tekstovima apostola Pavla. ž : 

Sve su te misli našle svoju jeku i u vrlo sadržajnoj molitvi 
današnjeg blagdana: »Bože Oče, koji si šaljući na svijet Riječ 
istine i Duha posvećenja objavio ljudima svoju divnu tajnu, 
daj nam ispovijedanjem prave vjere priznavati slavu vječnoga 
Trojstva i klanjati se tvome jedinstvu u moći veličanstva«. A 
da te misli.nisu svojstvene samo ovom blagdanu. uvijek nas 
iznova može podsjećati VIII predslovlje novog Misala za nedje- 
lje »kroz godinu«. Pod značajnim naslovom »Crkva okupljena 
jedinstvom 'Trojstva« ima ovaj bogati tekst: »Htio si sinove, 
koje je zloća grijeha daleko odvukla, krvlju svoga Sina i moću 
Duha opet k sebi okupiti u jedno: da narod, združen jedin- 
stvom Trojstva, bude spoznat kao Crkva, Kristovo tijelo i 
hram Duha na hvalu tvoje mnogovrsne mudrosti«. 


Svetkovina presv. Trojstva — 19 


Ev. Iv 16, 12-15: Sve što god Otac ima, pripada meni; Duh će 
uzeti od onoga što je moje i to će objaviti vama. (str. 93) 


Prvo je čitanje danas govorilo, prema mogućnosti staro- 
zavjetne objave, o prvim dvjema božanskim osobama. Evan- 
đeoski nam odlomak jasno predočuje čitavo presveto Trojstvo, 
a posebno ističe veze između druge i treće osobe. Duh će Sveti, 
naime, nastaviti Isusovo djelo na zemlji: kao Duh istine uvest 
će Kristove sljedbenike u svu istinu. Gospodin je apostolima 
imao još mnogo toga reći iako je malo prije (Iv 15, 15) izjavio 
da im je saopćio sve što je čuo od Oca. Točno, saopćio im je 
sve što su tada mogli primiti. Onaj koji poučava ne gleda na 
svoje znanje nego se obazire na sposobnost shvaćanja onoga 
koga uči. Mi ljudi na to često zaboravljamo, Isus nije zabo- 
ravljao. Time je ujedno pokazao da će u njegovoj Crkvi nepre- 
stano rasti spoznanje objave, a Ćiril Aleks. gleda još dalje: 
»Isus je učenicima otkrio sve što spada na vjeru, ali ne sve 
kako će im kasnije biti otkriveno, a pogotovo ne tako kako će 
im jednom biti otkriveno u vječnom gledanju«, 

»Kristovo obećanje ne vrijedi isključivo za apostole nego 
u njima i Crkvi svih vremena, ta Duh Sveti im je i dan da 
s njima ostane uvijek (14, 17)... Isusova Crkva treba posje- 
dovati istinu u neokrnjenom opsegu i neprestano se bogatiti 
njezinim razvojem. U Crkvi ne postoji relativizam istine. Ona 
se treba nalaziti u punom svjetlu istine, treba biti »Crkva 
živoga Boga, stup i podloga istine« (1 Tim 3, 15). U njoj smije 
biti samo istina, sigurna i potpuna istina na kojoj će ljudi moći 
graditi svoj život u nepokolebljivu povjerenju. Teško je zami- 
sliti neku opsežniju i snažniju ulogu od te zadaće Duha Sve- 
toga. Njegova pomoć ne može i ne smije Crkvi nikada manj- 
kati, jer svako vrijeme, da, i svaki ud Crkve uvijek iznova 
prima u se objavljenu istinu te je obrađuje svojim snagama 
i prema svojim okolnostima. Da uz subjektivno primanje i 
daljnje predavanje istine kroz sve izmjene vremena, kultura 
i duhovnih strujanja Kristova istina ostane nesmanjena i 
neiskrivljena, pače, da njezino shvaćanje raste organskim 
razvojem uz sudjelovanje najraznovrsnijih ljudskih faktora, 
za to je potrebno neprestano djelovanje Duha Svetoga koji će 
sve čuvati, buditi i promicati. On daje Crkvi poštovanja punu 
vjernost kojom ona kroz vremena čuva baštinu apostolske 
vjere i ujedno potiče neprestani napredak u shvaćanju objave. 
On svojim poticajima budi sav duhovni rad crkvene teologije 
i oplođuje je. On opet snagom svoje ljubavi čini da se sve 
različite spoznaje uključe u jedinstvo vjere kad svojoj Crkvi 
pruža u pravi čas neprevarljivu jasnoću kojom ona novim 

odlukama u stvarima vjere zaključuje i stoljetan put neumor- 
nog istraživanja istine« (Rebstock). 


Činilo se korisnim ovo navesti u vezi s r. 18. koji odmah 
nastavlja isticanjem veze između Sina i Duha Svetoga. Tu 
imamo najjasnije izraženu dogmu da treća božanska osoba 
izlazi od Oca i Sina. Trebalo bi se barem malo zadržati kod 
svakog retka ovog odlomka, pa evo barem tumačenja Didima 
Aleks. UZ r, 14a: »Duh Sveti slavi Sina time što onima koji su 
čista srca i tako osposobljeni pokazuje kako da ga upoznaju 
i gledaju kao odsjev Božjeg bića i sliku nevidljiva Oca. Sama 
slika (Sin) opet slavi Oca time što odrazuje Oca i pokazuje ga 
onima koji ga ne poznaju, kao što sam kaže: »Tko je vidio 
mene, vidio je i Oca« (14, 9). I Otac otkriva Sina onima koji 
to zaslužuju kad im daje doprijeti do njegova spoznanja i 
svoga Sina slavi očitujući njegovu slavu i moć. A također 
i Sin povjerava Duha Svetoga onima koji se dostojno spre- 
maju za njegove darove, te tako otkriva njegovu uzvišenu 
slavu i silnu moć. Time on slavi Duha Svetoga«. Kako su stari 
znali ponirati u Božje tajne! Vidi se da nisu uzalud isticali 
koliko je za taj posao potrebno imati čisto srce. Neka nam taj 
uvjet i njegov plod posreduje ovaj blagdan koji svojim trogo- 
dišnjim biblijskim bogatstvom, ako ga usporedimo s vrlo mrša- 
vim formularom u starom Misalu, pokazuje kako je sretno 
Duh Sveti nadahnuo saborske oce kod donošenja čl. 51. litur- 
gijske Uredbe i stručnjake koji u tom smislu, pod vodstvom 
Crkve, preinačuje i obogaćuje liturgijske knjige. 


ČETVRTAK POSLIJE PRESV. TROJSTVA 
SVETKOVINA PRESV. TIJELA I KRVI KRISTOVE 


GOD. A 


1. č. Pnz 8, 2-3. 14b-16a: Dao ti je hranu za koju nisi znao ni 
ti ni tvoji oci. (str. 148-9) 


P. p. 147, 12-13. 14-15. 19-20 (str. 284-5) 
P. Hvali Gospodina, Jeruzaleme! 


. Samo se po sebi razumije da je za blagdan Tijelova trebalo 
iz SZ-a uzeti čitanje o mani. Malo se koje čudo u Bibliji S 
i NZ-a spominje toliko koliko mana (RBT), barem dvadesetak 
puta, Sam se Gospodin na nju osvrće tri puta u svojoj napo- 
vijedi euharistije (Iv 6, 31-2. 49. 58). Liturgija te govori i spisi 
crkvenih otaca i pisaca često se vraćaju na manu. Navode je 
u svim njezinim odnosima prema euharistiji. Evo jednoga koji 

se rjeđe susreće: »Zatim, bilo je određeno da se pred Gospod- 
njim licem u zlatnoj posudi sačuva« jedan gomor mane za 
buduća pokoljenja. Ali gdje je sad ta posuda, gdje je sad, 
nakon čestih zarobljivanja (izraelskog) naroda, ona mana koja 
je nekoć bila spremljena? Poslije dvostrukog uništenja grada 
(Jeruzalema) i hrama nema više ničeg od onoga što je tu bilo 
pohranjeno. Pa što? Zar mislimo da Bog nije znao da se mana 
ne može sačuvati za (sva) pokoljenja? Očito, nećemo vjerovati 
da to nije znao on koji predviđa i buduće namisli ljudske; 
nego nam se u slici zlatne posude i mane, koja je bila pohra- 
njena pred Božjim licem i sačuvana za buduća pokoljenja, 
pokazuje da će onaj koji bude u svom tijelu, kao u zlatnoj 
posudi, sačuvao manu koju je primio, biti skupocjen i vječan, 
jer Bog pomno pazi na to da li čuvamo neokaljeno duhovno 
jelo koje smo primili« (Hilarije). 

Kod liturgijskog razmišljanja o mani mogli bismo se 
zaustaviti na uzroku zašto sastavljači novog Misala nisu uzeli 
izvještaj iz II Mojs. knjige kako je mana počela padati nego 
iz V knjige gdje donosi kako Mojsije o mani. govori narodu 
u jednom od svojih oproštajnih govora. Možda je na to upli- 
vala misao istaknuta u naslovu perikope kojim Crkva i novo- 
zavjetnom izabranom narodu hoće reći da se radi o otajstve- 
noj hrani. Ako uživaoci pustinjske mane nisu znali što taj kruh 
s neba naviješta i predskazuje, isto tako u euharistijsko otaj- 
stvo ne možemo prodrijeti ni mi koji ga blagujemo kad god 
hoćemo. I mi kršćani iz pokoljenja u pokoljenja moramo na 
koljenima ponavljati: »Divnoj dakle tajni ovoj ...« Uz to se na 
navedenom mjestu Biblije izriče misao da je Bog vodio izrael- 
ski narod po pustinji četrdeset godina s namjerom da ga ponizi, 
iskuša i dozna što mu je u srcu. Iako je to u stilu starozavjetne 
misaonosti, ipak je to nadahnuta riječ i može nam poslužiti 
kao putokaz kako da shvatimo svoje hodanje pustinjom života. 
Duhovna, naime, literatura često gleda u lutanju Izraelaca 
pustinjom život svih nas pa nisu rijetke ni primjene pustinj- 
skih strahota spomenutih u r. 15. Najvažnije je da nas Bog 
kroz sav život hrani nebeskim kruhom i da je konačna svrha 
svih iskušenja: da na kraju budemo sretni (16b). I ne zabora- 
vimo da kruh.duše s neba prati i Božja riječ (r. 3) te da RBT 
(514) u vezi s tim piše: »Čovjek se prvenstveno mora osloniti 
na hranu koja dolazi s neba, na onu otajstvenu hranu kojoj je 
mana samo znamen: na hranu riječi Božje«. 


2, č. 1 Kor 10, 16-17: Jedan je kruh, mi svi smo jedno tijelo. 
(str. 145) 
Euharistiju kao hranu možemo promatrati s dvostrukoga 
gledišta, a jedno je i drugo ne samo korisno nego i svakome 

nužno: s osobnoga i crkvenog stanovišta. O prvom će potanje 
govoriti evanđeoski odlomak, a drugo ističu dva sama retka 
Pavlova 2. čitanja. Raspravljajući o blagovanju mesa žrtvova- 
nog idolima apostol opominje Korinćane da toga ne čine, jer 
»pogani žrtvuju vrazima, a ne Bogu« (r, 20). Budući da se 'bla- 
govanjem žrtve stupa u zajednicu sa žrtvenikom i s onim 
kojemu je on podignut (18), kršćanima se ne pristoji jesti takvo 
meso. A koliko bi im to trebalo biti odvratno, proizlazi iz 
činjenice, koju Pavao prethodno ističe, da kršćani kod euhari- 
stijskog sastanka blaguju kruh koji je Kristovo tijelo i iz 
posvećenog kaleža piju Kristovu krv. Euharistijska gozba i 
gozbe s mesom žrtvovanim idolima — tako je jedno drugome 
suprotno da Pavlu stavljaju na usta zastrašujuće riječi r. 21-22. 
Sve nam to predstavlja euharistiju u prvom redu kao žrtvu, 
ai kod njezina je blagovanja istaknut taj značaj. A budući da 
je Kristova krvna žrtva namijenjena spasenju svih ljudi, i 
njezino nas blagovanje također sjedinjuje sa svom braćom 
koja s istoga stola primaju istu hranu, Euharistija je efikasni 
»znak jedinstva« (Augustin) i svaka bi nas pričest trebala ne 
samo sjedinjavati s Kristovim tijelom pod prilikama kruha 
nego i s njegovim tijelom koje je Crkva. 

: Apostolove riječi tumači pronicavo Krizostom: »Pavao ne 
kaže »sudioništvo« nego »zajedništvo« jer hoće da izrazi naj- 
intimnije sjedinjenje. Pričešćujući se mi ne samo imamo udje- 
la na Kristu nego se s njim sjedinjujemo. Zaista, kao što je 
to tijelo sjedinjeno s Kristom tako smo tim kruhom mi sjedi- 
njeni s Kristom... No što govorim o sjedinjenju? Pavao kaže: 
Mi smo zapravo to tijelo. Jer što je taj kruh? Kristovo tijelo. 
A što mi postajemo primajući taj kruh? Kristovo tijelo, ne 
više tjelesa nego samo jedno tijelo«. Slična razlaganja mnogih 
istočnih i zapadnih otaca (naročito Augustina) sažeo je Toma 
u današnjoj molitvi nad darovima koju su, zajedno sa zbornom 
i popričesnom, priređivači novog Misala ostavili netaknutima, 
što nije čest slučaj. A sa svoje su strane u sličnom smislu 
dodali današnje predslovlje: »(Krist) koji je sa svojim aposto- 
lima blagovao posljednju večeru s namjerom da kroz vjekove 
produži spasonosnu žrtvu križa i tako sam sebe, neokaljana 
Jaganjca, prikazao tebi (Ocu) kao ugodan dar savršene hvale. 
Hraneći tim časnim otajstvom posvećuješ svoje vjernike da 
ljudski rod, koji obuhvaća jedna zemlja, prosvjetljuje jedna 
vjera i sjedinjuje ista ljubav. Stoga pristupajmo k stolu tako 
čudesnog otajstva da prožeti tvojom ugodnom milošću prije- 
đemo u izgled nebeskoga lika«. 

Pripjevni je psalam poslije 1. čitanja jeka starozavjetne 
zahvalnosti za Božje darove. Mi smo sionski narod koji u 
novom Jeruzalemu ima svoga Spasitelja i Boga otajstveno 

pokraj sebe i u sebi. A ako se poslije 2. čitanja barem djelo- 
mice uzme Tomina posljednica, prva njezina kitica prihvaća 
tu misao dok neke u sredini i na kraju ističu žrtveno, spaso- 
nosno i eshatološko značenje euharistije. 


Ev. Iv 6, 51-58: Tijelo je moje pravo jelo i krv je moja pravo 
piće. (str. 83) 


Neki eshatološko značenje euharistije i uopće kršćanskog 
života ističu premalo a neki previše. Zapravo se previše ne 
može isticati, jer kao ljudi i pogotovo kao kršćani neprestano 
trebamo gledati prema svršetku (&shatonu). Tu, dakako, ne 
mislimo na sam svršetak svačijeg života i čitavog svijeta, nego 
na ono što taj svršetak znači u stvari: prijelaz u vječni život. 
»Dok se raspada dom ovozemnoga života, stječe se vječni stan 
na nebesima« (predsl. za pokojne). Euharistija je kao.žrtva i 
kao hrana usmjerena prema blaženoj vječnosti, jer nam je 
samo tako, kao sveudiljna obnova i primjena Kristove krvne 
žrtve, zaista spasonosna. Stoga je Isus u svojem govoru u 
kafarnaumskoj zbornici toliko govorio o vječnom životu za 
koji će nam on dati svoje tijelo i krv. Danas je to istaknuto 
osobito u drugom i zadnjem retku odlomka. Kad bi se radilo 
samo o općem uskrsnuću koje čeka sve ljude, onda nam euha- 
ristija ne bi bila potrebna. Uskrsnut će i oni koji je ne blaguju, 
bilo da za nju ne znaju ili za nju ne mare. Takvo će uskrsnuće 
biti zapravo »druga smrt« (Otk 20, 6. 14), jer će osuđeni zauvi- 
jek vječno trpjeti. Sin je Božji došao da nas izbavi takve vječ- 
nosti i da nam svima pribavi pravo na vječni život u Bogu 
za koji smo stvoreni, a koje smo pravo izgubili grijehom. Isusu 
je bilo malo da nam taj vječni život omogući sa svoje strane i 
obeća ga svojim riječima. Htio je da u sebi neprestano nosimo 
»zalog buduće slave«. Svaki bi zalog, što ga Bog daje ljudima, 
bio dovoljan, a što da reknemo o zalogu koji je samo njegovo 
tijelo i krv, on sam stvarno i osobno? 

Biblija i liturgija u vezi s euharistijom toliko govori o 
kruhu s neba (r. 58), o kruhu anđela (ps 77, 25, gdje zagreb. 
Biblija ima »jakih«, prema hebrejskome, ali je i iz ps 102, 20 
jasno da su ti »jaki« anđeli, a oni doista uživaju istog Boga 
kojega mi otajstveno blagujemo). Potaknuti tim izrazima ne 
smijemo misliti samo na vječnost, jer nam euharistija već 
ovdje pruža isti život koji ćemo u nebu nastaviti bez prestan- 
ka. Ljudski rečeno, kao da se Isusu žurilo pa nam je ne samo 
osigurao vječni život nego nam ga je već ovdje dao u krštenju 
i neprestano ga podržava i sve više razvija euharistijom. Kao 
da je otkupljenje, koje se na svakoga primjenjuje krštenjem, 
tražilo da neka božanska hrana u nama uzdržava darovani 

nam božanski život. Jer na zemlji nema života bez hrane. Stoga 
Isus danas i negativnom rečenicom (r. 53), koja isključuje 
svaku iznimku, tvrdi da bez pričesti ne možemo imati pra- 
voga, božanskog života u sebi. A da nas uvjeri u veličinu svoga 
dara, naš život po pričesti uspoređuje s istim životom koji 
on ima od Oca (r. 57). Koliko svakidašnja pričest u meni »uzdr- 
žava, umnaža, ispravlja i razveseljuje« (Toma Akv. prema 
učincima tjelesne hrane) život po Bogu, od Boga i za Boga? 
Da li česta pričest sve više posvećuje moju zajednicu? Tre- 
bamo li klerika i novaka koji »ne osjećaju potrebu« za čestom 
pričešću? »Tko ne osjeća želju za hranom, bolestan je, možda 
i na smrt« (Grgur Vel). 


GOD. B 


1. č. Izl 24, 3-8: Ovo je krv saveza koji Gospodin s vama skla- 
pa (str. 28) 


P. p. 115, 12-13. 15 i 16be. 17-18 (str. 561) 
P. Uzet ću čašu spasenja i zazvati ime Gospodnje. 


U novijoj se biblijskoj teologiji SZ-a vrlo često govori o 
ideji saveza (RBT). IV euharistijska molitva spominje da je 
Bog mnogo puta ljudima ponudio savez, učinio s njima ugovor. 
Dosta se sjetiti Noe, Abrahama i Mojsija. U nekom smislu 
možemo govoriti, prema samom . naravnom redu, o savezu 
između Boga i svakoga čovjeka kao pojedine osobe. Kao Božji 
stvor svatko ima neka prava i neke dužnosti s obzirom na 
onoga koji ga je stvorio, koji mu je odredio stanovitu ulogu 
na zemlji i koji će od njega tražiti da mu položi račun. Među- 
tim, kad se spominju gornje velike ličnosti, ne misli se na taj 
pojedinačan i prešutan ugovor između Boga i svakoga čovjeka 
napose. Ovdje se radi o sasvim posebnom i vrlo svečanom 
saveznom ugovoru između Boga i velike skupine ljudi: Noa 
zastupa sve svoje potomstvo a to u biblijskom smislu znači 
čitav ljudski rod poslije potopa, dok Abraham i Mojsije pred 
Bogom predstavljaju cijeli izabrani narod. Pod tim imenom ne 
smijemo misliti samo Izraelce već i sebe. Jedini su Izraelci bili 
odabrani narod samo u SZ-u, a i to više prema njihovu shva- 
ćanju nego prema Božjoj namisli, a sada je novi Adam-Krist 
(1 Kor 25, 45) kao Bog i čovjek, ili Otac po njemu, a što je 
isto, sklopio novi i vječni savez sa svima otkupljenima, dakle 
sa svim ljudima. S Bogom dakle imamo poseban ugovor, Božji 
smo saveznici. 

Ako smo imalo svjesni tko je Bog a tko smo mi, onda nam 
je jasno da tu riječ »ugovor« i »savez« ne znači isto što i kad 
ljudi između sebe nešto ugovore ili se povežu. Čovječe, »što li 
imaš što nisi primio?« (1 Kor 4, 7). Prema tome mi ne možemo 
Bogu dati nešto što nije njegovo. To vrijedi u naravnom redu, 
a još više u nadnaravnom redu milosti, jer sve je milost. 
Dakle, s Božje strane ponuđeni savez ljudima znači novi dokaz 
njegove ljubavi kojim nas, sumnjivce, hoće uvjeriti da može- 
mo uvijek računati na svaku njegovu pomoć, i da nam se on 
neće nikad iznevjeriti niti nas razočarati. Uz to nas, prevrt- 
ljivce, želi sklopljenim savezom poticati da izvršujemo ono što 
smo dužni kao stvorovi i još više kao otkupljenici. Iako bi, 
dakle, poseban savez između Boga i ljudi zapravo bio nepo- 
treban, u sadašnjem je stanju stvari vrlo korisna i ozbiljna 
stvar. Koliko je ozbiljna, vidi se iz toga da je stari i novi 
savez Bog htio s ljudima sklopiti uz krv i gozbu, kao što se 
svaki ugovor među ljudima utanačivao od pamtivijeka. Tako 
je učinjeno pod Sinajem, tako se zbilo na zadnjoj večeri i na 
križu, što se sada ponavlja u svakoj žrtvi svete mise. Toliko 
za uvod u današnje 1. čitanje, a tko želi o njemu potanje, naći 
će u 16. subotu »kroz godinu«. 

Najvažnije je da se pripj. psalmom pripravimo osobito 
danas na što svjesnije prinošenje euharistijske žrtve. Tekst je 
za to kao stvoren i stari ga je Misal imao u svakoj misi, ali ne 
na najzgodnijem mjestu, pa je valjda i zbog toga otpao. Daka- 
ko, svatko može ako hoće i s tim riječima tiho sjediniti u misi 
»svoje zavjete« s Kristovim prinosom spasonosne otkupiteljske 
žrtve, a čašom krvi koja se za nas prolila i koja nam se pod 
prilikama vina daje za piće. Kod ovoga, naime, psalma treba 
misliti na Krista i na sebe. I neka je još dopušteno reći; takvo 
biblijsko shvaćanje traži da se sve više uvodi i pričest iz 
kaleža. 


2. č. Heb 9, 11-15: Krv Kristova očistit će savjest našu. (str. 

195) 

Tekst je o starozavjetnom sklapanju saveza po krvi tražio 
ovo čitanje o neizmjerno moćnijoj krvi novoga i vječnoga 
saveza. Odlomak je već koliko-toliko protumačen u I svesku 
(2. subota i 3. ponedjeljak »kroz godinu«, god. I), ovdje ćemo 
se posebno osvrnuti na jedan vid Kristove otkupiteljske žrtve 
kakav se rado ističe u.novijoj biblijskoj teologiji. Naša razmi- 
šljanja nisu sastavljena da bilo s kim polemiziraju, ali bi dob- 
rim dijelom promašila svoju svrhu kad ne bi bila i aktualna. 
A činjenica je da se od pape imovana kardinalska komisija 
osvrnula i na taj pasus holandskog Katekizma. Ima u njegovu 

pisanju sasvim ispravnog gledanja na otkupljenje, ali i pri- 
lično jednostranoga, a to ne znači netočnoga nego upravo: 
jednostranoga. Slično je i kad je na njegovu temelju zapisano: 
»Ona (teorija sv. Anzelma, a zapravo su joj, usput rečeno, 
temelje postavili Tertulijan, Origen i Augustin) naglašava 
zadovoljštinu što ju je Krist dao Ocu koji je uvrijeđen čovje- 
kovim grijehom. Red je poremećen i trebalo ga je ponovno 
uspostaviti... Suvremeni čovjek teško može prihvatiti takvo 
tumačenje jer zabacuje tako antropomorfno shvaćanje Boga... 
Današnjeg čovjeka ne zanima toliko red nego osoba. U sredi- 
štu njegove misli nije neki zakonski poredak već osoba; da- 
pače, za zakonski poredak može se reći da je legalan (»zako- 
nit«) ako je u službi osobe«. Dobro, ali red je upravo pravilan 
odnos između barem dviju osoba, ovdje između Boga i čovjeka. 
Dakle, zakonski poredak mora biti u službi ne samo ljudske 
ošobe nego barem isto tako i Božje osobe. Uostalom, ta teorija 
zadovoljštine naglašava ne toliko poremećen red koliko upravo 
grijehom uvrijeđenu osobu Boga i isto tako grijehom osiro- 
mašenu osobu čovjeka. Stoga je pravilno shvaćenu može pri- 
hvatiti i današnji čovjek. 

Inače ne bi u svoj punini shvatio mnogo biblijskih izraza 
(da spomenemo samo jedan iz SZ-a: Iz 53, 10, a iz NZ-a: 1 


Tim 2, 6, i cijeli današnji odlomak s nastavkom s osobito | 


snažnim r. 22b). Bez barem djelomičnog prihvaćanja te »teo- 
rije« brzo bi se odbacila glavna misao u štovanju presv. Srca 
Isusova, kojim se vjernicima stavlja pred oči da moramo s 
Kristom davati zadovoljštinu za svoje grijehe i za grijehe 
drugih, o čemu će biti govora u slijedećim razmišljanjima uz 


tekstove što nam ih za taj blagdan donosi novi Misal. Svatko ' 


će uz to iz vlastitoga i tuđeg iskustva lako priznati da je teo- 
rija i praksa zadovoljštine, Kristove i po njemu naše, donijela 
silnih duhovnih plodova u životu pojedinaca (pogotovo sve- 
taca) i cijele Crkve. Hoće li ih u toj mjeri donijeti moderno 
»antropologiziranje teologije«, posebno kad ona zna zapasti u 
prilično očiti naturalizam, valja još vidjeti. A pametan će se 
držati onoga što je u Crkvi, pod vodstvom Duha Svetoga, 
posvjedočeno i oplođeno kroz toliko stoljeća. Jest teže, ali sigur- 
nije i uspješnije. 

Za one koji se možda čude tim i sličnim raznolikostima u 
nauci i praksi teologa još nešto. Kristovo je otkupljenje (RBT) 
činjenica koju mi ljudi, kao svaki predmet ili činjenicu, može- 
mo .promatrati s raznih strana i, dakle, s različitih stanovišta. 
Ona se ne isključuju nego složno svjedoče o bogatstvu svakoga 
Božjeg djela, a pogotovo kad je to tako ogromno kao što je 
otkupljenje. Uz to je otkupljenje misterij, otajstvo kojemu na 

zemlji nećemo doći do kraja. Možemo ga i moramo mu biti 
dionici, ali kao oni koji ga ne možemo posve shvatiti. Svako 
je naše mišljenje djelomično i nužno jednostrano. I tu vrijedi 
ono što je gore rečeno o mani, a to još više vrijedi o euhari- 
stiji (tom spomen-činu otkupljenja koji nam ga i daje): To je 
dar. za koji nisi znao; kojega nisi shvatio, ni ti ni tvoji oci. 
Istraživati ga možeši moraš, ali — ponizno. 


Ev. Mk 14, 12-16. 22-26: Ovo je moje tijelo. Ovo je moja krv. 
(str. 43) 


Poznavaoci novog Misala tvrde da blagdan Tijelova ne 
smijemo smatrati dubletom Svetog četvrtka Gospodnje večere 
(tako Dumas u vrlo zapaženom članku kako se imaju prevoditi 
neki izrazi novog Misala, Notitiae 54); To najbolje potvrđuju 
biblijski odlomci za sve tri godine ovog blagdana koji je uz to 
već u naslovu dopunjen: Blagdan tijela i-krvi Kristove. Iako 
ti tekstovi pružaju vrlo opsežan materijal o euharistiji kao 
spomen-činu otkupljenja, što će omogućiti njezino bolje sla- 
vljenje možda više nego nekada toliko naglašava tjelovska 
procesija, ipak je s pravom uvršten i jedan izvještaj o samom 
ustanovljenju euharistijskog otajstva. Ta je uloga dodijeljena 
Marku kojega i onako čitamo ove godine. A njegov tekst u 
prvom redu ističe kako je Isus svjesno i posve spremno pošao 
u dvoranu zadnje večere iz koje ga je put vodio u smrt. Više 
nego tri jasne napovijedi muke i smrti ta Isusova svijest izbija 
iz slanja učenika da priprave vazmenu večeru. A što je ona sve 
imala značiti, vidljivo je i iz Isusovih sudbonosnih riječi koji- 
ma je navijestio da će ga jedan od učenika izdati i predati u 
smrt. Taj se tekst danas ne čita, jer bi više pledirao za dubletu 
Svetog četvrtka, ali tvori cjelinu s prethodnim i slijedećim 
retcima koji okružuju one koji se danas čitaju. U svakom je 
slučaju odlomak sasvim dovoljan da nas duhom prenese u ono 
sveto mjesto gdje se u onom, svetom času odigrao tako svet 
događaj. š 

U samom kictistu o ustanovljenju presv. euharistije 
Marko ne opisuje .sa zadnje večere ništa drugo nego jedino 
taj glavni njezin čin. Dokaz više da je njegovo Evanđelje 
nastalo i napisano u Rimu gdje kršćane, koji su većinom došli 
iz poganstva, nisu mnogo zanimali židovski obredi i običaji. 
Uz to je izvještaj napisan barem dvadeset godina nakon što 
je euharistija ustanovljena, a kako je bila svuda neprestano 
slavljena, Petru-Marku je bilo na srcu istaknuti samo ono 
najvažnije: način i riječi kojima je Isus ustanovio nekrvnu 
žrtvu NZ-a. U vezi s prvim i drugim čitanjem treba uočiti 
da i Marko, upravo kao i najstariji izvještaj u 1 Kor 11, 25 pa 

Mt 26, 28 i Lk 22, 20, ističe da se radi o krvi saveza koja se za 
mnoge prolijeva. Od svih je stručnjaka prihvaćeno da se 
armejska riječ za mnoge slobodno može prevesti »za sve«, a 
trajno vrijeme »prolijeva« govori o sveudiljnom posadašnji- 
vanju euharistijske žrtve. Ponešto zagonetne riječi r. 25. daju 
nam pravo da sada u prvom uskliku nakon posvećenja kaže- 
mo: »Tvoj slavni dolazak iščekujemo«. Na taj se način opet 
združuju otkupiteljski i eshatološki smisao euharistije kao 
žrtve i kao hrane. 


GOD. C 


1. č. Post 14, 18-20: Prinese kruh i vino. (str. 10) 


P. p. 109, 1. 2. 3. 4 (str. 558) 
P. Dovijeka ti si svećenik po redu Melkisedekovu. 


U biblijskom bi prikazu euharistijskog otajstva manjkao 
vrlo važan elemenat da se liturgija ovog blagdana ne osvrće 
i na Melkisedeka. U knjizi su Postanka o njemu samo tri 
retka današnjeg čitanja, a osim toga je još spomenut u ps 
109, 4 i potanje opisana njegova uloga u vezi s Kristom u 
poslanici Hebrejima (5, 6 i 7, 1-17), o čemu v. 2 srijedu »kroz 
godinu«). Malo je to riječi o velikom liku koji Lippert ovako 
opisuje u vezi s Abrahamovim vojnim pohodom: »Taj se svijet 
oružja i borbe, sile i nevolje prigiba pred mirotvornim žrecem, 
pred čovjekom molitve i Božje hvale. Onaj mu daje danak 


a ovaj njega blagosliva, jer neoboružan je jači, žrtvujući je 


bogatiji. Božji sluga je zapovjednik ljudi. Melkisedek je jed- 
nokratan i ujedno trajan. U slici, naime, i prispodobi jednoga 
zagonetnog kralja iz prahistorije pred nas stupa knez mira i 
svećenik-žrtva koji zaista dolazi iz Božje tajanstvenosti i opet 
ulazi u nevidljiv svijet kojega ne mogu izraziti nikakve ljudske 
riječi. On jedini može uistinu slaviti ime Svevišnjega, jer je žr- 
tva samo ona koja će se prikazivati od istoka do zapada. On je 
na zemlji stranac a ipak sve na zemlji blagosliva blagoslovom 
Svevišnjega. On je onaj koji ispunjuje otajstvo onog trenutka 
mira usred jednoga ratnog pohoda, onaj koji je u dostojanstvu 
i činu Melkisedeka neprestano stoji usred čovječanstva koje 
se bori i iz ropstva teži k slobodi. Stoga se njemu zakleo Bog, 
i.to neopozivo: »Ti si svećenik u vijeke po redu Melkisede- 
kovu« (ps 109, 4). Po redu koji je inače nečuven na zemlji 
okaljanoj krvlju. Taj red dolazi iz Božjeg otajstva i opet ulazi 
u njegovu otajstvenost, nadzemaljski je a ipak ovladava i 

nadilazi sve zemaljsko, božanski je a ipak u ljudskom biću, 
lijep kao ljudski lik i kao kraljevsko slavlje a ipak se posve 
ne uključuje u ljudsko zbivanje i djelovanje«. 

Uz ove općenite misli koje povezuju Melkisedeka i Krista 
ne zaboravimo da današnji blagdan ističe Melkisedekov kruh 
i vino. Nije važno što je on zapravo poganski svećenik, jer 
»svećenik Boga svevišnjeg« tu znači samo »najvišega boga 
kojega biblijski pisac poistovjetuje s Jahvom« (Krinetzki), 
nego što se u njegovu kruhu i vinu nazrijeva Kristova nekrvna 
žrtva na zadnjoj večeri i u svakoj misi. Ono što je učinio pra- 
davni jeruzalemski kralj to je isto u Jeruzalemu ovjekovječio 
Krist Kralj. Nekima je Melkisedekov kruh i vino bilo samo 
prijateljska okrepa Abrahama i njegove družine, ali to ništa 
ne smeta da nama ta gozba, združena sa zahvalom Bogu Sveviš- 
njemu za pobjedu i s blagoslovom Abrahama,  predskazuje 
našu zahvalnu gozbu euharistije. A ako je Melkisedek time 
htio udobrovoljiti Abrahama i njegovu četu, također i to nas 
može podsjećati da se pod našim posvećenim kruhom i vinom 
skriva Kristova žrtva koja je otajstveno pomirila svijet s Ocem 
i koja ga neprestano udobrovoljuje, pa ne želimo drugo nego 
da danas i svakoga dana naše raspoloženje kod obnavljanja 
Kristove žrtve na oltaru bude slično Melkisedekovu osjećanju 
i da tako bude što uspješnija (Rimski kanon). 


2. č. I Kor 11, 23-26: Kad jedete i pijete, navješćujete smrt 
Gospodnju. (str. 146) 


Ovaj se odlomak čita i na Veliki četvrtak kad se svake 
godine iznova slavi ona sveta noć i što je u njoj za sve vjekove 
ustanovljeno. Kao nastavak tog slavljenja ovdje ćemo istak- 
nuti početak i završetak odlomka. Pavao je tu ustanovu 
primio od Gospodina preko drugih apostola i zatim je predao 
korintskoj Crkvi i svakoj drugoj kamo je donio evanđelje i sve 
što ono sadrži. A od prvih kršćanskih općina prešla je euhari- 
stija na daljnje sve do naših dana. Nepregledan se lanac euha- 
ristijskih službenika proteže od našeg Velikog svećenika do 
misnika preko kojega Krist ponazočuje i posadašnjuje svoju 
jedinu žrtvu na našem oltaru. Taj se lanac, općenito uzevši, 
neće prekinuti do svršetka svijeta, ali bi moja zajednica, 
dapače i moj narod mogli izgubiti s njim vezu. Strašna misao 
koja nas sili da molimo i sve poduzimamo da u našem narodu 
bude uvijek svećenika za sve njegove župe. Bože moj, daj nam 
svećenika! 

A bit će ih ako svi poslušamo glas Duha Svetoga našem 
pokoljenju: »Prezbiterskom službom duhovna žrtva vjernika - 
u sjedinjenju sa žrtvom Krista, jedinog Posrednika, dolazi do 

punine i prikazuje se preko ruku svećenika u ime cijele Crkve 
u euharistiji na nekrvan način i sakramentalno dok ne dođe 
sam Gospodin. Njihovo naime služenje, koje počinje navije- 
štanjem evanđelja, crpi svoju snagu i moć iz Kristove žrtve, 
a .svrha je tog služenja da »se cijeli otkupljeni grad, to jest 
skup i društvo svetih, prikaže Bogu kao sveopća žrtva po veli- 
kom Svećeniku koji je i samoga sebe u svojoj muci prikazao 
za nas da mognemo biti tijelo tako uzvišene Glave« (Augu- 
stin)... Euharistijski je dakle sastanak, kojem je na čelu 
prezbiter, središte zajednice vjernika. Zato prezbiteri upućuju 
vjernike da božansku žrtvu u misi prikažu Bogu Ocu i da s 
tom žrtvom prinesu svoj život... Kuća molitve — u kojoj se 
slavi i čuva presveta euharistija i sakupljaju vjernici, u kojoj 
se prisutnost Sima Božjega, našega Spasitelja, koji je za nas 
prikazan: na žrtveniku, časti na pomoć i utjehu vjernika — 
mora .biti uredna i čista te prikladna za molitvu i za svetko- 
vanje. Pastiri i vjernici se pozivaju da u njoj zahvalnim srcem 
odgovore na dar onoga koji po. svom čovještvu neprestano 
ulijeva božanski život u udove svoga tijela« (II vat. sabor, P 
2:19). 
.Euharistijsko se otajstvo kroz stoljeća svetkovalo na razne 
načine i uz raznovrsne obrede. Neka su vremena više isticala 
žrtvu, druga blagovanje, treća štovanje. Sve .to. ima svoje 
opravdanje, pa i euharistijske procesije ako su »sveto, radosno 
i složno hodanje« (Lippert) pred Gospodinom i s Gospodinom. 
Posebno su lijepi ti ophodi na našim selima kako je to doživio 
i opjevao u svojoj valjda najljepšoj pjesmi »U, bijelom pluvi- 
jalu« naš svećenik pjesnik Poljak. Treba podržavati sva tri 
vida euharistijskog otajstva te misom, pričešću i klanjanjem 
na svakom mjestu i u svakom naraštaju »najvješćivati smrt 
Gospodnju dok ne dođe« (r. 26). Mnogo će svakome pomoći 
članci »euharistija« i »Isus Krist« u RBT. Ima i toliko drugih 
knjiga i priručnika, ali to je na temelju Biblije i njom pro- 
žeto. Sve to i drugo treba da u našim srcima pobudi trajno 
raspoloženje kojim ćemo Isusu vraćati ljubav za ljubav. 


Ev. Lk 9, 11b-17: Svi su jeli i nasitili se: (str. 57) 

“Shvaćanje euharistije obogaćuju i ižvještaji o Isusovim 
čudesima: kojima je nahranio mnoštvo u“ samotnom kraju. 
Jedan takav izvještaj spada i na blagdan Tijelova. Više je raz- 
doga zašto je izabran upravo ovaj Lukin tekst. Značajno je da 
čitanje počinje kako je Isus narodu govorio o kraljevstvu 
Božjem i kako je ozdravljao sve koji su trebali ozdravljenja. 
Prije: euharistijskog. blagovanja ide pouka: stol riječi Božje 
sprema vjernike za stol Božje.hrane. A tko je na duši bolestan 
i ranjen, Gospodin će mu po sakramentu pokore pružiti zdrav- 

lje i sposobnost da blaguje kruh života. Ne bi bilo. teško pri- 
mijeniti na naše zajednice i riječ evanđelja da se dan počeo 
naginjati i što to može simbolično označivati. Svi evanđelisti 
spominju da dvanaestorica pristupiše Isusu zabrinuti za gladan 
narod. Uvijek je na svijetu bilo i još uvijek ima mnogo onih 
koji skapavaju od gladi nemajući tjelesne ili duhovne. hrane. 
Svi smo mi pozvani da u tom slučaju pristupimo Isusu i 
molimo da im on pomogne. 

Na tom se mjestu. evađeoskog izvještaja Dillersberger 
zaustavlja potanje: »Kad su: (apostoli) već u tolikoj brizi za 
narod, eto Gospodnjeg poziva koji kao da je upravo to čekao. 
»Dajte im vi jestil«, glasi njegova riječi. Kod Luke je »vi« 
posve na kraju izreke, čime je još jače naglašeno veliko zna- 
čenje te Gospodnje izreke. Dakle na apostole za sva vremena 
pada briga za istinsko hranjene Božjega naroda! On ih isti 
učvršćuje u toj odgovornosti za narod koja se u njima naje- 
damput pojavila. Trenutačno ga se ništa ne tiče što u tom 
času on od njih traži nešto što je naizgled nemoguće. Ta time 
je u njima htio u prvom redu pobuditi poniznost: veliko spo- 
znanje vlastite bijede i bespomoćnosti. Ostaje kod zakona koji 
će jednom naviještati: samo siromasima i bespomoćnima dat 
će se kraljevstvo, milost! Stoga je njihov odgovor priznanje 
njihova siromaštva i oskudice. Usve imaju samo pet hljebova 
i dvije ribe, pa time kao utučeni ozbiljno pomišljaju kako bi 
ih Gospodin mogao poslati da kupe »hranu za sav taj narod«. 
Luka, majstor u slikanju prizora, već. tu navodi broj ljudi. što 
ga drugi donose.tek na kraju izvještaja. Odgovor dakle uče- 
nika odzvanja kao da su Gospodinu htjeli unaprijed predočiti 
broj ljudi te mu tako jasno pokazati svoju bezizglednost da bi 
tu oni mogli. pomoći i.samo približno«, A gdje je bijeda naj- 
veća tu je pomoć Božja najbliža, samo je treba dozvati. 

Naslov odlomka ističe činjenicu da su svi jeli i nasitili se. 

To se samo po sebi razumije kad slijedi izvještaj da su učenici 
još napunili dvanaest košara ulomaka. Nas bi moralo: više 
zanimati kako je kod duhovnog blagovanja euharistijskog 
kruha. Da li tu svi jedu koji su gladni? Da li se svi nasite koji 
jedu? O pričesti je rečeno da se njom .»duša napunja milosti« 
(Toma Akv.), a kako ja te sakramentalne milosti iskorišćujem 
u životu kroz dan? »Čitav euharistijski kult Crkve, njena žrt- 
va, pričest, satovi adoracije, blagoslovi, procesije su izraz, 
životna objava samog Krista koji je u euharistiji osobno pri- 
sutan. On je doduše pod prilikama kruha i vina naoko-tih i 
slab, ali je stvarno živ u najvišem stupnju, on radi i. djeluje. 
Iz te nečujne, skrovite prisutnosti on prodire u srca, osvaja 
duše, formira misli, ulijeva dobre nakane i velike odluke. Čitav 

taj svijet misli i srca tjera on u svijet stvarnosti da postane 
vidljivo djelo, ispovijest vjere, očitovanje ljubavi, djelovanje 
koje će formirati život i dati oblik svijetu. Euharistija je dakle 
izvor snage i života koji se bez mjere i vječno izlijeva u duše, 
a iz njih u vanjski svijet« (Lippert). To je ona svakome koji 
hoće da mu to bude, koji je traži i od nje živi. 


PETAK POSLIJE II NEDJELJE PO DUHOVIMA 
SVETKOVINA PRESV. SRCA ISUSOVA 


GOD. A 


1. č. Pnz 7, 6-11: Ljubio vas je Gospodin i izabrao vas. (str. 
147-8) 


P. p. 102, 1-2. 3-4. 6-7, 8 i 10 (str. 548) 
P. Ljubav je Gospodnja vječna nad onima koji ga se boje. 


Recimo odmah na početku da nije bilo lako odabrati čita- 
nja za ovaj blagdan, a još ih je teže protumačiti na način koji 
bi zadovoljio sve čitaoce ovih razmišljanja. Činjenica je, naime, 
da se pobožnost presv. Srcu Isusovu nalazi u »krizi«. Time se 
ovdje misli da se ona mora više uskladiti s liturgijskom usmje- 
renošću našeg vremena. Očito je da se na to u prošlosti pre- 
malo pazilo. Prvi petci i slične pobožnosti obavljane su bez 
ikakva obzira na liturgijsku godinu. Inače hvalevrijedno posve- 
ćenje obitelji i naroda presv. Srcu nije mnogo vodilo računa 
o našem posvećenju po svetom krstu. Za gore spomenutu krizu 
neki čak krive II vat. sabor. On doista nije spomenuo tu pobož- 
nost u svojim dokumentima, kao ni mnogo stariju krunicu 
i križni put, ali to nikako ne znači da ih je zametnuo. Nije 
posao općeg sabora da širi ono što mnogi propovjednici i časo- 
pisi kroz stoljeća šire više manje uspješno. Biskupi su se cije- 
log svijeta sastali da pod vodstvom Duha Svetoga osluškuju 
glasove vremena i — ne ukinuvši ništa što je u Crkvi još živo 
i korisno naglase ono što je više potrebno za naše i buduće 
dane. ( 

U tom smislu treba i shvatiti što se obnovljena liturgija 
toliko ne obazire na prve petke koliko bi neki željeli. Nitko 
pametan u Crkvi ne misli omalovažavati pobožnost presv. Srcu 
Isusovu, ali je već Pio XII tražio da se sve pobožnosti koje nisu 
liturgijske u strogom smislu riječi s njom što više usklade. Ta 
će pobožnost samo pridobiti i sebi osigurati budućnost ako se 
u liturgijskom duhu npr. oslobodi pretjerane nježnosti i.sladu- 
njavosti (Njemcima je već službeno odobreno da ni u jednoj 

javnoj molitvi Isusa ne nazivaju slatkim ili preslatkim). S 
druge strane, nikako ne bi bilo kršćanski ignorirati tu kao ni 
druge uvriježene pučke pobožnosti. O kultu su presv. Srca 
Isusova dva velika pape u naše vrijeme, Pio XI i Pio XII, 
izdali važne i teološki duboke enciklike. Uz zadnju su uvaženi 
teolozi pod vodstvom kard. Bea sastavili veliko djelo »Cor 
Jesu« u dva sveska. Tko bi bio kušan da u javnosti stavlja u 
sumnju taj kult, neka prije prouči tu knjigu, ili barem enci- 
kliku koju ona obrađuje, da ne učini kakvu krivnju Božjoj 
objavi ili Božjem narodu. Djelo naime, kao i enciklika, taj 
kult obrađuje s teološkog i s historijsko-pastoralnog gledišta. 

Na taj je način iznesen općenit pogled kako će se najko- 
risnije shvatiti slijedeća razmišljanja. A uz te tekstove dobro 
je imati često pred očima i ona čitanja koja novi Misal pruža 
za mise o presv. Srcu Isusovu. One se mogu slaviti prema 
novim rubrikama ne samo o prvim petcima nego i u mnoge 
druge slobodne dane po volji. Dok ne dobijemo čitavi hrvatski 
»Red misnih čitanja«, možda će kome dobro doći da ovdje ima 
ta čitanja navedena, uz donja koja su određena za sam blag- 
dan: 


Za 1. c. Izl 34, 4b-6. 8-9; Pnz 10, 12-22; Iz 49, 13-15; Jer 31, 1-4. 
Za 2. č. Ef 1, 3-10; Ef 3, 14-19; Fil 1, 8-11. 


Za Ev. Lk 15, 1-10; Lk 15, 1-8. 11-32; Iv 10, 11-18; Iv 15, 1-8; 
Iv 15, 9-17; Lv 17, 20-26. 


Tekst Pnz 7, 6-11 izražava uvjerenje svih bogobojaznih 
Izraelaca, a prema tome i svih kršćana koji znaju da je SZ 
temelj NZ-a. Dobro je dakle prije samog čitanja podsjetiti se 
da su posebno na ovaj blagdan ti biblijski izrazi o Božjoj lju- 
bavi upravljeni i nama. Mi smo doista narod posvećen Bogu, 
jer nas njegova milost, sudioništvo u njegovoj naravi, posve- 
ćuje i čini kristovskima te na opći način dionicima njegova 
svećeništva. Ako su Izraelci mislili da je Bog samo njih oda- 
brao među svim narodima, da samo oni budu njegov predragi, 
njemu vlastiti narod, sada to vrijedi za sve narode, za sve 
ljude, ali ipak za mnoge još uvijek tek u mogućnosti, a samo 
za nas kršćane — bez ikakve naše zasluge — i u stvarnosti. 
Riječ o malom broju Izraelaca može u nekom smislu i nas 
tješiti kad nam je i sam Gospodin ostavio svoju riječ ohra- 
brenja: »Ne boj se, stado malo, jer je odlučio vaš Otac da vam 
dadne kraljevstvo!« (Lk 12, 32). Tko je barem jedne godine 
svjesno proživio vazmeni liturgijski ciklus, ili barem divne 
obrede svetog trodnevlja s vrhuncem kod uskrsnog bdjenja, 
taj je Kristu više zahvalan za otkupljenje nego Izraelci za oslo- 

bođenje iz egipatskog ropstva. A svi ti, i drugi nebrojni, Kri- 
stovi darovi svijetu izraz su njegove ljubavi koja se u Bibliji 
i pučkom shvaćanju svih naroda simbolizira srcem. Možda pre- 
više zorno, ali nije netočno rečeno da je Isusovo Srce »kovač- 
nica« svih njegovih zamisli, pothvata i djela koja je ono izvelo. 

Ljubav traži ljubav, ljubomorna je i, ako na nju ne uzvra- 
timo, silno trpi. Ti se ljudski izrazi mogu donekle prenijeti i 
na Božju ljubav. A budući da je on nama svoju ljubav dokazao 
djelima i trpljenjem, slično on traži od nas. To naglašuje drugi 
dio današnjeg odlomka: oni koji Boga ljube drže njegove zapo- 
vijedi (r. 9). Srce traži drugo srce. Božje Srce traži ljudsko 
srce: »Daj mi, sine moj, srce svoje, i neka oči tvoje raduju 
putovi moji« (Izr 23, 26). A sama je Ljubav rekla: »Ako me 
ljubite, vršit ćete moje zapovijedi« (Iv 14, 15) koje su opet sve 
obuhvaćene jednom ljubavlju prema Bogu i prema bližnjemu. 
Bez te požrtvovne i ustrajne ljubavi sama riječ ostaje fraza, 
to odurnija što se više ponavlja. 

Današnji se pripj. ps. često ponavlja u novom Misalu, ali 
malo kada toliko odgovara koliko na ovaj blagdan. Poziv je 
svakoj duši da zahvaljuje Bogu za sva njegova dobročinstva, 
a jer nitko nije na Božju ljubav uzvratio koliko je mogao, nego 
ju je svatko od nas toliko povrijedio, psalam nam pruža više 
uvjerljivih izraza o Božjem milosrđu. Ono je najveći izraz 
njegove ljubavi pa na nj odgovaramo željom da ga se bojimo. 
Znamo što to znači u novozavjetnom smislu: kad nam je sve 
oprošteno, unaprijed se bojimo i pazimo da ga više grijehom 
ne uvrijedimo. 


Čč. 11v 4, 7-16: Bog je nas prvi ljubio (str. 211) 


Uz ono što je na riječi ovog teksta zapisano 8. i 9. siječnja 
te 6. uskrsne nedjelje (god. B), evo ovdje sadržajnog razmi- 
šljanja D. Penne: »Objava »agape« (ljubavi) nema samo zna- 
čenje govora nego događaja. Isus ne govori samo da Bog ljubi ; 
on nadasve ljubi stvarno i već otkriva Božju ljubav i time 
utemeljuje zapovijed ljubavi. Uz to se može odmah naznačiti 
da je duboka značajka kršćanske ljubavi u njezinoj objavi 
odozgo. Sav se smisao uzajamne ljubavi temelji samo na:lju- 
bavi Boga prema čovjeku u Isusu: »ljubav dolazi od Boga« 
(r.7). Bez Božjeg postupka čovjek sam po sebi ne bi bio otkrio 
takav način ljubavi, ali eto: »Dao sam vam primjer, da i vi 
činite kako ja učinih vama« (Iv 18, 15)... Mogu se uvidjeti 

.ove bitne oznake objavljene ljubavi: a) ona je spontana i ne- 
motivirana, slobodna, takva da Isusa potiče na dobrohotnost 
(eudokia), za čovjeka neshvatljivu, da traži izgubljene, posljed- 
ne, malene, siromašne, napuštene (sasvim je drukčiji bio stav 

Židova, najočitiji u Qumranu); b) ne ovisi o vrijednosti svoga 
predmeta, jer joj nije uvjet nikakva čovjekova zasluga, inače 
bi Isus drukčije postupao (kršćanska se ljubav očituje činje- 
nicom da plemenito silazi prema plebejskome, zdrav čovjek 
prema bolesnome, bogat prema siromašnome, lijep prema 
ružnome, dobroćudan i svet prema zločestome ili osrednjemu); 
c) stvara, i doista Bog ne ustanovljuje. prije. neku vrednotu 
da se ljubi, nego prije ljubi i time stvara u ljubljenome novu 
vrednotu; d) uspostavlja zajedništvo života među osobama 
koji se sastoji u samoj ljubavi«. Možda se i ovdje upravo na 
današnji dan može navesti Ivanova riječ koju ima malo prije 
tog odlomka (3, 20): »Bog je veći od našega srca«, dakle i nje- 
govo Srce od našega srca pa ne preostaje nego ponizno moliti 
uzevši u najširem i sveobuhvatnom smislu: »Učini srce moje 
po Srcu tvome!« Dakako, uz poniznu molitvu treba i zdušno 
poslušati Isusa te se prema njegovu srcu učiti što nam prepe- 
ručuje uz pjev Aleluja i u Ev. 


Ev. Mt 11, 25-33: Krotka sam i ponizna srca. (str. 10) 


«Kroz ovu godinu čitamo Matejevo Evanđelje pa nam on 
pruža i čitanje za današnji blagdan (u god. B kao više puta 
Ivan dopunjuje Marka a u god. C imamo opet Luku). Iz para- 
lelnog Lukina izvještaja (10, 17-24) proizlazi da je ovaj Spasi- 
teljski zov odjeknuo nakon povratka sedamdesetorice s prvoga 
misionarskog puta i da je, što je danas važnije uočiti, provreo 
iz Isusova Srca: »U taj isti čas zatitra (Isus) od veselja u Duhu 
Svetom te reče: Slavim te, Oče...« (Lk 10, 21). Srce nije izri- 
čito spomenuto ali se ono osjeća od titranja od veselja u lju- 
bavi Duha Svetoga. U odlomku su izrečene tri misli: Gospodin 
slavi Oca za darove udijeljene malenima, govori o međusob- 
nom poznavanju Oca i Sina, te — što ima samo Matej — lju- 
bezno sve poziva u svoju školu. 

Na temelju gornjeg navoda uz 2. čitanje lakše će se u 
potpunosti shvatiti, koliko je to moguće, Isusov stav prema 
onima koji se smatraju pametnima. Takvi su bili ondašnji 
pismoznanci u većini, a takvih će uvijek biti obilato pod raz- 
nim vidicima. Mnogi stari i novi tumači opažaju da je izreka 
donešena hebrejskim stilom a da njom Isus ne slavi Oca što 
je svoju objavu sakrio od mudrih (to Bog izravno ne čini već 
joj se oni sami sakrivaju), nego ga slavi jer je objavio male- 
nima ono što je sakriveno mudrima. Najvažnije je zapamtiti 
da za shvaćanje Božje istine ništa nije toliko potrebito koliko 
poniznost i jednostavnost duha. — Za r. 27. netko je s pravom 
opazio da je to »meteor koji je pao s Ivanova neba«, jer je 
iznesen zaista stilom i rječnikom četvrtog Evanđelja. Radije 


36 — Svetkovina presv. Srca 


recimo da su svi evanđelisti crpili iz istog izvora: iz predaje 
koja je najprije usmeno kolala o slušanoj i zapamćenoj nauci 
Učitelja. Uzevši taj redak s Lk 10,22 imamo i u to malo riječi 
izraženo Isusovo božanstvo, i to s tri razloga: iste je naravi 
s Ocem, samo on pozna Oca i njega ne može nitko pravo 
shvatiti nego samo Otac. Za nas je još važnije da je Isus spre- 
man objaviti nama malenima sve što možemo obuhvatiti. Ako 
se uz to prisjetimo što sve znači biblijski pojam »spoznati« 
(RBT), onda i tu imamo cijelog Isusa: svu njegovu istinu, 
jedini njegov pravi put, božanski njegov život — jednom 
riječju: svu ljubav njegova Srca. 

Današnji blagdan ističe osobito treći dio odlomka. U nje- 
mu Gospodin najprije poziva k sebi sve umorne i opterećene, 
što se u onom času posebno odnosilo na breme zakonskih 
propisa koje su farizeji tovarili na ljude, ali vrijedi i vrijedit 
će za sva vremena, za sve nas koji stenjemo pod bremenom 
ljudskih nevolja, strasti i grijeha. Samo Isus pruža okrepu, a 
grčki nas tu glagol »anap4uso« može podsjetiti da nas na 
zemaljskom putu ni Isus ne misli toga posve osloboditi, jedno- 
stavno stoga jer ne bi bilo naravno niti za nas dobro, nego 
nam samo omogućiti »pauzu« da otpočinemo i nastavimo put. 
Oznakama svojega jarma (»chrest6s«, ugodan, Jeruz. Biblija: 
aise) i bremena Gospodin ističe u prvom redu svojim suvreme- 
nicima razliku od farizejskog učenja. U svakom je slučaju 
naglasak na uzrok zašto imamo stupiti u njegovu školu (»jer 
sam«) više nego na predmet koji se kod njega uči. Isus misli 
na sav svoj nauk — koji on predaje krotkim i poniznim srcem, 
ljubezno — a, dakako, da je u njegovoj školi početnica: krot- 
kost prema ljudima i poniznost prema Bogu i prema ljudima. 
Bez toga se pod tim Učiteljem ne može prijeći u viši razred. 
To je abeceda za sve razrede. 


GOD. B 


1. č. Hoš 11, 1. 3-4. 8c-9:; Srce mi je uznemireno. (str. 891-2) 
P. p. Iz 12, 2-3. 4bed.. 5-6 (str. 718) 
P. S radošću ćete crpsti vodu s izvora spasenja! 


Malo se imenica nalazi u Bibliji toliko puta koliko »srce« 
(RBT), a redovito označuje čitavu čovječju nutrinu: »osjeća- 
je, sjećanja, ideje, namisli i odluke«. Skoro uvijek se misli 
na ljudsko srce, ali se izraz tu i tamo antropomortistički pre- 
nosi i na Boga, npr. ps 32, 11 (što se kao ulazna pjesma nalazi 

u starom i novom Misalu za današnji blagdan) i u ovom čita- 
nju kako je istaknuto u njegovu naslovu. Čitav odlomak spada 
među najljepše proročke tekstove o Bogu i o njegovoj očin- 
skoj ljubavi prema sinu, izraelskom narodu. Prorok stavlja 
Bogu u usta vrlo nježne, skoro i previše nježne riječi kojima 
opisuje Božji odnos i postupak s izabranim narodom. Taj je 
prikazan kao maleno dijete koje Bog drži za ruke i uči ga 
hodati. Kao što majka svoje dojenče pritišće svome licu (to 
je najvjerojatniji smisao r. 4cde) tako je i Bog činio, te posve 
jasno kaže: »nad njega se saginjah i davah mu jesti«. S pra- 
vom su onda još spomenuti s tim u vezi užeta za ljude i 
konopci ljubavi kojima je Bog privlačio k sebi svoju djecu 
(r. 4ab). Čudno bi bilo kad prorok ne bi spomenuo najveći 
stvarni dokaz Božje brige prema izraelskom narodu: njegovo 
oslobođenje iz Egipta, čime zapravo i počinje. Iz svih tih izjava 
kao da se čuje jeka: Izraele, što sam ti još mogao učiniti a da 
nisam učinio, čime ti još posvjedočiti svoju očinsku ljubav? 

I zaista tekst je pun prijekora. Taj je izražen samo u dru- 
gom dijelu r. 3, ali danas ispušteni r. 5-8b govore čak i o 
Božjoj prijetnji kaznama koje čekaju Izrael za njegovu nevjer- 
nost. I to spada u kontekst, jer se onda bolje doživljava preo- 
kret koji nastaje u Bogu, dakako, gledajući ljudskim očima. 
Borba između uvrijeđene Božje pravde i njegove milosrdne 
ljubavi svršava pobjedom milosrđa. Božje srce kao da je samo 
za čas kolebalo, a onda daje oduška svojoj ljubavi retkom 9. 
koji sve tumači izjavom: »Jer ja sam Bog, a ne čovjek«. I to 
ne daleki Bog, nego onaj koji stoji posred svoga naroda kao 
njegova najveća svetinja, kao njegov Svetac. Svemu daje 
pečat zadnja riječ koju jeruz. Biblija prijevodi značajnije: »Ja 
ne ljubim da uništavam«. Na to se danas može jer reći: »U 
SZ-u, kao i u NZ-u, srce je mjesto gdje čovjek susreće Boga, 
susretom koji postaje potpuno djelotvornim u ljudskom srcu 
Sina Božjega« (RBT 1253). Još konkretnije tekstu proroka 
dodaje Krinetzki: »Novozavjetni će se čitalac tih redaka sje- 
titi Ivanove izreke: »Bog je ljubav« (1 Iv 4, 3. 16), kao i stavka 
iz Rim 5, 20: »Gdje grijeh postade većim, tu se milost izli u 
preobilju«. A NZ nadilazi Hošijin navještaj još i time što 
izvještava kako je Bog Otac poslao svoga vlastitog Sina kao 
žrtvu pomirnicu za grijehe ljudskog roda (1 Iv 4, 10)«. A nakon 
svih tih uvjeravanja ne preostaje nego zaista pjevati i onda 
s drugog stola što obilatije crpsti vodu milosti iz Spasiteljeva 
Srca! 

č. Ef 3, 8-12. 14-19: Spoznati diji ljubav Kristo- 
vu. (str. 166) 


Svi su redoviti posjetioci euharistijskih sastanaka mnogo 
puta čuli ovo čitanje. Takve je naravi da nam ima što reći i da 
ga sto puta razmišljamo. Ispušteni r..13. dijeli perikopu na dva 
dijela koji su, dakako, najuže povezani ali i ponešto. razno- 
vrsni. U prvom dijelu »Pavao nam otkriva Očevu ljubav koja 
se svima otvorila u osobi njegova Sina i koja želi da u svakom 
čovjeku prebiva punina Božjeg života« (Maertens). Apostol 
piše u Efez, kao i u Kolose i Filemonu, iz svoga rimskog 
sužanjstva (g.:61-63). Osobito u drugoj poslanici izražava svoju 
zabrinutost zbog sve očitijega nastupa onih koji u kršćanstvu 
previše ističu židovstvo. Boji se da će time ostati neiskopano 
i okrnjeno neistraživo bogatstvo Kristovo. Pred Bogom osjeća 
kako je upravo njemu povjerena zadaća da to blago ponese 
i sve više otkriva poganima. On je doduše najmanji od svih 
svetih, već stoga što nikad neće zaboraviti da je progonio 
Crkvu Božju i htio je uništiti (1 Kor 15, 9; Gal 1, 13), ali ipak 
to ga ne smeta nego još više potiče da barem sada vrši svoju 
dužnost. Njemu je živo pred očima i žarko u srcu Kristovo 
otajstvo Boga (Kol 2, 2) i ujedno najuspješniji način kako to 
otajstvo i njegovo primjenjivanje na sve ljude treba izvršiti 
upravo sada kad je za to nastupio trenutak. Dosada je to otaj- 
stvo bilo sakriveno u Bogu Stvoritelju svega, ali sad će ga 
Pavao svima otkriti i osvijetliti. Apostol je tu samo službenik, 
a to će učiniti Bog po Kristu i po njegovoj Crkvi. Na taj će 
način svi koji hoće jasno spoznati koliko je Božje mudrosti 
(RBT) u Kristovu otajstvu, misteriju (RBT). Hvala Kristu i 
njegovoj ljubavi prema nama da se sada po vjeri u Krista 
možemo sa sigurnošću i s akti približiti njegovu i 
našemu Ocu! * 

Židovi suredovito molili stojeći, a na koljena su padali samo 
u času posebnoga žara ili jada (npr. 1 Kr 8, 54; Dan 6, 11). 
Tako i: sada »Pavao pregiba koljena, satrt od tako velika 
nacrta. Naša srca gleda on pretvorena u Božje stanove, stanove 
neobuhvatnih razmjera koje će Božja ljubav proširiti u bes- 
kraj «(Maertens): Kao i u r. 9. apostol opet spominje da od 
Boga kao od Oca proistječu sva-stvorenja na nebu i na zemlji. 
U semitskim jezicima »imati ime« znači: od nekoga potjecati 
i onda ostati pod njegovim gospodstvom. Dakako, to je Božje 
gospodstvo nad nama skroz-naskroz blagodarno: stavlja nam 
na raspolaganje svoje slavno bogastvo. Bit ćemo ga dionici 
koliko snagom Duha Svetoga u nama ojača naš unutrašnji 
čovjek. Tko tako vjeru primi i živi, u njemu prebiva Krist, 
dakle u životnoj je vezi s cijelim presv. Trojstvom. A kad 

Pavao tu spominje naša srca, onda se danas možemo posebno 
sjetiti Srca onoga koji po euharistiji ostaje u nama i mi u 
njemu (Iv 6, 56). Njegova ljubav prema nama neizmjerno 
nadilazi svaku mjeru i uopće svaku ljudsku spoznaju. Uz to 
ona želi da nas sve više ispunja, koliko se tko dade puniti, 
dok u nebu ne dostignemo Božju puninu prema mjeri koju 
svatko spremi. I zaista ćemo tek u nebu spoznati i uživati svu 
ljubav presv. Srca. Isusova. (Pročitaj pogl. 1. saborske Uredbe 
o Crkvi). 


Ev. Iv. 19, 31-37: Probode mu rebra, i odmah poteče krv i voda. 
(str. 96) 


Isus je uskrslo i živo Božje Janje (RBT) koje se za nas u 
ljubavi žrtvovalo. Uz Kristovu se smrt Ivan danas na početku 
i na kraju odlomka sjeća vazmenog janjeta. Židovi su ga klali 
svake godine dan pred Pashom, svojim najvećim blagdanom. 
Rimljani su raspete na križu obično puštali da im tjelesa 
raznesu grabežljive ptice i zvijeri, a Židovima je Pnz 21, 23 
nalagao da se mrtvo tijelo skine i pokopa istoga dana, što je još 
više silio veliki blagdan. Njihovoj je molbi Pilat lako udovo- 
ljio. Kad prisutan očevidac piše »dođoše vojnici«, neki misle 
da su to bili drugi, ne oni koji su Isusa razapeli. Gospodin je 
već bio izdahnuo, a vojnici su dokrajčili muke jednom i dru- 
gom razbojniku. Da budu sigurni da je Isus umro, jedan mu 
vojnik kopljem probode bok. Koplje se grčki zove «lonch€«, 
pa je možda od toga nastalo ime vojnika: Lonhin ili Longin. 
Bog je to dopustio i učinio (mnogi misle čudesno, jer da se u 
mrtvu tijelu krv. brzo skruti) da poteče krv i voda. Već je 
Augustin na temelju lat. riječi »aperuit-otvorio« zapisao: 
»Evanđelist se je pažljivo izrazio kad nije kazao da je vojnik 
Isusov bok udario nego da ga je otvorio. Na taj su se način 
nekako otvorila vrata života odakle su potekli sakramenti 
Crkve bez kojih se ne ulazi u život koji je (jedini) pravi život«. 
Tu se misli na sakramente krsta i euharistije, a crkveni oci 
i pisci neprestano ponavljaju da se njima oblikuje, gradi i 
raste Crkva. »Iz Kristova boka probodena kopljem vidio je 
(Ivan) kako je potekla krv i voda kao dvostruko svjedočan- 
stvo Božje ljubavi« (RBT 496; II vat. sabor, C 3). 


Kad su u ranom srednjem vijeku pobožne i mistične duše 
počele sve više štovati Isusovu ljudsku narav i njegovo pre- 
sveto tijelo, kao samo od sebe je došlo da su najveću ljubav 
iskazivale njegovim ranama. Od tih je glavna bila upravo ona 
na boku pa su preko nje »došle« do Isusova Srca. I tako je 
nastao te se sve više u Crkvi širio kult presv. Srcu. Malo- 
-pomalo su ga prihvatali i službeni krugovi te ga stali i oni 

propagirati. Svakome će koristiti ako se duhom zaustavi kod 
predslovlja koje lijepo izražava misli i čuvstva tolikih svetih 
duša i koje se u tom obliku ne nalazi u novom Misalu: »Po 
tvojoj je volji tvoj Jedinorođenac na križu proboden vojnič- 
kim kopljem, da bi otvoreno Srce, svetište Božje darežljivosti 
izlijevalo na nas potoke milosrđa i milosti; i da ono, koje nikad 
ne prestaje plamtjeti ljubavlju prema nama, bude pobožnima 
mir, a raskajanima spasonosno utočište«, Još se pobožna duša 
ne može oteti misli da je Isusovo Srce ranjeno našim grije- 
sima, pa je Crkva sastavila molitvu koja je uz novu ostala za 
ovaj blagdan: »Bože, koji se dostojiš milosrdno nam darivati 
beskrajno blago ljubavi u Srcu svoga Sina, ranjenom našim 
grijesima, podaj, molimo, da mu mi, koji ga častimo svojom 
odanom pobožnošću, dademo i doličnu zadovoljštinu«. A stari 
i novi Misal jednako mole nad misnim darovima da neizreciva 
ljubav Srca Isusova učini euharistijsku žrtvu Bogu milim 
darom i ujedno pomirnicom za naše grijehe pred Bogom. 


GOD. C 


1. č. Ez 34, 11-16: Sam ću pasti ovce svoje i sam ću im dati 


počinka. (str. 853) 


P. p. 22, 1-3a. 3b-4. 5. 6 (str. 486) 
P. Gospodin je pastir moj: ni u čem ja ne oskudijevam. 


Za uvod razmišljanja o današnjim čitanjima mogu nam 
poslužiti riječi Rebstocka uz Ivanovu gl. 10: »Lik je dobrog 
Pastira bila jedan od najdražih Gospodnjih slika u staroj 
Crkvi. Ona je shvaćala i voljela jezik simbola koji joj je litur- 
gija učinila tako domaćim. Zaista malo je simbola koji Spasi- 
teljev lik izražavaju tako dirljivo kao taj lik što ga je on sam 
odabrao i razvio. Kasnije se crkvena umjetnost udaljila od 
simbola i obrnula se više konkretnoj stvarnosti. Na taj je način 
prikazivanje dobrog Pastira stupilo u pozadinu. Ne bi li naša 
osiromašena religiozna umjetnost mogla od tog motiva primiti 
nove poticaje? Slika je dobrog Pastira vjeri i pobožnosti stare 
Crkve značila nekako isto što nama znači lik i tajna presv. 
Srva Isusova: spomen Isusove ljubavi koja predaje svoj život 
na križu i u euharistiji. U novovjekom štovanju presv. Srca 
Isusova zaista blista lik dobrog Pastira stare Crkve u novoj 
svježini i slavi. Možda bi to moglo pokazati put k ne lakom 
problemu kako na zadovoljiv način prikazati lik Srca Isusova. 
Kad bi mu za temelj stajao lik dobrog Pastira, tada bi se nova 
pobožnost harmonično spojila s naukom svetog evanđelja i s 

pobožnošću stare Crkve«. To je napisano pred četrdesetak 
godina, a eto sada dva glavna misna čitanja na blagdan presv. 
Srca Isusova govore o dobrom Pastiru. Na taj se način i u 
liturgiji Isusovo Srce odrazuje iz lika dobrog Pastira barem 
svake treće godine. 

Uz ps 22, koji danas služi kao naš odgovor na 1. čitanje, 
Boga kao dobrog Pastira u SZ-u posebno snažno opisuje pro- 
rok Ezekiel. Jeruzalem trpi od neprijateljske opsade i svih 
popratnih zala, a Bog preko proroka krivnju za to svaljuje u 
prvom redu na nedostojne pastire koji su tada vodili izabrani 
narod. Stoga Bog obećaje da će on sam nastupiti i iskazati se 
kao dobar Pastir (RBT). Prva je briga pastira da stado drži na 
okupu, jer će samo tada biti u stanju voditi ga i čuvati. A 
kad je stado raspršeno, kao što je bilo u tom slučaju, sam će 
se Bog pobrinuti za svoje ovce i skupiti ih iz svih mjesta u 
koja se raspršiše. Dobar je dio izraelskog naroda bio u ropstvu, 
ali i njih će Gospodin osloboditi i dovesti. Svoju ljubav prema 
stadu pastir pokazuje najbolje kad mu se pobrine za dobru 
pašu koja uključuje i prikladna mjesta gdje će ovce otpočinuti 
i u miru preživati. I naslov odlomka svjedoči da će Gospodin 
sam ispuniti i tu svoju dužnost prema svojim vjernicima, što 
se tek savršeno dogodilo u NZ-u. U misnoj su liturgiji svima 
svakog dana prostrta dva obilata stola Božje nauke i Božje 
hrane. Jedna je i druga dar Isusove ljubavi, Isusova Srca. Ta 
je posebno ganutljiva prema svakoj izgubljenoj, zalutaloj, 
ranjenoj i uopće nemoćnoj ovci-duši. Gospodin je valjda imao 
pred očima taj krasan prorokov zadnji redak kad je sebe sli- 
kao kao Pastira koji traži izgubljenu ovcu, o čemu ćemo danas 
čuti u evanđelju. Da se što bolje upozna Božja ljubav prema 
svakoj duši koja treba pomoći, dobro se je ustaviti kod četiri 
glagola toga zadnjeg retka. Dobar Pastir — dakle, prema tome 
i svaki njegov namjesnik — ima još jednu dužnost izraženu 
petim glagolom: bdjeti i nad onima koji ne trebaju pomoći. 
Pravilno odgojena duša zna da joj je to samo na korist, osjeća 
se sigurnijom, Pastiru dražom i sposobnijom za svaki napre- 
dak. Na taj način pastir pase pravedno, tj. svakome služi kako 
kome treba i svoju ljubav razdaje kako je tko traži. 


2. č. Rim 5, 5-11: Bog pokaza svoju ljubav prema nama. (str. 
130) 


Mi ljudi cijenimo najviše ono što se daje od srca k srcu. 
Kako da se onda ne veselimo kad na blagdan presv. Božjeg 
Srca čujemo da je Božja ljubav izlivena u našim srcima! Pavao 
je još konkretniji: to se zbilo po samom Duhu Svetome koji 
je po svojoj biti veza ljubavi između Oca i Sina. Prema tome 

smo od Srca k srcu primili najveću, jedincatu ljubav i to naj- 
savršenijim putem. Pravo smo dakle molili danas u novoj 
zbornoj molitvi: »Podaj, molimo, svemogući Bože, da mi, koji 
se dičimo Srcem tvoga Sina i spomenom slavimo glavna dobro- 
OWI9J OUQI[S '»BAOIBP UIAS BIOAZI Soysoqou #801 s 750]ru1 nurrqo 
činstva njegove ljubavi prema nama, zaslužimo primiti pre- 
čuti i u novom, kratkom a vrlo sadržajnom predslovlju: »Ti 
si, podignut na križ, divnom ljubavlju predao samoga sebe i 
iz otvorena boka izlio krv i vodu od kojih potekoše sakra- 
menti Crkve; tako će svi, privučeni k otvorenom Srcu Spasi- 
telja, neprestano s veseljem crpsti s izvora spasenja«. . 


Vrlo je korisno uočiti u kojoj je vezi Pavao naveo te 
velike riječi o Božjoj ljubavi. Glavna mu je tema tog dijela 
poslanice Rimljanima naše opravdanje pred Bogom i u Bogu. 
To opravdanje ne može postići narav ni starozavjetna objava, 
nego je to plod vjere u Isusa Krista. Nada koja izvire iz te 
vjere ne razočarava već naš čini, s Božje strane, sigurnima da 
smo po Kristu izmireni s Bogom i prema tome na putu k nje- 
mu. Dokaz? Evo ga: dok smo još bili u grijesima, Krist je 
umro za nas. Teško tko umire i za pravednika, za opakoga 
nitko. Samo je Isus to učinio i time pokazao kolikom nas 
ljubavlju ljubi njegovo Srce, i to nas grješnike. Zatim apostol 
isto ističe pozitivno: kad nas je Krist pred Ocem učinio pra- 
vednima svojom krvnom žrtvom ljubavi, svojom smrću, koliko 
će više i lakše postići od bilo kakve Božje srdžbe oproštenje 
za nas sada svojim životom, za nas koji smo već uglavnom 
izmireni s Bogom! »Ako je njegova smrt mogla toliko da je 
postigla ono što je teže, tada će i život, tj. njegovo uskrsnuće 
i proslava moći učiniti ono što je lakše« (Krizostom). Ako ovo 
sve pravo shvatimo i konkretno na sebe primijenimo, može 
nam biti od presudna značenja sada u proživljavanju običnih 
dana »kroz godinu«, nakon što smo liturgijskim proživljava- 
njem dionici njegove otkupiteljske smrti i proslave. Ako smo 
doista nešto tim pridobili, ako smo u Kristu i po Kristu poslali 
nešto novo, onda ćemo se i mi s apostolom ponositi što smo 
po Kristu postigli izmirenje s Bogom, što smo njegovi a on naš. 
Ljubav sjedinjuje i čini jednakima. 

Ev. Lk 15, 3-7: Radujte se sa mnom, jer sam našao svoju iz- 

gubljenu ovcu. (str. 65) 


Kad se govori o Božjoj ljubavi prema ljudima, onda je 
najtočniji naziv milosrđe. Isus nam iskazuje svoju ljubav ne 
na temelju nekoga našeg prava nego samo jer smo kao ljudi 
s ljudskim srcem sposobni primiti i osjetiti dobrotu njegova 
Srca. Međutim, kad uživamo njegovu ljubav i kad u njoj mož- 

da i dugo živimo, uvijek smo kadri da se više ili manje izne- 
vjerimo, da mu za njegovu veliku ljubav vraćamo sve manjom 
i manjom, da je čak odbacimo i prezremo. Starozavjetni je 
pravednik spjevao najduži psalam (118) Božjem zakonu koji 
ga je toliko oduševljavao, a ipak svršava: »Ko ovca izgubljena 
ja zalutah« (r. 176a). Srećom odmah nastavlja: »O, potraži 
slugu svojega!« Tako je zalutao čitav ljudski rod i Sin je Božji 
došao da ga potraži i da ga spasi. Ako je milosrđe svaka milost 
poklonjena stvoru, još veće je grješniku kakvi smo svi. Ne pre- 
ostaje nego da se, privučeni milosrđem Isusova Srca, poput 
carinika i-javnih grješnika u doba dok je on hodao po zemlji, 
nastojimo Isusu približiti da ga čujemo. Silna je moć njegove 
blage i milosrdne riječi: ona sve više privlači k njemu. Na taj 
se način uvijek iznova ponavlja evanđeoska konstatacija: On 
prima grješnike i jede s njima (r. 3). A zbiva se i mnogo više, 
jer sada on ne jede s nama nego nam samoga sebe daje za 
jelo... 

Takvu ljubav nisu mogli i neće nikad moći shvatiti fari- 
zeji svih vremena. Treba da bude i tame, tako bolje odskače 
svjetlo. Da nisu ondašnji farizeji prigovarali Gospodinu što 
prima i jede s grješnicima, tko zna bismo li imali tri krasne 
usporedbe: o izgubljenoj ovci, o izgubljenoj drahmi i o izgub- 
ljenom sinu? Sve tri su iz svagdašnjeg života i imaju dosta 
zajedničkih crta, a glavnu ističe danas naslov odlomka. U čita- 
voj je usporedbi ovca objekt, predmet ljubavi dobrog Pastira. 
Ona se znala samo izgubiti, a koliko je duša koje se niti ne 
osjećaju izgubljenima, ne trpe što su daleko od stada, od 
Crkve, od Isusa. Ali to osjeća njegovo Srce: ima sto ovaca pa 
ako neku izgubi, on izgubi, on zna i osjeća. Ima crnogleda koji 
u naše dane znaju ponavljati: sada nije izgubljena jedna nego 
devedeset i devet. Ako je gdje tako, koja žalost za dobrog Pa- 
stira! Evanđelje potanko nabraja što je dobar Pastir učinio za 
samo jednu izgubljenu ovcu. I koju je radost osjetio i razglasio 
kad ju je donio natrag. R. 7. treba pravo shvatiti: i majka se 
više raduje djetetu koje je bilo bolesno pa je ozdravilo, pogo- 
tovo kad to postigne njezina majčinska ljubav, nego što se ra- 
duje djeci koja nisu bila bolesna. Dakle svi možemo priuštiti 
nebu to veselje. I svi možemo s Isusom tražiti sve zalutale i 
tako Isusovu Srcu pribaviti dvostruko veselje. Crkva to poseb- 
no čeka od svećenika (II vat. sabor, C 29). Farizeji se sablaž- 
njuju i optužuju, a mi grješnici nastojimo obraćati sebe i 
druge. 

VIII NEDJELJA KROZ GODINU 
GOD. A i 


1. č. Iz 49, 14-15: Tebe ja zaboraviti neću. (str. 747) 


P. p. 61, 2-3. 6-7. 8-9ab (str. 514-5) 
P. Samo je u Bogu mir, dušo moja. 


Iz Isusova govora na gori čujemo danas u evanđelju još 
jedan odlomak, tako važan za kršćanski život: kako se ne smi- 
jemo tjeskobno brinuti za potrebe tijela. Stari ga je Misal imao 
XIV nedjelje po Duhovima, a kad je već sada došao na nj red, 
možemo ga uzeti kao program za cijelu drugu polovicu godine. 
Na nj nas pripravlja ulazna pjesma iz ps 17. koja slavi Boga, 
našeg zaštitnika i spasitelja, koji je toliko za nas učinio, jer 
nas ljubi. Još konkretnija je zborna molitva, u starom Misalu 
IV nedj. po Duhovima, koja želi postići da se Crkva u mirnom 
i urednom toku svijeta raduje u svojoj nesmetanoj svetoj služ- 
bi. Lijepe su te misli cijele zajednice, ali koliko odgovaraju 
raspoloženju pojedinaca? Među nama je mnogo onih koje biju 
razne nevolje i koji možda ponavljaju vapaj što ga je Izaija 
čuo iz ustiju izabranog naroda: »Gospod me ostavi, Gospod me 
zaboravi«. 

Da svoj narod utješi, da ga učvrsti u nepokolebljivom 
pouzdanju u Boga, Gospodin preko proroka iznosi vrlo dirljivu 
usporedbu. Bog je svome narodu obećao sretan povratak iz 
babilonskog sužanjstva, što je narod vrlo rado slušao, ali ga je 
skoro u očaj bacalo njegovo tadašnje stanje. Bog kao da ne može 
ni čuti taj vapaj zdvojnosti pa svoj narod uvjerava da ga ne 
može zaboraviti. Izaija sadrži mnogo krasnih usporedbi i izre- 
ka ali ovdje kao da je nadmašio sama sebe. Teško je na svijetu 
naći nježniju i vjerniju ljubav od one kojom majka ljubi svoje 
čedo. Ono je plod njezine utrobe i stoga ga ljubi kao sebe, a u 
potrebi i više nego sebe. Na zemlji se može dogoditi svako zlo, 
ali najrjeđe je jedno od najtežih: da majka zaboravi svoje 
dojenče. Pa kad bi se i to koji put dogodilo, Bog nas sve uvje- 
rava a Crkva i u naslovu odlomka ističe: »Tebe ja zaboraviti 
neću!« Uz ta dva retka, ljepotom i sadržajem tako bogata, ba- 
cimo pogled i na slijedeći, pogotovo kad ne dolazi u novom Mi- 
salu a lijepo nastavlja misao. Na istoku se običavalo na dla- 
nove ili uopće na ruke tetovirati ili urezati ime drage osobe da 
ga se neprestano sjeća. Tako su i Bogu zidovi Siona (staroza- 
vjetne Crkve) uvijek pred očima. Crkva je i svaka duša Isusu 
draga jer je njegova Zaručnica (r. 18 i 21), koju gleda i posvje- 
dočuje proslavljenim ranama na svojim božanskim rukama. 

Takvo dirljivo uvjeravanje s Božje strane ne može a da 
u nama ne pobudi veliko pouzdanje u Boga. Izražava ga ps. 61. 
i napose više puta ponavljani pripjev da duša nalazi svoj mir 
samo u Bogu. U bilo kojoj muci duše i tijela nema mjesta 
tjeskobi za onoga koji se obraća Bogu poput »poganskih« Hin- 
dusa: »Ti si moja majka, ti si i moj otac, ti si moj brat, ti si 
i moj prijatelj. O Bože bogova, ti si meni sve!« 


2. č. 1 Kor 4, 1-5: Gospodin će objaviti nakane srdaca. (str. 
141-2) 


U nastavku svoje poslanice Korinćanima Pavao ih kori što 
se pojedinci previše vežu uz neke propovjednike evanđelja. 
Time se upravo stvaraju stranke koje razdiru zajednicu. Apos- 
tol ne dozvoljava da se kod širitelja vjere gleda ono što je 
njihovo, što je ljudsko, nego što je Božje, a to je njihovo zva- 
nje, njihova služba. Na taj se način Pavlu pružila prigoda da 
kratko i jasno označi što su svi evangelizatori: Kristove sluge 
(izvornik upotrebljava riječ koja je označivala veslače na lađi 
pod zapovjedništvom kapetana, skoro bi se moglo reći: galeote) 
i upravitelji Božjih tajna (a to su ne samo umske istine, objav- 
ljene od Boga, nego i njegovi sakramenti). Prema tome, evan- 
gelizatori nisu ovisni od ljudi i njihove privrženosti nego od 
Boga kojemu će odgovarati da li su vjerno izvršivali povje- 
renu im zadaću. »Posve je besmisleno da naduveni Korinćani 
sude o Pavlovu radu. Tu nije nadležan nikakav ljudski sud, 
nego jedino Bog. Smiješno je stvarati skupine oko slavnih 
imena, kada ni sam Pavao nema hrabrosti da prosudi svoj 
vlastiti rad. Neka to zapamte prije svega oni među Korinća- 
nima, kojima čak ni sama Biblija nije dosta duboka, koji žele 
biti biblijskiji od same Biblije, koji prelaze preko nje (4, 6). 
Kako su ništavni ti sitničavi sporovi i taj kult raznih osoba, 
kada držimo na pameti stvarne velike vrednote. Pavao vidi 
pred sobom čitav svemir, i sve ugrađuje u strmu piramidu, 
na čijem vrhu stoluje Bog« (Holzner). Pouka je vrlo važna i za 
naše doba. 

U odlomku je i dragocjena izreka o savjesti: Pavao se ne 
osvrće na ljudski sud (zapravo: na sud ljudskog dana za raz- 
liku od suda posljednjega, Božjeg dana). No on se posve ne 
oslanja ni na sud vlastite savjesti (RBT). Ta ga ne može u 
svakom slučaju opravdati pred Bogom. »Sud savjesti uvijek je 
podložan Božjem sudu« (RBT 1141), jer »moj je sudac Gospo- 
din« (r. 4). Dobro je što je II vat. sabor iznova i više puta ista- 
kao vrijednost savjesti i našu dužnost da se ravnamo prema 
njoj. Neki se, izgleda, na to pozivaju previše i nepravilno. Sa- 
bor traži da čovjek u svom postupku mora biti siguran da je 
njegova savjest »ispravna«, da je zaista glas Božji. U tome nas 

kršćane može najviše i najkonkretnije pomoći kompetentni 
autoritet Crkve te njezina sveta i sigurna nauka (Dekret o 
sredstvima saobraćaja 9, S 14). Čovjek treba uvijek slijediti 
svoju savjest, ali isto tako ona treba osluškivati i ravnati se 
prema nauci Crkve i njezina učiteljstva. Gdje toga nema, vla 
da samovolja i po njoj svako zlo. 


Moramo biti usmjereni prema Bogu i spremni njemu po- 
lagati račun. Naslov odlomka naglasuje da će tek Gospodin 
otkriti što se u kome krije i da će objaviti što je tko kada 
mislio i naumio. Ta se tvrdnja može nekako povezati s 1. i 3. 
čitanjem: Bog od nas traži da iskreno i ustrajno vjerujemo u 
njegovu ljubav i brigu prema nama. Iz toga slijedi da to uvje- 
renje treba prožeti svu našu misaonost i djelatnost. Je li to 
uvijek slučaj, sudit će jedino Gospodin kada dođe. Lako je 
imati pouzdanja u Boga kad se ne trpi ni od kakve veće osku- 
dice u bilo kojem smislu. Ali Gospodin će sigurno nagraditi 
više onoga koji na dnu srca nije zdvajao u njegovu Providnost 
pa iako mu je u velikim mukama iz ustiju izišao kakav vapaj 
začuđenja a možda i žalosti nad nekim Božjim postupcima ko- 
je nije shvaćao. Tu je na mjestu i današnja molitva nad daro- 
vima da nam Bog udijeli ono što je pred njim zaslužno i da 


prema tome napredujemo u onome što će on u nama jednom: 


nagraditi. 


Ev. Mt 6, 24-34: Ne brinite se tjeskobno za sutrašnji dan! 
(str. 5) 


Koliko je čovjek redovito zauzet brigama za potrebe tijela, 
najbolje se vidi iz postupka koji Isus upotrebljava da nas od 


toga odvrati, Nije smatrao dovoljnim da tri puta (r. 25.31.34) . 


odlučno traži da se tjeskobno ne brinemo za život, za jelo i 
odijelo, za sutrašnji dan, nego nas je stavio pred jasnu dilemu 
gdje se moramo odlučiti. I još nam je kao razumnim i savje- 
snim stvorovima pružio pet razloga koji nam trebaju pomoći 
da se pravilno odlučimo i prema tome postupamo. Dilema je: 
ne može se služiti Bogu i bogatstvu! Svatko se mora opredije- 
liti: ili za Boga, ili za bogatstvo. U jednom i drugom slučaju 
Gospodin ostavlja riječ »služiti«, jer zaista uz bogoslužje po- 
stoji i pravo pravcato blagoslužje. Krist ne traži od svih siro- 
maštvo, ali sve odvraća od neuredne požude za bogatstvom. 
Komentar, koji Morin pripisuje nekom biskupu sjeverne Italije 
ili Ilirika iz sredine 6. stoljeća, zgodno opaža: »Drugo je imati 
bogatstvo, drugo je služiti bogatstvu. Ako imaš blaga i to te 
ne čini oholim ili nasilnim, nego daješ potrebnima koliko mo- 
žeš, gospodar si a ne sluga svoga blaga, jer tvoje blago ne drži 
tebe nego ti držiš svoje blago.« 

Isusovi razlozi koji mogu odlučno uplivati da kršćanin 
nađe pravilan odnos prema zemaljskim vrednotama su ovi: 
1) Ako smo Božji i želimo služiti Bogu kao Ocu, onda ne smi- 
jemo služiti mamonu, dobitku i bogatstvu, kao svome ma- 
lom bogu. 2) Bog nam je dao život i tijelo, jer je sve od njega, 
pa da se neće pobrinuti za hranu i odijelo, što je manje vrijed- 
no i lakše priskrbiti. 3) Vrijedniji smo od ptica, koje hrani naš 
nebeski Otac, i to tako da im ne treba ni sijati ni sabirati u 
žitnice. 4) Tjeskobna je briga za život uzaludna kad čovjek ne 
može nikako produžiti svoj život ni za jedan lakat, što se ne 
odnosi na visinu — kako su većinom tumačili stari — nego na 
dužinu životnog puta. Tu se Krist posebno zaustavlja ma lje- 
poti poljskih ljiljana koju čovjek me može nadmašiti ne znam 
kojim svojim nastojanjem. 5) Svaki dan donosi svoje brige i 
muke, pa čemu današnjima nadodavati još i sutrašnje. To, da- 
kako, ne znači da je Isus osudio rad i uopće pothvate na dulji 
rok, a još manje da je — kako neki krivo tumače — prepo- 
ručivao lijenost pod plaštem religioznosti. Već je naš Jeronim 
u vezi s tim ikratko odsjekao: »Rad se mora obavljati, a pretje- 
rana briga ukloniti!« ' 

Kršćanin će se pravo brinuti za zemaljske vrednote i nji- 
ma se služiti, ako se pozitivno. usmjeri da traži kraljevstvo 
Božje i njegovu pravdu. Inače smo slični poganima koji ne 
znaju za svoga nebeskog Oca. »Ovdje se dotičemo najdubljeg 
bivstva vjere. Osloboditi se svijeta, odriješiti ruke od grčevi- 
tih briga, baciti se u Boga kao u kakav bezdan koji nas ipak 
nosi, od njega očekivati sve pa i nemoguće — to zmači: vjero- 
vati« (Lčhr). Često a pogotovo svagdašnje hranjenje duše s 
Božjeg stola trebalo bi u svakome srediti zanimanje za tjele- 
snu hranu i uopće za životni standard. Starozavjetni je mu- 
drac pjevao: »Mlad bijah i ostarjeh, al me vidjeh pravednika 
napuštena ili da mu djeca kruha prose« (ps 36, 25). Nije li.u 
NZ-u mnogo lakše doći do tako dragocjenoga životnog isku- 
stva? 


GOD. B 
1. č. Hoš 2, 16b. 17b. 21-22: Zaručit ću te sebi dovijeka. (sti. 
887) i 


P. p. 102, 1-2. 3-4. 8 i 10. 12-13 (str. 548) 
P. Milosrdan je i milostiv Gospodin. 


Neki su željeli i predlagali da nedjelje »kroz godinu« 
obrade pojedine teme iz kršćanskog nauka nekako kao u kate- 

kizmu prema kojim bi se temama odabrala čitanja. Prevladalo 
je mišljenje da to ne bi odgovaralo biblijskom i liturgijskom 
načinu pouke kakvu je Crkva upotrebljavala kroz stoljeća. 
Prema tome se Evanđelje čita redom kako ga je koji sveti pi- 
sac sastavio, a prema dotičnom su odlomku odabrana druga 
čitanja, naročito prvo. Na taj način, svaka nedjelja redovito 
ima jednu glavnu misao koju je dobro držati pred očima. Da- 
nas bismo npr. teško pravo shvatili određena čitanja ako ne 
uočimo misao vodilju, istaknutu u naslovu 1. i 3. čitanja. Naš 
se odnos prema Bogu ne može posve izraziti ljudskim riječi- 
ma, naročito kad se raspravlja o izmjeničnoj ljubavi između 
Boga i čovjeka. Već ljubav između ljudi često upotrebljava ta- 
kve izraze koji na prvi pogled kažu da su slike i usporedbe. 
Slično je i kad Biblija i liturgija toliko govore o Bogu kao 
Zaručniku, a o Crkvi i duši kao zaručnici, što u današnjim či- 
tanjima čini prorok i Krist. U tome nema ništa tjelesno, a još 
manje grješno, dapače, prema nauci apostola (Ef 5, 22), i ljubav 
je između muža i žene odraz ljubavi između Krista i Crkve. 
Prva bi kod kršćana imala izvirati iz druge i k njoj voditi, pa 
je i s toga stanovišta djevičanska ljubav, ako je prisna, uzvi- 
šenija i više božanska i od najsvetije bračne ljubavi. Sam je 
Isus u vezi s time kazao: »Tko može shvatiti, neka shvati!« 
(Mt 19, 22). 

Tko želi potanje tumačenje današnjega 1. čitanja, treba 
da pročita sve tri prve glave prorokove knjige i pogledati npr. 
RBT 1504-5. Ovdje će biti najkorisnije istaknuti dvije misli: 
kako dolazi do ljubavi između Boga i ljudi, te kako se ona po- 
kazuje. Gospodin preko proroka naviješta da će svoj narod 
opet povesti u pustinju, što se najčešće uzima da Bog duši go- 
Vori na osami a ne u vrevi i buci života. Iz toga je lako zaklju- 
čiti potrebu duhovnih vježbi, duhovnog odmora u tišini i uopće 
Božjeg vodstva. Šutnja nije sama sebi svrha, nego je plodono- 
sna kad se sabrano čita i sluša riječ Božja, te kad duša u mo- 
litvi odgovara Bogu. Tako srdačna ljubav između Boga i ljudi 
nastaje, a tako se, kad je oslabljena ili izgubljena, jača i vraća. 
Kad je r. 16b spomenuo razgovor od srca k srcu, r. 21c govori 
o nježnosti, a moglo bi se reći: o osjetljivosti i svetoj ljubo- 
mori, Božjoj i našoj ljubavi. Nježnost spominje i pripj. psa- 
lam (r. 4), iako ostali retci ističu Božje milosrđe kojim Bog 
briše naše nevjernosti. Dakle te treba izbjegavati, jer samo 
one slabe i kidaju nježnost ljubavi između Boga i duše. Bog 
naime hoće da nas sa sobom zaruči zauvijek, i to u pravdi i u 
pravu (r. 21b), što svakako pretpostavlja ne samo naša prava 
nego i naše dužnosti obzirom na tako osjetljiv naš odnos pre- 
ma Bogu. Dakle, glavna oznaka ljubavi jest vjernost. Kako 
je s mojom? 

9. č. 2 Kor 3, 1b-6: Vi ste pismo Kristovo kojemu mi poslužis- 
mo. (str. 153) 


Nama se možda čini čudnim da se veliki Pavao trebao 
opravdavati pred korintskom zajednicom, i to ponovno, te im 
dokazivati veličinu svoje apostolske službe. Sve se sposobnosti 
obično upoznaju samo s vremenom, a uz to su Pavlu neki pred- 
bacivali da nije izabran od Krista za vrijeme njegova zemalj- 
skog života kao dvanaestorica. Dakle Pavla nije još preporu- 
čivala ni njegova vrijednost ni bjelodanost apostolskog poziva. 
Unatoč tome, on se Korinćanima ne ulagiva ine pokazuje im 
nikakva preporučena pisma po kojima bi ga oni više cijenili. 
On se poziva na nešto ljepše i prema tome svima draže: na 
međusobnu ljubav koja ih veže. Mjesto pisma crnilom, apostol 
smatra da je čitavo njegovo biće i djelovanje zapisano u srci- 
ma Korinćana. On je tako dugo i zdušno naviještao među nji- 
ma evanđelje da ih smatra svojim pismom. Sve što je Božjega 
u njihovim dušama, sve im je on to dao, kao da je upisao u 
njihova srca. To je pismo tako očito da ga znaju i ostali, svi 
ljudi. Oni ga dapače i čitaju, tj. od njih doznaju što im je Pa- 
vao govorio, od njih se uče. 


Dok je apostol diktirao te riječi svome pisaru, njegova ga 
je izvanredno živahna mašta podsjetila da zapravo neskromno 
pretjerava kad Kristove vjernike smatra svojim pismom. Sto- 
ga odmah izraz »naše pismo« ispravlja u »pismo Kristovo«, i 
to mu je sada očito. On je Kristu samo poslužio kao što pisar 
pred njim hvata njegove riječi i stavlja ih crnilom na papir. 
Ali »svaka usporedba šepa« pa Pavao odmah dodaje da Kris- 
tovo pismo nije u srcima Korinćana upisano crnilom nego Du- 
hom Boga živoga. Neki u toj rečenici gledaju cijelo presv. 
Trojestvo: Krist se objavljuje i daje upoznati Duhom Oca. Ta 
je objava tako savršena da se više ne piše na kamene ploče, 
kao pod Sinajem, nego na pločama od mesa, u živim i punim 
ljubavi srcima ljudi. To je već navijestio prorok Jeremija 
(31, 33; usp. Ez 11, 9; 36, 26). Sve se te misli i usporedbe daju 
lijepo ukopčati s glavnom misli današnjega Li 3. čitanja. Kod 
njih za danas možemo ostati, a o drugom. dijelu odlomka v. 
10. srijedu preko godine. Koliko je ljubavnih pisama napisano 
na svijetu! Neki ljubljenoj osobi pišu svakog dana, jer ljubavi 
nikada ne uzmanjka ni usmenih ni pismenih riječi. A što su 
ljudske riječi prema Božjoj Riječi koja je tako savršena da 
može biti samo jedna, jer u sebi obuhvaća sve Božje biće i 
svu njegovu ljubav. I nama se ta Riječ daje s dvaju misnih 
stolova, kao pouka i kao hrana. A svrha je da onda mi ižari- 
vamo Krista, da ga drugi po nama upoznaju i slijede. 

Ev. Mk 2, 18-22: Zaručnik je s njima. (str. 30) 


Iako se ova perikopa danas čita zato jer je došla na red, 
može se reći da njezina misao vodilja, istaknuta u naslovu, 
izražava naše raspoloženje nakon proslavljenog božićnog i us- 
krsnog ciklusa. Krist je utjelovljenjem u krilu Djevice čitav 
ljudski rod, čovječju narav kao takvu uzeo za svoju neotuđivu 
zaručnicu. Njegovu osobu tvore dvije naravi, božanska i ljud- 
ska, i to združene neizmjerno savršenije nego što su u čovjeku 
spojeni duša i tijelo. Živeći među nama »Krist je ljubio Crkvu 
i sam sebe predao za nju, da je posveti čisteći je u kupelji vo- 
de uz pratnju riječi« (Ef 5, 25-26). On nije za nas predao na 
križ svoje tijelo nego nam ga, nakon što je uskrsnućem pro- 
slavljeno, daje i za hranu. Tako i on svoju zaručnicu — Crkvu 
hrani i njeguje (r. 29). Takva nas veza s Kristom ne može ne 
razveseljavati. Duša sjedinjena s Isusom na neprestanoj je 
svadbi, gdje nema mjesta postu ni žalosti. Žalosni su bili apo- 
stoli samo kad im je Gospodin bio ugrabljen, ali ih je njegovo 
uskrsnuće opet napunilo radošću. Za kršćanina bi imala biti 
žalost jedino kad ga grijeh rastavi od Boga, inače uvijek u 
njemu »miruje i piruje« (Radić). Istina, ovdje ga još ne uži- 
vamo posve pa treba postiti i uopće svladavati se da k njemu 
u vječnost dođemo što bogatiji plodovima. I tako odnos Zaru- 
čnik-zaručnica (RBT) dobiva svoje konačno usavršenje i ne- 
raskidivo združenje u eshatonu, o čemu je govorio Isus u svo- 
jim usporedbama o svadbi (Mt 22 1ss; 25, 1-13 i dr) i Ivan u 
svojem Otkrivenju, odakle nam Crkva svakog dana ponav- 
lja: »Blago onima koji su pozvani na Janjetovu svadbenu goz- 
bu!« (19, 9). Ovdje se za nju prima u pričesti zalog, osiguranje. 

O drugom se dijelu tog odlomka govorilo 2. ponedjeljka 
»kroz godinu (I 199), a ovdje će biti najbolje da pobudimo u 
sebi trostruku vezu koja zapravo tvori svu našu povezanost 
s Bogom i koja je ujedno silan miraz što ga je nebeski Zaru- 
čnik dao svakoj duši već na krštenju. Nije teško pogoditi da je 
to vjera, ufanje i ljubav. Po tim je krepostima Zaručnik uvi- 
jek s nama i mi s njime, on naš i mi njegovi. Kakvi bi to bili 
zaručnici kad ne bi jedan drugome vjerovao, povjeravao se, 
ostao vjeran u bilo kojoj kušnji i napasti? Samo po sebi do- 
lazi da ispitam svoju vjeru u Krista, da li je on ne samo te- 
melj nego i predmet, sav sadržaj moje vjere. A pouzdanje 
među zaručnicima treba da im pruža uvjerenje kako se u bilo 
kojem slučaju mogu jeđan na drugoga osloniti i računati. Kako 
je s mojim ufanjem u Isusa, što od njega očekujem, što naj- 
upornije tražim? O ljubavi je tu dosta reći da nas ona treba 

neprestano tjerati da se svome Bogu posve predajemo, u nje- 
govu Srcu prebivamo i za njega se žrtvujemo, jer ljubav se 
najbolje mjeri po žrtvama podnesenima iz ljubavi. 


GOD. C 


1. č. Sir 27, 5-8: Nikoga ne hvali prije no što progovori. (str. 
687) 


P. p. 91, 2-3. 13-14. 15-16 (str. 541-2) 
P. Dobro je slaviti Gospodina. 


Budući da su sastavljači novog Misala u današnjem Luki- 
nu izvještaju o govoru na gori istakli u naslovu potrebu da se 
pazi na jezik, također i 1, čitanje obrađuje tu temu. Između 
mnogih starozavjetnih tekstova o njoj donešen je odlomak iz 
Sirahove knjige koji taj nauk potkrepljuje zgodnim uspored- 
bama. Glavna je dakle misao da se čovjek pozna po govoru i 
prema tome da nije mudro. nikoga hvaliti prije nego što pro- 
govori, jer dotični može svojim riječima demantirati naš po- 
hvalan sud o njemu. Stari su Rimljani imali poslovicu: Si ta- 
cuisses, philosophus mansisses — Da si šutio, bili bi te i dalje 
držali za mudraca. Ta se pouka u Sirahovoj knjizi nalazi u 
sklopu preporuka koje čovjeka uče kako će steći pravo iskus- 
tvo u odnosu prema ženama, kod čega se najduže zaustavlja, 
kod trgovine i danas kod govorenja, Svatko želi da ga drugi 
smatraju barem onako dobrim i pametnim kao što jest, ili ba- 
rem sam misli da jest. Upravo u tu svrhu treba paziti na sva- 
ku svoju riječ koja nas može kompromitirati pred Bogom i 
pred ljudima. . ti: 

Slike, kojima pisac želi potkrijepiti svoju preporuku, uze- 
te su iz domaćega i poljodjelskog života. Mekinje ostaju na 
situ, kad se ono trese, a brašno pada gdje ga želimo upotri- 
jebiti. Tako i dobre tuđe riječi čovjek više manje posluša, ali 
ono što manje vrijedi redovito se bolje uoči i zapamti. Peć po- 
kaže da li je lončar dobro umijesio glinene posude i u tom ih 
slučaju učvrsti i učini uporabljivima i korisnima, iriače naš na- 
rod ima zgodnu poslovicu: Prije ispeci pa reci! Plod pokazuje 
kakva je neka voćka i kako je obrađivana, a riječi čovjekove 
otkrivaju što je u čovjeku i koliko pazi na sebe i na svoj na- 
stup. Amo spada i ono što je isti mudrac kazao ranije (20, 5-8). 

Bog nam nije dao dar govora samo za sporazumijevanje 
među ljudima nego i za to da njega slavimo. Na to nas potiče 
današnji pripjev i preporučuje nam da to činimo jutrom i no- 
ću. Dan je određen za rad, ali ga treba posvetiti molitvom ba- 

rem na početku i na svršetku. Noću čovjek redovito počiva, ali 
ako je budan, pruža mu se najpogodnija prigoda da u tišini 
slavi Boga. Na tu preporuku psalmist dodaje lijepu sliku koja 
predočuje pravednika, tj. onoga koji zna da sve duguje svome 
Bogu i to priznaje slaveći ga i zahvaljujući mu. Sličan je pal- 
mi koja cvate i donosi tečne i slatke plodove, ili se razgra- 
njuje kao cedar na Libanonu. A značajno je da ta stabla pje- 
snik gleda kao zasađene u Gospodnjem hramu. Prema tome 
će pravednik pravo upotrebljavati dar govora, njime slaviti 
Boga i koristiti bližnjemu, ako bude u vezi s Bogom. Time 
liturgija riječima psalma dopunjuje biblijsku pouku koja tu 
zvuči samo ljudski naravski, a nitko ne može bez Božje pomoći 
biti ni pravi čovjek niti vršiti sve ljudske dužnosti. 


2, č. 1 Kor 15, 54-58): Dade nam pobjedu po Isusu Kristu. (str. 
150) 


Ne znamo da li je misao istaknukta na kraju današnjeg 
pripj. psalma uplivala na izbor 2. čitanja, ali se može s njim 
lijepo spojiti. Pavao razlaže Korinćanima kako ćemo svi uskr- 
snuti, jer je Krist uskrsnuo pa treba da mu budemo slični i s 
njim uživamo dušom i tijelom. U sadašnjem smo stanju sami 
po sebi smrtni i raspadljivi pa treba da se ovo raspadljivo tije- 
lo obuče neraspadljivošću i da se ovo smrtno tijelo obuče bes- 
mrtnošću (r. 53). Kad se to dogodi, bilo uskrsnućem od mrtvih 
bilo u tren oka na koncu svijeta za one koji ga dočekaju živi, 
onda će smrt konačno biti pobijeđena. A i ta je pobjeda izvoj- 
štvena po Isusu Kristu koji je i time postao naš Gospodar. Pa- 
vao gleda i ističe da je ta pobjeda nad smrću već postignuta, 
jer je Krist umro i uskrnuo i jer je time osigurao i naše uskrs- 
nuće, dotično naše preobraženje. Nužno je dakle biti povezan 
s Kristom, jer bez njega ne bismo uskrsnuli, dotično ne bismo 
uskrsnuli na život vječni i za nebesku slavu. Apostol se tu ne 
osvrće na uskrsnuće grješnika o čemu govori drugdje (2 Kor 
5, 10; Rim 14, 10; Dj 17, 81). Za nas je dosta da imamo na pa- 
meti: svoj ćemo cilj postići povezani s Kristom koji će nam 
pomoći da dobro upotrijebimo sve Božje darove. 

Završni redak sadrži apostolsku bratsku preporuku prema 
kojoj trebamo ostati čvrsti i nepokolebljivi u svojem ufanju. Ono 
nas uvjerava da ćemo sigurno primiti sve ono što je Krist za 
nas zaslužio svojom smrću i uskrsnućem. A u toj vjeri svatko 
mora i rasti. Vjera koja neprestano ne raste, spoznanjem i 
djelovanjem, zakržljavi i zahiri. Pavao navodi da moramo na- 
predovati u djelu Gospodnjem, što je vrlo širok izraz i znači 
sve Kristovo otkupiteljsko djelo koje nam je ostavio da mu 
se pridružimo i da ga učinimo svojim. To u prvom redu vrijedi 

za spomen-čin svih njegovih djela, a osobito otkupljenja, za 
presvetu eukharistiju. Čovjek se naime hrani da živi, da radi 
i da se trudi. Na isto nas potiče i naša duhovna hrana, pa tko 
se u njenoj snazi trudi za svoj duhovni rast i napredak, taj 
neka zna da mu trud neće biti uzaludan. S Gospodinom se 
trudi, od Gospodina će biti i nagrađen. Krist je egsemplarni 
i meritorni uzrok našeg uskrsnuća i naše vječne proslave, on 
nam ju je zaslužic, on nam je pokazao kako će naša proslava 
biti slična njegovoj. Nakon proslavljenog ciklusa Kristove 
smrti i proslave, to uvjerenje treba prenijeti u život. 


Ev. Lk 6, 39-45: Usta govore ono čega je prepuno srce. (str. 54) 


Tema je ove nedjelje u god. B bila, moglo bi se reći, mi- 
stična, a jer je iluzorna svaka mistika bez ascetike, u god. C 
imamo temu s njezina područja. Iznosi je odlomak Gospodnjeg 
govora na gori kako ga je zapisao Luka. Zadržat ćemo se kod 
izreka kojih nema Matej, ili ih Luka donosi na svoj način. Evo 
što za uvod piše Dillersberger: »Onima koji će jednom druge 
voditi pripada još jedna posebna riječ. Dakako, ona ne može da 
ispadne iz kruga ljubavi koju je Učitelj upravo označio nave- 
liko i na široko. Za onoga koji vodi u prvom je redu važno da 
jasno vidi o čemu se radi. Slijepac ne može voditi. Stoga onaj 
koji vodi treba se brinuti za svoje bistro oko. A to ne dobiva 
ako samo pazi kako će pogreške otkriti na drugima. Naprotiv, 
tim kritiziranjem drugih samo pokazuje da to manjka u nje- 
govu oku. To je dubok smisao o brvnu u oku onoga koji 
otkriva trun u oku svoga brata. I daljnja izreka o dobru i zlu 
stablu spada u taj tok misli... Naime, tko je u sebi dobar, taj 
neće tako lako u bližnjemu vidjeti zlo.« 

Augustin se ustavlja posebno kod izraza »licemjere«: »Du- 
žnost je dobrih i dobrohotnih ljudi da optužuju zbog mana. 
Kad to čine zli, igraju ulogu licemjera, jer sakrivaju lice koje 
imaju a pokazuju se pod tuđim licem«. Ali uzalud, jer će se 
prije ili kasnije na temelju njihovih djela vidjeti tko su i što 
su. Gospodin spominje dvije u Palestini najviše raširene voćke: 
smokve i trs.. I tko nikad nije vidio gdje smokve i grožđe ra- 
stu, isto može prosuditi na temelju tako sočnih plodova 
da ih donese dobra stabla. Kod plodova je u prirodi to 
posve jasno, kod čovjeka može licemjerje uspjeti da se pretva- 
ra ali ipak samo na neko vrijeme. Ako je čovjeku riznica srca 
ispunjena dobrim, to će se opažati i na njegovu govoru koji 
iznosi ono što se nalazi u nutrini. Završna je riječ postala sve- 
općom poslovicom: Usta govore ono čega je srce prepuno. Malo 
bi koristilo kontrolirati samo riječi koje izgovaramo. Mnogo je 
važnije, zapravo, jedino je važno da svoje srce ispunjamo Kri- 

stovom dobrotom. Tada će riječi same od sebe iznositi njegovu 
dobrotu. Pouka vrijedi i u tom smislu da se po riječima može 
prepoznati što je u našem srcu, što volimo i što zaokuplja nas 
i našu pažnju. Žalosno je kad među kršćanima, pa čak i među 
svećenicima, redovnicima i redovnicama tako teško dolaze do 
izražaja u običnim razgovorima riječ o Bogu i o njegovim sve- 
tim stvarima. Znak je to i dokaz da su srca najčešće ispunjena 
drugim predmetima. I to nas sve može potaknuti da svoja 


stca što više ispraznimo od svega svjetskoga, a da ga nastoji. 


mo ustrajno. ispunjavati mislima i osjećajima koji dolaze od 
Krista i k njemu vode. S tim se u vezi može srdačnije moliti 
danas poslije pričesti: »Nasićeni spasonosnim darom, Gospo- 
dine, molimo tvoje milosrđe da nas, koje u vremenu hraniš tim 
sakramentom, dobrostivo učiniš po tom istom otajstvu dioni- 
cima vječnog života.« 


PONEDJELJAK 
God. I 


1. č. Sir 17, 24-29: Vrati se Gospodu i spoznaj sudove Božje! 
(str. 679) : 


P. p. 31, 1-2. 5. 6. 7 (str. 492) 
P. Radujte se Gospodinu i kličite, pravedni! 


Sirahova se knjiga, kao i ostale mudrosne knjige, sastoji 
od mudrih izreka koje su obično okupljene u skupine. Od 16, 
24 do 18, 14 govori se o Bogu i ljudima te o njihovu odnosu. 
Najprije je čovjek prikazan kao kralj svega stvorenja, o čemu 
smo čuli u subotu, a zatim r. 15-23. stavljaju svima pred oči 
božanskog Suca koji pozna sva djela svakog čovjeka i prema 
njima će mu suditi. Koliko god pisac ističe Božju pravednost 
prema kojoj će »svakomu pasti plaća na vlastitu glavu« (r. 23b), 
ipak spominje da se kod Boga može postići oproštenje dijelje- 
njem milostinje i svakim dobrim djelom na koje Bog pazi kao 
na zjenicu oka (r. 22). Još potanje opisuje i pripušta obraćenje 
svakoga, pa je današnji odlomak zapravo poziv na pokoru. 
Mudrac upotrebljava srdačne riječi kakvih je i u proroka. ma- 
lo. Bog dopušta povratak sa zla puta, ali samo pokajnicima. 
On čak tješi i one koji su izgubili nadu. Izrazi koji potiču na 
obraćenje slični su onima koji se upotrebljavaju kod hodanja. 
kad čovjek zabasa i ode krivim putem, mora se okrenuti i vra- 
titi se na pravi put. Zatim govori još jasnije da se treba oka- 
niti grijeha, moliti se pred Bogom, prestati vrijeđati ga i zamr- 
ziti svako zlodjelo. Tko nije potreban takvog obraćenja? 

Milosrđe nam je Božje uvijek na raspolaganju, ali samo do 
smrti. U tom času prestaje mogućnost pomirenja s Bogom i 
mudrac retoričkim pitanjem tvrdi ono što kažu mnogi psalmi 
(6,6; 29,10; 87,12; 113,17) i druge svete knjige (npr. Job 10, 21- 
-22; Iz 17, 26): poslije smrti čovjek neće više hvaliti Boga. Sta- 
rozavjetni su vjernici malo znali o prekogrobnom životu, pa- 
kao su i podzemlje (RBT) smatrali mjestom gdje nema radosti 
a prema tome ni hvaljenja Boga. Iz toga im je proizlazila želja 
da što duže ostanu u zemlji živih« (ps 114, 9), jer »samo živ 
i zdrav hvali Gospodina« (r. 28b). Moramo priznati da to nije 
bila puka sebičnost, a ako je i to, bila je prožeta plemenitom 
željom da što duže slavi Boga. Nama je sudbina pokojnih mno- 
go jasnija, ali isto ostaje spasonosna misao da se svatko mora 
obratiti što prije te Boga hvaliti dok je zdrav i živ. U bolesti je 
to mnogo teže, a poslije smrti slavit će Boga samo oni koji su 
to činili prije smrti. 

Iako je Bog pravedan sudac, zadnji redak naglašuje kako 
je i njegovo milosrđe veliko i kako prašta onima koji mu se 
obraćaju. To uvjeravanje rado prihvaćamo i istu misao razvi- 
jamo s nekoliko krasnih redaka ps 31. koji kao drugi pokornič- 
ki psalam uvjerava sve molitelje da se grijesi opraštaju sva- 
kome tko ih prizna. Ako je starozavjetni psalmist mogao Bogu 
pjevati: »Utočište ti si moje, od tjeskobe ti ćeš me sačuvat, 
odjenut me radošću spasenja«, koliko više mi kojima je otkup- 
ljenje Boga-čovjeka i njegova primjena na svakoga od nas 
uvijek na raspolaganju. 


God. TI 


1. č. 1 Pt 1, 3-9: Krista koga ljubite iako ga niste vidjeli, a 
vjerujući klicat ćete od veselja neizrecivom radosti. (str. 
203) 


P. p. 110. 1-2. 5-6. 9 i 10 c (str. 558-9) 
P. Dovijeka se sjeća svoga saveza. 


Ako smo II vazmene nedjelje (god. A, II 199) početak 1. 
Petrove poslanice promatrali pod vidom Kristova uskrsnuća i 
našega preporođenja koje nam je ono donijelo, kao što je tada 
isticao i naslov odlomka, danas se na temelju toga možemo 
više zaustaviti na onome što prvak apostola gradi na tim činje- 
nicama. Kao i u tolikim svojim govorima, koje nam je sačuvao 
Luka u Djelima apostolskim, Petar sve temelji na Kristovu 
uskrsnuću koje nije samo proslavilo njegovo ljudsko tijelo 
nego i nas ponovno rodilo na novi život. Sveti nam je krst 
ulio živu nadu u neprolaznu, neokaljanu i neuvelu baštinu 

koja nam stoji sačuvana na nebesima. Ta stoji spremna da nam 
bude objavljena i darovana u posljednje vrijeme, ali daleko od 
toga da bi nam ta vječna baština bila osigurana samim našim 
čekanjem. U njoj se zaista krije Božja snaga, ali ta će se po- 
kazati po našoj vjeri koja se mora iskušati u vatri raznih kuš- 
nja. Dakle, bez našeg rada i trpljenja nema ni govora o vječ- 
noj nagradi koja je svima pripravljena, ali postići će je samo 
oni koji to zasluže. Time će se upravo pokazati vrijednost naše 
žive i djelotvorne vjere koja će jedino postignutom neprolaz- 
nom baštinom sve uvjeriti da je dragocjenija od propadljivog 
zlata. 

Kao što je »apostol Isusa Krista« sve »izabrane putnike« 
po zemlji pozvao »da se pokore Isusu Kristu i budu poškrop- 
ljeni njegovom krvi« (r. 1-2), tako i sađa odmah tvrdi (r. 7) da 
će se uspjeh naše ustrajne vjere pokazati »na hvalu, slavu i 
čast Isusa Krista u času kad se on objavi«. Vidi se kako je Pe- 
tru Isus Krist sve: gore ga je već tri puta spomenuo i nazvao 
Kyriosom - Gospodinom, a ovdje s tri imenice svima pokazuje 
kako svoje vječno spasenje dugujemo samo Isusu Kristu. Mi- 
sao, da će se to jasno vidjeti kad se on objavi, uključuje u 
sebi činjenicu da ga sada gledamo samo vjerom i za njim čez- 
nemo nadom. I tu Petar ne može a da svojima kojima piše — 
a to vrijedi za sve vjernike do kraja svijeta — ne upravi po- 
hvalu što Krista vjerom ljube iako ga nisu vidjeli. Istina, Go- 
spodin je kazao: »Blago vašim očima jer vide... što su mnogi 
proroci i pravednici željeli vidjeti« (Mt 13, 16-17), ali je isto 
tako naglasio: »Blago onima koji će vjerovati, a da nisu vid- 
jeli!« (Iv 20, 29). Isusa nismo vidjeli i još ga ne gledamo, ali 
vjerujemo onima koji su ga vidjeli, u prvom redu Petru i 
njegovim drugovima u apostolatu, i ta će naša vjera uroditi 
neizrecivom i proslavljenom vjerom. Tada će ona postići svoj 
cilj, spasenje duše, a to je glavno. 

Na tu temu o našoj vjeri i Božjoj nagradi Crkva, kao zbor 
i zajednica pravednika, slavi Boga i razmišlja o silnim Božjim 
djelima. Da će se taj savez između Boga i ljudi ispuniti do 
kraja, najbolji nam je dokaz što kod svake mise on »hranu 
daje svojim štovateljima« (ps 110, 5a). Gospodin nam je po- 
slao spasenje ususret na putu prema vječnoj domovini i mi već 
sada pjevamo ono što ćemo u nebu nastaviti: »Slava njegova 
ostaje dovijeka !« 


Ev. Mk 10, 17-27: Prodaj sve što imaš i slijedi me! (str. 39) 


Markovo je Evanđelje kao jedna oduža Petrova propo- 
vijed, sva u jednom komadu: događaji su iz Isusova života raz- 
vrstani posebnim redom, jedan se nadovezuje na drugi. Nakon 

što je Gospodin dva puta navijestio svoju muku i smrt (8; 
31-32; 9, 30-32), gl. 10. služi kao prijelaz u konačnu njegovu 
izjavu: »Evo ,ulazimo u Jeruzalem, i Sin će čovječji biti pre- 
dan« (10, 33). A taj prijelaz ima svoje duboko značenje: u smrt 
ide Isus, ali i mi ga svi moramo slijediti po putu žrtve i muke. 
U to se lijepo uklapaju Gospodnje pouke o poniznosti, o izbje- 
gavanju grijeha, o nerazrješivosti ženidbe i o potrebi da se 
preporađamo jer će samo djeca ući u kraljevstvo Božje. A za- 
tim u današnjem odlomku Isus na najodlučniji način.obraču- 
nava s jednom od najvećih zapreka na putu k Bogu. Povod 
mu je dao mladić — Marko ne spominje njegovu mladost kao 
Mt 19, 20 i Lk 18, 23 — koji mu je došao sa žarkom željom da 
postigne vječni život. Od mladosti je držao sve Božje zapovi- 
jedi, što se moglo i očekivati od člana Velikog vijeća (Lk 18, 
18). U srcu mu je sjao veći ideal, a onaj koji ga je na to po- 
ticao iznutra sada mu jasno kaže kako će ga postići: za blago 
na nebu svega se odreći na zemlji i siromašan slijediti siro- 
mašnog Učitelja. Bogatašev je velik imetak bio za nj preve- 
lika prepreka koju nije bio kadar preskočiti. Bezimeni je oti- 
šao u nepoznato, a da je poslušao Isusov poziv, valjda bismo 
mu znali za ime i da je postigao život vječni. 

Ono što nije Gospodin uspio od bogataša, htio je osigurati 
kod svojih učenika i nebrojenih drugih koji će ih slijediti. Pe- 
tar-Marko ističe da ih je Isus tom prilikom dva puta pogledao 
(r. 28. i 27), a i oslovljenje »djeco« svjedoči o nježnosti kakve 
je malo u drugom Evanđelju. Htio ih je time osokoliti, jer su 
mu riječi vrlo tvrde: S mukom se ulazi u kraljevstvo Božje, što 
osobito vrijedi za bogataše. Slijedi još tvrđi izraz koji je po- 
stao poslovicom: Lakše će deva proći kroz uho od igle nego 
bogataš ući u kraljevstvo Božje. Malo nas se Isusovih kratkih 
riječi dojmi kao ta. »Poput slične riječi o cijeđenju komaraca 
i proždiranju deva (Mt 23, 24 )i ta pokazuje koliko je Gospo- 
din volio pravo orijentalne hiperbolične slike i kako ih je maj- 
storski znao primijeniti. Tu se ne cjepidlači, već se uočuje i 
prisvaja snaga same slike« (Dillersberger). Tako su to razu- 
mjeli apostoli i još se više snebivali. Nisu mogli a da između 
sebe ne posumnjaju kako se onda neće nitko spasiti. Gospodin 
je upravo htio da to osjete: prepušteni sami sebi ljudi ne bi 
nikad došli u nebesko kraljevstvo. Ljudima nije, ali Bogu je 
sve moguće. Samo treba njega slušati i slijediti pa neka nas 
stoji ne znam koje žrtve. U nedjelju smo (u god, A) čuli: »Ne 
možete služiti Bogu i bogatstvu!« (Mt 6, 24). »Zemaljskim se 
dobrima, a najmanje novcem i bogatstvom, ne može u Božjem 
kraljevstvu ništa kupiti! Tu je i bogataš potpuni prosjak i upu- 
ćen samo na Boga... Strašno se u zemaljskom posjedovanju 
sastoji u tome što je čovjek neprestano napastovan da vje- 

ruje u mogućnosti koje ne postoje« (Dillersberger). A što je tu 
rečeno o bogatstvu (RBT), to vrijedi o svim zemaljskim pre- 
prekama na putu k Bogu. Uz malo razmišljanja nije teško tu 
pouku povezati s 1. čitanjem I ili II godine, a onda jedinstve- 
nim zaključkom sebe staviti na jedino pravi put. Putokaz nam 
može biti i ono što je preporučio II vat, sabor (P 17). 


UTORAK 


God. I 


1. č. Sir 35, 1-12: Spasonosna je žrtva vršiti zapovijedi. (str. 
693) 


P. p. 49, 5-6. 7-8. 14 i 23 (str. 507) 
P. Koji hodi stazama pravim — njemu ću pokazati spasenje 
svoje. ; 


Poznato je da su povijest teksta Sirahove knjige i još više 
njegova podjela prilično zamršene. Naslov je jučerašnjega i 
današnjeg odlomka drukčiji u grčkom i u latinskom prijevodu. 
(O svemu tome v. Zagreb. Bibliju, Dodatak 276). Sigurne su 
međutim glavne misli u kojima mudrac danas spominje da su 
žrtve Bogu drage samo ako su združene s ćudoređem. Posebno 
navaljuje na onoga koji bi prinosio žrtvu od krivo stečena 
blaga. Sveti se pisac ne ustručava tu upotrijebiti vrlo drasti- 
čnu sliku: takav je u Božjim očima kao onaj koji pred očevim 
očima kolje njegova sina (34, 20). U današnjem odlomku na- 
stavljao tome i navodi najprije da je najbolja i najveća žrtva 
vršiti Božji zakon. Time mudrac ne potcjenjuje bogoštovne 
obrede nego ih, jedino ispravno, uklapa u prisan i harmonički 
sređen odnos čovjeka prema Bogu. Tko hoće da mu žrtve budu 
Bogu ugodne, taj mora opsluživati Božje zapovijedi, drugima 
dobro činiti, kloniti se zla i svake nepravde. Poslije nauka juče- 
rašnjeg evanđelja sve bi nam to trebalo biti blisko i jasno. Ako 
je starozavjetni pravednik osjećao nesklad između ondašnjih 
žrtava i zla života, što da se reče o žrtvi NZ-a ako nije popra- 
ćena požrtvovnim životom? II vat. sabor preporučuje svima da 
»prikazujući neokaljanu žrtvu nauče prinositi sami sebe, pa da 
po Kristu Posredniku iz dana u dan usavršavaju jedinstvo s 
Bogom i među sobom« (B 48). 

Kad mudrac veli da se žrtvenik ukrašuje pravim raspolo- 
ženjem onih koji žrtvuju, ističe posebno dvije njihove odlike. 
Jedna je da se s Bogom ne škrtari nego da mu se dade darež- 
ljivo i koliko se može. Primjer je arški župnik koji je za sebe 

trebao tako malo, a za bogoslužne je predmete tražio samo naj- 
bolje. Još je važnije raspoloženje kojim se nešto Bogu pokla- 
nja: to treba činiti s radošću i da nam kod toga lice sja od 
veselja (r. 8). Čovjek obično dariva drugoga jer se nada da će 
mu biti uzvraćeno i, ako se to ne dogodi, onda se razočara, 
prigovara i tuži. Sveti pisac sve uvjerava da Gospod vraća 
sedmerostruko, ali najviše gleda na način kojim mu nešto 
pružamo. Ponovnu završnu preporuku o pravednoj žrtvi Crkva 
nastavlja ps 39. koji čitav sadrži Božja predbacivanja narodu 
koji prinosi, istina, obilne žrtve, ali bez prava srca i duha. To 
je kod misne žrtve još odurnije, jer u suštoj suprotnosti s na- 
šim Velikim svećenikom i njegovom žrtvom. Najviše nam mo- 
že u tom pogledu pomoći ako ozbiljno uzmemo nauk koji nam 
se svakog dana pruža sa stola Gospodnje riječi. Bez toga malo 
koristi »gutati hostije«. Spada u najteže duhovne bolesnike 
onaj koji misli da je dosta često se pričešćivati da čovjek bude 
Božji. Bez toga doista nije to moguće, ali to nije ni izdaleka 
dosta. 


God. II 


1. č. 1Pt 1, 10-16: Prorekli su vama određenu milost, zbog toga 
budite trijezni i potpuno stavite svoju nadu u nju. (str. 
2083) j 


P. p. 97, 1. 2-3ab. 3c-4 (str. 545) 
P. Gospod obznani spasenje svoje. 


Prva Petrova poslanica ima više osobnih značajki najugle- 
dnijega apostola: napisana je rasijanim kršćanima po istoč- 
nim pokrajinama (1; 1), i to iz Babilona (tj. iz Rima, kao što 
taj grad zove i Otk 18, 10), a u vezi sa Silvanom, koji je po 
svoj prilici poslanicu i napisao na kazivanje Petrovo, i sa svo- 
jim duhovnim sinom Markom (5, 12-13) kojemu smo veliki du- 
žnići što je još napisao, također u Rimu, Evanđelje po Petrovu 
propovijedanju. Poslanica je prava propovijed u kojoj se ispre- 
pliću vjerske istine i moralne pouke. Koristit će to dvoje izlu- 
čiti i u današnjem odlomku. Kršćansko se vjerovanje temelji 
na dogmi o presv. Trojstvu koje Petar spominje kao tri razli- 
čite božanske osobe: sve tri u 1,2, Ocai Sina u 1,3,aSinai 
Duha Svetoga u 1, 12-13. Proroke je vodio Duh Kristov ili Duh 
Sveti za kojega se izričito tvrdi da je poslan s neba. Taj je isti 
Duh vodio starozavjetne proroke i novozavjetne propovjednike 
evanđelja. I spasenje koje postizavamo vjerom (r. 9) bilo je 
prorečeno od proroka kao određena nam milost, što sve svje- 
doči o jedinstvu S i NZ-a. Toliko je i objava SZ-a djelo Duha 
Svetoga dase može reći da je on bio u prorocima (r. 11). Zna- 

čajno je što Petar ističe da su Kristove patnje, koje su nam 
zaslužile spasenje, bile ne samo davno naviještene, nego uz pa- 
tnje odmah spominje i Kristovo proslavljenje. A koliko se 
kršćanske konkretnosti krije u izreci da Kristova muka i pro- 
slava ne stoje same za sebe nego za sve nas, da nama budu sa- 
da ono što su u sebi: izvor našega spasenja. Cjelokupna je ta 
objava tako velika i duboka da u nju žele i anđeli zaroniti 
(r. 12), pa je tako zaista u malo riječi rečeno najviše što se 
moglo. 

Iz toga svega nužno proizlaze zahtjevi za naš život. Krš- 
ćanin mora sam sebe držati na uzdi pa je Isus kazao da nam 
bokovi moraju biti opasani (Lk 12, 35), što ponavlja i Petar. 
Čudno nam zvuči da bokove nekako istovjetuje s umom, ali 
se sjetimo kako i Pavao hoće da svoje bokove opašemo isti- 
nom (Ef 6, 14), a ta je u vezi s umom. Starima su bokovi i 
bubrezi (RBT) bili sjedište potajnih misli i osjećaja. Od nas 
se dakle traži trijeznost, a ne da nas vode strasti kao pogane 
(r. 14). Od bogoslovnih kreposti ovdje Petar posebno ističe 
nadu, i to konkretnu nadu u milost koja nam je određena 
(r. 10) i koja nam je dakle već dana, a potpuno će nam je dati 
Isus Krist kad opet dođe. Ako smo Bogu poslušna djeca, onda 
ćemo nastojati da budemo sveti kao što je to Bog od svojih 
tražio već u SZ-u (Lev 11, 48; 19, 2). Ta se svetost pokazuje 
u življenju i to, dakako, u svemu življenju. 


Ev. Mk 10, 28-31: Primit ćete stostruko, iako s progonima, a u 
budućem svijetu život vječni, (str. 39) 


Ako su se apostoli snebivali na Kristovu riječ kako će se 
teško bogataši spasiti (10, 25-26), osokolila ih je njegova tvrd- 
nja da je Bogu sve moguće. Eto, oni su već bili više manje 
uvjereni da je Isus Bog, pa se vatreni Petar odmah domislio 
i izrekao da su oni ostavili sve i pošli za Učiteljem, kako je 
ono taj tražio ranije od bogataša (r. 21). Naš Jeronim laga- 
nom, njemu svojstvenom ironijom, opaža uz te Petrove riječi: 
»Bio je ribar, nije bio bogat, hranu je sebi zasluživao rukama 
i poslom, a ipak samosvjesno kaže: Sve smo ostavili«. Gospo- 
din ipak nije Petra ukorio nego prihvaća njegovu izjavu i 
odgovara mu naviještajući nagradu koja je pripravljena svima 
koji se zbog njega odreknu zemaljskih stvari. A kako Isus 
misli ozbiljno, vidi se iz potankog nabrajanja što sve treba 
ostaviti iz ljubavi prema njemu. Najprije je na redu kuća sa 
svime što je u njoj i oko nje, dakle sve imanje. A i o samoj 


kući »stvarno znamo iz toka događaja da se Petar nikad nije. 


u nju vratio nakon što ju je ostavio kad se sada uputio prema 
Jeruzalemu« (Dillersberger). Kad Markov izvještaj spojimo 

s Mt 19, 27-30 i Lk 18, 28-30, vidimo kako je žrtva koju Go- 
spodin traži od svojih zaista sveobuhvatna. A ima ih koji 
misle da se sve na svijetu može uživati i ipak biti posve Isu- 
sov. I da nemamo tih Isusovih riječi, iskustvo bi moglo sva- 
koga uvjeriti o protivnome. 

»Kristov učenik mora biti slobodan za veće služenje, za 
služenje velike Kristove obitelji. To se da zamisliti samo tako 
da on i primi »stostruko« braće i sestara i majki i djece! 
Odricanjem jedne obitelji primit će veliku Gospodnju obitelj, 
a time i breme da se za sve te brine. Gospodin dakle hoće da 
svoje učenike učini tako naprednima u ljubavi. Zajednica, 
koju će on utemeljiti, može se samo tako održati na okupu 
da se barem neki odreknu svih svojih privatnih interesa i time 
postanu posve slobodni za zadaće na dobro zajednice. Svatko 
to ne može (Dillersberger). Pogotovo kad je to duhovno 
posjedovanje Kristove obitelji združeno, što ima samo Marko, 
»s progonima«, dakle uz žrtve. Pravi Kristovi sljedbenici zna- 
ju ne samo za početne žrtve nego ih one prate sve do kraja. 
Istina, sve nam to pruža nutarnje zadovoljstvo i sreću srca, ali 
potpuno i zauvijek tek u budućem svijetu. Zaista se tu traži 
veliko junaštvo i još veća ustrajnost! Naročito kad se tu nalazi 
još jedna Isusova riječ koja svakoga sili na poniznost i jedino 
spasavajuću odanost Bogu. Petar je »Prvi«, ali što to koristi 
kad će mnogi prvi biti posljednji, a mnogi drugi, koje oni prvi 
i s njima možda svi smatraju posljednjima, na kraju će biti 
prvi. Tu se dakle nema nitko. što hvaliti ni sebe isticati, jer 
bi u tom slučaju sve žrtve bile samo prividne i možda posve 
bezuspješne i beskorisne. Tko želi da mu se to dogodi? Ali 
mogućnost postoji. i 


SRIJEDA 


God. I 


1. č. Sir 36, 1.4-5a. 10-17: Neka poznaju narodi da nema Boga 
osim tebe (str. 694) 


P. p. 78, 8. 9. 11 i 13 (str. 531) 
P. Pokaži nam, Gospodine, svjetlo svojih poanta) 


Uvjerenje da Božja pravednost »sluša molitvu potlače- 
noga i ne prezire jauk siročeta ni udovice« (35, 14-15) te da 
»molitva poniznog prodire kroz oblake i on nema mira dok 
ona ne dođe do Boga« (r. 17) navelo je svetog pisca da se s 
punim povjerenjem obrati Bogu za izabrani narod koji je 
toliko trpio. Bilo je to u vrijeme Seleukovića koji su u borbi 

za baštinu Aleksandra Velikoga zavladali i Palestinom te i u 
Božji narod unosili helenističku kulturu i s njom često spojeni 
razvrat. Vrhunac će tih zlokobnih nastojanja biti pod Antio- 
hom Epifanom što će onda izazvati pobunu i borbu junačkih 
Makabejaca. Sirahova je molitva prava tužaljka, kakvih se u 
ono doba često čulo (ps 43; 2 Mak 1, 24-29), koja odmah poči- 
nje snažnim vapajem da isprosi Božje milosrđe. U duhu je 
starozavjetne misanosti kad vapaje isprepliće pozivima Bogu 
da kazni sve one koji tlače njegov narod. Ti su retci ovdje 
ispušteni, ali je ostala opravdana želja, istaknuta i naslovom, 
da svi poganski narodi upoznaju da je samo jedan pravi Bog. 
Izraelci su uvijek svoje muke teško podnosili jer su bili 
svjesni da su Božji odabranici i jer su se sjećali kako ih je 
Bog nekada vodio i branio. Stoga su se rado pozivali na ta 
Božja djela i molili da se ponove. Danas (r. 12-13) Ben Sirah 
moli za sveti grad Jeruzalem i želi da Bog ispuni Sion i sve- 
tište na njemu svojom pjesmom i slavom. Nema više jeruza- 
lemskog hrama, ali slično moli svaka kršćanska. duša nad 
mnogim razvalinama nekadašnjih svetišta, a još više nad toli- 
kim. opustošenim dušama, obiteljima i zajednicama. Malo 
koristi nad njima kukati, treba apostolski raditi i sve poduzi= 
mati, no sav će taj rad biti uzaludan ako ga ne prati i ne 
prožme molitva. Ben Sirah želi da se Bog smiluje svojemu 
narodu prema blagoslovu Aronovu (Br. 6, 24-26) koji se često 
ponavljao u hramskom bogoslužju, a i novi ga je Misal unio 
u obnovljenu liturgiju kao 10. svečani blagoslov narodu na 
kraju mise. j ' 
Da sve to može i mora biti i naša molitva, vidi se iz 
pripj. psalma što ga naša zajednica pjeva ili izgovara poslije 
tog čitanja. U r. 8-9 spominjemo grijehe otaca i svoje, jer 
prije svake druge milosti treba od Boga postići njihovo opro- 
štenje. R. 11. molit ćemo za progonjenu braću po svijetu, a 
na kraju ćemo obećati da ćemo Boga slaviti od koljena do 
koljena, ta njegov smo narod. O nama je ovisno samo za naš 
naraštaj i za onaj što ga naš naraštaj treba odgojiti. .. 


God. II 


1. č. 1 Pt 1, 18-25: Otkupljeni ste skupocjenom krvi Krista kao 
nevina Janjeta. (str. 203) ' 


P. p. 147, 12-13. 14-15. 19-20 (str. 584-5) 
P. Slavi Gospodina, Jeruzaleme! 


I današnji odlomak iz Petrove poslanice sadrži važne otaj- 
stvene činjenice i praktična načela za život. Sprijeda je rečeno 
da smo Božja djeca (r. 14) koja Boga zovemo Ocem (1. 17) 

iako sada boravimo u tuđini. To vrijeme moramo provoditi 
sa strahom, jer moramo zaslužiti da budemo primljeni u domo- 
vinu. Naš je osjećaj životne odgovornosti još veći kad znamo 
da nismo svoji nego da smo otkupljeni i prema tome da pri- 
padamo onome koji je za nas platio cijenu. A što da reknemo 
o svojem dostojanstvu kad iz svoga grješnog stanja nismo 
otkupljeni bilo kojim zemaljskim blagom nego samom krvlju 
Kristovom? On je nevin i bez mane dao za nas svoj život kao 
Božje Janje. Ta je žrtva bila određena oduvijek, ali je izvr- 
šena i očitovana tek na kraju vremena, a taj krajni rok traje 
od Krista do svršetka svijeta. On je umro, ali je i uskrsnu- 
ćem proslavljen od Boga, što je temelj naše vjere koja se 
puna nade usmjeruje prema Bogu, svojem cilju. A ne živimo 
svaki za sebe nego u bratskoj zajednici idemo k Bogu. Kao 
što smo prihvatili istinu da je Bog naš Otac i da smo otku- 
pljeni Isusovom krvlju i na taj se način pomirili s. Bogom 
da se osjećamo čiste duše tako nam je sada glavna dužnost 
da njegujemo bratsku ljubav. Ta mora biti prostodušna i 
žarka, jer prava je ljubav samo onda ako je iskrena i ustrajna. 

Ljubav bi morala vladati među svim ljudima, ali mnogo 
više među onima koji su kao Božja djeca ponovno rođeni i 
stoga među sobom braća u daleko uzvišenijem smislu. Gore 
je apostol istaknuo da smo otkupljeni skupocjenom krvlju 
Isusa Krista, a ovdje nas uči da smo preporođeni riječju živoga 
i vječnoga Boga. Velika je moć Božje riječi, ona izražava 
njegovo biće i objavljuje nam njegovu volju. II. vat. sabor 
navodi tu Petrovu izreku više puta a u P 4 dodaje joj Augu- 
stinovu: »Propovijedali su (apostoli) riječ istine i rađali su 
Crkve«. Završetkom današnjeg odlomka Sabor je zaključio i 
svoju važnu Uredbu o božanskoj objavi: »Tako dakle neka po 
čitanju i proučavanju Svetih knjiga »riječ Božja trči i prosla- 
vlja se« (2 Sol 3, 1) i neka blago objave, Crkvi povjereno, sve 
više napunja srca ljudi. Kao što život Crkve raste iz sve- 
udiljna skupnog obavljanja euharistijskog misterija, tako se 
smijemo nadati novom poletu duhovnog života iz sve većeg 
čašćenja riječi Božje koja ostaje zauvijek« (Iz 40, 8; usp. 1 
Pi 1, 23-25). ' 


Ev. Mk 10, 32-45: Evo ulazimo u Jeruzalem, i Sin čovječji bit 
će predan. (str. 39) s. 


U trim odsjecima dosta dugoga današnjeg odlomka iz 
Marka nije teško naći zajedničku im glavnu misao, ili bolje, 
prema običaju, misao koja se odnosi na Krista i na nas. Isus 
posve svjesno i dragovoljno ide po posljednji put u Jeruzalem 
gdje ga čeka smrt. Prva dva navještenja njegove muke, smrti 

i uskrsnuća nemaju snage koju ima ovo treće, neposredno i 
odlučno. Petar-Marko to ističe napomenom da mu se to ima 
»brzo dogoditi«, a značajna je i prva Gospodnja riječ: »Evo«. 
U r. 38. govori Zebedejevim sinovima o kaležu koji će on piti 
i o krštenju koje će on primiti. Suvišno je i reći da je to 
slikovito ali posve jasno označivalo njegovu muku. Nema 
tumača koji bi drukčije shvaćao te Kristove riječi, pogotovo 
kad je on već prije izjavio: »Moram primiti krštenje. Kako 
sam tjeskoban dok se to ne izvrši« (Lk 12, 50). I sam je na 
početku svoje muke istu nazvao kaležom (RBT, čaša 3) kako 
su zapisali ne samo sinoptici (Mt 26, 39; Mk 14, 36; Lk 22, 42) 
nego i Ivan (18, 11) koji je čuo da je to kalež što ga je Otac 
pružio Sinu, dakako iz ljubavi prema nama i za naše spa- 
senje. U trećem odsjeku tu činjenicu Isus naglašuje (r. 45) 
izjavom kako je došao na svijet »da dadne život svoj kao otkup 
za mjesto svih«. Dakle, tri rečenice o jednoj te istoj činjenici: 
Krist je umro za nas. Tko to nema neprestano na pameti, ne 
zna što je kršćanstvo i ne shvaća misu. 


No misnu žrtvu malo razumije, ili barem slabo kod nje 
sudjeluje i ne čini je svojom onaj koji u svim odlomcima 
današnjeg evanđelja ne nalazi sebe. Sve što je Isus činio i 
proživio, a evanđelisti zapisali da Crkva čita do kraja svijeta, 
treba da nađe odjeka u našem srcu i u našem životu. I mi se 
penjemo prema nebeskom Jeruzalemu, a Isus i sada ide pred 
nama. On i sada otajstveno trpi u svojim udovima koji u 
svome tijelu dopunjujemo što nedostaje Kristovim mukama 
(Kol 1, 24). Da nam na tom putu pomogne, ostavio nam je 
žrtvu sv. mise u kojoj on trpi na mističan način (mystica 
mactatio) i nas sakramentalnim blagovanjem hrani. Taj će 
nauk i put ljudima uvijek biti težak kao što su i apostoli tada 
išli za Isusom zaprepašteni i bojali se (r, 32), ali samo se tako 
dolazi k slavi uskrsnuća, Svi smo mi, poput Jakova i Ivana, 
skloni da tražimo prva mjesta, makar i na račun drugih koji 
su pozvani prije nas i na više od nas, makar to drugi s nego- 
dovanjem gledali i osjećali kao što je bio slučaj s ostalom 
desetoricom apostola (Mt 20, 24 i Mk 10, 41). Dakle, ne treba 
se čuditi što svatko sam po sebi želi biti prvi, najveći, nego 
svaki Isusov sljedbenik, ako to zaista nastoji biti, treba da 
slijedi njegov nauk i primjer: biti svima poslužnik i rob. 
Riječ je teška, ali jasna i odlučna, a koliko je tko prihvati 
i provede toliko prenosi misnu žrtvu u svoj život, toliko mu 
je Kristov kalež koristan i spasonosan. Riječ se o služenju 
svima u naše vrijeme mnogo upotrebljava, ali nažalost naj- 
češće kad mislimo i govorimo kako bi nama drugi morali 
služiti. Tako nećemo nikada naprijed. 

ČETVRTAK 


God. I 


1. č. Sir 42, 15-25: Slave je Gospodnje puno djelo njegovo. 
* (str. 700) ' 


P. p. 32, 2-3. 4-5. 6-7. 8-9 (str. 492-3) 
P. Gospodnjom su riječju nebesa sazdana. 


Preda nama je ljeto i jesen, kad se redovito mnogo više 
živi u prirodi, pa je pravo da nas ona podsjeća na dužnost 
da za sve i sa svime imamo Boga slaviti i zahvaljivati mu. 
Na to nas želi navesti i ovaj odlomak -Sirahove knjige, i još 
slijedeća gl. 43. koju bi bilo dobro pročitati u vezi s dana- 
šnjim tekstom. Nakon mudrih izreka čitav ovaj dio knjige 
govori o slavi Božjoj kako se ona javlja u prirodi i u povije- 
sti izabranog naroda. Piščevo promatranje prirode očituje, 
dakako, ondašnje njezino poznavanje, ali to ništa ne smeta 
da i u nama pobudi divljenje Božjim djelima koje treba uro- 
diti slavljenjem. Stvoritelja. Ben Sirah odmah ističe da je Bog 
sve stvorio svojim riječima, što nas podsjeća na prvi biblijski 
izvještaj o stvaranju svijeta (Post 1, 3-30), a prema mudrosnoj 
literaturi (ps 32, 6; Mudr 9, 1.2) sve stvara Božja riječ koju 
Iv 1, 1-3 poistovjetuje s Božjim Sinom. Kao što sunce, o 
kojemu pisac zanosno govori u 43, 1-5, sve sjajno obasjava 
tako i sva Gospodnja djela odrazuju njegovu slavu jer su 
njom posve prožeta. Toliko je to istina da r. 17. tvrdi kako 
to nije ovisno tek od uviđanja anđela (ili: svetih), nego čitav 
svemir sam po sebi opstoji u Božjoj slavi. I da bismo slijedili 
liturgiju i svjesno izrekli nebrojene njene doksologije — sla- 
vospjeve Bogu! 

Posebnost je ovog odlomka da tako sretno povezuje sav 
svemir s čovjekom. On je najuzvišeniji Božji stvor, ali u naj- 
užoj vezi sa svim stvorenjima, o čemu govore r. 18-20. Pisac 
ne upada u pogansku astrologiju, ali i on zna da se u zvije- 
zdama nalaze »znaci vremena«. Svi stvorovi mogu uplivati na 
čovjeka, samo ne nekom magičnom silom nego onako kako je 
Bog odredio i kako on sve vodi. Uz Božju moć i sveznanje 
sveti tekst ističe i Božju vječnost, kao i njegovu savršenost 
u samom sebi. Promatranje divnih Božjih djela u prirodi mora 
čovjeka dovesti do toga da Boga slavi, kao što iskra zapali 
oganj. Pisac naročito ističe kako sve stvoreno sluša Boga, a 
kako i ne bi kad je sve stvoreno u divnoj harmoniji. Tu bi 
u vezi s 33, 14-15 i Prop 3, 1-8, dakle s obzirom na. svijetle 
i tamne strane svih stvorova, imale. označivati mudračeve 
riječi da je Bog sve stvorio »dvostruko, jedno prema drugo- 

me« (r. 24), što ujedno isključuje svaki dualizam stvaranja. 
Ne preostaje nego takva razmišljanja uvijek iznova zaključiti 
retkom 25. 

Zajednica će svoje udivljenje nad Božjim divot-djelima 
i danas izraziti mnogo puta ponavljanim ps 32, a ovdje neka 
nam je pred očima krasan tekst koji nas V nedjeljnim preslo- 
vljem »kroz godinu« uvodi u euharistijsko slavljenje Boga: 
»Ti si stvorio sva počela (elemente) svijeta i naredio si da se 
mijenjaju vremena. Čovjeka si stvorio na svoju sliku i podvr- 
gao mu sva čudesna stvorenja, da svemu što si stvorio upra- 
vlja kao tvoj namjesnik i da u divotama tvojih djela nepre- 
stano tebe slavi po Kristu Gospodinu našemu«. 


God. II 


Čč. 1 Pt 2, 2-5. 9-12: Vi ste kraljevsko svećenstvo, sveti puk, 
da razglasite slavna djela onoga koji vas pozva. (str. 204) 


P. p. 99, 2. 3. 4. 5 (str. 546) 
P. Pred lice Gospodnje dođite s radosnim klicanjem! 


Prema starom i novom Misalu u nedjelju po Uskrsu (»Bi- 
jela nedjelja«) počinjemo misu prvim retkom današnjega 
Petrova odlomka. Poziv je to neofitima, novokrštencima, pa je 
pravo da iz uskrsnog ciklusa odjekuje i kroz godinu. Pogo- 
tovo kad apostolski prvak i ovdje svoje velike zahtjeve, koje 
stavlja na nas (r. 11-12), temelji na još većim činjenicama 
naše povezanosti s Kristom. Uz tekst je potrebno malo razja- 
šnjenja: čisto duhovno mlijeko (RBT) je evanđeoska nauka 
bez ljudskih primjesa. R. 3. navodi ps. 33. koji se u najstarije 
doba ponavljao kod svakog pričešćivanja, a navedene su riječi 
služile kao pripjev. Simbolizam o Kristu kao živom kamenu 
(RBT) i nama kao o kamenu kojim se zajedno gradi (RBT) 
Crkva čest je u Bibliji i liturgiji, posebno u vezi s posvetom 
crkve. Treba se samo dati ugraditi, a za to još prije i pri- 
kladno otesati od nebeskog majstora, inače bi nam se mogao 
dogoditi sudbonosni spoticaj o ugaoni kamen (r. 7-8). Kršteni 
su ujedno (Izl 19, 6) kraljevi i svećenici: »Svećenici jer prinose 
Bogu duhovne žrtve dobrih djela, kraljevi jer svetim životom 
vladaju nad svijetom i jer će u nebu s Kristom biti dionici 
njegova kraljevskog veličanstva« (Snoj). Riječi su to koje 
s pravom više ističu njihovo asketsko nego mistično značenje 
i usmjeravaju na praktičan rad. 

U napomenama zagreb. Biblije lako je vidjeti koliko se u 
ovo malo Petrovih redaka nalazi navoda i reminiscencija iz 
SZ-a. A isto je tako zanimljivo koliko puta navodi te apo- 


8. četvrtak — 67 


stolske riječi II vat. sabor u svojim dokumentima. Učinio je 
to petnaestak puta i najčešće ih povezuje s našim krštenjem 
(spomenimo barem par mjesta: B 14, C 10, L 3). Na taj je 
način istaknuta veza objave S i NZ-a i učenja Crkve. Poznato 
je da je Petrove riječi o općem svećeništvu vjernika često 
isticao i Pio XI, papa katoličke akcije koju je on definirao 
kao sudjelovanje lajika u apostolatu Crkve pod vodstvom 
hijerarhije. S tim u vezi pisac se ovih redaka sjeća kako je 
u svoje vrijeme raspravljao s jednim našim lajikom, stručnja- 
kom za ta pitanja, koji mu je tvrđio da je za njega praktično 
važnije što te misli iznosi tadanji nego prvi papa. Iako se s 
time nije moguće složiti, ipak će svatko priznati da treba 
uzeti najozbiljnije ono što nam hijerarhija iz Božje objave 
posebno ističe u nekom razdoblju crkvene povijesti. Glavno 
je da svi na svojem mjestu činimo. što možemo, a najvažnije 
da Bogu i bližnjemu služimo u “vent; kako to danas prepo- 
ručuje pripj. psalam. 


Ev. Mk 10, 46-52: Rabbuni, da progledam! (str. 39) 


Zadnje Isusovo čudo prije njegova mesijanskog ulaska 
u Jeruzalem učinjeno je na slijepcu iz Jerihona. U izvješta- 
jima evanđelista ima i razlika, na koje ćemo se osvrnuti na 
dotičnim mjestima, a ovdje istaknimo ono što Petrov-Markov 
odlomak čini posebno živahnim. To je u tolikoj mjeri vidljivo 
da Dillersberger primjećuje kako je taj slijepac, po svemu 
sudeći, bio sličan Petrovoj ćudi i stoga da je prvak apostola 
na njemu zapazio više od drugih. Marko ne spominje da je 
prosjak pitao tko to prolazi, ali »čim ču da je to Isus Naza- 
rećanin« zvuči kao odgovor na pitanje. Još važnija je slijep- 
čeva vjera kojom Isusa naziva Davidovim sinom, a to je za 
Izraelce značilo: Mesijom. Kao pravi orijentalni prosjak Bar- 
timej se nije dao ušutkati, »naprotiv, još je jače vikao. (Time 
je Petru postao očito još simpatičnijim. Naime, taj sada točno 
opaža): Gospodin se u gužvi naroda najednom zaustavi i dade 
ga pozvati. U narodu se odmah raspoloženje preokrene. Na 
slijepca' su se zbog njegove vike okomljivali, a sada ga i oni 
zovu — kako nam je Petar-Marko to u divnoj živahnosti 
sačuvao: »Uzdaj se! Ustani, zove te!« Kao da se još čuje kako 
jedan drugoga, pun revnosti, nadvikuje. Jer sada će se sigurno 
zbiti čudo, toliko oni poznaju Učitelja! Tek je sada pravo 
zasjalo i Petrovo oko koje je zapazilo kako je slijepac skočio, 
Jednom je kretnjom ramena odbacio ogrtač i već ga evo kod 
Isusa!« Zaista, uslijedilo je čudo i slijepčevo pridruženje Isu- 
sovim pratiocima. Kad samo Marko spominje njegovo irne, 
Dillersberger misli, da je. Bartimej kasnije ne samo bio u 

kršćanskoj zajednici nego se možda nalazio u Rimu, ili je 
barem bio poznat rimskim vjernicima. 

Isti duhoviti egzegeta nastavlja svoje razmišljanje o općem 
značenju tog čuda. »S pravom oci tu vide jednostavno čitav 
ljudski nod. (Poznata je rečenica iz homilije Grgura Velikog: 
Slijep je naime ljudski rod). Grijehom je u zemaljskom raju 
čovjek postao prosjakom na putu. Prosjak, jer je lišen svojih 
najboljih dobara; slijep, jer mu je duh potamnio; na putu, 
jer je istjeran iz domovine. Njegov je spas bio što je prošao 
Isus, Davidov sin! U toj je riječi čitavo utjelovljenje, čitavo 
evanđelje! A tu nije više spomenut samo dolazak, jer je (Go- 
spodin) već pri kraju puta, ide ususret smrti. Tako je njegovo 
dolaženje k ljudima u stvari mimohod s njima na istom pu- 
tu... U sudbini je slijepca označena sudbina učenika i sudbina 
svijeta: na križnom će putu oni svi progledati! Kristova će 
smrt postati njihov život, njegovo uskrsnuće, njihovo veliko 
vazmeno svjetlo«. Lijepe su te riječi kad bi svjedočile i o 
našem svakidašnjem susretu s Kristom. Njegove bi nam riječi 
s ambona imale sve više otvarati oči duše. Hoće, koliko svaki 
od nas ponizno i ustrajno ponavlja: »Sine Davidov, smiluj 
se!« i još konkretnije: »Rabbuni — Učitelju moj, da progle- 
dam!« U svakom slučaju, najvažnije je da se spasonosnom 
vjerom svakog dana iznova uputimo i ustrajno idemo za 
Kristom. 


PETAK 
God. I 


1. č. Sir 44, 1. 9-13: Pretci naši bijahu ljudi pobožni i ime im 
živi za sva pokoljenja. (str. 701) 


P. p. 149, 1-2. 3-4. 5-6a i 9b (str. 585-6) 
P. Gospodin ljubi narod svoj. 

Ako je velika slava Gospodnja u prirodi, daleko se više 
on proslavio kroz povijest svoga izabranog naroda. To sada 
hoće da prikaže Ben Sirah, kao što u knjizi psalama 103. iznosi 
hvalu Bogu Stvoritelju, a 104. i 105. divnu izraelsku povijest. 
Što su sve prirodne sile, pojave i zakoni prema onome što 
čini čovjek pod Božjim vodstvom i njegovom pomoću! Točnije, 
sva je priroda i stvorena da služi čovjeku i da se čovjek njom 
služi. Ako to vrijedi za sva ljudska pokoljenja i za sve njihove 
djelatnosti, još se jasnije Bog iskazao u velikanima naroda 
koji je kroz toliko stoljeća bio jedini njegov izabrani narod. 
Mudrac će poimence spomenuti i pohvaliti glavne patrijarhe, 

kraljeve i proroke, a današnjim nas odlomkom uvodi u tu 
galeriju onih koji su po vjeri i naši slavni pretci, U ispušte- 
nim se retcima izričito kaže da je u njima Bog pokazao svoju 
slavu i svoje veličanstvo. To se očitovalo u njihovoj duhovnoj 
snazi, mudrosti i svetom oduševljenju koje su izrazili u pje- 
smama i napjevima. Kod nekih je mirno uživanje bogatstva i 
moći, prema židovskom i općeljudskom shvaćanju, dokazalo 
kako su bili Bogu dragi. Jednom riječju, slavni su bili za 
života i poslije smrti. 

Njihov se svijetli lik.to većma ističe što velikoj većini 
drugih više nema spomena i iščezoše kao da nikad nisu ni 
postojali (r: 9). Takvima se i potomstvo nema čime dičiti niti 
ih u čemu nasljedovati. Stoga se pisac opet vraća na pobožne 
ljuđe kojih se djela ne zaboravljaju, iz čega se vidi da on 
hvali samo Bogu drage ljude koji su živjeli po Božjem zakonu. 
Ti su zaista svojim potomcima ostavili bogatu baštinu: da od 
nje žive i da tako njihova loza ostaje dovijeka. Kad nam 
Crkva psalmom 149. tri puta (r. 1, 5. i 9) spominje »svete« 
i poziva nas da se pridružimo njihovu zboru i priključimo 
njihovu slavljenju Boga, onda očito hoće da danas. mislimo 
i na novozavjetne svece koji u mnogočem nadvisuju velikane 
SZ-a (Mt 11, 11). Ako je Tobija (2, 18) mogao reći svojim 
rođacima da su djeca svetaca, koliko više mi? A tu mislim 
i na nas koji smo tek dobili jednoga kanoniziranoga sveca. 
Dakako, svi su katolički sveci i naši, ali naši i po krvi mogu 
nam biti bliži uzori i veći zagovornici. Možemo reći da ih je 
puna naša povijest (v. P. Grgec, Sveta Hrvatska, koju bismo 
trebali dobiti u drugom, od njega pripravljenom izdanju). 
Samo na toj slavnoj prošlosti moramo graditi sadašnjost i 
budućnost. Nekima to zvuči staromodno i misle da su mnogo 
postigli time što drugima nadjenu tu etiku. Ne smeta, nedavno 
je nadbiskup Pogačnik pisao svojoj subraći u svećeništvu: 
»Možda će vas tko smatrati svećenicima staroga kova. Tada 
se radujte i cijenite kao krepost što ste svećenici pravoga 
zvuka. Jednodnevne će novotarije odnijeti vjetar kao pljevu, 
a jedro će zrno ostati. Krist jučer i danas, isti i na vijeke. 
Poslušajmo sv. Pavla: »Znam komu sam vjerovao. A njega 
nam predstavlja onaj koji utvrđuje svoju braću, papa«. Njega 
se držimo kao naši stari kroz toliko burnih stoljeća. On nam 
po koncilu iznosi »novo i staro« (Mi 13, 52). 

God. II 


1. č. 1 Pt 4, 7-13: Budite dobri upravitelji mnogovrsne Božje 
milosti! (str. 205) 


P. p. 95, 10. 11-12. 13 (str. 544) 
P. Dolazi Gospodin suditi zemlji. 


Praktičan je Petar također i prvi i poučni dio svoje posla- 
nice isprepleo raznim preporukama za život. U drugom dijelu 
te poslanice prevladavaju, a današnje čitanje Crkva na počet- 
ku i kraju okružuje mišlju na svršetak svega i na dolazak 
Kristov. U tom onda svjetlu sve apostolove preporuke još više 
dobivaju na aktualnosti i važnosti. Takvi će vjernici biti u 
svemu umjereni i trijezni, a na taj će način uvijek biti u 
mogućnosti da se posvete molitvi bez koje nema spasenja. 
Koliko god ona bila važna, Petar ipak u praksi — valjda već 
stoga jer je to teže — prednost daje ljubavi prema bližnjemu. 
Ta redovito nije laka, ako je zaista žarka, a samo takva opra- 
šta grijehe i time nas sprema na lakši naš obračun s Bogom. 
Prvak je apostola još konkretniji: ljubav se mora pokazivati 
u gostoljubivosti i u služenju drugome. U toj službi svatko 
mora upotrijebiti sve posebne darove, karizme, koje mu je 
Bog i dao za dobro zajednice, Svi smo samo upravitelji mno- 
govrsne Božje milosti, pa treba da smo dobri upravitelji, opet 
jer će svatko odgovarati onome koji mu je povjerio upravu. 
Neka je netko jak u riječima, drugi u uslužnim djelima, 
svatko neka pazi da se u svemu slavi Bog! I prvi papa ne 
može drukčije nego da i sam svoju preporuku poprati srda- 
čnom doksologijom koju sv. Benedikt svojima preporučuje 
i u sasvim materijalnom poslu kao što je izmjena dobara 
između samostana i njegove okolice. 


Kapetan obično silazi među putnike kad prijeti lađi kakva 
opasnost ili kad se nalazi u oluji, da ih sokoli i tješi. Ili, da 
ostanemo kod usporedbe u samom tekstu, slično čini svaki 
poglavar kad njegove zahvali požar ili koja druga nepogoda: 
Tako i Petar jača vjernike u progonstvima kojih Crkvi nije 
manjkalo od prvog početka. Najprije ih poziva da se prestanu 
tome čuditi što kao Božji sljedbenici moraju trpjeti. Toga 
čuđenja i među dobrim vjernicima ipak neće nestati nikada, 
jer je premalo upućenima često čudno da oni podnose razne 
muke za koje bi željeli da dođu na one koje oni smatraju 
zlima. Koji je najuspješniji lijek protiv toga nepametnog 
čuđenja, dotično, kako ćemo se najbolje oboružati da izdržimo 
sve navale svijeta i života? Petar taj lijek zna, spomenuo ga 
je sprijeda: 2, 19-25, a ovdje glasi kratko i jasno: Radujte se 

što ste dionici u Kristovim patnjama! Lijek je sastavljen od 
dviju prvina koje treba dobro pomiješati: raznim se mukama 
treba radovati i osjećati se povezan s Kristovim patnjama. 
To je dvoje povezano kao uzrok i posljedica: koliko je tko 
uvjeren da ga trpljenje povezuje s Kristovim patnjama toliko 
će ih ustrpljivo podnositi te im se čak i radovati. Bila bi 
utopija tražiti nešto takvo od ljudi kad tu ne bi slijedila svrha 
toga strpljenja i radovanja. Jedino to omogućuje da se uzra- 
dujemo o Kristovu dolasku i onda s njime u vječnosti. Tu 
Petar udvostručuje izraz: tko se patnjama rađuje, taj će se 
s Kristom radovati i veseliti. 


Ev. Mk 11, 11-26: Kuća moja neka bude kuća molitve za sve 
narode. Imajte vjeru u Boga. (str. 40) : 


Na Cvjetnu nedjelju uvečer Isus je, nakon svečanog ula- 
ska u Jeruzalem i obilaženja hramom, krenuo s dvanaesto- 
ricom put Betanije. Već se osjećao toliko progonjen pa se 
možda nije ni svratio u kuću prijatelja Lazara. Bit će i barem 
dobar dio noći provodio na Maslinskoj gori (Lk 12, 37) kad 
čovjek još više ogladni nego u mirnom spavanju. Svakako se 
Petar sjeća da je Isus tog jutra bio gladan. Na putu naiđu 
na smokvu punu lišća a bez plodova koje je Gospodin na njoj 
uzalud tražio. Petar se tome i kasnije nekako čudio pa u izvje- 
štaju dodaje da još ne bijaše vrijeme smokava. A ipak je Isus 
ojađen smokvu prokleo, i to tako glasno da su čuli i njegovi 
učenici. Slijedećeg su se jutra lako uvjerili kako je uspješna 
bila Kristova riječ: smokva se sušila kao u najžešćoj ljetnoj 
žezi. Mnogo je riječi upotrebljeno da se protumači zašto je 
Gospodin smokvu prokleo. Neki navode da je na njoj morao 
biti barem koji plod što zna na smokvi i prezimiti; drugi da 
gladan čovjek, kao i djeca, traži i jede plodove koji su još 
nezreli kao i prve smokve koncem proljeća. u Palestini, što ih 
spominje i prorok Mihej (7, 1). Ali ta razglabanja malo po- 
mažu i ne koriste. Već je Augustin u vezi s tim Markovim 
mjestom kazao: »Hoc factum, nisi figuratum accipiatur, stul- 
tum invenitur«. Treba dakle tražiti što taj događaj hoće da 
reče i zatim ga uzeti kao prispodobu koja uvijek ostaje pri- 
spodoba. Stariji su tumači listom vidjeli u osušenoj smokvi 
židovski narod koji se, kao smokva puna lišća ali bez plodo- 
va, isticao izvanjskim izvršivanjem praznih obreda i nije se 
trudio oko dobrih djela. Korisnije će biti da svatko sebe 
ispita ne prevladava li: kod njega verbalizam mjesto djelo- 
tvorne ljubavi. :k 

Kod izgona trgovaca iz grada Misal naglašuje Isusovu 
riječ iz Izaije (56, 7) đa je hram trebao biti kuća molitve za 


72 — 8. subota 


Sve narode. To bi potvrđivalo mišljenje onih koji osušenu 
smokvu stavljaju u vezu s izabranim narodom koji nije znao 
odigrati ulogu koju mu je Bog namijenio. A sam Isus, u tre- 
ćem dijelu današnjeg odlomka, riječima, koje su također na- 
glašene u naslovu, o potrebi vjere daje do znanja koliko ona 
može postići molitvom. Radi se o tome da se kod molitve 
u svome srcu ne posumnja u Božju moć i dobrotu. Od toga 
redovito boluju naše molitve, a na. svetačke je, pune pouzda- 
nja, Bog činio takva čudesa koja spominje Isus, i još veća. 
Treba samo »stajati« (r. 25) kod molitve, što se može uzeti o 
stavu tijela — kao što se i sada sve više moli stojeći — ali 
valjda i o pravilnom stanju duše pred Bogom. A to stanje 
nije i ne može biti pravilno ako nismo u miru sa svojim bli- 
žnjim. Prije nego išta drugo treba pouzdanom molitvom od 
Boga izmoliti da nam oprosti naše grijehe, a to je isključeno 


dok mi drugome ne oprostimo ako što imamo protiv koga. 


Prema nekima je ova Isusova opomena amo zalutala iz drugih 
mjesta, ali uzevši sve skupa lijepo se uklapa i u ovaj kon- 
tekst. Na taj je način čitav odlomak zaokružena cjelina koja 
nas uči kako ćemo izbjeći da nas Bog ne odbaci. 


SUBOTA 
God. I 


. Sir 51, 12-20: Slavu ću dati onomu koji me podari mu- 
rike (str. 708) X: 


P. p. 18, 8. 9. 10. 11 (str. 482-3) 
P. Prava je naredba Gospodnja — srce sladi. 


Jedanput počnimo razmišljanje pripj. psalmom koji veliča 
Božji zakon. Pravo je uvjeriti se o zanosnim pridjevima ko- 
jima pjesnik kiti taj pojam i barem se malo zaustaviti kod 
svih učinaka koje on pripisuje Božjem zakonu. Izraz se možda 
ne sviđa našemu naraštaju koji se ničega ne boji kao ograni- 
čenja ljudske slobode kao da se ta na kraju zapravo ne sa- 
stoji u slobodnom i dragovoljnom izboru pravoga i što boljega 
puta. A biblijski pojam zakona upravo »znači nauku što ju 
je Bog dao ljudima za uredbe njihova ponašanja« (RBT 1489). 
U istom smislu primjećuje i II vat. sabor: »U dubini savjesti 
čovjek otkriva zakon koji on sam sebi ne daje ali kojemu 
se mora pokoravati. Taj glas, što ga uvijek poziva da ljubi i 
čini dobro a izbjegava zlo, kad zatreba, jasno odzvanja u inti- 
mnosti našeg srca: čini ovo, a izbjegavaj ono. Čovjek naime 

ima u srcu zakon što mu ga je Bog upisao. U pokoravanju 
tom zakonu jest isto čovjekovo dostojanstvo« (Cus 16). Pozna- 
vanje dakle i vršenje Božjeg zakona vodi čovjeka k mudrosti 
(RBT) čijem traženju Ben Sirah posvećuje svršetak svoje knji- 
ge. On govori o mudrosti, a Crkva u odgovoru s pravom na- 
stavlja o Božjem zakonu, jer.zaista je mudar onaj. koji iz sve 
duše govori Bogu: Budi volja tvoja! 

I mudrac izričito kaže da je već u svojoj mladosti mno- 
gim molitvama molio za mudrost. Zbog nje je i išao u hram 
i molio pred vratima svetišta. Nama to može značiti da mu- 
drost primimo sa stola Božje riječi i da tek onda smijemo 
pristupiti k Božjem oltaru. Dakako, dok smo živi možemo 
i moramo napredovati u sticanju takve mudrosti i u njezinu 
praktičnom usavršavanju, pa Ben Sirah kaže da će za njom 
tragati. do posljednjeg dana. Svoj napredak u mudrosti on 
uspoređuje s lozom koja lijepo miriše kad cvjeta ali je još 
mnogo ugodnija kad na njoj sazori slatko grožđe. Mudrac zna 
kako se dolazi do takva blaga: treba mnogo slušati i malo 
govoriti, što mu omogućuje da je primi od onih koji je više 
imaju. Pisac tih redaka ne bi bio mudar da nije odlučio ste- 
čenu mudrost i u djelo provesti, pa neka se zbog toga ne 
znam kako morao boriti sa sobom, ipak se pomno držao Božjeg 
zakona. Iz toga se vidi da je i on poistovjećivao mudrost s 
vršenjem zakona što ga je Bog svakome upisao u srcu i nama 
još posebno objavio. Ponovno ističe da je iz želje za mudrošću 
pružao svoje ruke prema nebu i sa suzama je tražio. A koliko 
ju je našao u čistoj iskrenosti srca mudrac ne samo zna da 
će je uvijek posjedovati, nego u zadnjih desetak redaka knjige, 
koje bi bilo dobro pročitati, poziva sve da je i drugima saopći. 


God. II 


Č. Jd 17. 20b-25: Bog vas može očuvati od pada i postaviti 
neporočne pred njegovom slavom. (str. 215-6) 


P. p. 62, 2. 3-4. 5-6 (str, 515) 
P. Tebe žeđa duša moja, Gospodine Bože moj. 


Dandanas malo tko rado sluša propovijedi koje upozora- 
vaju na zablude i opasnosti vremena, koje svako vrijeme ima 
svoje posebne uz one opće, a još manje kad se govori da će 
svatko, koji ih se ne čuva, odgovarati Bogu i možda zbog 
toga vječno trpjeti. Drukčije je mislio Juda, brat Jakovljev, 
i u svojoj vrlo kratkoj poslanici, koju neki smatraju tipičnom 
starokršćanskom propovijedi, četiri puta spominje konačni sud 
i vječnu kaznu. Ta misao dolazi do izražaja i u 2. njezinu 

dijelu koji se jedini čita kod mise, dok se cijela poslanica na- 
lazi u novom Časoslovu (18. petak i subota kroz godinu). Za 
vječni će se život kršćani najbolje pripraviti molitvom uz 
suradnju Duha Svetoga i tako dočekati Isusovo milosrđe ako 
sebe očuvaju u Božjoj ljubavi. Iz toga se vidi da i tako kratki 
spis spominje sve tri božanske osobe i da naglašuju ono što 
je za kršćanski život najvažnije: Molitvu, Božju ljubav i išče- 
kivanje Krista. Posebno se na ovo zadnje nadovezuje današnji 
pripj. psalam. 

To iščekivanje apostolu ne znači ljenčarenje, pogotovo kad 
se svi nalazimo pomiješani s onima na koje zablude svijeta 
imaju veći ili manji utjecaj. Tada se po svoj prilici radilo o 
prvim prodorima gnosticizma među vjernike pa im poslanica 
pruža konkretne savjete kako da postupaju, što je korisno 
znati za zablude svih vremena. Juda spominje tri vrsti zara- 
ženih. Jedni još kolebaju između zablude i istine. Te treba 
uvjeravati i pokazivati im što je pravo a što je krivo. Drugi 
su već pali u vatru zla koja ih može odvući u vječnu vatru, 
i vjernici će sve poduzeti da ih spase i izvade iz vatre. Treći 
su posve ogrezli u grijehu, toliko da su i za druge opasni, pa 
ih treba odlučno izbjegavati, ali nikada im uskratiti svoje mi- 
losrđe. U tim je preporukama mnogo mudrosti i ljubavi. Tko 
ih se drži i prema njima postupa, sebi neće naškoditi a dru- 
gima može mnogo pomoći. Takav onda može očekivati Božje 
milosrđe, jer ga i sam praktično iskazuje. 

Poslanica svršava odužom doksologijom, jednom od naj- 
ljepših u NZ-u. Svaka slava zaista ide onome koji nas je ne 
samo objektivno spasio po Isusu Kristu nego i koji nas jedini 
može očuvati da u veselju neporočni dođemo u njegovu slavu, 
da se dakle svatko od nas i subjektivno spasi. Uz slavu J udin 
spis pridaje Bogu i druge počasti, kao što je običavao i Pavao 
i drugi apostoli. To je iz Biblije prešlo u liturgiju, a iz jedne 
bi i druge trebalo prijeći i u naše zasebne molitve koje ne 
smiju biti samo prosne. 


Ev. Mk 11, 27-33: Kakvom vlašću to činiš? (str. 40) 


Na paralelno smo se mjesto kod Mateja osvrnuli 3. pone- 
djeljka došašća (I 78), ali je tekst toliko važan da se na njemu 
treba i danas zaustaviti. Ne radi se naime samo o jednom iz- 
među toliko sukoba između Krista i farizeja, jer ovdje Isusa 
službeno zove na odgovornost čitavo židovsko Veliko vijeće pa 
su spomenute sve tri vrste koje su ga sačinjavale: glavari sve- 
ćenički, književnici-pismoznanci i narodni starješine. Kod iz- 
gona trgovaca iz hrama Isus je nastupio vlašću koju je Veliko 
vijeće pripisivalo isključivo sebi. Gospodin im ne osporava 

pravo da ga pitaju o tome, nego upotrebljava još jednu: pri- 
godu da im duše podigne k Bogu i da tako uvide kako je 
Bog slobodan i može nastupati ili nekoga poslati i mimo njih. 
Učinio je to na način koji je među Židovima i uopće na isto- 
ku običajan: protupitanjem koje je izazivalo odgovor koji bi 
vrijedio i za prvo pitanje. Žalosno je da su tako ugledne osobe 
bile toliko zaslijepljene da nisu. spoznale čas milosti prizna- 
vajući Ivana Krstitelja i onda onoga kojemu je-on bio samo 
preteča. Zaista su se posve osramotili odgovorom svoga ne- 
znanja, a zapravo svoje zaslijepljenosti i svoga straha. Takvi- 
ma nije mogao ni Isus više pomoći. Jao onome kod koga Bog 
mora to ustanoviti! , 

Dillersberger se uz ovaj odlomak, koji donosi pod naslo- 
vom »Božji zakon i Božja sloboda«, osvrće — kao što on to 
rado čini više puta — na slične događaje u povijesti Kristove 
Crkve. I tu se naime od početka javljaju dva elementa koji 
Crkvu vode i upravljaju je Božjim putovima: od Boga usta- 
novljena i podržavana hijerarhija te od Boga poslani i kariz- 
matički obdareni sveci, nekako slični starozavjetnim proroci- 
ma. Između tih dvaju elemenata dolazi ne samo do susreta 
nego može doći i dolazilo je također do nerazumijevanja, pa 
i do sukoba. Ako su predstavnici hijerarhije svjesni o. su 
samo Božji namjesnici i da stoga sve imaju gledati njegovim 
očima, onda je jedan i drugi elemenat Crkvi ne samo koristan 
nego i prijeko potreban. »Takav je u povijesti spasenja zna- 
čajan susret bio nekako između Franje Asiškog i Inocencija 
III. Nitko ne sumnja tko je tu bio veći«. Slično bi se moglo 
kazati io nastupima Katarine Sijenske prema papama nje- 
zina vremena, Dok se kod Savanarole može žaliti što nije znao 
naći pravi put i što. službeni organi nisu bili prema njemu 
obazriviji. Jednom bi se riječju možda moglo reći: i onima 
koji zastupaju Božji zakon i onima koji se zalažu za njegovo 
slobodno djelovanje trebao bi Bog biti izvor i cilj. 

IX NEDJELJA 
GOD. A 


1. č. Pnz 11, 18.26-28: Gledajte! Nudim vam danas blagoslov 
i prokletstvo. (str. 151) 


P. p. 30, 2-3a. 3bc-4. 17 i 25 (str. 491-2) 
P. Budi mi, Gospodine, hrid zaštite. 


Stol Božje hrane ima jedno glavno jelo koje nam pruža 
evanđelje dotičnoga dana. Uz to jelo Crkva kao dobra doma- 
ćica sprema, opet iz biblijske riznice, i druga jela, koja će 
nam probuditi tek za glavnim jelom, učiniti ga tečnijim i ko- 
risnijim. U Matejevu Evanđelju danas čitamo svršetak Kristo- 
va govora na gori gdje je Isus još jednom naglasio kako od 
nas traži djela a ne samo riječi. Slično je već SZ preporuči- 
vao da svi utisnu u svoje srce i u svoju dušu izraze Božje 
volje, pa će onda svatko i vršiti ono što Bog od njega traži. 
Moralnost se svakog djela (RBT) odlučuje u srcu i u duši. Da 
čovjek ima na pameti Boga i njegov zakon kod svake svoje 
odluke i kod svakog čina, bilo je preporučeno pravednicima 
SZ-a da Božje riječi privežu na svoju ruku i da ih zapisane 
stave na svoje čelo. Poznato je da su Židovi ne samo to činili 
nego i u tome pretjeravali (Mt 23, 5), jer su farizeji mislili 
da je pobožniji onaj koji nosi duže i šire takve zapise. Nije 
čudno da ljudi izabiru ono što je lakše, ali ne bi smjeli varati 
sami sebe da je onda to i pred Bogom bolje. 

S proglašenjem je Božjeg zakona i u SZ-u bilo naglašeno 
da se čovjek treba sam slobodno odlučiti za njegovo izvrši- 
vanje. Bog nikoga ne sili, jer nikoga ne treba. Ali je ujedno 
pravedan i nagrađuje svakoga tko vrši njegovu volju, a ka- 
žnjava one koji za nju ne mare. Da čovjeku olakša slobodnu 
odluku i prema tome da ga dovede do nagrade, Bog je mnogo 
puta obećao blagoslov (RBT), dakle svaku blagodat onima koji 
slušaju njegove zapovijedi; u protivnom je slučaju zaprijetio 
prokletstvom (RBT). Današnji odlomak iznosi tu Božju po- 
nudu sasvim konkretno. Tri puta je rečeno »danas«, a to vri- 
jedi ne samo za dan kad je to rečeno ili zapisano nego za sva- 
ki dan svakoga čovjeka. Pravo uzevši, ni jedan ljudski čin 
nije moralno posve indiferentan: ako nije dobar, onda je 
barem pod nekim vidikom zao. Dakako, Bog nije sitničav i 
stoga na kraju ističe samo jedan grijeh: da njegov narod ne 
otpadne od njega i ne pođe za drugim bogovima. U punom 
smislu riječi prokletstvo čeka one koji sađu s prava puta i 
na njemu ustraju. 

Tko da ne dršće pred tako sudbonosnim Božjim zahtje- 
vom? Tko u sebi osjeća snage da izvrši sve što Bog od njega 
traži? A ako tu snagu nema sam u sebi, onda se treba uteći 
onome koji jedini može pomoći. Bog je onaj koji daje da čo- 
vjek dobro hoće i da ga izvrši. K njemu se danas utječemo 
psalmom 30, njegovim prvim i posljednjim retcima a to znači 
da je čitav taj psalam isprepleten vapajima za Božjom pomoći. 
A _ kako svatko zna iz iskustva da Boga ne moli uzalud tako 
je psalmistov običaj i ovdje došao do izražaja pa on ujedno 
Bogu i zahvaljuje što ga je uslišao. Sve ga to potiče da se 
Bogu obrati s još većim pouzdanjem, Pripjev izričito spomi- 
nje hrid kao što starozavjetni molilac često nazivlje Boga 
(RBT, stijena), a time se već naviješta današnje evanđelje 
i njegov glavni nauk. 


2. Č. Rim 3, 21-25a.28: Čovjek se opravdava vjerom bez vrše- 
nja zakona. (str. 129) 


Današnjom nedjeljom započinjemo čitanjem najvažnijih 
odlomaka iz poslanice Rimljanima. Pavlova uvodna razlaganja 
o stanju Židova i pogana pred Bogom nemaju za nas kon- 
kretne važnosti. Stoga nam Crkva stavlja pred oči apostolov 
zaključak i prijelaz u novo izlaganje: pred Bogom nas ne 
opravdavaju djela izvršena prema zakonu nego vjera u Isusa 
Krista. Na prvi ibi pogled mogao tkogod pomisliti da je taj 
nauk protivan 1. i 3. današnjem čitanju u kojima se ističe 
upravo vjernost zakonu i vršenje dobrih djela. No treba imati 
na pameti da kod Pavla vjera (RBT) nužno uključuje u sebi 
i dobra djela. Ta su ne toliko rezultat čovjekova nastojanja 
da on živi u skladu sa zakonom nego kao neki naravni plod 
našega sjedinjenja s Kristom. Ovdje dakle apostol vrlo sažeto 
iznosi jednu od misli vodilja svoje teologije: Božji plan spa- 
senja traži da bude zadovoljena Božja pravda, povrijeđena 
grijehom, a zadovoljštinu može dati samo Isus. Njegova nas 
božanska pravednost čini pravedenima pred Bogom. 

Zaslužuje potanje pogledati kako se prema Pavlu oči- 
tuje Božja pravednost. Moglo bi se reći da je ona za nas u 
nekom smislu negativna kad traži zadovoljštinu za grijeh, ali 
je ujedno i neizmjerno više pozitivna time što Božja praved- 
nost po Kristu i po vjeri u njega postaje našom. Apostol 
najprije ističe vrijeme: sada, tj. pod upravom evanđelja a 
ne starozavjetnog zakona. Božja se pravednost pokazala time 
što je Otac svoga Sina izložio, poslao ga u svijet i čak predao 
u smrt, i to zbog toga da nas učini pravednima. Tko se vje- 
rom poveže s Kristom, taj je s Bogom posve u redu. To je 
omogućeno i ujedno nužno svim ljudima. Umetnuta izreka 

(r. 22b i 23) — u hrvatskom prijevodu s pravom stavljena 
između: crtica —.još više ističe tu sveopću ljudsku grješnost 
pred Bogom i prema tome sveopću potrebu vjere u Krista, 
Na temelju te izreke II vat. sabor (M 8) uči: »Nitko se ne 
oslobađa grijeha po samome sebi i svojom snagom, niti se 
uzdiže iznad samoga sebe; nitko se ne rješava posvema svoje 
nemoći ili: samoće ili ropstva: Svima je potreban Krist kao 
model, učitelj, osloboditelj, spasitelj, kao poživljavatelj«, 

“ “Prema tome su retci pripj. psalma već uzimali u obzir 
i 2. čitanje. Naše su duše usmjerivali prema Kristu Spasitelju. 
Neke začuđuje što nisu strogo propisani retci koji se imaju 
pjevati s Aleluja prije evanđelja. Crkva želi da čitav sastav 
misnih čitanja prilagodi okolnostima dotične misne zajednice. 
U svakom će slučaju pogodili tko danas uzme, ili se barem 
razmišljanjem zaustavi kod 9. pružene mogućnosti: »Ako me 
tko ljubi, držat će moju riječ, i moj će ga Otac ljubiti; k 
njemu ćemo doći i kod njega se nastaniti“ (Iv 14, 23). Vjera 
nas dakle u Krista mora dovesti do što veće ljubavi prema 
njemu. Onda će kao samo po sebi slijediti da ćemo držati nje- 
govu riječ. Za uzvrat ćemo dobiti ništa manje nego Očevu 
ljubav, i to tako stvarnu i blisku da će se u nama nastaniti 
i djelovati samo presv. Trojstvo. Kako je zaista velik domet 
naših vjerskih čina! 


Ev. Mt 7, 21-27: Kuća sagrađena na litici i na pijesku. (str. 6) 


Na svoje upozorenje da se svako stablo najbolje pozna po 
njegovim plodovima (r. 17-20) Isus dodaje da nije dosta kli- 
cati mu »Kyrie-Gospodine« kako su vjernici činili od početka. 
Ne znam kakvo liturgijsko pjevanje malo vrijedi ako nije 
popraćeno vršenjem Božje volje. Gospodin je dao svojim apo- 
stolima vlast naviještanja Božje riječi i da ga mogu popratiti 
čak i čudesima (Mt 10, 7), ali sve to još nije dokaz da su 
njegovi. Za sve Isusove sljedbenike vrijedi jedno jedino mje- 
rilo po kojemu se pozna koliko su njegovi: vršenje volje ne- 
beskog Oca kao što ju je on vršio. Svakome Krist mora biti 
ne samo izvor svakog nastupa i svake službe u Crkvi nego_.i 
sadržaj osobnog života. Samo takvi Isusa pravo poznaju i on 
samo takve pozna i priznaje za svoje. »On je u njemu i kod 
njega, jer on vodi njegove misli i upravlja njegovim putovima. 
To je spoznanje u ljubavi, međusobno povjerenje i djelovanje 
jedan po drugome. Ako u tom životu nastane rascjep, tada se 
taj život (sastavljen od riječi i djela) ne raspadne kao neki 
motor u dva dijela koji onda djeluju zasebno, nego je i drugi 
bez učinka. Ne znam kako sjajni i čudesni znakovi nikada ne 
mogu: nadomjestiti pomanjkanje djelotvorne ljubavi. Ako ta 

manjka, i karizmatični darovi ostaju prazni i šuplji, bez moći 
i bez ploda« (Trilling). To će se odlučiti jedino na dan suda pa 
stoga danas poslije pričesti molimo: »Upravljaj, Gospodine, 
svojim Duhom nas koje hraniš tijelom i krvlju svoga Sina, da 
te ne priznajemo samo riječju i jezikom nego djelom i istinom, 
te tako zaslužimo ući u nebesko kraljevstvo«. Dakle, oba stola 
teže k istome cilju. 

U prvom dijelu odlomka Isus iznosi lijepu usporedbu koja 
na neki način obuhvaća smisao cijelog njegova govora na gori. 
On je litica na kojoj stoji svaki onaj koji u njega vjeruje i po 
toj vjeri živi. Sve drugo je nestalan i pomičan pijesak. Koliko 
je tko mudar ili lud, pokazat će se u dan suda. Ovdje se ne 
radi o uspjehu u ovom životu da čovjek zna sebi osigurati što 
veće blagostanje. Pljusak, potoci i vjetrovi sudnjeg dana usta- 
novit će koliko je tko mudro živio. Stariji tumači u tim trima 
kušnjama rado gledaju i tri vrsti napasti: kiša im predstavlja 
tjelesne napasti, potoci požude i škrtost, a vjetar ispraznost i 
oholost. Bilo da se to pokaže u životnim kušnjama bilo kod 
konačnog obračuna, u svakom će se slučaju srušiti sve što nije 
sagrađeno na Bogu. I što je tko bez njega podizao veću zgradu 
to veća će biti njezina ruševina. Pokazalo se to na mnogima. 
Da ne bi i na meni! Graditi treba, i što više, ali samo na Bogu 
i za Boga. 


GOD. B 


1. č. Pnz 5, 12-15: Sjeti se da si i ti bio rob u zemlji egipatskoj! 
(str. 146) A 


P. p. 80, 3-4. 5-Gab. 6c-8a. 10-11ab (str. 532-3) 
P. Kliknite Bogu, jakosti našoj! 


Zapovijed o subotnom počinku smatrali su Židovi jednom 
od najvažnijih. Što su više gubili duh prave religioznosti to su 
više i upravo sitničavo insistirali na svetkovanju subote (RBT). 
U Bibliji imamo i više razloga kojima se opravdava i uteme- 
ljuje ta zapovijed. Po sadašnjem redoslijedu biblijskih spisa 
najprije (Post 2, 2s) se spominje da se počinkom sedmoga dana 
nasljeduje sveti Božji počinak (RBT), čime je naglašen kultni 
vid te zapovijedi. U stvari je povremeni počinak također i po- 
treba ljudske naravi i poznaju ga na jedan ili drugi način sve 
religije. Uz osobnu potrebu počinka vrlo je važno da su u robo- 
vlasničkom sistemu staroga svijeta religijsko pravo na počinak 
imali i robovi. Ta je strana u današnjem odlomku istaknuta 
i u tom pogledu pravo da otpočinu pripadalo je slugi i sluškinji 

isto kao i gospodaru (r. 14. na kraju). I na taj način vidimo 
kako religija uvažava osobne i društvene potrebe. 

U vezi s pravom robova da odahnu poslije teških radnih 
dana naš odlomak podsjeća Židove da su i oni bili robovi u 
Egiptu te ondje stenjali pod jarmom neprestanog rada. Taj je 
vid istaknut ne samo u naslovu perikope nego i u pripj. psal- 
mu. Bog se pokazao neizmjerno jačim od neprijatelja njegova 
naroda i oslobodio ga robovanja. I s toga su stanovišta svi 
dani izabranoga naroda trebali biti Božji i Bogu posvećeni. 
Kad je Bog sklopio savez s narodom nakon njegova izlaska iz 
Egipta, izričito je preko Mojsija zatražio da se njemu potpuno 
posveti barem sedmi dan (Izl. 20. 8-11). Ta se zapovijed nado- 
vezivala na zahtjev da narod ima štovati Božje ime, a vršenje 
je jedne i druge zapovijedi trebalo neprestano svjedočiti da 
izabrani narod ima jednoga jedinog Boga i da nikada neće 
prionuti uz bogove drugih naroda. Ta povezanost posvećenja 
subote sa starim savezom pružila je prvoj Crkvi da dotičnu 
obavezu prenese na nedjelju kad je Kristovom pashom potvr- 
đen novi i vječni savez između Boga i svih ljudi. II vat. sabor 
(B 106) ponovno je naglasio da je nedjelja »temelj i jezgra 
čitave liturgijske godine« i pra a čitavoga Bugle 
života. 


Prvi odsjek današnjeg pripj. psalma s pozivom na ptifešije 
i sviranje neka nas podsjeti na preporuku sabora da se vjerni- 
cima predlaže i uporno preporučuje svetkovanje nedjelje kao 
dana radosti. Nju Uredba spominje prije nego počinak od 
posla, jer će svečana i zajednički proživljena nedjeljna litur- 
gija biti zaista najbolji odmor i smirenje radnih ljudi u jur- 
njavi suvremenog života. Možda bi se i u tom pogledu mno- 
gima mogla prišapnuti Isusova riječ (Lk 19, 42): »Kad bi i ti 
u ovaj dan znao ono što ti je za mirl« A koliki, kad u nedjelju 
počivaju od rada, robuju igrama i strastima! 


2. č. 2 Kor 4, 6-11: Život se Kristov u tijelu vašem očituje. 
(str, 154) ' 


Krist je Pavla na putu u Damask obasjao velikom svjet- 
lošću (Dj 9, 3) i stoga u njegovu navještanju evanđelja svjet- 
lost igra tako veliku ulogu. Današnji odlomak počinje poziva- 
jući se na Post 1; 3 da je Bog svojom riječju stvorio svjetlost. 
Ta naravna svjetlost slika je nadnaravne svjetlosti koja u naša 
srca prodire vjerom, a odsjev je Božje slave. Pavlu je zaista 
pred očima Krist koji je slika Božja. Stoga je evanđelje, koje 
je radosna vijest o Kristu, ne samo sjajno nego ono je samo 
svjetlo (r. 4). To je apostol vidio na Kristovu licu i s njega 
zauvijek upio u svoje srce. Kao Pavao tako smo slične milosti 

dionici i Švi mi vjernici koje je Bog na krštenju rasvijetlio. 
Značajno je to, kod Pavla često isticanje, da nam je vjeru dao 
Bog i prema tome je ona zaista njegov dar. Svjetlu treba otvo- 
riti vrata, Božjoj milosti treba otvoriti srce i onda s njom su- 
rađivati, ali prvi poticaj dolazi od Boga. Kao što je vjera od 
Boga tako je nevjera od boga ovoga svijeta, jer on je onaj koji 
je posve oslijepio nevjerničku pamet (r. 4). Dakako, nevjernici 
su i sami krivi što su sotonu poslušali i što zatvaraju oči pred 
tako jasnom i svijetlom pojavom kao što je Krist, Za takve je 
Isus uzalud kazao: »Ja sam svjetlo svijeta« (Iv 8, 12). 


Uvjerenje da je njegov apostolski poziv i vjera vjernika 
Božji dar navodi Pavla da istakne: Nemamo se čime hvaliti 
nego paziti da taj Božji dar ne izgubimo. To bi se u slučaju ne- 
pažnje moglo lako dogoditi, jer taj dar nosimo u zemljanim 
posudama. Slika ima dvostruko značenje. Tko vidi posudu od 
gline nikad ne bi pomislio da je u njoj neki vrijedan sadržaj. 
Tako ni po nama i po sadašnjem našem životu nitko ne može 
prosuditi vrijednost Božje milosti i slave u koju nas milost 
vodi. Uz to je dovoljna malena neopreznost da se glinena po- 
suda razbije i razlije ne znam kako dragocjen sadržaj koji se 
nalazio u njoj. Stoga kršćanin mora biti uvijek budan i na 
straži. 

Pavla je u času diktiranja obuzela misao o našoj slabosti 
i nesigurnosti da odmah sebi i nama dočara Božju silu koja 
se upravo očituje u našoj slabosti, kako će naglasiti i na kraju 
poslanice (12, 9). Tu suprotnost naše slabosti i Božje moći apo- 
stol ovdje iznosi s četiri kratke formule i zatim dužim izre- 
kama, Izrazi su vrlo jaki i može ih potvrditi samo onaj koji 
svoj vjerski život uzima ozbiljno i neprestano se zaista bori 
da ne izgubi Božju milost. Takvi su u svemu pritisnuti, progo- 
njeni i obarani izvana, a i iznutra ih muče svakakve sumnje. 
Ipak ,tko se oslanja na Božju snagu, taj neće doživjeti da bude 
oboren, pritisnut na zemlju i napušten; i ne znam kakve nu- 
tarnje muke neće ga dovesti do zdvajanja. Očajavati može 
samo onaj koji ne računa na Boga. Na kraju uvijek Bog iki 
đuje i svlada sve što nam se protivi. 

Dok su dosadašnje suprotnosti iznesene općenito ljudski, 
daljnje su najuže povezane s Kristom, posebno s njegovim trp- 
ljenjem. Apostol je posvuda naviještao Kristovu muku: u pro- 
povijedi (1 Kor 1, 23; Gal 3, 1) i u liturgiji (1 Kor 11, 26). I to 
sve u tolikoj mjeri da može o sebi — a sigurno želi da i o na- 
ma slično reče pa govori u množini — kako uvijek pronosimo 
Isusovo umiranje u svojem tijelu i da se još za života preda- 
jemo u smrt. Dakako, to činimo ne zbog samog žrtvovanja 
samih sebe nego, kako ističe i naslov odlomka, da time postig- 


82 — IX nedjelja B 


nemo Isusov život, da s njime i od njega živimo. Tu misao 
možemo spojiti s onim što je uz 1. čitanje rečeno o Kristovu 
uskrsnuću. Nedjeljno bi uskrsno Aleluja imalo dati ton cijeloj 
idućoj sedmici. 

Ev. Mk 2, 23-3-6: Sin čovječji gospodar je i subote. (str. 30-1) 

Oba dijela današnjeg evanđelja znače isto: prvi kazuje 
riječima ono što u drugom, koji se ne mora čitati, Isus doka- 
zuje djelom. Oba smo već razmatrali 2. utorka i srijede »kroz 
godinu« (I 202 i 206). Ovdje još dvije napomene za bolje shva- 
ćanje odlomka. Iz Isusova se navoda o Davidovu blagovanju 
hramskih hljebova vidi kako je Gospodin slobodno upotreb- 
ljavao Bibliju. Kod 1 Sam 21, 1-6, naime, nije rečeno da je Da- 
vid to učinio upravo u subotu kao što su kasnije u jednom 
svom midrašu (napomeni) tumačili pismoznanci. Ali to i nije 
važno: David je svakako prekršio jedan starozavjetni kultni 
propis. Svi su oni ipak stvoreni radi čovjeka, a ne čovjek radi 
njih. I crkvene zapovijedi imaju svoju važnost, pogotovo, kad 
se odnose na bogoštovlje, ali je i gube kad se radi o većim 
vrednotama. U našem je kraju i u našem stoljeću jedan sve- 
ćenik potrčao prije kući po ljubičastu stolu da može dati odri- 
ješenje teško unesrećenom čovjeku kod kojega se našao. Ima 
ih mnogo više koji za liturgijske i uopće disciplinske propise 
Crkve malo mare, ali se Bogu valjda još manje sviđa pretjerani 
legalizam. ' ' 

Teže je shvatiti Isusovu izreku u r. 4. Najprije ono »činiti 
zlo« treba uzeti u tom smislu da je zaista zlo ako se propusti 
učiniti dobro. Ne može se reći da se u svakom takvom slučaju 
radi o grijehu, jer mnogo ovisi i o tome koliko smo u stanju 
da neko dobro učinimo, a pogotovo koliko na nas spada da ga 
učinimo. Nego, Isus je još dodao pitanje da li je u subotu do- 
pušteno život spasiti ili pogubiti. »Vrlo zagonetna riječ tumači 
se najprije židovskim shvaćanjem da se moć smrti očituje već 
u bolesti ili u nekom tjelesnom trpljenju. Život teži za zdrav- 
ljem, i to nepovrijeđenim i čitavim; Bog daje život, i to u pu- 
nini. Ta je misao dovoljna da tako pita Isus koji ljudima do- 
nosi Božje spasenje. Ali se može predpostaviti da slično kao 
kod ozdravljenja uzetoga (2, 1-12) kršćanski čitaoci nađu i du- 
blji smisao. Za njih postoji veza između tjelesnog ozdravljenja 
i dubljeg spasenja čovjeka. »Život« je kao Božji dar jedna cje- 
liha... Ozdravljenje sa strane Isusa spasonosno je djelo, oslo- 
bođenje čitavoga čovjeka, te ga Isus obavlja prema Božjem 
nalogu i zazivom Boga (Iv 5, 17. 19)... Sve što Isus govori i 
čini, zbiva se ža »spasenje života«. To je jedini cilj njegova 
poslanja« (Schnackenburg). Njega prihvatiti i slijediti znači 
spasiti život. U protivnom slučaju čovjek sam sebe »pogubi«. 

GOD. C 
1. č. 1 Kr 8,41-43: Ako dođe tuđinac, usliši ga. (str. 278) 


P. p. 116, 1.2 (str, 562) 
P. Idite po svem svijetu i propovijedajte radosnu vijest. 


: Misna zajednica ređovito mije ne znam kako brojna. I po 
selima je rijetkost da ona obuhvati sve mještane, a nisu rijetki 
slučajevi da ona predstavlja samo manjinu. Ta pojava ima 
dvostruku pogibelj: može prisutne obeshrabriti, a može ih i 
previše zatvoriti u se. Da se otkloni prva pogibelj, potrebna je 
vjera da pred Bogom nije toliko važan broj koliko vrijednost 
prisutnih. Druga će pogibelj biti svladana ljubavlju koja misli 
i na neprisutne te za njih moli. Ta ljubav ne smije biti izraz 
nekakve samilosti s visoka, nego mora proisteći iz uvjerenja 
da su i »oni drugi« Bogu dragi. I njima on dijeli svoje milosti 
jer je on svima dobar i milosrdan. Čini se da je to glavna po- 
ruka današnjih čitanja, naročito 1. i 3. U evanđelju jedan poga- 
nin ili u najboljem slučaju prozelit pruža Isusu prigodu da 
istakne kako tolike vjere nije našao kod Izraelaca. U vezi s 
time čitanje iz SZ-a donosi dio molitve mudroga kralja Salo- 
mona kod svečane posvete hrama. U njoj je on najprije molio 
za Božji narod i za sve njegove potrebe, a zatim u duhu gleda 
kako će u taj hram dolaziti i iz dalekih zemalja. Predviđao je 
naime da će mjega kao moćnoga izraelskog kralja posjećivati 
pora vladari i njihovi izaslanici. Svi će oni biti zadivljeni ve- 
m pa će zajedno s njime slaviti 
mina na ka Prao * slavu pribavio svome namjesni- 
ni Salomon i tu ističe kao i u prvom dijelu molitve, koji se 
čita i kod posvete kršćanskih crkava: Bog je neizmjerno veći 
od najvećega i najraskošnijeg hrama, ta on prebiva na nebu. 
No Bog je sveobuhvatan, isti na nebu i u hramu gdje mu se 
klanjaju i mole, pa neka u nebu čuje sve molitve koje mu bilo 
tko, dakle i tuđinci, upravljaju u hramu i meka ih usliši. A 
kao što uslišana molitva utvrđuje vjeru u srcu pravog vjernika 
tako neka slično učini i kod svih naroda zemlje. Neka svi upo- 
znaju sveto ime Božje, njegovu moć i slavu koja je našla svoj 
odsjev u divnom Salomonovu hramu. To je imalo prodičiti 
Božji narod više nego blago i mudrost kralja Salomona. Ništa 
kod »tuđinaca« ne širi vjeru kao divna Božja djela koja njegov 
narod naviješta riječima i činima. Na taj se način Božja dobro- 
činstva, što je i jedino pravilno, vraćaju njemu, jer šire i utvr- 
đuju njegovu slavu na zemlji. 

Kao redovito uz misijska čitanja i danas za pripj. ps. služi 
116. u kojemu se pozivaju svi narodi i ipuci da slave pravoga 
Boga. On to zaslužuje zbog svih svojih djela kojima svima i 
uvijek iskazuje svoju trajnu ljubav. Uz dva retka najkraćega 
psalma Crkva dodaje pripjev kojim nas podsjeća na Kristovu 
zapovijed da svojski poradimo kako bi se njegovo evanđelje 
naviještalo po svemu svijetu (Mk 16, 15). Mislimo na misije ba- 
rem kod svake svete mise! 


2, č. Gal 1,1-2.6-10: Kad bih još nastojao svidjeti se ljudima, ne 
bih bio sluga Kristov. (str. 160) 


Početak poslanice Galaćanima, u kojoj apostol ističe svoje 
poslanje dano mu od Boga, odgovara glavnoj misli današnje 
liturgije riječi. Dva je puta Pavao posjetio tu pokrajinu usred 
Male Azije, na svojem 2. i 3. misijskom putovanju (Dj 16, 6; 
18, 23). Poslije njega su tamo stigli zagriženi pristalice staro- 
zavjetnih obreda i običaja koje je apostolski sabor osudio u 
središtu kršćanstva, Jeruzalemu, pa su tražili pristalice po uda- 
ljenim krajevima. Da što bolje uspiju, nastojali su pokolebati 
kod Galaćana povjerenje u Pavla kojemu su prigovarali da i 
nije pravi apostol, nego da nastupa kako bi se svidio ljudima. 
Pavao im upravlja ovaj najoštriji, pravi polemični spis u koje- 
mu odmah uz svoje ime ističe da je apostol kojega je poslao 
Bog a ne bilo kakav čovjek. Zapravo veli da je apostol po Isu- 
su Kristu, ali budući da se Kristova proslava uskrsnućem pri- 
pisuje Ocu, to mu daje pravo da se naziva uopće Božjim po- 
slanikom. Uz sebe navodi, iako bez imena, braću koja su s nji- 
me. »Apostol govori ne samo snagom svoje apostolske vlasti 
nego i u suglasnosti sa svima kršćanima. Vjera je Crkve norma 
za pojedine zajednice. Pojedinac može zalutati, a cjelinu vodi 
Gospodin i njegov Duh« (Schneider). Poslanicu upućuje Crkva- 
ma u Galaciji. Druge mjesne Crkve naziva Božjima i svetima 
(2 Kor 1, 1; 1 Kor 1, 2; Rim 1, 7; Fil 1, 1), a galacijske bez 
ukrasnog pridjeva. Već je Krizostom opazio da je i time Pavao 
htio pokazati svoje negodovanje prema kolebljivim Galaćani- 
ma. 

Nakon običajnog pozdrava, koji se danas ne čita, apostol 
odmah izražava svoje čuđenje kako su brzo prešli na drugo 
»evanđelje«. Kao da može biti nego drugo evanđelje uz ono 
koje im ije Pavao maviještao kao Kristov apostol. Svako drugo 
učenje nije nego izvrtanje Kristova evanđelja. Ako su kmivi 
učitelji pokazali svoj žar u iskrivljivanju pravog evanđelja, još 
je odlučniji bio Pavao u njegovoj obrani. Ne samo da nitko od 
ljudi ne može drukčije učiti nego što je on učio Galaćane, nego 
to ne bi bilo moguće ni kad bi došao koji Božji vjesnik izravno 

s neba. Svaki takav krivi apostol zaslužuje samo jedno: da bu- 
de izbačen iz crkvene zajednice, u čemu se sastojalo od Pavla 
zazvano prokletstvo. A budući da se Pavao sjeća da je Kristo- 
vo evanđelje Galaćanima ne samo navijestio nego su ga oni i 
prihvatili, još jedanput baca istu kaznu na one koji su ih za- 
veli. Kao da iz tih riječi još i sada odjekuje Pavlova srdžba, 
izazvana iz brige za čistoću evanđeoske nauke i iz ljubavi pre- 
ma Kristu i njegovoj riječi. Tek onda brani i sebe. Da mu nije 
stalo do naklonosti ljudi, najbolje dokazuje takav njegov na- 
stup odmah na početku poslanice. Pavlu nije do toga da se svi- 
di ljudima nego da bude ono što je postao pred Damaskom: 
Kristov rob. A Kristov sluga je samo upravitelj Kristovih .da- 
rova od kojega se u prvom redu traži da bude vjeran (1 Kor 4, 
1-2). I II vat. sabor (P 6) preporučuje svećenicima da sa svima 
moraju ophoditi s izuzetnom čovječnošću, ali i da ne smiju 
postupati kako se sviđa ljudima, nego kako to zahtijevaju 
kršćanska vjera i život. Nije lako držati se toga dvostrukog na- 
čela posebno u maše doba koje je mnogo osjetljivije za huma- 
nost nego mu ije stalo za cjelovitost vjerskog poklada. Ima ih 
koji upravo zbog humanosti misle da se moraju izgladiti sve 
»oštrine« evanđelja. Svima nam je dakle početak poslanice Ga- 
laćanima prijeko potreban. 


Ev. Lk 7, 1-10: Tolike vjere ne nađoh ni u Izraelu. (Str, 54) 


Lukin izvještaj o ozdravljenju stotnikova sluge nije samo 
potanji od Matejeva (8, 5-13), nego je i donesen u drugu svrhu. 
Obojica spominju to čudo nakon Isusova govora na gori i pre- 
na tome je ono potvrda Kristova božanskog poslanja i moći. 
No dok Matej ističe Kristove riječi o strašnoj kazni koja čeka 
Izraelce zbog nevjere (8, 11-12), Luki bolje odgovara da nam 
predoči toga stotinika u što ljepšem svjetlu. Nije svakom ofi- 
ciru običan »posilni« vrlo drag kao što ije to slučaj tu. Ne samo 
da on žali što mu se razbolio nego sve poduzima da mu povrati 
zdravlje. Kad mu u tome nisu mogli pomoći ljudi, obraća se 
nazaretskom čudotvorcu. Tko je tako dobar prema ljudima taj 
zna i kako treba postupati prema Božjim ljudima. Ne znamo 
koliko je bila prosvijetljena njegova vjera u Krista kao Boga, 
ali toliko ga poštuje da se ne usuđuje sam k njemu pristupiti 
već mu šalje židovske starješine koji će kao Kristovi sunarod- 
njaci bolje obaviti posao. A kad se Isus uputio prema njegovoj 
kući, posla mu još meke svoje prijatelje s molbom da se ne muči 
do njega da izdaleka jednom svojom riječju ozdravi njegova 
slugu. Bilo da je te i slijedeće miječi — o sličnosti vlasti koju 
u vojsci ima svatko nad svojim podložnima — izrekao stotnik 
sam pred Isusom, kao što ima Matej (8, 8-9), bilo da ih je poru- 


čio po svojim prijateljima, u svakom slučaju pokazuju njegovu 
poniznost. Luka ističe da se stotnik ne samo smatrao nedostoj- 
nim da Gospodina primi pod svoj krov nego da se zbog istog 
razloga nije usudio ni pristupiti mu. 

Dillersberger s pravom upozorava na sasvim drugačije 
mišljenje židovskih starješina. Oni misle i kažu da je stotnik 
zaslužio da mu Isus čudom ozdravi slugu već stoga jer voli ži- 
dovski narod i jer im je u Kafarnaumu podigao sinagogu. Men- 
talitet je to onih koji svoj odnos prema Bogu shvaćaju kao ne- 
kakav trgovački ugovor: za svako njihovo dobro djelo Bog im 
je dužan odmah pokazati svoju zahvalnost i obilato ih nagraditi 
zemaljskim dobrima. Malo oni misle da je Bog potpuni gospo- 
dar svojih darova i svih svojih stvorova koji pred njim ne mo- 
gu ništa zaslužiti u punom smislu te riječi, nego jedino izmo- 
liti. I s te je strane ponizno mišljenje i postupanje stotnikovo 
doživjelo Isusovo udivljenje i odobrenje. Neukusnih računđija 
s Bogom po svoj prilici ima mnogo više među onima koji mu 
se često obraćaju i s njim opće po domaću, nego među onima 
koji su od njega daleko. Bit će od koristi svakome da pod tim 
vidikom ispita svoj odnos prema Bogu, 


PONEDJELJAK 
God. I 


1. č. Tob 1, 1a.2; 2, 1-9: Tobija se više bojao Boga nego kralja. 
(str. 394-5). 


P. p. 111, 1-2. 3-4. 5-6 (str. 559) ' 
P. Blago čovjeku koji se boji Gospodina. 


Smijemo li nagađati da su priređivači novog Misala sta- 
vili čitanja iz Tobijine knjige ma ovo mjesto jer se .na njezinu 
početku spominje (2, 1) blagdan pedesetnice? Međutim, primjer 
je Tobijine starozavjetne čestitosti uvijek na mjestu. Muka je 
samo s tekstom Tobijine knjige. Do nas je došao u grčkom pri- 
jevodu i to u više dosta različitih recenzija. Latinski prijevod 
Vulgate slijedi jednu, a noviji, među njima i prijevod u zagreb. 
Bibliji, drugu. Stoga »Red misnih čitanja« danas na početku 
upozorava da se njegovi brojevi mavode po Vulgati koji da se 
mnogo razlikuju od drugih prijevoda. Ti bnojne rečenice: i 
ispuštaju, tako nemaju ni r. 9. današnjeg odlomka, a iz toga je 
retka uzet naslov. Na to još slijedi: »Skupljao je tjelesa ubije- 
nih, sakrivao ih u svojoj kući i po noći ih ukapao«. To je bilo 
ne samo djelo milosrđa nego i pravi junački čin. U asirskom 
je sužanjstvu Izraelcima zaista bilo teško pa su mnogi svaki 

prekršaj plaćali glavom. Posebno su trpjeli kad je kralj San- 
herib bio »natjeran na povlačenje iz Judeje« (1, 18). Trupla 
nije nitko smio ukopati nego su ostajala, da se drugi više boje, 
dok ih ne bi raznijele zvijeri i ptice. U tim je okolnostima bilo 
junaštvo više se bojati Boga, koji je po naravnom zakonu na- 
ređivao ukop (RBT) ljudskih tjelesa, nego bezbožnog kralja 
koji je to zabranjivao. Stoga Biblija hvali Tobiju a s njime i 
sve one koji se kod vršenja Božjih zakona mnogo ne obaziru 
na ljude. i 3 


Prije toga Tobijina dobrog djela današnji odlomak hvali 
njegovo pravilno bogoštovlje. I u sužanjstvu je slavio blagda- 
ne svoje vjere. Nije mogao ići u Jeruzalem, kao što je učinio 
kad ije bio u domovini (1, 6), ali je obavljao ono što je mogao, 
a u to je spadao i blagdanski objed. Da je to bio vjerski objed, 
vidi se iz toga što je na nj trebalo pozvati tuđinca, sirotu i udo- 
vu (Pnz 16, 11). Istina, stari Tobija traži od sina da dovede ne- 
koga od njihova roda i koji se sjeća Gospodina. Tome se zapra- 
vo ne treba čuditi, ta radi se o blagdanskom objedu, a opet 
tek mi u NZ-u znamo da u ibilo kojem sinomahu i putniku pri- 
mamo Krista. U svakom je slučaju hvalevrijedno Tobijino na- 
stojanje da s proslavom blagdana združi dobro djelo. Tako su 
pravi kršćani uvijek shvaćali značenje nedjelje i blagdana. 

Na cijelu se Tobijinu knjigu, koja iznosi povijest jedne 
bogobojazne izraelske obitelji, može odnositi ps 111. U naslovu 
je odlomka istaknuto da se Tobija bojao Gospodina, a time 
počinje taj psalam pohvalu pravednika i taj se usklik ponavlja 
kao pripjev. Na Tobiji se ispunila psalmistova riječ o potom- 
stvu i blagostanju pravednika, što je još čudnije u okolnostima 
u kojima je živio Tobija i njegova obitelj. Zaslužio je kad je 
bio onako milosrdan i »davao u zajam« čak i u daleku Mediju. 
A eto po Bibliji i liturgiji »u vječnome će spomenu biti pra- 
vednik«. Starozavjetni su pravednici i nama uzor. 


God. II 


1. č. 2 Pt 1, 2-7: Obdario nas je skupocjenim obećanim darovi- 
ma da postanete dionici božanske naravi« (str. 207) 


P. p. 90, 1-2. 14-15ab. 15c-16 (str. 540-1) 
P. Bože moj, u tebe se uzdam! 


Kad sam »Red misnih čitanja« kod 2. Petnove poslanice 
određuje da se ne čita 1. redak, time nas upućuje da se ne zau- 
stavljamo na teškom pitanju je li tu poslanicu napisao Petar ili 
tko od njegovih pratilaca ili učenika. Općenito se drži da je to 


jedan od najmlađih novozavjetnih spisa, neka vrst propovijedi 
iz druge, a možda i treće kršćanske generacije. S pravom se 
zapazilo da je uza svu svoju kratkoću poslanica vrlo važna i za 
naše doba koje se malazi u previranju. Nešto takvo, naime, 
odsjeva i iz toga spisa: grčki je svijet sve više prodirao u mladu 
Crkvu i u njezinu mislenost. Značajno je da poslanica mjesto 
vjere ističe spoznanje (gnosis), vrhunac kršćanskog života gleda 
u sudioništvu božanske naravi, a ćudoredan život ne naziva 
pravednošću nego krepošću. Uza sve te novosti 2. Petrova po- 
slanica ističe vrijednost Biblije u koju već spadaju ne samo 
Evanđelja nego i Pavlove poslanice kao cjelina (3, 15-6). Pisac 
vrlo oštro govori i o krivim učiteljima (2, 1-3) kojima predba- 
cuje razuzdanost i lakomost, a najopasnije je što svoja pogubna 
krivovjerja unose među vjernike kradomice. Zaslužuje da je 
čitavu pročitamo, jer je u misi imamo samo danas i sutra. 

= Pravu spoznaju Boga poslanica spominje odmah na po- 
četku dva puta (2. i 3. r). Prvi je dio 4. r. najlakše shvatiti tako 
da pisac misli kako je Bog dobra obećana u SZ-u dao aposto- 
lima i uopće crkvenim učiteljima, ali ne samo za njih, nego da 
ipo njima svi postanemo dionici božanske naravi. Pojam je uzet 
iz tadašnje grčke filozofije, ali tek u kršćanskoj stvarnosti 
predstavlja skupocjeni i najveći Božji dar. Cilj ije vrlo visok i 
k njemu će prispjeti samo oni koji umaknu od pokvarenosti 
koja je u svijetu. Nije ipak dovoljna ta negativna askeza nego 
se svatko mora vježbati i u cijelom nizu kreposti. »Čovjek na 
Božji postupak treba da odgovori svojim vlastitim djelovanjem. 
Prema obljubljenom literarnom obliku sastavljen je »lanac kre- 
posti«. Jedna je krepost ukorijenjena u drugu kao što je kari- 
ka u lancu ovisna jedna o drugoj. Okvir tog kreposnog lanca 
tvore vjera i ljubav. Osim tih dviju još je spomenuto šest kre- 
posti. Dvije po dvije spadaju zajedno: krepost i spoznanje, 
svladavanje i strpljenje, strah Božji i bratska ljubav. Prvi par 
razvija osobno nastojanje, drugi svladava zapreke ćudorednim 
djelima, treći sređuje naš odnos prema Bogu i prema ljudima. 
Na taj je način naš život između vjere i ljubavi sređen u sva- 
kom pogledu: biti u »miru« s Bogom, s ljudima i u samom 
sebi« (St&ger). Na sve te misli zgodno odgovaramo prvim i 
završnim retcima ps 90. koji u Misalu ne dolazi tako često kao 
u Časoslovu, a tako nas lijepo uvodi pod srdačno Božje okri- 
lje. Što se sve tu krije kad nam Krist prije misne žrtve i pričesti 
veli: »Pokazat ću mu spasenje svoje«! 


9, ponedjeljak — 89 


Ev. Mk. 12, 1-12: Uhvatiše njegova ljubljenoga sina, ubiše ga i 
izbaciše izvan vinograda. (str. 40-1) 


Krasnu i ujedno strašnu Isusovu usporedbu o vinograda- 
rima ubojicama imaju sva tri sinoptika. Dok je Matejev izvje- 
štaj i u novom Misalu ostao na treći korizmeni petak i još se 
čita jedne nedjelje (25. A kroz godinu) preko Lukina se izvje- 
štaja prelazi. Marko je i tu po običaju tako živahan i konkre- 
tan da mu se to nije moglo dogoditi. Usporedba je zaista puna 
života i plastičnosti. (Poslije prvoga svjetskog rata u Dalmaciji, 
gdje je u tom pogledu bilo dosta slično stanje kao u Palestini 
za Kristova života, u nekim su se mjestima težaci bunili kad 
se čitalo to evanđelje. Tada je agrarna reforma bila tako burna 
da je prouzrokovala npr. osnutak pravoslavne zajednice u Vi- 
su). Značajno je i gdje je Isus izrekao tu usporedbu: u Judeji 
gdje ima vinove loze, a u Galileji je govorio o sijanju i sjeme- 
nju, U usporedbi je istaknuta briga o tolikim troškovima koje 
je gospodar uložio u svoj vinograd. Isusovim je slušateljima bi- 
lo jasno duhovno značenje vinograda i loze, jer su u Bibliji 
5Z-a spomenuti petnaestak puta, a velika je loza bila prikaza- 
na i na ulazu u jeruzalemski hram. U vezi s poviješću spase- 
nja crkvenim ocima mije bilo teško pogoditi koja Božja djela 
prema izabranom narodu predstavljaju plot, tijesak i kula u 
vinogradu. 

Samo Marko ističe da su opaki vinogradami izružili i čak 
pobili pojedinoga slugu, koji je došao da u gospodarevo ime 
traži njegov dio (u Dalmaciji ga zovu: dohodak) nego da su 
to učinili mnogima. Na kraju je gospodar imao samo još jedno- 
ga: svoga ljubljenoga sina. Uz ostalo u usporedbi se treba di- 
viti i strpljenju gospodara, a i njegovu nastojanju da urazumi 
vinogradare. Moglo bi se reći da je bio čak nerazborit kad je 
takvima poslao još i svoga sina, a nepametan je bio i on koji 
je otišao među takve, Zaista se to među ljudima rijetko doga- 
đa, ali eto Bog je i to učinio! I postupak je vinogradara Petar- 
Marko opisao tako živahno (r. 35, 7) da nas i to može podsjetiti 
na apostolovo sjećanje Kristovih muka. Kao što težaci obra- 
đujući vinograd iz njega odbace nepotrebno kamenje tako je 
Gospodin u vezi s ubijenim sinom nadovezao još jednu, opet 
biblijsku usporedbu o odbačenom kamenu koji je postao ugaoni 
kamen (Dillersberger), Ljudi su u svojoj zloći čak smaknuli 
Sina Božjega, ali je upravo time nastalo u našim očima divno 
djelo Gospodnje. Samo bi bila šteta ako uz ovu usporedbu 
ostanemo kod osude samih Židova koje je II vat. sabor u tom 
pogledu dobrano obranio (Izjava o nekršć. religijama 5). Ko- 
risnije će biti razmisliti kako ja postupam prema onima koji 
mi dolaze i govore u ime Božje, pogotovo kad mi spominju 


90 — 9. utorak 
ad, A. 


ono što sam dužan dati Bogu. I uvijek iznova moram paziti ka- 
ko postupam prema Božjem Sinu koji je i meni predan. 


UTORAK 
God. I 
1. č. Tob 2, 10-23: Nije se tužio na Boga što je oslijepio. (str. 
395) 


P.p. 111, 1-2. Tbc-8. 9 (str. 559) P a 
P. Mirno je njegovo srce uzdajući se u Gospodina. 


> e 
Ljude je oduvijek mučilo pitanje: odakle zlo < regni 
I još konkretnije: zašto čovjek trpi? A najzagonetniji m 
blem: kako to da trpi pravednik? Na to traže rješenje nae 
zavjetne mudrosne knjige i neki psalmi, au obliku . : » 
Tobijina i Jobova knjiga. Među njima ima više s ičnos td 
glavna je Što oba lica trpe tjelesno i duševno. Tobija .. 
pio unatoč svojih dobrih djela, dapače u vezi s me a . 
ispred kuće odmanao nakon što je pokapao mrtvace. : ema . 
kakva smisla pogađati od koje mu je ptice nečist pa a dia ie 
jer razni prijevodi imaju različito. A ne mora se ni am tira 
da je to bio uzrok njegova osljepljenja. Mogao je to: i <“ 
povod da je Tobijinim trljanjem došlo do lj a. 
kad mu liječnici nisu mogli pomoći (2, 10 prema opet : pod 
ji), do potpune sljepoće. Najvažnije je istaknuto u . celer“ A 
našnjeg odlomka: Tobija se zbog toga nije tužio na Boga. l: : 
mu je bilo oduzeto imanje (1, 20) i sam postao opogvo : 
potomstvu je ostavio primjer strpljivosti kao i sveti Job, ako 
izričito veli Vulgatin tekst (2, 12) koji još dodaje: »Ostao je a 
pokolebljiv u strahu Božjemu i Bogu je zahvaljivao sve dane 
svojega života«. Svatko najbolje cijeni junaštvo tih staroza- 
vjetnih pravednika kad sam mora, da snosi kakvu dugotrajnu 
kušnju i nemoć. * 
Duševne su muke redovito teže od tjelesnih, a Tobija se 
poput Joba i u njima iskazao. O mjemu ne znamo potanko šao 
Jobu kako su ga sve mučili mođaci, ali je u jednoj njihovoj 
izreci prema Vulgati sve rečeno: »Gdje je tvoja nada za koju 
si davao milostinju i ukapao pokojne?« Isto je tako sve nadem 
u njegovu odgovoru kojim ih je korio: »INemojte tako govoriti! 
Ta sinovi smo svetaca i očekujemo onaj život što će ga Bog 
dati onima koji nikad ne mijenjaju svoju vjeru u njega«. Da 
sličnost s Jobom bude još veća, i Tobiji je duševne muke po- 
većavala njegova žena. Povod joj je dao on sam kad je po- 
sumnjao da joj jare, koje je čuo da bleji, nije darovano. Njegova 

ćudoredna osjetljivost i slijepčeva sumnjičavost ženi nije bila 
po volji. Mjesto da ga strpljivo pouči ona mu je, kao što se me- 
đu ljudima često događa, srdito odgovarala: »Tvoja se nada 
pokazala ispraznom i sada se vidi koliko vrijede tvoje milosti- 
nje«. Lako je shvatiti Tobijinu žalost koju je u svojoj sljepoći 
još više osjećao. Uza sve to drugim dijelom ps 111. danas sla- 
vimo Tobiju i sve slične pravednike: »Žalosne se: vijesti neće 
bojati, mirno je njegovo srce uzdajuć se u Gospodina« 


God. TI 


1. č. 2 Pt 3, 12-15a. 17-18: Iščekujemo nova nebesa i novu 
zemlju. (str. 208). 


P. p. 89, 2. 3-4. 10. 14 i 16 (str. 546) 
P. Gospodine, ti nam bijaše okrilje od koljena do koljena. 


Priređivači bi se novog Misala valjda znali opravdati zašto 
za današnje čitanje nisu uzeli neke druge retke nego dobrim 
dijelom one koje smo već čuli II adventske nedjelje (god. B, 
I 45). Tamo se govorilo o najvažnijim niječima tog odlomka ko- 
je zagonetno naviještaju nova nebesa i novu zemlju, a ovdje 
se zaustavimo na praktičnim zaključcima koje Petar izvodi iz 
toga navještaja. Gospodin još ne dolazi da sudi svijet, jer je 
strpljiv i čeka da se obratimo i popravimo. Svakog nam dana 
našega života Bog pruža šansu da osiguramo i obogatimo svo- 
je spasenje. Sveci su (npr. izričito Benedikt) u svakom danu 
gledali dar Božjeg milosrđa koje nam produžuje rokove do na- 
šega zadnjeg obračuna. »Konačnim događajima prethode mrač- 
na vremena, »mesijanski porođajni trudovi«: vremenske kaz- 
ne, zemaljske bijede, prirodne katastrofe, progonstva i napada- 
ji na vjernike (usp. Mk. 13, 5-23; 2 Sol 2, 1-11; Otk 4-20). Po 
Božjem se milosrđu i te strahote mogu okrenuti na spasenje, 
jer one trebaju uvijek iznova svako pokoljenje privesti k obra- 
ćenju« (Stčger). U tom je smislu odabran i pripj. psalam s da- 
našnjim pripjevom.. 

Kao na najznačajnijim mjestima (3, 1. 8. 14) tako i na 
svršetku (r. 17) pisac ili govornik vjernike naziva ljubljenima. 
»Kršćanin živi u ljubavi: u ljubavi Boga, u ljubavi apostola, 
u ljubavi drugih kršćana. Ljubav je atmosfera u kojoj samo 
može kršćanin održati i razvijati svoj život« (Stoger). A ljubav 
ne znači mekoputnost i načelnu popustljivost pa poslanica tra- 
ži od vjernika da ne izgube svoj čvrsti stav. To bi se moglo la- 
ko dogoditi ako ne bismo pazili sami na sebe nego bismo se 
dali zavesti od zločinaca. Od svakoga skretanja i zablude naj- 


“bolje čuva neprestani pogled na: cilj ili, kako kaže poslanica, da 


držimo na pameti ono što nam je objavljeno da će doći na 

svršetku. No nije dosta samo čuvati pniđobiveno i na tome 
zaspati ili čak zakržljati. Bog je neprestani agens i svi koji su 
njegovi moraju neprestano rasti u milosti i u pravoj spoznaji 
našega Gospodina i Spasitelja. Ta se dva dara u kršćanskim 
govorima i molitvama toliko ponavljaju da lako mogu postati 
i otreane fraze ako im mi svaki za sebe ne damo što više sa- 
držaja i života. Spoznaju i milost Isusa Krista pružaju nam 
svakog dana dva stola u svetištu Crkve. Za nas su uvijek obi- 
lato prostrta i ispunjena pa po njima trebamo neprestano ra- 
sti. To od nas traži naš Kyrios-Gospodar, to od nas očekuje naš 
Spasitelj. Za poslanicu je značajno da ta dva naziva za Krista 
ponavlja više puta: 1, 11; 2, 20; 3, 2. 15. 18. I završava kratkom 
doksologijom Isusu Kristu. 


Ev. Mk 12, 13-17: Podajte caru carevo, a Bogu Božje! (str. 51) 


Često citirano Isusovo mudro rješenje pitanja o porezu 
ostalo je i u novom Misalu skoro na istom mjestu: 29. A ne- 
djelje kroz godinu, a prije je bilo 22. nedj. po Duhovima. No 
opet imamo to čitanje i po Marku — dok Lukine perikope 20, 
20-26 nema u novom Misalu — jer sadrži par zanimljivih po- 
jedinosti. Petar je zapamtio da je pitanje farizeja i herodovaca 
bilo još lukavije nego su nam ga zapisali Matej i Luka. Kod 
Marka se ne govori samo o tom da li je dopušteno davati po- 
rez sa strane Božjega naroda tuđinskom vladaru nego io prak- 
tičnom pitanju da li će ga uopće davati ili ne. Od Gospodina 
su dakle tražili da odredi ne samo načelan stav nego i kon- 
kretan postupak. Pitanje je bilo tim delikatnije što se po svoj 
prilici radilo o tzv. »porezu na svaku glavu« koji su Rimljani 
Židovima nametnuli tek poslije svrgavanja Arhelaja (god. 6. 
po Kristu). Taj se porez dotada plaćao hramu, dakle Bogu, a 
sada su ga morali davati omnaženom vladaru. U tako drama- 
tičnom trenutku sva tri sinoptika spominju da je Isus prozreo 
zlobu svojih neprijatelja, ali samo Petar-Marko ističe da je Go- 
spodin zatražio da vidi novac kojim su plaćali taj porez. Nje- 
govi su ga neprijatelji imali kod sebe, on ga nije imao. Budući 
da je bio posve slobodan od novca mogao je onako božanski 
presuditi i odgovoriti na lukavo pitanje. Svaku pravu vlast 
(RBT) najbolje shvaća i primjenjuje onaj koji nije sam pod 
vlašću materije. 

Isusovu presudu znalački primjenjuje Dillersberger na sva 
vremena: »Ta riječ otvara veliku krizu između države i Crkve 
za sve vrijeme ovoga zemaljskog života. Ona pruža veličanstven 
vidik. Praktični će kršćanin uvijek moći da bude dobar držav- 
ljanin, ali iznutra u sebi on gonostasno raste iznad te zemaljske 
ivorevine. To će se uvelike uvijek iznova pokazati i u onom 

posebnom nemiru koji, posebno u kršćanskoj eri, nastaje oko 
Crkve i države. Mogu biti vremena kad država sve više pri- 
znaje da mora Bogu pripustiti ono što mu pripada, ali ono ma- 
lo što joj kod toga ostaje uvijek će je navoditi da hoće više i 
da tako odlazi ma put sporova s Crkvom. Dakako, ne mora 
uvijek dolaziti do otvorenih sukoba, upravo zato jer je i Crkva 
vezana da daje državi što je njezino — i stoga ona uvijek, kao 
ovdje Krist treba da teži za izravnavanjem. No pukotina ostaje 
i uvijek se iznova ističe tzv. konkordatima. Najmanja se uslu- 
ga pravi čovječanstvu i kršćanstvu ako se ta Gospodnja riječ 
uvijek navodi samo za rješavanje sukoba! Radije se u napeto- 
sti, koja se otvara između svjetovne i duhovne vlasti, možemo 
diviti stvarnom napretku čovječanstva te ga pozdravljati. Jer 
na taj se način nikada ne omogućuje lijeno mirovanje. Čitavo 
je čovječanstvo pod tom napetošću uvijek iznova bačeno u mu- 
kotrpno zbivanje — i samo tako, u muci i suzama, uz krvave 
žrtve, kršćanstvo može rasti u pravu i jedincatu cjelovitost 
kraljevstva koje će jednom u sebi obuhvatiti Crkvu i državu 
a to će kraljevstvo biti posve i samo Božje!« j 


SRIJEDA 


God. I 


1. č. Tob 3, 1-11. 24-25: Obje molitve bijahu uslišane pred sla- 
vom višnjega Boga. (str. 395-6) 


P. p. 24, 2-4a. 4b-5ab. 6-Tbc. 8-9 (str.487) 
P. K tebi, Gospodine, uzdižem dušu svoju. 


U svim je literaturama i pučkim govorenjima nebrojeno 
naricaljki nad mukama ljudskog života. Posebnost je Biblije što 
prema njoj trpljenje vodi ljude k Bogu kojemu se onda utječu 
srdačnim molitvama. Tako i u današnjem odlomku iz Tobijine 
knjige imamo jednu čitavu molitvu iskušenoga pravednika i 
njoj : je odmah vrlo umjetnički dodan opis zašto se i kako se u 
sasvim drugom mjestu nedužna Sara obratila Bogu za pomoć 
u svojemu jadu. Time se završava prva scena drame iznesene 
u Tobijinoj knjizi, s izvještajem da su obje istodobne molitve 
bile u isto vrijeme uslišane. Naime anđeo je Rafael poslan k 
obojici i time se prelazi u daljnji rasplet događaja. Sve nas to 
kao samo od sebe potiče da poznatim pripj. psalmom i svdačnim 
pripjevom i mi s puno pouzdanja uzdižemo k Bogu svoju du- 
šu, pa neka se na nju obore ne znam kakvi jadi. Biblija je po- 
vijest našega spasenja i ujedno knjiga molitve koju nas nitko 

neće naučiti kao ona. Samo je kao takvu treba čitati i razma- 
trati. f 

U Tobijinoj molitvi možemo uočiti tri stvari. Silno je oja- 
đen i moli sa suzama ali se ne prepušta očaju nego slavi Božju 
pravednost i milosrđe. U svojim nevoljama mi ljudi često 
tražimo uzročnika u drugome, a nisu rijetke ni optužbe na sa- 
moga Boga. Drukčije postupa Tobija koji zna da se zlo ne do- 
gađa bez Božjeg dopuštanja, ali mu nije uzrok on nego naši 
grijesi koje Božja pravda mora kazniti. No uz to pravednik 
zna i za Božje milosrđe pa dok u drugom dijelu molitve (r. 
3-5) bez ikakva pridržaja priznaje da su za sva zla njegova 
naroda krivi grijesi njegovi i njegovih predaka, u trećem se 
dijelu (r. 6) utječe Božjem milosrđu i moli da ga smrću oslo- 
bodi svih jada. Tobiji nije bilo jasno što ga čeka poslije smrti, 
ali mu je duša toliko zagorčena da voli umrijeti nego živjeti. 
Razne recenzije imaju u ovoj molitvi više inačica i nemoguće 
je odrediti koja je izvorna, no u svakom se slučaju radi o uvje- 
renju da nakon smrti Bog prihvaća naš duh. Na temelju toga 
i tako nas ona pripravlja na Isusovu molitvu: Budi volja tvoja! 
posve je razumljiva Tobijina potpuna predanost u Božju volju 

Sasvim drukčije su Sarine muke. Ne mora se uzeti da je 
ona sklapala brak upravo sa sedam mladića redom, jer se u 
Bibliji kao uopće u semitskim jezicima bnoj sedam uzima za 
ono što mi kažemo »više njih«. Koliko ju je bolio taj neuspjeh, 
još više ju je bacalo u očaj izrugivanje sa strane njezine sluš- 
kinje. Toj su usta puna zaista strašne zlobe i kletve. Recenzija 
koju prevodi i zagreb. Biblija spominje da je Sara otišla u oče- 
vu sobu s nakanom da se objesi. Prevladala je ljubav prema 
starom ocu i ona se utječe Bogu molbom da joj sam Bog po- 
šalje smrt, ili — značajno za raspoloženje mlade žene — da 
je oslobodi stanja zbog kojeg je ona slušala one teške uvrede. 
Misal ne donosi tu molitvu ali zaslužuje pomnjivo je pročitati 
i ma njoj se učiti kako se moli. Takva molitva ne može ostati 
neuslišena. Ako i ne postigne ono što traži, ona nam donosi 
utjehu i strpljivost, a te spadaju u najveće Božje darove. 


God. II 


1. č. 2 Tim 1, 1-3. 6-12: Da raspiriš Božju milost koja je u tebi 
polaganjem mojih vuku. (str. 185) 

P. mp. 122, 1-2a. 2bed (str. 571) ' 

P. Oči svoje, Gospodine, podižem k tebi. 


Mnogi smatraju tu poslanicu duhovnom oporukom apostola 
koju on iz rimskog sužanjstva upravlja svome ljubljenom sinu 
Timoteju. Poslanica ipak nije privatno pismo, Timotej će je 


9. srijeda — 95 


pročitati i svojoj zajednici u Efezu. Stoga uza svu svoju širo- 
kogrudnost i uviđavnost Pavao odmah na početku traži od 
vjernika da ga ne samo pažljivo čuju nego i poslušaju. U tu 
svrhu ističe kako on nije apostol po ljudskoj volji nego pozvan 
i određen od samoga Boga. Vrlo je značajno da Pavao u zatvo- 
ru i pri kraju svoga života (4,6) navodi da je od Boga poslan 
da navješćuje upravo život koji se nalazi u Kristu Isusu. Ne 
postoje okolnosti ni vremenske granice koje bi mogle sputati 
taj život. Naprotiv, što je tko bliži prijelazu iz ovozemaljskog 
života u vječni to jače osjeća vrijednost toga nepnolaznog živo- 
ta i konačnog sjedinjenja s Bogom. Taj je život obećao Krist, 
on se i u mjemu sastoji, jer isti život je u njemu Glavi i u nje- 
govim udovima. Poslije običajnog spomena imena tko kome 
piše slijedi pozdrav u kojemu Pavao želi Timoteju od Boga 
Oca i Krista milost, milosrđe i mir. Milost označuje svu neiser- 
pivu Božju blagonaklonost koju čovjek može primiti ali je 
ne može ničim zaslužiti. Milosrđe je potrebno čovjeku grješniku 
ako je svjestan svoje udaljenosti i ovisnosti od Boga. Mir, koji 
bi se bolje prevelo sa »spasenjem«, uključuje čitavu vječnu 
sudbinu čovjeka kako ju je Bog zamislio i pribavio mu je po 
svome Sinu (Reuss). 

Iako je Timotej daleko od Pavla, taj ga se u svojim mo- 
litvama sjeća danju i noću, Iz tih par riječi odjekuje sva sreća 
te duhovne veze koja Pavla tješi a učenika usrećuje. Njihova 
je veza bila zapečaćena onoga dana kad je apostol polaganjem 
ruku zaredio Timoteja, a taj je pečat kao od živog ugljevlja 
koje treba uvijek iznova i sve više raspirivati. Ništa ne smeta 
što je:Pavao u strogom rimskom zatvoru, on je za se i za svo- 
jega učenika miljenika siguran da se Božjom pomoću ne daju 
voditi od duha bojažljivosti nego duhom snage, ljubavi i tri- 
jeznosti kojom gledaju mirno u oči svim teškoćama. U takvom 
se onda raspoloženju Timotej neće nimalo sramiti da u bilo ko- 
jim okolnostima svjedoči za Krista, niti će se stidjeti svog uči- 
telja Pavla iako je taj sada u zatvoru. S pravom će apostol 
malo ksanije (2, 9) zapisati da riječ Božja nije okovana. Kad 
bi bila, ne bi bila Božja. 


Poslije redaka koje smo vidjeli 2. korizmene nedjelje (god. 
A, II 47) Pavao sa svetim ponosom ponovno ističe da je po- 
stavljen za glasnika, apostola i učitelja evanđelja. Kao takav 
on spremno za evanđelje i trpi sve što trpi. Tako shvaćeno i 
podnošeno trpljenje ne baca ga u malodušnost, jer apostol zna 
da je povjerovao i povjerio se samom Bogu. U me znam kako 
velikim pogibeljima Bog će sam u njemu sačuvati blago koje 
mu je povjerio. Kad se združi takvo međusobno povjerenje 
između Boga i čovjeka, onda je to za čovjeka izvor najvećeg 

ponosa i ujedno potpune ovisnosti o Bogu. Srdačni pripj. psa- 
lam hoće da i u nama nekako pobudi takvo raspoloženje. 


Ev. Mk. 12, 18-27: Bog nije Bog mrtvih nego živih! (str. 41) 


Kad se Isus svojim odgovorom ma pitanja o porezu u ne- 
kom smislu povoljno izrazio o rimskom caru i zapravo owsra- 
motio farizeje, pristupili su k njemu njihovi najveći protivnici 
saduceji. Izrugivali su se uskogrudnim i sitničavim tumačenji- 
ma Mojsijeva zakona čije su petoknjižje jedino priznavali i tu- 
mačili na svoj način. Sa svojega materijalističkog stanovišta 
stavljali su u sumnju mnoga židovska vjerovanja i svetinje, a 
izričito su učili da nema uskrsnuća od mrtvih. I k Isusu su 
došli s tim pitanjem i to sa smicalicom kojom su često gnjavili 
farizeje. Bez obzira je li se kada dogodilo da je jednoj ženi 
umrlo redom sedam muževa, međusobne braće, saduceji su osim 
poteškoća, koju su oni vidjeli u dotičnom događaju, uskrsnu- 
ćem smatrali zapravo uslugu koju bi netko učinio umrlome 
bratu kad bi mu prema Mojsijevu zakonu (Pnz 25, 5-6) podi- 
gao potomstvo. Isti grčki izraz za uskrsnuće i za podignuće po- 
tomstva pružao je saducejima prigodu da u tom smislu tumače 
uskrsnuće. Gospodin ih mimo mastoji podići iz toga njihova 
tjelesnog gledanja te ih upozorava da se tim svojim mišljenjem 
protive Bibliji i ne poznaju Božje moći. Kad ljudi uskrsnu, ne- 
će više živjeti životom sličnim onome prije smrti, kao što su 
učili pismoznanci u to doba, pa se neće ni ženiti ni udavati ne- 
go će živjeti s produhovljenim i proslavljenim tijelom. Da to 
shvate, saduceji su se morali najprije osloboditi svojih materi- 
jalističkih nazora i tolikoga veličanja tjelesnosti. 

Gospodin je time ukratko rekao kakvo će biti naše uskrsnu- 
će, ali da pomogne saducejima, pruža im i dokaz da će ljudi 
zaista uskrsnuti, dotično da još uvijek živi duh onih koji su 
davno umrli. Budući da su oni priznavali Mojsijeve knjige, 
dokaz uzima iz Izl 3, 2. 6 gdje je Bog za se kazao da je Bog 
Abrahamov, Izakov i Jakovljev. Apsurdno bi ibilo misliti da se 
u tom svečanom času, kad Bog Mojsija šalje potomcima tih 
patrijarha, poziva na pokojne, Stoga i Isus dodaje da Bog nije 
Bog mrtvih nego živih. I još za saduceje izvodi jasan zaklju- 
čak: »Vi ste dakle u velikoj zabludi!« Dillersberger tu duhovi- 
to upozorava da je Gospodin kod toga dokaza za uskrsnuće 
protumačio jednu biblijsku izreku na način koji mnogi mo- 
demi egzegete ne bi prihvatili da nije tako postupio sam Isus. 
Najlakše bi bilo reći da ona Božja riječ znači samo da je Bog 
bio Bog Abrahama i drugih za njihova života. Bio je dakako 
i tada, ali on je i sada njihov Bog u punom smislu riječi, jer 
oni žive. Vrlo je važan taj poticaj da se Biblija ne tumači samo 

prema onome kako riječi glase ili čak racionalistički, nego 
dublje: duhom i vjerom. Najnovija se katolička egzegeza sve 
više vraća takvom pristupu Bibliji koji najviše koristi jer je 
najispravniji, 


ČETVRTAK 
God. I 


1. č. Tob 6, 10-11a; 7, 1.9-17; 8, 4-10: Zato je Gospodin učinio 
da dođete k meni da se ova vjenča s tobom, (str. 397-8) 


P. p. 127, 1-2. 3. 4-5 (str. 572-3) 
P, Blago svakome koji se Gospodina boji! 


U Tobijinoj se knjizi ističu dva važna nauka: Bog se brine 
i za svakidašnje potrebe svojih vjernika, osobito onih koji ima- 
ju tako visoki pojam o obitelji i braku. To hoće da istakne 
današnje čitanje koje preskače pojedinosti s raznim čudnim 
događajima koji za sam nauk knjige nemaju važnosti. Od Bo- 
ga poslani anđeo Rafael sretno je doveo mladog Tobiju k sta- 
rom Raguelu i k njegovoj kćeri Sari kojoj je bilo kao suđeno 
da toliko pretrpi kako bi konačno našla tako vrijednoga supru- 
ga. Mladom se Tobiji, kao obično zaručniku, žurilo da što prije 
dobije vrijednu i bogatu Saru za ženu. Kod toga se ipak držao 
anđelovih uputa. I stari je Raguel pristao da svoju kćer dade 
mladom Tobiji tek na nagovor njegova pratioca za kojega nije 
kao ni Tobija znao tko je, ali je Rafael svima ulijevao prema 
sebi osjećaj povjerenja i poštovanja. Ovo je valjda jedino 
mjesto u Bibliji gdje je potanko opisan starozavjetni obred 
vjenčanja. Obred je obavljen sjedinjenjem ruku mladenaca, 
kao što je bilo u starom i ostalo u obnovljenom katoličkom 
obredu. (Na srednjedalmatinskim otocima se još i sada vjen- 
čanje zove »rukovanje«). Time je zaručnica bila predana za- 
ručniku i odsad su pripadali jedan drugome. Uz taj je simbo- 
ličan obred izgovorena i molitvena formula (7, 15 prema Vul- 
gati) koja se također nalazila u našem obredu. Važnost se čina 
još vidi iz napisane listine na kojoj je bio udaren i pečat (7, 14 
prema grčkom tekstu). Sve je prema općem običaju završilo 
vjenčanom gozbom. Dakle, zaista sve po Božju i po ljudsku. 
jer se ta dva kruga moraju spajati a ne rastavljati. 

Prema nagovoru Rafaela prije nego su se zaručnici sastali 
tri su dana proveli u uzdržljivosti, a to su popratili značajnom 
molitvom. Molio je Tobija kao glava obitelji, a Sara je zaklju- 
čila: »Smiluj nam se, Gospodine, smiluj nam se!« I još je na- 
dodala molbu da starost dočekuju zajedno zdravi. Zbog te ri- 
ječi »Red misnih čitanja« kod ovog odlomka napominje neka 

dbi pa je tako i ta okolnost oi 
liturgijskoj primjeni Biblije. rena Bogansiih 
svoje mjesto u toji od tri dijela: najprije sla AGBAG PERE 
mladog Tobije BE poživevda ione o'njemi e aaa 
nitelja svih stvari Ere) Zatim se zanosi mišlju na prvi 
(da o njemu para ustanovljenje ženidbe (Post 2, 18-24). 
ljudski par i na BEL koje naglašavaju međusobnu pomoć 
Iako navodi ud. Bine da ženu ne uzima zbog pohote 
muža i žene, To Pai tekst Vulgate, zbog potomstva koje 
nego, kako ima na 1. A s obzirom na dotadašnje zlo Sarino, 
će onda slaviti se kraju utječe Božjem milosrđu. Te riječi 
iskustvo Tobija s o Sari, a Božje su milosti potteBRi on i 
Vulgata stavlja ki dane svim silama promiče Posbo jasna bra- 
Z kodom sabor, Cus 47-52). Za to treba i moliti. 
ca i obi E 


casnijih ženi 
se uzima kod kasnijih 


iteli *a više puta spominju u knjiga- 

dei iam še Božji blagoslov smatra što veća 

ma SZ-a, a doe Današnji pripj. ps. tu slika s dvije krasne 

pada obrati domaće u svim sredozemnim krajevima. 

na 2 loza za sjenu i sladak plod koji zna bro- 

Ispred dese 2 grozdova. Kad se posječe stari panj masline; 

ne s debla izrastu nove brojne mladice. Teško bi bilo 
ošo usporedbu za plodnu ženu i brojnu djecu. 


God. II 


1. č. 2 Tim 2, 8-15: Riječ Božja nije okovana, Ako smo s njim 
“umrli, s njim ćemo i živjeti. (str. 185) 


P. p. 24, 4dbc-5ab. 8-9 10 i 14 (str. 487) 
P. Pokaži mi, Gospodine svoje putove! 


Pavao je svoga ljubljenog Timoteja najprije Pa 
milosti koje je primio od Boga. Zatim prelazi na pe die 
koje mu ostavlja kao oporuku. Pavao ne bi bio o pa 
bi u prvom redu mislio na daljnje širenje evanđelja. Ne ani 
da to preporučuje Timoteju nego od njega traži da on st 
službu povjeri dalje pouzdanim ljudima. Iz baba sd 9 
raštaj, tako je i došlo kršćanstvo do nas i ide naprije K 
svršetka svijeta. Tko god širi evanđelje treba da bude spreman 
na razne tegobe. Tu padaju Pavlu na um tri primjera: vojni 
ka, atlete (mi bismo rekli: sportaša uopće) i ratara. Ali što su 
ti primjeri prema Isusovu uzoru? A značajno je da apostol tu 
ne spominje Isusove muke nego uskrsnuće kao plod i nagradu 
za sve što je Krist za nas pretrpio. Takvo gledanje hrabri i ul 
jeva snagu u svim Pa i najtežim okolnostima te u mukama ko- 
je bi inače bile nepodnosive. Pavao ih ta s Isusom hrabri 


ci a 


ii ljudska |, JE 
trpi što se s njim postupa kao s.hilo Bani Svijest još više 


KE : adnike i ; Puse baja 
njega propovijedaju u Galaciji i Dal učenike koji mjesto 


1u maciji (4, 10), ili radije 

svoj apostolat trpljenja kojim sada učvršćuje svoj iješnje 

oops ršcuje svoje prijašnje 
Kad je Pavao spomenuo Isusa Krista i spasenje koje posti- 

zavamo u njemu, duša mu se kao raspj 

izreke koje se smatraju starokršćansk 

je redak posve u Pavlovu duhu: s 


: edi za sve Božje sljedbenike, 
jer će s Kristom kraljevati samo oni koji ustraju do svršetka. 
Treći redak sadrži Isusovu sudbonosnu prijetnju (Mt 10, 33) 
onima koji zataje. Na kraju je naveden najteži grijeh nevjerno- 
sti, a-vrlo je značajno: tu nastaje obrat kojim Isus našu nevjer- 
nost ne naplaćuje svojom nevjernošću, jer on ostaje svakome 
uvijek vjeran. Dobar pastir tu neuništivu vjernost pokazuje 
tražeći upravo svaku izgubljenu ovcu i veseo je kad je može 
odnijeti natrag u stado (Lk 15, 4-6). Velika je to riječ: drukčije 
on ne može postupati, jer bi se onda odrekao sam sebe, svoga 
poslanja, svoje božanske ljubavi. 

Na to apostol dodaje Timoteju još par praktičnih uputa 
kako ima postupati s onima koji u njegovoj vjerskoj općini ši- 
re krive nauke. Najvažnije je da se s njima javno ne prepire. 
To nije samo bez koristi nego redovito i škodi slušateljima, što 
su iskustva kroz stoljeća još više potvrdila. Mjesto toga neka 
Timotej pozitivno djeluje: u sebi pred Bogom prokušan, pred 
ljudima pun uvjerenja da životom i govorom propovijeda Božju 
istinu i da se prema tome nema čega stidjeti. I u pripj. psalmu 
spominje se istina par puta. Ne radi se samo o razumskoj istini 
nego o životnoj. Božja istina je sadržaj svega našega života. 


Taj nam životni put pokazuje sam Bog i po njemu nas vodi k 
sebi, ' 


Ev. Mk 12, 28b-34: To je prva zapovijed. Druga je ovoj slična. 
(str. 41). 


Starozavjetnu i novozavjetnu istinu da je ljubav najveća 
zapovijed, kako je donose sva tri sinoptika, stavlja nam Mo 
gija pred oči u više nedjelja i dana preko goda. Crčje il 2 
mo što je kod Marka posebno. Poslije neugodnih L neu Beni Ž 
Pristupa raznih protivnika k Isusu, evo jednog knj gvnik da 
ji se želi poučiti. Ohrabren kako je Gospodin dobro odgo 


EEE daže EE 

saducejima u vezi s njihovim pitanjem, on ide u samu srž stva- 
ri i pita koja je najveća zapovijed Božja. Isus mu odgovara 
biblijskim citatom (Pnz 6, 4-5) kako u prvom redu treba Boga 
ljubiti nadasve a bližnjega svoga kao samoga sebe. Da čovjek 
Boga ljubi nadasve, to će pokazati svim svojim srcem, svom 
svojom dušom, svom svojom pameti i svom svojom snagom. 
Iako su Židovi i Grci različito shvaćali i nazivali ustrojstvo 
čovjeka, stariji i noviji se tumači rado zaustavljaju kod tih 
pojedinih izraza, dok nekima oni znače da općenito treba Boga 
ljubiti svim silama. Srce označuje naročito volju, duša osjećaj- 
nost, pamet razum, a pod snagom misli se na izvanjsko izvrši- 
vanje onoga što čovjek u sebi hoće i može. Ta radi se o samom 
Bogu kojega se taj književnik ne usuđuje ni spomenuti nego 
kaže: njega. Uz to mu se Isusova izjava toliko svidjela da je 
ne samo hvali kako odgovara istini nego još i dodaje:.On je 
jedini i nema drugoga osim njega. A kad se Bog, osobito po 
Isusu (usp. Mt 25, 40.45), poistovjetuje s ljudima, onda je to 
zaista jedna te ista zapovijed: ljubiti Boga radi njega, a i 
bližnjega radi Boga. 

Dok razmišljamo o ljubavi kao zapovijedi, moramo se da- 
kako posve osloboditi starozavjetnog legalizma i u ljubavi ne 
gledati zapovijed — prisna se ljubav ne da narediti! — nego 
čitavu kršćansku stvarnost. Bog je ljubav (1 Iv 4, 8.16) i samo 
onaj koji ljubi ostaje u Bogu i Bog u njemu. A ljubav je sav 
sadržaj kršćanstva i u tom smislu što sav naš život treba da 
bude prožet ljubavlju prema Bogu i bližnjemu. Iz staroga je 
Časoslova poznata usporedba Grgura Velikoga: »Što god je na- 
ređeno, utemeljeno je u jedinoj ljubavi. Kao što mnoge grane 
stabla izlaze iz jednoga korijena tako se i mnoge kreposti ra- 
đaju iz jedne ljubavi. Grana nema nikakva zelenila dobrih 
djela ako ne ostane na korijenu ljubavi«. U Isusovo je doba 
to malo tko shvatio kao taj pismoznanac. Njemu ljubav više 
vrijedi nego sve brojne žrtve starozavjetnog kulta. Stoga je i 
zaslužio onakvo Isusovo priznanje. »Da uđe u kraljevstvo, još 
mu je samo jedno potrebno: da potpuno pristane uz Isusa i da 
vrši što on naučava« (Duda: Evanđelje). A Isus naučava, hoća 
i pruža samo ljubav. Toliko smo njegovi koliko ljubimo. 

PETAK 
God. I 


1. č. Tob 11, 5-17: Ti si me udario pa se smilovao na me: evo 
gledam svoga sina. (str. 399-400) 


P. p. 145, 2abc. 7. 8-9a. 9bc-10 (str. 583-4) 
P. Hvali, dušo moja, Gospodina. 


Drama Tobijine obitelji ide sretnom završetxu. [zliječena 
je Raguelova kći i s njom se mladi Tobija vraća svojim rodite- 
ljima. Majka je Ana svakog dana upravljala svoj starački po- 
gled u daljinu ne bi li ugledala svoga sina. Bolje od pogleda 
prepoznalo je majčinsko srce nadaleko da dolazi štap njihove 
starosti. Odmah je potrčala svome slijepom mužu da mu javi 
tako radosnu vijest: »Evo se vraća sin tvoj«! Ako se starcu 
nisu mogle razveseliti oči kao njegovoj ženi, to mu je više sre- 
će osjetilo srce. Pisac nas međutim kao pravi umjetnik prije 
konačnog susreta sina s roditeljima prenosi u njegovo društvo 
iz kojega se on s Rafaelom odijelio da stignu prije ostalih. 
Anđeo mu daje još posljednje upute kako će molitvom i žučju 
oca osloboditi sljepoće. Još prije njih stigao je i pas, njihov 

zaista idiličnu sliku. Sad je ustao i stari Tobija da ide ususret 
sinu, ali slijepcu se spotiču noge i naprijed može samo kad mu 
netko prihvati ruku i vodi ga. I eto oca i sina u zagrljaju, a suze 
radosnice potekoše obojici. Biblija je doista i ljudska knjiga, 
»književno djelo izvorne i neprolazne umjetničke snage« (Ka- 
štelan). ' 

Biblija je takva, jer je ona u prvom redu Božja knjiga. 
Naš pisac ni tu ne zaboravlja spomenuti da su se svi poklonili 
Bogu i zahvalili mu. Tim su se najbolje pripravili za još jedno 
djelo Božje blagodati koja je stanom Tobiji vratila vid. Oni koji 
sve pojedinosti naše knjige uzimaju doslovce navode kako su 
stari narodi žučju raznih životinja liječili mnoge bolesti očiju, 
o čemu svjedoči i stari prinodopisac Plinije. Razni rukopisi To- 
bijine knjige spominju više čina tog ozdravljenja: najprije je 
mladi Tobija ocu namazao žučju ribe oči koje su ga počele 
svrbjeti i on ih je trljao. Vulgata čak zna da je to trajalo neko 
pola sata kad su mu se mrene počele odlijepljivati s očiju s ko- 
jih mu ih je sin konačno skinuo. Neka je žuč bila ne znam ka- 
ko ljekovita, to se nije moglo dogoditi bez Božje pomoći i stoga 
svi zajedno proslaviše Boga. Na riječi staroga Tobije, koje su 
istaknute i u naslovu odlomka, Crkva nastavlja psalmom 145. 
u kojemu su i riječi: Gospodin slijepcima oči otvara. 


ae ———onoo juki 
jaa — S petak 
a nekada zaista sumnjala u Gospodnje miloc 
»Ako je Ana re dokaz da je Bog ostao uz njezina muža 
< reće. Teže je našoj vjeri, jer se Božja 
dok Te pokazuje u vidljivim čudesima, ili se 
ko. (Ali i u SZ-u na jednog ozdravlje_ 
tajalo bez danjeg svjetla?). Mi moramo 
mn : 

zu frei poticaja. Moramo vjerovati da nas Bog 
ljubiti 1 E a da njegova šutnja ne znači da nas je zapustio, 
g i dije šutnja nego njegov svojevrsni način govora, 
Dapače, to 1 vakome od nas, ali za svakoga ima drukčiji 
ekome govori u radosti, drugome u boli, 
ji ; izvana: uzbuđenjima srca i okolnostim: 
ri iznutra i izvana: uz srca ima 
Pe oh su one raznovrsne za svakoga čovjeka, ali uvijek 
i njegov glas, njegova riječ, njegova utjeha. Bog nas dakle 

uvijek krijepi, krijepi nas i bolju« (Zarri). 


ida gaj 


God. II 


1. č. 2 Tim 3, 10-17: Koji hoće pobožno živjeti u Kristu bit će 
progonjeni. (str. 186) 


P. p. 118, 157. 160. 165. 166. 168 (str. 569) : 
P. Koji zakon tvoj ljube, velik mir uživaju. 


Pavlovo hrabrenje Timoteja s obzirom na predstojeća pro- 
gonstva uokvirena su danas teškom osudom otpadnika i krivih 
učitelja. Njima je apostol posvetio prvih devet redaka ovoga 
poglavlja i opet ih spominje u 13. retku. U takvom okviru još 
je sjajniji Timotijev lik za koji Pavao gomila izraze da ga što 
bolje prikaže. Vjerni je učenik, slijedio svoga učitelja i vođu 
u teoriji i praksi. Prvu apostol vidi u Božjoj nauci, u načinu 
života, u naumima koji upravljaju djelovanje čovjeka i, u 
jednu riječ, u vjeri. Iz tako bogate teorije slijedi i“ izvrsna 
Praksa: strpljivost, ljubav i postojanost. Pavao se poslije toliko 
godina dobro sjeća što je sve pretrpio u Antiohiji i Ikoniju dok 
je došao u Listru (Dj, gl. 13. i 14), Timotejev zavičaj. Ubraja mu 
u zaslugu što ga nisu obeshrabrila sva ta progonstva koja je 
omaleni: Kristov apostol. Bez sumnje je mnogo junački- 
ostati lena i rana prihvatiti progonjenu nauku i njoj 
vjednik svoje čeka je Gospodin dopustio da njegov propo- 
hvalnošću paris i .. rea nan nad a 
njenica svijet] "Ca ga je od sviju izbavio. Ta je utješna či- 

Jeta točka na koju neka upre pogled Timotej kad l 


njega snađu sličn ; a Ž ii 

Zakon trpljenja pada na sv 
božno kako nas uči naš Gospod 
će mrziti svi zbog mene« (Mt 1 
svijetu, »zato vas svijet mrzi. S 
Nije sluga veći od svoga gospodara! ili, i 
vas će progoniti« (Iv 15, 19-20). Dakle PO Bogu živjeti zna 


uzor. U njegovu se poslanju, tj. 
najveća zagonetka kršćanskog života 


retke današnjega čitanja Vidjeti 
sada prihvatimo Pavlov nauk p 
me progone i tlače, od tvojih 
da bi koji čovjek imao za to snage 

vednik izvršavajući Božje zapovijedi čeka Vau Ke ibab 
moć. S pravom danas nekoliko puta ponavljamo da m2 
međusobna ljubav s Bogom donosi velik mir. 


Ev. ši. i kou Kako mogu tvrditi da je Mesija Davidov sin? 
Str. 


? »Kad su se vremena ispunila, Krist je nazvan »sinom Da- 
vidovim« (Mt 1 1); Isus nije nikada odbio taj mesijanski na- 
slov, no on nije potpuno izražavao misterij njegove osobe. To 
je razlog da Isus, koji je došao da ispuni obećanja dana Davi- 
du, obznanjuje kako je on veći od Davida: on mu je Gospodin 
(Mt, 22-45)« (RBT 188). Svečana je Isusova izjava pala nakon 
lukavih Pitanja farizeja i saduceja kojim su ga htjeli dovesti 
u škripac pred narodom ili pred rimskom vlasti. Sve je te 
kušnje Gospodin svladao tako da ga je mnoštvo s uživanjem 
slušalo i divilo mu se, kako evanđelisti opetovano zapisuju (Mk 
12, 17.37). Jednoga je od pismoznanaca čak priveo vrlo blizu 
k sebi. No Isus se nije mogao zadovoljiti površnim zanosom 
slušatelja. Istina je tražila da oni u njemu upoznaju i priznaju 
Boga, inače im nikakve koristi od njegove otkupiteljske smrti 
koja ga skoro čeka. Stoga svim dobronamjernima on sada 
stavlja pitanje u vezi s početkom psalma 109. koji je možda 
tada odjekivao hramom. Prije novozavjetne objave presv. Troj- 
stva Izraelci nisu mogli shvatiti te tajanstvene riječi o »dvo- 
strukom Gospodinu. Istina, u hebrejskom su tekstu tu dva izra- 
za (Jahve i Adonaj), ali se i to drugo ime u Bibliji upotrebljava 
za Boga, a u svakom je slučaju drugi odmah uz prvoga, njemu 
zdesna, njemu skoro posve jednak. 

Svi su pismoznanci s pravom učili da će Mesija biti Da- 
vidov sin, tj. potomak, jer se uvijek smatralo da će doći kao 
čovjek, i to iz Davidova roda. Ali taj ga isti David naziva svo- 
jim Gospodarom, pa kako mu može u isto vrijeme biti sin i 
gospodar. Ta se zagonetka ne da razriješiti ljudskim shvaća- 
njem, ali netom netko prizna da je Isus ne samo pravi čovjek, 
i kao takav potomak Davidov, nego i pravi Bog, dakle i Da- 
vidov Gospodar, onda je sve jasno. Tko u to neće da vjeruje, 
tko ne prihvaća Krista kao Boga i kao čovjeka, sam se ubroja 
među njegove neprijatelje kojima isti psalam naviješta da će 
prije ili kasnije svršiti kao podnožje njegovim nogama. Pred 
tu su dilemu stavljeni ljudi svih vremena i na svakome je da 
se odluči i time sam zapečati svoju sudbinu. Nas pravilno uvje- 
renje vodi k njegovu stolu gdje Krista primamo kao Boga i 
blagujemo ga da s njim kraljujemo. 

Imaju pravo egzegete koji u tim Isusovim riječima gledaju 
objavu presv. Trojstva, svih triju božanskih osoba. Marko, 
naime, ima Isusovu izreku da je to David kazao potaknut od 
Duha Svetoga, jer Božje dubine ispituje samo Božji Duh i na- 
ma ih objavljuje (1 Kor 2, 10). »Duh dakle uzdiže ljude do te 
spoznaje koja ujedno znači sudioništvo u Božjem životu. U tom 
Duhu 'Bog i ljudi postaju jedna velika zajednica. Sada ljudi 
više ne mogu biti odijeljeni od Boga. Dogma nam se o Troj- 
stvu objavljuje na način da čovjek »u Duhu« govori Ocu, jer 
je »Duh njegova Sina« poslan i izliven u naša srca« (Rim 8, 15; 
Gal 4, 6)« (Dillersberger). Božje tajne ne postoje da muče naš 
duh nego da nam svjedoče kako nas visoko diže nedostiživi 
Bog. 


SUBOTA 
God. I 


1. č. Tob 12, 1.5-15.20: Vraćam se onome koji me poslao; a vi 
blagoslivljajte Boga. (str. 400) 


P. p. Tob 13, 2. 6. 7. 8 (str. 400-1) 
P. Velik si, Gospodine, uvijeke. 


Svadbeno je veselje mladoga Tobije u roditeljskoj kući 
prema istočnjačkom običaju trajalo sedam dana. Još je preo- 
stajalo da srede račune s tako izvrsnim pratiocem kojemu je 
već na početku (5, 4) bila obećana plaća. Otac su se i sin brzo 
složili da Rafaelu ponude polovicu svega što je mladi Tobija 
donio s puta, a za što je pratilac najviše zaslužen. U tom času 

drama cijele Tobijine dogodovštine dostiže svoj tajanstveni 
vrhunac, Rafael se samo ocu i sinu otkriva kao Božji poslanik 
koji ih najprije poziva da budu zahvalni Bogu za sve što im 
je on učinio po svojemu anđelu. Ako zemaljski kralj kome 
povjeri neku svoju tajnu, taj ju je dužan kao takvu čuvati, 
inače biva kažnjen, jer bi njezino otkrivanje moglo kralju 
mnogo škoditi. Bogu ne može nitko i ništa naškoditi i prema 
tome je dobro njegova i tajna djela što više razglašavati pred 
svima ljudima. Porast vanjske Božje slave je dug naše zahval- 
nosti. 


Zatim anđeo prelazi na hvaljenje milostinje koju stavlja 
odmah uz molitvu. Malo se koje dobro djelo u S i NZ-u hvali 
koliko milostinja (RBT) i za nju je obećana preobilna nagrada 
na ovom i drugom svijetu. I ovdje anđeo nabraja blagodati ko- 
je se postizavaju milostinjom. Dosta se podsjetiti da grčko-la- 
tinska riječ »eleemosyna« i naša milostinja govori kako upravo 
tim sredstvom dobivamo Božju milost i milosrđe: »jer će vam 
se mjeriti mjerom kojom mjerite« (Lk 6, 38). S općega načela 
Rafael prelazi na konkretna Tobijina dobra djela koja je on 
iznosio pred Boga. To dakako ne znači da je netko morao Boga 
tek upoznavati s djelima ljudi, nego je na simbolički način re- 
čeno kako Bog vodi računa o svemu što ljudi čine i govore. 
Još potrebnije je bilo starom Tobiji razjasniti da je njegova 
dobrota, koju je označivalo već njegovo ime (tob = dobar, 
pošten), morala biti iskušana u vatri trpljenja. To je bilo po- 
trebno upravo stoga jer je Tobija Bogu drag. On je dakle 
stvarni primjer biblijskog načela: »Koga Bog ljubi, onoga i ka- 
ra, kao otac sina koga voli« (Izr 3, 12). A nešto se kuša samo 
dok se ne iskuša, pa je i Božja kušnja dobrih samo privreme- 
na, a onda slijedi njihova još veća nagrada. Dokaz je toga 
postupka i dolazak Rafaela kojega je Bog poslao Tobijinoj 
obitelji za toliko usluga. ' 
' . Anđeo je starom Tobiji ne samo vratio vid nego je njemu 
i njegovima u mnogočemu otvorio oči duha mnogo više nego 
su im bile prije njegova dolaska. Kad je još izjavio da je on 
jedan od onih sedam svetih anđela koje stoje pred Bogom, 
obojica su iz strahopočitanja pala na zemlju. Došavši posve k 
sebi poslušali su anđela i stari je Tobija predvodio pohvalnu 
i zahvalnu molitvu Bogu koja i nama danas služi za pripjevni 
psalam, a koja se i inače upotrebljava u našoj liturgiji. 

God. II 
5 se moja krv izli- 
“vrši dijelo evanđeliste. Već se moja krv 

ptrrčnca Ž ov gd će mi dati pravedan vijenac. 

jeva u Boži 

(str. 168). 
P. p. 70, 8-9. 14-1ab.-16-17. 22 (star. 522-3) 


P Ustima ću naviještati tvoje spasenje. 


j t završetak današnjeg odlomka, 

lako jena Mati samo prvih pet redaka, jer oslal 

a redne C nedjelje kroz godinu. Sto. seviše bli 
dolaze: jo oštol sve kraćim i upornijim izrekama potiče 
poslanice “reed i ustrajnost. Nije mu dosta da ljubljenom 
sira E tako srdačno u svoje ime nego ga zaklinje i 
mit: io i njegovim Sinom. Na sve svoje obaveze čovjek 
daje lida ozbiljnije ih uzima ako ima nap e ug s 
za njih polagati račun na Božjem sudu. Isus će oi. a 
to je Pavao uvijek učio; to sada doziva u svijest sebi 1 fimo- 
cd Ne zna se kada će doći, ali će jednako suditi one koji 


ii ie ioš zateče žive. Izraz je prešao i u tzv. apo- 
M ER prvaka Dakle, s obzirom na Kristov dolazak i, u 
vezi s time, na naše kraljevanje s njime Pavao ik TR 
teja da pristupi k ljudima i da im propovijeda evanđelje. i o 
toga se ne smije osvrtati koliko su okolnosti za to ugo i 
Vidi se da apostola još uvijek tjera neka nutarnja sila da 
naviješta Božju riječ (1 Kor 9, 16) i da tu revnost hoće da 
prenese i na druge. Bog treba takvih propovjednika, a ne 
onih koji se samo tuže na objektivne poteškoće koje često 
nisu nego njihove i dobrim barem dijelom subjektivne. Koliko 
god je evanđelje radosna i blaga vijest, apostol ipak zna da 
treba koriti, prijetiti i opominjati. Dakako, ne iz osobnoga 
neraspoloženja ili, Bože sačuvaj, iz nadutosti. Stoga: Pavao 
dodaje riječ koja sve sređuje: strpljivost. Naglašavajući da 
Timotej obavlja svaku vrst pouke, onda je taj dužan da pro- 
povijeda svima, mladima i starima, izobraženima i manje 120- 
braženima, a svima na način koji njima odgovara. Ta će 
načela vrijediti za sve propovjednike evanđelja do konca 
svijeta. : 
Naviještanje je Božjih tajni i zakona uvijek tegobno, jer 
ih mnogi teško prihvaćaju. Uz to Pavao predviđa da će doći 
vrijeme — a mi možemo nadodati: vremena koja nadolaze kao 
nevremena ili suše u prirodi — kad ljudi uopće neće podno- 
siti zdrave nauke evanđelja. Njima je od objektivne istine 
zrače ugađanje vlastitim strastima, pa ako se nađe učitelja 
koji ljudskim slabostima makar uvijeno povlađuju, lete za 

njima kao muhe na med. Možd 

ali ima tumača koji se uz Pavlo 

ustručavaju spomenuti da se tiši k 

rokće i na taj je način smiriti mož Re inji_ koja 
2 s ožda 

»Ljudi odbacuju »zdravu hu “a Prije smrtonosna udarca. 

podnosiv jaram, kad im se 


Na sve takve i slične poteškoće Timotej treba da ostane 
miran, da sve razborito Prosuđuje i, ako treba trpjeti, da sve 
podnese iz ljubavi prema evanđelju. Ništa ga ne smije odvra- 
titi od najveće dužnosti, od propovijedanja evanđelja. U tome 
mora ustrajati do kraja. No jer to predstavlja nadljudski na- 
por — zaista je naporno živjeti i naučavati protiv struje svi- 
jeta! — nakon čitanja molimo za Božju pomoć. Potrebna je u 
tom pogledu ne samo zvaničnim propovjednicima nego svima, 
jer smo svi mi kršćani pozvani da evangeliziramo svijet. Ako 
išta, onda je to naglasio II vat. sabor (C 35, M 13, L 6). Posebno 
je važno svim silama raditi da se »euharistija pokazuje kao 
izvor i vrhunac cjelokupne evangelizacije« (P 5). Sve nas 
moraju hraniti dva stola! 


Ev. Mk 12, 38-44: Ova je siromašna udovica ubacila više nego 
svi drugi. (str. 41-2) 


Budući da se o malenom i ujedno velikom daru siroma- 
šne udovice čita i u 32. B nedjelji kroz godinu (i k tome Lu- 
kin izvještaj u 34. ponedjeljak), zaustavimo se samo kod prva 
tri retka današnjega čitanja. U god. II dolaze kao navlaš 
poslije Pavlova opisa lažnih učitelja. Tu je Petar-Marko u 
malo riječi sažeo sav Isusov strahovit i konačan obračun s 
književnicima i farizejima, što ga Matej donosi u čitavoj gl. 
23. Markov je tekst mnogo blaži od Matejeva, ali je u stvari 
i u njemu na račun farizeja rečeno mnogo, sve. Prvo po čemu 
se, prema Isusovim riječima, mogu prepoznati krivi učitelji 
sastoji se u njihovim šetnjama. Tu se misli na šetnje kod 
kojih se ljudi iskazuju ako ne drugim sredstvom a ono barem 
dugim haljinama. One su znak bogatijih i otmjenijih ljudi, 
jer običan radni narod nosi kraće haljine zbog siromašiva 1 
da mu ne smetaju kod raznih poslova. Takvi oholice sobso 
paze koga susreću i da li ih svi pozdravljaju s poštovanjem 

za koje oni umišljaju da imaju sveto pravo. Ni govora da bi 
oni prije drugoga pozdravili, daleko su od »apostolata klo- 
buka« (Vrbanek). Tko naduto nastupa u javnosti ne zna sebe 
svladati ni u užem krugu, pa književnici traže prva mjesta 
kod bogoslužja po sinagogama i da na gozbama sjede na čelu 
stola. Dok im prvo kao predstojnicima kod čitanja i tuma- 
čenja Biblije još nekako pripada, značajno je da s tim prvim 
pravom povezuju i drugo. Nedostojno je iz duhovnih pred- 
nosti bilo koje vrsti sebi stvarati materijalne probitke i 
povlastice, 

Obično jedna strast vuče drugu, pa farizeji uz oholost 
podliježu i gramzivosti. Udovice, posebno one koje se više 
nemaju za koga brinuti, često su sklone religioznim osobama 
i ustanovama. Dobro to znaju i izrabljuju pismoznanci i fari- 
zeji pa izjedaju udovička dobra. Da što bolje zadovolje svoje 
raznovrsne apetite, pred tim se, pobožnosti sklonim, ženama 
pretvaraju da dugo mole i tako kod njih više uspijevaju. Neki 
tumači ovu izreku evanđelista o dugoj molitvi farizeja uzimaju 
zasebno, pa bi u tom slučaju Isus tu osudio sve one koji se 
samo pričinjaju i pred drugima se prave i hvale da dugo 
mole. Za sve takve Gospodin ima samo jednu ali zaista tešku 
riječ: Oni će biti strože suđeni! Zna se na kojem sudu. 


»Iz svega toga izbija (kod farizeja) ono strašno da sve 
izgleda čak povezano s bogoslužjem. Ne samo što gaje samo- 
ljublje čak do u sinagoge — to bi još nekako bilo ljudski shvat- 
ljivo — nego oni čitav kult preokreću upravo na nakazan način, 
Od njega oni prave sredstvo za sticanje kod čega u lakoumnosti 
i požudi iskorištavaju bližnjega. Jedva se može i zamisliti gro- 
znijeg izopačenja prve Božje zapovijedi: Boga ljubiti svim sr- 
cem« (Dillersberger). Kod svih je gornjih riječi najlakše misliti 
na druge, u razmišljanju tražiti dok nam ne padne na pamet 
tko je upravo takav. Svakome je jasno da od takva razmišljanja 
ne dolazi ništa korisno, a može biti i vrlo štetno. I to može 
predstavljati izopačenje jedne naizgled pobožne vježbe. Na 
početku nas mise Crkva uči da se u prsa ne tučemo za tuđe 
nego za svoje grijehe. 

X NEDJELJA 


GOD. A 


1. č. Hoš 6, 3-6: Ljubav mi je mila, ne žrtve. (str. 889) 
P. p. 49, 1 i 8. 12-13. 14-15 (str. 506-7) 
P, 


Onomu koji hodi stazama pravim — njemu ću pokazati 
spasenje svoje. 


Iz Isusova govora na gori, a još više iz njegova postupka 
s ljudima mogli su njegovi suvremenici upoznati da je nastu- 
pilo novo razdoblje Božjeg kraljevstva na zemlji. Oznake se 
te ere u mnogočemu razlikuju od mišljenja tadašnjih vodećih 
krugova izabranog naroda i tako je došlo do sukoba između 
njih i Krista. Ali da su pismoznanci točnije poznavali i tuma- 
čili Božju objavu, naročito proročke spise, mogli su uvidjeti 
da su Isusove posebnosti, nad kojima su se oni sablažnjavali, 
bile davno naviještene. Posebno je to jasno za Isusovo druže- 
nje s griješnicima. Kad su prigodom gozbe u Matejevoj kući 
farizeji prigovarali Isusu, on se pozvao na riječi proroka Hošee 
preko kojega je Bog kazao da mu je draže milosrđe od žrtava. 
Budući da smo u nedjeljnom čitanju Matejeva Evanđelja došli 
do njegova poziva za apostola i do toga Isusova navađanja 
prorokovih riječi, u 1. čitanju imamo upravo taj odlomak. Čuli 
smo ga već u subotu III korizmene sedmice (II 94), a uz ono što 
je ondje rečeno istaknimo još jednu misao proroka koja se 
vraća više puta u S i NZ-u, a malo se o njoj govori. 

Zajedno s milosrđem, koje je Bogu milije od žrtava, pro- 
rok spominje i poznavanje Boga za koje kaže da je Bogu draže 
od paljenic4. Te su spadale u najvrjednije žrtve pa se već iz 
toga može zaključiti koliku važnost pridaje Bog činjenici da 
li ga ljudi poznaju ili ne. Poznavanje Boga Hošea spominje još 
dva puta prije toga: u 4, 2 opet zajedno s milosrdnom ljubav- 
lju, a u 4, 6 odbacuje Bog izraelske svećenike, jer su oni odba- 
cili »znanje«, a i tu se opet radi o poznaavnju Boga. Što u 
Bibliji znači poznavati Boga? »Spoznati Boga: taj iskonski po- 
ziv upućen čovjekovu srcu Biblija ne upotrebljava u nekom 
znanstvenom kontekstu, već u kontekstu života. Prema shva- 
ćanju Semita, spoznati šire je od apstraktnog znanja i izražava 
egzistencijalan odnos. Spoznati nešto znači konkretno to do- 
živjeti... Spoznati nekoga znači stupiti s njim u osobne veze; 
te veze mogu poprimiti mnogo odlika i imaju mnogo stupnje- 
va, zato spoznati može imati čitav niz značenja« (RBT 1244-5). 
Značajno je da Scheeben, veliki obnovitelj biblijsko-patristične 
dogmatike, te Hošejeve tekstove primjenjuje u raspravljanju 

: laru Duha Svetoga. On u vezi jake A. ui taj dar 
o petom Gari njemu u nama. h vema Scheebenu zna- 
najprije u Kristu a po ili bez nje, znači »svjesno obdržavanje 
nje, s oznakom Lei En nalaže naša ovisnost o Bogu... živo 
svetih dužnosti Kasa zahtjeva Božje volje«. I zaista Hošea 
i praktično da s si zakon svoga Boga zaboravio, i ja ću tvoje 
ea Sin ska U vezi bi se dakle s našim čitanjem i s nje- 
po vao 1. Rado moglo reći: dužni smo biti milosrdni 
pe a et pravo i potpuno spoznanje Boga i to uklju- 
oim ij poznavati znači i nastojati da mu budemo 
aa On je milosrdan, dakle i mi moramo biti milo- 
srdni, 
2. č Rim 4, 18-25: Ojača se vjerom davši Bogu slavu. (str. 130) 


Kad Pavao tumači Rimljanima da se spasenje ostvaruje 
vjerom u Isusa Krista, kao dokaz i primjer navodi Abrahama 
u cijelom 4. pogl. To se čita u god. I 28. i 29. sedmice kroz go- 
dinu i bit će protumačeno na svojem mjestu, Ovdje Abraha- 
movu vjeru povežimo s gore opisanim poznavanjem Boga. Već 
svi znamo da je u nedjelje kroz godinu 2. čitanje, uzeto iz apo- 
stolskih spisa, bez neposredne veze s 1. i 3. čitanjem. Ipak se 
može misliti da su pojedini odlomci iz poslanica izabrani, gdje 
je to bilo moguće, i u vezi s glavnom misli dotične nedjelje. 
Abrahamova je vjera posve drukčija nego je ljudsko znanje. 
Čovjek se oslanja na ono što zna, što je naučio, iskusio i pro- 
vjerio. To je bez sumnje velika vrijednost, ali ipak samo ljud- 
skoga dometa te se ni izdaleka ne da mjeriti s onim znanjem 
što ga Bog saopćava čovjeku. Abraham je iz općega ljudskog 
iskustva znao, kad mu je bilo blizu sto godina, da ne može imati 
potomaka, u što ga je još uvjeravala i obumrlost Sarina krila. 
Da se oslanjao samo na svoje iskustveno znanje, da je — kako 
kažemo — mislio samo po ljudsku, bio bi u tim okolnostima 
s posmijehom gledao na Božje proroštvo da će postati ocem 
mnogih naroda. Kakvih mnogih naroda, kad ne može imati ni 
jednoga sina?! Međutim, on je protiv svake nade, oslonjen o 
nadu u Boga, povjerovao i zaista dobio sina i po njemu veliko 
potomstvo. Znanje stečeno od Božje riječi pokazalo se točni- 
Jim i daleko vrjednijim od ljudskoga znanja. e 
Rebro: : doba kad se uzdiže i često precjenjuje sve što 
EE e rio : je postigao i što uživa. Bilo bi posve krivo 
jski sjediš kas + ne veseliti. Ta to i nije drugo nego 
olisniknjšo ssa kase dije koju je vječni Intelekt zapalio u ljud- 
Ipak sve to psikijeg “e “e sebi podloži svu zemlju (Post 1, 28). 
reda. Kad se pak Bog objavi čovjeku i pouči toa aa on 
do kojih se on ne bi jj ei Poni e s sivajno 

igao 1 ne može se dignuti — zar 


em 


se time naravno ljudsko znanje ne obo 
liko bismo dakle trebali cijeniti sv ms 
Bibliji i u crkvenoj predaji! »U svoioi 
sah la Flag u a ojoj dobroti i i 
odlučio je Bog da objavi sebe i da idiot ivna i! mudrosti 
kojim ljudi po Kristu, Riječi k soje wokje 
tom imaju pristup k Ocu i postaju zajedničari 
naravi. I tako, ovom objav ini : =. božanske psi 
ljubavi zapodijeva razgovo 
njima druguje da ih pozov 
nj prigrli« (II vat. sabor, 
] : i j liturgiji riznicu Božje 
objave i po njoj nam svakoga dana ulijeva božansko znanje 
kako trebamo postupati prema Bogu i prema ljudima — a što 
je sve drugo znanje uspoređeno s time? 


Ev. Mt 9, 9-13: Nisam došao da pozovem pravednike, nego 
grješnike. (str. 7) 


Samo su Matej i Ivan imali tu sreću da su u opisivanju 
Isusova života morali spomenuti i sebe. Dok je apostol ljubavi 
onako nježno opisao svoj prvi susret s Učiteljem (Iv 1, 35-40), 
cariniku se Mateju pružila jedincata prigoda da uz Isusov 
poziv, koji je njega iz carinarnice doveo u zbor apostola, 
istakne Kristovo milosrđe prema grješnicima, dakle prema 
svima nama. Markov se izvještaj o tom događaju čitao 1. su- 
bote kroz godinu (I 182), a Lukin u subotu poslije pepelnice 
(II). Evo ovdje nekoliko izvadaka iz Trillingova tumačenja 
Matejeva Evanđelja (u velikoj i vrijednoj zbirci »Geistliche 
Schriftlesung«). »On je uzimao carinu, pripadao je omalova- 
žavanom, dapače prezrenom staležu. Židovima je vrijedio još i 
kao nečist, jer se oskvrnjivao trgujući novcem i smatrali su 
ga varalicom i krvopijom. Isus poziva jednoga takvoga! Opet 
Božja »osobita ljubav« prema onome što je neznatno i pre- 
zreno. K priprostim ribarima eto pristupa jedan kojemu se ni 
ruka ne pruža. I on je Galilejac kao i ostali. Zaista »lijepa 
družina« koju je Isus skupio oko sebe. Sablažnjujemo li se nad 
timečakimi?... ; 


Farizeji dolaze k učenicima da ih iskušaju ili pokolebaju: 
»Zašto vaš učitelj jede s carinicima i grješnicima?« Za njih je 
to sablažnjivo i treba odbaciti. To ne može nikada biti Bogu 
po volji i suglasiti se s njegovim zakonom! Kako će tek izgle- 
dati nauk takva učitelja koji sebi dopušta takav skandal? — 
Isus sam nastupa odmah, a da ne čeka da ga zapitaju. Oprav- 
dava se izrekom, mudrom i u svojoj jasnoći neopovrgljivom : 
»Ne treba zdravima liječnik, nego bolesnima.« Ne. kaže da 
farizeje ubraja među zdrave, sve ukazuje na protivno. Samo 

je to naglašeno da je on poslan k bolesnima. On je tu, kao 
liječnik, da ih traži, da se za njih zauzme, da ih liječi. I upravo 
ti jadni ljudi kojima nitko ne pruža ruku i ne vadi ih iz mo- 
čvare, oni su najbolesniji. Tu je njegovo mjesto i njegovo 
zvanje. 

R. 13. još više utemeljuje Isusovo opravdanje. Samo Matej 
ima u prvom dijelu citat iz Hošee. On kani reći: Ono što Isus 
čini nije samovoljni prepad na Božje uredbe. To se temelji 
ne samo na njegovu vlastitom shvaćanju, nego na samom 
Bogu. To dokazuje Pismo. Bog je govorio po prorocima da on 
od ljudi u prvom redu ne traži žrtvene darove nego milosrđe. 
Pravo se štovanje Boga mora pokazati u suosjećajnom milo- 
srđu, u brizi za slabe i pale, u dobroti i ljubavi... Pod pra- 
vednicima ne treba misliti one koji sami sebe pogrešno drže 
pravednima... Kako misli Bog, tako moraju i ljudi postupati. 
Farizejski pobožnjakovići moraju najprije kao učenici jedan 
više jedan naučiti Božju misao: Više volim milosrđe nego žrt- 
vu. Milosrđem smo otkupljeni, po našem milosrđu Bog hoće 
da svoje spasenje širi i naprijed.« 


GOD. B 


1. č. Post 3, 9-15: Neprijateljstvo ja zamećem između roda tvo- 
jeg i roda njezina. (str. 2) 


P. p. 129, 1-2. 3-4 5-6. 7-8 (str. 573-4) o. 
P. U Gospodina je milosrđe i obilno u njega otkupljenje. 


Vagaggini jedno od najdužih poglavlja svoje velike 
knjige »Teološki smisao liturgije« započinje: »Očigledno se i 
već skoro banalno može utvrditi činjenica da se danas i iz- 
među samih vjernika izgubio živi osjećaj za ovu istinu vjere: 
jedan se od bitnih vidova kršćanskog života sastoji u njegovu 
konkretnom odvijanju neprestane borbe protiv sotone i nje- 
samo protiv apstraktnoga i neosobnog zla, ne jedino protiv 
naših strasti i zlih sklonosti, nego upravo i u zadnjoj instanci 
protiv zla duha i njegovih sljedbenika... Bez sumnje da ta 
moderna mislenost, koja se uvlači i u najiskrenije vjernike, 
takva kakva jest, potajnim nastojanjem naturalističkoga i indi- 
vidualističkog psihologizma umanjuje i zanemaruje jednu važ- 
nu točku objave.« Kod mnogih kao da je sotona postigao svoju 
najveću pobjedu: neće da znaju za nj i ne vode računa o njemu. 
Crkva bi izdala Kristovo evanđelje i prema nama ne bi bila 
majka kad bi se i ona prepustila toj opasnoj struji površnosti i 
naturalizma. Stoga nam uz današnje evanđelje čita iz početka 
Biblije kako je došlo do te neumoljive borbe između ljudskog 
roda i sotone te na koji način možemo osigurati pobjedu. 

Čitanje smo razmotrili na blagdan Bezgrješnog začeća 
B. D. Marije (I 387), a.i danas je u naslovu istaknuto da zbog 
grijeha naših praroditelja na zemlji vlada neprekidno nepri- 
jateljstvo između ljudi i zlog duha. Na gore spomenuti blag- 
dan prije Božića moglo se istaknuti da će jedan potomak Eve 
za sebe satrti i za nas neprestano satirati glavu zmije, tj. moć 
sotone; danas u tom nastalom neprijateljstvu pravo je uočiti 
kako sotona neprestano vreba na petu tog Evina potomka. 
Biblijske simboličke izraze ne smijemo tumačiti previše kon- 
kretno, ali se može reći da od sotone ne može nastradati cijelo 
otajstveno Kristovo tijelo nego samo njegov maleni dio, onaj 
koji je za boravka na zemlji još uvijek ranjiv. Tu nekako pada 
na pamet grčki mitski junak Ahil koji je bio ranjiv samo na 
peti. Neka taj biblijski tekst svatko, u okviru vjerskih dogmi, 
uzme kako hoće: najvažnije je da u toj sudbonosnoj borbi 
nitko ne bude morao priznati: »Žena me je nagovorila. ,. 
Zmija me je prevarila.« Čovjek redovito opazi da je prevaren 
tek kada nekome uspije da ga prevari, a neki to ne opaze ni 
tada. ' 

Što Crkva hoće s današnjim čitanjem, pokazuje i pripjevni 
psalam. Na blagdan smo Bezgrješne za njezinu početnu povla- 
sticu slavili Boga 97. psalmom. Danas vapimo iz dubine ljud- 
ske bijede, u koju nas je strovalio sotona i grijeh, pa biblij- 
skom konstatacijom uvjeravamo sebe i sve koji nas čuju po- 
navljajući: »U Gospodina je milosrđe i obilno je u njega otku- 
pljenje.« Ako je za to znao i s time računao starozavjetni pje- 
snik, tko i što da u nama pokoleba to uvjerenje kad nam naš 
Otkupitelj pruža samoga sebe s dvaju stolova svoje riječi i 
svoga tijela? Ps 129. treba da molimo za sebe još više nego za 
pokojnike, jer je njihova sudbina zapečaćena a naša nije. Cijela 
je ta pjesma duboko ljudska i kršćanska, a naročito dva zadnja 
versa. U Rimu nasuprot crkve Sv. Marije Velike uzdiže se i 
crkva otaca redemptorista a na njezinu se pročelju blista nat- 
pis: Copiosa apud eum redemptio. Svaku našu misao na Isusa 
neka prati, za nas i za sve ljude, sigurnost da je kod njega 
zaista obilno otkupljenje. 


2. Čč. 2 Kor 4, 13-5, 1: Vjerujemo, pa zato i besjedimo. (str. 154) 


Prva ćemo tri retka ovoga čitanja imati i u petak (god. 1) 
pa se ovdje više osvrnimo na njegov drugi dio. Pavao piše 
Korinćanima kako nas kršćane na teškom životnom putu podr- 
žava nada u uskrsnuće i vječni život. Ta je nada temelj apo- 
stolova vjerovanja i propovijedanja, pa u svoje i kao u naše 
ime tvrdi: Zato ne malakšemo. Ne samo da se naša vjera i 
nada ne smanjuje zbog svega što proživljavamo, nego napro- 


ema 

tiv, koliko naše životne snage idu prema kraju toliko smo i 
u svojoj vjeri i nadi čvršći. Prema grčkom shvaćanju, koje je 
helenizmom prodrlo i daleko na istok, čovjek je nekako dvo- 
struk: vanjski i nutarnji, tjelesan i duhovan. Vanjski se sve 
više raspada, apostol je već pisao Korinćanima ut. aki 
(15, 31), što svi znaju, da iz dana u dan umire, a. Kopar = o 
je kazao da životi nije drugo nego kao razvodnjena smr i 
bi uvjerenje činilo čovjeka najtragičnijim bićem, koje je je ji 
svjesno neprestanog približavanja svome svršetku, da en m 
uči vjera i ne podržava nada: naš se nutarnji čovjek obnavlja 
iz dana u dan. 


Na početku gl. 5. Pavao za tu činjenicu imai lijepu nepa 
redbu: dok smo na zemlji, poput beduina stanujemo u šatoru. 
Neka je taj ne znam kako čvrst, brzo se raspada i sve nas 
manje štiti od zemaljskih nepogoda. Ništa zato kad osim besi 
šatora tijela imamo i zidanu kuću koja je neusporedivo čvršća 
od šatora, dapače ona je izravno Božje djelo i prema tome 
vječna. Bilo da apostol kod toga misli, kako neki hoće, ma 
na naš neumrli duh, bilo da se to odnosi i na naš ej stan, 
koji je i Isus nazvao s kućom (Iv 14, 2), u svakom je a 
sigurno: vjernima se život ne oduzima zauvijek e . a 
zamjenjuje s neuporedivo boljim, kako nas uči predslovlje z 
pokojne. . 

Među ta dva okvirna retka Pavao umeće njemu dragi 
omjer (usp. i Rim 8, 18) kod kojega je na jednoj strani sia. 
sadašnja nevolja a na drugoj slava koja nas čeka. Prva ele 
lena i kratkotrajna, druga je velika i vječna. Kod toga da o 
Pavao ne misli da u svojim nevoljama mi sami možemo 1 u 
žiti vječnu nagradu, jer ta ostaje uvijek Božji dar bu i 
(Rim 3, 24-8; Ef 2, 8). Uz to imaju, čini se, pravo oni koji .Vr ; 
da nam u r. 17. slava nije predočena kao nešto . i a. 
unaprijed ograničeno, nego da težina »slave« (hebrejska rij 
»kabod« znači zaista težinu i slavu) može našim Rgarinmaii 
zimanjem rasti i biti ne samo obilata nego i- sve ka 2 
tome i jest važnost našega boravka na zemlji i trp jenja . 
njoj. Sve je to jasno nama koji smo usmjereni prema vječnom 
cilju. Tako je on nevidljiv, mi uvjerenjem i životom svima svje- 
dočimo da je samo taj nevidljivi cilj vječan. A oni kojima , 
stalo samo do vidljivoga i samo to smatraju stvarnim i vrijed- 
nim uživanja, propast će zajedno sa svim zemaljskim dobrima. 
»Spomenuti, poput nerazumnih životinja koje su po prirodi 
određene da budu hvatane i ubijane, uvredljivim riječima na- 
padaju ono što ne poznaju, te će biti i uništeni kao i one« 

(2 Pt 2, 12). 

Ev. Mk 3, 20-35: Sotoni je došao kraj. (str. 31) 


Da nam Evanđelja nisu zapisala da su protivnici Isusa 
držali čak opsjednutim, tko bi se usudio pomisliti da su bili 
takovi. Što je sve sposobna učiniti ljudska zloba i zaslijeplje- 
nost! Nisu mogli nijekati bjelodanu činjenicu njegovih mnogih 
čudesa, pa kad nisu htjeli priznati da u njemu djeluje Bog, 
sve su pripisivali sotoni. A budući da je on iz opsjednutih tje- 
rao zle duhove, izmislili su da je u njemu sam đavolski pogla- 
vica Beelzebul i.da u njegovo ime zapovijeda nižim zlodusima. 
Gospodin zna u koje sve zablude može upasti ljudsko srce, pa 
tom prigodom niti ne izražava svoje zgražanje nad takvom 
bezbožnom objedom i optužbom, nego im jasnom usporedbom 
nastoji pokazati kako je ona posve bez temelja. Svako društvo, 
bilo ono veliko kao kraljevstvo bilo maleno kao obitelj, ako se 
u sebi razdijeli, ne može opstati nego nužno propada i konačno 
propadne. Tako bi, u slučaju da sotona tjera sotonu, došao kraj 
njegovu kraljevstvu. Ono što je Isus tu kazao pogodbeno, Crk- 
va iz konteksta danas uzima samo jednu izreku i pretvara je 
u jesnu: Sotoni je došao kraj. Sve drugo u ovom dugom i te- 
škom odlomku kao da sada nije važno. Uostalom, istu smo pe- 
rikopu čitali i razmotrili u tri dana: 2. subote (I 217), 3. poned- 
jeljka (I 231) i utorka (I 234) kroz godinu. 

Na gornju usporedbu Isus nadovezuje s malo riječi još 
jednu: ako netko jak čuva svoju kuću, može mu je oplijeniti 
samo onaj koji prije sveže jakoga gospodara. Usporedba je 
vrlo smiona i dokazuje koliko se Gospodin spustio i približio 
mišljenju svojih protivnika samo da im pomogne osloboditi se 
strašne zaslijepljenosti. Sotona je dakle jak, ali on je još jači 
(Lk 11, 22), što dokazuje oslobađajući ljude od sotone. Na 
taj smo način došli do misli vodilje koju danas liturgija ima 
pred očima: nakon Isusova utjelovljenja i nakon njegova trp- 
ljenja i uskrsnuća, što smo sve proslavili prošlih mjeseci i uvi- 
jek iznova slavimo svakom misnom žrtvom, sotona je svezan 
i nadvladan. Može biti on ne znam kako jak, došao je jači i 
učinio kraj njegovu vladanju. Tako današnje 1. i 83. čitanje 
tvore zaokruženu cjelinu, svu povijest našega spasenja. Znamo 
s kime se moramo boriti i kako ćemo pobijediti. Jer Isus je 
sotonu zaista svladao za sebe u punom smislu riječi, a za nas 
samo ako se mi pridružimo njegovoj pobjedi, ako ga priznamo 

i držimo za svoga Otkupitelja i ustrajno se do kraja borimo 
protiv najvećeg neprijatelja našega spasenja. Poznata je Au- 
gustinova usporedba: Isus je svezao sotonu koji može kao 
svezani pas lajati i režati, ali ugristi može samo onoga koji mu 
se sam od sebe približi. Ono što nitko pametan ne čini kad se 
radi o psu, čovjek se eto igra sa sotonom. To mnogi čine čak 

i nakon što su više puta iskusili kako sotona grozno ujeda, ka- 
ko je svaki grijeh tragičan. 


GOD. C 
1. č. 1 Kor 17, 17-24: Evo, tvoj sin živi! (str. 288-9) 


P. p. 29, 2 i 4. 5-6. 11 i 12a i 13b (str. 490) 
P. Veličam te, Gospodine, jer si me izbavio. 


Evanđelje nije samo nauk Isusov, ono sadrži i njegov ži- 
vot, a iznesen je sa svrhom da on postane našim životom. Isus 
je život naših duša, on nas je priveo iz smrti u život. Stoga je 
dolikovalo da za vrijeme svoga zemaljskog života uskrisi i 
mrtve. Sam se na to pozvao za dokaz svoga mesijanskog po- 
slanja: mrtvi ustaju (Mt 11, 5). Ta njegova čudesa, kao i dru- 
ga, znače još nešto što je u nekom smislu više: pokazuju što 
Gospodin sada čini u dušama. Našoj majci Crkvi oživljuje 
mrtvu djecu i vraća ih u njezino krilo. I 

Isusovo čudo, o kojemu govori današnje evanđelje, stoji 
između jednoga sličnog čuda u SZau i nebrojenih duhovnih 
čudesa u Crkvi kroz stoljeća. Ono je učinio veliki prorok i Božji 
revnitelj Ilija u okolnostima koje su slične smrti mladića u 
Naimu. U Izraelu je tada vladao opaki kralj Ahaz koji je 
oženio tuđinku Izabelu a ta je u Božjem narodu promicala 
štovanje Baala. Kad je Ilija (ime mu je čitav program: Moj 
Bog je Jahve) u ime Božje zaprijetio da će za kaznu doći na 
zemlju velika suša, morao je bježati ispred uvrijeđenoga kra- 
ljevskog para. Krenu u sidonsku Sarfatu gdje ga je nekako 
prehranjivala jedna udovica sa sinom. Kad taj umre, Ilija ga 
oživi. »Kao što je Izabela u Jahvinu kraljevstvu prouzroko- 
vala smrt tako će Ilija, poslanik živoga Boga, u kraljevstvo 
Fenicije donijeti život. Probudio je na život umrloga sina siro- 
mašne udovice. Siromasi će u poganskoj zemlji prihvatiti isti- 
nu, a Gospodnji će knezovi progoniti zastupnike istine« (Kri- 
netzki). ; 


Uz sličnosti Ilijina i Isusova čuda ima i dosta razlika, Maj- 
ka moli Iliju da joj sina povrati u život, a ona druga nije tre- 
bala Isusa moliti, on se sam sažali nad njom i njezinom nesre- 
ćom. Još je veća bitna razlika u načinu kako je oživljen jedan 
i drugi sin. Ilija za to moli Boga, jer samo on to može učiniti, 
i uz to se dugo moleći tri puta ispruži nad mrtvim dječakom, 
dočim Isus sam oživljava mladića odmah jednom svojom rije- 
čju. Stoga i žena primivši živa sina od Ilije za toga priznaje da 
je Božji čovjek, a nakon Isusova čuda svi su prisutni slavili 
Boga što je pohodio svoj narod. Majčinoj se molitvi i slavlje- 

nju naroda i mi pridružujemo psalmom 29. kojim je nadahnuti 
pjesnik zahvaljivao Bogu za spas-od smrti. Stoga se u toj pje- 
smi spominju suze i ujedno sadrži više ushitnih usklika koji 
veličaju Boga koji izbavlja iz podzemlja i oživljava na rubu 
groba. Jasno da sve to za nas ima duhovni smisao: dok zahva- 
ljujemo Bogu što je naše duše oživio svojim životom, isto mo- 
limo za nebrojenu svoju braću koju Bog čeka da mu otvore 
svoje srce kako bi mogao i u njih uliti dah života. 


2. č. Gal 1, 11-19: U meni objavi Sina svoga da ga propovije- 
dam među poganima. (str. 160) 


Kao što smo vidjeli prošle nedjelje Pavao je bio prilično 
ojađen na Galaćane i to je pokazao odmah na početku posla- 
nice. Danas ih naziva braćom, jer želi da ga slušaju kao brata: 
Kad se radi o važnoj stvari, kad se brat poziva na bratsku 
vezu, bratsko se uho ne smije oglušiti. A da je doista važno 
što Pavao hoće da saopći Galaćanima, vidi se i iz njegove 
izjave: Ovime vam dajem do znanja, jer nije dosta da vam ja 
to rečem nego treba da i vi to prihvatite kao činjenicu i istinu. 
Što? Evanđelje koje je apostol propovijedao Galaćanima i od 
kojega oni nikako ne smiju odstupiti, nije ljudska stvar. Čo- 
vjek nešto upozna kao važno i onda se veseli ako to i drugi 
uvidi. Na taj način ljudi međusobno saopćavaju jedni drugima 
svoje spoznaje i misli. Evanđelje je nešto savim drugo. Pavao 
nije sve ono što evanđelje sadrži primio ili naučio od nekoga 
čovjeka, već mu ga je objavio sam Isus Krist. Dakle, primio 
ga je isto kao i drugi apostoli. »Objava, kojom je Bog Pavlu 
učinio svoga Sina vidljivim, osposobila je Pavla i dala mu kao 
zadatak da naviješta Krista kao uskrsloga. Budući da Krist 
nije ostao u smrti, nego je uskrsnuo od mrtvih, sada je Gospo- 
dar neba. To je evanđelje koje je Pavao primio objavom Isusa 
Krista. Ako je tako objavljeno evanđelje došlo k ljudima, ljud- 
ski odgovor na nj ne smije biti kopkanje, sumnjičavo razmi- 
šljanje i istraživanje po njemu, nego vjerno prihvaćanje sa 
zahvalnošću... Pouka dolazi od čovjeka k čovjeku, objava na- 
staje odozgo... Činjenica da je evanđeoska vijest objava, da 
potječe od Krista, pruža nam sigurnost i jasnoću u životnim 
Pitanjima koja ljudskom razmišljanju ostaju  zatvorena« 
(Schneider). 


Drugi ćemo dio ovog odlomka razmotriti do malo dana na 
blagdan sv. Petra i Pavla. Ovdje još nekoliko riječi uz r. 13. 
i 14. Vjerodostojnost je evanđelja koje naviješta Pavao, a 
Prema tome i dužnost njegovih vjernika da ga prihvate, to 

veća što Pavao tu Božju objavu nije prihvatio lakovjerno ni 
lakoumno. Naprotiv, on nikome pa ni Galaćanima nije krio 
da je mladost proveo u prevelikoj privrženosti očinskim pre- 
dajama. Dakle najstrože se držao ne samo Mojsijeva zakona 
nego i svega onoga što su pismoznanci spleli oko njega. Iu 
takvom je židovstvu Pavao ne samo napredovao nego je i 
nadmašio sve svoje vršnjake. A kao da mu to nije dosta da 
osvijetli svoj nekadašnji stav prema kršćanstvu i uopće prema 
evanđelju, još je prije naveo da je kao zagriženi Židov proga- 
njao Crkvu Božju i to preko mjere. Umišljao je čak da se nju 
može uništiti više. silom nego milom, pa je čak to i poduzeo. 
Zaista je nepametno ne vjerovati takvome propovjedniku 
evanđelja. On je u punom smislu riječi kod Damaska bio pri- 
veden iz smrti u život, a sada je uložio sve svoje snage i sav 
svoj apostolski žar da to evanđelje života i tako bujni Božji 
život evanđelja saopći i drugima. Novi Misal ostavlja na slo- 
bodu koje će se Kristove riječi pjevati uz Aleluja prije evan- 
đelja u nedjeljama kroz godinu. Ali lijepo može povezati. sva 
tri današnja čitanja tko se odluči za Kristovu izreku: »Ja sa 
svjetlost svijeta, govori Gospodin; tko ide za mnom, imat će 
svjetlost života« (Iv 8, 12). e 


Ev. Lk 7, 11-17: Mladiću, tebi govorim, ustani! (str. 54) 


»S udivljenjem se može ustanoviti koliko je u tom ma- 
lenom odlomku živ čitav način Lukina pisanja. Nazvali su ga 
i slikarom. Valjda je tome dalo povod i njegovo majstorsko 
umijeće u opisivanju prizora i pripovijedanju. Odmah na po- 
četku kad se susreću dvije povorke: iz grada povorka s mrtva- 
cem, prerija gradu povorka s Gospodinom koji je život! Zatim 
dražesno Lukino sitnoslikarstvo: kako je Isus dotakao lijes i 
nosioci stali. I kako je živa ona tročlana rečenica kojom _je 
opisano uskrsnuće: Mrtvac se podiže i poče govoriti i Isus, ga 
dade njegovoj majci« (Dillersberger). Sve to i još štošta drugo 
svjedoči da nije slučaj što nam je to Isusovo čudo zapisao 
samo Luka koji je s pravom nazvan evanđelistom Božjega mi- 
losrđa. Gore navedeni duhoviti egzegeta kaže da nilko od 
evanđelista nije pisao o ženama i za žene kao Luka. »Tu je 
uočljiv nutarnji razlog i poticaj zašto Luka tako ističe žene. 
On ne spominje uzalud da je sin bio udovici jedinac. Inače 
taj izraz vrijedi samo za Gospodina. Ako ga Luka tu primje- 
njuje, hoće da ukaže na sličnost između te udovice i one koja 
je majka Božjega Jedinorođenca. Kad je Luka nju upoznao i 
od nje doznao pojedinosti iz Isusova djetinjstva i štošta drugo, 
ona je već dugo bila udova. I ona je morala svoga Sina jedinca 
pratiti mrtva. Ne opaža li se u tom pripovijedanju da je ono 

zapisano s osjećajnim srcem majke samog Isusa? Je li ona bila 
tada prisutna i je li Luka od nje primio taj izvještaj ?« 

Isti tumač spominje još jedan vid pod kojim možemo gle- 
dati Lukin opis. uskrišenja mladića iz Naima. Luka je bio Pa- 
vlov učenik, a Pavao o budućnosti Izraela govori (Rim 11, 15) 
da će njihovo obraćenje k Bogu na kraju, njihovo ponovno 
»primanje« biti zapravo »uskrsnuće od mrtvih«. »Je li Pavlov 
učenik u tom uskrisenju jedinca u majke koja je bila udovica 
natuknuo i na tu tajnu? Ako gledamo cijeli kontekst, to je 
zaista moguće. Tekst prije toga navijestio je poziv pogana. 
A to mjesto, koje obavještava o još većoj milosti, moglo bi 
ukazati da čak ni potpuno otvrdnuće Izraela, kako se isticalo 
u pređašnjem odlomku, ne može spriječiti konačnu pobjedu 
Božje milosti. Jer i mrtvi opet ustaju kad ih njegov glas opet 
pozove u život. I neka je Izrael »mrtav« za tu novu radosnu 
vijest — jedanput će doći čas da uskrsne taj Božji »jedinac« 
(izraelski narod). Jedna naime majka plače bez prestanka za 
to posebno ljubljeno dijete, za Izraela«. Ako ništa drugo, ta 
nas i slična razmišljanja mogu potaknuti da se molitvi Crkve 
za svu njezinu »mrtvu« djecu i mi neprestano pridružujemo. 


PONEDJELJAK 
God. I 


1. č. 2 Kor 1, 1-7: Bog nas tješi tako da mi možemo tješiti one 
koji se nalaze u nevolji. (str. 152) 


P. p. 33, 2-3. 4-5. 6-7. 8-9 (str. 493-4) 
P. Kušajte i vidite kako je dobar Gospodin! 


Sada će nas dva tjedna pratiti 2. Pavlova poslanica Ko- 
rinćanima. To je zapravo njegova treća (2, 3), a prema nekima 
četvrta njegova poslanica toj važnoj kršćanskoj zajednici. U 
njoj on brani svoju apostolsku službu i stoga odmah na počet- 
ku ističe da je apostol po volji Božjoj. Piše Crkvi Božjoj koja 
je u Korintu kao cjelina u jednom svojem dijelu. Kristova je 
Crkva jedna, a njezini se pripadnici nalaze u raznim mjestima. 
Može se govoriti i o mjesnim Crkvama, ali Pavlovu shvaćanju 
više odgovara pojam jedne Crkve koja se širi po svemu svi- 
jetu. Kad on spominje Crkvu ne misli na crkvene predstojnike, 
koje rijetko kada spominje posebno, nego na sve kršćane, jer 
su svi oni sveti. Svetost je Božje svojstvo po kojemu je on 
odijeljen od svega i nad svime, a u toj svetosti učestvuju svi 
koji mu žele sličiti (II vat. sabor, C 39-40). Dakako, temeljni je 
uvjet te sličnosti s Bogom da izbjegavamo svaki grijeh, da ži- 

vimo u milosti Božjoj i u njoj neprestano napredujemo. .Nitko 
od svetih pisaca nije toliko govorio o milosti (RBT) koliko 
Pavao pa i u pozdravu uz mir naziva i želi Korinćanima milost. 

Milost znači u prvom redu Božju blagonaklonost prema 
ljudima. On je nama Otac, jer je Otac Isusa Krista i kao ta- 
kav je Otac milosrđa, koje nam je iskazao po svome Sinu, i 
Bog svakovrsne utjehe. Ta riječ u današnjem odlomku, kao 
imenica ili glagol, dolazi desetak puta. Ako je izgubljeno Pa- 
vlovo pismo Korinćanima nazvano »poslanicom suza«, ova je 
poslanica utjehe. Bog tješi Pavla zato da on može tješiti druge 
i tako se Pavao nalazi između Boga i vjernika, što i jest uloga 
svakoga apostola. On je dionik Kristovih patnji od kojih Go- 
spodin daje piti svim svojim učenicima (Mk 10, 38-9). Kristove 
patnje kao da se prelijevaju na čitavo njegovo otajstveno tijelo, 
na sve udove. Pavao ne žali što se na njega prelijevaju pre- 
obilno. Na taj je način ne samo Isusu sličniji i draži nego je po 
Kristu i dionik veće utjehe. Ni tu apostol ne misli toliko na 
sebe nego sve podnosi iz ljubavi prema vjernicima pa tako i 
svu utjehu, koju prima od Krista, prenosi na vjernike. On to 
čini sigurno iz nadnaravne ljubavi prema njima, ali i naravno 
nas iskustvo uči da najviše utjehe uživa onaj koji drugoga 
iješi. Budući da je apostol tako raspoložen prema Korinćani- 
ma, s pravom očekuje da će i oni s njime dijeliti svoju utjehu, 
jednom riječju, da će mu biti na utjehu. »Apostol Pavao 
udario je temelje teologiji utjehe« (RBT 1357). Zaista se i radi 
o teo-logiji (nauci o Bogu), jer je samo Bog izvor svake utjehe. 
Izrazimo to danas ponovno. prvim dijelom psalma 33. i oso- 
bito srdačnim pripjevom. 


God. II 


1.č. 1 Kr 17, 1-6: Ilija je stajao pred Gospodinom Bogom Izra- 
ela (str. 288) 

P. p. 120, 1-2.3-4. 5-6. 7-8 (str. 570) 

P. Pomoć je moja od Gospodina koji stvori nebo i zemlju. 


S krajem smo 5. tjedna kroz godinu prekinuli čitanje iz 
knjige Kraljeva. Danas je nastavljamo i to s potankom povi- 
ješću proroka Ilije koji je već u nedjelju (god. C) stupio pred 
nas. Počinju ljetne žege i suše pa zgodno dolazi ovaj izvještaj 
kako je Ilija navijestio dugotrajnu sušu kao kaznu zbog zlo- 
djela slabunjavog kralja Ahaza i njegove žene Izabele kojoj 
je on dopustio da među Izraelce širi štovanje idola Baala. Iako 
je 1. knjiga Kraljeva po općem uvjerenju napisana malo po- 
slije događaja koje opisuje, nije isključeno nego je čak i vrlo 
vjerojatno da se, kako to obično biva, oko pojave velikoga pro- 

roka Ilije opleo vijenac legendi. Uza sve to svi drže da je on 
zaista najveći izraelski prorok kojega poznamo. Uspoređuju 
ga s orlom koji iznenada sleti sa sinjih visina: Ilija nastupa 
najedanput kao Božji velikan, postupa u stilu Božjih brani- 
telja kakvih je bilo malo na zemlji, a čudno je i odletio sa 
zemlje. Drugima je neuhvatljiv kao vjetar, buran poput vi- 
hora. Mudrac (Sir 48, 1) kaže: »I usta prorok Ilija kao oganj, 
riječ mu plamtjela kao buktinja«. Bio je tako velik da je 
apostol Jakov (5, 17) smatrao prikladnim naglasiti da je ipak 
bio čovjek kao mi. 

Već prvi redak svjedoči o Ilijinoj neustrašivosti pred kra- 
ljem kad se kune živim Bogom, per kojim stoji i kojemu služi, 
da će nastupiti period velike suše sve dok on ne reče drukčije. 
O izvanrednoj suši u to vrijeme govori i povjesničar Menandar 
iz Efeza. Razumljivo je da bi Ilija tada bio osjetio progonstvo 
sa strane kralja i kraljice pa se na Božji savjet skloni prema 
istoku i sakri se uz potok koji mu je pružao vodu za piće. Za 
jelo su mu se brinuli gavrani koje neki smatraju pripitomlje- 
nim pticama, a pokušalo se i zamijeniti ih arapskim bedui- 
nima (na temelju sličnih riječi: orebim — gavrani i Arabim). 
Zaista svuda se treba držati načela da »čudesa ne treba umna- 
žati«, ali i bez tih je iz cijele Ilijine povijesti očito: tko revnuje 
za Božju čast, za njega se Bog posebno brine. 

Skoro je čudno da je za pripj. psalam tako malo upotreb- 
ljen kratak ali vrlo srdačan ps 120. u kojemu je vrlo slikovito 
rečeno kako Bog čuva svoje odabrane. On ne dopušta da im 
posrne noga, on je čuvar koji ne spava, on im je uvijek s de- 
sne strane da ih brani. Takvima ne škodi ni sunce svojim ža- 
rom ni mjesec svojim pomalo zagonetnim svjetlom koje su 
stari smatrali pogibeljnim. Bog svoje čuva na svakom njihovu 
izlasku i povratku. A kao vrhunac svih tih uvjerenja stoji na 
početku i ponavlja se kao pripjev često puta opetovana riječ: 
»Pomoć je moja od Gospodina koji stvori nebo i zemlju«. Na 
nju se pozvao i nadbiskup Štadler kad ga je Štrosmajer znao 
nazvati čudotvorcem Bosne. Božji ljudi puno uspijevaju jer 
se posve oslanjaju na Božju pomoć. 


Ev. Mt 5, 1-12: Blago siromasima u duhu! (str. 3) 


Isusov govor na gori uspoređuju s katedralom podignutom 
od ogromnih kamenih blokova koji predstavljaju tako rekavši 
svaku izreku toga govora. Portal se te katedrale sastoji od 
osam blaženstava koja je Gospodin proglasio odmah na po- 
četku svoga propovijedanja, ili ih je barem tako postavio Ma- 
tej koji voli Isusov nauk okupljati u veće jedinice od kojih je 
prva upravo govor na gori. Ta su tri Matejeva poglavlja, koji- 

ma su posvećena ova tri tjedna, poput žarke peći zapalila 
oganj evanđelja u nebrojenim srcima. Govor je na gori nazvan 
i »evanđeljem evanđelja«. Istina, nisu u njemu ni izdaleka 
iznesene sve istine koje je Sin Božji donio na svijet, ali bez 
sumnje on tvori temelj nebeskoga kraljevstva. Ono postoji 
otkada na zemlji žive ljudi, Božja djeca, no tek mu je Isus dao 
pravi smisao, jasnu svrhu i osigurao sva sredstva za postignuće 
te svrhe. Budući da pripadamo Isusovu Božjem kraljevstvu, 
uvijek iznova moramo svoj život usklađivati s tim Kristovim 
proglasom ustava koji vrijedi za sva vremena. 

Prema Mateju i Luki (6, 17) Gospodin je: to govorio pred 
velikim brojem slušatelja. Stoga se uspeo na uzvisinu da ga 
što više ljudi vidi i čuje, kao što je i Ezra (Neh 8, 5) stajao 
poviše od svega naroda kojemu je čitao knjigu zakona. Tko 
drugoga poučava redovito sjedi, što Matej izričito tu spominje 
za Isusa. I poznati brončani kip sv. Petra kod njegova groba 
u Rimu prikazuje apostolskog prvaka kako na katedri sjedi 
s uzdignutom desnicom. Ta kretnja u starini nije bila znak 
blagoslivljanja nego govora kod kojega se govornik često služi 
i rukom. I biskup je redovito propovijedao sjedeći na katedri. 
Meštrović.je prikazao Štrosmajera kako sjedi i uči svoj narod. 
Svečanost trenutka govora na gori Matej ističe i time da su 
se Gospodinu, kad je sjeo, približili njegovi učenici kao do- 
glavnici. Ni kod jednog još govora nije Matej zapisao za uvod 
ovaj izraz: »Zatim otvori usta i poče ih ovako učiti«. Sve što 
dolazi iz Božjih usta trebalo bi da nađe put u naše uho i u 
naše srce. ) 

Osam smo blaženstava razmotrili već 4. nedjelje kroz go- 
dinu, a novi ih Misal ima još šest puta (kao i dosada na blag- 
dan Svih svetih i, što ima svoje značenje, na misi za krizmu 
i vjenčanje), pa je bilo prigode (I 252) i još će biti da se o nji- 
ma posebno razmatra, Ovdje shvatimo da je Gospodin taj 
veličanstveni i ujedno vrlo teški program dao u zadatak ne 
samo apostolima blizu sebe nego svima svojim sljedbenicima. 
Nije ono mnoštvo, a prema tome ni mnoštvo kroz stoljeća, 
prisustvovalo da samo sluša ono što Isus govori svojim najbli- 
žim učenicima, nego da on svima reče što se od njih traži ako 
hoće da budu njegovi sljedbenici, da budu kršćani. Istina, ti 
su zahtjevi tako veliki da im pojedinac, prema svojim sposob- 
nostima i primljenim milostima, može udovoljiti više ili manje, 
ali posve ih zanemariti i odbaciti ne smije nitko koji želi pripa- 
dati Božjem kraljevstvu na zemlji. Svoje sljedbenike Isus na- 
ziva blaženima, a tome je kontrast »jao« što ga je Isus bio 
prisiljen još. s mnogo više riječi izreći nad tadašnjim pismo- 
znancima i farizejima (Mt 23, 13-32). Na svakome je da oda- 
bere što hoće. 


10. utorak — 123 


UTORAK 
God. I 


1: Č. 2 Kor 1, 16-22: Isus nije bio »da« i »ne«; nego u njemu 
bijaše »da«. (str.:152) > 


Ji Pp. 118, 129. 130. 131. 132. 133. 135 (str. 568) 
P. Licem svojim, Gospodine, obasjaj slugu svoga! 


Crkva je smatrala ovaj odlomak tako važnim da nam ga 
ponovno čita. Razmotrili smo ga naime 7. B nedjelje kroz go- 
dinu (I 357) i za bolje njegovo shvaćanje dobro će učiniti tko 
opet. pročita ono tumačenje. Pravo je kazao priznati bibličar 
Hort: »O Bibliji sasvim posebno vrijedi da ono što pomaže 
shvaćanju (tj. ponavljanje) na kraju dobro dolazi i našem mole- 
nju i djelovanju«. Ovdje dodajmo par misli kao nastavak: juče- 
rašnjih Kristovih riječi »blago« ili »jao«, na koje mi moramo 
iskreno i dosljedno odgovoriti svoj »da« ili »ne«, Bogu je i lju- 
dima na čovjeku malo što tako odvratno kao dvoličnost, polo- 
vičnost. Ne smije nas čuditi Božja želja koju je upravio rlaki« 
ma: »O kad bi bio studen ili vruć!« (Otk 3, 15). Tko je u duši 
studen, ima nade da će to prije ili kasnije uvidjeti i ogrijati se 
na Božjoj ljubavi, dok se mlaki redovito posve prepusti mlako- 
sti. Dakle treba birati i Bogu reći odlučni »da« na sve njegove 
pozive i poticaje. Kršćanskoj se iskrenosti i prisnosti posve pro- 
tivi dvosmislenost u sudovima, riječima i djelima. A ova nije 
tako rijetka. Samo treba priznati: i kod mene. U čemu posebno? 
Ispitivanje svoje savjesti malo koristi, ako ozbiljnim ka- 
janjem i čvrstom odlukom ne nastojimo popraviti ono što u 
njoj nije po volji Bogu. Budući da smo tu sami bespomoćni 
Pavao nam za uzor postupanja i za izvor snage pruža božan- 
skog Spasitelja. On je ispunio sva obećanja koja je Bog bio 
dao ljudima. Htio je da se sve do najmanjega na njemu izvrši 
što su o njemu govorile knjige SZ-a, kako evanđelisti više puta 
navode taj njegov zahtjev (posebno naglašen kod Mt 26, 54). 
Duh Sveti je nadahnuo svete pisce da su prorekli sva njegova 
glavna djela, bilo riječima bilo slikama (npr. Pavao za dva 
najveća sakramenta vidi slike u prijelazu Izraelaca preko Cr- 
venog mora i u blagovanju mane, 1 Kor 1-4). Kristovi smo ako 
u svemu »i mi po njemu velimo svoj ,Amen' na slavu Boga« 
(wr. 20). Dakle imamo primjer kako treba postupati i ujedno 
označenu najuzvišeniju svrhu zašto moramo tako činiti. Ne 
manjka nam ni snage za to. Pavao ističe tko je taj koji nam 
jedini može dati snagu: »Onaj koji i nas i vas jača u Kristu.« 

U. razmatranju i usmjeravanju svoga života treba dakle 
gledati na Krista, a uz to se po njemu neprestano obraćati. 

Bogu za pomoć kako nas zgodno uče odabrani retci današnjeg 
pripj. psalma. Vrlo je poučno što Misal ispušta r. 134. i ne 
dodaje r. 136. Ne valja svoje obdržavanje Božjega zakona uvje- 
tovati time da nas Bog prije izbavi od ljudskog nasilja. I ništa 
ne koristi izlijevati potoke suza nad činjenicom što drugi ne 
vrše Božji zakon. Radije učinimo svojima vapaje čeznuća i 
molitve koje psalmist upravlja Bogu pa ćemo i mi s njim lako 
priznati da su sva Božja svjedočanstva divna, da on sve ispu-| 
nja što je obećao i da će nas njegova milost dovesti k njemu. 


God. II 


1. či 1 Kr 17, 7-16: Brašno se iz ćupa nije potrošilo po riječi 
koju je Gospodin rekao preko svoga sluge Ilije. (str. 2858) 


P. p. 4, 2-3, 4-5. 7-8 (str. 472) 
P. Obasjaj nas, Gospodine, sjajem svoga lica! 


Božjemu čovjeku Iliji nije smjelo trajno biti bolje nego 
narodu kojemu je pripadao a na koji je došla suša kao Božja 
kazna. Stoga poslije nekog vremena presuši i potok Kerit kod 
kojega se prorok bio sklonuo. Bez vode su Iliji malo koristili 
kruh i meso koje su mu donosili gavrani. Sam Bog ga uputi 
da ide u sidonsku Sareftu gdje će se za nj brinuti preko jedne 
udovice. Lako mu je bilo prepoznati udovicu po odijelu, jer su 
se one odvajkada posebno nosile (Post 38, 14; Jdt 10, 3). No da 
li je baš to ona na koju ga je Gospodin uputio, Ilija je pokušao 
doznati molbom da mu utaži žeđu. Istočnjačkom mu je gosto- 
ljubivošću bila pripravna donijeti vode, ali kad je prorok za- 
pitao i malo kruha, udovica mu otvoreno iznese svoje žalosno 
stanje. Vidi se da je oskudica bila zavladala i u sidonskoj po- 
krajini iako su ona mjesta bogata vodom pa su je imali barem 
za piće. Žena je poganka po odijelu a možda i po govoru pre- 
poznala u došljaku Izraelca pa mu se kune njegovim živim 
Bogom da ima samo toliko brašna da sa sinom još jedanput 
založi. Na to joj prorok u ime istoga Gospodina obećaje da će 
se on brinuti za nju i za njezina sina samo ako ona učini po 
želji njegova proroka. Ta je žena zaista i pokazala veliku vje- 
ru kao kasnije, isto u tom kraju, i ona majka koja je onako 
uporno molila Isusa za svoju bolesnu kćer (Mk 7, 24-30). A i 


sam se Gospodin udostojao sjetiti Ilijine hraniteljice (Lk 4, 26) 


kad je govorio kako su Židovi običavali progoniti svoje proro- 
ke koje su onda pogani bolje primali. Božja su čudesa i sva 
njegova dobročinstva prema nama ovisna o našoj vjeri. 

Ps 4. poznat je iz Povečerja, a ovdje nas uvjerava kako 
Bog čudesno uzdiže one koji se njemu obraćaju. Onima koji 

sumnjaju u Gospodina psalmist izjavljuje da će pouzdanom 
molitvom od Boga postići onu nutarnju radost koju može pru- 
žiti samo on i koja daleko nadilazi sreću koju pruža obilje pše- 
nice i vina kao i bilo koje zemaljsko prolazno dobro. Rinaudo 
još dodaje: »Udovica je iz Sarefte slika Crkve koja je povje- 
rovala Kristovoj riječi i ugostila ga kad ga je židovski narod 
odbacio (Lk 4, 24-26). Krist traži gostoprimstvo u srcu ljudi, 
a u stvari je on onaj koji ugošćuje i uzdržava one koji vjeruju 
u njega: »Tko dolazi k meni, sigurno neće ogladnjeti. Tko vje- 
ruje u me, sigurno neće nikada ožednjeti« (Iv 6, 35). Za sebe 
i za svoju djecu Crkva ne traži drugo nego da živi u svjetlu 
Božje milosti (pripjev) znajući da će joj sve drugo biti dodano 


(Mt 6, 33)«. 
Ev Mt 5, 13-16: Vi ste svjetlo svijetu. (str. 3) 


Ima onih koji Isusa nazivaju sanjarom, idealistom koji ne 
računa sa stvarnošću čovjeka kakav jest. To mu posebno pred- 
bacuju u vezi s njegovim blaženstvima u kojima na kraju čak 
traži da se čovjek veseli i kliče od radosti kad pravedan trpi. 
Bez obzira na to što je Krist pružio svoj primjer i neprestano 
puža svoju snagu po kojima čovjek može činiti ono što je on 
preporučio, stvarnost njegovih zahtjeva pokazuje i to što ih 
nije iznio samo riječima nego i usporedbama koje govore još 
jasnije i potpunije nego riječi. Na blaženstva je odmah dodao 
usporedbe o soli zemlje i svjetlu svijeta koje smo razmotrili 
već 5. A nedjelje kroz godinu (I 285). Korisno je na njih se još 
dublje osvrnuti. Sol je kao nutarnja snaga i začin svakoga 
našeg jela. »Tako i zemlja, tj. cijelo čovječanstvo očekuje da 
bude ojačano i začinjeno. To je zadatak učenika. Ako oni budu 
činili sve što je sprijeda navedeno: ako budu siromašni i milo- 
srdni, blaga i čista srca, mirotvorci i u svakom progonstvu ra- 
dosni, tada će oni biti snaga čovječanstva koje je samo po sebi 
bez duha... A Isus još dodaje prijeteću opomenu: »Ali ako 
sol izvjetri, čim će se soliti?« Pri zadatku se dakle može za- 
spati, snaga se toga života usmjerenoga prema Bogu može 
umoriti. Tada ne propada samo život učenika nego s njim i 
snaga za druge. No nikakve druge soli nema! Kršćanstvo je 
jedino na koje je »zemlja« upućena i koje se nenadoknadivo 
mora pomiješati s čovječanstvom« (Trilling). 


Još je konkretnija usporedba sa svjetlom svijeta. Bez sun- 
ca bismo bili u potpunoj tami i neodrživoj zimi. Netko je izra- 
čunao: kad bi nestalo sunca, na zemlji bi se u sedam minuta 
ugasio sav život. Još više svijetu treba nutarnjeg svjetla, pra- 
vog spoznanja, istine. Može je naći samo kod onoga koji je 
samosvjesno božanski mogao reći: »Ja sam svjetlo svijeta« (Iv 

8, 12). A po njemu to mogu i moraju biti njegovi učenici. Oni 
su s njim toliko združeni, od njega toliko ispunjeni da i oni 
s njime postaju svjetlo svijeta. Ne dižimo kule u zraku: svjetlo 
treba da svijetli najprije onima koji su u kući — kršćani mo- 
raju u svemu pomagati najprije svojim ukućanima i svojim 
bližnjima s kojima žive i rade. I to ne toliko riječima koliko 
djelima o kojima Isus odmah govori. Djela su prema njemu 


»jednostavno svjetlo koje je proniklo život i koje je ostvareno ' 


u životu. Ona su istina koja je poprimila oblik, vjera koja. se 
proživljava. Ona ne stoje uz život, niti ga prate kao ceste 
rijeku sa strane. A nisu, kako često predbacuju protestanti, ni 
vlastita zasluga. Dobra su djela, sveukupno uzevši radin i dje- 
lotvoran kršćanski život koji neprestano iz sebe izbacuje kao 
vulkan... Zadnje Isusove riječi odbacuju kao odsječenu granu 
svaku pomisao na vlastitu zaslugu ili licemjerno traženje hva- 
le. Svjetlo što ga oko sebe razlijevamo ne smijemo opet uprav- 
ljati natrag na nas same. Ne valja tako svijetliti da ljudi hvale 
nas kao svjetlo. Djela ne činimo zato da ljudi hvale nas, nego 
da slave samo i jedino Boga.« 


SRIJEDA 
God. I 


1. č. 2 Kor 3, 4-11: Osposobio nas je da budemo službenici No- 
voga saveza; ne slova, nego Duha. (str. 153) 


P. p. 98, 5. 6. 7. 8. 9 (str. 545-6) 
P. Svet si, Gospodine, Bože naš! 


Nije teško ovaj odlomak nadovezati na misli jučerašnjeg 
evanđelja. Pavao je uvjeren da je Crkva u Korintu, oko koje 
se toliko usmeno i pismeno mučio, njegovo preporučno pismo 
(r. 2) pred Bogom i pred ljudima. Ali to nije nikakvo samo- 
pouzdanje u vlastite zasluge nego u Boga, i to dakako po Kri- 
stu. Ni takav velikan duha kao što je bio Pavao nije sam po 
sebi sposoban da bez Boga može što dobro pomisliti. On to 
javno ističe, jer posve stoji na stanovištu Isusovih riječi: »Bez 
mene ne možete ništa učiniti« (Iv 15, 5). A ipak se on ne ustru- 
čava pred Korinćanima nastupati kao ovlašten i sposoban 
apostol, jer svu svoju sposobnost pripisuje Bogu koji ga. je 
osposobio da bude službenik novoga saveza. 

"Time pisac poslanice prelazi na svoju omiljelu temu,. na 
prednost novoga nad starim savezom između Boga i ljudi. 
Ovdje ih označuje sa same dvije riječi: stari je savez slovo;. a 

novi je Duh. Slovo (RBT, u Kazalu ta natuknica upućuje na 
više članaka) znači zakon napisan na kamene ploče, a Bog je 
već po Jeremiji (31, 33) navijestio da će novi savez zapisati u 
srca ljudi. To znači da on daje i sve milosti potrebne da taj 
savez s Bogom držimo, što prijašnji nije mogao dati. Još. više: 
starozavjetno je slovo ubijalo, a novozavjetni Duh oživljava. 
Budući se onaj nije mogao vršiti, vodio je u osudu, a ovaj nas 
vodi u stanje opravdanosti i pravednosti pred Bogom. Nikad 
nećemo biti dovoljno svjesni što sve dugujemo Isusu. 

Pavlu nije do toga da potcjenjuje stari savez pa sam spo- 
minje da je Mojsije, preko kojega je Bog sklapao savez s cije- 
lim narodom, imao od toga susreta tako sjajno lice da ga narod 
nije mogao gledati (Izl 33, 18-9; 40, 34-8). No apostol upravo 
tu činjenicu okreće da još jače istakne uzvišenost novoga sa- 
veza. Ono veliko svjetlo na Mojsiju kao da i nije bilo svjetlo 
prema prevelikom sjaju našega sadašnjeg stanja. I najsjajnije 
zvijezde izgube svoj sjaj kad grane sunce. Još više nego po 
veličini svjetla novi je savez velik jer je trajan, a onaj je bio 
prolazan i zapravo već prošao. Koliko na to mislimo kad u 
svakoj misi čujemo da prisustvujemo žrtvi kojom se obnavlja 
i potvrđuje naš novi i vječni savez s Bogom. Božja bi riječ 
trebala u nama svakoga dana osvježiti tu svijest da korisnije 
sudjelujemo kod tako važne žrtve i njezina blagovanja. U tome 
nas danas hoće da pomogne i pripj. ps. koji spominje one po 
kojima je Bog govorio u SZ-u. Vrlo je utješna i misao psalma 
da je Bog i onda bio milosrdan prema svojemu narodu pa i 
kad ga je morao kažnjavati zbog njegovih nevjernosti. To 
vrijedi i za nas, a svaka se misna žrtva prikazuje na otpuštenje 
naših grijeha. Pripjevom slavimo našega svetoga Boga s uklju- 
čenom željom da on i nas opravda i posveti. 


God. II 


1. č. 1 Kr 18, 20-39: Neka ovaj narod zna da si ti Gospodin i da 
ćeš obratiti njihova srca! (str. 289-90) 


P. p. 15, 1-2a. 4. 5 i 8. 11 (str. 479) 
P. Čuvaj me, Bože, jer se tebi utječem! 


Spektakularna Ilijina žrtva na Karmelu predočila je svi- 
ina prisutnima još jedan biblijski ili-ili. Božje su pozicije u iza- 
branom narodu bile zaista bijedne, o čemu najbolje svjedoči 
to, da je pod okriljem Ahaba i Izabele djelovalo ništa manje 
nego 450 Baalovih proroka, a Ilija mora izjaviti: »Ja sam još 
jedini ostao kao prorok Jahvin«. Bilo je zacijelo i drugih, ali 
sakrivenih i bez upliva. Ognjevit prorok ipak ne predbacuje 

narodu šio su ga ostavili sama na poprištu nego kudi kolebanje 
naroda između svoga pravoga Boga i Baala koji je bio službe- 
no propagiran. Narod mu nije ništa odgovorio, »jer nije imao 
isprike, jer se bojao s jedne strane Ilije a s druge strane kra- 
lja, jer ga je mučilo grizodušje« (Garofalo). Na jednoj viso- 
ravni gore Karmela imala se doznati i izvršiti Božja presuda. 

Opis je tako živ i jasan da ne treba ni riječi tumača. Vjero- 
jatnost je svih pojedinosti posvjedočena i pradavnim izvješta- 
jima kako je kod pogana zaista vladao barbarski običaj da se 
za vrijeme obrednih plesova čak i paraju noževima. Povijesnu 
podlogu ima i Ilijino izrugivanje tirskom božanstvu Baalu ko- 
jemu su pripisivali iznašašće grimiza i plovidbe, od čega je 
taj kraj živio. Stoga Ilija kaže da je možda Baal na kakvom 
poslu ili putu, ili umoran od toga spava, točno onako kako su 
mislili Baalovi štovatelji. To se vikanje i plesanje krivih pro- 
roka toliko oteglo da se narod počeo razilaziti. No kad je pred- 
večer došao čas, u koji se svakog dana u hramu prinosila ve- 
černja žrtva, Ilija opet okupi sav narod da po zapaljenoj žrtvi 
svi uvide koji je pravi Bog te da samo njega priznaju i po- 
štuju. Možda je munja s neba pomogla Iliji ne samo narod 
uvjeriti nego ga i nagovoriti da pohvata i pobije sve Baalove 
proroke. Noviji egzegeti vide u tom strašnom činu izvršenje 
Mojsijevih zakona (Pnz 13, 3 i 17, 2-5) ili odmazdu što je Iza- 
bela bila dala pogubiti proroke pravoga Boga (18, 4). Stariji su 
pak tumači redom zamjerali Iliji na pretjeranoj revnosti, a 
neki su držali da je zbog toga kasnije na njega došla žalost 
i strah. I veliki je dakle prorok imao svoje manjkavosti i ose- 
bujnosti. 

Ps 15. vrlo dobro izražava osjećaje s kojima je Ilija gledao 
oko sebe sve veću prevlast krivoboštva. I Crkva tim riječima 
stavlja u Boga svoje pouzdanje u borbi protiv zlih sila. Ona je 
Boga odabrala za svoju baštinu i izvan njega nema za nju 
drugoga dobra. A za mene? 


Ev. Mt 5, 17-19: Ne dođoh da ih ukinem, već da ih ostvarim. 
(str. 3) 


Misal je već imao taj odlomak (u srijedu 3. koriz. sedmice) 
pa kad ga opet donosi, znači da je važan. »Od te snažne Isu- 
sove riječi stanje se posve promijenilo. Zakon i proroci, sveti 
spisi SZ-a, nemaju kao takvi za nas nikakve obaveze. No oni 
ipak nisu postali beznačajni, kao da su bili samo sjena: budu- 
ćega spasa u NZ-u, nego i dalje vrijede, ali u svojem usavr- 
šenju koje im je donio Isus. On je konačno pokazao kako treba 
zaista ispunjavati Božju volju. Preko toga Isusova usavršenja 
ne možemo više natrag. Kad čitamo te knjige (SZ-a), to mo- 

žemo činiti samo u svjetlu Isusove objave. Tada ispred naših 
očiju pada »pokrivalo« (2 Kor 3, 14-6) i sve nam se kaže u 
novom svjetlu: posvuda vidimo Boga na djelu i sposobni smo 
lučiti nesavršeno od savršenoga« (Trilling). 

Silna je Isusova usporedba: s jedne strane nebo i zemlja, 
a s druge najmanje židovsko slovo jota ili čak samo kovrčica 
nekog slova, a ipak važnije je ovo što je na drugoj strani. 
Njegova se važnost sastoji u trajanju, jer će nebo i zemlja 
proći, ali bilo koji izraz vječne Božje volje neće proći nego će 
se sve ispuniti. I to Isus naglašuje kao svoj božanski pravo- 
vijek. Tako on uči, jer je došao zato da nas to nauči. »Na sli- 
jedećim stranicama moramo Isusa uvijek gledati u tom veli- 
kom odnosu i vezi. On nije osnivač neke sekte, nikakav »reli- 
giozni genij«, kao što se koji put čuje. On je radije zadnji 
prorok-učitelj, zadnja Božja riječ, konačni objavitelj Božje 
volje i kao takav naš put i naša istina.« 

»Vršenje djela (r. 19) stoji ispred naučavanja i ono je 
naglašeno — o tome se prije svega radi. To je vršenje i na- 
učavanje zapovijedi sada moguće samo u smislu i na novi 
način što ga naviješta Isus. — Kako velike tako i manje 
zapovijedi trebamo vršiti istom snagom odanosti i ljubavi! 
To će nas čuvati od pretjerano velikodušnog a možda već 
oholo uobraženog mišljenja kojemu svakidašnje malene stvari 
nisu važne. Kako netko ovdje živi i naučava tako će mu biti 
i u kraljevstvu Božjem. I ondje, a ne samo na zemlji, postoji 
veliko i maleno. Za »položajni stepen« u nebeskom kraljev- 
stvu suodlučuje i briga za maleno... Isusova izreka vrijedi 
prije svega za one koji u Crkvi imaju učiteljsku službu: za 
katehete i dušobrižnike, svećenike i laike. Oni ne smiju pre- 
nositi samo misli koje su im posebno drage te iz blaga vjere 
praviti samovoljni izbor: njima je povjerena cjelina u kojoj 
svaki, pa i »najmanji« dio ima svoju važnost«. Time se nikako 
ne preporučuje uskogrudnost i sitničavost, nego se osuđuje 
preslobodno postupanje s onim što nam je povjereno. 


ČETVRTAK 
God. I 


1. č. 2 Kor 3, 15-4. 1. 3-6: Bog je zasvijetlio u našim srcima 
da osvijetli spoznaju slave Božje. (str. 153-4) 


P. p. 84, 9ab-10. 11-12. 13-14 (str. 533) 
P. Slava će Gospodnja živjeti u zemlji našoj. 


Tko se prošlih dana ozbiljno pozabavio 1. čitanjima (god. 
I) i evanđeoskim perikopama, taj je sigurno opazio poveza- 

Aha e i nan 


nost nekih njihovih misli. U njima se govori o pravilnom 
shvaćanju starozavjetnih knjiga koje nam je i II vat, sabor 
preporučio da ih čitamo u svijetlu novozavjetne vjere (O 4. 
15-16). Pavao danas tvrdi da Židovi čitaju svete knjige ali 
da ih pravo ne razumiju. Kao što nisu mogli gledati u Moj- 
sijevo lice, kad je ono bilo prožeto sjajem od susreta s Bo- 
gom, pa ga je Mojsije morao pokrivati, tako im je i sada na 
srcu pokrivalo pa ne shvaćaju Božju riječ. Apostolu je možda 
pred očima i slika koju je mogao vidjeti po sinagogama svake 
subote — koja se ponavlja do danas — kad Židovi zamota- 
vaju Bibliju i k tome joj pristupaju pokrivene glave i lica, 
odjeveni u posebne plašteve. Nama je Gospodin, koji je Duh, 
donio svoj duh u kojemu je uključena sloboda Božje djece. 
Stoga mi u Kristu ne samo da gledamo sve što čovjek može 
vidjeti nego se sve više preobražavamo u njegovu sliku te 
njom prožeti i sami poput ogledala odrazujemo Gospodnju 
slavu. »Krist je došao da razjasni što je bilo tamno, da ukloni 
koprenu obećanja time što je onaj koji je bio obećan uzeo 
naše tijelo. Ako se odijelimo od njega, još živimo u starom 
savezu: u tami i robovanju zakonu. No ako živimo u Kristu, 
slobodni smo, u Duhu smo, i možemo ga gledati bez koprene. 
Ipak Bog ostaje nepristupačan, jer prava koprena nije ona 
koju je Mojsije stavljao na lice ili koja je pokrivala najtaj- 
niju ćeliju hrama, a to je sama narav Boga, njegova potpuna 
transcendentnost (nadobuhvatnost), njegovo neizmjerno veli- 
čanstvo. To je tajna koja nam ga čini neshvatljivim. No sve 
ono što se u toj neshvatljivoj tajni može shvatiti, to nam 
je Krist otkrio. On nam je rekao sve ono što se o toj neizre- 
civoj riječi može reći.« (Zarri) 

Te je misli Pavao iznio zato da pokaže veličinu apostol- 
ske službe o kojoj nastavlja u gl. 4. Budući da je Bog njemu 
i ostalim apostolima iskazao toliko milosrđe kad im je naredio 
da propovijedaju njegove tajnovite istine, Pavao se osjeća 
čvrstim i sigurnim. Žao mu je jedino što Kristovu radosnu 
vijest neće da prihvate oni koji su dopustili da ih zaslijepi 
bog ovoga svijeta. Apostolima, a tako i Crkvi do kraja svi- 
jeta, ne preostaje drugo nego propovijedati i propovijedati 
Krista. Njega a nikada sebe, jer su apostoli zapravo sluge. 
Čovjek bi pomislio da će Pavao reći, sluge Kristove, ali on 
kaže: sluge vjernika radi Isusa. Jedini je dakle Kyrios-Go- 
spodin Krist, a da se njemu služi treba biti pripravan služiti 
svakome. Psalmu 84. uspijeva kao malo kojoj starozavjetnoj 
pjesmi da nam predoči i opjeva što nam je Krist donio i što 
nam sve znači: mir, spasenje, ljubav, vjernost, pravdu, blago - 
slov i sreću. Zaista, njegova slava živi među nama. 

God. II 


1. č. 1 Kr 18, 41-46: Ilija je molio pa je nebo dalo kišu. 
(str. 290) 


P. p. 64, 10a-d. 10e-11. 12-13 (str. 517) 
P. Bože, tebi dolikuje hvalospjev na Sionu. 


U SZ-u bilo je vrlo uvriježeno mišljenje da je svaka 
nevolja Božja kazna za grijeh. Tako su se izrazili i Isusovi 
učenici kod slijepca od rođenja (Iv 9, 2). Prema tome, kad se 
nakon velikoga Ilijina čuda narod s kraljem Ahabom na čelu 
popravio, moglo se očekivati da će prestati suša. Stoga je 
prorok stao ponizno i vruće moliti, Nije mu bilo dosta da 
padne na koljena nego je još duboko sklonuo lice i sakrio ga 
među koljena. Iz takva stava nije mogao vidjeti kad će se 
pojaviti koji oblak pa je naredio svome momku da ide na 
nešto viši proplanak dotle (»sedam puta«) dok ne ugleda bilo 
kakav znak toliko željene kiše. Zanimljivo je i od koristi je 
ono što kod toga razmišlja spisateljica Zarri: »Nebo je vedro. 
Gledajući nebo Ilija ne može predvidjeti kišu. Ali gledajući 
u se može je predvidjeti. Hrana našoj nadi dolazi koji put 
izvana, ali još više je nalazimo unutra: u vjeri u Božja obe- 
ćanja. Obično kažemo da Bog stoji na visini, ali on prebiva 
i u nutrini čovjeka. Nebesa kazuju njegovu slavu, ali je ništa 
manje (ne) objavljuje naša savjest i vjera. Sve nosi na sebi 
njegov pečat, ali ljudsko srce više od ijedne druge stvari. U 
sebi nalazimo:obećanje koje se zatim pokazuje i na nebu: 
vrlo malen oblak. I Ilija mora još gledati u sebe, još se pozi- 
vati na svoju vjeru da povjeruje kako će iz onoga malog 
oblaka pasti kiša da oplodi izraelska polja«. 


Poznato je kako vrlo stara karmelićanska predaja gleda 
u onom oblačiću sliku BI. Dj. Marije koja nam je rodila izvor 
i pravu bujicu milosti, Krista Gospodina. Ne bismo to možda 
ovdje ni spomenuli, ali je uz simpatičnu obnovu muške i žen- 
ske grane slavnoga reda kod nas dobro podsjetiti da je oso- 
bito na našem primorju vrlo uvriježeno štovanje Majke Božje 
pod imenom Karmela. Mnogo žena nosi ime Karmen, slično 
je bilo s brodovima (jesu li možda oni i donijeli to štovanje 
u naš Jadran?) i taj blagdan kao glavni slave mnoga naša 
mjesta (npr. na Braču tri ponajveća na oba kraja otoka i u 
njegovoj sredini). Novi je Rimski kalendar 16. VII blagdan 
za cijelu Crkvu sveo samo na spomen, ali ju je obogatio no- 
vom molitvom: da po zagovoru i zaštiti slavne Djevice Marije 
uspijemo doći na brdo koje je Krist. 


132 — 10. četvrtak 


Vratimo se k Iliji koji nije bio onako nemilosrdan kako 
bi se moglo suditi po samo jednom njegovu činu, po pokolju 
Baalovih proroka. Ne samo da je prije svoje molitve prepo- 
ručio kralju neka poslije onog čuda u miru jede i pije nego 
mu je kasnije poručio neka požuri kući da ga ne uhvati kiša. 
Još više, prorok se pokazao i vrlo poniznim kad je i sam kao 
kakav teklič trčao ispred kraljevih kola, i to tako brzo da 
su svi držali kako je Ilija tih 25 kilometara pretrčao s izvan- 
rednom Božjom pomoću. Uz to ta napomena o Ilijinu trčanju 
ispred kralja, koji mu ni ne nudi mjesto kod sebe, svjedoči 9 
vjerodostojnosti svetog pisca koji ne ispušta ni ono što je 
njegova junaka ponizivalo u očima običnih ljudi. Na mjestu 
je i ono što su neki opazili: Ilija je otrčao do u blizinu Jiz- 
reela, gdje je stanovao kralj, ali u mjesto nije ušao valjda od 
straha pred kraljicom Izebelom (19, 3) koja mu je u zaslije- 
pljenosti svoga srca još uvijek radila o glavi. Uvijek treba 
paziti na se kad imamo posla s onima koji Boga ne drže na 
pameti. 

Krasni ps 64, koji dolazi još samo 15. A nedjelje kroz 
godinu u vezi s Izaijinim tekstom o kiši i s Isusovom uspored- 
bom o sijanju, zahvaljuje Bogu što natapa i obogaćuje zemlju 
koju kao da gledamo kako se mekša pod mirnom kišom da 
onda donese toliko žita da se žetva obavlja uz pjevanje i kli- 
canje. Kod tih naravnih Božjih darova, toliko željenih u mno- 
gim krajevima kroz ljetne mjesece koji su pred nama, još 
možemo misliti na rosu Božje riječi i na Božju hranu pšeni- 
čnoga posvećenoga kruha. Svi su darovi od Boga, ali nisu svi 
jednako veliki. : 


Ev. Mt 5, 20-26: Tko se ljuti na svog brata bit će odgovoran 
sudu. (str. 4) 


Evanđelje, nekada ponavljano svake 5. nedjelje po Duho- 
vima, novi Misal ima u petak 1. koriz. nedjelje (II), na misi 
za vrijeme rata i pobune (najviše zbog r. 24.5) i danas kad 
ga donosi redoslijed Matejevih čitanja. Ovdje je glavna rijeć 
odmah na početku: pravednost. Nju su u Bibliji istraživali i 
druge učili pismoznanci, rabini, za nju su vanjskim djelima 
revnovali farizeji. Jedni su i drugi imali vrlo velik upliv u 
narodu. Na prvi pogled moglo se misliti da im je Isus dosta 
sličan: i on je revni učitelj, i on toliko naglašava pravednost. 
Ne samo da se njegovo shvaćanje pravednosti razlikuje od 
shvaćanja rabina i farizeja kao nebo od zemlje, nego to isto 
on traži i od svojih sljedbenika. I tu se ne radi samo o mjeri 
pravednosti nego više o njezinoj kakvoći za koju Gospodin 
autoritativno određuje nove kriterije. Kod toga je značajno 

da navodi samo slučajeve koji se odnose ne na Boga nego na 
bližnjega, jer je tada trebalo i uvijek treba naglasiti da je to 
jedna te ista zapovijed. Lakše je umišljati (se) da Bogu dajemo 
što ga ide i da smo dakle pravedni prema Bogu, nego svakoga 
dana vršiti sve svoje dužnosti prema ljudima. Isus je katego- 
ričan: Tko ih ne vrši, ne približuje se Bogu, ne ulazi u kra- 
ljevstvo nebesko. Nije nam mogao jasnije predočiti dužnost 
koliko moramo paziti na svoje osjećaje i riječi. 

Izraelci su se prema Mojsijevu zakonu nastojali Bogu pri- 
bližiti žrtvama i darovima u hramu. Krist to ne osuđuje, ali 
postavlja uvjet pod kojim Bog prima naše bogoštovne čine. 
S Bogom se može pomiriti i u njegovu miru napredovati samo 
onaj koji je u miru s ljudima. U tom pogledu nije dosta da iz 
svoga srca izbacimo svaku srdžbu i negodovanje na bližnjega, 
nego da sa svoje strane poduzmemo sve da se pomirimo s bilo 
kim za koga znamo da ima nešto protiv nas. I taj je Isusov 
zahtjev posve jasan, a mnogima i više nego težak. Znao je 
Gospodin kakvi će kršćani biti kroz stoljeća, sve do naših 
dana, pa se duže zaustavlja na našoj dužnosti da se sa svakim 
svojim protivnikom prijateljski nagodimo. U tom pogledu naj- 
više pomaže uvjerenje da smo ovdje zapravo na putu, da će 
doći kraj našega života kad ćemo svi stupiti pred vječnoga 
Suca. Tko se po svojoj krivnji ne pomiri sa svojim protiv- 
nikom dok ima vremena, bit će dužnik Bogu. A kako Bog 
ozbiljno shvaća taj naš dug, vidi se iz Isusova poslovičnog 
izraza da će se za nj morati isplatiti i posljednji novčić. S 
pomirenjem dakle ne smijemo otezati, jer kasnije može biti 
prekasno. Možda nije zlo mislio ali nije ni pravo učinio onaj 
naš teško bolesni seljak kojemu je mjesni suparnik došao da 
se izmire. Bolesnik mu je po ženi poručio u drugoj sobi da 
ima vremena i sutra, ali sutrašnji dan nije dočekao. 


PETAK 
God. I 


1. č. 2 Kor 4, 7-15: Onaj koji je uskrisio Isusa i nas će s 
Isusom uskrisiti i postaviti nas skupa s vama. (str. 154) 


P. p. 115, 10-11. 15-16. 17-18 (str. 561) 
P. Tebi ću, Gospodine, prinijeti žrtve zahvalne. 


Osim r. 12. ovaj smo odlomak razmotrili u prošle dvije 
B nedjelje, a upravo taj redak predstavlja rješenje u antino- 
miji toga Pavlova teksta. Bibličari znaju za mnoge njegove 
paradokse i antinomije (prividna proturječja između dviju 

istinitih tvrdnji), a jedna je od glavnih iznesena ovdje: naša 
smrt i ujedno naš život odraz su Isusova trpljenja i uskrsnuća. 
Apostol nije samo propovijedao o tim temeljima kršćanskog 
života nego je uvijek i svuda na svome tijelu nosio smrtne 
Isusove patnje (r. 10). Tko imalo pozna Pavlov život, uvjeren 
je da odgovara istini ono što je toliko puta spominjao, a dosta 
je pročitati malo dalje 11, 23-27. Čovjek bi mislio da onaj koji 
je sav svoj život posvetio pnopovijedanju Kristove nauke i za 
njegovu Crkvu revnovao kao malo tko u svoj njezinoj dosa- 
dašnjoj povijesti zaslužuje da ga Isus više štiti i pomaže. 
I Pavao je čovjek pa je i on mogao tako misliti, a možda je 
kao čovjek zaista i mislio. No tu odmah nastupa njegovo pro- 
turječje: on se predaje smrti zbog Isusa zato da se i Isusov 
život očituje u našem smrtnom tijelu (r. 11). Isusov se život 
pokazuje u svakome od nas po životu milosti na zemlji i jed- 
nom po životu slave na nebu. Blago onome tko s Pavlom 
shvaća i prihvaća tu proturječnost. 

Ono što može zadovoljiti svakoga vjernika, apostola ipak 
ne zadovoljava. Kakav bi on bio apostol kad bi mislio samo 
na sebe i na svoje uživanje u Kristu?! Stoga u r. 12. bilježi 
novu važnu misao: Kristova smrt očituje svoju silu na njemu, 
a Kristov život svoju silu na onima kojima Pavao propovijeda 
i piše. Dakako, i on zna da ni njega neće mimoići Kristova 


nagrada i da će ga Bog uskrisiti s Isusom, ali opet naglašuje: 


njemu je kao apostolu najviše do toga da on bude skupa s 
njima (r. 14). Ako današnji naslov ispušta riječ o postavljanju 
apostola i vjernika pred Božji sud, valjda to čini zato da se 
ne misli na sud kazne nego na konačnu presudu o nagradi, 
kako i Pavao sigurno misli da ta čeka one koji će uskrsnuti 
s Kristom. U naše se dane s pravom nauka o križu uvijek 
povezuje s činjenicom Kristova i sa sigurnošću našeg uskr- 
snuća. To je neprestano Pavlovo naučavanje koje uz ovaj 
tekst ističe Cerfaux, jedan od najboljih suvremenih poznava- 
laca Pavla: »U govoru o križu treba uzeti u obzir njegov reto- 
rični dio, no ne treba zaboraviti ni drugi član običajne anti- 
teze, uskrsnuća. U stvari je taj drugi član, logično uzeto, prvi: 
Krist je morao umrijeti jer je morao postati prvi od uskrslih; 
propovijedanje križa još je i uvijek će biti naviještanje uskr- 
snuća«, Na temelju tih misli današnji će nam pripj. ps. pomoći 
da s Kristom još svjesnije prinesemo svoju žrtvu zahvalnicu, 
a to znači euharistijsku žrtvu na oltaru i u svome životu. 

God. II 


1. č. 1 Kr 19, 9a. 11-16: Stani na gori pred Gospodinom! 
(str. 290-1) 


P. p. 26, 7-8a. 8b-Đabc. 13-14 (str. 488-9) 
P. Lice tvoje, Gospodine, ja tražim. 


Ilijina povijest, kao povijest svakoga čovjeka, pokazuje 
uzvisine i udubine. Poslije silne pobjede nad Baalovim štova- 
teljima Ilija mora još osjetiti mržnju njegovih preostalih 
sljedbenika. Tako je i arški župnik prije ili poslije obraćenja 
nekoga velikog grješnika morao podnijeti još veće navale 
nečastivoga. Doznavši za Izebelinu smrtnu prijetnju Ilija je 
bježao četrdeset dana i četrdeset noći hoda te se na Božjoj 
gori Horebu skrije u nekoj spilji. Mnogi drže da je to ista 
spilja iz koje je Bog pozvao Mojsija da mu se ukaže (Izl 33, 
18-23). U Bibliji su vihor, potres i oganj znak Božje moći 
i po koji put njegova prolaska (RBT 766, 777, 997) ali se Iliji 
Bog ukazao u šapatu laganog i blagog lahora. Egzegete to 
razno tumače, a najveći ih se dio slaže u mišljenju da je taj 
lahor imao vatrenom proroku pokazati blagu ljubav svemo- 
gućega Boga. Prorok je bio svjestan njegova veličanstva pa 
je, očekujući Božji prolazak, zastro lice plaštem iz poštovanja 
(Izl 3, 6) ili iz opće raširenog mišljenja kako nitko ne može 
vidjeti Boga a da ne umre (Post 16, 13; Suci 6, 22-3). To je 
stari savez u kojemu je Bog strašan i kad nastupa blago. Tek 
je utjelovljenjem Sina Božjega naš odnos prema Bogu 
drukčiji. 

Na Božje pitanje, zašto se tu krije, prorok se tuži kako 
je uzaludno bilo njegovo revnovanje za pravoga Boga: idolo- 
poklonci nisu samo napustili Božji savez i porušili njegove 
žrtvenike nego su i poubijali njegove proroke. U svojoj malo- 
dušnosti Ilija pretjerava da je ostao sam i da još njega traže 
da ga ubiju. Malo dalje (r. 19) Gospodin tvrdi da u Izraelu 
ima sedam tisuća onih koji se nisu klanjali Baalu i to je 
moralo Iliju utješiti i ohrabriti. U dokaz da će se sam Bog 
pobrinuti za one koji su mu ostali vjerni naređuje Iliji neka 
za aramskog kralja pomaže Hazaela, a za izraelskog kralja 
Jehuu. Prema tome već je naviješten skori svršetak prevr- 
tljivog Ahaza i njegove opake žene. A da Ilija ne misli da će 
s njim sve svršiti, još mu naredi da za proroka pomaže Eli- 
zeja kao svoga namjesnika i nasljednika. Bog dopušta da na 
čovjeka dođe tjeskoba, ali u njoj ne ostavlja onoga koji se 
k njemu utječe. 

Drugi dio ps 26. a naročito pripjev i zadnji redak izra- 
žavaju raspoloženje Ilije prije i poslije doživljene teofanije. 
»Crkva, hodočasnica na zemlji, neprestano traži Božje i Kri- 
stovo lice. Duh Sveti je potiče i vodi u tome traženju između 
borbi i progonstava što ih ona mora ovdje podnositi. Najveća 
se čežnja Crkve odnosi na blaženo gledanje u nebu kad se 
bude Gospodin pokazao i »tada ćemo mu biti slični, jer ćemo 
ga vidjeti onakva kakav jest« (1 Iv 3, 2). Dotle vjera pomaže 
Crkvi da Kristovo lice prepozna u Svetom pismu, u slavljenju 
liturgije, u siromasima i u pogonjenima« (Rinaudo). 


Ev. Mt 5, 27-32: Svaki koji s požudom pogleda ženu već je 
u svom srcu s njom učinio preljub. (str. 4) 


Poslije pete Isus usavršuje šestu Božju zapovijed. Kao 
što bi mnogi željeli da je nema i ponašaju se kao da je nema 
tako ima i onih koji bi htjeli biti Isusovi a u isto mu vrijeme 
barem svojim životom zamjeraju što traži toliku čistoću srca. 
U stvari ne treba imati mnogo Božjega duha da uvidimo 
kako Isusov zahtjev posve odgovara cjelokupnom Božjem 
planu stvaranja i čovjekova otkupljenja. S prvoga je stano- 
višta odmah jasno kako je ovim usavršenjem Gospodin u tom 
pogledu posve izjednačio muža i ženu. Božja je zapovijed jed- 
nako vrijedila za muško i žensko: Ne čini preljuba, ali su 
pismoznanci davali daleko veću slobodu muževima nego žena- 
ma kao što se vidi malo dalje u 5, 31-2. U Kristovo se vrijeme 
većina Židova u praksi držala Hilelove škole prema kojoj je 
muž mogao otpustiti zakonitu ženu i uzeti drugu i iz naj- 
manjeg uzroka. Malo kasnije se došlo dotle da je to mogao 
učiniti i onda kad mu se neka druga žena više svidjela nego 
zakonita. A to znači ne samo degradaciju ženskoga spola nego 
i rušenje obitelji kako ju je Bog zamislio i ustanovio. To su 
iskusile ne samo nebrojene obitelji nego i mnogi narodi koje 
je seksualni razvrat doveo na rub propasti i nestanka. 

Krist spašava ljudsko dostojanstvo time što upravo muški- 
ma — a isto dakako vrijedi i za ženske — zabranjuje tjelesnu 
hotimičnu požudu u srcu koja se ispoljuje požudnim pogledom 
i vodi u preljub. Svakoga pamet uči da je važnije i lakše 
liječiti uzrok nego posljedicu pa stoga Isus iraži čisto srce, 
inače »iz srca izlaze zle misli, ubojstva, preljubi, bludnost.. .« 
(15, 19). Tko to posluša, neće ni osjetiti oštrinu Isusova zah- 


tjeva da čovjek mora žrtvovati i ono što mu je drago kao 


oko i potrebno kao ruka ako bi ga to ometalo da sačuva 
ljudsko dostojanstvo i osigura svoje vječno spasenje. »Posebno 
su spomenuti oko i ruka, jer se čini da su to posebno pri- 
kladna sredstva za navođenje na taj grijeh. Oko koje okolo 

požudno gleda i pohotno očijuka; ruka koja se pruža da 
dohvati i zaposjedne zabranjen predmet — kao preljubnik 
tuđu ženu. Nisu udovi zli ili čak cijelo tijelo, kao što se često 
mislilo u nekršćanskom preziru materije! Ali oni mogu biti 
sredstva zla, sluge naslade« (Trilling). Preljubnik ne griješi 
pred Bogom i pred ljudima samo zbog sebe i za se, nego se 
iz r. 32. vidi da je u slučaju otpusta zakonite žene i sukrivac 
eventualnih njezinih kasnijih grijeha. Iz Isusova je usavršenja 
šeste zapovijedi jasno kamo ide onaj koji je ne poštuje u 
onom smislu u kojem ju je Bog dao za dobro čovjeka, obitelji 
kao temeljne stanice i cijele ljudske zajednice. 

Gore je namjerno spomenut i Božji plan otkupljenja iz 
kojega ne smijemo isključiti ni to područje. Te nas Isusove 
riječi naime »stavljaju pred: ili-ili. Onoga koji je pošteno i 
iskreno pristao na Božju volju i na evanđelje te riječi ne pri- 
tišću nego oslobađaju. Postoji samo jedan jedini put. A nismo 
upućeni na vlastite slabe snage, nego sam Bog u nama izvodi 
da hoćemo i izvršimo« (Trilling). Od poplave se nemorala 
može očuvati samo onaj koji prihvati Kristovu nauku i služi 
se sredstvima koja nam je on pribavio i ostavio. Kršćanski 
nam je ideal zacrtao Pavao: »Ili zar ne znate da je vaše tijelo 
bram Duha Svetoga, koji stanuje u vama i koji vam je dan 
od Boga? Ne znate li da ne pripadate samo sebi jer ste 
> us Proslavite dakle Boga svojim tijelom!« (1 Kor 6, 

-20). 


SUBOTA 
God. I 


1. č.2 Kor 5, 14-21: Njega koji je bio bez ikakva grijeha učini 
mjesto nas grijehom. (str. 154) 


P. p. 102, 1-2. 3-4. 8-9. 11-12 (str. 548) 
P. Milosrdan i milostiv je Gospodin. 


Ovaj je odlomak dobro došao da se još jače utvrdi kršćan- 
ski stav na temelju jučerašnjega evanđeoskog teksta za tako 
važno područje ljudskoga života. Kako u prvoj tako i u drugoj 
poslanici Pavao uči da mi ne pripadamo sebi, da nismo svoji 
nego Kristovi. Ta se naša kristovska opstojnost temelji na 
našoj vezi s Kristom koji je umro za sve nas i mjesto sviju nas. 
Apostol je opet došao na tu misao braneći pred Korinćanima 
svoje apostolsko poslanje i u vezi s time iznoseći teologiju 
toga poslanja, kao što ponovno i ponovno čini u ovoj poslanici 

s raznih gledišta. Pavlovi su protivnici u Korintu znali o njemu 
reći i to da je kao »izvan sebe« pa je i u tome doživio isto što 
i njegov Gospodin (Mk 3, 21). Apostol toga ne niječe nego 
tvrdi: kad izgleda »izvan sebe«, to je radi Boga, a kad je 
»zdrave pameti«, to je radi vjernika. Tu mu dolazi na usta 
često citirana izjava: »Caritas Christi urget nos«, što znači da 
je Kristova ljubav njim ne samo potpuno ovladala nego i da 


mu ne da mira (Krizostom), da je dakle silno aktivna u njemu ' 


a po njemu i izvan njega. A što apostola najviše podsjeća na 
Kristovu ljubav? Kristova smrt. Ta sam je kazao: »Nitko ne- 
ma veće ljubavi od ove: položiti vlastiti život za svoje prija- 
telje« (Iv 15, 13). Krist na križu — to je ljubav koja je Pavla 
osvojila; to je snaga koja ga tjera na neprestani apostolat! 

No Pavao nije samo oduševljeni apostol nego i duboki teo- 
log pa Božjim očima u propetome Kristu gleda sve ljude. Nje- 
gova je smrt otkupila sav ljudski rod, jer je Krist umro mjesto 
svih ljudi. Grčki izraz »hypćr« neki prevodi »za«, drugi »mje- 
sto«. Jedni su i drugi u pravu, kao što imaju pravo oni (većina 
katolika) koji i u tom izrazu nalaze potvrdu za svoju tezu o 
Kristovoj satisfakciji za nas kao i drugi (većinom protestanti) 
za svoju tezu o Kristovoj supstituciji mjesto nas, Naše je otku- 
pljenje (RBT) velika tajna Božje pravde i ljubavi u koju mi 
ne možemo prodrijeti, ali možemo sa zahvalnošću nekako mi- 
sliti da je Isus mjesto nas (supstitucijom) Ocu za nas dao pot- 
punu zadovoljštinu (satisfakciju). Jedna je i druga činjenica 
posljedica Kristova utjelovljenja i njegove uzajamne poveza- 
nosti (solidarnosti) s nama. Pri svršetku su današnjeg odlomka, 
o čijem smo drugom dijelu govorili 4. C. koriz. nedjelje (II 
105) Pavlove riječi da je Otac Isusa koji je bez ikakva grijeha 
učinio mjesto nas grijehom. Crkveni oci neprestano ističu da 
je Isus morao postati ono što smo mi kako bi učinio da mi po- 
stanemo što je on. Krist se utjelovio kako bi se otkupljenje 
izvelo po jednom čovjeku kao što je i grijeh došao po jednom 
čovjeku. Uz to: Krist kao Otkupitelj u sebi kao Glavi obuhvaća 
(rekapitulira) cijeli ljudski rod. Sve se te misli temelje na Pa- 
vlovoj teologiji posebno ovog teksta (Prat). 

Kad Pavao dodaje (r. 16) da mi od sada ne poznajemo ni- 
koga po tijelu, te riječi možemo povezati s jučerašnjim evan- 
čeoskim odlomkom. Mi smo i tijelo, i ono je od Boga, ali jao 
ako ono prevagne nad duhom pa duh otkaže poslušnost Bogu! 
To je pobuna protiv činjenice da mi zapravo nismo svoji. A to 
zaista nismo, jer smo stvoreni i, još više, jer smo otkupljeni. 
Ako mislimo da smo Boga malo stajali kad nas je stvorio, to 
nikako ne možemo reći za način kojim nas je otkupio. Neka 
dakle uzvratna ljubav prema Otkupitelju na križu i nas prožme 
i tjera na dobra djela! U tom mu smislu pjevajmo nekoliko 

oduševljenih redaka ps 102, koji je čitav divan himan Stvori- 
telju i Otkupitelju. Spada u onih pet šest (18, 22, 32, 383, 97, 
102, 118) koje novi Misal najviše upotrebljava kao pripjevne 
psalme, svaki preko 20 puta. 


God. II 
1. č. 1 Kr 19, 19-21: Ustade Elizej i pođe za Ilijom. (str. 291) 


P. p. 15, 1-2a i 5. 7-8. 9-10 (str. 479) 
P. Ti si, Gospodine, dio moje baštine. 


Od triju naredbi koje je Bog dao Iliji u viđenju na Ho- 
rebu prorok je najprije izvršio treću: pobrinuo se za svoga 
pomoćnika i nasljednika Elizeja. Prve dvije nije ni izvršio sam 
nego po Elizeju (2 Kr 8-9). Sve tri Božje naredbe skupa zapra- 
vo su tvorile »program jednog političkog prevrata. Hasael i 
Jehu su (prema Ahazu) usurpatori koji će uz očitu podršku 
proroka te uz primjenu sile i ubojstva preuzeti vlast (1 Kr 19, 
9-18; 2 Kr 8, 7-15; 9 i 10)« (Krinetzki). Ilija je našao Elizeja 
gdje ore. Bio je sin bogate obitelji budući da je oranje svoga 
polja obavljao ili nadgledao s dvanaest pari volova. Seljaku je 
i jedan vol blago. Prorok nije oklijevao nego prođe mimo imu- 
ćnog mladića i na nj baci svoj proročki plašt od kozje dlake. 
Kao da se drugo njega više ne tiče Ilija proslijedi svojim pu- 
tem, ali se Elizej brzo osvijestio i shvatio o čemu se radi: 
pozvan je za proroka. Nije se usprotivio nego je potrčao za 
Ilijom s molbom da ga pusti da pozdravi oca i majku pa će 
spremno za njim. Ilija mu udovolji, ali ga retoričkim pitanjem 
upozori na važnost njegova novog zvanja. Tu imamo više sli- 
čnosti s pozivima koje je kasnije Krist upravljao svojim apo- 
stolima i sljedbenicima. Kad zove Bog, sam ili po drugome. 
čovjek se mora odazvati. 


Ovo je mjesto dragocjeno za upoznavanje kako je u iza- 
branom narodu netko postajao prorok (RBT). Bogatom se sinu, 
koji je još imao žive roditelje, bilo teže odreći svega i započeti 
nestalnim i siromašnim životom često progonjenih proroka. 
Ipak je, valjda i u znak zahvalnosti prema Bogu, svojim lju- 
dima priredio oproštajni ručak. Dva su vola svršila na ražnju 
(Garofalo), a ispekla su se na zapaljenom jarmu i na tada još 
svuda upotrebljavanom drvenom plugu. Elizejev nas postupak 
podsjeća na prve apostole koji su ostavljali mreže i sve te išli 
za Isusom (Mk 1, 18-20). Biblija još spominje da je novoime- 
novani prorok otišao za Ilijom da ga poslužuje. Slabo Bogu 
služi onaj tko nije pripravan služiti i ljudima. Ništa nije teško 
onome koji Boga dobiva za svoju baštinu o čemu pjeva ps 15. 

S njim se nebrojeno ljudi posvetilo Bogu, a ovdje treba da 
svakoga vjernika raspoloži za radosno pristupanje k oltaru. 
Onda će se i uvjeriti da mu je u služenju Bogu i ljudima uvijek 
pred očima Bog kao cilj a s desne strane kao svemogući po- 
moćnik. Psalmist ne zaboravlja da nas podsjeti i na prekogro- 
bnu nagradu. 


Ev. Mt 5, 33-37: Ja vam kažem: Ne kunite se nikako! (str. 4) 


Po treći se put Isus poziva na jednu zapovijed SZ-a da je 
usavrši i da nas sve pouči kako u svojem svakidašnjem životu 
moramo mjeriti riječi. Radi se o zakletvi kojom čovjek priziva 
samoga Boga za svjedoka da govori istinu. U Lev 19, 12 bilo 
je zabranjeno krivo se kleti, a Gospodin odmah dodaje i zapo- 
vijed o izvršavanju obećanja što ga je netko dao Bogu ili pred 
Bogom. U oba se slučaja radi o svetom i istinitom Bogu kojega 
čovjek mora u svakoj prigodi štovati kao Boga. Isusu ipak nije 
samo do toga da se čuvamo takvih grijeha i propusta, dakle 
ne samo da izbjegavamo zlo. Njegov »učenik mora podržavati 
bliži i osobniji odnos prema Bogu. Netko može mučno vršiti 
obje zapovijedi, a ipak vrijeđati Božju svetost. To su činili 
rabini i farizeji sa svojim često cjepidlačenim obrazloženji- 
ma. Stoga najprije strogo kaže: »Ne kunite se nikako!« Jer 
zaklinjanje kakvo je tada bilo običajno pokazivalo je pomanj- 
kanje u strahopoštivanju pred Bogom. Oni doista kažu: Božje 
se ime ne smije izgovoriti, niti ga upotrebljavati kod zakletve 
i zaklinjanja, jer je Božje ime sveto. Ali ga možemo opisati pa 
se zakleti nebom ili Jeruzalemom — i kod toga jednako misliti 
na Boga. Na taj su tek način bila otvorena sva vrata zloupo- 
trebljavanju i površnosti. Isus kao da prstom pokazuje na taj 
skok u shvaćanju, na to cjepidlačno rukovanje s božanskim 
predmetima .. .« (Trilling). 

Isus zabranjuje kleti se nebom, zemljom i Jeruzalemom 
navodeći uvijek i razlog zašto se to ne smije. Njegove razloge 
opravdavaju toliki biblijski tekstovi: npr. za nebo i zemlju 
Iz 66, 1-2; za Jeruzalem ps 47, 2-3. »Zadnji je primjer pun 
humora. Predočimo sebi živahnog južnjaka koji uvelike gesti- 
kulira i vrteći očima hoće da drugoga uvjeri kako je istinito 
ono što govori, ili kako je jeftino ono što nudi. Drugi mu ne 
vjeruje i predbacuje mu da želi previše zaraditi. Tada se onaj 
kune i preklinje: »Tako mi glave!« Čemu sve to? — kaže Isus. 
Za neku malenu stvar nudiš svoju glavu kao cijenu da govoriš 
istinu. A zapravo ne možeš ni jedan jedini svoj vlas učiniti bi- 
jelim ili crnim, tj. svoju dob zaustaviti ili promjeniti. I ta 
Isusova riječ zapanjuje svojom jednostavnošću te poput tolikih 
drugih krije u sebi duboki smisao. Iza te izreke krije se velika 


. 

istina: Bog je gospodar tvoga života, i sve su vlasi na tvojoj 
glavi izbrojene (10, 30). On te je učinio onakvim kakav si. Kako 
možeš polagati kao zalog nešto što nije tvoje? — Ne služimo 
li se brzo i često jakim izrazima kao »života mi«, »duše mi«, 
a da niti ne mislimo što time kažemo? Naše govorenje mora 
biti tako jednostavno i istinito da ne trebamo tih hvastavih 
dodataka«. 


Na kraju Isus nam daje konkretnu uputu da svoj govor 
potvrdimo jednostavnim »da« ili zaniječemo isto tako jedno- 
stavnim »ne«, i dakako da to odgovara istini. »To vrijedi prije 
svega pred Bogom, ali i pred ljudima. Jer svaki je od nas 
uvijek samo jedan i uvijek isti. Tko je pred Bogom iskren i 
istinit, taj će takav biti i pred ljudima. Isus naime neće da 
pruži samo jedno etično pravilo, jedno mjerilo za ljudski 
ispravno vladanje. To bi ostalo zatvoreno u svjetovnom mišlje- 
nju koje čovjek može postići sam po sebi i do kojeg može doći 
i plemeniti poganin. A kod Isusa se ne radi ni o kakvom hu- 
manizmu. Isusova riječ uvijek dolazi od Boga i vodi Bogu«. 
Jasno je to i iz riječi kojima Gospodin završava taj odlomak 
svojega govora na gori. Prema njemu je sve što je u našem 
govorenju više od potvrdne ili niječne riječi zapravo od zloga, 
od sotone. Više ili manje, na jedan ili na drugi način, on ima 
uvijek kod toga svoje prste. Ako mi to redovito ne vidimo, vidi 
Isus. I upozorio nas. Jer svaka i najmanja laž u krajnjoj liniji 
dolazi od oca laži (Iv 8, 44). A i Jakov (5, 13) piše da bismo za 
sve što je više od »da« ili »ne« mogli biti suđeni, a to znači od 
Boga. Samo se po sebi razumije da Isus nije time mislio reći 
da ne smijemo ništa drugo govoriti nego »da« ili »ne«, jer nije 
ni on tako postupao. Njegova riječ znači: u svojem »da« ili 
»ne« ne smijemo dodavati ni najmanje zakletve s Bogom ili 
Božjim stvarima. 

XI NEDJELJA 


GOD. A 


1. č. Izl 19, 2-6a: Vi ćete mi biti kraljevstvo svećenika, narod 
svet. (str. 58) 


P. p. 99, 2. 3. 5 (str. 546) 
P. Njegov smo narod i ovce paše njegove. 


Glavnu misao današnje nedjelje najljepše iznosi molitva 
poslije pričesti: »Kao što ova sveta pričest, koju smo primili, 
označuje sjedinjenje vjernika u Tebi, Gospodine, tako neka 
u tvojoj Crkvi izvede učinak jedinstva«. Misna nas čitanja 
žele pripraviti na shvaćanje euharistije kako ga je istakla 
Uputa od 25-V-1967 u t. 18: »U svetkovanju euharistije neka 
se razvije takav osjećaj zajedništva da se svatko osjeti sjedi- 
njen s braćom u zajedništvu mjesne i opće Crkve, dapače, na 
neki način, sa svim ljudima.« Taj osjećaj, ako pravilno shva- 
timo, neće umanjiti nego umnožiti našu osobnu povezanosi 
s Kristom kakvu nam on pruža i povećava u svakoj našoj pri- 
česti. Krist i Crkva žele da se po euharistiji ne povezujemo 
samo s Isusom nego po njemu da promičemo i sve veće sjedi- 
njenje među sobom. Tko to ne bi htio shvatiti i oko toga 
ozbiljno i ustrajno nastojati, taj bi uz ne znam koliku svoju 
osobnu svetost zanemario jedan glavni vid euharistijskog 
otajstva kako ga je zamislio Krist i kako naučava Crkva (II 
vat. sabor, C 3; B 47, gdje su u hrv. prijevodu »Kršć. sada- 
šnjosti« ispale poznate Augustinove riječi). Čovjek je po na- 
ravi društveno biće, a po svojem nadnaravnom određenju u 
biti član zajednice, Crkve. 

Bog je u sebi okupljenu zajednicu htio imati već u SZ-u. 
To je naglašeno odmah na početku sklapanja saveza između 
Boga i izraelskog naroda pod gorom Sinaj. U r. 4. Gospodin 
lijepom slikom, koja je kasnije u Pnz 32, 11 još više razra- 
đena, tvrdi da je k sebi doveo sav narod kao takav. Tu su se 
stotine tisuća pojedinaca osjećale kao jedna cjelina, kao jedan 
narod. Između svih drugih naroda samo je njih, sav narod a 
ne pojedince, izabrao da mu budu predraga svojina. Sve što 
je na svijetu Božje je stvorenje i prema tome njegov posjed, 
ali on je sazvao (hebrejski: kahal, grčki: ekklesia = od ne- 
koga sazvana posebna zajednica) i odredio da njegov izabrani 
narod tvori sasvim posebno kraljevstvo svećenika. Sve religije 


poznaju i određuju da neki odabranici zastupaju sav narod 


pred njegovim božanstvom, dotično da u ime božanstva govore 
narodu. Tu je ulogu kod Izraelaca imalo Levijevo pleme, ali 

uz to sav je narod imao biti svećenički: odijeljen od drugih 
naroda i posve u službi pravom Bogu. »Narod svet« upravo to 
znači u SZ-u: izdvojen od drugih naroda (RBT 1315). 


Koliko su se tome veselili starozavjetni pravednici, poka- 
zuju mnoge njihove pjesme pa i današnji kratki ps 99. S puno 
više nutarnjeg zadovoljstva i trajne zahvalnosti moramo mi 
ponavljati taj pripjev. Božji smo jer nas je on stvorio, a još 
neprispodobivo više jer nas je Dobar pastir iznio u svoje stado 
i po svojoj se Crkvi brine da sve njegove ovce imaju dvostruku 
(s dva stola) obilatu duhovnu hranu. Ako nas vodi jedna te 
ista Kristova nauka i ako nas hrani »samo jedan kruh, mi svi 
smo jedno tijelo« (1 Kor 10, 17). 


2. č. Rim 5, 6-11: Ako smo izmireni s Bogom smrću njegova 
Sina, mnogo ćemo se sigurnije spasiti njegovim životom. 
(str. 130) 


Poslanica Rimljanima je rasprava o vjeri kojom jedinom 
postajemo pred Bogom pravedni i Bogu dragi. Poslije nego je 
to Pavao pokazao najprije na primjeru Abrahama (gl. 4), koji 
još nije znao za Krista ali je imao izravnu Božju objavu, pre- 
lazi na našu vjeru u Kristu po kojemu nam se Bog približio 
i pomirio nas sa sobom. U prvih pet redaka navodi lijepom 
povezanošću sve tri bogoslovske kreposti koje nam kao miraz 
donosi naše sjedinjenje s Isusom. Spominjući ljubav koju je 
Otac po Duhu Svetom izlio u naša srca, kao da se apostol boji 
da ne bi tko pomislio da je to izvedeno bez Krista, pa nam 
odmah stavlja pred oči Krista na križu. Samo njegovoj otku- 
piteljskoj smrti imamo zahvaliti da više nismo bez Boga, da 
smo oslobođeni od grijeha i tako pomireni s Bogom. »Pomire- 
nje je proizvela smrt Sina Božjega. Inicijativa pomirenja do- 
lazi od Boga (posredovanjem Krista) i kao što zapravo ne po- 
stoji savez između Boga i čovjeka, nego se pod savezom radije 
misli na velikodušno Božje raspoloženje koje čovjeka prihvaća 
u svoje prijateljstvo, tako za pomirenje djeluje samo Bog: 
»Sigurno da Bog bijaše onaj koji je u Kristu svijet pomirio sa 
sobom« (2 Kor 5, 19)« (Cerfaux), 

Da se to ne bi krivo shvatilo, imamo i druge Pavlove 
tekstove na temelju kojih piše Prat: »Bog je uvijek onaj koji 
pomiruje, a čovjek onaj koji biva pomiren. Iz toga nikako ne 
slijedi da je pomirenje jednostrano, nego taj način govora, si- 
gurno namjeran, pokazuje da inicijativa dolazi od Boga, da 
čovjek nema sredstava kojima bi to mogao postići, da on dakle 
ne može ponuditi mir nego ga primiti. U stvari pomirenje si- 
lazi od Boga k čovjeku, a ne diže se od čovjeka k Bogu«. To 
nam je pomirenje Bog ponudio »u pravo vrijeme«, kad je došlo 

od Boga određeno vrijeme (Gal 4, 4), po smrti svoga Sina na 
križu. Najveći dokaz svoje ljubavi pružio nam je dok smo bili 
grješnici, što ne bi nitko učinio budući da teško tko umire i za 
pravednika. Uz to je Kristova otkupiteljska smrt samo početak 
svega onoga što nam Bog daje po svome Sinu. Što nam još 
daje? Pavao to ovdje ne nabraja nego emfatično kliče: Kad 
nas je njegova krv, njegova smrt izmirila s Bogom dok smo 
još bili Božji neprijatelji, sada kad smo već s njim izmireni, 
mnogo ćemo se sigurnije spasiti Kristovim životom koji on 
provodi kod Oca kao naša Glava, dakle i za nas. 

Prema tome su sva sredstva našega spasenja, sakramenti i 
sve milosti koje Bog daje jedino po Kristu, plod Kristove 
smrti i ujedno, ili u pravom smislu još dalje, proizlaze iz Kri- 
stova proslavljenog života. »Njegova smrt izražava negativnu 
stranu, a njegov život pozitivnu stranu otkupljenja (usp. Rim 
4, 23)«. Tako Prat koji ovako zaključuje svoje razlaganje Pa- 
vlova 9. i 10. retka: Ako uzmemo sve zajedno ono »sigurno« 
znači a fortiori (to više), što apostol predočuje ovim izrazima: 
mjesto grješnika ima neprijatelje, mjesto opravdanih ima po- 
mirene, mjesto bježanja od Božje srdžbe ima spasenje, mjesto 
Kristove smrti kao garancije za oproštenje ima njegov život 
kao zalog vječnoga života. Kristov dakle život, tj. sadašnje i 
od uskrsnuća njegovo vječno stanje, te na temelju toga njegov 
trajni odnos prema nama ima još veću simboličnu (znakovnu) 


vrijednost od samoga čina njegove smrti. — Kad je to tako, 


što preostaje drugo nego da nas Pavao ponovno (r. 3 i 11) po- 
zove da se tim stanjem ponosimo u Bogu po našem Gospodinu 
Isusu Kristu. 


Ev. Mt 9, 36-10, 8: Pozove k sebi dvanaest učenika te ih posla. 
(str. 8) 


Današnje evanđelje traži da smo 1. čitanje razmotrili u 
gornjem smislu. Isus hoće da na mnogo savršeniji način, s ne- 
prispodobivo jačim sredstvima i s daleko jasnijom svrhom nego 
u SZ-u sazove, okupi i opremi svoju Crkvu. Vezu između nje- 
ga i svih njegovih pokoljenja do svršetka svijeta tvorit će zao- 
kružena skupina koju je on u današnjem odlomku poslao k 
Izraelcima, a prije svoga odlaska na nebo poslat će ih svim 
narodima po čitavom svijetu (28, 19). Na ono prvo poslanje 
apostola potaklo ga je više nego žalosno stanje izabranog na- 
roda. Gospodin je obilazio sve gradove i sela po Galileji i dr- 
žeći se rabinskog običaja svake subote propovijedao svoju 
nauku po sinagogama. Kao dokaz njezine istinitosti i iz milo- 
srđa liječio je sve bolesnike koje su mu dovodili ili donosili. 
No više od tih tjelesnih bolesti Isusa je boljelo u srcu duhovno 

stanje običnih židovskih vjernika, Bili su kao ovce bez pastira, 
jer su, kako je predvidio Ezekiel (34, 2), pastiri pasli sebe a ne 
povjerene im ovce. Isus se u razgovoru s učenicima poslužio 
još jednom usporedbom iz seljačkog života. Bilo je očito da bi 
žeteoci imali obilato što žeti kad bi ih bilo, ali nažalost njih 
je malo. Ne preostaje drugo nego moliti Boga da potrebne že- 
teoce nađe, pozove i pošalje. To može učiniti samo Bog, jer 
je žetva njegova. 

Međutim, tu je Pastir koji će ih odmah pozvati k sebi, dati 
im potrebne upute i ovlasti pa ih poslati u žetvu. Dvanaest 
apostola već tvori odabrani zbor koji posve pripada Isusu. Na 
čelu mu je Šimun Petar pa slijede drugi, po imenu i po kasni- 
jem životu manje poznati, ali svima je dao ovlast da čine ono 
što je on činio. »Jedno je od strašnih tajni povijesti da im je 
pripadao i Juda. Blizu jedna uz drugu leže granice između 
Božjega kraljevstva i sotonina područja. Izdajica iz najužeg 
kruga postao je sredstvo zloga! Isus se izručio tim ljudima koje 
je odlikovao tako visokim poslanjem, a time se izložio i stra- 
šnoj mogućnosti da ga jedan od njih preda u smrt... Prema 
Božjoj odluci spasenje je poganima imalo doći od Židova. Tako 
je sam Isus shvaćao svoje poslanje i, kako se vidi iz evanđelja, 
strogo ga se držao: »Ja sam poslan samo k izgubljenim ovca- 
ma doma Izraelova« (15, 24). To je ograničenje možda osjećao 
teškim, ali i taj posluh spada u »poništenje« Sina Božjega ko- 
jim smo mi otkupljeni. — U svemu apostolskom i dušobrižnom 
trudu treba imati pred očima: Nije važno mnoštvo poslova ni 
veličina područja nego da radimo ono što je volja Božja — 
na uskom području koje on odredi« (Trilling). 

Na svojem tadašnjem putu apostoli su činili čudesa za 
koja ih je Isus ovlastio. O tim istim njihovim čudesima poslije 
Isusova uzašašća pripovijedaju nam Djela apostolska. A sve 
su to Isusovi poslanici morali obavljati badava, jednostavno iz 
razloga što su sve svoje ovlasti primili badava, bez ikakvih 
svojih zasluga. Bog će se preko svojih vjernika već pobrinuti 
za njihovo uzdržavanje koje radnik na Božjoj njivi zaslužuje 
(r. 10). Od propovijedanja badava ovisan je njegov uspjeh 
mnogo više nego što običan čovjek vidi i misli. Ima ih i u naše 
vrijeme koji tako postupaju. Jedna se zajednica naših redo- 
vnica divi redovniku drugog reda koji im daleko preko mora 
dolazi da drži egzortu, ali nikad ništa neće da uzme nego samo 
putni trošak. Ali treba se diviti i njegovu starješini koji od 
dotičnoga ne traži da uzima nagradu za svoj trud. Dakle, ima 
još takvih! 

GOD. B 
1. č. Ez 17, 22-24: Nisko drvo uzvisujem. (str. 838) 


P. p. 91, 2-3. 13-14. 15-16 (str. 541-2) 
P. Dobro je slaviti Gospodina. 


Tko pogleda glavnu misao ove nedjelje u god. A, odmah 
će uvidjeti da se ona nastavlja i u ovoj godini. Čitanje naime 
iz SZ-a i evanđelje govore o Božjem kraljevstvu na zemlji, 
o Crkvi. Samo najbolji poznavaoci Biblije mogli su za uvod 
Isusovoj usporedbi o gorušičnom sjemenu naći ovako prikla- 
dan tekst kao što su ta tri retka iz knjige proroka Ezekiela, 
Poznato je da on u svojim viđenjima i maštanjima donosi ču- 
dne slike i usporedbe. U gl. 17. prorok gleda kako se dva velika 
orla, babilonski i egipatski kralj, poigravaju sa slabašnim 
izraelskim kraljem Jojakinom i njegovim nasljednikom Sidki- 
jom. Oni su kao grančica u kljunu tih silnih orlova koji s njime 
čine što hoće i konačno izabrani narod svršava u babilonskom 
sužanjstvu. No onda u današnjem tekstu Bog naviješta kako 
će on sam s vrha velikoga cedra odlomiti grančicu i posaditi je 
na najvišoj izraelskoj gori. Budući da će to učiniti sam Gospo- 
din, ta će se grančica silno razgranati i donijet će veliki plod. 
To se ispunilo kad je Božji Sin s debla Davidova roda uzeo 
ljudsko tijelo i osnovao na zemlji svoju Crkvu. Ispočetka je 
bila malena, ali se brzo proširila po svim tada poznatim ze- 
mljama svijeta. S otkrićem pak novih zemalja i tamo je odmah 
pružila svoje grane i svuda donosila mnogo ploda. Nema na- 
roda koji nije osjetio blagodat kršćanstva na svim poljima 
svoga života, bilo izravno bilo preko drugih. 

U Ezekieleovoj su prispodobi svi narodi spomenuti pod 
zajedničkim nazivom poljskog drveća. Svi se oni dive cedru- 
-Crkvi i znaju da ju je Bog zasadio te da se s njom nitko ne 
može mjeriti. U čemu je prema proroku njezina veličina? U 
njezinoj neuglednoj vanjštini. Druga se drveta ponose svojom 
visinom i zelenilom, mnoga zemaljska kraljevstva i vlasti na- 
stupaju oholo i gordo. Crkva im se čini kao nisko i suho drvo 
koje bi oni izvana najradije uklonili da se oni sami šire još 
bahatije. No nije važno što misle ljudi, jer Bog upravlja sudbi- 
nom svijeta: on visoko drvo ponizuje, a nisko uzvisuje; zeleno 
drvo suši, a suhom drvetu daje da rodi. Na kolikim se kra- 
ljevstvima to dosada pokazalo u povijesti Crkve kroz dvije 
tisuće godina? Ono što vrijedi za čitavu Crkvu, to vrijedi i za 
pojedinu dušu. Tek će se u vječnosti vidjeti kako mnogo pred 
Bogom znače duše koje su suvremenici držali nevrijednima. 
Pred par godina je proglašena blaženom benediktinka konversa 

Fortunata koju su njezine sestre u samostanu Veroli skoro kroz 
čitav njezin dugi život držale manje vrijednom od drugih. I u 
Lisueux-u je malo tko slutio koje blago imaju u Tereziji od 
Djeteta Isusa. Taj je postupak osjetila i na svoj način opjevala 
i sama Majka Božja u svojoj pjesmi Veliča (Lk 1, 48-53). Crk- 
vena liturgija odavna primjenjuje drugi dio ps 91. na razne 
naše svece koje uspoređujemo s palmama i cedrima koji zasa- 
đeni u Gospodnjem domu donose sočne i uvijek svježe plodo- 
ve. Što smeta da ja budem takav? 


2, č. 2 Kor 5, 6-10: Trsimo se da mu — bilo useljeni, bilo ise- 
ljeni — omilimo. (str. 154) 


Poslije nego je Pavao rekao Korinćanima kako je čvrsta 
i djelotvorna njegova nada u uskrsnuće i u vječni život, u četiri 
retka koja se nalaze između čitanja prošle i ove nedjelje izra- 
žava svoju želju i molitvu da prijeđe u nebeski stan. Ne bi bio 
uvjerljiv apostol koji bi propovijedao o nebeskom kraljevstvu, 
a sam ne bi pokazivao živu želju za nebom. »Ljudi se spotiču 
na bogatom svećeniku koji govori o vječnim Božjim dobrima, 
ali koji u svojem životu ipak pokazuje da je i njemu draži 
vrabac u ruci nego onaj daleki golub na krovu« (Kurt, Đakov. 
vjesnik, 1970, 202). Kod Pavla ta čežnja za nebom nije životna 
dosada, još manje lijenost duha, niti nestrpljivost ili malodu- 
šnost u trpljenju. On je uvjeren i piše (r. 5) da ga na to pobu- 
đuje sam Bog. Novom slikom prikazuje da živjeti na zemlji 
znači biti daleko od Krista i nalaziti se u tuđini. Naprotiv, 
smrt nas vodi u domovinu k našem Gospodinu. Dakako, i na 
zemlji smo mi kršćani s Kristom i u Kristu (2, 14; 18, 4), ali 
ovdje hodamo u vjeri, ne u gledanju. »Sad vidimo u ogledalu, 
nejasno, a onda ćemo licem u lice« (1 Kor 13, 12). Budući da 
je apostol pun pouzdanja da ga čeka vječno uživanje, izjav- 
ljuje da bi se najradije iselio iz tijela i uselio se k Gospodinu. 

Ta kršćanska nada i čežnja za nebom nije pusto čavrljanje 
ni sanjarenje, nego poticaj koji oblikuje naš život i tjera nas 
na svagdašnje poslove i dužnosti. Samo onaj koji neprestano 
vrši Božju volju može računati da je Bogu drag, inače neće 
proći glatko na Kristovu sudu. Značajno je da i Pavao govori 
o Kristu kao Sucu. Starozavjetna je objava konačan sud (RBT) 
o našem životu pripisivala Bogu, a tako se zna izraziti i Pavao 
(Rim 3, 6). U NZ-u je Isus sam sebe predstavio kao Suca (Mt 
25, 31), a i apostol ovdje spominje samo Kristovo sudište. U 
poslanici Rimljanima piše (2, 16) da će Bog suditi ljudske tajne 
po Isusu Kristu; Ivan je zapisao riječi samoga Spasitelja: »Otac 
ne sudi nikomu, već je sav sud dao Sinu« (5, 22). Zbog 
naših neposrednih veza s Kristom nepokolebljivo je naše 


148 — XI nedjelja B 


pouzdanje u njegovo milosrđe, ali ipak Pavao i ovdje ističe da 
će na kraju svatko dobiti kako je zaslužio, kako je zaradio 
dok se nalazio u tijelu. Vječno će uživanje dakle biti naša 
zarada i još više Božja nagrada, jer je svako dobro djelo plod 
Božje milosti i čovjekove suradnje. Onaj koji savjesnije sura- 
đuje s Bogom dobiva i sve više milosti i prema tome više na- 
grade. 


Ev. Mk 4, 26-34: Manje od svega sjemenja na zemlji postane 
veće od svega povrća, (str. 32) 


Prvu smo prispodobu o nebeskom kraljevstvu razmotrili 
3. petka kroz godinu (I 245). Poslije nje Isus s dva pitanja upo- 
zorava kako nije lako ljudskim riječima i usporedbama ljudi- 
ma tumačiti božanske tajne. Valjda je još više Gospodin time 
htio pobuditi zanimanje svojih slušatelja. Samu usporedbu Pe- 
tar-Marko donosi s nekim malim razlikama drukčije nego 
druga dva sinoptika. Matej (13, 31) kaže da je sjeme gorušice 
posijano na njivi, Luka (13, 18) u vrtu, a naš evanđelist je- 
dnostavno u zemlju. Dakako da to nema nikakve važnosti za 
značenje usporedbe, isto kao ni riječi da ptice dolaze i da se 
gnijezde na granama visoko naraslog povrća ili u sjeni njihova 
lišća. Glavna je činjenica da u Palestini od malenog zrna go- 
rušice zaista naraste stablo visoko do 3-4 metra. Tako je Bog 
nebrojeno puta u povijesti spasenja »što je ludo u očima svijeta 
izabrao da posrami jake« (1 Kor 1, 27). S obzirom na to već je 
navedeno gore kako se to najbolje pokazalo u prvom razvoju 
i daljnjem životu Crkve kroz stoljeća. Možemo slobodno reći 
da Gospodin svoju moć redovito pokazuje više ondje gdje je 
ljudska poniznost i slabost veća. Profesor je Ehrlich prepo- 
ručivao svojim slušateljima da u svojim budućim pothvatima 
namjeste nekoga koga ljudi smatraju bijednikom i da će im 
taj osigurati Božju pomoć i uspjeh. 

U vezi s Kristovim djelovanjem u Crkvi, kako je ozna- 
čeno u ovoj usporedbi, Dillersberger piše: »Dovoljan je tome 
dokaz samo ono što papinstvo znači sada u svijetu ako misli- 
mo da mu je početnik beznačajan ribar iz Galileje. A i na 
pravilno shvaćanje ove prispodobe ukazuje i silno rasprostra- 
njenje kršćanstva na cjelokupni život tolikih naroda. Pomi- 
slimo na ogromni posao što ga je kršćanstvo obavilo u prvim 
stoljećima kad je preuzelo svu grčko-rimsku antičku kulturu 
i posredovalo je mladim narodima. Koje silne inspiracije dugu- 
je kršćanstvu cjelokupna umjetnost, od pjesništva do gradi- 
teljstva i muzike! Pa i na političkom i socijalnom području 
nalazi se mnogo više kršćanskih elemenata, čak i kod kršćan- 
stva protivnih teorija, nego se to obično uviđa i priznaje. Pre- 
malo je npr. ocijenjeno kako se kršćanstvu duguje sasvim drugi 

položaj žene. Ako se danas radništvo demagoški usmjeruje 
protiv Crkve, pravo je sjetiti se da je tek kršćanstvo promi- 
calo rad kao nešto što je čovjeka dostojno i što ga uzdiže. Ni 
kod Grka ni kod Rimljana, ni kod starih Germana, a još manje 
na starom Istoku, rad nije bio posao slobodnog čovjeka.« Da- 
kako, svom se tom bogatom baštinom ima pravo dičiti samo 
onaj koji joj ne pravi sramote ni u svojim prilikama i na 
svome malom području. 


GOD. C 


1. č. 2 Sam 12, 7-10. 13: Gospodin ti oprašta tvoj grijeh: nećeš 
umrijeti. (str. 254) 


P. p. 31, 1-2. 5. 7. 11 (str. 492) 
P. Oprosti mi, Gospodine, krivnju grijeha. 


Na prvi bi se pogled moglo promisliti da se čitanja ove 
nedjelje mnogo razlikuju od onih u god. A i B, gdje je glavna 
misao htjela istaknuti Crkvu kao Božje kraljevstvo na zemlji. 
Danas nam 1. čitanje predočuje jednoga velikog grješnika iz 
SZ-a, a evanđelje jednu grješnicu iz NZ-a. Ako se sjetimo da 
u zadnje doba neki rado upotrebljavaju naziv »Crkva grješ- 
nik4«, onda je lako uvidjeti da su i ova čitanja na istoj liniji. 
Istina, uz više manje susljedno čitanje izabranih tekstova iz 
triju sinoptika ne dolaze u sve tri godine na određenu nedjelju 
čitanja s jednakom tematikom. To nije ni važno za njihovo 
shvaćanje i liturgijsko proživljavanje. Često ipak koristi poje- 
dine biblijske odlomke promotriti i u vezi s drugima. Tako i 
danas imajmo pred očima da se Krist pobrinuo za ustrojstvo 
Crkve kojoj je osigurao siguran rast u dušama, ali time ljudi 
nisu postali anđeli nego su ostali što su bili: ljudi, grješnici. 
Kad danas o članovima Crkve govorimo kao o grješnicima, tre- 
ba ipak znati da to nisu bilo koji grješnici, nego oni koji se ta- 
kvima smatraju, ali se za svoje grijehe i kaju te nastoje da ih 
se što više oslobode. Samo takvi imaju od Crkve koristi i Crkvi 
mogu koristiti. 

O Davidovu smo grijehu i o kazni za njegov grijeh čuli 
3. petka i subote kroz godinu (I 244 i 247). Danas su na redu 
predbacivanja proroka Natana kralju nakon iznesene uspo- 
redbe o ovci jednoga siromaha. Bog preko proroka nabraja 
Davidu glavna dobročinstva što mu je iskazao i kako je bio 
pripravan i dalje mu ih dijeliti, ali je nezahvalni kralj učinio 
dvostruki teški grijeh. Mora biti svjestan da je time prezreo 
svoga Boga i učinio ono što je zlo u njegovim očima. Ukor je 
težak, ali posve zaslužen. Crkva želi da svaki od nas za svoje 

grijehe i prijestupe čuje sličan ukor i da ga posluša. Bog neće 
k nama poslati svoga proroka kao k Davidu, ali svatko čuje 
u svojoj savjesti Božji glas i u čemu ga on sve kudi i kori. Tko 
ga ne posluša, malo koristi ako mu tko izvana predbacuje bilo 
koju krivnju. U tom se slučaju čovjek brani mnogo bezobzir- 
nije nego kad sam u sebi osjeća svoju grješnost. Glavno je 
dakle da se čovjek otrijezni i pokaje, dakako uz čvrstu odluku 
da će se unaprijed čuvati grijeha. Tada se u ispovijedi mogu 
čuti riječi odrješenja koje su mnogo sigurnije i uspješnije od 
onih koje je Natan izgovorio raskajanom Davidu. 

Mnogi danas drže da ps 50. ne potječe od Davida nego da 
je nastao malo poslije babilonskog sužanjstva, kako između 
ostalog svjedoče i dva posljednja retka koji govore o jeruza- 
lemskim ruševinama. U svakom slučaju Davidovu raspolo- 
ženju nakon okajanoga i oproštenog grijeha bolje odgovara 
ps. 31. iz kojega danas ponavljamo nekoliko redaka. S njim 
želimo reći ,jiako smo grješnici, da u našem srcu nema prije- 
vare, tj. da se iskreno kajemo. Uvjereni smo da će nam Bog 
oprostiti svaku krivnju ako pred njim priznamo sve svoje gri- 
jehe. Onda se ne treba bojati ni tjeskobne savjesti, jer nam je 
na dohvatu ruke spasenje koje donosi duši mir i radost. 


2. č. Gal 2, 16. 19-21: Živim, ali ne više ja, nego Krist živi u 
meni. (str. 161) 


Dobar dio Pavlove teologije, a posebno njegovu poslanicu 
Galaćanima, s današnjim tekstom kao vrhuncem, ne možemo 
shvatiti ako ne držimo na pameti ono što apostol misli pod 
opravdanjem. Taj pojam mi sada vrlo malo upotrebljavamo, 
ali je za Židove onoga vremena bio od temeljne važnosti. Svaki 
se bogobojazan vjernik tada pitao: Hoću li na Božjem sudu 
stajati kao pravednik i prema tome biti riješen svake krivnje? 
Kod toga su mislili na konačni sud nakon smrti, a do tada su 
nastojali vršiti sve propise zakona. Pavao je prihvatio tu termi- 
nologiju, ali za njega se to opravdanje ne zbiva tek na času 
smrti, nego već za života kad nas krštenjem i vjerom Krist 
čini pred Bogom pravednima, a to će onda nakon smrti biti 
potvrđeno zauvijek. Stoga današnji tekst naglašava da nas 
neće opravdati vršenje starozavjetnog zakona nego vjera u 
Isusa Krista. Tu se apostol poziva na ps 142,2: »Ne idi na sud 
sa slugom svojim, (Gospodine), jer nitko živ nije pravedan 
pred tobom.« Kod toga ispušta prvi dio retka, jer Pavao ne go- 
vori o konačnom obračunu i sudu, nego o cijelom ljudskom 
životu kojim treba da ravna vjera. 

Drugo i to pozitivno utemeljenje zašto Pavao vidi da se 
čovjek ne opravdava vršenjem zakona satoji se u našem kršte- 


XI nedjelja €C — 151 


nju. Istina, to u r. 19. nije izričito spomenuto, ali se Pavlova 
smrt zakonu grijeha da živi Bogu odnosi upravo na krštenje. 
U poslanici Rimljanima (6, 1-11) gdje apostol potanje razlaže da 
nas krštenje sjedinjuje s Kristom, zaključuje: »Tako i vi sma- 
trajte sebe mrtvima grijehu, a živim Bogu u Kristu Isusu!« 
Krist je naime umro zbog zakona grijeha, a zatim odmah 
uskrsnuo na novi i vječni život, da tako i mi s njim umremo 
grijehu i krštenjem uskrsnemo na novi život u Bogu. U tom 
smislu može Pavao i svaki kršćanin reći da je s Kristom raza- 
pet na križ. Isus je naša slava s kojom su svi živi udovi nje- 
gova tijela otajstveno ali i stvarno povezani. Ono što je on 
izveo i doživio u svojoj smrti i uskrsnuću to se i na nama izvr- 
šilo krštenjem. »Naš je stari čovjek razapet zajedno s Isusom 
da se uništi ovaj grešni čovjek, tako da više ne robujemo gri- 
jehu« (Rim 6, 6). II vazmeno predslovlje pjeva »o novom životu 
u Krištu«: »Naša je smrt otkupljena njegovom smrću i život 
je sviju uskrsnuo u njegovu uskrsnuću:« 

Pavla nije potakao nikakav mistični zanos nego kršćanska 
stvarnost da usklikne na temelju dosadašnjih razlaganja kako 
zapravo više ne živi on nego Krist u njemu. Ne kao da on 
ne živi, inače kako bi mogao znati da Krist u njemu živi i 
djeluje, nego Krist je život njegova života. Bez Krista kršća- 
nin ne bi uopće imao pravoga života. Za njega život što ga 
provodi u tijelu ima samo smisla u koliko ga provodi u kri- 
stovskoj vjeri. Stoga apostol i svaki od nas može reći: »Za 
me je uistinu život Krist« (Fil 1, 21). On je naš život, jer je 
u svojoj neizrecivoj ljubavi samoga sebe predao za nas. Kako 
bi se to smjelo uspoređivati sa prednostima koje je Bog iska- 
zivao izraelskom narodu! Na te prednosti, čini se, misli tu 
Pavao kad u r. 21. spominje milost Božju (Schneider) koju 
on kao rođeni Židov (r. 15) ne zabacuje a još manje prezire. 
Međutim, ona je nekada vrijedila, a sada nas spašava samo 
vjera u Krista. Tko još drži da će se spasiti vršenjem staro- 
zavjetnog zakona, za toga Krist kao da nije ni ummo, dakle 
kao da nije otkupljen. Sve se te misli mogu korisno spojiti 
s glavnim mislima ostalih današnjih čitanja, a sve nas zajed- 
no potiču na osudu vlastitih grijeha i na sjedinjenje s Kri- 
stom po sakramentima po kojima nas on čini dionicima svog 
otkupljenja. To su najčešće sakramenti pokore i pričesti koji- 
ma se mi odrasli oslobađamo grijeha i rastemo u milosti 
uskrsnuća, na što nas posebno podsjeća euharistijsko slavlje 
svake nedjelje. 

Ev. Lk 7, 39-8, 3 (duže) ili 7, 36-50 (kraće: Oprošteni su joj 
mnogi grijesi, jer je pokazala mnogo ljubavi. (str. 55) 


Samo Luka izvješćuje da se Isus odazivao na pozive fari- 
zeja kad su ga zaželjeli pogostiti. Osim ovog odlomka to 
navodi i 11, 37 i 14, 1. Kod tih se blagovanja govorilo upravo 
o onome što je Gospodina dijelilo od farizeja: o odnosu prema 
grješnicima, o zakonu obredne čistoće i o subotnjem počinku. 
Biskup Stčger opaža: »Klima je drukčija nego kod Mateja: 
grčka, ljudskija, prijatnija«. Krist iskorištava i te prigode da 
poučava, a i farizeji su ga smatrali Učiteljem (r. 40). Povod 
mu je i predmet za pouku danas pružila jedna javna grje- 
šnica, a još više Šimun koji ga je pozvao u goste. Ta se žena 
bila posve predala razuzdanom životu, ali u svome srcu nije 
našla mira. Već se sigurno više puta htjela ostaviti svoga luta- 
nja i padanja, ali to će joj uspjeti tek kad stupi u vezu 
s Isusom. On neodoljivom čežnjom privlači ono malo ljud- 
skoga što je u njoj još preostalo. No zato treba da ona sama 
osudi svoj dosadašnji život. Ona će u svojoj ženskoj veliko- 
dušnosti i vanjskim načinom pokazati koliko se za sve kaje. 
Suze pokajnice, otiranje vlastitom kosom Učiteljevih nogu, 
njihovo cjelivanje i mazanje — sve je to imalo nadoknaditi 
njezine dosadašnje zablude. Nije se prevarila kad je slutila 
da je Isus neće odbiti i otjerati od sebe. Kako bi to mogao 
učiniti onaj o kome je davno naviješteno da neće zgažene 
trske slomiti niti ugasiti žiška što još tinja (Iz 42, 3 i Mt 
12, 20). 

Farizeju Šimunu nije bilo dosta to da osudi jadnu ženu 
nego posve krivo sudi i Gospodina. Čuo je da ga nawod drži 
prorokom, ali svaki Božji čovjek zna kakav je tko pred Bo- 
gom. Kad Isus dopušta da mu takva žena cjeluje noge, znači 
da on to ne pogađa i prema tome da nije prorok. I upravo 


otkrivajući Šimunu taj njegov potajni krivi sud Gospodin mu : 


bjelodano dokazuje da je prorok. A opraštajući pokajanoj 
ženi grijehe, i to mnoge, pokazuje da je on mnogo više nego 
prorok: da je on Bog koji jedini može opraštati grijehe (Job 
14, 4; ps 50, 4; Iz 43, 25; Mk 2, 7; Lk 5, 21). Isus je sve pri- 
sutne prema svojem običaju poučio usporedbom o dvama 
dužnicima kojima je isti vjenovnik oprostio nejednake dugove. 
Očekivali bismo da će Gospodin na kraju pitati: Koji će od 
te dvojice biti zahvalniji? No »aramejski jezik nema posebne 
riječi za zahvalu. Zahvalnost se iskazuje u težnji da se za 
pruženi dar uzvrati darom ljubavi. Grješnica do Isusovih nogu 
iskazuje veliku zahvalnost pokazivanjem svoje ljubavi. 

Nije li se Šimun morao zamisliti nad drugim dijelom 
usporedbe? Kome se oprosti pedeset dinara... I on je dužnik. 

Ali on nije svjestan svojega duga, stoga malo ljubi. Na pamet 
pada riječ iz govora na gori o trunu i brvnu«. Isusov pogled 
mirno počiva na nekadašnjoj grješnici. On bi htio da tako na 
nju gleda i Šimun pa ga poziva da je gleda. Gospodin će ga 
bez uvrede ali posve otvoreno uputiti kako će nju blaže a 
sebe strože suditi. »Poslije usporedbe bi trebalo očekivati: Jer 
joj je mnogo oprošteno, zato ona mnogo ljubi. Zašto onda: 
Oprošteni su joj grijesi, jer je mnogo ljubila? Zagonetne nas 
riječi čine da se zamislimo. Ljubav je grješnice temelj i po- 
sljedica oproštenja. Budući da je iz Isusovih riječi spoznala 
da on s punom vlašću naviješta oproštenje grijeha, ona ljubi, 
a jer ljubi, dobiva oproštenje... U opasnosti je dakle onaj 
koji sebe smatra pravednim, jer misli da nema ništa ili da 
ima jedva išta što bi mu se moralo oprostiti«. Žena je dakle 
otišla od Isusa s oproštenjem, u vjeri, ljubavi i miru. A 
Šimun? A ja? 


PONEDJELJAK 
God. I 


1. Čč. 2 Kor 6, 1-10: Preporučujemo sdme sebe kao Kristovi 
službenici. (str. 155) 

P. p. 97, 1. 2-3ab. 3cd-4 (str. 545) 

P. Gospodin obznani spasenje svoje. 


Pred nama je stilistički teška, ali autobiografski i teološki 
veoma bogata stranica 2. Pavlove poslanice Korinćanima. 
Skoro nam je drago da su u tom gradu neki osporavali Pavlu 
čak i njegov apostolat, jer ga je to prisililo da govori o svo- 
jem apostolskom djelovanju i trpljenju. Dakako, on to ne čini 
hvalisanjem samoga sebe nego govori u množini koja nije 
nikakav majestetični plural, nego misli na sve apostole, na 
sve nas koji smo »Kristovi službenici« (r, 4). Pavao se duhom 
nalazi među Korinćanima pa misli; »Vi ćete možda reći: ne 
izgledaš baš kao apostol!« »To daje apostolu priliku da veli- 
kim antitezama opiše suprotnost između svoje neugledne, 
bolovima i bolestima istrošene vanjštine i svoje darovima 
Duha bogate duše. Time prelazi na veliku ispovijed svoga 
života. Kao što je Isusov život bio neprekinuta žrtva i poslu- 
šnost do smrti na križu, tako se pokazuje velika Pavlova 
sličnost s Kristom, naročito kad opisuje na veličanstven način 
svoj bijedni i opasni apostolski život. Spremnost u službi i 
poniženje bili su mu svagdanjim mučeništvom« (Holzner). 

U prva dva retka Pavlu je do toga da njegovi učenici 
u Korintu ne prime uzalud milosti koje im Bog šalje preko 
svojih suradnika, apostola. Izaijino (49, 8) pravo vrijeme i dan 

spasenja je za svakoga ovaj trenutak, ovaj »sada«, koji nam 
je jedini na raspolaganju da nešto učinimo pomoću Božje 
milosti. Nju možemo samo izvanjski primiti, tj. biti svjesni 
da nas Bog na nešto potiče i za to nam pruža svoju pomoć, 
ali tko je ne upotrijebi i s njom ne surađuje, primio je milost 
uzalud. Trenutak prođe i prigoda je zauvijek izgubljena. Može 
doći druga, ali onaj »sada« nikada više. Stoga Pavao kliče 


svima: Pazite! Tu ne treba gledati preko koga nam Bog šalje | 


svoju milost, iako oni preko kojih on to čini moraju mnogo 
paziti da, poput apostola, svojim životom ne daju povoda 
sablazni. Ovakve su sablazni vrlo česte kad netko u ime Kri- 
stovo dobro govori a slabo živi. 

Apostoli nisu zaista bili takvi, i evo Pavla da sa trokrat- 
nom bujicom izraza to dokaže. Na čelo stavlja njihovu posto- 
janost, jer jedino nazivnik ustrajnosti daje svemu slijedećemu 
pravu vrijednost. Zatim u r. 4b i 5. s ponavljanim »u« nabraja 
u koje ga je sve muke neprestano dovodilo njegovo apostolsko 
djelovanje. O svemu tome imamo u Djelima apostolskim do- 
voljno dokaza, posebno za Pavla. Slijedi nabrajanje izvan- 
rednih karizmatičkih darova koji su apostole pratili pa ih 
Pavao navodi s prijedlogom »sa« (6-8a). Sve što su oni podu- 
zeli i uspjeli učinak je Božjih darova s kojima su apostoli 
surađivali. Sa dva zadnja izraza (slava i dobar glas) Pavao 
prelazi na treću skupinu izraza koji potanko slikaju kakvi su 
»zapravo« apostoli (8b-10); sasvim drukčiji nego izgledaju i 
kakvima ih mnogi smatraju. Trebalo bi se kod svih tih 
izraza barem malo zaustaviti, pogotovo jer označuju ono što 
se nebrojeno puta dogodilo u povijesti Kristove Crkve, a naro- 
čito u životu naših svetaca. Kao i uvijek novom pjesmom 
zahvalimo Bogu i slavimo ga s par redaka ps 97. za »spase- 
nje« i na način kojim je taj svoj najveći dar donio i donosi 
svim ljudima preko slabašnih ljudi. 


God. II 
č. 1 Kr 21, 1-16: Nabot je kamenovan i umro je. (str. 293) 


pe 
P. p. 5, 2-3. 5-6. 7 (str. 473) 
P. Jecaje moje razaberi, Gospodine! 

Mora se priznati svetom piscu da je s malo riječi uspio 
sjajno ocrtati slabunjavoga kralja, opaku mu ženu i nevino 
kamenovanoga Nabota. Znamo da je komasacija i arondacija 
zemljišta uvijek rađala raznim sporovima i donosila nepravde 
slabijima. Nabot nije htio kralju Ahabu ustupiti vinograd za 
bolji pa ni za odštetu. Kad je netko mrk i ljutit, te kad u 
tom stanju još neće ni da okusi hrane, onda žena kakva je 

bila Izebela ima lak posao. U njoj nema ne samo nikakva 
moralnog osjećaja nego ni trunka ljudskog obzira. Čak se 
kralju i ruga što ne zna kraljevati kako će mu ona pokazati. 
Bit će Nabot bio i ugledan građanin kad se tako usprotivio 
kralju, a bibličar De Vaux to ovako tumači: »Zemljišni je 
posjed Izraelca vezao uz njegov klan i pružao temelj njegovu 
pravu bude ravnopravan građanin; uz to su na takvu kutu 
zemlje često bili grobovi pređa, usp. 2, 34«. Preko svega toga 
prelazi Izebela i s par redaka hladnokrvno osuđuje Nabota 
na strašnu smrt. Kraljev pečat vrijedi koliko i potpis, kao 
što se vidi na papirosima iz te dobi. Ona se ne pokriva samo 
kraljevskim ugledom nego i vjerskim plaštem: proglasit će 
se pokornički post naroda (kao kod 1 Sam 7, 6) jer je tobože 
Nabot proklinjao pravoga Boga. Tako ona, fanatična štova- 
teljica Baala! 


Silnici uvijek nađu kukavičke suradnike i sluge. Sama 
kraljica u pismu servilnim starješinama naroda naziva takve 
svjedoke nitkovima. Nije rijetkost da zlotvori u svojoj obijesti 
znaju jedan drugome davati imena koja im pripadaju. Ize- 
belinu su zapovijed takvi tipovi izvršili još potpunije nego je 
ona naredila. Ovdje nije spomenuto, ali 2 Kr 9, 26 zna da je 
prolivena krv ne samo Nabota nego i njegovih sinova. Valjda 
je to učinjeno zato da oni kao nasljednici ne naslijede očev 
vinograd i ne htjednu ga dati kralju kao ni otac. Tako su 
opakoj kraljici pomogli svjedoci nitkovi, kukavički suci i zave- 
deni narod. Znamo kako je Bog osvetio pravednu krv. Žalo- 
sna je Nabotova povijest nadahnula velikog učitelja i crkve- 
nog borca, milanskog biskupa Ambrozija da ju je u posebnom 
spisu primijenio na svojevremene bogataše koji su tlačili siro- 
mahe. Za izrabljivane se i nerazvijene narode zauzeo opće- 
nito II vat. sabor (Cus na više mjesta) i Pavao VI mnogo puta 
a najsvečanije enciklikom »Razvitak narod&«, a pojedinačno 
se ističu neki biskupi, npr. brazilski nadbiskup Camara. Nama 
će možda više odgovarati primjena spisateljice Zarri koja po 
svojem običaju zadire u živo: »Za sve je uvijek moguće 
napast da huškaju kriomice ili da nastupaju pokrivajući se 
zlorabljenjem jamstva drugih. Ovo drugo možda i više nego 
prvo. Često sebi umišljamo pravo da svoje osobno mnijenje 
potvrđujemo imenom pape, autoritetom Crkve. Hvatamo se 
jednog od mogućih mišljenja ili slučajne riječi i zatim svoja- 
tamo sebi pravo da to zapečatimo snagom općeg učiteljstva. 
Tim se, dakako, ne služimo da ubijemo. Valjda mislimo kako 
nam služi da se spasimo. Ali zlorabljenje ne spasava nikada«. 

Vrlo snažnim izrazima ps 5. vapimo danas Bogu, više nego 
zbog Nabota, u ime svih potlačenih i bijednih. Crkva je uvijek 

bila njihova zaštitnica, a i sama je u svojoj dugoj povijesti 
podnijela nebrojene nepravde. Ako u ovom drugom pogledu 
sebe smatram vrijednim članom Crkve, kako je s mojim 
zauzimanjem za bijednike na mojem području? 


Ev. Mt 5, 38-42: A ja vam kažem: Ne opirite se zlotvoru! 
(str. 4) 


Čovjek je sklon da za ono što je pretrpio smišlja odma- 
zdu i, kad god može, sam se osvećuje. Kod toga se često 
prelazi mjera. Još je žalosnije kad se kod primitivaca »krvna 
osveta« svjesno prenosi i od roda na rod. No nisu takvi samo 
primitivci. U zadnjem su se ratu i mnogi »veliki« osramotili 
strijeljanjem talaca, kaznenim ekspedicijama i bombardira- 
njem nezaštićenih gradova, a sve u ime odmazde. Kad se sve 
uzme u obzir, može se smatrati kao blagodat što je u SZ-u 
(Izl 21, 23-25) bilo strogo naređeno da odmazda ne smije pre- 
mašiti pretrpljenu štetu ili bol. »Ne čini se da je Isus dokinuo 
te starozavjetne pravne norme koje su vrijedile za čitavo 
civilno pravo. Naprotiv: kao u pređašnjim slučajevima njemu 
je do mišljenja koje se krije u izraelskim predajama. To 
ovdje znače i samosvjesno pozivanje na svoje pravo, na 
odmazdu, shvaćanje stroge i bezdušne pravednosti, u pre- 
okrenutom ljudskom srcu duboko ukorijenjeno mišljenje: Ka- 
ko ti meni tako ja tebi. Tko tako misli i postupa, taj vjeruje 
da će sa svijeta biti uklonjena nepravda ako se za nju nađe 
točno određena zadovoljština. Isus pokazuje jedan drugi put 
— put pravednosti koja nadilazi samu sebe« (Trilling). 

»Starozavjetnom pravnom mišljenju on suprotstavlja novu 
misao ljubavi izraženu načelom: Zlu se ne opirati! Nedjelo 
nećemo svladati time ako uzvratimo jednakom oštrinom, nego 
tako ako ga podnesemo. Zlo čuva svoju moć tako dugo dok 
ostaje na vlasti, dakle u ovom slučaju kad oštećeni vrati 
istom mjerom. Zlo gubi svoju moć kad ga primimo u ljubavi 
koja zna podnijeti. Tada udarac ide u prazno, snaga se ispuca, 
jer nije naišla ni na kakovo suprotstavljanje. Moć će se zla 
samo tako razbiti ako ga se pusti da se ono razleti samo u 
sebi...« Gospodin to pokazuje i na pojedinim primjerima. 
Nije time mislio reći da svatko mora u svakom slučaju tako 
postupati, ali je sigurno da će se redovito zasramiti svaki onaj 
tko svjesno drugoga ponizi zaušnicom pa mu taj pruži i 
drugi obraz. Slično i onaj koji bi htio od nas košulju, pa mu 
ponudimo i plašt. Ili ako tko traži da mu pokažeš put prateći 
ga cijelu milju, a ti si pripravan ići s njime i dvije. Tolika 
će ljubav redovito svladati bezočnost drugoga prije i lakše 
nego bilo koje nasilno sredstvo. Isus još dodaje pozitivnu 

preporuku: Ako te tko moli za neku uslugu ili zajam, ne 
odbij mu! »Ne radi se o tome da se treba u temelju odreći 
svoga prava i svoje časti, još manje da se uspostavi novi 
pravni red javnoga života, nego o višem shvaćanju, o pravdi 
koja nadilazi samu sebe. To je isto ono što je apostol Pavao 
kazao Rimljanima (12, 21): Ne dopusti da te svlada zlo, već 
zlo svladaj dobrom !« 


UTORAK 
God. I 
1. č. 2 Kor 8, 1-9: Krist je radi vas postao siromah. (str. 156) 


P. p. 145, 2. 5-6. 7. 8-9a (str. 583-4) 
P. Hvali, dušo moja, Gospodina! 


U 6. i 7. gl. te svoje poslanice Pavao ulaže mnogo truda 
da se posve pomiri s Korinćanima i da među njima opet 
zavlada prijašnje povjerenje koje su pomutili neki mutikaše 
ozloglašujući apostola. Upravo je ganutljivo kako im izražava 
svoju privrženost i ujedno ih moli da i oni prošire svoja srca 
i da mu u njima naprave više mjesta (6, 11-13; 7, 2). Tada se 
nalazio u Makedoniji gdje su ga snašle »izvana borbe, iznutra 
zebnje« (7, 5) i gdje ga je utješio Titov dolazak s dobrim 
vijestima iz Korinta. Sada ga Pavao opet šalje k njima s 
ovim pismom, kojim ih poziva i na sakupljanje milostinje za 
Crkvu u Jeruzalemu. Ne znamo da li se ona nalazila u mate- 
rijalnoj oskudici, a u svakom slučaju apostol ističe kako su 
Crkvi matici, iz koje su sve Crkve potekle, dužne zahvalnost 
(usp. Rim 15, 27). Tu se lijepo vidi kako se Pavao »osvećivao« 
onim kršćanima koji su još prianjali uz starozavjetne obrede 
i dolazili najviše iz Jeruzalema u razne općine koje je on 
ustanovio i u njima potkopavali njegov ugled. Svom ljubavlju 
svoga srca on za njih skuplja obilnu milostinju. A ta je imala 
pokazati i palestinskim Židovima i kršćanima kako su im 
Kristovi sljedbenici, nedavni pogani, vrijedna braća, te kako 
je Crkva složna i jedinstvena. 

Pavao se pokazao majstorom i u sakupljanju milodara. 
Hvali makedonske kršćane i već time izaziva darežljivost 
Korinćana. A imao je što i hvaliti kad može napisati da ma- 
kedonske Crkve obiluju radošću. U čemu se ona sastojala? 
Apostol je uvijek vjeran svojim mjerilima pa kaže da su 
Makedoncima tu radost donijele kušnje, nevolje i njihovo 
krajnje siromaštvo. Takvo kršćansko shvaćanje moralo je, 

upravo zbog njihove vlastite oskudice, uroditi bogatom dare- 
žljivošću, jer staro iskustvo svjedoči da siromašniji najradije 
i razmjerno najviše pomažu druge. Ne samo da Makedonci 
daju i preko svojih mogućnosti, nego čak sami mole da smiju, 
valjda i ondje gdje apostol zbog njihova stanja ne bi dopu- 
stio, i oni sudjelovati u toj bratskoj službi milosrđa. Tako 


Pavao opetovano milostinju naziva djelom milosrđa (8, 4. 6. , 


7. 19). Na taj način vjernici uzvraćaju Bogu za milosrđe koje 
im je on iskazao, a isto tako i zahvalnost prema apostolima 
kao Božjim suradnicima. Na temelju te pohvale Makedoncima 
Pavao temeljii svoj poziv Korinćanima da i oni slično postupe. 
U tu im svrhu opet šalje Tita a i pismeno ih moli da se uz 
toliko svojih odlika istaknu i u tome. On im to ne zapovijeda, 
jer što se daje u Božje ime mora se davati od srca, ali je 
siguran da će primjerom drugih kršćana potaknuti njihovu 
revnost i na neki način iskušati iskrenost njihove ljubavi. A 
kako bi im Pavao mogao prešutjeti najuzvišeniji primjer i 
izvor svega milosrđa? Isus je za nas od bogataša postao siro- 
mah da se mi obogatimo njegovim siromaštvom. Tu je igra 
riječi s obzirom na duhovno i tjelesno siromaštvo, ali sve je 
posve jasno onome koji zna pravo cijeniti raznovrsna dobra. 
Za sve opet zahvaljujemo Bogu psalmom 145, koji počinje 
srdačnim pripjevom. Neprestani je to poziv i poticaj vlastitoj 
duši da hvali Boga. Ima na čemu. 


God. II 
1. č. 1 Kr 21, 17-29: Naveo si Izraela na grijeh. (str. 293) 


P. p. 50, 3-4. 5-6a. 11 i 16 (str. 507-8) 
P. Smiluj se, Gospodine, jer sagriješismo. 


Pravi pobornik Božjih prava ustaje uvijek neustrašivo 
i na obranu potlačenih ljudskih prava. Koliko je Ilija rev- 
novao za čast i štovanje pravoga Boga toliko se sada izlaže 
i opasnosti da kralju Ahabu navijesti teške kazne za njegov 
zločin, počinjen na nevinom Nabotu. I to, dakako, prorok 
čini na Božji poticaj i ovlašten te poslan od njega. Prema 
biblijskom tekstu Ilija je naišao netom je kralj poslije pogibije 
Ahabove otišao u njegov vinograd da ga uzme u posjed. 
Svakako su vrlo teške riječi koje prorok mora reći kralju: 
»Umorio si, oteo si!« Iako Ahab nije Nabota ubio svojom 
rukom, niti njom napisao smrtno pismo za Nabota, kriv je 
za zlodjelo što ga je dopustio. Svoj je pečat, na kojemu je bio 


kraljevski pečat, prepustio ženi za koju je mogao znati da će , 


- za ho“ 

ga upotrijebiti za zlo. Zaista kralj nije mogao očekivati od 
proroka ništa drugo nego prijekor i kaznu, pa stoga njegove 
riječi: »Nađe li me, neprijatelju moj?« zvuče kao zlosretni 
usklik lopova kad ga zateče predstavnik zakona. Ilija pred- 
bacuje Ahabu u prvom redu što se posve prepustio i kao pro- 
dao u ruke opake žene. A tko se da od drugoga zavesti na zlo 
lako postane i sam zavodljivac, kao što se vidjelo kod Ahaba 
koji je Božji narod naveo na idolopoklonstvo. To je još teži 
grijeh koji ističe i naslov današnjeg odlomka. 

Za tako teške grijehe slijedi i teška Božja kazna. Nju 
su već doživjeli Ahabovi pretci pa sada čeka i njega. Grozan 
svršetak čeka okrutnu Izebelu: psi će pojesti njezino meso, 
kako se zaista i dogodilo (v. 2 Kr 9, 36). Možemo zamisliti 
kako su prorokove riječi djelovale na kralja. Nije bio toliko 
opak koliko slabić i prevrtljiv, što je pokazao još jedanput. 
Da je te Ilijine prijetnje čula Izebela ili tko njoj sličan, po 
svoj bi prilici bio prorok svoj nastup platio glavom. Ahab 
uviđa da je kriv pa se dao na kajanje i pokoru. Nije malen- 
kost kad mekoputni kralj uz pokorničko jaukanje i post 
stavlja na sebe i kostrijet te u njemu čak spava. Budući da 
Bog ne može prezreti srce raskajano i ponizno (ps 50, 19), 
šalje proroka neka utješi kralja da se zbog njegove poniznosti, 
koja je dvaput spomenuta, kazna odgođa do njegove smrti. 
Stići će njegova sina koji, kako Bog zna, neće biti bolji od 
oca. Liturgija primjenjuje ps 50. na Ahaba zbog krvi koja 
je nevino prolivena njegovom krivnjom. No što se nas tiču 
Ahabovi grijesi i kazne za njih? Crkva hoće da pripjevom 
mi priznamo svoje grijehe i za njih se kajemo. To mora biti 
jedan od glavnih učinaka slušanja i primanja Božje riječi. 
Osobito s obzirom na to da nas ona ima dovesti do stola božan- 
ske hrane koju — tko može dostojan primiti? 


Ev. Mt 5, 43-48: Ljubite svoje neprijatelje! (str. 4) 


Isus ma svršetku prvog dijela svoga govora na gori dolazi 
na kraljicu i izvor svih kreposti, na ljubav. Ona se i u SZ-u 
ubrajala među najveće zapovijedi. No u ljubavi prema bli- 
žnjemu mislilo se u prvom redu na svoga sunarodnjaka. Ima 
tekstova koji pojam bližnjega (RBT) i proširuju, ali nikada 
na neprijatelja. Pogotovo stoga jer se neprijatelj Božjega 
naroda smatrao i Božjim neprijateljem. Za Izraelca je mržnja 
protiv takvih neprijatelja bila kao naravna. Tako se onda 
postupalo kao što vidimo za vrijeme osvajanja obećane zemlje 
(o čemu nam pripovijeda Jozuina knjiga) i iz djela Judite, 
Estere i Makabejaca. Prema tome je Gospodin mogao reći da 
se u praksi postupalo kao da je mržnja na neprijatelja bila 

zapovijeđena. On i u tome traži od svojih sljedbenika prije- 
lom u mišljenju i postupanju. Zadatak će njegovih učenika i 
u tom pogledu biti da mržnju nadvladaju ljubavlju. Samo tako 
će biti sinovi nebeskog Oca. »To je cilj. Ne ovozemski huma- 
nizam, nastojanje oko neke prave čovječnosti, upotpunjenje 
vlastite ličnosti. Uzor je Bog!... Naše mišljenje mora odgo- 
varati njegovu i naša djela proizlaziti iz slične velikodušne 
ljubavi koja nikada nikoga ne razočara. Njega nasljedovati, 
njemu postati sličan da nas na kraju on prizna i primi kao 
svoju pravu djecu« (Trilling). 

O ovome se tekstu govorilo 7. A nedjelje kroz godinu 
(I 345) pa ovdje još u vezi s r. 48. nekoliko riječi o savršen- 
stvu (RBT) kako ga Isus tu zamišlja i preporučuje. Tko je 
savršen? Od evanđelista samo Matej upotrebljava taj izraz 
u smislu pravednika. Tako je činio SZ koji npr. za Nou kaže 
da je bio »savršen pravednik« (Sir 44, 17; slično i Post 6, 9). 
Isus kao da se ovdje oslanja na Božju riječ, upravljenu iza- 
branom narodu preko Mojsija: »Sveti budite! Jer sam svet 
ja, Gospodin Bog vaš!« (Lev 19, 2). »Savršenstvo — to se može 
pravo razumjeti samo polazeći od ljubavi koja je Božje biv- 
stvo, Inače je ono kreposni ideal koji može biti grčki ili stoički 
ili budistički ili ne znam koji, ali nije ono o čemu Isus go- 
vori... Isus je došao zakon »ispuniti, usavršiti« (5, 17), pa to 
moramo i mi činiti. Ta riječ o savršenstvu obuhvaća sve što 
smo dosada čitali u 5, 17-47, dapače i sve odredbe evanđelja. 
To objašnjava i veliki domet te riječi: kako bi i mogao biti 
manji kad se radi o božanskom postupku? Stalna spremnosi 
na opraštanje, svladavanje sjetilnih nagona, prisna istinitost, 
odricanje svake odmazde i čak ljubav prema neprijatelju — 
sve to spada u božanski način. To je najviši cilj koji nam je 
uopće mogao biti pokazan i koji ujedno odgovara našoj naj- 
dubljoj čežnji: mi hoćemo ono što je posvemašnje i najviše, 
polovično nas ne zadovoljava. A prije svega: to nije nikakvo 
sanjarenje i otuđivanje od svijeta, nego nešto što se može 
postići Božjom milošću. Ta ljubav, o kojoj se ovdje radi, Bog 
»je izlio u naša srca po svome Duhu Svetomu« (Rim 5, 5). Ta 
ljubav tjera da je proživljavamo. Ljubav svetaca čini je svima 
očitom« (Trilling). 

SRIJEDA 
God. I 
1. č. 2 Kor 9, 6-11: Bog ljubi vesela darivaoca. (str. 156-7) 


P. p. 111, 1-2. 3-4. 9 (str. 559) 
P. Blago čovjeku koji se boji Gospodina! 


Govoreći o karizmama Pavao je u 1. poslanici kliknuo 
Korinćanima (12, 31): »Čeznite za većim darovima!« Taj se 
glagol može uzeti i u smislu: Natječite se! Iako on tu ne 
spominje karizmu darivanja, izričito je navodi u poslanici 
Rimljanima (12, 8): Tko dijeli, neka dijeli darežljivo!« Ako je 
apostol znao poticati vjernike da se natječu u kojoj karizmi, 
to je sigurno u ovoj sasvim praktičnoj, kao što se vidi iz 
današnjeg odlomka. Na početku im je govora o skupljanju 
milodara za Crkvu u Jeruzalemu hvalio makedonske kršćane. 
No on zna da su u istu svrhu počeli sabirati već lani i u 
Korintu, pa tamo šalje Tita da dovrši to njihovo djelo milo- 
srđa. A kako je Pavao pred Korićanima hvalio Makedonce 
tako im piše da je njih hvalio, ili još bolje s njima se hvalio, 
po makedonskim općinama. Ako dakle dar Korinćana ne bude 
obilat i velikodušan nego »kao škrtarenje« (9, 5), onda će se 
osramotiti oni i on koji se s njima hvalio. I neka ne misle 
da se to neće doznati, jer postoji mogućnost da s apostolom, 
kada dođe po tu milostinju u Korint, doputuje i neki Make- 
donac pa će to lako opaziti i brzo razglasiti. Ovo skoro zvuči 
kao neka prijetnja, jer su Korinćani mogli odgovoriti Pavlu: 
A ti ne vodi sa sobom takve koji će nas ozloglasiti! Sve skupa 
završava usporedbom iz poljodjelstva: Tko škrto sije, škrto 
će i žeti, i obratno. Vidi se koliko je apostolu na srcu ljubav 
i međusobno pomaganje kršćana. Naše ga doba sigurno ne 
bi u mnogočem zadovoljilo, ali se bez sumnje i u nebu veseli 
svemu što je među kršćanima u tom pogledu učinjeno poslije 
II rata i što čini papa njegova imena. 

Nije Pavlu toliko do visine milostinje koliko do načina 
kojim se daje. O tome govori u današnjem odlomku i poziva 
se na preporuku starozavjetnog mudraca (Sir 35, 7-9) da Bogu 
treba sve davati radosna srca. Budući onaj koji daje bližnjemu 
radi Boga i u ime Božje zapravo daje Bogu, tu preporuku 
apostol proteže i na milostinju braći. Pravo je primijetio 
Augustin: »Ako kao milostinju daješ od svojega kruha ali 
bez radosti, izgubio si kruh i zaslugu«. I Pavao zaista nasta- 
vlja govoriti o obilatoj nagradi koju Bog pruža onima koji 
druge rado pomažu. Korinćanima obećaje da će na taj način 

postati bogati, a pod tim pojmom misli na zemaljska i duhov- 
na dobra. Prva će imati uvijek i u svemu sasvim dovoljno, i 
još će imati viška da i dalje pomažu druge. Duhovna se dobra 
sastoje u plodovima pravednosti. On još posebno spominje 
kako će darivaoci biti dionici svih zahvaljivanja koja će obda- 
reni upravljati Bogu za primljene darove u njegovo ime. Bog 
je dakle onaj koji potiče da se daje milostinja, zbog kojega 
se daje, koji je prima, koji je nagrađuje i tako u sebi najuže 
povezuje darivaoce i obdarene. Iz toga je jasno da će svatko 
koji se boji Boga i koji ga pravo štuje siromasima dijeliti 
obilato. O tome ima lijepih izreka ps 111. koji citira apostol 
i koji nam danas pruža zgodan odgovor na ovo čitanje o rado- 
snom pomaganju naše potrebne braće, a to su svi ljudi. 


God. II 


1. č. 2 Kr 2,1. 6-14: Gle, ognjena kola i Ilija uziđe na nebo. 
(str. 296-6). 


P. p. 30, 20, 21. 24 (str. 491-2) 
P. Budite jaka srca svi koji se u Gospodina uzdate! 


Ova je stranica Biblije pružila mnogim Židovima i kršća- 
nima prigodu za njihova istraživanja i maštanja. Recimo od- 
mah da je dolazak Ilije s ovoga svijeta ovijen tajnom koja 
nema velikog značenja za opću povijest našega spasenja. Opis 
je toga događaja dio Elizejeva ciklusa čiji redaktor zaostaje 
u mnogočem za piscem Ilijina ciklusa, a glavni mu je cilj 
da pokaže kako je na Elizeja prešao duh velikoga proroka 
Ilije. To su trebali priznati i priznali su (r. 15) svi »proročki 
sinovi«, tj. škola i kao nekakva bratovština mladih ljudi koji 
su se okupljali oko Ilije i Elizeja. U tom je pogledu značajna 
i Elizejeva molba da mu Ilija ostavi dvostruki dio svojega 
duha (bolje nego »obilje duha«), kao što ima i Jeruz. Biblija 
(r. 9). Mnogi prijevodi imaju čak »dvije trećine duha«, a tu- 
mači se slažu da je to u vezi s tadašnjim pravom prema 
kojemu je prvorođenac dobivao dvije trećine očeva posjeda 
(Pnz 21, 17), a ostali sinovi zajedno preostalu trećinu. Za 
shvaćanje je odlomka također važno da je Ilijino uznesenje 
prikazano kao Elizejevo viđenje o kojemu je i sam Ilija učinio 
ovisnim da li će na učenika i nasljednika prijeći njegov duh 
ili ne. Stoga je dva puta rečeno: »Ako me budeš vidio kad 
budem uznesen ispred tebe...« (r. 10) i »Elizej je gledao i 


vikao... .« (r. 12). Radi se dakle o ekstatičnom viđenju u apo- 

vodeću ulogu Elizeja, ipak ne prešućuje njegov usklik kojim 
Iliju zove svojim ocem i hvali ga da je vrijedio za svu izra- 
elsku vojsku sa svim njezinim bojnim kolima i njihovim koči- 
jašima. Iz svega se toga vidi koliko je Elizej cijenio svoga 
učitelja i uvijek se smatrao ovisnim o njemu te njemu podre- 
đenim. Konačno se drži da je Elizej bio uvjeren u Ilijinu 
smrt (Krinetzski) i da je stoga u znak žalosti za njim po 
običaju razderao svoje haljine (r. 12), kao što se i iz daljnjeg 
pripovijedanja vidi da je bio siguran u posvemašnji nestanak 
Ilije (15-18). Što se pak tiče ponovnog dolaska velikog proroka 
na svijet, sam je Isus protumačio da se to u duhu dogodilo 
u nastupu njegova Preteče i Krstitelja (Mt 17, 10-13). O slično- 
stima između Ilije i Isusa v. RBT 327. 

Četiri retka pripj. psalma žele da uz čitavu ovu epizodu 
učvrste naše pouzdanje u Boga koji svoje skriva i vodi kako 
hoće, a oholima vraća kako su zaslužili. On je potpuni go- 
spodar i posve slobodni djelitelj svojih darova, te svakome 
daje kako hoće. I Ilija je toga bio svjestan pa je Elizeju kazao 
(r. 10) da će naslijediti njegov duh samo ako mu bude dano 
da vidi njegovo uznesenje. Prema tome je sve ovisno o Bogu 
od kojega imamo sve ponizno i s pouzdanjem čekati i moliti. 


Ev. Mt 6, 1-6. 16-18: Otac tvoj, koji vidi u tajnosti, uzvratit 
će ti. (str. 4-5). 


U nastavku svojega govora na gori Isus s usavršavanjem 
starozavjetnih zapovijedi prelazi na razna dobra djela koja 
nisu tako strogo naređena kao što su zabranjena zla djela. 
No i kod tih pozitivnih djela Gospodin ističe njihovu nutarnju 
vrijednost, jer će samo po njoj pravednost njegovih sljedbeni- 
ka biti veća od farizejske pravednosti (5, 20). U tim će djeli- 
ma doći do izražaja prava pravednost i pravilno štovanje Boga 
samo ako se obave u pravom duhu. No može se lako dogoditi 
i obratno: ako čovjek kod tih pobožnih vježbi traži sebe i 
kaliptičnom duhu, a ima i tumača koji sve skupa ne smatraju 
i ne nazivaju »događajem« nego radije »viđenjem«. 

Prema tome suvišno je istraživati pojedinosti ovog odlom- 
ka. Koristit će ipak za duhovno shvaćanje svetog teksta spo- 
menuti kako je ognjeni prorok suzdržljiv i insistira (Fr. 2-6) 
da kod njegova zadnjeg susreta s Gospodinom ne bude nitko 
prisutan, pa ni Elizej, kao što nije bio prisutan ni kod dota- 
dašnjih njegovih susreta s Bogom. Želio je to doživjeti kao 
ono na svetoj gori Horebu uz lagani i blagi lahor (19, 12). — 
Proročki je duh na neki način povezan s proročkim plaštem 
(r. 183. i 15) od oštre kozje dlake, dakle s pokorničkim načinom 
prorokova života. Koliko god je sveti pisac želio istaknuti novu 

hvalu ljudi, jer onda nisu po Bogu i za Boga. Gospodin otkri- 
va takav licemjeran postupak i zabacuje ga. Božju nagradu 
obećaje samo onima koji sve čine radi Boga. Isus nije kod 
toga kazao da dobra djela činimo zbog nagrade, kao što za- 
stupnici »uzvišenijeg morala« znaju kršćanima predbacivati da 
mi činimo dobro radi plaće, a oni tobože radi samoga dobra. 


Ne bi bilo ljudski kad u traženju i služenju Boga ne bi svatko . 


našao i svoju vlastitu sreću, a već time što sve usmjeravamo 
prema Bogu pokazujemo da nas ne vodi nikakvo neuredno 
samoljublje. 

Gospodin nije ostao samo kod općeg načela o pravoj na- 
kani kod dobrih djela, nego po svome običaju prelazi na kon- 
kretnu pouku u vezi s pojedinim slučajevima. Osvrće se na 
tri dobra djela koja su i u SZ-u bila najviše preporučivana 
i prakticirana, a o kojima je bilo govora na Pepelnicu (II 11): 
o milostinji, molitvi i postu. Ovdje uočimo da Isus sva tri 
puta završava jednako uvjeravanjem da naš nebeski Otac 
vidi u tajnosti, u srcu. Ta činjenica može svakoga tješiti i 
hrabriti na dvostruki način. Rijetko tko nije doživio da mu 
neko njegovo nastojanje i možda izvanredno zalaganje nije 
priznato od ljudi, pa čak ni od onih za koje je to poduzimao. 
Možda je i sam čin obavljen tako tiho i nečujno, a možda 
i na području gdje ga ljudi mogu malo ili nikako opaziti, 
pa se ne treba ni čuditi nepriznanju sa strane ljudi. Neka se 
za to žalosti i tuži tko hoće, Isusov sljedbenik zna da je sve 
Otac vidio i spremio mu preobilnu nagradu. Gospodnja riječ 
ohrabruje svakoga da bude što moguće više nutarnji čovjek 
i radnik, sasma drukčije nego što to svijet traži i cijeni. Istina, 
i u Crkvi ima mnogo zvanja i poslova koji se moraju obaviti 
pred drugima. Tko i takve nastupe potpuno Bogu posveti i 
uvijek ih iznova njemu prikazuje, ne treba mu se bojati da 
će što izgubiti kod Boga. No budući da to nije lako, a još 
više iz ljubavi prema Ocu, koji ne samo da vidi u tajnosti 
nego i sam tako djeluje, najbolje je redovito davati prednost 
sakrivenom radu pred javnim nastupom. I taj je često potre- 
ban, ali je onaj redovito Bogu draži i zaslužniji. Ne radi se 
tu o bojažljivoj naravi kojoj ne odgovara javno nastupanje, 
nego o svjesnom izabiranju i traženju onoga što ljudskoj na- 
ravi manje godi. Tek će vječnost pravo procijeniti i preobilno 
nagraditi neizmjerno mnoštvo osoba koje su svoj vijek proži- 
vjele nezapaženo, i nebrojeno poslova koji su obavljeni u taj- 
nosti s neslućenim samoprijegorom. Da li ću i ja nešto takva 
uraditi? 

ČETVRTAK 
God. I 


1. č. 2 Kor 11, 1-11: Badava sam vam navješćivao Radosnu 
vijest. (str. 157-8). 


P. p. 110, 1-2. 3-4. 7-8 (str. 558) 
P. Djela ruku tvojih, Gospodine, vjernost su i pravednost. 


Pavao je 2. poslanicom Korinćanima htio opet uspostaviti 
međusobno povjerenje s tom velikom crkvenom zajednicom. 
Kao znak te obnovljene ljubavi preporučio im je skupljanje 
milodara za Crkvu u Jeruzalemu i tom im je prigodom u gl. 
8. i 9. iznio cijelu teologiju o milostinji. Sada bi se očekivalo 
da će nastaviti u sličnom tonu, ali ne, do kraja se poslanice 
apostol vrlo opširno a i prilično žučljivo osvrće na optužbe 
svojih protivnika i pred Korinćanima brani svoj apostolski 
ugled. Nekima to daje povod da misle kako su ta poglavlja 
tvorila posebno Pavlovo pismo u Korint koje bi prema njima 


* bilo napisano prije sadašnje 2. poslanice. Kasniji bi ih redak- 


tor bio pridružio ovoj poslanici. U svakom slučaju svi drže 
da su i ta poglavlja sigurno Pavlova, iako je ponešto čudno 
da apostol najprije kudi svoje protivnike koji se sami hvale 
(10, 12-18), a onda to.sam čini. Ovdje se vidi kako je pravilna 
stara riječ: Ako dvojica čine isto, ipak nije isto. Nije isto zbog 
raznih okolnosti, a u ovom slučaju najviše zbog sasvim razli- 
čite nakane: lažni se apostoli hvale da lakše zavedu Korinćane 
na krivi nauk, a Pavao ističe svoje prednosti da ih sačuva u 
pravoj vjeri. U krajnjoj liniji to i nije drugo nego učvršćiva- 
nje evanđelja u dušama, u koju svrhu pravi apostol poduzima 
sve što mu je na raspolaganju i što nije u sebi zlo. 

S tog je vidika jasno zašto Pavao govori o svojem be- 
zumlju koje Korinćani podnose. On se smatra duhovnim ocem 
te zajednice (6, 13) a za svoje nastojanje oko nje uzima čestu 
biblijsku sliku o Zaručniku i zaručnici (RBT; II vat. sabor, 
C 6). On kao otac ljubomorno pazi da ta zajednica ostane 
čista i kao takva da bude privedena svome Zaručniku Kristu. 
Ne radi se o moralnoj čistoći nauke, cjelovite i proživljavane, 
po kojoj će Krist kod ponovnog dolaska prepoznati svoje i 
priznati za svoje. Lako se može dogoditi da se misli korintskih 
vjernika pokvare i udalje od Krista ako ih tko lukavo prevari 
kao zmija-sotona Evu. Stoga je Pavlu krivo što Korinćani 
mirno slušaju one koji im navješćuju drugoga Isusa i koji 
im propovijedaju drugo evanđelje. Boli ga što uopće dozvolja- 
vaju da im govore ti »nadapostoli« koje malo dalje (r. 13) 

naziva lažnima i uopće prijevarnim radnicima. Ne znamo o 
kojoj se krivoj nauci radi, po svoj prilici o gnosticizmu koji 
je pod plaštem tobožnjega pravog znanja (gnosis) širio sva- 
kakve zablude. Ti su krivi učitelji nastupali kao vješti govor- 
nici, što su svi Grci pa i Korinćani najviše cijenili. Pavao 
nije htio propovijedati evanđelje ljudskom vještinom (1 Kor 
1, 17), a što se tiče pravoga znanja misli da ga ima. 

Pavlovo se znanje sastoji od Božje nauke koju on provodi 
u život. To je Korinćanima pokazao time što im je evanđelje 
propovijedao badava i ponizno uz sav apostolski rad pravio 
šatore da se može bez njihove pomoći sam uzdržavati. Kad 
mu je što više trebalo, pomogli su mu vjernici iz Makedonije 
i tako Korinćanima nije nikada bio na teret. Sigurno su lažni 
apostoli u Korintu drukčije postupali (r. 20), ali Pavlu je bilo 
do toga da Korinćanima pokaže koliko ih ljubi u Bogu. Na to 
Crkva nadovezuje ps 110. kojim nas poziva da u zboru pra- 
vednika, u kršćanskoj zajednici, hvalimo Boga i da onda o 
njegovim djelima, a ta su puna vjernosti i pravednosti, raz- 
mišljaju svi oni koji ih ljube. 


God. II 


1. č. Sir 48, 1-14: Kad je vihor zastro Iliju, napuni se duhom 
. njegovim Elizej. (str. 705). 


P. p. 96. 1-2. 3-4. 5-6. 7 (str. 544-5) 
P. Radujte se, pravednici, u Gospodinu! 


Mudri Ben Sirah u galeriji starozavjetnih znamenitih pra- 
vednika nije mogao propustiti a da ne pokaže na Iliju i Eli- 
zeja. Na temelju čitanja koja smo čuli prošlih dana mudrac 
čitav nastup proroka Ilije uspoređuje s ognjem, a njegovu 
silnu riječ plamtećoj buktinji. Zatim nabraja glavne njegove 
nastupe i čudesa kojima se pokazao strašan za protivnika pra- 
voga Boga. I tu se opet spominje kako je u vihoru ognja bio 
podignut u kolima s plamenim konjima. Dakako, da ne mo- 
ramo misliti na prava kola i konje, nego na oluju u kojoj je 
vjetar tako motao oblake i munje ih osvjetljavale da se to Eli- 
zeju, koji je jedini to vidio i drugima pripovijedao, činilo kao 
kola s konjima. Već su stariji egzegete (npr. Komelije a La- 
pide) tako tumačili to viđenje, a da je opravdano, potvrđuje 
i pučki govor svih naroda koji i mirne oblake na temelju 
nekakve sličnosti u oblicima naziva »janjcima«, ili vihor koji 
jednim krakom razrijeđenoga zraka siše i diže silne količine 

mora skupa s manjim lađama naziva »pijavicom«. Uz to razne 
mitologije govore o suncu koji se vozi na ognjenim kolima. 
Na kraju mudrac tajanstveno naviješta ulogu Ilije proroka u 
vezi s Mesijom pa naziva sretnima one koji će doživjeti ta 
vremena, a to smo i mi. 

Kao nasljednika velikoga Ilije Ben Sirah slavi Elizeja na 
kojega je prešao Ilijin duh. Ta se činjenica očitovala čudesi- 
ma koja je činio Elizej poput Ilije. Sveti pisac ne propušta 
(2 Kr 13, 14) da je kralj Joaš prije smrti Elizeja nazvao istim 
pohvalnim epitetima koje je Elizej upravio Iliji. Nekoliko će- 
mo Elizejevih čudesa još susresti u misnoj liturgiji, jer imaju 
dosta znakovne vrijednosti s obzirom na evanđeoska i crkve- 
na otajstva. O drugima se ne čita, ali kad mudrac spominje 
da je Elizej i u svojoj smrti činio divotna djela, dobro se sje- 
titi da se to odnosi na mrtvaca koji je oživio kad su ga bacili 
na Elizejeve kosti (2 Kr 13, 21). Crkvena je predaja u tom 
događaju gledala sliku djelovanja svetačkih moći koje su se 
nekada mnogo više štovale nego danas. Važnije je od svega 
mudračeva žalosna konstatacija, koju naše čitanje više nema, 
da se uza sve te velike proroke i njihova div-čudesa narod 
nije kajao ni popravljao.. Tako su se ispunjavale Isusove rije- 
či, mnogo prije nego su bile izrečene: »Ako ne slušaju Moj- 
sija i proroka, neće vjerovati ni ako tko od mrtvih uskrsne« 
(Lk 16, 31). Tajnovita je sila ljudske zaslijepljenosti. 

Ps 96. poziva zemlju s njezinim otocima da slavi Boga, 
a pripjev to ponavlja pravednicima. Psalam je valjda izabran 
u vezi s Ilijom i Elizejem, jer spominje oblak i tamu, oganj 
i munje, a pred dolaskom Gospodnjim da se brda tope kao 
vosak. Takvih izraza u Bibliji ima više puta,,a hoće da označe 
kako je Božje veličanstvo neusporedivo silnije od svih pa i 
najstrašnijih prirodnih pojava. 


Ev. Mt 6, 7-15: Vi molite ovako! (str. 5) 


»Isus Krist, Veliki svećenik novog i vječnog zavjeta, uzi- 
majući ljudsku narav, uveo je u ovo zemaljsko progonstvo 
onu pjesmu koja se u nebeskom dvoru pjeva po sve vijeke« 
(II vat. sabor, B 83). Saborski su oci tako započeli svoje od- 
luke o molitvi čaloslova. Ako se za starozavjetne psalme i 
crkvene himne — a ti tvore skoro sav hvalni dio časoslova 
— može reći da ih Isus s nama moli i predmoli, još jače to , 
vrijedi za molitvu koju nas je on sam naučio i čak naredio 
da tako molimo. Ne znamo sigurno gdje su i kada su apostoli 
molili Gospodina da ih nauči moliti (Lk 11, 1). Vjerojatnije 
Gospodnju molitvu stavlja Luka na odgovarajuće mjesto, ali 
se mora priznati da i Matej »Oče naš« donosi u vrlo priklad- 

nom kontekstu. Najprije je naglašena Isusova preporuka da 
kod molitve ne budemo slični poganima koji svojim božan- 
stvima izgovaraju mnoštvo praznih riječi, jer misle da će 
biti uslišani ako ih što više nabrajaju. Tko bi mislio da tek 
on mora Bogu reći što mu treba, pokazao bi da ne računa na 
njegovo sveznanje i očinsku dobrotu. Molitva, istina, može biti 
i sredstvo da se čovjek izjada, ali u svakom slučaju glavni 
joj je cilj da ponizno prizna svoje potrebe i da u povjerenju 
otvori svoje srce za Božje darove. 

Uz ono što je rečeno 2. koriz. utorka (II 60) razmislimo 
malo bolje što znači da Boga, svoga Stvoritelja i Gospodara, 
smijemo s njegovim jedinorođenim Sinom zvati: Oče! On je 
Otac velike ljudske obitelji koji može s njom i još više s poje- 
dinim članom postupati i strogo, ali nikada bez ljubavi. Do- 
datkom »koji jesi na nebesima« ističemo da ga dobro razliku- 
jemo od zemaljskog oca. Taj nam slikoviti izraz, koji dakako 
isključuje bilo koji prostor ili, točnije, obuhvaća sav stvoreni 
prostor i neizmjerno ga nadvisuje — označuje naše uvjerenje 
da Bog nije dio svijeta nego da je on »sasvim drugi«. Isto 
izražavamo i prvim usklikom, jer njegova svetost (RBT) znači 
upravo njegovu odijeljenost od svega stvorenoga. Ta ne isklju- 
čuje činjenicu da on prožima sve stvari svojom prisutnošću 
nego još više uključuje dužnost svih stvorova da slave njegovo 
sveto i divno ime Stvoritelja i Oca. Na njega i dalje mislimo 
kad i sa svoje strane želimo da on posvuda kraljuje kao po- 
svemašnji Gospodar svega, što će se barem na kraju vremena 
posve bjelodano očitovati. Stoga se ta prošnja odnosi koliko 
na Božje kraljevanje na zemlji toliko i još više na njegovo 
konačno dovršenje u vječnosti. Ne bi bilo pravo previše nagla- 
šavati eshatološko shvaćanje Božjega kraljevstva kad odmah 
dodajemo dopunsku molbu da Božja volja bude izvršivana na 
zemlji kao i na nebu. »Ako mi hoćemo ono što Bog hoće, 
onda se Božje kraljevanje ostvaruje već ovdje na zemlji« 
(Trilling). 

Kad prelazimo na svoje potrebe, najprije iznosimo svako- 
dnevnu: koliko nam treba kruha za taj dan. Izraz podsjeća 
na skromnost koju nam Isus i time preporučuje. A da je mol- 
ba realna, svjedoči mnoštvo gladnih i u naše vrijeme. Dakako, 
za gladne nije dosta moliti, ali tko ih se sjeća pred zajedni- 
čkim Ocem, taj će se za njih kao za braću i pobrinuti prema 
svojim mogućnostima. Mislimo i na mnoge koji ne mare za 
euharistijski kruh duše. Na nju i na njezine dugove misli sli- 
jedeća molba, a za njezino uslišenje Gospodin stavlja uvjet 
o kojemu još potanje govore dva zadnja retka današnjeg od- 
lomka. Trilling misli da se u daljnjoj prošnji ne radi o svim 

napastima, kojih se na zemlji nećemo osloboditi, nego o na- 
pasti da otpadnemo .od Boga u nekoj teškoj kušnji (usp. 26, 
41) i ne pridružimo se zloduhu od kojega se moramo uvijek 
oslobađati i u sebi ga uvijek iznova Božjom pomoću pobje- 
đivati. 


PETAK 
God. I 


1. č. 2 Kor 11, 18. 21b-30: Povrh svega — moje svakodnevno 
salijetanje: briga za sve Crkve. (str. 158) 


P. p. 33, 2-3. 4-5. 6-7 (str. 494) 
P. Gospodin izbavlja pravednike iz svih tjeskoba. 


Slušajući danas Pavla kako nabraja svoje apostolske muke 
a sutra svoja uzvišena viđenja, u nekom se smislu skoro vese- 
limo što je bio kod Korinćana tako grdno oklevetan. To je 
bio povod da se on brani i da sve to navede. Budući da nje- 
govi protivnici toliko naglašavaju važnost židovskog naroda, 
apostol najprije ističe da je i on čistokrvni potomak Abra- 
hamov, i to iz Benjaminova plemena (Rim 11, 1; Fil 8, 4-5). 
Ali oni su htjeli biti i Kristovi, te Pavao tvrdi da je i on, ali 
ponizno dodaje: Kristov sluga. Pod tim vidom može slobodno 
reći: »Ja sam još više!l« Sve se to apostolu čini potpuno ludo: 
nitko nije osobno zaslužio da se rodi kao Abrahamov poto- 
mak; još se manje tko smije hvaliti što ga je Krist privukao 
k sebi. To je sve milost, a Pavao je već pisao Korinćanima 
u 1. poslanici (5, 10): »Milošću sam Božjom ono što jesam. 
A milost koju mi je Bog dao nije bila bez uspjeha. Naprotiv, 
trudio sam se više nego oni svi; ne ja, nego milost Božja sa 
mnom«. Iz toga se vidi da apostol i nabraja sve svoje muke 
u prvom redu zato da slavi Boga i njegovu pomoć. Obrana 
mu je od protivnika trenutačan povod, a zahvalnost prema 
Bogu je trajno raspoloženje njegove duše. Da li i moje? 

O svemu onom što Pavao navodi ne govore nam Djela 
apostolska ni njegove poslanice. Iz toga možemo zaključiti da 
je Pavao na apostolskim putovanjima pretrpio mnogo više 
nego što mi znamo. Npr. spominje trokratni brodolom, a mi 
ne znamo ni za jedan, jer onaj što ga je doživio na putu za 
Rim (Dj 27, 4-44) dogodio se nekoliko godina poslije nego 
je bila napisana ova poslanica. Apostola ne čudi što je toliko 
pretrpio od pogana i Židova, ali ga najviše boli što su im se 
pridružila i »lažna braća«. Takvi su i njegovi protivnici u 

Korintu, koji vjernike izjedaju i pljačkaju (r. 20), a on nije 
bio nikome na teret (r. 9) već je radije trpio glad i žeđu. 
S nekoliko se redaka psalma 383. pridružujemo Pavlovu zahva- 
ljivanju kojima slavi Boga što ga je izbavio svakoga straha 
i nevolje. A budući da je slične muke Crkva proživljavala 
kroz svu svoju povijest, ovo su izrazi i njezinih mučenika, 
misionara i svih koji su se trudili i koji se trude u evangeli- 
zaciji svijeta. 

Ako se Isusova nauka uzme ozbiljno, onda svaki vjero- 
vjesnik u bilo kojem kraju i u bilo koje doba osjeća razne 
muke i tjeskobe koje spominje pripjev. Pavla neprestano mu- 
če brige za sve kršćanske općine što ih je ustanovio, jer mu 
je na srcu da one napreduju. U svakoj od njih on zna za 
slabiće kojima bi želio pomoći, jer njihove slabosti osjeća kao 
svoje. Još ga više peče kad vidi i čuje da njegove učenike 
netko navodi na zlo. Tada se u njemu sve zapali te on izgara 
od revnosti da to spriječi, kao što pokazuje i ovaj njegov 
pismeni nastup u Korintu. Takav je apostol! 


God. II 


1. č. 2 Kr 11, 1-4. 9-18. 20: Pomazali su Joaša i vikali: Živio 
kralj! (str. 306). 


P. p. 131, 11. 12. 13-14. 17-18 (str. 574) 
P. Gospodin odabra Sion sebi za sjedište. 


Čuli smo jednu od tolikih krvavih stranica iz povijesti 
izabranog naroda. Crkva nam je čita da vidimo kako je Bog 
održao obećanje više puta dano Davidu da će njegov rod 
kraljevati trajno. Značajno je da u sjevernom izraelskom kra- 
ljevstvu, nakon što se za Jeroboama odijelilo od judejskoga, 
kroz dva stoljeća njegova opstanka (god. 926-721) izmijenilo se 
ništa manje od devet kraljevskih dinastija koje su istrijebi- 
vale jedna drugu. U judejskom je kraljevstvu na prijestolje 
uvijek dolazio Davidov potomak pa i onda kad je, ljudski 
govoreći, to izgledalo isključenim. Bilo je to za vrijeme kra- 
ljice Atalije koja je, kao kći uplivnoga izraelskog para Ahaba 
i Izebele, postala ženom judejskoga kralja Jorama. Po pri- 
mjeru svoje majke ona je i u južnom, vjernijem dijelu iza- 
branoga naroda širila Baalov kult. Kad joj je poginuo sin 
Ahazija, došla je na opaku misao i iz straha da joj neki od 
kraljevih sinova, njezinih pastoraka, ne otme prijestolje dala 
ih je sve poubijati. Bolja se od nje pokazala njezina pokćerka 
Jošeba kojoj je uspjelo od pokolja sakriti jednogodišnjeg Jo- 
aša. Najprije ga je s njegovom dojiljom sakrila u svojim oda- 

jama, a kasnije ga za veću sigurnost predala na čuvanje sve- 
ćenicima koji su stanovali u brojnim prostorijama Salomono- 
va hrama. Tako je bio spašen izdanak Davidov. 

Veliki je svećenik Jojada čekao dok je kraljevsko dijete 
došlo na dobu razuma, a onda je pomoću vojske izveo državni 
udar kojim je svrgnuta i pogubljena Atalija a mali Joaš po- 
mazan za kralja. »Sveti se tekst obazire samo na teološku 
činjenicu da je opet uspostavljena Davidova dinastija, a ne 
na revolucionarna sredstva koja su kod toga upotrebljena« 
(Krinetzki). Stoga se u pripj. psalmu opijeva Božje obećanje 
Davidu da će njegovu rodu biti osigurano prijestolje dok 
mu potomci budu čuvali savez s Bogom. I doista je Jojada 
tom prilikom obnovio Božji savez na koji je obvezao nejakoga 
kralja i sav naroda. Kad je još narod u oduševljenju razorio 
Baalov hram, izgledalo je sve u redu. Kod toga duhovito i 
svima korisno zapaža spisateljica Zarri: »Iz jedne možda u 
ludosti izvedene epizode (nerazumna bol Atalije), od jednog 
čina bratskog smilovanja (sakrivanje Joaša) i od jednog krat- 
kim postupkom izvršene pravde (ubojstvo majke ubojice) — 
rađa se novi savez Izraela s Bogom. Sigurno je Izrael znao 
samo za kratkotrajnu vjernost kad je bilo potrebno tako često 
obnavljanje vječnih ugovora koji su se onda potvrđivali u 
krvi vjerske nesnošljivosti. Baalov svećenik Matan, ubijen 
pred oltarom svoga božanstva, nije bio žrtva velike vjere 
Izraelaca. Naprotiv, žrtva je to izraelske malene vjere koja 
nije u stanju da preživi suočena s drukčijim vjerovanjima, da 
živi skupa s idolopoklonicima a da ne prijeđe na idolopoklon- 
stvo. Netoleraritnost je uvijek plod nesigurnosti. Slično: po- 
štovanje za vjerovanja drugih nije plod nestalne i slabe vjere, 
nego plod zrele vjere.« 


Ev. Mt 6, 19-23: Gdje ti je blago, tu će ti biti i srce. (str. 5) 


Isus nastavlja svoju pouku o pravo shvaćenoj pravednosti 
koju u čovjeku hoće da usmjeri prema Bogu. On je jedini po- 
četnik svega i prema tome jedini može biti i cilj svega. To 
čovjek mora imati na pameti u sticanju posjeda, što je svako- 
me u krvi. No Isus tu ne govori o posjedovanju potrebnog ime- 
tka već o blagu. Danas bi se to reklo: uz stan još i vikendica, 
uz običan auto još i luksusni. Je li bilo koje zemaljsko blago 
vrijedno da posve okupira čovjeka? Da nas Gospodin uvjeri 
drukčije, spominje kako se zemaljsko blago može lako izgubiti 
i bez ikakve svoje krivnje. Dvije male životinjice unište ono 
što je čovjek toliko cijenio: moljac izgrize i najdragocjeniju 
haljinu, a crv rastoči ormar i od najplemenitijeg drveta. K to- 
me su zavidni i opaki lopovi uvijek spremni da odnesu što 

mogu više i u tu se svrhu ne žacaju prokopati ispod temelja 
kuće, što kod palestinskih kućeraka nije bilo tako teško. Od 
svega je toga siguran onaj koji sebi sabire blago na nebu, tj. 
kod Boga. A to je blago sve ono o čemu je Isus dosada govorio: 
usmjerenje srca prema Bogu i s tim povezana razna dobra dje- 
la i pobožne vježbe. Kad evanđelist ponavlja Isusove riječi o 
štetočinama, on se ne samo drži na istoku obljubljenog načina 
govora, nego još jasnije predočuje gdje se može čuvati pravo 
blago. Gospodin završava izrekom koja nas začuđuje svojom 
jednostavnošću, toliko se samo po sebi razumije da je čovjeku 
srce prilijepljeno uz ono što voli i cijeni. A ipak će malo koji 
kršćanin prižnati da mu je srce u blagu ili u novcu. 

Vrlo ije jednostavno i jedno drugo iskustvo na koje se Isus 
poziva da nas dalje pouči o pravilnom vrednovanju svega na 
zemlji. Svi znamo da zdrave oči omogućuju cijelom tijelu da 
živi i radi u svjetlosti. Oko je ne samo svjetiljka nego i ogleda- 
lo duše. U oku se odrazuje čovječja nutrina, njegovo srce i mi- 
šljeje, čistoća ili izopačenost njegova života. Kao što vid daje 
smjer ljudskom koraku i svakom njegovu radu tako i usmjere- 
nje prema Bogu nas i sve naše djelovanje upravlja da stigne- 
mo do svoga vječnog cilja. Stoga je i obećao da će Boga gleda- 
ti (5, 8) svako oko ispunjeno ljubavlju i prisnošću proslavljenog 
tijela. A tko se okrene samo prema zemaljskim dobrima, samo 
njih traži i samo u njima uživa, taj živi u tami i može lako 
pasti u vječnu tamu. Ono što bi u njemu morala biti svjetlost i 
voditi ga u nebesku svjetlost postaje tamom i čovjeka gura u 
sve veću tamu i propast. O našem usmjerenju i ustrajnosti na 
dobro započetom putu ovisi koliko ćemo naravne i nadnaravne 
sreće postići ovdje i u vječnosti. Kad se čovjek, pogotovo kršća- 
nin prepusti tami, onda Isusu ne preostaje drugo nego bolno 
uskliknuti: Kolika će biti tama! Nama je naime rečeno da mo- 
ramo biti djeca svjetlosti (1 Sol 5,5). Kao što nismo rođeni sli- 
jepi tako ne smijemo ni živjeti u grijehu ni svršiti u paklu, ta 
Bog nas je »pozvao iz tame u svoje divno svjetlo« (1 Pt 2,9). 


SUBOTA 
God. I 


č. 2 Kor 12, 1-10: Hvalit ću se svojim slabostima. (str. 156-9) 


1. 
P. p. 33, 8-9. 10-11. 12-13 (str. 494) 
P. Kušajte i vidite kako je dobar Gospodin. 


Nikakvu štetu nije pretrpio Pavao na duši kad je, prisiljen 
od klevetnika, pisao Korinćanima i o svojim izvanrednim viđe- 
njima. Time je koristio mnogo tadanjim i svima vjernicima. 
Bio je ipak svjestan opasnosti pa o objavama koje mu je Bog 

iskazao govori u trećem licu i još ih uokviruje i isprepliće na- 
glašavanjem svojih slabosti (11, 30; 12, 5 i 9). Rekli smo da je 
korisno to znati, jer tako velike nagrade već na zemlji osmi- 
šljuju sve muke apostola i onih koji idu njegovim putem. Pa- 
vao se posebno zaustavlja kod jednog viđenja, a da se doista 
zbilo, svjedoči i podatak: prije četrnaest godina. Većina se 
egzegeta slaže da je to bilo u onim godinama kad se veliki 
obraćenik u svojem rodnom Tarzu spremao na svoj apostolski 
rad za koji je po njega došao Barnaba. Ta je objava, uz viđe- 
nje pred Damaskom, Pavla potakla da sav svoj život istroši za 
Krista i njegovo evanđelje. A kad mu je bilo teško, ti su ga 
sretni trenuci hrabrili i davali mu snage da ustraje. 

»Trpljenje je, donekle, sakramenat po kojem je njegov ži- 
vot u Kristu simbioza s Kristom. Svu svoju snagu crpe iz Kri- 
sta »passus et redivivus — koji je mučen i oživio«. Što više 
trpljenja, to više snage i dostojanstva; što više muka za Krista, 
to veće Kristove blizine. Jer zna da mora više trpjeti od osta- 
lih, zna također da ima naročitu funkciju u Crkvi i dužnosti 
prema njoj. Progonstvima se još pridružuje njegova kronična, 
bolest. Trostrukoj Isusovoj prošnji na Maslinskoj gori odgo- 
vara trostruka Pavlova molitva za oslobođenjem od trna u ti- 
jelu i od udaraca sotone« (Holzner). Dok o svojem viđenju go- 
vori vrlo suzdržljivo te ponavlja da ni sam zapravo ne zna 
kako je to bilo, jer samo Bog to zna, o svojoj nemoći, koja ga 
je ne samo boljela nego ga i ponizivala, govori opet u prvom 
licu. Mnogo se raspravljalo o čemu je zapravo riječ, ali važni- 
je je od imena bolesti ili smetnje znati i zapamtiti kako Pavao 
gleda na trpljenje, kakva je njegova teologija trpljenja. »Bo- 
žja milost djeluje u ljudima kao snaga. No ta snaga dolazi 
očitije do izražaja i djelovanja koliko je slabija snaga čovjeka 
u kojemu djeluje Božja snaga. Jer kad je jasno da je čovjek u 
nečemu nemoćan, onda je očito da tu ne nastupa ljudska nego 
Božja snaga« (Schelkle). 

Pavao nije bio nikakav »nadčovjek« koji ne bi osjećao 
tegobe duha i tijela. Kao čovjek tri puta moli da ga Krist oslo- 
bodi neugodne nemoći. Ali kad je mjesto uslišenja dobio veću 
milost da je u potpunosti upoznao vrijednost trpljenja, više ne 
iraži oslobođenje od muke (r. 9), nego je u svojim slabostima 
sretan i s njima se hvali, jer je na taj način dionik veće Kri- 
stove snage. Blago onima kojima je dano da to shvate, a zaista 
su bijedni Kristovi vjernici koji od toga ništa ne razumiju. 
Teško da na zemlji ima veće milosti od one kojom nam Bog 
pomaže da se sprijateljimo s tajnom križa, sa svojim slabosti- 
ma i nevoljama. Do kojega stanja uzdiže sjedinjenje s Kristom 
u radu i trpljenju da čovjek može reći: Kad god sam slab, 
tada sam ijak! 

U našem odgovoru na gornje čitanje ne obaziremo se toli- 
ko na Pavlova viđenja koliko na njegove muke iz kojih ga 
Gospodin nije oslobodio ali mu je na njegovu molbu dao mno- 
go više: da ih Božjom snagom može ustrpljivo podnositi i tako 
steći obilnije zasluge. Stoga su iz psalma 33. odabrani retci koji 
govore kako Bog čudesno pomaže onoga koji ga sa strahopo- 
čitanjem štuju i traže i koji se njemu utječu. U r. 8. spome- 
nut je anđeo Gospodnji koji Božje sluge čuva poput vojnog 
tabora, što podsjeća na Izl 23, 20 i još konkretnije na 2 Kr 19, 
35 kad je anđeo poubijao (po svoj prilici nekim haranjem ku- 
ge) 185.000 Sanheribove asirske vojske koja je opsjedala Jeru- 
zalem. Božji je anđeo pomagao i pojedincima kako priznaje 
pravedni Josip (Post 49, 16). Zadnji redak psalma danas zavr- 
šava pitanjem na koje lijepo odgovara pripjev pa se tu vidi 
kako je važna uloga pripjeva. On nas sada vodi k oltaru gdje 
ćemo susresti Krista ne u viđenju nego u svetotajstvu. 


God. II 


1. č. 2 Ljet 24, 17-25: Zaharija koga ubiste među hramom 
i žrtvenikom (Mt 23, 35). (str. 362) 


P.p. 88, 4-5, 29-30. 31-32. 33-34 (str. 538-9) 
P. Njemu ću sačuvati dovijeka naklonost svoju. 


Povijest je izabranog naroda predigra povijesti našega spa- 
senja. Ili još bolje: ona je prvi čin, prototip kako Bog pruža 
spasenje svemu svijetu i svakoj pojedinoj duši koja je onda 
Bogu više manje vjerna ili nevjerna kao što je bio izraelski 
narod. U Bibliji imamo mnogo dokaza te nevjernosti koja je 
dovela razdijeljeni i dobrim dijelom otpali narod u asirsko i 
babilonsko sužanjstvo. Sve je to napisano za našu pouku i na- 
ma za opomenu (1 Kor 10, 11). Tako i ovaj izvještaj o otpadu 
kralja Joaša. Bog ga je po dobrim ljudima oslobodio smrti kad 
je imao samo godinu dana, učinio ga je kraljem kad mu je bilo 
samo sedam godina, i čovjek bi mislio da će ostati Bogu vje- 
ran, I bio je dok je živio veliki svećenik Jojada kojemu ide 
sva zasluga za tadašnju vjersku obnovu u judejskom kraljev- 
stvu. U znak te obnove izvršeni su darovima svega naroda ve- 
liki radovi u hramu koji je bila poharala opaka Atalija. No 
kad je Jojada umro, Joaš se dao zavesti od onih koji su opet 
počeli štovati druge bogove. Pomoć boljega i jačega svakome 


mnogo znači, ali malo od nje koristi ako svatko sam ne sazri-, 


je ine ustraje na dobrom putu na koji je bio upućen. 
Uvijek iznova sveti pisci moraju ustanoviti: »Slao im je 

Bog proroke da ih obrate k Gospodinu, oni su ih opominjali, 
ali oni nisu htjeli slušati« (r. 19). Bog grijeh ne kažnjava od- 
mah, pa ni onaj najveći, otpad od njega, nego sve poduzima 
da bismo se osvijestili, obratili i popravili. Tko ne posluša nu- 
tarnji i ponekad vanjski Božji glas, pada sve dublje dok ne 
dođe Božja kazna. Kad je Jojadin sin Zaharija htio po očevu 
primjeru i ponukan od Božjega duha zaustaviti otpad naroda, 
taj se pobuni protiv njega. Kamenjem su zasuli vjernoga Bo- 
žjega slugu i to u predvorju samoga hrama, a sve po kralje- 
voj zapovijedi. Kako žalosno dodaje ljetopisac: »Ni kralj se 
Joaš ne sjeti ljubavi koju mu učini otac Jojada, nego mu ubi 
sina«. Bog je čekao još godinu dana, a onda je na sve došla 
pravedna Božja kazna: malena je aramejska vojska osvojila 
Jeruzalem i poubijala sve knezove u narodu. Sam je kralj 
ostao u teškim bolestima koje su dokrajčili pobunjenici i ubili 
ga na postelji. Sve se to dogodilo, jer ostaviše Gospodina, Boga 
svojih otaca. Nijedno zlodjelo ne ostaje nekažnjeno, a pogoto- 
vo udaljenje od Boga i otpad od njega. To redovito ne vide 
oni koji zaslijepljeni hrle u propast, ali bismo se morali mi 
učiti na sudbini drugih. Pred dilemu vjernosti ili otpada sta- 


vljaju nas i izabrani retci psalma 88. Ne radi se uvijek o veli- 


kim odlukama, ali prava se vjernost vidi iu malima. 


Ev. Mt 6, 24-34: Ne brinite se tjeskobno za sutrašnji dan! 
(str. 5) 


Odlomak je protumačen gore 8. A nedjelje kroz godinu; 
ovdje ga uzmimo s kontekstom dosadašnjih Isusovih pouka. 
On uvijek iznova stavlja pred nas suprotnosti koje nas sile 
da biramo: izvanjsku pravednost farizeja ili onu koja dolazi iz 
nutrine, blago na zemlji ili blago na nebu, tamu ili svjetlost, 
mamona ili Boga. »Zaista svatko može svim svojim snagama 
služiti samo jednome Bogu. U punom smislu to vrijedi samo 
o Bogu koji traži čitava čovjeka i ne trpi bilo kakav kompro- 
mis. Jedino kod njega vrijedi u punom smislu ili — ili. On zna 
da je za naše spasenje moguće samo jedno: jedino Bog... Po- 
svuda gdje se osporava pravo Božjega gospodstva, skriva se 
zlo, zloduh. Taj pozna mnogovrsne oblike protivljenja i nepri- 
jateljstva. Naročito se podmuklo ušanči iza mamona. To je u 
sebi samo zemaljsko posjedovanje, sabiranje dobara i blaga i 
svake vrsti bogatstva. No iskustvo nam govori kako je zavod- 
ljiva moć zlata, kako fascinira sjaj i varavo blještavilo zemalj- 
skih dragocjenosti. Za Isusa je bogatstvo uvijek »nepravedno«, 
neka skoro demonska moć koja srca zahvati i zarobi. Tko se 
prepusti mamonu, prepušta se đavlu. Samo jednome se uisti- 
nu može služiti: Bogu koji je svjetlo našega života, kod kojega 

je pravo blago i u kojemu je naše srce zaista sačuvano« 
(Trilling). 

Isus nije sanjar. On ne kudi opravdano pa i sve veće stje- 
canje zemaljskih dobara i njihovo uživanje. Kad je to u našoj 
naravi znači da je od njega. Nešto drugo potiče naša pala na- 
rav: precjenjivanje hrane i odijela, i uopće životnog standarda. 
A jer u sebi svi nosimo i palu narav, tako se često opaža, kod 
bogatih i kod siromašnih, grozničava pohlepa za dobrima ovoga 
svijeta kod čega se redovito Bog sve više i više zaboravlja. Tko 
pak nema Boga na pameti ne obazire se ni na bližnjega i na 
njegove potrebe nego samo da njemu bude što bolje, a »poslije 
mene može doći i potop«. Stoga nam Isus nije stavio za pri- 
mjer životinje koje skupljaju u spremišta i tako sebi osigura- 
vaju budućnost nego ptice koje toga ne čine. Možda bi se pod 
tim vidom moglo razmotriti koliko je kršćansko naše traženje 
raznih »osiguranja«. Franjo Asiški, Ivan Bosko, Josip Kotolen- 
go i toliki drugi imali bi nam što reći. Po svoj prilici se vara- 
ju oni koji misle da bi se istinska svećenička zvanja umnožila 
kad bi se sa svih strana zajamčila svećenička egzistencija. U 
najmanju bi ruku to značilo više pouzdanja imati u ljude i u 
ljudske strukture nego u Boga i u njegovu očinsku providnost. 
Neka se javi onaj koji je posvetio svoj život Bogu i Crkvi pa 
mu je manjkalo nešto što je zaista trebao! A tko želi imati 
više nego treba, neka traži od svijeta! 

XII NEDJELJA 


GOD. A 


1. č. Jer 20, 10-13: On izbavi dušu sirote iz ruku zlikovaca, 
(str. 781). 


P. p. 68, 8-10. 14. 17. 33-35 (str. 520-1) 
P. Po velikoj dobroti svojoj usliši me, Gospodine! 


Svaki dobar. prijevod Sv. pisma ima tekst razdijeljen na 
odlomke, a svaki od njih poseban naslov. Dobro je uvijek 
pogledati tu izreku koja uvodi u shvaćanje dotičnog teksta. 
Rupčić je središnjem dijelu Matejeve 10. gl. stavio prikladan 
naslov: Svjedoci za Krista u neprijateljskom svijetu. Sam je 
Isus zbog svojega nastupa doživljavao teške protivnosti i po- 
dnio samu smrt pa je na to u današnjem odlomku pripravljao 
i svoje apostole, a preko njih i sve njihove nasljednike i po- 
moćnike. Isto se pokazalo već na sudbini starozavjetnih pro- 
roka, osobito Jeremije čiju tužaljku danas čitamo, a već smo 
je imali u petak 5. koriz. sedmice (II 146). Kad je od Boga 
pozvani prorok korio narod i naviještao mu skoru Božju kaznu, 
našlo se svećenika, učitelja i lažnih proroka (18, 18) koji su na- 
rodu sve odobravali te stoga zamrzili i progonili Jeremiju. U 
njegovoj knjizi ima više tužaljki kojima se prorok u tom te- 
škom stanju obraća Bogu. Neki to nazivaju Jeremijinim »Ispo- 
vijestima« za razliku od samostalnog spisa »Tužaljki« koje i 
nisu njegove. U tima je prevladavala žalost nad teškim stanjem 
cijeloga izabranog naroda, a u svojim je ispovijestima Jere- 
mija većinom posve osoban. 

U korizmi je bio u naslovu istaknut r. 11. kako se na nje- 
govoj strani bori Gospodin kao snažan junak, što se odnosilo 
na Krista u njegovu trpljenju. Tada je prorok predviđao da 
će njegovi progonitelji posrnuti i da neće uspjeti, što se i 
ispunilo u Jeremijinu i neprispodobivo više u Kristovu sluča- 
ju. Osobito je kod Krista muka i smrt bila konačni korak k 
pobjedi nad svim onim od čega nas je on imao otkupiti. Stoga 
naslov istog odlomka izražava tu pobjedu i nakon proslavlje- 
noga uskrsnog ciklusa Isus preko proroka poziva sve nas da za 
tu njegovu i našu pobjedu pjevamo Bogu i hvalimo ga sa za- 
hvalnošću. Na taj nam način ista pjesma zvuči drukčije, kao 
kad se melodija odsvira u drugom tonu. U našem se životu na 
zemlji još uvijek isprepliću oba tona, ton borbe i ton pobjede, 
dok se čitava naša životna pjesma Božjom pomoću ne zaklju- 
či pobjednom koračnicom ulaska u nebesko slavlje. 


178 — XII nedjelja A 


Do te konačne, kako se nadamo, pobjede sve je naše po- 
uzdanje u onoga koji nam jedini može pribaviti pobjedu. Sto- 
ga se nakon 1. čitanja na slijedeća dva spremamo uzdasima 
psalmiste koji je u psalmu 68. opjevao jade nekog patnika i 
ujedno navijestio Kristove i naše muke. Izrazi su dosta teški 
pa ako mislimo da trenutačno ne odgovaraju raspoloženju na- 
še duše, uživimo se u jade tolikih patnika na duši i na tijelu. 
Liturgijska molitva hoće da bude općenita. To isto vrijedi i za 
retke koji izražavaju potpunu predanost u Boga iz koje onda 
proizlazi srdačna molitva i uvjerenje da Gospodin oživljuje 
srce svima koji ga traže. Ne preostaje nam drugo nego da ga 
sa svim stvorenjima hvalimo. 


2, č. Rim 5, 12-15: S darom milosti nije kao što je 
s prekršajem. (str. 130). : 


Tekst, koji smo već imali 1. A koriz. nedjelje, uspoređuje 
Adama s Kristom. »Jedan nas je čovjek mogao upropastiti; 
jedan čovjek koji je više nego čovjek može nas spasiti. Kao 
što je kraljevstvo grijeha ustanovio samo jedan čovjek tako će 
i kraljevstvo pravde poteći od samoga jednoga čovjeka. Adam, 
prva glava ljudskog roda, poveo nas je u svoj pad; Isus Krist, 
drugi Adam i glava obnovljenoga čovječanstva, ponijet će nas 
sa sobom u svome uzašašću k Bogu... Pavao za svoju tezu 
upotrebljava dokaz iz jednakosti, ali ipak ne može da se u 
njemu zatvori. Njemu se činilo da jednostavna usporedba iz- 
među dva Adama nanosi krivicu Kristu... Sve se njegovo do- 
kazivanje može sasvim dobro obuhvatiti ovom pretpostavkom: 
Ako je sigurno, kao što vi (vjernici u Rimu na temelju knjige 
Postanka) vjerujete, da su svi ljudi neposluhom Adama postali 
grješnici, tako još jače morate vjerovati da će oni Kristovim 
posluhom postali pravednici« (Prat). Ćiril Aleks. ima poznatu 
usporedbu: Padom zajedničkog nam oca na našu je narav do- 
šla duhovna bolest i ta narav umnaža neuredne čine kao što 
su zaražene grane koje izlaze iz istoga zaraženog debla. 

Budući da svi osjećamo posljedicu Adamova grijeha, isto 
tako, i još više moramo računati da smo uklopljeni u Kristo- 
vo spasenje. »Velika je doista tajna kako je Adam svojim ne- 
posluhom sve one koji naravnim rođenjem potječu od njega 
tako okaljao grijehom da je on svojstven svakom. No nije ni 
manja tajna kako je drugi Adam, Krist, svojim posluhom sve 
one koji se po njemu preporađaju učinio zaista tako prave- 
dnima da im je pravednost svojstvena« (Cornely). Naslov ipak 
ističe Pavlovu misao da je mnogo veća milost, koju nam je pri- 
bavio Isus Krist, nego ljudska grješnost koju nam je namro 
Adam. Tu čijenicu možemo lijepo povezati s borbom i pobje- 

dom o kojima je bilo govora uz '1. čitanje. Naša se borba upra- 
vo sastoji u sklonosti naše pale naravi k zlu, ali je svakome 
koji se pridruži Kristu omogućena posvemašnja pobjeda nad 
grijehom. Budući da svoju narav kakvu smo primili rođenjem 
nosimo do smrti, ne trebamo se čuditi da tu borbu više ili ma- 
nje osjećamo neprestano u sebi i oko sebe. Za nas je važno da 
smo neprekidnom vezom s Kristom uvijek u stanju da pobje- 
đujemo. Iz svega ovoga možemo zaključiti kako i ova biblij- 
ska pouka vodi k sakramentalnom stolu gdje se ostvaruje naše 
sjedinjenje s Kristom. Nemamo se što tužiti da smo grijehom 
pali ljudi kad smo tako visoko dignuti Kristovim otkupljenjem. 
Na nj imamo sada isto pravo kao što naša narav mora pre- 
uzimati grješnost Adamovu. Kad nas je Gospodin otkupio, sa 
sigurnošću možemo računati na svaku njegovu pomoć koja 
nam je nužna da se to njegovo otkupljenje obistini na svakome 
od nas. Posred starokršćanskog himna — koji je, čini se, na- 
stao u našim krajevima — izričito se pozivamo na to: »Tebe 
dakle (!) molimo, pomozi svojim slugama koje si (može se reći: 
jer si ih) otkupio dragocjenom krvlju«. 


Ev. Mt 10, 26-33: Ne bojte se onih koji ubijaju tijelo! (str. 9) 


Razboritost i jakost oplemenjuju i usavršavaju našu lju- 
dsku narav, što nam je naročito potrebno naočigled zla koje 
nas okružuje. Razborit se čovjek čuva zla i izbjegava ga, a 
jaki ga se ne boji i svladava ga. Isus nas je učio jedno i drugo. 
Sprijeda nas je opomenuo da se čuvamo lažnih proroka i 
uopće ljudi (7, 15; 10, 17), u današnjem nas odlomku tri puta, 
kao nekim pripjevom bojne pjesme, hrabri da se ne bojimo 
zlih ljudi (r. 26, 28, 31). Nije to lukava riječ vojskovođe koji 
druge tjera u boj, nego usklik Učitelja učenicima i Domaćina 
ukućanima (r. 24-25) da ga slijede u njegovoj sudbini koja 
završava božanskom proslavom. Njegova je nauka sada naro- 
dima sakrivena, nalazi se kao u tami, ali će je junački apostoli 
iznijeti na svjetlo svih krajeva i vjekova. On njih poučava 
u skrovištu zasebno, kao da im šapće na uho, ali oni će sve 
njegove riječi neustrašivo propovijedati i s najviših tribina 
svijeta. Uz Kristovo ohrabrenje možemo u tim njegovim sliko- 
vitim izrazima vidjeti i preporuku da u skrivenom i tihom 
razgovoru s Učiteljem uvijek iznova pridobivamo ono što u 
njegovo ime trebamo naviještati braći, svim ljudima. 

Što je naše propovijedanje više kristovsko, računajmo s 
time, to će se svijetu kao takvome manje sviđati. Moramo se 
ljudima na svaki mogući način približiti i uzeti ih onakve 
kakvi su da ih skupa sa sobom podignemo kakvi bismo morali 
biti. No iskustvo svima pokazuje da se razvodnjavanjem Kri- 


180 — XII nedjelja A 


stove nauke za nju nikoga ozbiljno nećemo pridobiti. A odlu- 
čno će naviještanje evanđelja uvijek naići na one koji će Isu- 
sove učenike progoniti, a do potrebe i ubijati. Tko je Isusov, 
s tim računa i toga se ne boji. Početkom je ovog stoljeća isu- 
sovački general Ledochowski pitomcima Germanicum-a pre- 
poručivao da ovako pokažu zahvalnost svojim odgojiteljima: 
»Molite Isusa da naša Družba bude progonjena, jer će to biti 
najsigurniji znak da je ostala njegova.« A što nam ljudi mogu 
učiniti? U najgorem slučaju uzeti nam tijelo da ono bude 
neprispodobivo nagrađeno zajedno s dušom. Posve drukčije će 
biti onima koji žele spasiti život na zemlji pod svaku cijenu: 
upropastit će dušu i tijelo. Tvrda je ta riječ o Bogu kao ko- 
načnom Sucu koji kažnjava, ali je moramo povezati s njego- 
vom očinskom brigom o kojoj Krist govori odmah u r. 29-31. 
On se brine i za vrapca koji bez Božjeg dopuštenja ne padne 
sam iz gnijezda ili udaren kamenom dječaka. Kao što zalju- 
bljena osoba želi o drugoj što više znati tako i Bog pozna sve 
vlasi na našoj glavi. Takva nas Božja dobrota sili na ljubav 
prema njemu, a naša nam nesigurnost ulijeva strah pred njim. 
Osjećali su ga i najveći naši mistici, npr. Terezija Velika koja 
o tome opetovano govori. Pravilan strah pred Bogom, da ga ne 
uvrijedimo, svjedoči o našoj ljubavi i neprestano je povećava. 
Nepravilan strah pred ljudima uništava vjeru. 

Na jedan ili drugi način svaki se vjernik nađe pred nekim 
ljudskim sudom, a svatko će doći pred Božji sud. Na jednom 
i drugom sudu glavna je osoba Isus, samo što se njegove uloge 
mijenjaju. »Pred ljudskim je sudištem Isus ujedno i optuženik, 
ali od svojih svjedoka branjen. No zatim je obrnuto: pred Bo- 
žjim sudom svjedok optuženik, a Isus ga brani. Tajanstvena 
izmjena ovdašnjega i ondašnjega! Koliko nam ta slika govori 
o ulozi Isusa Posrednika!« (Trilling). Svatko ga prije ili ka- 
snije mora uzeti kao Branitelja ili imati kao Tužitelja. Nemo- 
guće je da bilo tko želi da ga Isus optužuje pred Ocem. Ali — 
koliko ih tako postupa u životu? Ne odlučuju želje nego djela. 
(Pročitaj: RBT svjedočanstvo; II vat. sabor, C 42; Cus 21, 43; 
S 14). 

GOD. B 


1. č. Job 38, 1. 8-11: Tu nek se lomi ponos tvog valovlja. 
(str. 607) 


P. p. 106, 23-24. 25-26. 28-29. 30-31 (str. 554-5) 
P. Hvalite Gospodina, jer dovijeka je ljubav njegova. 


Mnogo su puta ljudi razne borbe i progonstva u povijesti 
Crkve i pojedinaca nazvali olujama. U tim vremenima niče 
Kristovim sljedbenicima želja da tu oluju umiri kao onu na 
moru o kojoj govori današnje evanđelje. Na izvještaj o oluji 
na moru pripravlja nas kratak, ali vrlo pjesnički tekst iz Jo- 
bove knjige. Sam Bog opisuje svoju svemoć koja se toliko 
pokazuje u stvaranju kopna i mora na zemlji. U svojim je mu- 
kama Job nekako izazvao Boga da mu odgovori zašto on 
pravedan toliko trpi (31, 35). Bog mu odgovara postavljajući 
sam pitanje: Tko njega, po Jobovu priznanju Svesilnoga, smije 
zvati na odgovornost? Job je dakle dobio sasvim drukčiji 
odgovor nego je očekivao. 

U Božjem se opisu stvaranja, dakako, odrazuju tadašnji 
nazori o poznavanju prirode, jer Božja nas objava ne uči pri- 
rodopis nego istinu o Bogu i o našem spasenju. Stari su zami- 
šljali da zemljino kopno pliva na svjetskom moru koje je Bog 


* morao obuzdati da ne prekrije čitavo kopno. Ovdje je prika- 


zano kao da je Svemogući uzburkanu morsku silu zatvorio 
nekakvim vratnicama i prijevornicama. A kad ga je tako ukro- 
tio, onda se Bog i za more očinski pobrinuo: kao što novoro- 
đenčetu trebaju pelene i čovjeku haljina tako je more pokri- 
veno gustom maglom i oblacima. Sada još točnije znamo kako 
to dvoje nastaje iz vode i u nju,se vraća. Zadnji je redak 
odlomka kao navještaj Isusove zapovijedi kojom je začas 
umirio pogibeljnu oluju na moru. 

Izraelci nisu bili pomorski narod pa se u njihovim svetim 
knjigama o moru govori previše općenito. Jedna je od iznimki 
ps 106, koji sa zahvalnošću opisuje kako Bog oslobađa čovjeka 
od lutanja po pustinji, od teškog tamnovanja, od opasne bo- 
lesti i od plovidbe uzburkanim morem. Ovo je zadnje psalmist 
mogao doživjeti i na Genesaretskom jezeru kao i Krist sa svo- 
jim apostolima. Svakako je opis oluje na moru opisan vrlo 
slikovito i živo, a r. 28-30. kao da ima pred očima tjeskobu 
apostola i svemoć Krista. Ovaj se odlomak ps 106. u Misalu 
uzima samo danas, ali ga je vrijedno zapamtiti te njim ili sli- 
čnim izrazima misliti na sve one koji plove uzburkanim ocea- 
nima i još više na one koji se utapaju u moru svjetskog života. 
Silna je snaga mora (RBT) u njegovu prvotnom kao i u prene- 

senom smislu. Nitko i ništa se ne može mjeriti s Božjom lju- 
bavlju koja traje dovijeka i nema joj granica. 


2. č. 2 Kor 5, 14-17: Sve novo, gle, nasta! (str. 154) 


Uz ono što je rečeno o ovom tekstu 10. subote kroz godinu 
nadodajmo neke misli Schelkle-a: »Ako apostol izgleda nemi- 
ran i neumjeren, to je stoga jer ga je zahvatila tuđa snaga. 
Kristova ljubav, tj. Krist ga je svojom ljubavlju obuzeo, drži 
ga čvrsto i tjera ga naprijed. Na taj je način mogao i reći: 
»Život provodim u vjeri u Sina Božjega koji mi je iskazao 
ljubav i samoga sebe predao za mene« (Gal 2, 20)... Budući 
da je Krist umro za sve, svi smo umrli. Krist je na križu sve 
uključio u se i predstavljao je cijelo čovječanstvo. U Kristu je 
izrečena Božja osuda svima kao na izgubljenim grješnicima. U 
njegovoj je smrti izvršena smrtna osuda na svima. O svima 
vrijedi: »S Kristom sam razapet na križ« (Gal 2, 19). Krist je 
ustao iz smrti. Zajedništvo smrti s njime tvori također i zaje- 
dništvo života. Time što je Krist ustao od smrti i mi živimo. 
»Ako smo dakle umrli s Kristom, vjerujemo da ćemo i živjeti 
s njime« (Rim 6, 8). No koji sada žive novim životom ne smiju 
živjeti samo za sebe, nego se svim svojim životom moraju na- 
laziti u službi onoga koji je za njih umro i uskrsnuo. Kao što 
je Krist živio za druge tako moraju činiti i kršćani. Primjer 
Kristova života ih obavezuje i uvijek iznova traži njihov život. 
»Ni jedan od vas ne živi samom sebi i ni jedan ne umire sa- 
mom sebi. Ako živimo i ako umiremo, Gospodinu pripadamo« 
(Rim 14, 7-8). 

U Kristovoj su smrti svi umrli. Ali iz Kristove se smrti 
digao novi život. Na njemu imaju udjela oni koji su s njim 
umrli, dakle kršćani. Crkva je novo stvorenje. Kršćanin je novi 
čovjek... Novo je stvorenje stvarno, ali je još sakriveno u 
Kristu. Ono je dakako vjeri osigurano i ona već živi od njega. 
Kad se jednom Krist objavi u svojoj slavi, tada će se i to novo 
stvorenje sjajno otkriti. Do toga dana treba novi život svagda- 
no ostvarivati kao svoj zadatak: »Kao što je Krist uskrsnuo 
od mrtvih Očevom slavom i mi moramo živjeti novim životom« 
(Rim 6, 4). Pavao nije nikakav fantast koji ne bi vidio stvar- 
nost ili bi je nijekao. Ali on nije ni samo prorok koji bi mo- 
rao ukazivati samo na buduće, daleko spasenje. On treba da 
naviješta kako je spasenje već izvršeno. »Sad je pravo vrijeme, 
sad je dan spasenja« (6, 2).. To spasenje treba prihvatiti. Nje- 
govo potpuno dovršenje još predstoji, ali je sigurno i blizu. 
Pavao naviješta oboje: spasenje sada i njegovo dovršenje u 
budućnosti. Sama Božja Riječ veli: »Evo sve činim novo!« 
(Otk 21, 5). Obnova svijeta po Kristovu spasenju nije samo 

jednokratan događaj u prošlosti, nego je uvijek sadašnja. Bog 
je onaj koji prošlo svladava opraštanjem i novim stvaranjem. 
Unatoč svim ljudskim zatajivanjima on sa čovjekom uvijek 
iznova započinje svoje djelo spasenja. Jer: »Ako nas osuđuje 
naše srce, Bog je veći od našega srca« ( 1 Iv 3, 20). 


Ev. Mk 4, 35-41: Tko li je ovaj, te mu se vjetar i more 
pokoravaju? (str. 32-3). 


Isusovo čudo kad je stišao oluje na moru ne treba uzeti 
samo kao čudesnu zgodu u kojoj je Gospodin spasio svoje 
učenike od smrti. Uz ono što je rečeno 3. subote kroz godinu 
(I 248) možemo razmisliti zbog čega je Isusova zapovijed vjet- 
ru i moru onoliko djelovala na apostole. Za nas ljude, koji se 
sve više udaljujemo od prirode i od njezinih se nepogoda zna- 
mo sve bolje zaštićivati, vjetar i more malo znače. Kolika je 
njihova moć, naročito kad se udruže, o tome nešto znaju koji 
to sami dožive. Drukčije su mislili stari. U Bibliji je do izra- 
žaja došlo njihovo naziranje. »U vjetru ima nešto tajnovito: 
čas neodoljivom žestinom ruši kuće, cedrove, lađe na otvore- 
nom moru...« (RBT 213). »U susretu s morem svatko 
doživljava osjećaj goleme, neukrotive snage, strašne kad se 
razbjesni, pune prijetnje za pomorce (ps 106, 23-30), a tako i za 
primorsko pučanstvo jer uvijek može preplaviti (usp. Post 7, 
11; 9, 11. 15). Upravo to more, taj kozmički Ocean što okružuje 
kopno, mezopotamijska je mitologija personificirala u obliku 
čudovišne zvijeri... U Bibliji, naprotiv, more je svedeno na 
stupanj običnog stvora... Tako je more stavljeno na svoje 
mjesto među drugim stvorovima i pozvano da zajedno s osta- 
lima slavi svoga stvoritelja (ps 68, 35; Dn 3, 78). U toj vrlo 
čvrstoj doktrinalnoj perspektivi sveti pisci mogu bez ikakve 
pogibli preuzimati stare mitske slike lišene svoga otrova... 
More je tada znamen onih protivničkih snaga što ih Jahve 
mora svladati kako bi pobijedio njegov naum« (RBT 593-4). 

Bibličari su opazili da Petar-Marko ne samo tijesno spaja 
opis o oluji na moru s izvještajem o krdu svinja u koje je 
Isus zatjerao zle duhove i koje su se ugušile u moru, nego su 
njegove zapovjedničke riječi, kojima je umirio vjetar i more, 
vrlo slične onima kojima je zapovijedao zlodusima razne vrste 
(1, 25; 9, 25). Tu je dakle Gospodar, i to potpuni i neosporni, 
nad bilo kojom silom izvan sebe. Njemu se ne može ništa su- 
protstaviti, njega sve mora slušati. S tim u vezi bolje razumi- 
jemo dva pitanja koja Isus nakon čuda upravlja svojim učeni- 
cima, a donosi ih samo Marko. On od njih traži da se uza nj 
oslobode svakoga straha i da moraju imati pravu vjeru u njega 
kao Sina Božjega. Matej (8, 26) ima izraz »malovjerni«, ali 

Petar se sjećao kako im je Isus predbacio da uopće nemaju 
vjere kad su izgubili pouzdanje u njega. Mig je to i nama da 
nas uz Isusa ne smije ništa previše impresionirati a kamo li 
zastrašiti. U tu svrhu moramo uvijek iznova moliti za duboku, 
svestranu i životvornu vjeru. 


GOD. C 


1. č. Zah 12, 10-11: Gledat će onoga koga su proboli (Iv 19, 
37). (str. 930). 


P. p. 62, 2. 3-4. 5-6. 8-9 (str. 515) 
P. Tebe žeđa duša moja, Gospodine, Bože moj! 


Knjiga proroka Zaharije ima više sličnosti s knjigom veli- 
koga Izaije. Jedna i druga nemaju samo po jednog autora, pa 
kao što govorimo o Deutero-Izaiji tako je općenito prevladalo 
mišljenje da je od gl. 9. Zaharijine knjige kasniji dodatak, 
možda iz 4. stoljeća prije Krista, ali s vrlo starim elementima. 
Važnija je od te vanjske razlike što se uz Izaiju upravo u Za- 
harijinoj knjizi nalazi proroštvo o probodenom pravedniku za 
koje Ivan (19, 37) misli da se odnosi na propetoga i kopljem 
probodenog Spasitelja. Ta se dva retka nalaze u sklopu pro- 
roštva o oslobođenju i obnovi Jeruzalema. Nema nikakvih po- 
dataka koji bi nam rekli na koje oslobođenje misli sveti pisac, 
pa tako možemo odmah uzeti da se tekst odnosi na Crkvu na 
koju će Bog izliti milosni i molitveni duh. Veliko je to obe- 
ćanje čije je ispunjenje potrebno svakoj kršćanskoj duši. Mo- 
litvom spremni i milošću prožeti sve ćemo bolje i bolje shva- 
ćati Isusovu ljubav koja se dala ne samo razapeti nego nam je 
simbolički otvorila i svoje srce, 

Tajanstvene su i prorokove riječi da će taj probodeni pra- 
vednik biti prvenac i jedinac, što nas još više podsjeća na Jedi- 
norođenoga Sina Božjega. Tumači na trostruk način gledaju 
kako ljudi upoznavaju probodenoga Krista. Prema Mateju sto- 
tnik je s ostalim vojnicima nakon Isusove smrti kazao: »Uisti- 
nu, ovaj bijaše Sin Božji« (Mt 27, 54). Isto se može reći i u pre- 
nesenom smislu da vjerom i kajanjem podižemo oči k onome 
koji nam je na križu zaslužio oproštenje grijeha. Mnogi će 
Raspetoga upoznati tek na sudnjem danu, a i Augustin tuma- 
či prorokove riječi: » Time je obećano da će se Krist vratiti u 
istom tijelu u kojemu je bio raspet«. Sam prorok »gledanje« 
tajanstvenog Probodenoga povezuje s naricanjem i plakanjem 
nad njim. Taj plač u Jeruzalemu on uspoređuje s velikom ža- 
lošću koja je zavladala u Jeruzalemu i po svoj Judeji kad je 
egipatski kralj Neko god. 609. na Magidskom polju pogubio 
judejskog kralja Josiju (2 Ljet 35, 22-25). 

Manje je jasno zašto prorok spominje aramejsko božanstvo 
vegetacije, Hadad-Rimona. Valjda stoga što su njegovi štovate- 
lji divljim naricanjem svake godine žalili za minulom starom 
vegetacijom i očekivali novu. U svakom nas slučaju prirodne 
i ljudske žalosti mogu potaknuti da s više osjećaja mislimo i 
duhom vjere gledamo na onoga koji je za nas umro na križu. 

Sam Misal nam za odgovor na čitanje pruža usklike psal- 
ma 62. koji su puni čežnje za Bogom. Blago onome koji može 
reći da ga gorljivo traži i da za njim uvijek žeđa kao što suha 
zemlja vapi za vodom. U svetištu svoje crkve možemo uvijek 
motriti svoga Boga koji nam se pruža u ruhu svoje riječi i pod 
prilikama posvećenoga kruha i vina, gdje se skriva njegova 
ljubav. Kad ga se naša duša nasiti, lako će ga slaviti i u ži- 
votu te se uvijek iznova uza nj privijati. 


2. č. Gal 3, 26-29: Koji ste god u Krista kršteni, Kristom se 
zaodjenuste. (str. 162) 


Kratkim izrekama Pavao opisuje naše sadašnje stanje s 
obzirom na Boga. U SZ-u je bio dan zakon da ljude čuva i da 
ih vodi Kristu (r. 24). Skrbnik je, i kad je bio rob, imao punu 
vlast nad maloljetnim baštinikom. Tako isto zakon nad izabra- 
nim narodom prije dolaska Mesije. No sada kad je Mesija do- 
šao i kad smo vjerom njemu pridruženi, mi više nismo pod 
čuvarom, nego smo u Kristu Isusu punopravni sinovi Božji. To 
je učinak vjere koja nas oslobađa robovanja bilo kome. Kršte- 
njem smo ucijepljeni u Krista, njegovi smo, udovi, s njime tvo- 
rimo jedno otajstveno tijelo. Kao što se po odijelu razaznaje 
stalež, imućno stanje i vladanje osobe tako je nas krštenje za- 
podjenulo Kristom da smo njim pokriveni i u njega uronjeni. 
»Kršteni pripadaju Kristu. Ne samo svojim svjedočenjem i na- 
sljedovanjem Krista! Oni mu pripadaju bivstveno. Božji Duh, 
kojega smo primili na krštenju, stvorio je preduvjet da bude- 
mo najuže sjedinjeni s Kristom, da mu pripadamo« (Schnei- 
der). Istočnokršćanski tropar, unesen u obnovljeni obred kršte- 
nja, kliče: »Radujte se, krštenici! Kraljevstva izabranici, u smrt 
ukopani, vjerom u Krista preporođeni«. Velike milosti krštenja 
imao bi svakoga od nas podsjećati na krsni dan (koji je moj?), 
zajedničarsko obavljanje krštenja novih župskih članova i sve- 
čani blagoslov vode te škropljenje njom barem koji put preko 
godine. Novi Misal nije, kako su neki mislili, ukinuo taj staro- 
drevni obred nego ga je obogatio i unio u samu misu tako da 
on kod bilo koje nedjeljne mise može poslužiti kao početni po- 
kornički čin. 

Krštenje nas toliko sjedinjuje s Kristom da među kršte- 
nima otpadaju pred Bogom i pred Crkvom sve rasne i klasne 

razlike, Sada je posve izjednačen Grk sa Židovom, rob sa slo- 
bodnjakom, ženska osoba s muškom. Svima bez razlike apo- 
stol kliče: Svi ste vi Jedan u Kristu! Ne neko bezlično jedno, 
nego jedan, jedna moralna osoba koja ima jednu te istu Glavu 
i jedan te isti Duh. »Novo čovječanstvo krštenih nije više ra- 
zdijeljeno. Tako na nj gleda Bog i oko vjere. Oku se »staroga 
svijeta« naravno čini da su još važne razlike koje su u skro- 
vitu već premašene« (Schneider). Krsno je otajstvo znak nu- 
tarnjeg preporođenja koje se mora očitovati i sve više sazri- 
jevati u vanjskom životu, a osobito povezanošću svih kršte- 
nika. Ako nas krštene Krist ne spaja, tko će nas i što će nas 
onda spojiti i složiti? A ako nas Krist krštenjem spaja sa so- 
bom i s braćom, ne bi nas smjelo ništa odijeliti od njega i od 
njih! 

Pavao zna kome piše pa se još jedanput osvrće na staro- 
zavjetno shvaćanje onih koji su uznemirili kršćanske zajednice 
po Galaciji. Stoga ih poučava da su oni upravo kao Kristovi 
sljedbenici pravi Abrahamovi potomci. Njegov »ako« u r. 29. 
može se uzeti pogodbeno, ali kao da u tom izrazu ima i prizvuk 
blage ironije: ma što vam, Galaćani, manjka ako li ste doista 
Kristovi?! Ne, ne manjka im ni naslov da su potomci velikoga 
patrijarhe Abrahama, jer su to zaista po duhu. Taj odlučuje 
a ne tijelo i krv (Mt 16, 17). U tom su smislu bila i dana Abra- 
hamu sva obećanja pa je već Isusov preteča kazao Židovima 
otvoreno da »Bog može i od stijena podignuti Abrahamovu 
djecu« (Mt 3, 9). Dakle, po Kristu su duhovna djeca Abraha- 
mova i oni koji po krvi nisu njegova roda, jer u Kristu nema 
nikakve razlike između Židova i Grka. Nama je to jasno, ali 
time nije rečeno da nitko od nas, barem u srcu, ne pravi ra- 
zlike npr. između bijelih i crnih kršćana, i to ne samo u sje- 
vernoj Americi i južnoj Africi. 


Ev. Lk 9, 18-24: Ti si Krist — Pomazanik Božji! Treba da Sin 
čovječji mnogo pretrpi. (str. 57-8) 


Nitko se ne čudi što Petar-Marko nije Petrovo priznanje 
Krista kao Božjega Sina donio da je Isus tom prigodom Petru 
obećao vrhovnu vlast u Crkvi, kao što ima Matej (16, 17-19). 
Dapače jedini Petar-Marko ima da je Gospodin odmah poslije 
toga Petra strogo ukorio (Mk 8, 33). Pristojalo se da poniženi 
i obraćeni prvak apostola u Rimu pripovijeda ono što ga je 
ponizivalo, a ne ono što ga je u očima vjernika uzvisivalo. Luka 
nema ni jedno ni drugo, nego o samom priznanju Isusova me- 


sijanstva izvješćuje što kraće može. Kao da se žuri istaknuti , 


ono u čemu se zapravo sastoji to mesijanstvo: u Isusovu i na- 
šem trpljenju kojim se jedino možemo spasiti i ući u slavu. 

Dok su prva dva sinoptika prikazala Isusovo djelovanje po 
Galileji, s toliko čudesa i s toliko oduševljenja sa strane na- 
roda, Luka kao veliki Isusov uspjeh ističe ono što je Gospodin 
htio time postići kod dobronamjernih Galilejaca. Sve što je 
govorio i činio smjeralo je konačno k tome da barem među 
njima nađe što veći broj onih koji će shvatiti njegovo mesi- 
jansko trpljenje, koji se neće nad tim sablazniti nego će ga 
po tom putu ustrajno slijediti. Samo ako to Isus uspije i kod 
nas, nešto je postigao. 


Tako bibličari tumače Lukino Evanđelje naročito zbog 
jedne jedine riječi u r. 23. koje nemaju Matej i Marko. I oni 
navode Isusovu izreku da u nasljedovanju Isusa moramo svaki 
od nas nositi svoj križ (RBT II 1), ali Luka piše da to treba 
činiti svakog dana. »Dok kod Marka i Mateja nema nikakve 
sumnje da Gospodin s nasljedovanjem i s preuzimanjem križa 
misli da ga slijedimo sve do mučeničke smrti za nj, kod Luke 
je eto jasno naglašen neposredan praktički momenat: Spre- 
mnost da slijedimo Gospodina i u smrt mora se praktično po- 
kazati u preuzimanju »malenih« križeva svakidašnjice. Neka 
nitko ne umišlja da bi smogao učiniti nešto veliko ako zataji 
u malenom nasljedovanju »dan za danom« (Dillersberger). 


Ovdje je na mjestu usporedba koju je Augustin rado upo- 
trebljavao. »Kad bi netko izdaleka vidio svoju domovinu, ali 
je između njega i nje more, on bi znao kamo mora stići ali ne 
kako tamo doći. Tako je i s nama koji želimo postići onu stal- 
nost gdje jest što jest, jer samo on jest koji jest (usp. Izl 3, 14). 
No iako već zapažamo cilj kamo nam je stići, po srijedi je mo- 
re ovog svijeta. Već je nešto kad znamo kamo idemo, jer ih ima 
mnogo koji ne vide kamo idu. Sada, da imamo i sredstvo ko- 
jim ćemo ići, došao je odanle onaj kome smo mi htjeli ići. A 
što je učinio? Pribavio nam je drvo kojim možemo prijeći mo- 
re. Doista, nitko ne može prijeći more ovoga svijeta ako ga ne 
ponese Kristov križ: I onaj koji ima bolesne oči, neka zagrli 
taj križ. I onaj koji izdaleka ne vidi kamo ide, neka ne ostavlja 
križa i križ će ga donijeti. — Kako bih vam, moja braćo, htio 
u srce utisnuti istinu! Ako želite pobožno i (autentično) kršćan- 
ski živjeti, prianjajte uz Krista u onome što je on učinio za 
nas. Tako ćete stići k njemu u onome što je on bio i što uvijek 
jest. Zato je i došao k nama da postane za nas čovjek sve do 
križa. Postao je za nas čovjek da na taj način može nas nejake 
nositi i prenijeti preko mora ovoga svijeta. Po njemu ćemo 
stići u domovinu gdje više nećemo trebati lađe, jer više neće 
biti nikakva mora koje treba prijeći.« Ovo se sve odnosi ne , 
samo na Kristov križ nego i na naš, jer je Gospodin stavio 
uvjet da za njim doista idemo samo ako ga svakog dana slije- 

dimo sa svojim križem. Nije moguće biti uz Isusov križ odba- 
civši svoj. Ne samo Isusov križ nego ujedno i naš, ako ga strp- 
ljivo nosimo, jamči nam da ćemo stići kamo je Gospodin već 
prispio. »Ako mi tko hoće služiti, neka me slijedi! Gdje budem 
ja, bit će ondje i moj sluga« (Iv 12, 26). 


PONEDJELJAK 
God. I 


1. č. Post 12, 1-9: Abraham se zaputi kamo mu je Gospodin 
rekao. (str. 8). 


P. p. 32, 12-13. 18-19. 20 i 22 (str. 493) 
P. Blago narodu koji Gospodin odabra sebi za baštinu! 


Veliki je to Božji zahvat u povijesti ljudskog roda, jedan 
od najvećih starozavjetnih zaokreta u ekonomiji našega spa- 
senja. Ljudski govoreći, Bogu se nije posrećilo da s prvim 
parom ljudi održi onaj srdačan odnos kakav je on zamišljao 
da vlada između Stvoritelja i njegova daleko najvrjednijega 
stvora. Iznevjerili su nakon potopa i potomci Noe, drugog pra- 
oca čovječanstva. Bog ipak ne odustaje od svoje namisli da mi 
ljudi budemo njegova baština, njegova najdraža svojina. U tu 
će svrhu odabrati samo jedan narod koji će sačuvati vjeru u 
pravoga Boga, dok se svi ostali budu klanjali ispraznim bo- 
žanstvima, i ujedno mnogo više od drugih podržavati nadu u 
dolazak Spasitelja koji je bio od iskona naviješten. Da od po- 
četka bude posve jasno kako je to isključivo djelo Božje slo- 
bodne odluke i njegova milosrđa, taj će narod nastati od je- 
dnoga para koji se više nije nadao svome potomstvu. Budući 
da počinje sasvim novo razdoblje povijesti spasenja, Bog po- 
ziva Abrahama da iziđe iz svoje zemlje, iz mezopotamske Ka- 
Ideje, i da se zaputi onamo kamo će mu on pokazati. S time 
danas nastavljamo prvu knjigu Biblije gdje smo prestali 6. 
tjedna kroz godinu. To je na svoj način i naša povijest. 

O Božjem smo pozivu Abrahamu i obećanju da će od nje- 
ga učiniti velik narod razmatrali 2. A koriz. nedjelje (II 46). 
Sada vidimo kako je Abraham sa svojom pratnjom i čitavom 
svojom imovinom preko nepreglednih pustinja stigao u poka- 
zanu mu zemlju, u Kanaan, sadašnju Palestinu. Tu je bilo sta- 
rosjedilaca, ali očito ne toliko da ne bi Abraham mogao u miru 
pasti svoje stado od kojega je živio. S njim je prolazio od je- 
dnoga kraja te zemlje do drugoga, a njegov mu Bog uvijek na 


pameti. Nije ovdje mjesto da se raspravlja o Abrahamovu . 


Bogu, ali je sigurno da je to jedan jedini, svemogući i dobri 
Gospodar neba i zemlje. Značajno je da biblijskog Boga Jahvu 

naziva svojim «Bogom i Bileam (Br 22, 16), tajanstvena pojava 
s obala Eufrata, dakle iz kraja koji je Abraham zapustio prije 
pet stoljeća. Pred tim svojim Bogom Abraham nije samo ho- 
dao (Post. 17, 1), živio i slušao njegov glas (12, 1-3. 7), nego mu 
je također i žrtvovao, što se u današnjem kratkom odlomku 
spominje dva puta. »I letimični pregled Biblije obavješćuje nas 
o važnosti i univerzalnosti žrtve. Sva je povijest njome obilje- 
žena... Ona određuje ritam životu pojedinaca i zajednice« 
(RBT 1571). Tako od početka kroz cijeli SZ dok nam nije dana 
u ruke žrtva Boga-čovjeka za koju je naviješteno (Mal 1, 11) 
da će se prinositi na svakome mjestu. Nije li zapravo premalo 
željeti da bismo je prikazivali duhom i raspoloženjem Abela, 
Noe, Abrahama? 

Kao odgovor na Abrahamov poziv sretno su izabrani retci 
iz psalma 32, i to ne samo zbog pripjeva kojim sebe, kao du- 
hovne potomke Abrahama, nazivamo blaženima što nas je 
Bog odabrao sebi za baštinu (RBT). Ovom psalmu odgovara 
naslov iz đakovačkog Oficija: Gospodar svijeta. Prvi dio pje- 
sme slavi Boga kao Stvoritelja i upravitelja svega da onda 
retkom 11. prijeđe na one koje je Bog posebno odabrao. S 
naše je strane najviše poželjno pouzdanje u njega prema čemu 
i on nama iskazuje svoju dobrotu. Uz vjeru i ljubav to je bitna 
veza između Boga i nas. On nam je dobar onoliko koliko se u 
njega uzdamo. 


God. II 


1. č. 2 Kr 17, 5-8. 13-15a. 18: Odbaci Gospodin Izraela ispred 
svoga lica. Ostalo je samo pleme Judino. (str. 311-2) 


P. p. 59, 3. 4-5. 12-13 (str. 513-4) 
P. Desnicom nas svojom, Gospodine, pomozi i usliši nas! 


U sačuvanim je analima asirskog kralja Sargona, vojsko- 
vođe koji je naslijedio Salmanasara, zapisano: »Na početku 
moje vlade, u godini kad sam s veličanstvom stupio na prije- 
stolje, opsjedao sam i osvojio grad Sa-me-ri-nu (biblijska Sa- 
marija), odveo sam 27.290 njegovih stanovnika i 50 kola za 
svoju kraljevsku vojsku«. Tako je sjeverno izraelsko kraljev- 
stvo palo prvih mjeseci god. 721. prije Krista. Biblijski je iz- 
vještaj kraći. Svetog pisca ne zanima toliko sami događaj ko- 
liko njegovo teološko tumačenje, uzroci te velike propasti. Bila 
je to Božja kazna, jer nisu vjerno obdržavali savez sklopljen 
nakon što ih je Bog oslobodio egipatskog ropstva. Hagiograf 
i tu spominje to najveće Božje dobročinstvo koje je njegov na- ' 
rod moralo uvijek poticati na vjernost svome Bogu. No Izra- 
elci su sve više štovali tuđe bogove, a kako redovito poslije 

vjerskih zabluda slijedi i ćudoredni pad, među njima su zavla- 
dali nemoralni običaji okolnih naroda. Uzalud je Bog preko 
svojih proroka, poimenice po Iliji i Elizeju, Amosu i Hošei, 
opominjao izabrani narod da se obrati. Pokazali su se tvrdo- 
vrati kao i njihovi oci za koje je porazno rečeno da nisu vje- 
rovali u svojega Boga. I nisu — budući su prezreli njegove za- 
povijedi i opomene. Što su drugo mogli dočekati nego — Božju 
kaznu? 

Ljudsko gledanje na povijesna zbivanja mogu kao razlog 
pada Samarije navoditi nutarnje nesloge i sve veći porast asir- 
ske sile, ali pravi je uzrok ono što spominje sveti tekst. Da se 
radi o Božjoj kazni, vidi se i iz činjenice, koju liturgijsko čita- 
nje ističe, da je Judino pleme u južnom kraljevstvu još ostalo 
pošteđeno. Izraelska su plemena na sjeveru bila od svoga 
otcijepljenja mnogo više izložena stranim uplivima i tako su 
odvedena u sužanjstvo u Asiriju, gdje su »do dana današnjega« 
(r. 23), kako konstatira suvremeni pisac. Budući da ni ta stvar- 
na Božja opomena nije bila uspješna, nije se održalo ni judej- 
sko kraljevstvo, nego je i ono 134 godine kasnije svršilo u 
sedamdesetogodišnje babilonsko sužanjstvo. Na poraz izabra- 
nog naroda psalmist ima potresnu molitvu u kojoj se nakon 
vrlo teških izraza žalosti utječe Božjoj desnici. Samo Bog može 
pomoći, dok je svaka ljudska pomoć ništavna. U pripjevu je 
ispušten naziv »ljubimci«, a nas bi mogao podsjetiti da moli- 
mo za sve one koji su to bili, a koji to više nisu svojom kriv- 
njom. Sve može urediti onaj koji upozna Božju pedagogiju i 
bilo koju Božju kaznu smatra sredstvom za ozdravljenje svoje 
duše. 


Ev. Mt 7, 1-5: Najprije izvadi brvno iz svoga oka! (str. 5) 


Ljudskoj paloj naravi malo što uspijeva tako teško kao pra-- 


vilno stvaranje sudova o bližnjemu. Zapravo ih naša mašta treba 
da stvara vrlo malo,jer su naše oči, prema starom iskustvu, da- 
leko više uprte u tuđu vreću sprijeda nego u svoju iza naših 
leđa, a k tome naše uši tako rado slušaju sve što ide na teret 
drugoga. Dok se nekako uz dugotrajno vježbanje uspijemo 
svladavati da s bližnjim postupamo koliko toliko  prijazno, 
mnogo je teže tako s njime razgovarati, još teže tako o njemu 
govoriti, a najteže je drugoga u sebi blago prosuđivati. Bit će 
tome razlog i taj što za svaki svoj postupak i govor možemo 
očekivati da će nam se odgovoriti s druge strane, dok svoje 
nutarnje suđenje smatramo da nije nikome potčinjeno. Vara- 


mo se, jer eto danas Isusa da i u tom pogledu u nama napravi , 


barem malo reda. Mogao nam je Gospodin staviti pred oči da 
je davanje suda o postupcima ljudi pravo samoga Boga, jedno- 

stavno s razloga jer samo on vidi čovjeku u srce, a tu se odlu- 
čuje o moralnosti ljudskog čina. Isus je mislio da će na nas 
više djelovati sasvim osobni uzrok zbog kojega ne smijemo 
bližnjega osuđivati. Dosta se sjetiti svojih mana i slabosti pa 
ćemo odmah biti prema drugome više obazrivi. Ako želimo da 
nas Bog ne osudi — a tko to ne želi? — onda ne smijemo ni mi 
drugoga osuđivati. Isusovo je mjerilo jasno: kako ti drugome 
tako će tebi Bog. Ne znam kako strogi tvoj sud o bližnjemu u 
krajnjoj liniji, pred Bogom, njemu neće ništa naškoditi, ali 
hoće tebi, i to baš pred konačnim Sucem. 

Kristove su pouke pune istočnjačke slikovitosti kojoj nije 
važno da svaka pojedinost potanko odgovara stvarnosti, nego 
da se neka istina što jasnije stavi pred oči. Takva je i ta Isu- 
sova usporedba s trunom i brvnom. Neka nam usadi u srce da 
se uvijek smatramo gorima od drugih, ako ne po vanjštini, a 
ono iznutra, što kod Boga jedino odlučuje. Takvi su bili naši 
sveci. Kad su arškoga župnika hvalili kolike grješnike obraća, 
on je to pripisivao isključivo Božjem milosrđu koje je svoju 
veličinu htjelo pokazati upravo time što je za taj posao iza- 
bralo njega najnevrjednijega. Može se nama činiti da je grijeh 
drugih velik kao greda, a naša pogreška malena kao slamčica, 
ali je pametnije ostati kod Isusove procjene. I apostol je Jakov 
zapisao (2, 13): »Onoga koji ne bude iskazivao milosrđa zade- 
sit će sud bez milosrđa; a milosrđe se smije sudu«. Ne zabora- 
vimo ni tešku Isusovu riječ kojom je svakoga koji nemilosrdno 
osuđuje bližnjega svojega označio kao licemjera. Uz taj izraz 
veli Augustin: »Osuđivati mane dužnost je dobrih i dobrohot- 
nih ljudi. Kad to čine zli, nastupaju pod tuđom krinkom kao 
dvoličnjaci: pokrivaju osobu kakvi jesu, a pokazuju se u osobi 
kakvi nisu«. Često to brzo uvide i ljudi, a Bog istog trena. 


UTORAK 
God. 1 


1. č. Post 13, 2. 5-18: Neka ne bude svađe između mene i tebe 
— ta mi smo braća! (str. 9) 


P. p. 14, 2-3ab. 30d-4ab. 5 (str. 478-9) 
P. Gospodine, tko će prebivati u šatoru tvome? 


Božji je blagoslov nad Abrahamom počeo ispunjavati naj- 
prije u bogatstvu stoke i drugog imanja. To redovito prouzro- 
kuje zavist drugih i prepirke s njima. Tu je Abraham poka- 
zao što znači njegovo sjedinjenje s Bogom. Bog ga je ispunio 
svojim mirom kojim Abraham brzo smiruje svoga nećaka Lo- 

ta. Nije se pozivao na svoju stariju dob ni da je od Boga po- 
sebno blagoslovljen, nego velikodušno nudi Lotu neka on slo- 
bodno izabere na koju stranu želi da pasu njegova stada. Na 
taj se način njihov nomadski život smirio barem u tom po- 
gledu. Kad bi takve velikodušnosti bilo, ne recimo: između 
predstavnika zemaljskih interesa, nego barem među onima koji 
djeluju na istom dijelu Božjega vinograda! Koliko su razne 
svađe u Crkvi nanijele zla Božjoj stvari i sablazni onima 
izvana! 


Bog se ne da nadmašiti od ljudske velikodušnosti. Lot je 
prihvatio Abrahamovu ponudu i izabrao za svoja stada Jor- 
dansku dolinu koja je bila posvuda dobro natapana. Nije ni 
slutio u koju će ga opasnost i nesreću dovesti pokvareni sta- 
novnici toga bogatog kraja. Tako: je uvijek kad ljudi sude i 
odabiru po vanjštini. Bog je za nagradu Abrahamov pogled 
podigao na druge vidike. Obećao mu je svu tu zemlju na sve 
četiri strane, i to zauvijek. Sve se više konkretiziraju Božja 
obećanja svome odabraniku. On još nema nikoga kome će pre- 
dati nasljedstvo, a ipak je tom potomstvu određena vremenski 
i prostorno neograničena baština. Bog je dao Abrahamu naj- 
veći dar: vjeru da će mu se to ispuniti. Drugi bi Božje obe- 
ćanje da će on, još uvijek bez djece, imati potomaka kao zem- 
lja praha mogao uzeti više kao šalu ili čak izrugivanje. Ne 
znamo koliko je Abraham morao čekati da barem u sinu Izaku 
doživi ono što mu je Bog obećao, ali sve kaže da je bio izvan- 
redno strpljiv. Nije mu ni na kraj pameti padalo da Bog ne 
vrši prema njemu zadanu riječ, nego je radije on mislio na 
svoje obaveze prema Bogu pa se i ovom prigodom spominje ne 
samo žrtva nego i Abrahamov stalan žrtvenik Bogu. 

Pripj. ps. hvali čestitost kao što je bila Abrahamova i koju 
svatko može i mora nasljedovati na svoj način u svojim prili- 
kama. Samo takvi smiju očekivati da će bili pripušteni u 
Božju blizinu. Značajno je da psalmist nabraja desetak uvjeta 
koje Bog stavlja da se može prebivati uz njega i da se svi ti 
uvjeti odnose na naše postupanje s bližnjim. Nikad se nećemo 
dovoljno truditi da do Božje ljubavi dolazimo preko ljubavi 
prema ljudima. 

God. II 


1. č. 2 Kr 19, 9b-11. 14-21. 31-35a. 36: Grad ću ovaj štitit, spa- 
siti ga, radi sebe i vadi Davida. (str. 314-5) 


P. p. 47, 2-3a. 3b-4. 10-11 (str. 505) 
P. Bog utvrdi grad svoj dovijeka. 


Bibličari su podijeljenog mišljenja da li je asirski kralj San_ 
herib upao u Judeju jedan ili dva puta, a jedni i drugi navode 
važne dokaze. Mnogo je važnije da je Bog obranio svoj sveti 
grad, da se Sanherib vratio neobavljena posla i malo kasnije 
sam poginuo od mačeva svojih sinova. Biblijski je prikaz pun 
pjesničkog oduševljenja i zaslužuje da ga cijelog pročitamo 
(gl. 18-19). Koliko su drske prijetnje poganskoga kralja toliko 
je ganutljiv postupak vjernoga kralja Ezekije. Taj je pravo 
shvatio da Sanherib ne nastupa samo protiv njega nego još 
i protiv izraelskog Boga kojega izjednačuje s božanstvima dru- 
gih naroda. Budući da su poganske prijetnje i poruge bile dane 
i pismeno, Ezekija se ne samo utječe Bogu u hramu, nego sa 
sobom uzima i pergamenu sa Sanheribovom porukom. Nosi 
je Bogu kao dokaz i razvija je pred Bogom kao da mu je hoće , 
pročitati. Kralj je pun pouzdanja da će se od pogana izrugi- 
vani Bog pokazati kao živi i jedini pravi Bog te svoj narod 
izbaviti od silovitoga Sanheriba. To će onda još više povećati 
ugled pravoga Boga među svim narodima. Dakle, još se jedan- 
put imalo pokazati kako je usko spojena Božja čast i spas 
njegova naroda. , ' 

Na takvu se pouzdanu i opravdanu molbu Bog nije mo- 
gao oglušiti. Poslao je svoj odgovor po proroku Izaiji. Naš 
odlomak ima samo prvi i zadnji (21. i 31) redak Izaijine snažne 
pjesme u četiri umjetničke strofe. Pjesma je puna ironije pre- 
ma obijesnom Sanheribu kojemu se naviješta da će mu se kao 
zvijeri provući prsten kroz nozdrve i u usta mu se staviti uzde. 
Tako ukroćen vratit će se putem kojim je.i došao (r. 28). Makar 
da je u Jeruzalemu ostala Bogu vjerna samo šaka ljudi na 
čelu s bogobojaznim kraljem Ezekijom, Bog će radi tog ostatka 
spasiti čitav grad. Učinit će to ljubomorni Jahve! Na više se 
mjesta u Bibliji spominje to Božje svojstvo: Bog je ljubomo- 
ran kad mu njegov narod ne uzvraća ljubav, ali još strašnije 
kad se tko usuđuje dirati u njegovu čast i misliti da on ne 
može pomoći svome narodu kao što kumiri od drveta i ka- 
mena nisu koristili svojim štovateljima. »Kad proroci otkri- 
vaju da je žar što ga Bog gaji prema svome djelu žar zaručni- 
ka, ova tema poprima novu silinu i novu nutarnjost. Božanska 
je ljubomora strahovita srdžba i ranjiva nježnost« (RBT 75). O 


194 — 12. utorak 


učinku te srdžbe, o kazni koja je došla na Sanheribovu vojsku 
pripovijeda i grčki povjesničar Herodot koji je čuo od »egip- 
ćana (vračeva?) i svećenika« kako je u to doba velika asirska 
vojska stradala od miševa. Budući da su miševe smatrali pre- 
nosiocima kuge, to bi se slagalo s općim mišljenjem da su San- 
heribove čete pokošene kugom. Za Bibliju je to djelo Gospod- 
njeg anđela koji je pokazao tko je pravi Bog i što on može. 

Ps 47. je oduševljena himna svetom brdu Sionu na koje- 
mu je Gospodnji hram u kojemu odjekuju hvalospjevi Božjoj 
dobroti. U SZ-u se to događalo na jednom mjestu, od jednoga 
naroda, jednim jezikom. Naše se bogoštovlje (RBT, NZ) vrši 
na svakom koraku na zemlji, a kod toga sudjeluju svi puci 
i jezici. Boga više ne slavimo zbog spektakularnih pobjeda, 
nego za tiho i blagoslovljeno djelovanje njegove Crkve, toga 
grada na gori (II vat. sabor, C 6). On svoju Crkvu neprestano 
vodi, utvrđuje i oživljava. S njom je on do konca svijeta 
(Mt 28, 20). 


Ev. Mt 7, 6. 12-14: Sve što želite da ljudi čine vama, činite i vi 
ljudima. (str. 5-6) 


Pojedini odlomci pri kraju Isusova govora na gori nisu 
međusobno tijesno povezani. Preporuka, da se vjerske svetinje 
ne pružaju onima koji ih ne znaju cijeniti i općenito nedostoj- 
nima, vrijedi za propovjednike evanđelja. Tko ne shvaća du- 
hovne vrednote, taj se okreće i protiv onih koji mu ih iznose. 
»Isus je doduše učenicima navijestio neuspjeh i progonstvo. 
Ali njih ne smije prouzrokovati vlastita nerazboritost ili po- 
manjkanje kriterija! Pred tom Gospodnjom preporukom ne 
može da opstane bilo koja sektaška nametljivost u širenju 
evanđelja. Ljubav moramo iskazivati svim ljudima — ali kad 
se radi o Božjoj riječi, o sadržaju poruke pa i o samom bo- 
žanskom otajstvu, treba imati takta i biti pomnjiv. Učenik mo- 
ra gledati na oboje: težnju za naviještanje evanđelja i dužnost 
neka se ne pusti da se sveta riječ obeščasti i oskvrne. Ta važna 
opomena vrijedi i za nas koji živimo među ljudima od kojih 
su se mnogi otuđili od kršćanske misaonosti« (Trilling). 

R. 12. je svuda poznat kao »zlatno pravilo« života. Znali 
su ga starozavjetni učitelji, kako navodi i sam Isus, iako su ga 
oni pretežno iznosili u negativnom obliku: ne činiti drugima 
ono što ne bismo htjeli da drugi učine nama. I pogani su po- 
znavali taj općeljudski stav. Gospodin ga potvrđuje kao i sve 
ono što je u čovjeku dobro. On ipak tom pravilu daje veći i 
dublji smisao. Gospodin tu uključuje sve ono što je dosada 
preporučio i što nas je uopće naučio. A ljubav koju on traži 
da je iskazujemo bližnjemu nema mjere, pa ne isključuje . ni 

neprijatelje. Upravo takvu ljubav ja mogu očekivati od brata 
kršćanina i on je smije tražiti od mene. Ako je ljubav prava, 
neću toliko misliti kako drugi mora postupati prema meni nego 
što moram ja učiniti bližnjemu, a to je sve ono što želim da 
meni učini drugi. Tko malo bolje i posve iskreno na to pri- 
pazi, uvidjet će da to nije lako. 

I prispodoba s dva puta je opće poznata u Bibliji i izvan 
nje. Isus joj pridružuje i sliku vrata koja stoje na kraju puta 
i znače ulaz u život ili u propast. Život je vječno uživanje u 
nebu, a propast je vječno trpljenje u paklu. Na kraju krajeva 
trećega nema. To je posve u skladu s cijelom Isusovom nau- 
kom i načelno ne pruža nikakve poteškoće. Mnogo je teže s 
Isusovom opaskom da po prostranom putu idu mnogi, dok ih 
je na tijesnom putu malo. Iz toga se ipak ne smije zaključiti 
da će ih se mali broj spasiti. »Nisu vrata ona koja pružaju 
ulaz u život nego put koji k njemu vodi, kao što i drugi vodi 
u propast. Ti se putovi dakle moraju uzeti u semitskom smi- 
slu praktične nauke (Dj 9, 2), kao dva puta u spisu »Didah€« 
(gl. 1-4) i u Barnabinoj poslanici (gl. 18-20). To je izbor izme- 
đu života i smrti (Pnz 30, 19), prema tome da li se vrše Božje 
zapovijedi ili ne. Na temelju se toga ne može ništa izravno za- 
ključiti o broju izabranih. Oni koji su na prostranom putu 
idu prema propasti. No treba računati s Božjim  milosrđem. 
Isusove riječi odrazuju prizor što ga pruža život« (Lagrange). 
Korisno je jedino poslušati Isusa i ući na uska vrata te hodati 
pravim putem pa neka je ne znam kako tijesan. Nije naš po- 
sao, barem nije koristan, spekulirati koliko će ih se spasiti a 
koliko ne. Jednostavno — ne znamo. Zna Bog, i mi se povje- 
ravamo njemu. 


SRIJEDA 
God. I 


1. č. Post 15, 1-12. 17-18: »Vjerova Abraham i to mu se ura- 
čuna u pravednost« (Rim 4, 35). Gospodin je sklopio savez 
s Abrahamom. (str. 10) 


P. p. 104, 1-2. 3-4. 6-7. 8-9 (str. 550-1) 
P. Gospodin se uvijek sjeća svojega saveza. 


O značajnom se susretu Abrahama s Melkisedekom i kako 
je taj prinio kruh i vino čita na blagdan presv. Tijela i Krvi 
Kristove (god. C). Tom je prigodom Melkisedek blagoslovio 
Abrahama u ime Boga kojemu je zahvalio što je svome vjer- 
nom sluzi pribavio pobjedu nad kraljevima i pljačkašima. I u 

tom se slučaju Abraham pokazao zaista velikodušnim pa nije 
htio primiti nikakve posebne nagrade za uslugu kojom je spa- 
sio svoje prijatelje (14, 21-24). Poslije toga mu se opet javlja 
Bog da osobno potvrdi Melkisedekov blagoslov i da mu mjesto 
zemaljske nagrade obeća mnogo veću. Bog ga je izveo iz da- 
lekog Ura kaledejskoga i uveo u zemlju koju mu je obećao. 
On ga je dosada vodio i branio, pa na temelju tih činjenica 
Abraham može posve povjerovati Božjoj zaštiti i ne treba se 
ičega bojati. Sasvim je ljudski što Abraham i u tom trenutku 
misli na svoju najveću želju, na obećano vlastito potomstvo. 
Bog mu odlučno ponavlja svoje obećanje i kako je prije njego- 
vo potomstvo prispodobio s prahom zemlje tako ga sada uspo- 
ređuje sa zvijezdama na nebu. Sveti pisac hvali Abrahama što 
je povjerovao Gospodinu i tako pred Bogom opravdao povje- 
renje koje mu je iskazao, a tu rečenicu prenosi i Pavao u svo- 
ju raspravu Rimljanima kako nas vjera opravdava kod Boga. 

Viđenje koje je nato slijedilo razmotrili smo 3. C koriz. 
nedjelje, ali treba ponovno naglasiti kako je tim učinjen nov 
korak u odnosu između Boga i Abrahama, nov korak u njiho- 
voj međusobnoj povezanosti. Toga je naime dana Gospodin 
sklopio s Abrahamom savez (RBT). Ponuditi nekome savez da- 
leko je više negoli dati mu jednostavno obećanje. »Bog hoće 
privesti ljudi k životu zajedništva sa sobom. Tema je saveza 
izraz upravo te ideje, koja je temelj nauke o spasenju. U SZ-u 
ova tema vlada svekolikom religioznom mišlju.« Koliko god je 
pojam i naziv saveza uzet iz međuljudskih odnosa i veza, ipak 
u savezu između-Boga i ljudi treba uočiti bitnu razliku. Čovjek 
i bilo koja zajednica sklapa savez s nekim ako mu on nudi 
barem onoliko koliko od njega traži. Stoga se među ljudima 
savezi redovito kidaju netom jedna strana opazi da joj se sa- 
vez više ne »isplati«. Sve što Bog nama daje jest njegov milo- 
dar, on nije vezan ni na što, posve je slobodan darivatelj svo- 
jih milosti. Kad on čovjeku nudi savez, on time hoće da čo- 
vjeka jače i trajnije priveže uza se kako mu taj ne bi onemo- 
gućivao da mu iskazuje svoja dobročinstva. Bog ne treba na- 
ših protuusluga niti mu mi možemo pružiti nešto što nije nje- 
govo. Ipak, jedno nam je ostavio u pravi posjed: slobodnu vo- 
lju kojom se trebamo iz ljubavi odlučivati za nj i za sjedinjenje 
s njim. To je sada pokazao Abraham i ostao, unatoč izvanred- 
nim kušnjama, Bogu vjeran i odan kao malo koji čovjek. »Kod 
tog sklapanja ugovora Abrahamovu veličinu tvori njegova vje- 
ra i pouzdanje da će Bog doista održati riječ i izvršiti obećano 
(Rim 4, 18; Heb 11, 12). U tome se sastoji njegova »zasluga« 
pred Bogom (Rim, 4, 3. 9. 22-23; Gal 3, 6), to ga je učinilo 
»Božjim prijateljem« (Jak 2, 23) (Krinetzki). I svaki je od nas 

toliko duhovni potomak velikoga patrijarha koliko ga naslje- 
duje u vjeri, makar kako iskušanoj. Takvi onda mogu punim 
srcem pjevati prve retke psalma 104. 


God. II 


i. č. 2 Kr 22, 8-13; 23, 1-3: Kralj pročita narodu riječi Knjige 
saveza koja je nađena u domu Gospodnjemu, i obnovi sa- 
vez pred Gospodinom. (str. 317) 


P. p. 118, 33-34. 35-36. 37 i 40 (str. 564) 
P. Pokaži mi, Gospodine, stazu pravila svojih! 


Sve što živi pozna raznovrsne periode razvitka. Svaka živa 
stanica i zajednica ima svoje vrijeme napretka i nazadovanja 
ili barem usporenog rasta. Tako je i s kraljevstvom Božjim na 
zemlji ukoliko je ono ovisno o ljudima. Izabrani je izraelski 
narod više puta s oduševljenjem pristao na savez s Gospodi- 
nom, ali je taj savez zbog svojih nevjernosti morao uvijek izno- 
va obnavljati. Nemamo točnijih podataka, ali izgleda da je za 
zadnjih judejskih kraljeva Božji zakon toliko pao u zaborav da 
je u vrijeme Jošije s priličnim začuđenjem nađena Knjiga sa- 
veza, i to između — novca. Suprotno svome ocu Manasu mladi 
se kralj Jošija uputio za dobrim primjerom pradjeda Ezekije i 
upotrijebio je tu priliku da izvede vjersku obnovu naroda. Sam 
je najprije ozbiljno uzeo Gospodnje zahtjeve i u znak žalosti 
i kajanja razdro svoje haljine. Očevidno se prestrašio Božjih 
kazni koje su imale doći zbog toga što narod nije više mario 
za Božju riječ. Žalosno je da na ljude često više ima upliva 
kazna nego ljubav, ali se to događa kod pojedinaca i skupina 
iu NZ-u. Stvari se ne smiju previše simplificirati, ali pada na 
pamet da je Crkva mogla ozbiljnije započeti suvremenu svoju 
obnovu ne čekajući dva strašna rata i sve njihove moralne i 
materijalne udarce. A i sada — koliko ih tu obnovu provodi na 
sebi? 

Kad je Jošija svojim skrušenim poniženjem zadobio milost 
pred Gospodinom, pobrinuo se i za narod. Svi su okupljeni u 
hramu obnovili savez s Bogom i obećali da će svim srcem i 
svom dušom ispunjavati sve što je zapisano u nađenoj knjizi i 
što im je kralj čitao. Ne znamo što je sve sadržavao taj svitak: 
neki drže cijelo Mojsijevo Petoknjižje, drugi samo Ponovljeni 
zakon ili samo njegovu gl. 34. Bibličari koji su stavljali na- 
slove liturgijskim perikopama ispustili su pridjev »sve« uz 
»riječi« i time nas napustili da to pitanje nije važno. Za obno- 
vu pojedinca i družbe ne odlučuje mnoštvo riječi kojima se ona 
potiče, nego da se provede u djelo svaka Božja riječ. O tome 

ovisi hoće li Crkva u naše vrijeme dobiti novo lice i svijetu 
zasjati Božjom ljepotom. 

Uz govor o Božjem zakonu uvijek najbolje odgovara ps. 
118. u kojemu ne manjka riječi koje hvale Božje zapovijedi i 
kojima srdačno molimo da ih vršimo. Mogu li iskreno danas 
Bogu reći na kraju »Evo, čeznem za naredbama tvojim«? Mo- 
žda to ovisi i o tome koliko želim da mi Bog uz moju suradnju 
usliši molitvu 37. retka: »Odvrati moje oči da ne vide ništa- 
vost!« Nije uzalud Ivan XXIII, govoreći o celibatu 26. I 1960, 
rekao da Crkva mora uložiti sve snage da bude »slobodna, 
čista i katolička«. Ima nas mnogo koji za to ne ulažemo sve 
snage. 


Ev. Mt 7, 15-20: Prepoznat ćete ih po njihovim rodovima. 
(str. 6) 


Nikakvo čudo da u svim religijama postoje uz prave i krivi 
proroci, uz istinske i lažni učitelji. Nije uzalud sotona nazvan 
»Božjim majmunom« pa mu stoga u svemu nastoji konkurirati 
i svemu svetome praviti karikaturu. Isus nas je upozorio 
da se svi moramo čuvati lažnih proroka. Nije smatrao potre- 
bnim ni jednom riječi spomenuti da ne bi neki njegov učenik 
postao krivi prorok i lažni učitelj, toliko se to samo po sebi 
razumije. Gospodin je kršćansku vjeru i život predstavio kao 
ovčje runo, a lažne proroke kao grabežljive vukove. Vuk dlaku 
mijenja ali ćudi nikada, ostaje vuk i kad bi na se navukao 
ovčje runo. Lažni prorok može govoriti i nastupati kao Božji 
poslanik, ali je u stvari pomoćnik sotone. »Vuk je najveći ne- 
prijatelj stada, umiješa se u nj neopazice i sakriva se između 
ovaca. Zlorabi bezazleno povjerenje, a onda iznenada otkrije 
svoju pravu ćud i kolje ovce. Tako čine oni koji ne traže Boga 
nego sebe... I danas ima krivih proroka koji dolaze tobože 
s posebnim zadatkom od Boga i daju izgled pravoga kršćanstva 
— a ipak su neprijatelji stada. Kod pojedinog slučaja treba 
biti oprezan u sudu. No jedno smijemo uvijek: pitati za plo- 
dove, za čitav život što ga oblikuje djelotvorna ljubav, nepa- 
tvorena vjera, a prije svega poniznost i poslušnost. Štošta, što 
izgleda kao »novo«, na tom će se ispitu sjajno održati, ostalo 
će nepopravljivo propasti« (Trilling). 

U svako je doba velika opasnost od lažnih proroka pa Go- 
spodin uzima iz prirode još jedan primjer. Taj će još više opra- 
vdati njegovo upozorenje da su plodovi kamen-kušnja za sva- 
koga. Svuda ima divljih i pitomih stabala. U Palestini obilato 
raste svakovrsno trnje i dračje, a od korisnih su voćaka naj- 
slađe smokve i grožđe, upravo kao i na našem priobalnom po- 
jasu Jadrana. Nitko nije vidio da se ikada grožđe bere s trnja 

ili smokve s kakve drače. »Tako je i kod čovjeka. Njegov život 
tvori jedinstvenu cjelinu: njegovo se vladanje mora slagati 
s njegovim osjećajima, mislima i htjenjima. Ako na toj cjelini 
nastane pukotina, ako čovjek možda jednu Božju zapovijed 
vrši samo izvana i formalno a u sebi misil drukčije, tada će se ta 
pukotina opaziti i na vanjštini. Trajan je opstanak osiguran 
samo cjelini. Plodovi nisu pojedina dobra djela, nego — kao 
kod stabla — sveukupan rod, čitav život.« Lažni su proroci ve- 
lika napast, ali ne nesavladiva. 

Povijest svakoga sudi ne po tome kako je lijepo govorio 
nego po djelima koja su se pokazala za života i poslije smrti. 
I povijest se može iskrivljivati, ali ako se pravo iznosi, onda 
se njezinu sudu redovito pridružuje i Božji sud. Već je Ivan 
Krstitelj govorio da će svako stablo koje ne daje dobroga roda 
biti posječeno i bačeno u oganj (Mt 3, 10), što sada potvrđuje 
i Gospodin. Seljak ne sudi stablo po lišću i cvijeću nego po 
plodovima, a Bog nas po dobrim djelima. Ta odlučuju i kod 
krivih proroka, a ne njihove lijepe riječi i zgodan nastup. 


ČETVRTAK 
God. I 


1. č. Post 16, 1-12, 15-16 (duže) ili 6b-12. 15-16 (kraće): Hagara 
rodi sina Abrahamu koji mu nadjene ime Jišmael. (str. 
10-11). ; 


P. p. 105, 1-2. 3-4a. 4b-5 (str. 552) 
P. Hvalite Gospodina, jer je dobar! 


Odlomak koji je sam po sebi jasan, jer je sve ljudski ispri- 
povijedano — što treba shvatiti prema ondašnjim prilikama i 
običajima — ima važno otajstveno značenje i vrlo korisnu 
moralnu pouku. Otajstveno ga tumači apostol Pavao, i to ne 
samo u poslanici Galaćanima 4, 21-81, nego općenito i jednom 
od glavnih teza njegove teologije: Kad su Židovi odbacili Me- 
siju, pogani su postali dionici mesijanskog blagoslova. Krinet- 
zki to ovako povezuje: »Uznositost sluškinje nad njezinom go- 
spodaricom, što je dovelo do toga da bude protjerana, otkriva 
se brzo i nad uzročnicom spora. A ipak i sam Jišmael, kao 
Abrahamov sin, nije posve lišen Božjeg blagoslova, iako mu je 
uskraćeno nasljedstvo. Bog se brine i za protivnike Božjega 
naroda i oni žive pod njegovim okom. Čak se mora reći da je 
to posljedica zatajivanja sa strane nosilaca obećanja.« Dosta se 
sjetiti da Matej (1, 3. 6) i u Isusovu rodoslovlju navodi nevri- 
jedne žene. A sam je Isus rekao židovskim glavarima: »Zaista, 

kažem vam, carinici i bludnice pred vama su na putu u kra- 
ljevstvo nebesko« (Mt 21, 31). 


Pouka se odlomka sastoji u tome da nestrpljivost nije do- 
bra. Teško je Abrahamu bilo čekati kad će mu Bog dati obe- 
ćanoga potomka, a izgleda još teže njegovoj ženi Saraji. Bit će 
stoga, jer je bilo uvriježeno mišljenje da je neplodnost braka 
veća sramota za ženu nego za muža. Htjela je trčati pred ru- 
dom. Postupila je kako su onda činile druge nerotkinje, ali joj 
se brzo osvetilo i od Boga dopuštenu kaznu sa strane ohole 
sluškinje nije znala ljudski podnijeti. To je suparništvo žene 
i sluškinje zadalo mnogo jada i Abrahamu. A kažnjena je bila 
i Hagara. »Tako se uzoholila kao da je taj njezin sin bio samo 
njezin i Abrahamov. A bio je njezin, Abrahamov i Božji. Po- 
ziv da se pokori svojoj gospodarici — sociološku pak vrijed- 
nost toga čina treba gledati u običajima one civilizacije — na 
dnu je poziv da se ponizi pred Bogom koji svoje darove daje 
kako hoće. Nemamo razloga da se oholimo (bilo kojom) plo- 
dnošću, jer to je Božja plodnost koja se spušta do nas. Budući 
se spustila do nas, ona je i naša, ali nadasve Božja« (Zarri). U 
svakom slučaju dakle treba često od srca ponavljati današnji 
pripjev. Tako počinje psalam koji iznosi zahvalnu ispovijest 
Božjega naroda. Božjom je dobrotom i ljubavlju počela i na- 
stavila se povijest izabranog naroda. Neusporedivo više se po- 
kazala i u novozavjetnoj Crkvi i u svakoj duši koja joj pripada. 
Kad nas je Bog pohodio svojim spasenjem, možemo se doista 
veseliti radošću njegova naroda i ponositi se baštinom koja 
nam je posve nezasluženo dodijejlena. 


God. II 


1. č. 2 Kr 24, 8-17: Babilonski je kralj odveo Jojakina i sve spo- 
dobne ljude u progonstvo u Babilon. (str. 319) 


P. p. 78, 1-2. 3-5. 8. 9 (str. 531) 
P. Zbog slave ime svojega, Gospodine, oslobodi nas! 


Jošija je bio zadnja svijetla zvijezda na judejskom prije- 
stolju. »Od Boga odlučenu propast kraljevstva mogao je još 
odgoditi, ali ne i poništiti je. I on je sam u boju s faraonom 
Nekaom tragično svršio kod Megida. Iako je njegova vjerska 
obnova bila pravilno zamišljena, ipak je došla prekasno. Božje 
milosrdno upravljanje ima prema jednom cijelom narodu svo- 
je granice i unatoč najveće čestitosti jednog ili drugog čovjeka. 
Pisac bez uzdržavanja priznaje vrijednost Jošije, ali isto tako i 
prevagu krivnje koja je kao takova tištila Judino pleme i nje- 
gove kraljeve. Još je jedanput silno naglašeno i posve jasno: 

Samo Jahve je gospodar povijesti« (Krinetzki). Tri su Jošijina 
sina, jedan za drugim, naslijedili nesretnog oca, ali mladi i 
ne dobro usmjereni nisu mogli zapriječiti katastrofu koja se 
sve više približavala. Malena se judejska državica našla izme- 
đu velikih kraljevstava: egipatskog i babilonskog koje je odne- 
davna naslijedilo asirsko. Iz Babilona je izabranom narodu 
došao zadnji udarac. 

Babilonski je kralj Nabudokonozor opetovano pljačkao 
po Judeji i opsjedao Jeruzalem. Njegov je kralj Jojakin izlo- 
žio sama sebe i-izišao pred babilonskog vladara, za što ga hvali 
židovski povjesničar Josip Flavije. I ta je velikodušna gesta 
bila beskorisna. Nabukodonozor je zarobio Jojakina i svu nje- 
govu pratnju. Uz to je, kako već čine osvajači i okupatori, i 
najvrsnije Judejce poveo u sužanjstvo, opljačkao ne samo 
kraljevsku riznicu nego i hram Gospodnji. Sveti pisac ne zabo- 
ravlja dodati da se tako ispunila riječ Gospodnja (kao što je 
bio navijestio prorok Izaija: 20, 16-18). Malo je gdje u Bibliji 
ratni plijen tako potanko opisan, kao da se pisac htio nabra- 
janjem izjadati. Još je Nabukodonozor u Jeruzalemu postavio 
novoga kralja, Jojakinova strica, a promijenio mu je i ime u 
znak da će biti samo njegov vazal. Takva se nesreća dogodila 
u povijesti svijeta mnogim narodima koji su bili mnogo jači 
od judejske državice, ali ipak ta je najtragičnija, jer se radi 
o izabranom narodu koji je bio u izravnom savezu sa samim 
Bogom. Ne pomaže ni taj savez ako se ne vrše njegovi uvjeti. 

U psalteriju je više psalama koji plaču nad osvojenim sve- 
tim gradom ili nad opustošenim hramom Gospodnjim. Među 
njima se ističe ps 78. koji je po svoj prilici i nastao u vrijeme 
babilonskog sužanjstva. Pjesnik na prvom mjestu ističe oskvr- 
nuće hrama sa strane pogana, jer to je zaista najveća nesreća 
za Božji narod. A nakon što je nabrojio strašna krvoprolića 
spominje Božju ljubomoru i moli da se ona okrene protiv 
pogana. Naša liturgija ne ponavlja takve molitve, ali to srda- 
čnije možemo moliti Boga da se ne spominje grijeh4, ni naših 
ni naših otaca, nego da nam pomogne zbog slave svojeg imena. 


Ev. Mt 7, 21-29: Kuća na litici i kuća na pijesku. (str. 6) 


Završetak je Isusova govora na gori takve važnosti da smo 
ga već čitali 1. četvrtka u adventu (I 35) i 9. A nedjelje kroz 
godinu. Budući da naslov odlomka ističe još jednom glavnu 
misao, evo kako ju je svojima tumačio Augustin. Zanimljivo 
je da on u tom tekstu pronalazi i one koji ne grade ni na litici 
ni na pijesku. »Što koristi ući u Crkvu onome koji hoće da 
gradi na pijesku. Onaj koji sluša (Božju riječ) a ne izvršava, 
doduše gradi, ali na pijesku. Tko pak nimalo ne sluša, ništa 

ne gradi; a ako sluša, gradi. No pitamo: gdje? Ako sluša i 
izvršava, gradi na litici; ako sluša a ne izvršava, na pijesku. 
Dakle, dvije su vrsti zidara: ili na litici ili na pijesku. A što 
oni koji ne slušaju? Jesu li sigurni? Zar su zaštićeni, jer ništa 
ne grade? Goli su na kiši, ispred vjetrova i potoka. Kad ti 
nadođu, odnesu ih još prije nego što sruše kuće. Siguran je 
dakle samo onaj koji gradi, i to koji gradi na litici. Ako kaniš 
slušati a ne izvršavati, gradiš, ali gradiš za ruševinu. Kad 
nadođe napast, sruši kuću i s tvojom ruševinom odnese i tebe. 
A ako niti ne slušaš, nisi zaštićen, one će te napasti i odnijeti. 
Slušaj dakle i izvršuj — to je jedini spasonosni lijek«. 

Uz zadnja dva retka, koja nismo čitali u gore spomenutim 
danima, piše Trilling: »Prvi je velik Isusov govor završen. To 
je najzbijeniji skup svega njegova navješćivanja. Matej ga je 
stavio na početak i učinio ga temeljem svog Evanđelija. Sve 
što slijedi treba gledati u tom svjetlu. Ljudi su bili zaneseni 
njegovom naukom. To nije zaprepaštenje nad nekom senza- 
cijom, ili kad ti stane dah kod ludo smionog plesa na konopu, 
ili se tjeskobno treseš u smrtnoj opasnosti ili u njezinoj blizini, 
To je drhtaj pred Bogom koji prodire do u moždinu, kad osje- 
tiš da te pogodila svetost i nadzemaljska sila. Događa se to 
kad je dotaknuto u živo samo središte tvoga života, kad se 
pred Bogom uzbude najdublji slojevi duše. Zgrozimo se na 
glas iz drugog svijeta, kad je na naše srce upravljen neki 
veliki zahtjev. Takvo je zaprepaštenje korisno i spasonosno. 

Evo za to opravdanja: »Jer ih je učio kao onaj koji ima 
vlast«. Naprotiv, otpao je običan način poučavanja. Pismo- 
znanci su čuvari predaje i tumači Božje volje, dapače i ovla- 
šteni, pravi službenici vjere. Njihova se pouka sastoji u tome 
da uz svaku riječ Biblije navode mišljenje učenih i jedno od 
njih sami zastupaju. Riječ koja je izgovorena u duhu i sa sna- 
gom, to je samo riječ Pisma, riječ Božja. Sve je drugo pri- 
mjena i tumačenje, dakle ljudska riječ, Ovdje govori jedan 
»koji ima vlast«. On ne citira rabine ni njihova mišljenja, nego 
govori sam i neovisno od drugih ono što je Božja volja. Kao 
božanski zakonodavac on čak svoju vlastitu riječ stavlja nad 
riječju zakona: »A ja vam kažem .. .« Tako može govoriti samo 
onaj koji dolazi izravno od Boga i od njega ovlašten. Njegov 
nauk usavršava »zakon i proroke«. Takvu uzvišenost i autori- 
tet ima Isusova riječ i za nas. Kad je čitamo ili slušamo ili 
razmatramo, tada nam govori onaj »koji ima vlast«... 

PETAK 
God. I 


1. č. Post 17, 1. 9-10. 15-22: Svako muško među vama neka 
bude obrezano. Sara će ti roditi sina. (str. 11) : 


P. p. 127, 1-2. 3. 4-5 (str. 572-3) 
P. Eto, tako će biti blagoslovljen čovjek koji se Gospodina boji. 


Abrahamu su prolazile godine, a Bogu se ne žuri da ispuni 
što mu je obećao, potomstvo. Više nego da ga kuša Gospodinu 
je do toga da Abrahama što bolje pripravi za veliki dar koji 
će mu dati za sva pokoljenja. Uz to što su Abraham i Sara 
stariji, kad dobiju sina, čudo će biti još očitije. Bog mu dolazi 
još jedanput: ponavlja mu obećanja, potvrđuje s njim savez 
i uspostavlja obrezanje kao znak saveza s Bogom. Sve to ima 
duboko religiozno značenje. I krv prolivena kod obrezanja 
često će se zvati »krv saveza« (RBT 737). Dakako, glavno je 
moralno savršenstvo kako ga danas ističe odmah 1. redak. Pri- 
jevod: »Mojim hodi putem« nije najuspjeliji, jer se to obično 
uzima kao put koji je Bog odredio, a ovdje prijevodi obično 
kažu više: hodati pred Bogom, u njegovoj nazočnosti (tako i 
Jeruzalemska Biblija). Abraham će biti neporočan i savršen 
ukoliko bude s Bogom, svjestan njegove nazočnosti, pratnje i 
neprestane pomoći. 

Mnogi biblicisti drže da su se u kasnijem, od židovskih 
svećenika obavljenom redigiranju knjige Postanka neki od- 
lomci pomiješali. Prema tom bi mišljenju trebalo staviti skupa 
ovaj tekst (r. 15-22) i 18, 9-15. Vrijedno je to opaziti, jer sveti 
pisac drukčije tretira Abrahamov smijeh (17, 17) a drukčije 
Sarin (18, 12-15). Koliko nam elemenata pruža Biblija, može 
se reći da se Abraham nasmijao iz sumnje, a lakovjerna žena 
i od veselja da će u starosti roditi sina. U svakom slučaju 
Abraham želi da zadrži barem ono što ima, pa moli Boga neka 
mu poživi sina kojega je dobio sa sluškinjom. Bog zaista i nje- 
ga blagosliva pa to treba povezati s onim što je jučer rečeno 
o Jišmaelu. No to nije poremetilo Božji plan a pogotovo nije 
izmijenilo njegovo obećanje da će svi blagoslovi Božji s Abra- 
hama prijeći na njegova zakonitog sina. To je tako sigurno 
da mu Gospodin već određuje i ime te budućem ocu naređuje 
neka svog sina prozove imeno Izak. Samo s tim će Bog napri- 
jed podržavati savez sklopljen s Abrahamom. Jišmael će uži- 
vati Božji blagoslov u plodnosti na zemlji, ali savez će s Iza- 


kom biti vječan. To će se i dogoditi, dakako na taj način da će 

stari savez prijeći u novi koji će po Velikom svećeniku Isusu 
zaista biti vječan. 

Pripj. psalam se odnosi na Abrahama, Izaka i nas, na sve 
koji sa strahopočitanjem prema Bogu idu njegovim putovima. 
Žena plodna kao loza i sinovi kao mladice masline nisu Sara 
i njezin jedinac Izak, nego naša duhovna majka Crkva. Nje- 
zinu djecu okuplja sa mBog kao domaćin oko svog stola i 
pruža im božansku hranu. Samo Crkva dobiva nebrojenu djecu 
iz pokoljenja u pokoljenje. 


God. II 


1. č. 2 Kr 25, 1-12: Judejski su narod odveli s njegove rodne 
grude (25, 21). (str. 320) 


P. p. 136, 1-2. 3. 4-5. 6 (str. 577) 
P. Nek mi se jezik za nepce prilijepi, ako spomen tvoj smetnem 
ja ikada. 


Došla je za izabrani narod kobna god. 587. kad je izgubio 
i ono malo samostalnosti koju mu je babilonski kraj Nabuko- 
.donozor ostavio nakon što je prvi put osvojio Jeruzalem i ju- 
dejskog kralja Jojakina odveo u sužanjstvo. Kao što se često 
događa od tuđina imenovani novi kraj Sidkija podigao je bunu 
protiv Babilonaca. Porobljeni su i opljačkani Židovi, bez svih 
svojih za rad i boj sposobnih ljudi, mislili da će silom postići 
ono što nisu mogli kad su bili svi na broju. Mjesto da se barem 
oni obrate svome Bogu, koji ih je zbog njihove nevjernosti 
odbacio od sebe, oni se uzdaju u svoju hrabrost. Na pobunu 
Nabukodonozor odgovori opkoljenjem Jeruzalema i kad je to 
dugo trajalo, u gradu nasta toliki glad da narod nije imao ni 
kruha. Ratnicima na čelu s kraljem Sidkijom nije preostalo 
drugo nego noću potajno izaći iz grada i spas potražiti u bije- 
gu. Pokušaj im nije uspio, jer su ih neprijatelji brzo uhvatili. 
Po starom okrutnom običaju Sidkiji su iskopali oči, a nepo- 
sredno prije toga pred njim poklali njegove sinove da mu 
grozan prizor bude u tamnici do smrti uvijek na pameti. Čov- 
jek se zgrozi kad to čita ili čuje, a ujedno misli kako su ljudi 
ostali u osvećivanju isti sve do naših dana. 

Sveti je grad postao plijenom osvajača i njegova ognja. 
Među zapaljenim je kućama na prvom mjestu spomenut dom 
Gospodnji, najveća svetinja i ponos svega naroda. Bio je to i 
vanjski znak da ih je njihov Bog napustio zbog njihovih gri- 
jeha. Neprijatelj nije samo zapalio sve kuće u Jeruzalemu nego 


razorio i zidine koje su ga okruživale. Sada je u babilonsko 


sužanjstvo odvedeno još više Židova, a ostali su samo neki 
od malih ljudi da obrađuju polja i vinograde. Ni ti se nisu 

smirili nego ubiše Gedaliju (r. 25) kojega su Babilonci bili 
ostavili za upravitelja u Judeji. Od straha pred neprijatelj- 
skom osvetom mnogi pribjegoše u Egipat, a sa sobom su odveli 
i proroka Jeremiju. Tako svetom piscu ne preostaje drugo 
nego reći da je judejski narod ostao bez rodne grude. Piščeva 
se misao ipak nije mogla tu zaustaviti i time završiti knjigu pa 
leti u Babilon gdje robuju njihov kraj i najbolji narodni pred- 
stavnici. I kao da želi navijestiti zoru oslobođenja spominje da 
je kralj Jojakin nakon 37 godina tamnovanja pušten iz zatvora 
i doveden na kraljevski dvor. No još je toliko godina Božji 
narod na obalama babilonskih rijeka i potoka pjevao potresni 
ps 136. Razumiju ga najbolje razni i dugogodišnji izbjeglice 
kojih je u naše doba možda po svemu svijetu više nego ikada. 
A ni ti posve, jer je samo Božji starozavjetni narod imao jedan 
jedini hram svome pravome Bogu. A taj hram nije bio samo 
daleko, nego i u ruševinama! Još bolnije su duhovne ruše- 
vine... 


Ev. Mt 8, 1-4: Ako hoćeš, možeš me ozdraviti. (str. 6) 


Poslije riječi dolaze djela. Gospodin naviješta Božje kra- 
ljevstvo usmenim propovijedanjem i svojim spasiteljskim čini- 
ma. Jedno dopunjuje drugo i stoga Matej nakon govora na 
gori izvještaja o nekoliko Isusovih upadnih čuda. Prvi će Kri- 
stovu dobrotu i svemoć osjetiti jedan gubavac. Takav je bijed- 
nik ne samo gledao kako mu odumire i raspada se ud za udom 
nego je bio i izopćen iz ljudskog društva. Uz to se kod Židova 
guba smatrala obrednom nečistoćom. Bilo je obeščašćeno sve 
čega bi se gubavac dotakao. Natježe mu je bilo sigurno to što 
se prema učenju rabina općenito držalo da je guba kazna za 
grijehe pa se od takvoga i zbog toga zaziralo. U takvom stanju 
nije bilo teško staviti sve svoje pouzdanje u onoga kojega s 
punim uvjerenjem naziva Gospodinom. Malo tko u Evanđelju 
tako naziva Isusa, a da je taj bijednik davao tako uzvišenom 
naslovu pun sadržaj, vidi se iz njegova priznanja da je dovo- 
ljan samo mig Isusove volje pa će nestati to strašno zlo. »Time 
se on posve prepušta u ruke drugoga, u ruke Božje. Tako je 
Isus sprijeda učio da treba moliti (7, 7-11)« (Trilling). 

Povjerenje je bolesnika nadmašila Isusova susretljivost 
i ljubeznost. Onaj koga je gubavac nazvao Gospodinom pruži 
ruku i dotakne se njegove gube. Kretnja je to zaista Gospo- 
dara i pobjednika nad svakom ljudskom nevoljom.. Svojim je 
doticajem Isus s gubavcem stupio u kontakt, u društvo i 
zajednicu, a to je u ovom slučaju djelo neizmjernog milosrđa. 
Niti se Isus išta boji da će sam postati nečist ili da će ga pro- 
tivnici okriviti da prestupa zakon. Kad je izjavio: »Hoću. 

Ozdravi!« pokazao je da doista može ono što je kazao gubavac, 
i da to hoće. Evanđelist ističe da je na jadniku, sada sretniku 
guba bila odmah izliječena. Njemu je i svima unaokolo Isus 
pokazao da je zaista Gospodin, Bog, da je kao takav učio 
narod i da kao takav liječi bolesne. 

»On koji je kraljevskom slobodom prividno tog časa pre- 
stupio zakon sada naređuje da se zakon točno izvrši. Kad se 
ozdravljeni pok4že svećenicima, potvrdit će se njegovo pot- 
puno ozdravljenje. Žrtveni će dar pokazati njegovu zahvalnost 
Bogu od kojega dolazi zdravlje i novi život. Ujedno će to poslu- 
žiti nadležnima kao svjedočanstvo da se nije dogodilo ništa 
nezakonito. Isus ne traži sam sebe. On jednostavno čini dobro, 
a zahvalu usmjeruje prema Bogu. — I tu se obistinilo ono što 
je kazao načelnom izjavom da je došao ispuniti zakon i pro- 
roke: Zakon nije ukinut. No Isus će ga usavršiti, najradikal- 
nije ondje gdje više nije ni potreban, gdje izmiče bolest na 
koju se zakon odnosi, gdje Bog ponovno dariva spašen i zdrav 
život čije je oblike u raspadanju zakon imao sređivati. Tu 
nastupa Božja kraljevska vlast, to je pravi događaj. Pogled je 
usmjeren i prema punoj budućnosti kad će biti predan. čitav 
život i kad uopće više neće trebati zakona«. 


SUBOTA 
God. I 


1. č. Post 18, 1-15: Zar je Bogu išta nemoguće? Navratit ću se 
k tebi, i Sara će imati sina. (str. 11-2) 


P. p. Lk 1, 46-47. 48-49. 50 i 53, 54-55 (str. 48) 
P. Sjećao se Gospodin svoga milosrđa. 


K sklopljenom je savezu, prema općem a posebno istočnja- 
čkom običaju, spadala još gozba. Na tu k Abrahamu dolazi 
Bog u pratnji dvojice anđela. U toj je trojici crkvena predaja 
i umjetnost, naročito Istočne crkve, gledala presv. Trojstvo, 
ali s obzirom da samo glavna osoba govori i da su dva anđela 
spomenuta u 19, 1 vjerojatnije su i tu bila. I onako je Abra- 
ham u njima prepoznao najprije ljude pod čijim su se likom 
sve tri osobe i pokazale. Abraham im iskazuje poštovanje kao 
što je na istoku bio običaj činiti svojim gostima. Tek se malo- 
-pomalo moglo vidjeti tko su zapravo oni, iz izvanrednoga nji- 
hova znanja (r. 9. 13) i iz sigurnosti koja odsjeva kroz njihovo 
obećanje (r. 14). Budući je to obećanje bilo posve isto kao ono 
koje je Bog Abrahamu dao već više puta, lako je uvidio s kim 
ima posla. U svakom slučaju i kod savezne gozbe vrhunac je 
posjeta u najavljivanju da će Abraham dobiti potomka, i to 
sada konkretno kroz godinu dana. Ako je Abraham onako 

primio te naizgled ljude kao obične putnike, kakvo je štovanje 
i veselje tek sada osjećao! 

Tome se veselju pridružuje i žena mu Sara. Njezin se 
smijeh tumači različito. Neki ga jednostavno stavljaju u vezu 
s imenom Izaka (= neka se Bog smije). Možda je to bilo i po- 
vršni posmijeh skromne žene kad joj netko pravi pretjerane 
komplimente. Skoro je isključeno da se Sara tim htjela podru- 
givati gostima. No kad je čula s kojom ozbiljnošću oni govore 
da će ona skoro roditi i uz to znaju da se smijala iako je nisu 
vidjeli, uhvatilo ju je strahopočitanje koje čovjek osjeti kad 
naiđe nešto otajstveno. U svojoj se ženskosti naivno prestrašila 
da joj smijeh ne uzmu za zlo. Spisiteljica se Zarri i tu osvrće 
na sve nas koji se često nepravilno smijemo. »I skeptici imaju 
svoj podsmijeh, kao iz neke nadmoćnosti. Nismo više djeca 
da vjerujemo pričama. Ljudi smo svijeta koji znamo kako stvari 
teku. Bog se ne može s nama šaliti. A upravo se Bog šali s 
takvim tipovima. Preokreće sva njihova predviđanja, porazi 
sve njihove spoznaje, svojom tajnom smete sve tako sigurne 
ideje«. Dosta se sjetiti takvih tipova u vezi s lurdskom vizio- 
narkom Bernardicom i majstorskog pera kojim ih je opisao 
Werfel. 

Uz to nam čitanje Crkva nije mogla pružiti za odgovor 
ljepšu i uzvišeniju pjesmu nego onu koju je spjevala ponizna 
nazaretska Djevica kad se saznalo da je postala Majkom Bož- 
jom. Subota je, dan odavna posvećen Mariji, pa nas i to može 
ponukati da s njom oduševljenije i sa svoje strane izrazimo 
zahvalnost što nam je Bog došao po blagoslovljenoj među svim 
ženama. Iako je Sara njezina slika pa je na njima više sličnih 
poteza, zar treba spomenuti da je Majka Božja neusporedivo 
veća od majke Izakove? No Marija se ne uznosi svojim dosto- 
janstvom nego sve pripisuje Bogu i skromno se povezuje sa 
svojim narodom pa se dobrim dijelom služi pjesmom jedne 
druge sretne izraelske majke. Ona je prava kći Abrahama 
pa njega i njemu dano obećanje izričito spominje. Zbog toga 
je ta pjesma danas zaista na mjestu, jer povezuje S i NZ, u 
nekom smislu svu povijest našega spasenja. 


God. II 


1. č. Tuž 2, 2. 10-14. 18-19: Kćeri sionske na zidovima vikahu 
ka Gospodinu. (str. 815-6) 


P. p. 73, 1-2. 3-5a. 5b-7. 20. 21 (str. 525-6) 
P. Život svojih siromaha ne zaboravi zauvijek! 


Stari Misal nije imao samostalnih odlomaka iz Tužaljki, 
ali su kršćanskom puku bile dobro poznate iz Jutrenje Svetoga 

trodnevlja. Novi ih Časolov ima još više i u prva tri dana 
Svete sedmice (ali ne u subotu) pa ipak ni novi Misal nije htio 
biti bez tog bisera biblijske poezije. Ako su izraelski sužnji 
uz obale babilonskih rijeka onako čeznuli za Jeruzalemom, 
možemo misliti koliko je sveti pjesnik trpio za vrijeme opsje- 
danja svetoga grada i još više nakon njegova opustošenja, 
spaljivanja i razorenja. Ne znamo sigurno tko je spjevao Tu- 
žaljke. Židovska ih i kršćanska tradicija pripisuje proroku Je- 
remiji koji je ne samo sve to doživio nego u svojoj knjizi ima 
dosta sličnih elemenata, ali »Red misnih čitanja« veli za njih, 
kao i za poslanicu Hebrejima: »Danas se svi slažu da Jeremija 
i Pavao nisu pisci tih knjiga« (18c). Tužaljke su u stvari po 
mnogočemu slične naricanju nad pokojnima koje je znalo biti, 
a na istoku sve do naših krajeva i još zna biti, također i ko- 
lektivno, u više korova ili barem od više osoba koje jedna 
drugoj odgovaraju i nadmeću se izrazima tuge. A iz babilon- 
ske nam je književnosti poznat vrlo blizak kultni spjev nji- 
hovih svećenika nad razorenim gradom Urom. Svi se ti uplivi 
opažaju i u Tužaljkama pa je značajno da novi Misal ima iz 
njih odlomke na misi za pokojne odrasle, kao i na misi za 
pokojnog krštenog i nekrštenog djeteta. 

Dakako, sveti pjesnik ne smisli toliko na one koji su pogi- 
nuli prigodom razorenja Jeruzalema nego na sam grad i još 
više na hram u njemu. Tragedija god. 587. nije samo narodna 
već i vjerska, jer je dokazala da je Bog zaista kaznio svoj 
narod i odstupio od njega. Čak se pjesniku čini da se Bog nije 
sjetio ni svoga podnožja (2, 1) kako su Židovi nazivali kovčeg 
saveza u najsvetijem dijelu hrama. Posebno su teški izrazi 
odmah u r. 2, gdje se ide tako daleko da se o Bogu kaže kako 
je prokleo kraljevstvo svoga naroda. Retci 10-14. s opisom 
glada mogli bi se možda odnositi na glad koji je vladao za 
opsjednuća Jeruzalema. U svih je pet Tužaljki žalost neizre- 
civo velika ali ipak ne vodi u očaj nego se okreće Bogu od 
kojega očekuje samilost, oproštenje i obnovu, što je osobito 
istaknuto na kraju 5. tužaljke, tzv. Jereminije molitve. I dva 
zadnja retka današnjeg odlomka usmjerena su posve prema 
Bogu. Samo prema njemu želi Crkva da upravi naša srca koja 
za se i za druge trebaju Božjeg smilovanja u duhovnim žalo- 
stima. U tima nam mogu pomoći i retci iz ps 73. koji je također 
tužaljka zbog opustošenja jeruzalemskog hrama, vrlo slična 
onima u posebnoj knjizi. 

Ev. Mt 8, 5-17: Mnogi će doći s istoka i zapada te sjesti za stol 
s Abrahamom, Izakom i Jakovom. (str. 6) 


Isus je došao da spasi cijeli svijet, pogane jednako kao 
i Židove. Božanska je ekonomija spasenja tražila da se evan- 
đelje propovijeda najprije izabranom narodu a onda ostalima. 
Gospodin se toga držao i zbog toga kako ne bi svojim suna- 
rodnjacima dao povoda da ga odbace radi njegova približava- 
nja poganima od kojih su oni silno zazirali. No kad mu se 
pružila prigoda čudom je pomogao i ponekom poganinu kao 
npr. u današnjem odlomku. Prvi smo njegov dio imali već u 
1. ponedjeljak adventa (I 27), a pri kraju je naglašeno ono bez 
čega nema spasenja ni za Židove ni za pogane (r. 13): vjera. 
Već se prije (r. 10) Isus divio stotnikovoj vjeri, za koju je 
kazao da slične nije našao među Izraelcima kojima je dotada 
propovijedao, pa je dolikovalo da toliku vjeru i nagradi. »Jed- 
no je ovdje iznova jasno: nitko ne može računati na spasenje 
i za sebe ga tražiti na temelju tradicije, zbog zasluga pređa, 
ili za same činjenice da pripada nekoj obitelji, zajednici, naro- 
du. Ono što odlučuje jest »takva vjera«. Takvome će biti u 
preobilju udijeljeno ono što moli, i još mu darovano ono što 
se naša često premalena odvažnost ne usuđuje moliti« (Tril- 
ling). 

Poslije pomoći gubavom Židovu i poganskom stotniku eto 
Isusa u najužem krugu svojih kod kojih želi malo otpočinuti. 
No i oni ga trebaju ne manje nego drugi pa Isus i tu pomaže. 
O ozdravljenju je Petrove punice potanje izvijestio Marko 
(I 176 i 288), ali je i očevidac Matej svome tekstu tu dao posve 
familijaran ton pa je opazio i zapisao kako je Isus staricu uzeo 
za ruku. Isto tako je zapamtio da je ona, dotada u groznici, 
ustala i posluživala. Sve pravo ljudski i obiteljski. Intimnim 
tonom nastavlja evanđelist, iako sasvim jezgrovito, o ozdrav- 
ljenju mnogih bolesnika iste večeri kad su se okupili oko Pe- 
trove kuće i željno na nj čekali. Ali Matej ne gleda samo na 
ljude iz kojih Isus tjera zle duhove i na bolesnike koje ozdrav- 
ljuje, nego i na tajnovito veličanstvo koje kod toga okružuje 
Isusovu osobu. To hoće da istakne citatom iz Izaijine knjige 
(53, 4) gdje je davno naviješteno da će tajanstveni Gospodnji 
sluga, Mesija, uzeti i nositi naše slabosti i bolesti, jednako kao 
da su njegove. »Kod njega nije samo strpljenje i odanost pre- 
ma nama nego nam pruža i moć koja sve preokreće i spašava, 
Kao grijehe svih tako on uzima na sebe i sve boli te ih svojom 
poslušnošću okreće u blagoslov. Tu se već javlja tajna njegove 
smrti i našeg otkupljenja«. ' 

XIII NEDJELJA 


GOD. A 


1. č. 2 Kr 4, 8-11. 14-16a: Svet je onaj Božji čovjek, povući će 
se onamo. (str. 298) 


P. p. 88, 2-3. 16-17. 18-19 (str. 538) 
P. O ljubavi Gospodnjoj pjevat ću dovijeka. 


Prema shvaćanju Biblije gostoljublje  (RBT) nije samo 
hvalevrijedan i na istoku duboko uvriježen običaj nego u 
prvom redu djelo milosrđa i svjedočanstvo vjere. U tom ga 
smislu preporučuje Isus u današnjem evanđelju i kod Mateja 
25, 38. 42 čini ga jednim od kriterija na posljednjem sudu. Kao 
starozavjetna paralela toj Gospodnjoj preporuci liturgija danas 
uzima primjer ugledne i imućne Šunamke čiju je gostoljubi- 
vost prema proroku Elizeju Bog nagradio na neočekivani na- 
čin. I na temelju te činjenice Isus je mogao obećati: »Tko pri- 
mi proroka jer je prorok, primit će proročku plaću« (Mt 10, 
41). Ženske redovito imaju više smisla za pratkične vjerske 
vrednote, osobito za djela milosrđa i za pomaganje kod svih 
vjerskih poslova. I Isusu su i njegovoj apostolskoj družbi po- 
magale mnoge žene svojim dobrima (Lk 8, 3), a kasnije i poje- 
dinim apostolima (npr. Dj 16, 15). Šunamki nije bilo dosta 
što je Elizeja pozvala k svom stolu nego je i nagovorila muža 
da mu prirede posebnu sobicu sa svim potrebnim namješta- 
jem kako bi se mogao u nju svratiti i otpočinuti kad god 
prođe onuda. Izričito veli da to čini ne samo zbog toga što je 
prorok po svojem zvanju Božji čovjek nego se ističe i osob- 
nom svetošću. Takvima će ljudi uvijek davati prednost. 

Elizej je svoju svetost pokazao i time što je iz zahvalnosti 
prema dobročiniteljici htio i on njoj ukazati neku uslugu. Si- 
gurno je stajao dobro s kraljem i s njegovim vojskovođom 
kad joj je ponudio da će im za nju reći dobru riječ. Žena se 
sa svojim mužem osjećala sigurnom u vlastitom plemenu pa 
je to otklonila. Malo kasnije (8, 5) bilo je drukčije i u svojoj 
. se potrebi sama obratila kralju. Kad prorok nije znao čime da 
odvrati ženi, sjetio se njegov sluga Gehazije koji se tu prvi 
put spominje. Često sluge imaju za to bolje oko od svojih 
gospodara već stoga što se oni koji su potrebni raznih pomoći 
lakše približe nižima nego višima. Božji čovjek je i kod Boga 
uplivan pa zna da može na dobročiniteljicu zazvati Božji bla- 
goslov kako bi njezin brak postao plodan i ona dobila dijete. 
Na prorokov poziv žena dođe, ali iz poštovanja prema Božjem 

čovjeku zastane na ulazu. Tu je doznala za nagradu koju joj 
je prorok obećao: za godinu dana grlit će sina u svom naručju. 
Ne događa se svakom dobročinitelju da bude toliko i tako brzo 
nagrađen, ali svatko može biti siguran »da mu neće propasti 
plaća« (Mt 10, 42). Što se plaća strpljivije čeka to će biti veća. 
Ako ne na ovom svijetu, onda svakako na drugom, gdje ćemo 
— kako reče Terezija Velika i kako nas danas uči liturgija — 
o ljubavi Gospodnjoj pjevati dovijeka. Tko se navikao klicati 
Bogu i pjevati mu svete pjesme, blago njemu (r. 16), jer će 
hodati u sjaju Božjega lica na zemlji i jednom posve očito na 
nebu. 


2. č. Rim 6, 3-4. 8-11: S njim .smo zajedno ukopani po krštenju 
da bismo živjeli novim životom. (str. 131) 


Na misao našega hodanja u sjaju Božjega lica, o čemu je 
psalmist mogao zapravo samo slutiti, nadovezuje Crkva danas 
čitanje iz poslanice Rimljanima. U tom je tekstu jasno o čemu 
se radi i sastavljači Misala nisu mogli preskočiti taj odlomak 
iako smo ga imali u samoj Uskrsnoj noći. Ondje je bilo istak- 
nuto uskrsnuće Isusa koji više ne može umrijeti, a danas je 
naglašena naša povezanost s njime i posljedica koja iz nje 
slijedi za naš život. Nigdje drugdje apostol ne govori tako 
potanko i duboko o našem krštenju kojim »se ljudi uključuju 
u Kristovo vazmeno otajstvo: s njim suumrli, supokopani i 
suuskrsnuli primaju duh posinjenja« (II vat. sabor B 6, usp. M 
14 i E 22). »Veza krštenja s Kristovom smrću spada u temelj- 
nu nauku kršćanstva: Krist.je umro za naše grijehe,a krštenje 
nam oprašta grijehe... Na tom se shvaćanju krštenja temelji 
simbolizam što ga Pavao upotrebljava u.Rim 6, 4 i Kol 2, 12: 
uronjivanje kod krštenja slika je Kristova ukopa, i to djelo- 
tvorna slika, jer nas krštenje stavlja u život koji po svom biv- 
stvu ima udjela u Kristovoj smrti. Krštenje je simbol i ujedno 
ostvarenje uzročnosti Kristove smrti: oni koji su kršteni poko- 
pani su s Kristom da s njim uskrsnu... Djelotvornost Kristove 
smrti kod krštenja nipošto ne poništava djelotvornost njegova 
uskrsnuća. Sudjelovanje u njegovoj smrti uključuje i sudjelo- 
vanje u njegovu uskrsnuću. Uranjanje djeluje tako da pripra- 
vlja duhovne darove. Svojim učešćem u njegovoj smrti i ujed- 
no u njegovu uskrsnuću postajemo nove naravi, obnovljena 
presa (Cerfaux). Uživimo. se u te misli barem svake nedje- 
je. a ika s 

Nama krštenima ne bi ništa koristilo. da smo s Kristom 
srasli po sličnosti njegovoj smrti i po sličnosti njegovu uskr- 
snuću (r. 5), ako ne pustimo da i kroz nas struji njegov život 
koji će se očitovati u našem životu. Sok stabla prodire u svaku 

grančicu, zaustavi se jedino kad naiđe na zapreku koja skrivi 
da grančica uvene i osuši se, a to u našem slučaju učini teški 
grijeh. Ako nas Kristova smrt po krštenju oslobađa grijeha, 
njegovo nas uskrsnuće obogaćuje njegovim životom, a to je 
život Bogu, s Bogom i za Boga. Stoga je posve naravna Pavlo- 
va preporuka (r. 11) da budemo mrtvi grijehu a živi Bogu. 
»Kao što je Krist iz sfere grijeha — kojoj je pripadao zbog 
svoje solidarnosti s grješnim čovječanstvom — prešao u sferu 
božanskoga kojemu nakon uskrsnuća pripada zauvijek, tj. 
definitivno, tako se i kršćani moraju smatrati zauvijek mrtvi 
grijehu i sad već živi samo Bogu. Oni moraju učiniti trajnom 
i produbljivati onu smrt grijehu, koju su doživjeli na krštenju, 
i onaj život što su ga zadobili također na krštenju. Snagu će 
za to crprsti od našega Gospodina Isusa Krista« (Ramazzotti). 
Nije ta Kristova snaga daleko od nas: on nam je pruža u svo- 
joj riječi i u svojoj hrani. Tko hoće ima odakle da živi. A tko 
se udaljuje od tih dvaju stolova, vene i umire. 


Ev. Mt 10, 37-42: Tko ne uzme križ svoj, nije me dostojan. Tko 
vas prima, mene prima. (str. 9) 


Poslije nego je Isus izrekao teške riječi da je došao rasta- 
viti osobe koje su po krvi i po ljubavi jedna drugoj najbliže 
(r. 35-36) spominje da to ne izvodi on sam nego drugi zbog 
njega. On im daje snagu da ispune taj teški zahtjev, on je 
ujedno cilj što ga postižu takvom dotada nečuvenom žrtvom. 
To je zaista vrhunac Isusova govora kojim je zahtijevao da za 
nj neustrašivo svjedočimo ne samo pred neprijateljskim svi- 
jetom nego i pred svojim najdražima. Time nije kazao da ne 
smijemo ljubiti roditelje ili vlastitu djecu. »Upravo je obratno: 
Tko posve slijedi Krista, taj će biti nanovo slobodan za ljubav 
prema ljudima i prema svojima. No to je nova, »nadnaravna« 
ljubav koja uspijeva bližnjega ljubiti u Bogu i radi Boga. Prije 
nego učenik postane za to sposoban mora se posve odlučiti za 
Krista« (Trilling). Jedna je naša redovnica to ovako izrazila 
na spomen-sličici svoga zavjetovanja: Ljubiti sve ljude, a 
čeznuti samo za Bogom. 

Dokle treba da ide naša odluka da slijedimo Isusa? Kraj- 
nja je granica smrt. Nju je Krist označio križem na kojem se 
umire, ili bilo kojim načinom kojim se gubi zemaljski život. 
Ta je njegova riječ posebno teška kad čovjek svoj život ne 
samo cijeni iznad svega drugoga, nego njegovim gubitkom, 
ljudski gledajući, gubi sve. Istina, znamo da nam je život daro- 
zan, da nam ga je dao Bog i prema tome da je on jedini gospo- 
dar našega života, da ćemo ga i onako, htjeli ne htjeli, jednom 
i možda skoro izgubiti — ali ipak... Što je mnogima dalo 

snage čak i za mučeništvo? Ništa drugo nego uvjerenje da 
time Kristu pružaju najveći dokaz svoje ljubavi i neograničene 
privrženosti. Ne traži on od svakoga svojega sljedbenika toliku 
žrtvu, ali je njegova riječ jasna i odlučna: Tko nije na nju 
pripravan barem na dnu svoje duše, nije njega dostojan. Tu 
će spremnost svatko najbolje pokazati ustrpljivim podnoše- 
njem svakidašnjih križeva i križića (Lk 9, 23), inače je svaka 
misao na mučeništvo isprazna tlapnja. No čovjek ne bi bio 
čovjek kad ne bi pitao što se za to primiti. Isus je i tu posve 
jasan i upravo božanski velikodušan: takav će sebi osigurati 


vječni život u Bogu. Stvar je još zanimljivija: tko nije pripra- 


van iz ljubavi prema Kristu izgubiti čak i život, izgubit će 
vremeniti i vječni u Bogu; a tko ga žrtvuje za Krista, zapravo 
samo produžuje svoj život u svu vječnost. To znači vjerovati 
Bogu i vjerovati sa svom ljubavlju u Krista. 

Matej donosi te riječi kao zaključak Isusova govora apo- 
stolima kad ih je poslao na probno propovijedanje. Htio im je 
je reći neka sada i kasnije budu na sve pripravljeni, pa i na 
istu smrt, Gospodin ipak završava pozitivno: bit će i onih koji 
će njegove učenike primiti kao proroke i pravednike. Oni to 
zaslužuju, jer u očima ljudi vrijede koliko i onaj koji ih je 
poslao, 'a to je on sam. Još više: Isusa je poslao Otac nebeski, 
pa tko primi apostole isto je kao da prima njega. »Nitko se ne 
može protiv poslanika pozivati na Boga ili na Krista. Bog se 
spušta u svoga poslanika, sakriva se u ljudskoj riječi ili činu. 
Samo ako se vjera više nimalo ne sablažnjuje nad slabašnim 
oblicima ljudskog djelovanja, tada je prisna, zaista usmjerena 
prema Bogu i ispunjena u poslušnosti... Uvijek je Gospodin 
onaj koji šalje: tokom povijesti po jedanput udijeljenom 
zadatku (nasljedstvo pape i biskup4) i u neposrednom pozi- 
vanju pojedinaca bilo gdje i bilo kada. Uvijek vrijedi: »Tko 
vas sluša, mene sluša« (Lk 10, 16)« (Trilling). Tko tako gleda 
i postupa, čeka ga plaća isto kao da je sam prorok ili praved- 
nik, svetac. Gospodin se još i tu poistovjetio sa svakim naj- 
manjim i najpotrebnijim pa obećaje nagradu i za čašu hladne 
vode koju damo u njegovo ime. Zaista je naš Bog pažljiv. 

GOD. B 


1. č. Mudr 1, 13-15; 2, 23-24: Đavolovom je zavišću došla smrt 
u svijet. (str. 650-1) : 


P.p. 29,214. 5-6. 11i12ai13b (str. 490) 
P. Veličam te, Gospodine, jer si me izbavio. 


Svake bismo nedjelje imali doživjeti Kristovu pobjedu nad 
smrću, jer je on jednoga Gospodnjeg dana (dies dominica) 
slavno ustao iz groba. Ali i prije toga je riječima (Iv 8, 51; 11, 
25-6) i djelima pokazao da je potpuni Gospodar života i smrti. 
Kod. nedjeljnog čitanja Markova Evanđelja danas smo došli 
do mjesta kako je Isus oživio Jairovu kćer, Uz to evanđelje 
Crkva želi da se malo zamislimo u tajnu smrti pa nam u tu 
svrhu čita ovaj odlomak iz knjige Mudrosti. U njemu je za- 
pravo govor najprije o propasti u koju se čovjek sam strova- 
ljuje grijehom, ili kako kaže r. 12: stranputicama svojeg živo- 
ta. Budući da je piscu te knjige već prilično jasno čovjekovo 
prekogrobno stanje, ta je u stvari smrt duše. No pošto Biblija, 
a i sam Gospodin u gornjim citatima, često uzima zajedno 
jednu i drugu smrt (RBT), ovaj starozavjetni tekst dobro odgo- 
vara evanđeoskom odlomku. Mudrac nas najprije uči da smrt 
nije stvorio Bog i na kraju da je ona ušla u svijet zavišću 
sotone, grijehom praroditelja. To rješenje tajne smrti može i 
mora svakoga zadovoljiti, a u najužem je sklopu čitave kršćan- 
ske nauke. Na taj način smrt kao malo koja zemaljska pojava 
potiče čovjeka na vjeru (II vat. sabor Cus 18) pa i najlucidniji 
ateisti naših dana misle da će na zemlji biti vjere dok je života 
koji svršava smrću. 

Između prve i zadnje svoje izreke mudrac uči da je Bog 
ne samo sve stvorio da opstoji, nego da ni u jednom od stvo- 
rova nema smrtonosna otrova koji bi morao dokrajčiti život 
čovjeka na zemlji. Naprotiv, svi su stvorovi po Božjoj namjeni 
takvi da su imali pomoći čovjekovu zdravlju i spasu njegova 
života (tako Biblija: Maredsous-a, Jeruzalemska: salutaires, 
spasonosni), a sve je poremetio grijeh. Ni samo podzemlje po 
sebi nema nikakve vlasti nad zemljom, a najmanje nad čovje- 
kom, jer je Bog učinio čovjeka neraspadljivim. U nj je, naime, 
ulio svoj besmrtni duh po kojemu je čovjek postao slika bo- 
žanske naravi. No i tu mudrac opet misli na smrt duše pa 
tvrdi da je u punom smislu riječi besmrtna samo pravednost. 
Važnost se vjere sastoji upravo u tome da nam ne samo tumači 
kako je nastala smrt nego da nam pruža Boga koji jedini izba- 
vlja od smrti, i to od vječne smrti. A to je najvažnije, jedino 
važno, jer u tom slučaju tjelesna, vremenita smrt gubi svoj 

žalac i nije drugo nego prag preko kojega naš zemaljski život 
prelazi u vječni. Na to mislimo kad psalmom 30. danas zahva- 
ljujemo Bogu za spas od smrti, a poslije pričesti molimo: 
»Neka nas oživljuje, Gospodine, božanska žrtva koju smo pri- 
nijeli i primili da, s tobom sjedinjeni trajnom ljubavlju, done- 
semo plod koji će uvijek ostati«. 


2, č. 2 Kor 8, 7. 9. 13-15: Vaš suvišak neka nadoknadi oskudicu 
braće. (str. 156) 


Prvi smo dio ovog odlomka vidjeli gore 11. utorka kroz 
godinu. Pavao nagovara Korinćane da budu što radodarniji u 
skupljanju milodara za jeruzalemske kršćane. Nakon što im 
je kao najviši uzor predočio našega Gospodina Isusa Krista, 
koji je postao siromašan da obogati sve ljude, kao da čuje 
prigovor koji se u takvim prigodama zna češće čuti. Ljudi 
navođe svaku moguću izliku kada treba posegnuti u džep da 
dadnu drugima pa vrlo lako reknu da su potrebniji od onih 
za koje se skuplja. Apostol dobrohotno odgovara kako on tako 
ne misli. Ne radi se o tome da bi tko zapao u oskudicu time 
što bi drugome pomogao, iako je u r. 2. hvalio Makedonce koji 
su u svojem krajnjem siromaštvu bili prema drugima vrlo 
darežljivi. Najbolje bi bilo da se svi vjernici izjednače u ima- 
nju, da među njima vlada jednakost. Dakle, ne više zajedni- 
štvo dobara kakvo je ispočetka vladalo u prvoj jeruzalemskoj 
zajednici (Dj 2, 44; 4, 32), nego više manje izjednačenje doba- 
ra, kakvo se dolikuje među braćom, Višestoljetno je iskustvo 
pokazalo i Crkvi da ono što nije uvijek lako postići ni među 
braćom po krvi provode oni koji su sve ostavili zbog Krista. 
Redovničke su nam zajednice potrebne, ako ni zbog čega, a 
ono stoga da sačuvaju  starokršćanski ideal u zajedništvu 
dobara koja se dijele kako su kome potrebna. 

Nije posve jasno što je apostol htio reći u r. 14. Egzegeti 
navode tri mišljenja. Nekako najnaravnije je: Korinćani, sada 
vi od svojega suviška pomozite braću u Jeruzalemu koja se 
nalaze u oskudici, a kad možda bude vama trebalo, pomoći će 
oni vama. Drugo je mišljenje, na temelju poslanice Rimlja- 
nima (15, 27) kojima piše o istom sakupljanju, da će Korin- 
ćani za svoje zemaljske darove primiti od Crkve-matice du- 
hovnih dobara kao što su ih i dosada primali u svojoj duhov- 
noj oskudici. Nije isključeno da Pavao tu misli i na mnoge 
zahvale Bogu (9, 12) koje će jeruzalemski kršćani uputiti i 
za svoje dobročinitelje u Korintu, pa bi i u tom slučaju zemalj- 
ska dobra bila nadoknađena i na neki način izravnana duhov- 
nim dobrima. Valjda je Pavao imao na pameti sve to kad je 
pisao o jednakosti među kršćanima. Uz to još navodi iz SZ-a 

(Izl 16, 18): kao što se kod skupljanja mane čudom događalo 
da nitko nije imao ni previše ni premalo, bez obzira koliko 
je tko skupio, tako neka slično sada učini bratska ljubav. Svi 
biblijski, vjerski i psihološki razlozi i primjeri Pavlu dobro 
dolaze kad želi postići ono najvažnije: da se kršćani osjećaju 
jedno u Kristu, 


Ev. Mt 5, 21-43 (duže) ili 21-24. 35b-43 (kraće): ma Za- 
povijedam ti, ustani! (str. 33) 


Oduži odlomak pripovijeda potanko o dvama Isusovim 
čudesima koja se prema mišljenju nekih bibličara (Trilling) 
nisu morala dogoditi u isto vrijeme, ali su ih evanđelisti vrlo 
zgodno povezali. Stilistički je upravo majstorski ispunjena 
pauza dok je Gospodin išao u Jairovu kuću. S druge strane, 
događaj sa ženom bolesnom od krvarenja toliko je Isusa zadr- 
žao na putu da je djevojčica u međuvremenu umrla. »To je 
umjetnost pripovijedanja da se stupnjuje napetost i da vodi 
k novom vrhuncu. No oba su čuda tako izvornih i svježih boja 
da se ne može sumnjati da su nam vjerno predana«. Važnije 
je od toga istaknuti kako veliku ulogu igra vjera kod tih 
kao i kod ostalih Isusovih čudesa. On ih zato i čini da učvrsti 
vjeru koju svaki molilac mora u sebi razvijati kao od Boga 
darovanu mu klicu. I Jair i bolesna žena su imali početnu 
vjeru, a sačuvali su je i kad je bila stavljena na kušnju. Žena 
je nije izgubila ni kada se sva tresla što će možda čuti od 
velikog Učitelja koji sve zna i sve vidi. Jaira je i sam Gospo- 
din upozorio neka ne gubi vjeru s razloga što mu je kći umrla, 
a on ga je bio došao moliti da je ozdravi dok je još bila na 
životu. Isusu je sve jednako lako: ozdraviti bolesnu ili oži- 
vjeti mrtvu. On je Gospodar života i smrti, ali za one koji ga 
takvim drže, 

Značajno je da je oba puta upotrebljen isti grčki glagol: 
»Spasi mi kćerkicu« i »Kćeri, vjera te je tvoja spasila!« Izraz 
»spasiti« upotrebljava se u grčkom, a i u našem jeziku i za 
tjelesno ozdravljenje i za vječno spasenje. Kako glasi Isusova 
riječ ozdravljenoj ženi kršćanski čitalac čuje u njoj i ono 
drugo dublje značenje. No Isus izričito spominje i njezino 
ozdravljenje od tjelesne nemoći. I Jair moli u prvom redu za 
tjeleseno zdravlje svoje kćerkice. »Za Hebrejca život kao takav 
znači sreću i spas; moć smrti dotiče čovjeka već u bolesti, 
nadvlada ga u tjelesnoj smrti i s ukopom ga vodi u kraljev- 
stvo mrtvih« (Trilling). Stoga i u Jairovoj molbi da mu dijete 
ostane u životu možemo gledati i želju za onim što mi nazi- 
vamo spasenjem duše. Od Boga su nam duša i tijelo, njemu 
se.oboje mora vratiti. Mi smo kršćani od davnine možda i 

previše skloni to dvoje strogo lučiti, ali to je više shvaćanje 
grčke filozofije, nego li biblijske antropologije. Čovjek je jedno 
jedinstveno biće kod kojega se prema Božjoj zamisli i volji 
nije nikada smjela duša odijeliti od tijela, a što je grijeh skri- 
vio, to će Isus popraviti svojim i našim uskrsnućem. I u tom 
ga smislu možemo tražiti i zazivati kao »Liječnika tijela i duše« 
koji mu naslov za Ignacijem Antioh. ponavlja II vat. sabor 
(B 5). I mnoge popričesne molitve traže od euharistijskog Spa- 
sitelja zdravlje duše i tijela. Na tu nas nebesku hranu može 
danas podsjetiti i Isusovo upozorenje roditeljima oživljene 
djevojčice da joj dadnu jesti. Mene ne treba nagovarati da 
hranim svoje tijelo, a koliko tražim i čeznem za hranom duše? 
Onoliko koliko u nju vjerujem. 


GOD. C 


1. č. 1 Kr 19, 16b. 19-21: Elizej ustade i pođe za Ilijom. (str. 291) 


P. p. 15, 1-24. 15. 7-8. 9-10. 11 (str. 479) 
P. Ti si, Gospodine, baština moja! 
(Razmišljanje o 1. čitanju i pripj. psalmu v. gore str, 139). 


2. č. Gal 5, 1. 13-18: Na slobodu ste pozvani! (str. 163) 


Poslije 1. autobiografsko-obranbenog dijela (gl. 1-2) i 2. 
poučnog dijela (gl. 3-4) Pavao prema svome običaju na kraju 
(gl. 5-6) daje Galaćanima praktične upute za život. »Etika se 
za opostola ne sastoji jednostavno u opomenama i uputama. 
Kršćanska se etika temelji na stanju i položaju kršćanina. 
Zato je Pavao morao položiti tako širok i dubok temelj prije 
nego će na njemu podignuti zgradu kršćanskog načina života. 
Ali i u tom dijelu svojega pisma s konkretnim uputama uvijek 
iznova pokazuje da se traženo djelovanje temelji na bivanju« 
(Schneider). Apostol taj dio započinje pobjedničkim usklikom: 
»Za slobodu nas Krist oslobodi!l« U tekstu Biblije stoji: » za 
tu slobodu«, naime za onu o kojoj je Pavao sprijeda pisao: 
slobodu od Mojsijeva zakona u SZ-u. Nju su kršćanima neki 
osporavali i htjeli im kao vanjski znak obdržavanja staro- 
zavjetnog zakona nametnuti i obrezanje, kao što apostol malo 
dalje (r. 2-3. 6. 11) ponovno spominje i osuđuje taj postupak. 
Budući da se tu govori o slobodi u sveobuhvatnom smislu, 
pod jarmom ropstva Pavao misli ne samo na robovanje zakonu 
nego uopće na robovanje grijehu. »Snaga je grijeha u zakonu« 
(1 Kor 15, 56), pa tko se oteo zakonu taj je izbjegao i grijehu. 
Onaj koji je oslobođen od Krista slobodan je i od smrti koju 
posreduje grijeh (Rim 5, 21) i njegova žalca (1 Kor 15, 56) 

koji je neprestano tjera da hara griješnim čovječanstvom. 
Jaram ropstva dakle znači i jaram grijeha koji vodi u vječnu 
smrt. , 


Svoju braću u Kristu apostol dalje uči da sloboda za koju 
ih je Gospodin oslobodio i na nju pozvao ne obrezanjem nego 
krštenjem ne znači razvratnost koja bi prepustila slobodne 
uzde tijelu i njegovim požudama. Takva bi zloupotreba slo- 
bode posve preokrenula Božju namisao. Mjesto da sloboda 
bude izlikom za tjelesna uživanja neka kršćani svu svoju pom- 
nju ulože u međusobnu ljubav, u to da služe jedni drugima. 
Ne služiti sebi i svome tijelu nego Bogu u bližnjemu — time se 
ispunjuje sav zakon. U r. 13. Pavao ima prijetnju koju nisu 
poslušale mnoge velike i male kršćanske zajednice pa su teško 
stradale i na kraju propale. Slobodan je samo onaj koji zaista 
ljubi. »Jedanput ti se zauvijek daje kratka zapovijed: Ljubi 
i čini što hoćeš«. Ta se Augustinova riječ (hom. 1 Iv 7, 8) zna 
i krivo primjenjivati, ali naučitelj odmah nastavlja: '»Ako 
šutiš, šuti iz ljubavi; ako vičeš, viči iz ljubavi; ako popravljaš, 
popravljaj iz ljubavi; ako opraštaš, opraštaj iz ljubavi. Neka 
u tebi bude korijen ljubavi, a iz toga korijena ne može izići 
nego dobro«. Sloboda dakle daje krila bratskoj ljubavi a ne 
vlastitoj samovolji i traženju sebe i svojih užitaka. 

Budući da je Bog ljubav, apostol traži da se kršćani daju 
voditi od Božjega Duha. Krštenje ne gasi u nama požudu 
tijela, ali u nas ulijeva novi, Božji elemenat koji s našom 
voljom može pobijediti i toga upornog neprijatelja. Pavao nam 
ovdje tijelo i njegove požude predočuje kao posebnu osobu 
koja se neprestano i žilavo diže protiv Duha koji je u nama. Ta 
je borba između tijela i Duha nekada tako teška da se i naša 
vlastita volja teško snađe pa nekako pasivno čini i ono što 
sama po sebi ne bi htjela. Time se, dakako, ne daje pravo volji 
da se prepusti trenutačno jačem neprijatelju, nego da traži i 
crpi još više snage od Duha koji joj je uvijek na raspolaganju. 
»Duh veže tjelesne nagone u čovjeku koji ga ili navode na 
oholu samosvijest na temelju vršenja zakona ili ga zavode na 
čine protiv zakona« (Schneider). Jedino ako: nas vodi Duh, 
ne robujemo zakonu ni grijehu. : 


Ev. Lik 9, 51-62: Isus krenu sa svom odlučnošću prema Jeruza- 
lemu. Za tobom ću kamo god pođeš. (str. 58-9) 


Malo je tekstova u Evanđeljima gdje se na istom mjestu 
govori o Isusovu i našem zadatku, i o načinu kojim je on 
izveo svoj i kojim mi treba da izvedemo svoj zadatak. Isus 
ide u smrt i po njoj u svoju slavu pa traži da ga bezuslovno 

slijedimo. Evanđelistu je Luki uspjelo da u malo riječi, koje 
nije lako prevesti, iznese velike činjenice i. ujedno Isusovu 
spremnost kojom ih je obavio. Nakon dvokratnog djelovanja 
po Galileji krenu prema Jeruzalemu gdje ga čeka svršetak. 
Brzo su prošli ti dani njegova propovijedanja, ispunjeni toli- 
kim naporima i tolikom njegovom dobrotom. Sve se više pri- 
bližavao dan da bude uzet u nebo, ali tek nakon strašne smrti. 
Njegovo uznesenje sadrži jedno i drugo, isto kao kod Ivana 
(13, 31) izraz »proslava«. Noviji prijevodi rijetko znaju sačuvati 
slikovit Lukin izričaj: »usmjeri svoje lice, svoj pogled k Jeru- 
zalemu«, a još rjeđe prevode doslovno kako ima original nagla- 
šeno: »on sam usmjeri...« Da se radilo o važnoj odluci 
i o sudbonosnom putu, može se zaključiti i iz činjenice da je 
Gospodin tom prilikom poslao pred sobom glasnike, i to u 
Samariju kroz koju Židovi redovito nisu prolazili kad su išli 
u svoj sveti grad. Isus će umrijeti i za Samarijance, koji su 
prijekim okom gledali Židove, i uopće za sve ljude. U tom je 
raspoloženju i prekorio apostole koji su htjeli baciti s neba 
oganj na negostoljubivo samarijansko selo. Prolazi SZ kad je 
dolazila takva kazna (2 Kr 1, 10-12),a u NZ-u s neba će doći 
oganj ljubavi (Dj 2, 3). 


U staro su doba mnogi učitelji svoje učenike učili na putu, 
tako je i Isus upotrijebio ovo svoje putovanje da sve nas 


. pouči o uvjetima uz koje možemo postati i ostati njegovi sljed- 


benici. Apostolski je život težak, traži velika odricanja i napose 
ustrajnost. Onaj koga Bog zove mora shvatiti o čemu se radi, 
sve ostaviti i poći za Gospodinom. Ako je toliko junaštvo 
pokazao Elizej, kao što smo vidjeli u 1. čitanju, nama bi to 
moralo biti mnogo lakše budući da su nam na raspolaganju 
sve novozavjetne spoznaje i milosti. Za tu su pouku Isusu 
pružila priliku trojica kandidata za njegovu družbu. U prvom 
je odgovoru Gospodin naglasio da pravi apostol mora biti 
spreman trpjeti i razna pomanjkanja, kao što je sam Sin Božji 
trpio na zemlji. Drugi i treći odgovor traži da na Božji poziv 
treba prekinuti i najnježnije veze s ljudima. Oba puta Isus 
spominje kraljevstvo Božje zbog kojega svijet i sve što je na 
svijetu treba. prepustiti onima koji su mrtvi za Boga. Tko ima 
pred očima kraljevstvo Božje i samo njegove interese, taj se 
neće previše obazirati natrag, nego će junački pritisnuti plug 
na njivi koja mu je dodijeljena. 


Evanđelist nam ne kaže da li su se ta trojica odazvala 
i prihvatila Isusove uvjete. Cijeli izvještaj nekako zvuči tako 
kao da se nisu pokazali prikladnima za kraljevstvo Božje. 
Sigurno je da je u svako doba, a posebno u naše, mnogo onih 
kojima su Isusove riječi previše tvrde. Nije lako u suvreme- 

nom svijetu i u njegovu načinu života sve ostaviti i nepodi- 
jeljenim se srcem posvetiti Božjem kraljevstvu na zemlji. No 
treba priznati da su u pozitivnom slučaju, ako se odazovu 
i ustraju, današnja svećenička i redovnička zvanja ozbiljnija 
nego je to bio mnogo puta slučaj dosada. Ako opada njihova 
kolikoća, neka Bog učini da raste kakvoća! Ta je potrebna, 
jer je po Božjim njivama sve više kamenja pa svaki orač 
mora gledati ispred sebe a ne se obazirati natrag. U tome mo- 
žemo ujedno vidjeti i poziv k poniznosti da nitko samodo- 
padno ne zbraja što je učinio nego što još može učiniti. 


PONEDJELJAK 
God. I 


1.č. Post 18, 16-33:Hoćeš li iskorijeniti i nevinoga s krivim? 
(str. 12) 


P. p. 102, 1-2. 3-4. 8-9. 10-11 (str. 548) 
P. Milosrdan i milostiv je Gospodin. 


Bog je Abrahama obilato nagradio za iskazano gostoprim- 
stvo. Ne samo da mu je tom prigodom sasvim konkretno navi- 
jestio da će uskoro dobiti željenog potomka nego mu se poka- 
zao izvanredno blagohotnim kad je Abraham posredovao za 
spas drugih. Oduža je pripovijest s potankim razgovorom iz- 
među Boga i Abrahama iznesena posve pučki, skoro u obliku 
istočnjačkog cjenkanja. Bibličari upozoravaju da u tom slu- 
čaju, i u kolikim sličnim slučajevima ne smijemo gledati deta- 
lje nego tražiti teološke misli koje se kriju u njima. Ovdje je 
najprije istaknuto Božje povjerenje prema Abrahamu, kojemu 
on neće da krije svoje planove. Ne otkriva mu ih samo zbog 
njega već da i svoje potomstvo može praotac izabranog naroda 
na konkretnim primjerima učiti što je dobro a što zlo. Sva je 
Božja objava velika pedagoška škola u kojoj je pouka ispre- 
pletena primjerima. A primjer Sodome i Gomore zaista je 
zastrašujući. š ' ' 

Drugo što upada u oči je Abrahamovo zanimanje za one 
koji se nalaze u opasnosti. U tom je kraju živio i njegov sino- 
vac Lot, ali Biblija ne spominje da se kod Boga zauzimao samo 
za nj nego za sve ugroženo stanovništvo. A značajna je i riječ 
da je Abraham stajao pred Jahvom. Kad je Boga molio za 
sebe, da se svrati k njemu, pao je ničice na zemlju (r. 3), a 
sada stoji. Stajati pred Bogom u prenesenom smislu može 
samo onaj koji mu je drag, a Abraham je to zaista bio. Ljudi 
potrebni Božjeg smilovanja uvijek će mnogo računati na svete 
duše na nebu i na zemlji. Pravo je sve više isticati da su nam 

sveci uzori na putu k Bogu, ali ne bi bilo kršćanski umanji- 
vati i njihov zagovor kod Boga. Ne treba da oni Bogu govore 
kako će postupati, kao što sveti pisac stavlja u usta Abra- 
hamu, ali mogu za nas moliti. Budući da su oni veći Božji pri- 
jatelji nego mi, njihovo je posredništvo uspješnije. To se vidi 
ne samo iz Abrahamove molitve nego iz raspoloženja Božjeg 
milosrđa koje je spremno poštedjeti veliko mnoštvo grješnika 
zbog vrlo malenog broja nevinih. Sasvim je ljudski što se priča 
o kapetanu koji se našao u opasnosti na uzburkanom moru 
pa je prema »rasrđenom nebu« podigao nevino dijete da se 
Bog barem zbog njega smiluje na lađi svima koji su se sma- 
trali grješnicima. 

Opet nam Crkva za odgovor na čitanje o Božjem milosrđu 
stavlja u usta ps 102. koji slavi Boga na dobročinstvima od 
kojih je najveće to što nam oprašta sve grijehe koje prizna- 
jemo i za koje se kajemo. Time on čuva naš vječni život od 
propasti. Jedna je od bitnih njegovih značajki da s nama ne 
postupa prema našim grijesima nego prema svojoj dobroti. 
Za tu psalmist ne nalazi mjere na zemlji pa veli da je ona 
velika kako je nebo visoko nad zemljom. Ako je tako mislio 
starozavjetni pravednik, što da reknemo o Isusovoj samilosti 
prema nama? 


God. II 
1. č, Am 2, 6-10. 13-16: Gaze po glavi siromahu. (str. 899) 


P. p. 49, 16bc-17, 18-19. 20-21. 22-23 (str. 507) 
P. Shvatite ovo vi koji Boga zaboraviste. 


Stari je Rimski misal imao vrlo malo samostalnih odlo- 
maka iz spisa malih proroka. U njima ima ne samo mnogo 
umjetničke ljepote u izražavanju nego bitno dopunjuju ono 
što iz drugih knjiga znamo o vremenu kad su oni živjeli i 
nastupali. Uz to, što je najvažnije, njihove se pouke i ukori 
izabranom narodu u dvama razdijeljenim kraljevstvima mogu 
često s korišću primijeniti na svako doba. Prilike se na svijetu 
mijenjaju, ali ljudi su na svoj način uvijek isti, potrebni 
opomena i uputa Božjih ljudi. To je vodilo sastavljače novog 
Misala da nam sada kroz nekoliko sedmica izabraše čitanja iz 
malih proroka. Prvi je po kronološkom redu judejski pastir 
Amos. Bog ga je nadahnuo da ide u sjeverni dio izraelskog 
naroda gdje je pod Jeroboamom II nastalo veliko blagostanje, 
ali se raspasla i razvratnost. Bludnost je iz okolnih naroda 
prodrla čak i u izraelsko svetište u Betelu koje su sjeverni 
kraljevi podigli kao protuustuk hrama u Jeruzalemu. Prorok 
sa sedam teških riječi kori okolne krajeve i gradove, a na 

kraju ne štedi ni samo judejsko kraljevstvo. Pred Bogom su 
svi narodi jednaki, možda samo s tom razlikom što će mu 
teže odgovarati oni koji su više primili. 

To je bio samo uvod koji je Izraelce imao disponirati da 
korisnije prihvate. prorokove ukore. Njihova su zlodjela brojna 
i teška. Kao u pređašnjim izrekama prorok i ovdje upotreb- 
ljava svoju pučku formulu: tri-četiri. Bog je neopozivo odlu- 
čio da Izraelce kazni za velika tlačenja koja ugledni i bogati 
nanose nevoljnima i siromašnima. Čak su prodavali praved- 
nike koje su tako malo cijenili da su ih davali za jedne san- 
dale. Vrlo je slikovit izraz da gaze po glavi siromaha pa nije 
čudo da mu za noć ne vraćaju plašt što su ga bili uzeli u zalog. 
Još je gore što su svoje nepodopštine spajali s bogoslužjem 
i u tim tuđim haljinama pravili gozbe uz svaki žrtvenik i kod 
toga pili vino kojeg su se nepravedno domogli. Bog preko pro- 
roka predbacuje svojem narodu da li je to zahvalnost za spa- 
senje iz Egipta i za vodstvo kroz pustinju. Budući da se nisu 
odazivali Božjoj ljubavi, stići će ih Božja kazna. Oni su tlačili 
svoje sunarodnjake, a njih će prignječiti sam Bog. I tu prorok 
upotrebljava slikovitu usporedbu: bit će zgnječeni kao što 
vršilice gnječe klasje. Kazni neće izbjeći ni najjači ni najbrži 
junaci. Tko može pobjeći pred onim koji jedini može reći da 
je njegova odluka neopoziva za svu vječnost? 

Pripj. ps. nastavlja prorokove ukore osobito onima koji se 
znaju pozivati na Božji zakon i drugima ga tumačiti, a sami 
bacaju Božje riječi iza svojih leđa. I psalmist im predbacuje 
grješan postupak prema ljudima pa još jedanput čujemo kako 
je usko povezano pravo bogoštovlje s vršenjem naših dužno- 
sti prema bližnjemu. Na naše grijehe Bog ne može šutjeti i 
zaista mu moramo biti zahvalni što nam ih stavlja pred naše 
duševne oči. Jedino tako ima nade da Boga nećemo zaboraviti. 
Inače nas pogađa strašna starozavjetna riječ u r. 22b koju 
dopunjuje slična novozavjetna: »Strašno je upasti u ruke Boga 
živoga« (Heb 10, 31). I najteži biblijski tekstovi redovito svrša- 
vaju utješno pa tako i ovaj kad hvali onoga koji Boga pravo 
štuje zahvalnom žrtvom, euharistijom. 


Ev. 8,:18-22: Slijedi me! (str. 7) 


Ovaj smo odlomak imali potanje po Luki prošle A nedje- 
lje. Ovdje donosimo samo nekoliko misli prema Trillingu: Mi 
svi imamo svoj dom ili barem za njim čeznemo. Drukčije je 
bilo kod Isusa! Od kada je napustio svoju nazaretsku kuću, 
odrekao se svake udobnosti vlastitoga doma. On ne ide s jed- 
noga stalnog mjesta na pojedino putovanje nego jednostavno 
provodi život kao neprestani putnik. »Sin čovječji nema gdje 

da nasloni glavu«. To ne spada samo na njegovo zvanje kao 
propovjednika koji hoće da svuda dođe i govori. To spada na 
njegovo »poništenje« (Fil 2, 8), na život sluge koji se za nas 
predao i koji se stoga odrekao također i topline vlastitog 
doma. — Tko želi da ga u tom slijedi, mora dobro promisliti 
prije nego se odluči. I kasnije se ne smije razočarati ako ga 
Gospodin uzme za riječ... 

Ne čini li nam se kao da je Isusu bez srca kad onima koji 
hoće.da idu za njim ne da izvršiti ni ono što zapovijeda 4. 
zapovijed i što je tako čovječno? Očito je da se ovdje radi o 
daleko važnijem zahtjevu. Ima časova koji su silno žurni, koji 
pružaju jedincatu prigodu koja se više ne vraća. Ništa nije 
preče od Božjega kraljevstva koje i Isusa neprekidno tjera 
naprijed. Ne smijemo gubiti ni jedne minute! To vrijedi za 
učenika isto kao i za Učitelja. Takvo je mesijansko vrijeme, 
u svoj strogosti, vrijedilo samo za Isusova života. No u Crkvi. 
je bilo uvijek velikodušnih osoba koje su na Božji poziv sve 
ostavljale i išle za Isusom stazom kojom ih je on vodio. U tom 
pogledu postoje primjeri kojima se treba više diviti nego ih 
nasljedovati, a i teško se kada može pružiti prigoda da ih se do- 
slovce nasljeđuje. Dosta se sjetiti Franciske Šantalske koja je, 
na nagovor tako blagog sveca kao što je bio Franjo Saleški, 
ostavila svoj dom prekoračivši kućni prag na kome je bilo nje- 
zino najmlađe dijete i otišla u samostan. Takve zahtjeve Bog 
ne stavlja na mekušce. 


UTORAK 
God. I 


1. č. Post 19, 15-29: Gospodin zapljušti s neba na Sodomu i 
Gomoru sumpornim ognjem. (str. 13) 


P. p. 25, 2-83. 9-10. 11-12 (str. 487-8) 
P. Tvoja je dobrota, Gospodine, pred očima mojim. 


Iako Abraham nije posebno molio za svoga sinovca Lota, 
Bog se za nj pobrinuo. Dva njegova pratioca sama nastupaju 
kao ljudi, i u imenu Božjem. Čudno je kako ljudi teško vje- 
ruju da će doći naviještena Božja kazna. Ta su dvojica spasila 
Lotu život, kao što i sam priznaje (r. 19). A ipak je on oklije- 
vao kad su oni na nj navaljivali da što prije izađe iz gradova 
koji su osuđeni na propast. Morali su čak uzeti za ruku Lota, 
njegovu ženu i dvije kćeri te ih odvesti iz Sodome. Biblija 
naglašuje da je to učinjeno po Božjem smilovanju koje jedino 
spašava ljude. Ono se iskazalo i time što je na Lotovu molbu 

pošteđeno malo mjesto Soar. Ne znamo zašto Lot nije bio 
voljan ići u brda, kamo su ga upućivali Božji poslanici i gdje 
će biti sigurniji. Možda zbog umornosti ili starosti, a možda 
ga je i sama komotnost nagovarala da ostane u ravnici. Isto 
tako ne znamo zašto samo na to mjesto nije došla Božja kazna. 
Valjda je bilo manje grješno već stoga što je bilo maleno. 
Netom je Lot sa svojima ušao u Soar, na Sodomu i Gomoru 
poče padati sumpor i oganj. Uništeni su bili svi gradski stano- 
vnici, sigurno i oni koji su imali postati muževi Lotovih kćeri. 
Da su ti išli s Lotom, mogli su se spasiti, no oni su prijetnju 
pokvarenim gradovima uzimali kao šalu. 

Pripovijest o Lotovoj ženi koja se na tom bijegu pretvo- 
rila u stup soli biblicisti drže pučkom pričom koja je htjela 
protumačiti mnoge ljudolike stupove soli u tom kraju. Teološki 
je smisao teksta da i oni koji ne zalužuju najteže Božje kazne 
moraju slušati njegove upute. Taj redak »u sadašnjem svojem 
kontekstu djeluje, slično kao i pripovijest o općem potopu, 
poput moćnog upozorenja pred Božjim sudom koji ne dopušta 
nikome da stoji sa strane kao da se njega ne tiče, nego neumo- 
ljivo svakoga poziva da se odluči« (Krinetzki). Inače nam 
biblijska geografija govori da je taj kraj pun soli, pa se u staro 
doba i Mrtvo more zvalo Slano more. U njemu pokazuju i 
ostatke nekih ruševina za koje se drži da potječu od uništenih 
gradova. I bez tih dokaza znamo da je Božja kazna nad Sodo- 
dom i Gomorom bila strašna. 


Ps 25, čiji se drugi dio donedavna u svakoj misi govorio 
kod pranja ruku, dolazi u novom Misalu samo danas. Čitajući 
o groznoj pokvarenosti gradova na Mrtvom moru i o Božjoj 
kazni koja ih je za nju stigla mi računamo na Božju dobrotu. 
Samo s obzirom na nju usuđuje se psalmist reći Bogu neka 
mu istraži bubrege i srce (RBT), težnje i namjere. Staroza- 
vjetni se pravednik više puta u molitvi poziva na svoju neduž- 
nost kod čega misli u prvom redu na ispravnost pred zako- 
nom i svim njegovim propisima, a onda i na ćudorednu pra- 
vednost (RBT). Nemojmo se uznositi ni nad kojim čovjekom, 
što opet ne znači da treba biti slijep za grijehe oko nas. Pogo- 
tovo svatko pametan mora paziti s kim ide i s kim se druži. 
a najradije u zboru slaviti Gospodina. 

God. II 
1. č. Am 3, 1-8; 4, 11-12: Gospodin Bog govori: tko da ne pro- 
rokuje? (str. 899-900) 


P. p. 5, 5-6. 7. 8 (str. 473) 
P. Gospodine, u svojoj me pravdi vodi. 


Jučerašnja je prorokova opomena Izraelcima bila samo 
uvod u naviještanje kazne koja će stići nevjerni narod. 
Amos nastupa u ime onoga Boga koji je svoj narod izveo iz 
egipatskog ropstva. Nebrojeno se puta u Bibliji Božji poslanici 
i zastupnici pozivaju na to najveće njegovo djelo izvedeno 
s tolikom moći iz ljubavi prema svome narodu. Prorok k tome 
dodaje kako je Bog među svim narodima na zemlji samo njih 
odabrao, samo njih poznao, tj. sasvim ih posebno volio i za 
njih se brinuo. Kad mu je narod odgovarao grijesima nevjer- 
nosti, što oni mogu drugo očekivati nego to da će na njih doći 
kazne za sve njihove grijehe? To će sigurno doći kao što iz 
svakog uzroka nužno slijedi učinak. Sa sedam prizora iz pri- 
rode Amos predočuje tu istinu. Prvi govori o dvojici koja idu 
zajedno na put, jer su se tako dogovorila, a tu se možda misli 
na samoga Boga koji prati svoj narod na njegovu povijesnom 
putu. Ostale je slike prorok uzeo iz svoga pastirskog života 
gdje je imao posla s divljim zvijerima i pticama. U r. 5. vje- 
rojatno ne slika pticu koja se uhvati o zamku — o tome govori 
slijedeća slika o mreži koja lovi ptice u zraku — nego grabe- 
žljivu pticu koja se sama baca na zemlju kad na njoj ugleda 
plijen. Sve zlo što dolazi na ljude Bog šalje zbog njihovih 
grijeha, kako to uči Tridentski katekizam pozivajući se i na 
naš r. 6b. No Božje kazne žele ljude liječiti pa ih Bog po svo- 
jim prorocima prije navijesti da se ljudi osvijeste i obrate. 
Proroci su Božje sluge i oni moraju govoriti ono što im Bog 
nalaže. i 

Pri koncu se odlomka, kojemu svi priznaju pjesničku lje- 
potu, opet spominje lavlja rika kao navještaj Božjega glasa 
koji zastrašuje. Od raznih se Božjih riječi kojima su opisane 
njegove kazne danas čita samo ona koja navodi Sodomu i Go- 
moru te se tako ovo čitanje povezuje sa čitanjem iz god. I. 
Slika iz r. 11. može imati dvostruk smisao: glavnja istrgnuta 
iz ognja da barem ona posve ne izgori, ili glavnja koja se 
izvan vatre brzo ugasi i prema tome malo znači. U jednom je 
i drugom slučaju na mjestu da Bog očekuje da će se narod 
obratiti, ali uzalud. Božji poziv narodu preko proroka da se 
pripravi na susret sa svojim Bogom vrlo je snažan. U SZ-u 
susresti Boga značilo je već zbog njegova veličanstva poginuti, 

a što tek kad Bog nekoga zove na svoj sud? Budući da je u 
Bibliji sve nadahnuto i korisno za našu pouku (2 Tim 3, 16), 
prorokove riječi uzimamo kao da su upravljene nama pa se 
s nekoliko redaka ps 5. utječemo Bogu. Znajući da bilo koji 
grješnik ne može pred njim opstati ni s njim boraviti mi se 
uzdamo u njegovu dobrotu. Ova nam je zaista na raspolaganju 
u njegovu domu gdje se s poštovanjem treba susresti s nje- 
govom riječi i s njegovim otajstvom. 


Ev. Mt 8, 23-27: Ustade, zapovjedi vjetrovima i moru, i nasta- 
de duboka tišina. (str. 7) 


Uz Markov smo izvještaj o stišavanju oluje na moru 
vidjeli (12 B nedjelja kroz godinu) što je to čudo značilo za 
apostole. Trilling piše potanje o tome što bi ono trebalo i nas 
naučiti. »Tko se boji, u toga je vjera još slaba. Vjera izgoni 
strah, jer čitava čovjeka ispunja Bogom. Svjetlo vjere tjera 
sjene brige i tjeskobe iz svih zakutaka, Apostoli su »malo- 
vjerni«, što znači da je vjera tu, inače ne bi očekivali pomoći 
od njega. No ona je još slaba, inače ne bi u svojoj tjeskobi 
mislili da su propali. — Učenik se Isusov često nađe u takvom 
položaju. On vjeruje, ali ne posve; on čeka pomoć odozgo, ali 
ne posvemašnju. Još dobro ne zna da je bez daljnjega siguran 
u Očevoj ruci koja ga nosi, kao što je Isus učio (usp. 6, 25-34). 

Učenik mora bezuvjetno slijediti Učitelja i samo na njega 
računati. On se odrekao zaštićenosti svoje kuće (nema kamo 
položiti glavu«) i svoje obitelji (»pustite mrtve da pokopaju 
mrtve«). Poziv za nasljedovanje uključuje i poziv da iz svih 
zemaljskih veza prijeđimo u jednu jedinu: u vezu s Bogom. 
'To se s apostolima imalo dogoditi na jezeru. Tu se izvršilo još 
i treće otcijepljenje: otcijepljenje od pouzdanja u svoju vla- 
stitu snagu. Na jezeru su apostoli doživjeli što znači Isusa 
nasljedovati do kraja: on je u lađi, on je u njihovoj sredini, 
on sam je dovoljan pa neka se okolo događa što hoće; samo su 
u njemu zaštićeni, samo on spašava. — Vjera traži da je tako 
proživljavamo, da ona iz jadnih početaka izraste u neograni- 
čeno pouzdanje, da od male vjere nastane velika vjera. Neka 
nam taj prizor bude uvijek pred očima, pa i kad svi izgledi 
govore protivno. Ipak je Isus u lađici.. .« 

SRIJEDA 
God. I 


1. č. Post 21, 5. 8-20: Sin sluškinje ne smije biti baštinik s mo- 
jim sinom Izakom. (str. 14) 


P. p. 33, 7-8. 10-11. 12-13 (str. 494) 
P. Jadnik vapi, a Gospodin ga čuje. 


Konačno je Abraham dobio toliko željenoga potomka, ali 
s tim su nastale i nove smetnje. Sara nije mogla trpjeti da se 
njezin Izak odgaja zajedno s Išmaelom, sinom ropkinje, pa 
traži da Abraham otjera majku i sina. Starcu nije bila po 
volji Sarina ljubomora, ali je ipak pristao kad je od Boga 
doznao da će se on brinuti za malog Išmaela te i od njega 
učiniti velik narod. Bog dakle velikodušno podnosi i ljudske 
slabosti te obilato pruža pomoć i.onima kojima je njegovi 
ljubimci ne bi dali. To dakako Hagara nije znala pa se sva 
predala zdvojnosti budući da nije imala u pustinji više ni malo 
kruha i vode za jadno dijete. Bog joj po anđelu ne samo šalje 
spas nego joj i naviješta da će od njezina sina podignuti velik 
narod. Bog je bio i s tim dječakom koji je rastao i srastao se 
s pustinjom. Brzo se priučio da strijeljanjem iz luka ulovi što 
mu je trebalo za uzdržavanje. Gospodin »se ne zauzima samo 
kao »službeni spasilac« za svoje nego i za one na odbačenim 
»pokrajnim linijama«. On nije uzrok spasenja samo za Židove 
nego i za beduinske pljačkaše, dakako za ove posljednje zbog 
prvih« (Krinetzki). 

Poznato je da je apostol Pavao u poslanici Galaćanima 
(4, 22-31) upotrijebio Agaru i Saru, Išmaela i Izaka kao slike 
dvaju zavjeta. Iako je Hagara prije postala majka, njezin poto- 
mak nije baštinik obećanja, »jer je on rođen po tijelu, a onaj 
od slobodne po obećanju« (r. 23). Stari je zavjet sklopljen prije 
novoga i vječnog zavjeta, a ipak je samo novozavjetna Crkva 
»naša majka« (r. 26), majka svih naroda. Izraz se kroz povijest 
Crkve vrlo udomaćio i još danas govorimo o svetoj majci 
Crkvi. »Sara je postala majkom ne po naravi nego snagom 
Božjeg obećanja. Tako i u našem preporođenju ništa ne čini 
priroda nego Božja riječ, dobro poznata vjernicima, koju kad 
izgovori svećenik u kupelji vode kao u otajstvenom krilu 
oblikuje i preporađa onoga koji se krsti« (Krizostom). Bog ima 
pravo izabrati i preodrediti (RBT) koga hoće, a ako ne možemo 
prodrijeti u njegove tajne moramo barem mi neprestano za- 
hvaljivati na tome što smo u broju nepregledne Božje djece 
koja imaju puno pravo na očinsku baštinu. 

U odgovoru na čitanje o Hagari i Išmaelu retci nas psal- 
ma 33. podsjećaju samo na jade u kojima se našla otjerana 
majka sa sinom. Na njihove vapaje dolazi anđeo Gospodnji da 
ih spasi. I nas psalmist uvjerava da ne gladuju i ne trpe osku- 
dice oni koji traže Boga. Mada je starozavjetni pravednik 
mislio na tjelesni glad, nama je u Crkvi i u njezinoj liturgiji 
u prvom redu stalo do toga da tražeći Gospodina utažimo glad 
duše što ga jedini on može barem ublažiti. 


God. II 


1. č. Am 5, 14-15. 21-24: Uklonite od mene dreku svojih pje- 
sama, pravda nek poteče ko bujica silna. (str. 901) 


P. p. 49, 7. 8-9. 10-11. 12-13. 16bc-17 (str. 507) 
P. Onomu koji hodi. stazama pravim — njemu ću pokazati 
spasenje svoje. 


Ni onako strogom proroku kao što je bio Amos nije bilo 
drugo na srcu nego to da se izraelski narod obrati i tako 
izbjegne zasluženim Božjim kaznama. U blagostanju, koje je 
vladalo pod Jeroboamom II, ljudi su mislili kako je to znak 
da je Bog s njima. Prorok kao da ih žali što se u tome varaju, 
jer da Bog doista bude s njima, trebaju tražiti dobro, a ne zlo 
kao što oni čine. Samo tako će živjeti i provoditi život dosto- 
jan onih koji se ponose da je Bog nad svim vojskama neba 
i zemlje njihov Bog. Dakle, još jednom Biblija ističe zahtjev 
da sa svojom vjerom treba uskladiti svoj život, da se na dog- 
matiku mora nadovezati i moralka. Amos zna da će dobro 
tražiti samo oni koji ljube dobro, a mrze zlo, i to pokazuju 
ne samo svaki za sebe nego i onda kad se sastaju na zborovima 
koji su se obično držali kod gradskih vrata. Konkretno prove- 
deno obećanje isposlovat će kod Boga smilovanje koje će on 
iskazati, ako ne svima, barem ostatku Josipovu, a to znači 
pročišćenom i obnovljenom dijelu naroda. 

Kao što moral mora odgovarati vjeri tako isto i liturgiji 
pojedinaca i skupine. I u sjevernom su kraljevstvu bili saču- 
vali sve Mojsijeve bogoslužne obrede: i oni su imali svoje blag- 
dane, žrtve i pjesme. Sve to ne koristi ništa ako nije združeno 
s osobnom pravednošću. Izrazi, koje Bog upotrebljava preko 
proroka, vrlo su teški. Narodu, koji je toliko držao do svojih 
blagdana i svečanosti, sigurno je bilo neugodno čuti da ih Bog 
mrzi. Na taj je način ono što je bilo ustanovljeno njemu na 
slavu grijesima naroda okrenuto u ljutinu i prezir. Ne samo 
da su pojedinci kao nekad u jeruzalemskom hramu prinosili 
razne žrtve u novoodređenim svetištima nego su za njih oda- 

birali i ugojene junce da se masno meso bolje spali, a eto se 
Bog na njih ni ne osvrće. I u tim su svetištima odjekivale 
Davidove pjesme (6, 5) uz harfu, ali su Bogu izgledale kao 
dreka i nije ih htio slušati. Zaista je bilo tragično za narod 
koji je poznavao pravoga Boga i imao najsavršeniji kult 
što ga je svijet do tada poznavao da mu sve to nije nimalo 
koristilo. Onome što je svome narodu dao Bog nije odgo- 
varalo vladanje toga naroda. Sigurno nitko ne misli da se to 
ne može dogoditi i novozavjetnom Božjem narodu. Ne događa 
se onome koji nastoji da njegova pravedna djela teku kao 
voda, još više, kao silna bujica. Dakle, ne smijemo prestati 
dobro činiti. S tim u vezi ponavljamo kao odgovor psalam 49, 
kao i prekjučer, ali retcima koji prethode onima, a iz kojih 
se vidi da su Bogu naše žrtve ugodne jedino ako su povezane 
s našim životom. Bog od nas ništa ne treba i ne traži; na kraju 
je sve njegovo, i samo ga veseli ako mu pružimo ono jedino 
čime raspolažemo: svoje srce. 


Ev. Mt 8, 28-34: Došao si ovamo da nas mučiš prije vremena. 
(str. 7) 


Budući da smo tu, moglo bi se reći, tragikomičnu stranicu 
Evanđelja već razmotrili prema Markovu izvještaju (I 262), 
danas se malo zaustavimo na samom naslovu perikope. U 
njemu su istaknute dvije činjenice: Isus je došao da »muči« 
sotonu, dakle da se s njim bori i nadvlada ga; to se dogodilo 
»prije vremena« tj. prije nego je na to zloduh računao. 

Ima mjesta u NZ-u gdje, prema shvaćanju novijih bibli- 
čara, dolazi do izražaja tadanje pučko uvjerenje da skoro sve 
bolesti duha i tijela dolaze od zloga duha na jedan ili na drugi 
način, a u stvari su to obične prirodne bolesti. Tako je i sam 
božanski Spasitelj sasvim pučki kazao da zgrbljenu ženu 
»sotona drži svezanu već osamnaest godina«(Lk 13, 16). Ako je 
dakle bilo stoljeća kada se svako zlo pripisivalo sotoni, naše 
je doba otišlo u drugu skrajnost i nekako nam je mučno čitati 
i razmišljati o Isusovim »susretima« sa sotonom. Pravilan je 
stav kao i obično, negdje po sredini. Poznati teolog Vagaggi- 
ni odsjek o borbi protiv sotone u NZ-u zaključuje: »Lako je 
vidjeti kako je NZ-u duboko ukorijenjeno shvaćanje da je 
čitava povijest svijeta, a naročito svekoliko djelo otkupljenja, 
u samom Kristu, u svakom kršćaninu zasebno, u životu Crkve 
pod svim njegovim vidovima, sadrži bitno i kao u prvom planu 
neprestanu i sudbonosnu borbu ne samo protiv neosobnog zla, 
ne samo protiv naših strasti, nego i protiv osobe zloga duha 
i protiv osobe njegovih anđela satelita... Kršćanska je objava 
veoma udaljena od toga da bi sav boj između dobra i zla svela 

u samoga čovjeka, a izvan njega na jednostavno pitanje pri- 
rode ili psihologije, težnji i strasti. Ono je, kao uvijek, i u tome 
neizmjerno više osobno i konkretno«. Ne smije se svuda vidjeti 
sotonu, ali ni misliti da ga nema. 

Što se tiče roka Kristove borbe sa sotonom, može se reći 
da je ona izravno započeta kušnjama u pustinji na početku 
Isusova javnog života, a završena Isusovom pobjedom na križu 
i uskrsnućem. Dobar dio Isusovih nastupa, govora i čudesa 
možemo smatrati kao pojedine faze te borbe koju je Isus vodio 
za nas. On je i nastavlja u svakome od nas da je uspješno 
dovrši kao što mu je to uspjelo u njemu samome. Ovisi o nama 
koliko mu pomažemo ili možda, nažalost, odmažemo. 


ČETVRTAK 
God. I 
1. č. Post 22, 1-19: Žrtva patrijarha našeg Abrahama. (str. 15) 


P. p. 114, 1-2. 3-4. 5-6. 8-9 (str. 561) 
P. Hodit ću pred licem Gospodnjim u zemlji živih. 


Teško bi se u Bibliji SZ-a našla dramatičnija stranica od 
ove. A i u NZ-u veličanstveniji je samo onaj prizor kojemu 
je Abrahamova žrtva bila pradavna slika: Kristova smrt na 
križu. Ono što Otac nebeski nije dozvolio Abrahamu u nepoj- 
mljivoj je ljubavi prema nama on sam učinio: »čak nije po- 
štedio vlastitog Sina, već ga predao za sve nas« (Rim 8, 31). 
Na taj je način Abrahamova žrtva, sama u sebi nadljudska, 
poprimila u Kristu vječne dimenzije. Stoga nije čudo da se 
ona spominje u liturgiji i kršćanskoj predaji te da se prikazuje 
u crkvenoj umjetnosti kao valjda ni jedan drugi starozavjetni 
prizor. »U tome je sva moć Abrahamove žrive u koliko je 
slika. Nisu važne toliko vanjske sličnosti. Nije toliko važno da 
je Isus sam nosio križ, kao što je Izak nosio drvo za žrtvu palje- 
nicu na vlastitim plećima, makar crkveni oci s pravom u tome 
gledali sliku kasnijih događaja. Glavna moć ove slike nije ni 
u tome što su se kopija i original susreli na dva brežuljka 
(Morija, na kojoj je kasnije bio hram, i Kalvarija) što leže jedan 
nasuprot drugome; pa čak ni u spremnosti oca na žrtvu koji 
nije štedio svoga ljubljenog sina. Moć ove slike jest iznad 
svega u ovome: u Izaku i Kristu bila je predana propasti 
jedina nada svijeta, a u oba se slučaja žrtva pretvorila u izvor 
blagostanja. I zato je izvještaj Abrahamove žrtve jedno od 
mjesta SZ-a gdje već naslućujemo svu dubinu teologije Križa« 
(Closen). 

Kad još imamo pred očima da nam je žrtva križa pona- 
zočena u misnoj žrtvi, onda nam je jasno koliko nam eleme- 

nata pruža Abrahamova žrtva da se svaki put što bolje pripra- 
vimo na sudjelovanje kod mise. Ako k misi idemo samo kao 
k Isusovoj žrtvi, malo ćemo od nje crpsti. Svakog dana, na 
jedan ili drugi način, i od nas Gospodin traži neku žrtvu koja 
neće biti ni izdaleka teška kao Abrahamova pa se tim više 
očekuje da je nećemo uskratiti. To treba učiniti onim pouzda- 
njem koje je pokazao Abraham kad je slugama kazao da će 
se k njima vratiti s Izakom. Prema poslanici Hebrejima (11, 19) 
Abraham je mislio da Bog može i mrtvaca uskrisiti, pa neka 
i u nama uvijek prevlada uvjerenje da će Gospodin na svoj 
način preobilato nadoknaditi ono što od nas traži. Abraham 
nije znao kako će to Bog izvesti, na njemu je bilo da veliko- 
dušno posluša a drugo sve prepusti Gospodinu. Od misnog 
ćemo blagoslova i mi primiti onoliko koliko se disponiramo 
za žrtvu koja se od nas traži da je sjedinimo s Kristovom. Bez 
toga malo koristi od misne žrtve, od pričesti i od misnog 
blagoslova. Teologija križa mora postati praksa križa, mora 
prijeći u život svakoga pojedinoga Abrahamova potomka, a to 
smo u duhu svi kršćani, dakle svakoga Kristova sljedbenika. 


God. II 
1. č. Am 7, 10-17: Idi, prorokuj mojemu narodu! (str. 902) 


P. p. 18, 9, 10, 11, 12 (str. 483) 
P. Istiniti su sudovi Gospodnji, svi jednako pravedni. 


Spisi su starozavjetnih proroka zanimljivi i po tome što 
se njihovi govori i proroštva isprepliću s izvještajima o nji- 
hovu životu i djelovanju. Prvi su većinom doneseni u pjes- 
ničkoj dikciji, pa se obično tako i tiskaju, a izvještaji su u 
prozi. Takvu nam donosi današnje čitanje nakon nekoliko 
Amosovih viđenja koja su naviještala teške kazne izraelskom 
kraljevstvu. Nije čudo da se takvi govori nisu sviđali onima 
koji su vodili narod, pogotovo kad je vladala tijesna sprega 
svjetske i duhovne vlasti. Kralj se Jeroboam II u svom blago- 
stanju nije mnogo osvrtao na riječi jednog proroka-pastira, 
ali mu ih je zato davao do znanja svećenik Amasja tužbom 
protiv Amosa. Kao što obično biva, svećenik ne podnosi tužbu 
samo u svoje ime nego se poziva na cijelu zemlju. Uza sve to, 
izgleda, da kralj nije ni tada reagirao pa je betelski svećenik 
sam zabranio Amosu da više ne smije prorokovati. Od njega 
traži da se vrati u svoju Judeju odakle je i došao, a njih neka 
pusti na miru. Kao što se gore pozivao na sav narod tako sada 
spominje da je to kraljevsko svetište i hram, prema tome služ- 
beno mjesto. Kakav je to svećenik koji se ne poziva na Boga 
nego na kralja! 

Amos se nije pokazao kukavicom nego pravim junakom, 
kao i prijašnji proroci Natan i Ilija. Ne brani sebe nego svoje 
zvanje koje nije sam tražio. Skromno priznaje da nije spadao 
u proroke ni u proročke skupine, nego se preživljavao kao 
stočar i hranio se divljim smokvama. Bog je onaj koji ga je 
pozvao i poslao da ide propovijedati u izraelsko kraljevstvo. 
I sada neustrašivo nastupa unatoč Amasjijinoj zabrani, pa 
Božju riječ upravlja njemu izravno. Ne samo da će on doži- 
vjeti kako će narod biti odveden u asirsko sužanjstvo nego 
će vidjeti i propast vlastite obitelji. Sigurno se moralo dojmiti 
svećenika ono što je prorok navijestio o njegovih ženi i djeci, 
ali prijetnja je ipak malo koristila. Tko ne sluša glasa svoje 
savjesti, nego se poziva na narod i na svjetsku vlast, tome 
redovito malo koriste ukori Božjih ljudi. 

Sveto pismo ne smijemo čitati kao starodavnu knjigu u 
kojoj piše o drugima. Ono je Božje pismo koje je upravljeno 
svima nama, pa i naslov odlomka ne spominje izraelski narod 
nego uopće Božji narod, a to smo sada svi mi. Dakako, kod nas 
se ne radi o nekom zemaljskom robovanju, ali postoji i duhov- 
no robovanje grijehu, što je mnogo teže i moglo bi biti sudbo- 
nosno za čitavu vječnost. Stoga nam liturgija još jedanput kao 
odgovor na čitanje stavlja u usta pohvale Božjega zakona iz 
psalma 18. Dok pripjevom odobravamo sve Gospodnje sudove 
izvršene kroz povjest, sami hvalimo Božje zapovijedi. One su 
nam dane zato da nas vode k Bogu i prema tome usrećuju 
nas u životu na zemlji i onkraj groba. 


Ev. Mt 9, 1-8: Slavili su Boga koji je takvu vlast dao ljudima. 
(str. 7) 


Iako smo o tome čudu pred nekoliko mjeseci dva puta 
čitali potanji Markov izvještaj (I 181, 358), Crkva ga ni sada 
ne propušta kad dolazi na red u Matejevu Evanđelju. Evan- 
đelisti nam nisu neke epizode iz Isusova života sačuvali u raz- 
nim verzijama bez posebne Božje promisli. Kad o njima po- 
novno razmišljamo, sve ćemo bolje uvidjeti koliko se i nas 
tiču. Velika je Božja milost znati sve korisno primijeniti na 
sebe, pa tako i ovaj odlomak. Nismo svi mi uzeti niti nas drugi 
nose bolesne na postelji k Isusu. To se dogodilo samo u Evan- 
đelju, ali i ondje ne kao događaj koji stoji sam za sebe. Da- 
pače, upravo tu je naglašeno zašto je Gospodin činio čudesa: 
ozdravljao je bolesna tjelesa da još više pomogne dušama. 
Tko prihvati prvo, nije smio odbiti ni drugo. Redovito je tako 
i bilo kod onih koji su imali barem malo vjere. Gospodin je 
dopuštao da se u takvim prigodama obično nađu i njegovi 
osporavatelji koji su u svojoj nevjeri točno sudili da Isus huli 

na Boga kad oprašta grijehe. Vidi se, da su pismoznanci dobro 
znali da je grijeh uvreda Bogu i prema tome da je može opro- 
stiti samo Bog. Tko god sebi prisvaja to pravo, ili je Bog, ili 
vrijeđa Boga svojatajući njegovu vlast. Ovdje je prvi slučaj, 
ali oni ne vjeruju. 

Isus je želio i njima pomoći pa im stavlja pitanje na koje 
nije čekao odgovor, a koji je tako očevidan. On je uzetome 
oprostio grijehe. Učinio je to kao Bog, a da je on to doista, 
dokazuje time što mu liječi i tjelesnu bolest. Kad se to stvarno 
dogodilo na očigled sviju, kad je Isus učinio ono što čovjek 
ne može, svi su morali priznati da je on Bog i prema tome da 
ima i vlast opraštati grijehe. Mnoštvo je naroda doista to i 
shvatilo pa evanđelist dodaje da se prestrašilo, što je posve 
shvatljivo za onoga koji se nađe pred višom silom i njezinim 
svemogućim nastupom. Međutim, još više je moralo doći da 
izražaja ono glavno zašto je Isus učinio to čudo. To nije učinio 
zato da narod zastraši, nego obratno, da ga utješi pokazavši mu 
kako je došlo vrijeme opraštanja grijeha i uopće spasenja. 
Stoga je narod počeo slaviti Boga koji je takvu vlast dao 
ljudima. To znači da su Isusa držali ne pukim čovjekom, nego 
čovjekom sa svim posebnim ovlastima. 

Naslov nam ističe tu istinu da nas podsjeti na zahvalnost 
koju dugujemo Bogu koji je vlast opraštanja grijeha ostavio 
svojoj Crkvi i povjerio je ljudima. Znamo da je to Isusov 
uskrsni dar (Iv 20, 23) koji u Crkvi dobivaju pozvani i odgo- 
jeni zajedno sa svećeničkim ređenjem. Dan je ljudima za ljude, 
dakako za druge ljude, i Crkva ga je u svojoj majčinskoj 
ljubavi zaista svima omogućila. Kod svih je sakramenata odre- 
dila teži postupak, a ispovijed je kod svećenika uvijek i, uz 
jedno razborito ograničenje, svugdje moguća. U naše je vri- 
jeme vrlo rasprostranjena zdravstvena služba za tijelo, ali ona 
neće nikada biti uspješna kao liječenje duševnih rana i boli. 
Dakako, za one koji to hoće. 


PETAK 
God. I 


1. č. Post 23, 1-4. 19; 24, 1-8. 62-67: U ljubavi prema Rebeci 
Izak je nalazio utjehu nakon smrti svoje majke. (str. 15-18) 


P. p. 105, 1-2. 3-4a. 4b-5 (str. 552) 
P. Hvalite Gospodina, jer je dobar! 


' Biblija je prava ljudska knjiga u koju spadaju sva zbiva- 
nja koja su u vezi s čovjekom. Mnogo je u njoj mjesta, sve 
jedno ljepše od drugoga, posvećeno rođenju, vjenčanju i smrti. 

Vidjeli smo koju je radost i koliki je zalog Božjih blagoslova 
Abrahamu i Sari donijelo Izakovo rođenje. Kad je došao čas 
da se Sara preseli s ovog svijeta, kao pravi ljudi pokazaše se 
njezin muž i sin. Uz to je Abraham i u svojoj tuzi dao dokaz 
svoje razboritosti mudro se pobrinuvši za grob svoje žene. 
Kaže se da je obitelj u punom smislu utemeljena kad iz svoje 
sredine ima nekoga na drugom svijetu, kad ima nekoga u 
svojem grobu. Taj je isto tako potreban i razumljiv kao i 
kolijevka. Abrahamu se u obećanoj zemlji rodio nadobudni 
jedinac, a sada će tu pokopati svoju ženu. Po istočnjačkom 
je običaju za njom plakao i naricao, ali joj je i potražio grob. 
Tu je zemlju njemu Bog obećao i dao, ali ipak prema staro- 
sjediocima on ne nastupa bahato nego se posve skromno pri- 
znaje doseljenikom i strancem. Na taj je način postigao da su 
mu prodali barem toliko zemljišta koliko mu je bilo potrebno 
da pripremi ženi grob u kojemu će i on počivati. Sada je ba- 
rem to mogao nazvati svojim, a kako će Bog provesti svoje 
obećanje, to je on prepustio njemu. 

Razboritost, koja je Abrahama savjetovala da ženu pokopa 
u svojoj novoj domaji, ponukala ga je da sinu ne uzima ženu 
iz tih poganskih plemena. U njegovu je rodnom kraju bilo 
djevojaka koje mu neće sina zavesti u idolopoklonstvo nego 
će biti vrijedna kao i Sara. No budući da mu je Bog obećao 
tu zemlju, on ne želi da sin ide tražiti ženu. Valjda se bojao 
da bi tamo i ostao, pogotovo ako ga nijedna ne bude htjela 
slijediti u tuđini. Za taj je posao obavezao svoga najstarijega 
slugu, ali i taj je bio oslobođen od položene zakletve u slučaju 
da djevojka ne bude htjela s njime ići. Sve drugo Abraham 
prepušta Bogu i njegovu anđelu, uvjeren da će ga Bog i poslati 
za tako važan posao. Biblija potanko opisuje kako je sluga 
mudro postupao i uspio povesti vrijednu i imućnu Rebeku za 
ženu svome mladom gospodaru. Sigurno je i taj željno čekao 
povratak poslanstva, a posebno mu služi na čast to što je sve 
do tada žalio za svojom dragom majkom. I kako to već biva, 
žena mu je donijela što je smrt otela. Liturgija nam od svega 
toga događaja u naslovu ističe upravo tu činjenicu. Uz to kao 
odgovor na cijeli taj izvještaj ona želi da svi slavimo Boga za 
njegovu dobrotu. Nije se ta iskazala samo u povijesti cijeloga 
izabranog naroda nego i u pojedinim obiteljima, što posebno 
vrijedi za praoce svega naroda, o čemu pjeva čitav ps 105. Bog 
je dobar u velikim i u malim stvarima, dobar narodima, obite- 
ljima i pojedincima. 

God. II 


1. č. Am 8, 4-6. 9-12: Poslat ću glad na zemlju, ne glad kruha 
već slušanja riječi Gospodnje. (str. 903) 


P. p. 118, 2. 10. 20 i 30. 40 i 131 (str. 563-8) 
P. (Mt 4, 4): Ne živi čovjek samo o kruhu, nego o svakoj riječi 
koja izlazi iz usta Božjih. 


Iz raznih izvora znamo da je u sjevernom izraelskom kra- 
ljevstvu pod Jeroboamom II vladalo blagostanje. No to ne 
znači da su svi imali što su trebali. Bilo je i tada potrebnih 
i ubogih za koje se zauzima prorok kao pravi Božji čovjek. 
U današnjem se odlomku okreće protiv bezdušnih trgovaca 
koji jedva čekaju kad će proći koji blagdan — mladi mjesec, 
što su ga odavna svetkovali (Br 10, 10), ili subota — pa da 
mogu slobodno prodavati žito i pšenicu. Kod toga su naveliko 
varali u cijeni, mjeri i kakvoći onoga što su prodavali. Prorok 
spominje i pojedinosti: efa je mjera za zapreminu (v. zagreb. 
Biblija 357), a šekel za težinu, ali pošto su često i novac mjerili 
a ne brojili, šekel je ovdje po svoj prilici novac. Neki tumači 
drže da su krive tezulje trgovaca s jedne strane kupcu davale 
manje žita a uzimale više novaca pa da se može govoriti o 
dvostrukoj prijevari (Rinaldi). Još je vjerojatnije mišljenje 
onih koji smatraju da je izreka o prodaji siromaha za sandale 
amo prepisana iz 2, 6, a da ovdje prorok nastavlja koriti trgov- 
ce koji znaju unovčiti i ostatak od žita, njegov najgori dio. 

Naš nam Lekcionar ne donosi prorokov navještaj potresa 
kao kaznu za pljačkaše, nego odmah prelazi na opis dana kad 
će svi uvidjeti koliko su zla počinili. Proroci često spominju 
taj dan Gospodnji (RBT) opisujući ga vrlo crnim bojama. 
Amos predviđa da će tada u podne zavladati tama, a oni koji 
to tumače kao naravnu pomrčinu sunca kažu da je tu prorok 
mogao doživjeti u veljači god. 784. ili u lipnju 763. Kad dođe 
Božja kazna, svetkovine neće biti pune veselja nego plača, ai 
blagdansko će pjevanje biti zapravo naricanje. Tada će se svi 
u znak pokore obući u kostrijet, a kosu ostrići u znak žalosti. 
Za svakim se plače, ali najviše majka za jedincem. Tako će se 
plakati u onaj dan koji će biti pun gorčine. To su sve vanjske 
nevolje, ali prorok vidi da će okorjele grješnike i Bog napu- 
stiti. Tada će oni tražiti nekoga koji bi im kazao Božju riječ 
utjehe, ali uzalud. Kad im je on, ponovno i ponovno, govorio 
po svojim prorocima, nisu htjeli slušati, a sad je on zašutio, 
»Ta ne smijemo misliti da bi Bog mogao biti uvijek i posvuda 
čovjeku na raspolaganju. Postoji i neka granica. A s druge je 
strane jasno da čovjek ne živi samo o kruhu nego đa i drugi 

faktori odlučuju o njegovu životu« (Krinetzki). Na to nas pod- 
sjeća i današnji pripjev uz izabrane retke psalma 118. koji 
upravo govore o traženju Boga i njegovih izreka, o čežnji za 
riječima koje nam svjedoče o njemu i vode k njemu. Vrlo su 
zgodni da i nas povedu k dvostrukom Božjem stolu. Dok je na 
vrijeme, slušajmo ga i primajmo. 


Ev. Mt 9, 9-13: Ne treba zdravima liječnik; više volim milo- 
srđe nego žrtvu. (str. 7) 


Sinoptici nam ne pripovijedaju potanje kako je Isus po- 
zvao pojedine apostole. Iznimku čine kod Mateja, bivšega 
omraženog carinika, a taj je izvještaj Crkvi tako drag da nam 
ga čita dva puta: 10. A nedjelje kroz godinu i danas. Zausta- 
vimo se kod dvije misli koje ističe naslov. Ni novi Misal nema 
Sirahovu (38, 1-15) pohvalu liječniku za kojega mudrac kaže 
da je i njega Bog stvorio i da je on potreban. Na tu se opću 
ljudsku potrebu osvrće Krist kad govori o sebi kao o liječniku 
duše. Zdrav čovjek ne misli mnogo na usluge koje mu može 
pružiti onaj koji je osposobljen da pronalazi i propisuje od 
Boga stvorene trave i tvari kojima »se liječi i bol ublažuje«. 
Ali da liječnik može bolesniku pomoći, treba da ga pozna, da 
mu dotični otkrije svoju bol i da je spreman slušati. Vrijedan 
će liječnik i sam potražiti bolesnike barem na onom području 
koje mu je povjereno, a ima bolesti kod kojih zbog općeg 
dobra mora i sam nastupiti. Sve to što je tako shvatljivo kod 
tjelesnih nemoći mnogo puta zataji kad se radi o duhovnoj 
boljetici. Isus se pokazao najpožrtvovnijim Liječnikom duša 
kad je išao k grješnicima te s njima čak jeo. I to unatoč 
nerazumijevanju i osuđivanju sa strane farizeja. Nije mu bilo 
dosta da jednoga javnog grješnika, carinika Mateja, pozove 
u svoj apostolski zbor, nego se spremno odazvao i došao na 
gozbu u njegovoj kući gdje su se okupili mnogi njemu slični. 
Kod njih je Gospodin našao više razumijevanja nego kod onih 
koji su sebe držali pravednima. Kad je već prihvatio farizej- 
sku diobu ljudi na pravedne i grješne, pokazao je svoju očitu 
privrženost ovim drugima. Pravedni, ako su doista pravedni, 
njega ni ne trebaju, a ako se samo smatraju pravednima, ne 
žele ga. Ja ga trebam i želim ga. 

Tom prilikom samo Matej spominje svoje ime, dok ga 
Marko i Luka nazivaju Levijem. Vidi se da se evanđelist ni 
kasnije nije sramio svojega porijekla te je htio da se zna kako 
je on onaj carinik po čijim je imenom među kršćanima kolalo 
prvo Evanđelje. Znak je to njegove poniznosti, a nama svima 
poticaj za utjehu. Samo Matej donosi i Isusov navod iz SZ-a 
(Hoš 6, 6) kojim je Gospodin upozorio svoje kritičare da je 

njegov postupak davno predviđen i opravdan. On je upravo 
za to došao da pozove grješnike a ne pravednike. Došao je, jer 
je od nekoga poslan, a na temelju su jučerašnjeg čitanja svi 
mogli znati od koga je primio svoje poslanje i taj zadatak. 
Prema onome kako Bog misli moraju i ljudi suditi i ravnati. 
Bog od njih ne traži žrtve nego u prvom redu smilovanje. 
»Pravo se bogoštovlje mora pokazati u samilosnom milosrđu, 
u brizi za slabe i pale, u dobroti i ljubavi« (Trilling). Sigurno 
farizeji i njihovi pismoznanci nisu ni slutili koliko su osuđu- 
jući grješnike, pa i samog Isusa, daleko od pravoga Boga i 
njegova shvaćanja. Upravo su u toj točki najočitije pokazali 
koliko su zastranili od prvotne Božje objave i od jedino pra- 
vih Božjih putova. 


SUBOTA 
God. I 


1. č. Post 27, 1-5. 15-29: Prevario je Jakov brata i oduzeo mu 
blagoslov (27, 36). (str. 20) 


P. p. 134, 1-2. 3-4. 5-6 (str. 575) 
P. Hvalite Gospodina, jer je dobar! 


Ovo je biblijska stranica koju ne smijemo mjeriti ljud- 
skim mjerilima, jer bismo se u tom slučaju morali ljutiti na 
Jakova i za nj tražiti barem nekakvo opravdanje. Da se on 
poslužio varkom i laži, to je posve čisto i zbog toga je morao 
u životu toliko trpjeti. No ne radi se o ocjeni njegova čina 
nego o Božjem izboru po kojemu je od početka bilo određeno 
(25, 23) da će od dvaju blizanaca stariji služiti mlađemu. Stra- 
nica je dakle puna teološke istine da je Bog jedini gospodar 
svojih darova i da ih on dijeli po svojem nahođenju za koje 
ne odgovara nikome. Bog nikome ne čini krivo, jer bi se to 
protivilo njegovoj pravednosti, ali posebne milosti daje onima 
kojima hoće. Uz to je Ezav sam skrivio svoju sudbinu: u svo- 
joj je površnosti prodao mlađem bratu prvorođenstvo za zdjelu 
leće (25, 34) i za žene uzeo dvije poganke koje su ogorčavale 
život starom Izaku i Rebeki (26, 35). Ovo dakle nije odgojna 
priča nego neka vrsta tragedije. Iz klasičnih tragedija znamo 
da su protagonisti obično vrlo vrijedne osobe koje pobuđuju 
naše simpatije, ali zbog jedne svoje mane ili sudbonosnog 
propusta moraju trpjeti možda i više nego su zaslužili. Tu 
misao uz ovaj odlomak ističe engleski duhovni pisac R. Knox 
i iz poznatih Šekspirovih tragedija spominje Hamletovu neod- 
lučnost, Otelovu sumnjičavost, Learovu veliku želju da se 
svidi ljudima itd. Tako se i Božje odbacivanje Ezava temelji 

na njegovoj slobodnoj odluci — o kojoj govori Mal 1, 2-8 i Rim 
9,13 — i na Ezavovoj površnosti. Kolike je ta upropastila! 

Još nam je možda čudniji postupak starog Izaka koji 
možemo shvatiti samo na temelju ondašnjih običaja. Očinski 
se blagoslov smatrao ne samo odlučnim nego i neponovljivim 
i neopozivim, osobito kad je bio udijeljen prije smrti. Bog se 
na neki način prilagodio tom shvaćanju i preko toga su blago- 
slova sva obećanja, dana Abrahamu i Izaku, imala prijeći na 
Jakova, a ne na Ezava. Iz svega je jasno da Bog vodi povijest 
našega spasenja i da odabire koga hoće, a mi se ljudi moramo 
podvrći njegovoj volji i s njim surađivati. Bog vodi brigu o 
svemu i svakome, i nitko nema prava da požuruje Božje odluke 
i da ih kroji po svoju. To je učinila Rebeka sa svojim dražim 
sinom Jakovom, pa se iz cijelog izvještaja i kasnijeg zbivanja 
vidi kako sveti pisac to ne odobrava. Pravo imaju oni koji nas 
na temelju cijele te pripovijesti upozoravaju da Božje i crkve- 
ne poslove ne smijemo voditi isključivo ljudskim sredstvima 
i da čas Božje milosti moramo ustrpljivo čekati. 

Samo danas dolazi u Misalu ps 134. koji je sastavljen od 
dijelova drugih psalama. Izabran je najviše zbog r. 4. u kojemu 
se ističe da je Bog sebi odabrao Jakova i da on čini što god 
mu se svidi. Dakako, u svemu prevladava i očituje se njegova 
očinska dobrota koju slavimo pripjevom. 


God. II 


1. č. Am 9, 11-15: Okrenut ću sudbinu naroda moga i posadit 
ću ih u zemlju njihovu. (str. 904) 


P. p. 84, 9. 11-12. 13-14 (str. 535) 
P. Gospodin obećava mir narodu svomu. 


Amos je propovjednik teških Božjih prijetnji izraelskim 
vlastodršcima, ali njegov spis svršava vrlo radosnim pogledom 
na obnovu izabranog naroda. Ovaj se odlomak toliko razlikuje 
od ostalog sadržaja Amosove knjige da među egzegetima pre- 
vladava mišljenje da su ti retci kasniji dodaci nekog anonimnog 
pisca. U svakom slučaju, pogled se na obnovu ne odnosi samo 
na povratak Izraelaca iz sužanjstva nego i na mesijansko i 
eshatološko doba. Prorok počinje govoriti o »onom danu« a 
pod tim se nazivom često misli na »Gospodnji dan« (5, 18) koji 
će nastupiti s Mesijom i s dolaskom nebeskoga kraljevstva. 
Općenito se drži da je u vrijeme kad je nastao naš odlomak 
već bilo propalo i južno judejsko kraljevstvo. Slavna Davidova 
kuća bila je tek rasklimana i ruševna koliba. Ne smeta ništa, 
Bog će je obnoviti i popraviti, pa će opet biti kao u stara 

vremena, što se zaista ispunilo u najslavnijem Davidovu po- 
tomku Isusu. Osobito je značajno da će u obnovljeno kraljev- 
stvo stupiti i ostatak Edoma i svih naroda, koje je proroštvo 
i apostol Jakov na Apostolskom saboru protumačio u proši- 
renje mesijanskog kraljevstva na sve narode (Dj 15, 15-18). 
Imajući u vidu da su Edomci potomci odbačenog Ezava, naila- 
zimo još jedan slučaj gdje se uz čitanje god. I stavljen u god. 
II odlomak koji se barem u nečemu odnosi na pređašnji. Pro- 
rok također ističe da sve to ne samo naviješta nego i izvodi 
jedino Bog. Od proroka često upotrebljavan izraz »riječ je 
Gospodnja« neka sada u misi i nama tim značajnim dodatkom 
predstavi svako biblijsko čitanje na kojemu od srca zahvalimo 
Bogu. 

U drugom je dijelu proroštva buduće stanje obnovljenog 
naroda opisano vrlo zanosnim pjesničkim slikama kako će se 
opet podizati kuće i gradovi, a po njivama, vinogradima i vrto- 
vima bit će obilje žita, vina i svakoga voća. U tim se izrazima 
materijalnoga blagostanja kod proroka često misli na duhovna 
mesijanska dobra (Hoš 2, 21-23; 14, 5-8; Joel 4, 18; Iz 11, 6; 
30, 23; 49, 9. 10; 51, 3; Ez 36, 33-36 itd). Zadnji se redak u 
punom smislu može odnositi samo na nebesku domovinu iz 
koje nitko nikada neće biti istrgnut. Na tu se nedovezuje i 
pripj. ps. kojim Bog obećaju svome narodu mir. Kao znak 
općeg blagostanja on je u duhovnom smislu Kristov dar svim 
ljudima, Božjim miljenicima, ovdje na zemlji a još više u 
nebu. No za sve to postoji i nepromjenljiv uvjet koji proizlazi 
iz čitava prorokova spisa, a koji psalmist ističe da je Božje 
spasenje blizu samo onima koji se Boga boje. Znamo da se 
taj strah sastoji u neprestanom nastojanju da ga ne uvrije- 
dimo i ne ražalostimo. 


Ev. Mt 9, 14-17: Mogu li tugovati dok je s njima zaručnik? 
(str. 7) 


Isusa je moralo zaboljeti pitanje Ivanovih učenika koji 
su prema primjeru svoga učitelja često i strogo postili. Sada 
znamo da je to bila i karakteristika raznih sekti koje su u to 
vrijeme postojale i djelovale po pustinjskim krajevima oko 
Mrtvog mora. I Gospodin je u svojem govoru na gori (6, 16-18) 
govorio o postu, ali je više naglašavao pravilan način posta 
nego njegovu strogost. Kad su Ivanovi učenici vidjeli i čuli da 
Isus sa svojim apostolima ide čak i na gozbe, predbaciše mu 
da mu se praksa ne slaže s naukom. Istina, nisu se usudili to 
njemu spočitnuti nego njegovim učenicima, ali to je u stvari 
isto. Gospodin im ne odgovara izravno nego ih želi poučiti tko 
je zapravo on. S njime je nastupilo odavna očekivano mesi- 
jansko doba koje je uvijek bilo navješćivano kao vrijeme iz- 

vanrednog veselja. Dosta se sjetiti Izaijinih proroštva i raz- 
nih mjesta u psalmima (RBT, radost). Isus je uzeo ljudsku 
narav i čitavo čovječanstvo kao svoju zaručnicu (ps 44) pa 
kako da budu žalosni oni koji su svjesni toga božanskog po- 
hoda svijetu i koji mu stoje sasvim blizu. Doći će vrijeme kad 
će i oni tugovati, jer će im božanski zaručnik biti ugrabljen. 
Po prvi put Gospodin spominje svoju nasilnu smrt. On će 
doduše na zadnjoj večeri kazati (Iv 16, 17) kako je dobro za 
njegove da ode od njih, inače im neće doći Duh Sveti. Ali 
ipak, svi mi čeznemo za njegovim neposrednim gledanjem u 
nebu, pa je i krščanski post ne samo pokorničko djelo nego 
i izraz žalosti što smo još uvijek tijelom odijeljeni od svoga ne- 
beskog Zaručnika. Odricanje od zemaljskih ugodnosti priprema 
nas na vječne. 

Uz to Gospodin dodaje dvije kratke usporedbe iz domaćeg 
života koje govore o odnosu između staroga i novoga. U prvoj 
spominje domaćicu koja na staru haljine ne stavlja zakrpu 
od novog sukna, jer staro ne bi moglo držati novo i brzo bi 
nastala još veća rupa. Druga je usporedba s domaćinom koji 
novo jako vino koje još vri ne stavlja u stare mjehove, jer će 
ih mlado vino raznijeti pa će nestati i vina i mjehova. »Ne pro- 
tivi li se to njegovim drugim riječima koje naglašuju da se 
ima skupa držati staro i novo? Oboje ima svoju vrijednost, ali 
u različitom smislu. Isusova objava izravno nastavlja i upot- 
punjuje starozavjetnu objavu (5, 17). No to je usavršenje ipak 
nešto novo, neprispodobivo i neponovljivo. Doba Mesijinog 
djelovanja ima svoju vlastitu punoću i prodornu snagu kakve 
nije bilo nikada prije niti će je biti do svršetka svijeta. Za to 
vrijeme vrijede riječi: »Blago očima koje vide što vi vidite!« 
(Lk 10, 23). — U povijesti ima više primjera kada su htjeli 
one Isusove ponosne riječi primijeniti na vlastito djelovanje. 
Ali to je značilo zlorabiti ih. Spada na našu skromnost da 
priznamo kako je Mesijino doba jedincato« (Trilling). Svi se 
mi moramo više truditi da poboljšamo sebe nego strukture 
koje će biti bolje samo onda ako se promijene ljudi. Vrijeme 
i druge okolnosti su samo okvir našega djelovanja. Već je 
Augustin kazao: »Mi smo vrijeme«, 

XIV NEDJELJA 


GOD. A 
1. č. Zah 9, 9-10: Tvoj kralj se eto tebi vraća ponizan. (str. 928) 


P. p. 144, 1-2. 8-9. 10-11. 13cd-14 (str. 583) 
P. Blagoslivljat ću ime tvoje uvijek, o Bože, kralju moj. 


Pred nama su najvrući mjeseci u godini kad se lakše krv 
uzbudi i čovjek se naljuti na sitnicu. U časoslovu o podne 
molimo da nestane nesloge i da nam u srcu zavlada miro- 
ljubivost. U sadašnje ljetno vrijeme Crkvi dobro dolazi Isusova 
pouka o blagosti i poniznosti srca pa nam je svima čita, iako 
smo taj odlomak imali na blagdan presv. Srca Isusova (god. A). 
Isus je ne samo uzor tih kreposti nego i jedini koji može sve 
smiriti u nama i oko nas. Kao takva ga je već navijestio pro- 
rok Zaharija i s ta nas dva njegova retka 1. čitanje uvodi u 
današnje evanđelje. Da se tekst odnosi na Mesiju, svjedoče 
nam i evanđelisti (Mt 21, 5; Iv 12, 15) koji gledaju njegovo 
ispunjenje prigodom Isusova svečanog ulaska u Jeruzalem na 
magarcu. Svaka nam nedjelja predstavljala Isusa kao uskrs- 
log Pobjednika, ali ne bahata ni okrutna, kao što su to obično 
zemaljski pobjednici, nego blaga i ponizna Srca. 

Prorok svim zanosom poziva Izraelce da kliču od radosti 
što im se vraća kralj. Njihov povratak iz balilonskog sužanj- 
stva nije bio nimalo slavan. Zapravo ga duguju perzijskom 
kralju Kiru. Po općem uvjerenje židovske i kršćanske predaje 
tekst se odnosi na Kralja-Mesiju kojemu se njegova Crkva 
uvijek iznova veseli. Za boj su stari upotrebljavali konje i 
slonove, ali istočni su pobjednici znali svoj trijumf slaviti na 
mirnom i sporom magarcu. U svakom je slučaju to skromna 
životinja pa i prorok ističe poniznost Mesije koji će na njemu 
doći k svojemu narodu. Ne donosi mu samo pravedan i pobje- 
donosan mir nego i znatno proširenje svoga kraljevstva. Budući 
da je mesijanski mir potpun i konačan, Mesija će uništiti sva 
bojna sredstva. »Isus je stvarno donio mir cijelome svijetu, koji 
dakako nema ništa zajedničko s nekim političkim mirom, već 
time što se iz poslušnosti prema Ocu odrekao svake primjene 
nasilja. On je trpio dok ga njegov Otac nije oslobodio trpljenja 
i učinio ga dostojnim da preuzme gospodstvo nad cijelim svije- 
tom« (Krinetzki). Na više je mjesta SZ-a prorečeno da će mesi- 
jansko kraljevstvo biti sveopće, ali malo je gdje tako konkretno 
rečeno da će se Mesijina vlast proširiti do rubova zemlje. 
Zaista je Crkva otvorena svim narodima i svim vremenima, 
nitko nije od nje isključen. 

Između tzv. kraljevskih psalama ističe se ps 144, kojega 
zanosni početak danas ponavljamo kao pripjev šest puta. Neka 
nam iz srca provre želja i odluka da svoga božanskog Kralja 
slavimo ne samo uvijek nego i konkretno svaki dan. Posebno 
je u vezi s 1. i 3. čitanjem što priznajemo da je naš Bog milo- 
stiv i milosrdan, spor na srdžbu i bogat dobrotom. Svoju bla- 
gost i samilost pokazuje i time što nas posrnule podupire i 
pognute uspravlja. 


2. č. Rim 8, 9, 11-13: Ako Duhom usmrćujete tjelesna djela, 
živjet ćete. (str. 132) 


Liturgija ne zna za naš trijumfalizam na zemlji koja je 
mjesto neprestane i sudbonosne borbe. Svojih lovorika još 
nemamo, a još manje smijemo zaspati na tuđim, Kristovim 
lovorikama. Da nas gornje čitanje svojim psalmom ne zanese 
na taj krivi put, evo po običaju apostola koji nam u malo riječi 
iznosi čitav naš program kako ćemo postati dionici Kristova 
slavlja i mira. On nas je svojim poniženjem podigao kao što 
kaže današnja glavna molitva u novom Misalu, uzeta iz dosa- 
dašnje II nedjelje po Uskrsu. Značajna su ta premještanja u 
novom euhologiju Crkve, jer sigurno nisu učinjena nasumce. 
To se vidi već iz toga što su u molitvi izvršene neke izmjene: 
više se ne govori o trajnoj radosti, jer te na zemlji i nema, 
nego o svetoj radosti koja je upravo toliko trajna koliko je 
zaista sveta. Još je važnija promjena, što nije više riječ o tome 
da nas je Krist izbavio od vječne propasti nego od služenja 
grijehu. Na taj nam način molitva zajedno s Pavlovom pou- 
kom stavlja pred oči na koji ćemo način i mi doći do pobjede 
s Kristom i do Kristova mira. 

Apostol vrlo odrješito govori (r. 8) da oni koji žive udo- 
voljavajući grješnim tjelesnim prohtjevima ne mogu ugoditi 
Bogu. U tom smislu tvrdi da mi nismo »u tijelu«, u tijelu koje 
vodi grijeh, nego »u Duhu« koji nam posreduje Kristov život. 
Božji Duh u nama prebiva kad god ga teškim grijehom ne 
istjeramo iz sebe (Krizostom uz ovaj Pavlov tekst). U tom 
slučaju kršćanin nije više Kristov u punom smislu riječi. »Kao 
što nije ud tijela ako da nije oživljen od duha tijela, tako nije 
ni Kristov ud onaj koji nema Kristova Duha« (Toma Akv.), 
U smrtnom smo tijelu — Pavao kaže još više: da je ono zapra- 
vo mrtvo — zbog grijeha Adamova i našega, ali smo pred 
Bogom sada opravdani Kristovim Duhom, dakle smo živi, 
Božji je naime Duh uskrisio Isusa od mrtvih a time i oživio 
cijelo njegovo otajstveno tijelo a to smo mi. Ono što Božji 
Duh u nama nevidljivo čini to će jedanput proizvesti i vid- 
ljivo kad i naša smrtna tjelesa oživi od mrtvih. Tako u tim 

riječima imamo početak i konačni svršetak svoga kršćanskog 
života. Moramo živjeti po Kristovu Duhu koji je u nama da 
nas on uskrisi na vječni život u Bogu. 

Između tih dviju krajnih točaka odvija se naš život na 
zemlji koji je u našoj vlasti. Budući da kao kršćani ništa ne 
dugujemo svome tijelu, nismo ni dužni da živimo po tijelu. 
No jer je naše smrtno tijelo još živo i neprestano se javlja sa 
svojim prohtjevima, Pavao na nas stavlja teški zahtjev: da 
usmrćujemo tjelesna djela. To nije samo savjet za izabrane 
duše, koji su neke slijedile do nečuvenog herojstva (dosta se 
sjetiti Franje Asiškog i Ivana od Križa), nego alternativa koja 
odlučuje o vječnoj sudbini svakoga od nas. Samo tako ćemo 
živjeti, inače ćemo umrijeti i to zauvijek. U čemu tko mora 
mrtviti svoje tijelo i njegove prohtjeve, to zreli kršćanin zna 
svaki za sebe, kao što svaki za sebe mora i obaviti taj spaso- 
nosni posao. I ja osobno. 


Ev. Mt 11, 25-30: Krotka sam i ponizna srca. (str. 10) 


U isto vrijeme dok je Isus izgovarao teške prijetnje na 
račun zaslijepljenih stanovnika galilejskih gradova, u kojima 
kao da se uzalud trudio, izrekao je i najutješnije riječi za sve 
malene. Osim uvodnog izraza »U ono vrijeme« Matej ima samo 
ovdje da je Isus svog Oca nazvao Gospodarom neba i zemlje. 
On je ne samo stvorio nebo i zemlju (Post 1, 1) nego on sve i 
uzdržava i vodi kao pravi i potpuni Gospodar. Nije to nagla- 
šeno bez razloga, jer odmah slijedi kako on i duhovne darove 
dijeli kako hoće. Sin zahvaljuje Ocu što je »ovo« sakrio od 
mudrih i umnih, a objavio malenima. U rječci »ovo« krije se 
sav njegov nauk i čitavo njegovo djelovanje na zemlji kao 
Sina Božjega. Kao u SZ-u tako se i ovdje prihvaćanje ili od- 
bacivanje ljudi pripisuje samom Bogu. »On je onaj koji srca 
otvara ili zatvara kao faraonu. No to se ne događa bez vlas- 
tite čovjekove odluke, nego je kao Božji odgovor na već utvr- 
đenu odluku duše koja je nepristupačna za Božju riječ... To 
je za ljudski duh trajna napast od časa kada je zavodnik pri- 
šapnuo Evi da će im se otvoriti oči i da će biti kao Bog ako 
budu jeli sa stabla spoznanja... Tako Bog može računati samo 
na jednostavne, koji mu se otvaraju i priprosto vjeruju, a ne 
na mudre. Osebujan je to preokret stvari! Bog ipak odabire 
taj put, jer nam jedino po njemu može stići njegova poruka. 
Taj put odgovara njegovoj volji, njemu je tako milo. Mnogo 
toga možemo razumjeti u svijetu ako tu riječ držimo pred 
očima!« (Trilling). 

Boga dakle i njegovu poruku primaju samo oni koje svijet 
smatra malenima. Samo oni dolaze do pravilnoga i potpunog 

spoznanja Boga. Tko Bibliju imale pozn2, zna da se ne radi 
samo o razumskoj spoznaji, koja je kad se radi o Bogu kod 
čovjeka uvijek nesavršena, nego o usvajanju kod kojega sudje- 
luju razum, volja i osjećaj. »Tako Pismo i najdublji susret 
muža i žene u braku označuje kao »spoznanje«. Kad Bog spo- 
znaje čovjeka, posve ga prožima svojim duhom i obuhvaća ga 
time što mu se u ljubavi priklanja. Po tome je spoznati i ljubiti 
jedno te isto«. Stoga u potpunom smislu nitko ne pozna Bož- 
jega Sina nego Otac, a i Oca pozna samo Sin, jednostavno zato 
jer je on pravi Bog kao i Otac. Nigdje u sinoptičkim Evanđe- 
ljima nije tako jasno rečeno da je Isusu pravi Bog kao tu. To 
je Očevo spoznanje prešlo ne samo na njegova utjelovljenog 
Sina, nego po njemu i na sve one koje mu je Otac predao i 
kojima Sin želi da objavi. On to hoće svima koji i sami hoće. 
Kako je zapravo moguće da ih ima koji to neće? Kriva je nji- 
hova umišljenost. | 

On poziva k sebi sve koji osjećaju potrebu za njim i želi 
da nas pouči u onom što nam je najpotrebnije. Poznato je 
Augustinovo tumačenje toga teksta: »Učite se od mene, ne 
graditi svijet, stvarati sve što se vidi i ne vidi, ni u tom svijetu 
činit čudesa i mrtve uskrsivati, nego: jer sam blaga i ponizna 
srca. Želiš li biti velik? Počni od najmanjega. Misliš li podi- 
gnuti visoku zgradu? Prije se brini za temelj poniznosti. Ko- 
liko tko hoće podići veću zgradu toliko dube dublji temelj«. 


GOD. B 


1. č. Ez 2, 2-5: Rod su odmetnički, ali neka znaju da je prorok 
među njima. (str. 827) 


P. p. 122, 1-2a. 2bed. 3-4 (str. 571) 
P. Oči su naše uprte u Gospodina, dok nam se ne smiluje. 


Sastavljači novoga Misala nisu uvijek tražili biblijske od- 
lomke da ih tematski rasporede i povežu, ali nisu tematiku ni 
naumice izbjegavali. Već je god. A donijela neke misli o Bož- 
jem izboru ljudi pa se može reći da ova nedjelja nastavlja i još 
više razvija teški problem nevjere. (RBT). »Za razliku od ido- 
lopoklonstva, koje je značajka poganskih naroda i traži obra- 
ćenje k vjeri u Boga, za razliku od toga, nevjera se tiče Božjeg 
naroda. Za ljude vjere bila je uvijek sablazan postojanje ne- 
vjernika u njihovoj sredini; nevjera Izraela u odnosu na Isusa 
Krista mora srcu svakoga kršćanina zadavati »trajnu bol« 
(Rim 9, 2). Nevjera se ne sastoji naprosto u poricanju Božje 
opstojnosti ili zabacivanju Kristova božanstva, već u nepri- 

znavanju znakova i svjedoka Božje Riječi, ona je uskraćivanje 
posluha toj Riječi« (RBT 691). Budući da je to i akutni prob- 
lem našega vremena, kojim se bavio II vat. sabor (posebno 
Cus 19-21) i za koji je Sveta stolica ustanovila posebno Tajni- 
štvo, izvještaj je sinoptika o nevjeri Isusovih sugrađana našao 
u Lekcionaru ponovno mjesta. Već smo ga imali po Marku 
(I 270) i po Luki (I 258) a danas nam uz io evanđelje Crkva 
čita i riječi Ezekiela koji je doživio nešto slično i tako bio slika 
onoga što se dogodilo Isusu. 

Svećenik i prorok Ezekiel našao se s narodom u babilon- 
skom sužanjstvu gdje je mislio da u poganskoj zemlji ne može 
biti ni pravog bogoštovlja ni službenog naviještanja Božje 
riječi. Uz to je dobro znao da narod još nije spreman da uvidi 
svoju grješnost i da se obrati. Sam Bog je morao proroka 
posebnim viđenjima natjerati da pođe i da narodu propovijeda. 
Nije mu dopustio da ostane ničice pred Božjom slavom (1, 28), 
nego mu je kazao da se digne i uputi na svoj posao. U Bibliji 
Bog više puta ponavlja navedene oznake da je to tvrdokoran 
narod (Izl 33, 3; Iz 48, 4). U pobuni proti Bogu sinovi su bili 
slični svojim očevima, a nije ih opametila ni tako teška kazna 
kao što je robovanje u tuđini. Bog ne samo da šalje Ezekiela 
nego mu i naređuje što će u njegovo ime govoriti, i to bez 
obzira da li će narod poslušati ili ne. Ako ništa drugo, barem 
će podsvjesno znati da je među njima prorok, Božji čovjek, i 
da ih prema tome Bog nije posve napustio, Već bi to uvjere- 
nje moglo poslužiti kao podloga da se osvijeste i obrate. 

Mi koji smo u crkvi okupljeni da slušamo Božju riječ 
nemojmo sličiti ni izabranom narodu u sužanjstvu ni Isusovim 
sugrađanima. Liturgija nam predlaže da izrazimo svoju sprem- 
nost slušati Boga otvorenih ušiju i očiju, jer samo tako može- 
mo zadobiti njegvo milosrđe. A ako i oko nas ima obijesnih 
i oholih koji nam se smiju i rugaju, to nas još jače potiče da 
za se i za njih tražimo Božje smilovanje. 


2, č. 2 Kor 12, 7-10: Hvalit ću se svojim slabostima da se na- 
stani u meni snaga Kristova. (str. 158-9) 


U ovih samih osam izvadaka za nedjeljna čitanja (god. B) 
iz II Pavlove poslanice Korinćanima liturgija ne propušta da 
iz 11. subote kroz godinu ponovi ova četiri retka. Poznati bibli- 
čar P. Lyonnet misli da nam oni omogućuju možda najdublje 
zaći u dušu svetoga Pavla i da je tu posebno jasnim izrazima 
oblikovan zakon čak za svako apostolsko djelovanje. Isti pisac 
s pravom zapaža kako je posve moguće da se trn u Pavlovu 
tijelu sastojao od neke kronične bolesti, ali da je važnije imati 
pred očima kako je sam apostol to smatrao zaprekom u šire- 

nju kraljevstva Božjega za što je on bio odabran i poslan. 
Stoga taj trn on i naziva »anđelom, poslanikom sotone«, koji 
je neprijatelj ljudskog roda, od početka zavidan njegovoj 
sreći i koji iz srca vjernika otima Božju riječ da ne vjeruju i 
da se ne spase (Lk 8, 12). U tu je svrhu apostol tako uporno 
molio Krista da ga oslobodi te smetnje, pa će onda još više 
raditi za Božje kraljevstvo. Gospodin naizgled odbija molbu 
svog apostola, ali je u stvari još potpunije uslišava. Za apostol- 
sko je djelovanje najpogodniji i upravo nužan uvjet da je 
poslenik svjestan svoje slabosti. Samo se u tom slučaju Kri- 
stova snaga više razvije, a to odlučuje. 


S pravom se navodi da je taj isti zakon vrijedio i po eko- 
nomiji spasenja u SZ-u. Dosta se sjetiti Gedeona kojemu je 
Bog naredio da izbavi Izraela, a sam se smatrao posljednjim 
u kući svoga oca i pripadnik najmanjega roda u Manašeovu 
plemenu (Suci 6, 15). U istu je svrhu Bog pročistio vojsku 
koju je bio sakupio Gedeon , pa je od 22.000 ostalo najprije 
10,000, a konačno samo 300 (7, 3. 8). »Da ostvari svoj spaso- 
nosni plan, Bog hoće da ima »potrebu od ljudi«, ali ti ljudi 
nisu nego sredstva u Božjoj ruci, i to treba da znaju svi. Apo- 
stolat je sasvim Božje djelo, a mi »ovo blago nosimo u zemlja- 
nim posudama da se ona izvanredna uspješnost pripisuje Bogu, 
a ne nama« (2 Kor 4, 7). To je sveti Pavao iskusio tokom čita- 
voga svog života, a posebno očito upravo kod utemeljenja 
Crkve u Korintu, na što se odlučio tek na izričitu Gospodnju 
zapovijed, a sam se pokazao slabim, bojažljivim i drhtavim 
(1 Kor 2, 3)« (Lyonnet). Treba samo čitati što je Pavao doživio 
za svojega prvog boravka u Evropi od kada je stigao u Filipe 
(Dj 16, 11) i otputovao iz Korinta (18, 18). Svuda je doživio 
mnogo više neuspjeha nego uspjeha, osobito među Židovima. 
Ti su ga tako razjarili u Korintu da je za njih kazao najtežu 
riječ: »Vaša krv na vaše glave!« (Dj 18, 6). Budući da Židovi 
nisu htjeli vjerovati u svoga Mesiju, kako da o Kristu govori 
poganima u gradu koji je bio na glasu sa svoje razvratnosti? 
Pavlu se morao javiti sam Krist, uvjeriti ga da je on s njime 
i da on ima mnogo naroda u tom gradu. Tako se još jedanput 
iskazala Kristova snaga u ljudskoj slabosti. Koliko moja umi- 
šljena sposobnost ometa Božje djelovanje? Kako da u svojoj 
slabosti postanem jak? 


»Apostolat nije ljudski pothvat gdje je dosta zauzimati se, 
imati takta i inteligencije. Daj mi, Bože moj, da shvatim kako 
je prije svega potrebna jaka predanost u tvoju volju, jer će ti 
samo ta predanost dopustiti da radiš preko mene. — Kad se 
osjetiš uništenim od svoje slabosti, tada ću ja biti u stanju da 
preko tebe djelujem na duše. Istim ćeš pogledom shvatiti da 

ću ja biti u stanju da preko tebe djelujem na duše. Istim ćeš 
pogledom shvatiti da si ti ništa i da ujedno možeš sve. Pri- 
stani da ne činiš samo ono što ti možeš, nego ono što ja mogu, 
ja preko tebe« (L€gaut). A. P. de Foucauld je pisao svojoj ro- 
đakinji na sami dan svoje smrti: »Naše uništenje je najsilnije 
sredstvo koje imamo da se sjedinimo s Isusom i da činimo 
dobro dušama«. 


Ev. Mk 6, 1-6: Prorok je bez časti jedino u svom zavičaju. 
(str. 34) 


Isus nije bio pošteđen ni od gorčine koju od Boga pozvani 
često osjete kad ih ne shvaćaju ni u vlasitom zavičaju, među 
Ffodbinom i u vlastitom domu. U Nazaretu su njegovi sugra- 
đani gledali na njega samo ljudskim očima i stoga se čak sab- 
lažnjavahu o njega. Nisu, istina, znali za njegovo božansko 
porijeklo, ali su čuli njegovu svečanu izjavu (Lk 4, 21) da se 
na njemu ispunilo ono što su proroci navijestili o Mesiji. Uz 
to su doznali za mnoga čudesa koja je dotada Isus učinio 
u potvrdu svoga mesijanskog nastupa. Sve je to izblijedilo 
pred njihovim skroz-naskroz zemaljskim shvaćanjem i povr- 
šnim suđenjem. Stoga u njihovim srcima nije bilo nikakva 
preduvjeta da bi im što koristilo bilo kakvo Isusovo čudo. Sa 
svoje strane on je uvijek odbijao da učini spektakularno čudo 
koje su tražili ljudi bez vjere. »To je također spasonosna pouka 
i za vjeru koja ne smije tražiti nikakva vidljivog znaka ni 
konačnog dokaza. »Isus se čudio njihovoj nevjeri« — tom izre- 
kom završava izvještaj i ostavlja čitaocu da dalje razmišlja 
o zagonetki nevjere« (Schnackenburg), 

To je tajna koja je jasna samo Bogu, a sakrivena vjerni- 
cima kao i nevjernicima. Među njima je ipak jedna bivstvena 
razlika: prvi znaju da je vjera Božji dar za koji treba moliti 
i s njim zdušno surađivati. Tko to ustrajno zanemaruje, teško 
će ikada doći do prave vjere u Boga — a samo se o toj radi, 
jer svaka je druga vjera samo surogat koji nije dostojan čov- 
jeka — ili će je izgubiti. U tome nebrojeni trebaju naše po- 
moći. Potrebno je i vrlo korisno da učeni i okretni ljudi smi- 


. šljaju i vijećaju kako da se što više i uspješnije približe nevjer- 


nicima bilo koje vrste. Najnovija ih »Nota« gore spomenutog 
Sekretarijata dijeli na tri kruga: na ateiste u zapadnim kraje- 
vima, u istočnim zemljama i među narodima koji sada pri- 
hvaćaju kulturni razvitak. Mi smo odavna pod uplivom Zapa- 
da i Istoka, a imamo i predjela u koje je kulturni razvitak tek 
počeo jače stizati, pa je potrebno da se oni koji se spremaju 
na svećeništvo upoznaju sa svim krugovima. Dobro je to i 
može donijeti mnogo dobra. Ali je isto tako nužno moliti 

pouzdano i ustrajno za Božji dar vjere svoj braći ljudima. I 
kod toga nikada ne zaboraviti i na svoju najveću potrebu: da 
se i u nama samima dar vjere održi i napreduje. Nevjera na- 
ime »dopušta stupnjeve i može postojati skupa s nekom vrstom 
vjere: granična crta između vjere i nevjere ne prolazi toliko 
među različitim ljudima, koliko srcem svakoga čovjeka (Mk 
9, 24)« (RBT 692). Možda će na Božjem sudu lakše proći oni 
koji nisu primili dar vjere nego mi ako je ispovijedamo samo 
ustima a ne cijelim svojim bićem. 


GOD. € 


1. č. Iz 66, 10-14c: Evo mir ću na njih kao rijeku svratiti. (str. 
760) 


P. p. 65, 2-3a. 4-5. 6-7a. 16 i 20 (str. 517-8) 
P. Kliči Bogu, sva zemljo! 


Mi smo ljudi takvi da kod svake stvari mislimo na ono 
što nam ona znači, što nam ona donosi. Crkvi je povjereno 
evanđelje da ga naviješta svim ljudima i svim narodima do 
konca svijeta. Svakome, pred koga ona dolazi s evanđeljem, 
mora odgovoriti i na pitanje: Čemu ono? Što donosi pojedincu 
i družbi? Na to nam odgovaraju današnja čitanja, u prvom 
redu, kao obično, evanđeoski odlomak, a s njim u vezi i 1. 
čitanje. U naslovu je obaju istaknut mir za kojim svatko čezne 
i koji nitko ne može sam postići. Nije dosta da sam želim i 
radim za mir nego i u najmanjoj zajednici moraju i ostali 
nastojati oko mira, inače ga ni uz najbolju svoju volju neću 
uživati. Mir se ne može nametnuti nego postići zajedničkim 
trudom oko skupnog ideala. Svatko će upućen priznati da 
nema knjige ni povelje koja bi svim zajednicama, obiteljima 
i cijelom svjetskom društvu pružila toliko mira i garancije 
za nj koliko Kristovo evanđelje. Već se s toga naravnog sta- 
novišta može vidjeti koliko se blago krije u evanđelju. A što 
je ono tek onima koji ga posve prihvate i po njemu žive? 
Izvor mira u najpotpunijem smislu riječi: mira sa samim 
sobom, s ljudima i s Bogom; rješenje svih problema i pote- 
škoća; jednom riječju — spasenje koje uživamo na ovom svi- 
jetu pripravljajući se na još sretniju vječnost. U tom nam 
uvjerenju može današnja misa s čitanjima o miru mnogo zna- 
čiti i silno nas obogatiti. 

Po općem uvjerenju bibličara zadnje je poglavlje Izaijine 
knjige prava apokaliptička pjesma koja slika blaženstvo no- 
voga i vječnog Jeruzalema. No s obzirom da je život u Božjoj 
milosti predokus života u Božjoj slavi, da se prvi odnosi prema 

drugome kao pupoljak prema cvijetu, biblijski se izrazi barem 
djelomično mogu primijeniti i na sve ono što uživamo u Crkvi 
na zemlji. Prorok poziva neka se tome ne vesele samo stanov- 
nici svetoga grada nego i svi oni koji su s njim bili u bilo 
kojoj vezi. Dakle će svi spašeni uživati božanske blagodati 
koje su prikazane ugodnostima što ih majka pruža dojenčetu 


na svojim prsima. To se čitanje upravo zbog te nježnosti može 


u novom Misalu uzeti i na dan sv. Terezije od Djeteta Isusa, 
a valjda zbog slijedeće usporedbe s rijekom i na dan Majke 
Božje Lurdske. Općenito uzevši, mir širok i velik kao rijeka 
zaista mora svakoga razveseliti pa će svakome kosti procvasti 
kao mlada trava, što označuje novi život. Jednom riječju, nad 
svim će se Božjim slugama očitovati blagodarna Božja ruka. 

Za sva ta Božja obećanja, kojih zalog uživamo u Crkvi, u 
odgovoru slavimo Boga i pozivamo svu zemlju da mu kliče. 
Ps 65. je zanosna zahvalna pjesma za oslobođenje, a tko bi 
izbrojio sve znane i neznane nevolje od kojih nas je Bog prije 
ili kasnije izbavio. Zahvalnost dugujemo Bogu kao zajednica 
i svaki pojedinac za sebe, a takav je upravo ovaj psalam za 
koji mnogi drže da je sastavljen od dviju pjesama, koju je 
prvu pjevala zajednica (1-12), a drugu jedna osoba kod žrtvo- 
vanja u hramu (13-20). I naše će zajedničko bogoslužje biti 
s ljudske strane toliko vrijedno koliko u nj. unesemo pojedi- 
načno. 


2. č. Gal 6, 14-18: Ja na svom tijelu biljege Isusove nosim. 
(str. 163) 


Pavao je prema običaju svoga vremena redovito svoje 
poslanice diktirao nekom brzopiscu. Isto se tako držao običaja 
da mjesto potpisa zadnje rečenice sam napiše, što se obično 
činilo velikim slovima. Stoga na kraju poslanice Galaćanima 
spominje kako im vlastitom rukom piše velikim slovima (r. 11). 
Već po njima mogu suditi koju on važnost pridaje cijeloj po- 
slanici a pogotovo zadnjoj svojoj preporuci. I ona se odnosi 
na glavnu temu da krščani nisu više podvrgnuti Mojsijevu 
zakonu a prema tome ni obrezanju. Kad bi njegovi protivnici 
uspjeli da Galaćane nagovore na to, ponosili bi se okolo tim 
uspjehom koji bi, dakako, bio posve tjelesni, bez ikakve 
duhovne vrijednosti. Ali oni su takvi, što.se najbolje vidi i iz 
toga da ni sami ne drže zakon za koji toliko revnuju (r. 13). 
Nije takav Pavao, on se ne ponosi ničim drugim osim Isuso- 
vim križem koji on toliko ljubi i slijedi da može izjaviti kako 
je po križu svijet njemu mrtav, a tako i on svijetu. Na nj 
svijet više ne može računati, jer je on »s Kristom razapet na 
križ« (2, 19). To znači u prvom redu mističnu smrt doživljenu 

u krštenju, a ova je podloga njegova odricanja u moralnom 
smislu. I ja sam kršten, a u čemu se odričem? 

Veliki se apostol mogao pohvaliti još nečim što je rijetko 
tko imao u tolikoj mjeri i nosio u tolikoj ljubavi. Na njemu 
su bile brazgotine od udaraca, bičevanja i kamenovanja koja 
je pretrpio kao Kristov propovjednik. Naziva ih Kristovim 
biljezima, a to je točno u dvostrukom smislu: primio ih je radi 
Krista i oni ga čine sličnim Kristu. Uz to Schneider s tolikima 
drugima misli i na tetovirane robove i vojnike. O tome ovako 
piše van Tichelen (kod Holznera): »Kada je Pavao u svojim 
predavanjima govorio o Isusovim mukama, onda se znalo 
dogoditi da je nenadano razriješio svoje odijelo oko vrata i 
pokazao crvene ožiljke, što su mu ostali od udaraca bičem, 
Nazvao ih je posve mirno »znakovima Gospodina Isusa« (Gal 
6, 17; 2 Kor 4, 10). Kao što su robovi često nosili na vratu 
urezano ime svoga gospodara, a legionari znak svoje legije 
na ruci i grudima, tako je Pavao s ponosom nosio kao rob 
Kristov znamen svoga nebeskog Gospodara«. 

Svoj najborbeniji spis Kristov borac završava blago. Kao 
da je siguran da će Galaćani prihvatiti njegove opomene i 
pouke, te da će uvidjeti kako ništa ne vrijedi ni obrezanje ni 
neobrezanje nego — novo stvorenje. Stoga na one koji ga budu 
poslušali i na sav Božji narod, a to smo svi mi, zaziva Božji 
mir i milosrđe. Time se ovaj tekst uključuje u glavnu misao 
ostalih današnjih čitanja. To je dar i milost koja nam dolazi 
od Gospodina našega Isusa Krista. Sasvim na kraju zaklju- 
čuje liturgijskim pozdravom nazivajući Galaćane braćom. Kao 
da čuje kako će i oni, kad čuju njegovu poslanicu, potvrditi 
sve u njoj s Amen, i sam nadodaje tu riječ, što ne čini u svim 
poslanicama. »Oni će slijediti apostola na putu milosti i vjere, 
slobode i ljubavi« (Schneider). 


Ev. Lk 10, 1-12. 17-20 (duže) ili 10, 1-9 (kraće): Počinut će na i 


njemu mir vaš! (str. 59) 


Slanje veće skupine učenika, osim dvanaest apostola, ima 
veće značenje nego se obično misli. Već je broj označivao sve 
narode kako ih nabraja 10. poglavlje knjige Postanka: tamo 
neki rabinski rukopisi imaju 70, a drugi 72 naroda, pa se ta 
razlika opaža i u ovom Lukinom tekstu prema raznim ruko- 
pisima. Gospodin i toj skupini daje slične upute i ovlasti kao 
i apostolima, jer je stara Crkva morala znati da uz dvanaesto- 
ricu i drugi imaju misionarski zadatak (Stoger). Odredio je 
da idu dva i dva da bi tako njihovo svjedočenje bilo puno- 
pravno (Pnz 19, 15; Mt 18, 16). Grgur Veliki to tumači i u 
moralnom smislu: Božje se kraljevstvo ne može širiti bez me- 

čusobne ljubavi koju će oni iskazivati jedan drugome, složno 
nastupati i međusobno se pomagati. Gospodin ih šalje u svako 
mjesto i u svaki grad, kod čega nisu spomenute palestinske 
granice, pa iako će ih se za neko vrijeme držati, kasnije će 
zaista ići po svemu svijetu. Uvijek moraju biti svjesni da idu 
kao Božji glasnici pred njim da mu priprave put u ljudska 
srca. Zvanje je apostola i učenika Kristov dar za koji treba 
moliti Gospodara žetve, što će vrijediti dok žetva traje, što 
znači do konca svijeta. 

Za takva zvanja treba moliti i stoga jer su redovito teška, 
ta Isug šalje svoje učenike kao ovce među vukove, i to \u 
stanju krajnjeg siromaštva. Neće imati ni potrebne obuće, a 
hranit će se onim što im drugi pruže, nikakve posebnosti nego 
ono što se nađe u toj kući. S tim zadovoljni neće prelaziti iz 
kuće u kuću da traže bolje. Na svojem se misionarskom putu 
ne smiju nigdje previše zaustavljati pa čak ni da pozdravljaju 
ljude. »Kod Luke se svi glasnici žure: Marija, pastiri, Filip 
(Dj 8, 30)« (Stoger). Sve su to preduvjeti za ono najvažnije: u 
svaku će kuću Kristovi poslanici donositi njegov mir. Kad 
ga budu nazivali, to neće biti onaj običajni svakidašnji pozdrav 
kojim se susreću istočnjaci i kod čega misle na zemaljsko bla- 
gostanje i njegovo uživanje u miru. Učenici će nastavljati Kri- 
stovo poslanstvo o kojemu je rečeno: »Ovo je uputio Izraelo- 
vim sinovima, navješćujući im kao radosnu vijest mir (ili: 
spasenje, što je u ovom slučaju isto) po Isusu Kristu koji je 
gospodar svega« (Dj 10, 36). Taj dar sa sobom donosi Božje 
kraljevstvo i sve što ono znači i sadrži. Budući da se radi o 
tako velikom dobru, svi moraju imati pripravljeno srce za mir, 
inače neće imati dijela u njemu. U tom slučaju, Kristovi će 
poslanici učiniti ono što su učinili Izraelci kad su se iz tuđine 
vraćali u svoju svetu zemlju: otresli bi i prašinu iz poganskih 
krajeva. Taj veliki dar nosi i silnu odgovornost, pa tko ga ne 
primi, na Božjem će sudu odgovarati teže nego Sodomci koji 
nisu imali toliko poticaja i prilika za obraćenje. Radi se dakle 
o obraćenju kod kojega ljudi okreću leđa grijehu i sotoni ko- 
jega je Isus vidio kako gubi vlast nad ljudima. Sve ovlasti nad 
bolestima i zlodusima moraju učenici izvršavati u Kristovo ime 
i kod toga izbjegavati svaku samodopadnost ili korist. I za 
njih vrijedi jedini put spasenja: da se ponašaju kao građani 
nebeskoga kraljevstva gdje ih jedino čeka nagrada. 

PONEDJELJAK 
God. I 


1. č. Post 28, 10-22a: Vidi ljestve gdje stoje i anđeli se Božji 
po njima penju i silaze, i Boga koji mu je govorio. (str. 21) 


P. p. 90, 1-2. 3-4. 14-15b (str. 540-1) 
P. Bože moj, u tebe se uzdam! 


Rijetko je koji tekst SZ-a navodila starokršćanska mistič- 
na i asketska liturgija koliko Jakovljev san u Betelu. On je 
zaista imao veliko značenje najprije za samoga Jakova koji 
je zaspao umoran na bijegu iz rodnoga kraja. Zbog izgublje- 
noga prvorođenskog prava Ezav ga je zamrzio na smrt (27, 41) 
pa je na savjet roditelja morao bježati u tuđinu. San mu je 
u Betelu došao kao naručen: u pratnji anđela došao mu je 
sam Bog da ga ohrabri obećanjem da će on biti s njime i da 
će na njemu ispuniti ono što je navijestio Abrahamu i Izaku. 
Mnogo je lakše bilo Jakovu ostaviti zavičaj kad je bio siguran 
da će se u nju sretno vratiti i to s velikim potomstvom. Stoga 
se i on Bogu odužio zavjetom da će on, kad se vrati kući svoga 
oca, na tom mjestu slaviti pravoga Boga. U tu je svrhu uljem, 
koje su stari redovito nosili sa sobom na putu, polio kamen na 
kojemu je u snu imao to znamenito viđenje. Po njegovu uskli- 
ku, nakon što se probudio, mjesto se i prozvalo Bet-el (kuća 
Božja). Neki povjesničari misle da se tu, dvadesetak kilome- 
tara sjeverno od Jeruzalema, već prije nalazilo kanaansko 
svetište. Takvih se božanstvu posvećenih stupova našlo u Pa- 
lestini veći broj. Prema tome bi taj san značio i pretvaranje 
poganskih svetišta u kultna središta pravom Bogu. 

Crkveni oci vide u otajstvenim ljestvama i sliku utjelov- 
ljenja Sina Božjega koji je Posrednik između Boga i ljudi, 
most između neba i zemlje. I sam je Spasitelj spomenuo to 
viđenje (Iv 1, 51) u vezi sa svojim dolaskom na svijet kad je 
naš Emanuel svemu ljudskom rodu kazao zauvijek: Ja ću biti 
s tobom. I njemu su njegovi anđeli pjevali kod rođenja, pra- 
tili ga za života i otpratili kod uzašašća na nebo. U Jakovljevu 
je tijelu Bog već gledao klicu od koje će se nakon mnogih 
pokoljenja roditi onaj koji se jedini njemu sviđa, njegov jedi- 
norođeni Sin (Lippert). U vezi s utjelovljenjem Božje Riječi 
imaju pravo stari pisci kad u silaženju i uzlaženju anđela po 
ljestvama vide i nebesku pouku koja nas potiče na poniznost 
po kojoj silazimo da se dignemo i uzađemo na nebo. Krist je 
u poniznosti sišao na zemlju da nam se približi i priključi te 
nas tako sa sobom ponese u nebesku domovinu. K njoj se 

zasad dižemo molitvom pa i ona je označena u tom Jakovljevu 
snu, jer se na naše dizanje duha i srca k Bogu neprestano spu- 
štaju njegove milosti na zemlju. U tom je smislu moguće da 
nam svako mjesto gdje molimo bude Božja kuća i vrata nebe- 
ska. Odlomak se o Jakovljevu viđenju može čitati i kod posvete 
crkve. Još je važnije da svakoga kršćanina podsjeća na to da 
je i on hram Božji. 

Pripj. psalam, naročito s ponavljanjem srdačnog usklika, 
želi nas prenijeti u ono raspoloženje koje je Jakov osjećao 
nakon Božjeg ukazanja. On se osjećao sigurnim pod Božjim 
okriljem u kojemu je na sasvim izvanredan način prebivao 
Bog-čovjek za svoga boravka na zemlji i koje s njega prelazi 
na nas. Koliko Boga ljubimo i k njemu se s pouzdanjem obra- 
ćamo toliko će nas on štititi od sotonske zamke i od kuge 
bilo kojega duhovnog zla. 


God. II 


1. č. Hoš 2, 16. 17b-18. 21-22: Zaručit ću te sebi dovijeka. (str. 
887) 


P. p. 144, 2-3. 4-5. 6-7. 8-9 (str. 583) 
P. Milostiv je Gospodin i milosrdan. 


Budući da je prorok Hošea djelovao u sjevernom kraljev- 
stvu nakon Amosa, Crkva nam ove sedmice čita nekoliko izva- 
daka iz knjige tog proroka. »Sam prorokov život može se 
smatrati zornim utjelovljenjem drame koju je iznio u knjizi. 
Sadržaj je njegove knjige tužba na nevjernost i »preljubni- 
štvo« Izraela prema Jahvi. I sam prorok imao je ženu preljub- 
nicu. Volio ju je trajno, tražio i opraštao joj. Iz drame vlasti- 
tog života mogao je shvatiti ljubomoru Jahve prema svom na- 
rodu« (zagreb. Biblija 290). Današnje smo čitanje već vidjeli 
gore (VIII B nedjelje) u vezi s Isusovim riječima kojima se 
sam proglasio našim Zaručnikom. Kad nam ga Crkva opet 
stavlja pred oči, čini to u želji da budemo uvijek svjesni svoje 
povezanosti s Bogom. Možda i ja spadam među duše koje se 
rado nazivaju Kristovom zaručnicom, što smo svi mi kršćani 
na svoj način, ali na to zaboravljamo kad treba vjerno vršiti 
njegovu volju. I danas nam liturgija pruža mogućnost da jed- 
nim drugim psalmom slavimo Boga i sva njegova djela, a da 
za svoje bijedne propuste i nevjernosti zazivamo njegovo mi- 
losrđe. ; 

Ev. Mt 9, 18-26:Evo kći mi umrije. Dođi pa će oživjeti. (str. 
7-8) 


Potanji smo Markov izvještaj o uskrisenju Jairove kćeri i 
o ozdravljenoj ženi čitali 4. utorka kroz godinu (I 226) i gore 
XIII B nedjelje. Kad nam ferijalni Lekcionar donosi i mnogo 
kraći Matejev izvještaj, nije mu toliko do čuda koliko do toga 
da istakne Jairovu vjeru i nadu u Gospodina. Sigurno se nad- 
stojniku sinagoge bilo teže na to odlučiti nego nekom običnom 
Židovu iz puka, ali on se ne stidi da se toliko izloži te padne 
pred Gospodina ničice. Ljudski ozbir prevladava redovito 
kod površnih duša, a i to najviše onda kad im uopće nije 
mnogo stalo do onoga što bi mogle postići odvažnim činom 
vjere. Jairov nastup odaje odlučnu i mušku vjeru koja se ne 
gubi u mnogim riječima, nego kratkom izrekom iznosi ono što 
treba i što očekuje od Gospodina. U sinagogi je svake subote 
slušao i često tumačio koja je sve silna čudesa Božja ruka 
učinila da spasi svoj narod. A kad je u nazaretskom Čudo- 
tvorcu barem maglovito nazreo Boga koji je osobno pohodio 
svoj narod, moli ga da svojom rukom vrati njegovu kćerku iz 
smrti u život. Evanđelist naglašava da je Isus to učinio samom 
kretnjom kad je uhvatio djevojku za ruku, jer je njemu lako 
uskrisiti kao nama probuditi zaspalog čovjeka. I za prijatelja 
je Lazara u grobu kazao da spava (Iv 11, 11). 

Korisno je zaustaviti se mišlju Isusova doticanja djevoj- 
čine ruke. Pružanjem se ruku ljudi susreću kao prijatelji i 
znanci, pozdravljaju se i iskazuju međusobno povjerenje, jedan 
drugome čestitaju i žele svako dobro, izražavaju saučešće i 
pokazaju se spremnima pružiti pomoć. Sve je to i tu slučaj, 
ali samo s jedne strane. Isusova je ruka živa i životvorna, 
a djevojčina mrtva i na putu k raspadanju. Još se jednom 
Božja moć pokazala u ljudskoj slabosti. Ruka je i glavni organ 
ljudskoga rada i pomoćno sredstvo za izražavanje govora. Kad 
ne znamo ništa više Bogu govoriti, kad smo nesposobni da pred 
njim učinimo ikakvo dobro djelo, dovoljan je doticaj Isusove 
ruke, iskra njegova životvornog djelovanja da opet sve mo- 
žemo. Treba samo zatražiti Isusovu ruku, Isusovu snagu, o nju 
se oprijeti i s njom surađivati i pustiti da nas ona vodi. 

Kod usput ozdravljene žene Trilling opaža kako Matej, 
suprotno od Marka, jasno pokazuje da je to ozdravljenje izvela 
Isusova riječ, njegova volja izražena zapovijeđu. »Nije to bio 
neki magični priliv ozdravljajuće snage u bolesno tijelo. Time 
je pučko-naivnom Markovu tekstu dano duhovno tumačenje. 
Otklanja nesporazum da se na Isusa gleda samo kao na ljud- 
skog čudotvorca s nekom nadzemaljskom silom. — Važno je 
nešto takvo ustanoviti i unutar samih Evanđelja. Kao da i 

među svetim piscima postoji neka snaga koja ih sređuje, pa 
puna istina dolazi na svjetlo samo u zajedničkom promatranju 
svih izvještaja«. Važno je tu napomenu imati na pameti kod 
čitanja Biblije. U njoj je Božja istina, ali izražena na ljudski 
način i sredstvima koja je posjedovao i imao na raspolaganju 
pojedini hagiograf, Stoga se prosvijetljeni vjernik neće čuditi, 
a još manje sablazniti kad i u Bibliji naiđe na kakvu ljudsku 
nesavršenost i ograničenost. 


UTORAK 
God. I 


1. č. Post 32, 23-33:Zvat ćeš se Izrael, jer si se hrabro borio 
s Bogom. (str. 26) 


P. p. 16, i 2-3. 6-7. 8b i 15 (str. 479-80) 
P. Ja ću u pravdi gledati lice tvoje. 


Tajanstvenu borbu Jakova s Bogom možemo najbolje 
shvatiti kao njegovu pouzdanu i ustrajnu molitvu. Dakako, to 
je posebna vrst molitve u kojoj je angažirana svaka žilica čita- 
voga našeg bića i o čijem je ishodu ovisna naša vječna sudbina 
ili spas onih za koje se s Bogom borimo. I Pavao »molitvu 
shvaća kao borbu: Borite se zajedno sa mnom u molitvama što 
ih Bogu upravljate za mene (Rim 15, 30; Kol 4, 12)« (RBT 591). 
Tako su se molili veliki sveci u svojoj skrovitosti i naprežući 
sve sile svoga u Bogu uronjena duha. Nekima je suđeno da se 
za ostvarenje svojih ideala kod sebe i kod drugih moraju grče- 
vito lomiti i nerijetko proživljavati neku vrstu getsemanske 
agonije, a to znači borbe. Jedan je takav duh bio i Lippertov 
koji je uz ovaj biblijski tekst i dotičnu Fugelovu sliku napisao: 
»Jakov se sprema vratiti se iz tuđine, k ocu i k bratu. Rodni 
je kraj morao ostaviti potajno pred gnjevom brata koji mu je 
prijetio. Sad se vraća nepozvan, obogaćen Božjim blagoslovom. 
Sve što je do tada zaslužio i stekao, sve je svoje blago prenio 
preko potoka koji ga je na granici branio. Sada je sve to bilo 
izloženo nesigurnoj budućnosti. Nad njegovim životom, istina, 
sja zvijezda Božjih obećanja koja ga tješe, ali je u njegovu 
srcu ipak noć, noć bojazni i krzmanja. Tada mu se trebalo 
boriti s Bogom neka mu ispuni svoja obećanja. S njim se rve 
za blagoslov koji je već bogato iskusio, koji mu je pripisan 
oduvijek, ta već je u majčinu krilu bio Božji odabranik. Mora 
li još od Boga izvojevati ono što mu je poteklo iz same stvo- 
riteljske Božje dobrote? 

DA, to je tajna čitave religije: Bog stvara svijet da mu se 
saopći i daruje, a ipak pušta da ga čovjek na neki način prisili 

prije negoli se on sav izruči. Bog hoće da svi ljudi budu sretni, 
a ipak dopušta da te iste ljude njegovi proroci i apostoli s 
velikom borbom i mukom osvajaju. Bog pripravlja posude u 
koje hoće da se izlije, ali te žive posude moraju stradati, čez- 
nuti i iz svoje najdublje bijede vikati za ispunjenjem dok u 
njih ne prokaplje preobilno Božje bogatstvo .., Nakon dugog 
rvanja već se približava dan i odluka, ali se hrabri borac ne 
da zastrašiti. Jest, umorio se i pod strašnim mu je pritiskom 
Božje ruke oduzeta i uništena polovica njegove mladenačke 
snage i njegova životnog elana. Iz borbe izlazi kao bogalj koje- 
mu je traženje Boga i služenje Bogu bezuspješno iscrpilo naj- 
bolje snage, ali ipak u svetoj tvrdoglavosti ne popušta i traži 
Božji blagoslov. Jakov je jedan od onih silnika koji Božjem 
kraljevstvu nanose silu, jedan od onih pouzdanika koji hoće 
da obuhvati Boga i kad se on kao protivi, prijeti i srdi. To je 
čvrsto i nepokolebljivo svojstvo pouzdanja, čudesna neumo- 
ljivost ljubavi jake kao smrt, nasilje krotkih, tvrdokorna volja 
posvećenih koji padaju pred Bogom kao žrtva. To je pobjeda 
slomljenih i snaga svezanih, to je čovjek koji u borbi raspolaže 
čak i s Bogom. Njemu će pripasti i srca ljudi. — Ali ipak 
Božje ime on neće doznati. Upravo borcima koji s toliko boli 
traže Boga i trpe radi Boga, on ostaje bezimen. Oni samo znaju 
da je on neizreciv i neshvatljiv«. Tko želi o svemu tome znati 


nešto više, neka se udube u spise crkvenog naučitelja sv. Ivana 
od Križa. 


God. II 


1. č. Hoš 8, 4-7. 11-13: Posijali su vjetar, i požet će oluju (str. 
890) 


P. p. 113 B, 3-4. 5-6. Tab-8. 9-10 (str. 560) 
P. Dome Izraelov, u Gospodina se uzdaj! 


Hošea se nije služio samo slikovitim usporedbama nego 
je zalutalom narodu sasvim konkretno  predbacivao njegove 
prijestupe i za njih mu naviještao već određene kazne. U da- 
našnjem odlomku najprije spominje kako su kraljeve postav- 
ljali bez obzira na Boga, što je u teokratskoj državi naročito 
nepravilno. Već je prvi izraelski kralj Jeroboam na čelo sje- 
vernog kraljevstva stao pobunom, a kasnije su se izmijenjivali 
i nizali uz mnogo krvoprolića. Takvi su kraljevi uvodili i po- 
magali širenje idolopoklonstva, pa Bog preko proroka osuđuje 
one koji prave i štuju kumire od srebra i zlata. Nije Bog ono 
što je neki umjetnik učinio svojim rukama i što se može lako 
opet prometnuti u komadiće. Još.gore, takva su poganska sve- 
tišta zavedenom narodu poslužila za svakakve besramnosti pa 

su pripadnici izabranoga Božjeg naroda postali slični okolnim 
poganima. Nije onda čudo da je iskrivljena vjera dovela do 
nepoštovanja Božjih moralnih zakona koje otpadnici od vjere 
smatraju tuđima. Kao da ih je Bog za njih uzalud propisao. 
U povijesti je Crkve bilo mnogo propovjednika koji su poje- 
dinim mjestima i krajevima predbacivali zablude uma i srca. 
Nije to uvijek mnogo pomoglo, ali će još manje pomoći šutnja 
onih koji bi morali govoriti. a 

Prorokove su prijetnje isprepletene navještajem teških 
kazni. Idolopoklonci će biti uništeni, na njih se već rasplamtio 
Božji gnjev. Izrekom, koja je postala poslovicom, o posijanom 
vjetru i o požetoj oluji prorok im naviješta da su ne samo 
uzalud posijali svoje žito nego da će na njih doći kazna teža 
od nerodice. Sasvim konkretno: ako što i proklije, ako se što 
brašna i samelje, pojest će tuđinci. U završenom se naime 
retku naviješta novo sužanjstvo naroda poput onoga što su ga 
podnosili u Egiptu. Tu više ne mogu pomoći ni žrtve pojedi- 
naca koje se Bogu ne mile zbog nebrojenih grijeha naroda. 
»Prorokove riječi podsjećaju na prokletstvo sv. Pavla upućeno 
onima koji propovijedaju »neko drugo evanđelje« (Gal 1, 6-9). 
Ni Crkva, utemeljena na Kristu i na Petrovoj stijeni, ne smije 
podleći napasti da mjesto Božjeg auktoriteta stavi neki drugi 
pa da oni koji su počeli Duhom završe tijelom« (Gal 3, 3). Ni 
njezino je bogoslužje ne smije uspavati u lažnu sigurnost kao 
da će samo ono sve pružiti Bogu. Inače treba računati s time 
da će je svjetske sile pretrčati. Možda je dobro da se upravo 
s tog vidika sjetimo onoga novozavjetnog »jao« protiv bogatih 
i sitih, protiv onih koji se smiju i traže da ih ljudi hvale (Lk 
6, 24-6)« (Krinetzki). Pripj. psalmom osuđujemo idolopoklonce 
i sebe potičemo na pouzdanje u Boga, ali to se mora odraziti 
i u svemu našem postupku u životu., Nemam li možda ja u srcu 
ili ispred očiju neki mali kumir kojemu služim a da se to i ne 
zna? 


Ev. Mt 9, 32-38 :Žetva je velika, a poslenika malo. (str. 8) 


Matej u gl. 8. i 9. opisuje deset Isusovih čudesa nakon 
njegova govora na gori. Današnji nam odlomak stavlja pred 
oči ozdravljenje nijema i ujedno opsjednuta čovjeka te reak- 
ciju koju je ono izazvalo kod gledalaca kad je nijemi progovo- 
rio. Narod je bio toliko zadivljen da je govorio kako se nešto 
takvo nije vidjelo u Izraelu, što se može uzeti ne samo kra- 
jevno nego i vremenski: u čitavoj izraelskoj povijesti. Posve 
drukčije farizeji: kad nisu mogli osporiti činjenicu ozdravlje- 
nja, pripisaše Isusu da on to čini uz pomoć poglavice zlih 
duhova. Kasnije će farizeji ponoviti tu bezbožnu optužbu i na 

nju će Gospodin podulje odgovoriti (12, 22-37). Ovdje se taj 
dvostruki sud može primijeniti kao zaključak cijelog ciklusa 
od deset čudesa. »I Isusova se čudesa mogu krivo shvatiti! I 
za njih treba imati dobre volje i biti spreman za vjerovanje. 
Ona .su znakovi koja treba priznati, ali i znakovi kojima se 
može protiviti. — Bog nas ne sili, pa ni čudesima. Odluka 
pada ondje gdje se u vjeri odgovara na pitanje: Tko je taj?« 
(Trilling). To je vrijedilo za Isusovo doba i za sva vremena. 

Nastavak smo današnjeg odlomka čitali već 1. advenitske 
subote (I 39) i gore XI A nedjelje kroz godinu. Tko pozna 
sadašnje prilike u Crkvi, neće se čuditi što nam liturgija još 
jedanput donosi preporuku koja .je istaknuta i u naslovu. Po 
mišljenju mnogih, . pomanjkanje svećeničkih i redovničkih 
zvanja spada u najteže probleme sadašnjega kršćanstva. To je 
kušnja koja može Crkvu stajati mnogo izgubljenih bitaka u 
dušama i u zajednicama. Sam je sadašnji Sv. otac propisao 
posebne molitve za tu sveopću veliku potrebu. Sudeći da je 
kriza zvanja nastala djelovanjem nekoliko bacila koji haraju 
suvremenim životom, potrebno je nadobudnu mladež čuvati 
od njih: što je moguće više. Sve što se u tu svrhu podu- 
zima još je premalo. Najvažnije je moliti Gospodara žetve, 
već stoga što se radi o njegovoj žetvi. Ta nam činjenica mora 
uliti u srca mnogo pouzdanja bez kojega molitva i za tako 
svetu svrhu ne bi bila uspješna. Pravo bi bilo da se novih po- 
slenika svi sjetimo kod svake mise, bilo glasno ili zasebno. 
To će učiniti oni koji su Bogu zahvalni za svoje zvanje i one 
zajednice koje žele imati svećenike kakve Crkva jedino treba. 


SRIJEDA 
God. I 


1. č. Post 41, 55-57; 42, 5-7a. 17-24a: Stiže nas kazna zbog na- 
šega brata. (str. 33-4) 


P. p. 32, 2-3. 10-11. 18-19 (str. 492-3) 
P. Neka dobrota tvoja, o Gospodine, bude nad nama, kao što 
se mi u tebe uzdamo! 


Novelistički vrlo opširno razrađena povijest egipatskog 
Josipa, prema mišljenju nekih (Rolla), vjerojatno je nastala 
na Salomonovu dvoru. Tada je cvjetala mudrosna literatura 
koja se nije izražavala samo mudrim izrekama i poslovicama 
nego i pripovijestima. Svatko će kod čitanja tih dugih poglav- 
lja lako uvidjeti koliko mudrih pouka sadrže, ali budući da sve 
to nije važno za povijest spasenja (Božja obećanja nisu s Ja- 
kova prešla na Josipa nego na brata mu Judu!), naš Lekcionar 

donosi iz tih poglavlja samo par izvadaka. Današnji nas odmah 
prenosi u Egipat gdje je mudri Josip spasio od gladi ne samo 
Egipćane nego i one koji su se opskrbljivali iz te starovjekovne 
žitnice. Okolnosti, kako ih opisuje Biblija, dobro se slažu s 
onim što inače znamo o tadanjim prilikama u Egiptu koji je 
posve. zavisio od količine vode kojom je Nil natapao njegova 
polja. No Bibliji je i liturgiji do toga da se vidi kako je Josip 
bio nagrađen za svoje muke, a kako su nevrijedna braća bila 
kažnjena za svoje zlodjelo. Stoga se nameće zaključak: Bog 
sve vodi i svakome plaća kako tko zasluži. 

Iako su susreti Josipa s braćom u Egiptu vrlo uspješno 
dramatizirani, iz njih proizlazi i mnogo ljudske naivnosti, ali 
i srdačnosti. Sveti je pisac htio posebno istaknuti kako Bog 
uzvisuje one koje ljudi ponizuju i progone. Takvih slučajeva 
ima u Bibliji mnogo, ali malo tako eklatantnih kao onaj Josi- 
pov. Njega uz to prikazuje kao vrlo čestita čovjeka koji se 
nije uzoholio zbog uzvišenja. Ako on braću kruto kuša, to je 
prikazano na način kako mu je najviše do toga da uvide svoj 
grijeh i da se za nj pokaju. To mu je brzo uspjelo, jer kad 
kola krenu nizbrdo zlikovci brzo počnu jedan drugome ispiti- 
vati savjest. Vidi se kako su na zemlji potrebite kazne da se 
ljudi osvijeste. Sada se braća sjećaju bolnih vapaja mladog 
Josipa koji ih je molio neka ga ne prodaju kao roba. Kad ga 
onda nisu uslišali, sada sigurno u sličnoj prigodi ne bi nikada 
više tako postupali. Urazumio ih je strah od kazne, što nije 
najsavršeniji motiv da se čovjek čuva zla, ali je posve ljudski 
i stoga se u SZ-u toliko ističe. 

U odgovoru na čitanje hvalimo Božju providnost koja sve 
vodi i koja se tako jasno očitovala u Josipovim zgodama i 
nezgodama. R. 19 ističe u vezi s čitanjem kako Bog onima koji 
ga se boje i koji se uzdaju u njegovu milost život spašava od 
smrti i hrani ih u danima gladi. U pripovijesti o Josipu Bog 
se mnogo spominje, ali je on svugdje prisutan i sve okreće 
prema svojoj dobroti pa se pripjevom i mi na nju s pouzda- 
njem obraćamo. 


God. II 


1. č. Hoš 10, 1-3. 7-8. 12: Vrijeme je da tražite Gospodina. (str. 
891) 


P. p. 104, 2-3. 4-5. 6-7 (str. 550-1) 
P. Tražite svagda lice Gospodnje! 


Što je upropastilo izraelsko kraljevstvo? Ono što je pos- 
pješilo nestanak mnogih drugih: bogatstvo koje ih je zavelo 
na razvratnost svake vrste. Prorok uspoređuje blagostanje Iz- 

realaca s bujnom lozom, punom roda. Ali što je zemlja davala 
više plodova to su oni više umnažali kumirske žrtvenike i po- 
dizali sve kićenije stupove posvećene raznim poganskim bogo- 
vima. Mjesto da svome Bogu budu zahvalni za sve njegove 
darove, ovi ih darovi još više odvraćaju od njega. Možda su 
ga molili dok su ga trebali u raznim svojim mukama, ali sada 


pokazuju kako im je srce prijevarno i zaboravljaju na svoga . 


Boga. Hošea im upravlja tešku prijetnju: okajat će to oni! 
Nestat će svih znakova njihova idolopoklonstva, a kao robovi 
u tuđini više neće imati svoga kralja. Svako će zlo doći na 
njih, jer se nisu bojali Jahve. Stići će ih ono što je već zade- 
silo Samariju. Tada će odjekivati takva jaukanja za koja je 
Isus rekao da će se čuti i kod propasti Jeruzalema (Lk 23, 30). 
»Za novozavjetnu zajednicu, kad je progonjena, to znači veliko 
ohrabrenje (Otk 6, 10-11). S druge strane, Hošejeva riječ mora 
i Crkvu upozoravati na opasnost da iskrivi svoj mesijanski 
životni zadatak prevelikom pompom kultnih formi i političkim 
planiranjima« (Krinetzki). 

U NZ-u je još jedna reminiscencija iz Hošeje: njegov r. 12. 
uklapa Pavao u svoju preporuku za što obilatije davanje milo- 
stinje (2 Kor 9. 10). Poziv na obraćenje što ga prorok uprav- 
lja Izraelcima traži plodove pravde do kojih će doći samo tada 
ako budu obilato sijali. Čovjek sije sjeme dobrih djela pra- 
vilnom nakanom i zdušnim nastojanjem koje nikada neće biti 
uzaludno. Makar se i ne postigne sve što čovjek želi i oko čega 
se trudi, Bog će priznati i nagraditi uloženu dobru volju. Stoga 
prorok obećaje da će oni koji siju pravednost žeti ljubav, a to 
je u svakom slučaju mnogo više. Teško je reći na koju ljubav 
u Hošea misli. No ako je uzmemo posve općenito, ona još 
uvijek silno nadilazi pravednost. To naročito vrijedi za Božju 
ljubav kojom će on nagraditi naša dobra djela daleko više nego 
bi to učinio po samoj pravednosti. Uvijek možemo računati 
na Božju velikodušnost. 

Naslov čitanja i pripjev psalma ističe kako smo svi dužni 
tražiti Boga. »U dubini svega svog nemira čovjek uvijek traži 
upravo Boga, ali njegovo je traženje često izgubljeno i Bog 
ga mora vratiti na pravi put« (RBT 1357). Kuda su sve ljudi 
lutali i koliko su mučili sebe i druge govoreći da traže Boga. 
Za nas je to prilično jednostavno kad nam se sam daje s dvaju 
stolova. Tko u Božjoj riječi sluša i prihvaća Božju istinu te je 
nastoji primijeniti na sebe i na svoj život, taj se s mnogo 
očekivanja smije približiti stolu božanske ljubavi. U tom smi- 
slu zaista naša pravda, ili nastojanje oko nje, rađa ljubavlju. 

Ev. Mt 10, 1-7: Idite k izgubljenim ovcama doma Izraelova. 
(str. 8) 


Ovaj smo važni tekst razložili XI A nedjelje kroz godinu, 
i još po Marku 2. petka (I 213). Stoga se možemo zadržati kod 
samog pojma apostola, što on znači u Bibliji i u Crkvi. »Apo- 
stolat je više služba negoli naslov. Zapravo se naslov apostola 
tek nakon polagana razvitka počeo na poseban način prida- 
vati uskom krugu Dvanaestorice (Mt 10, 2) i kasno se počeo 
pripisivati Isusovim izjavama (Lk 6, 13). Međutim, iako ovaj 
počasni naslov pripada samo Dvanaestorici, vidi se također 
da i drugi, pored njih, obavljaju službu koja se može nazvati 
»apostolskom«. — Isus je od samog početka javnog života htio 
da se umnogostruči njegova prisutnost a njegova poruka pre- 
nese: to će uraditi ljudi koji će biti njegov drugi »ja«... Oni 
će morati biti svjedoci Krista, a to znači svjedočiti da je uskr- 
sli Krist onaj isti Isus s kojim su živjeli (Dj 1, 8. 21); to je 
jedinstveno svjedočanstvo koje njihovu apostolstvu (shvaće- 
nom ovdje u najjačem značenju ovog izraza) daje jedinstveno 
obilježje. Dvanaestorica ostaju zauvijek temelj Crkve« (RBT 
28-9). U tom smislu uvijek ćemo u Vjerovanju ispovijedati da 
je Crkva apostolska, od Krista utemeljena na apostolima s 
Petrom na čelu. 

II vat. sabor, raspravljajući o Crkvi i o njezinoj obnovi, 
u više je svojih dokumenata uzeo taj biblijski nauk za temelj 
svojih izlaganja, naučavanja i odredaba. »Gospodin Isus, po- 
molivši se Ocu, pozvao je k sebi one koje je htio, odabrao 
dvanaestoricu da budu s njim i da ih šalju propovijedati Kra- 
ljevstvo Božje (usp. Mk 3, 13-19; Mt 10, 1-42); te je apostole 
ustanovio kao kolegij ili stalan zbor (usp. Lk 6, 13), kojemu je 
stavio na čelo Petra izabrana između njih (usp. Iv 21, 15-17). 
Njih je najprije poslao k sinovima Izraelovim i svim narodi- 
ma (usp. Rim 1, 16), da kao dionici njegove vlasti učine sve 
narode njegovim učenicima, da ih posvete i njima upravljaju 
(usp. Mt 28, 16-20; Mk 16, 15; Lk 24, 45-48; Iv 20, 21-23), da 
tako rašire Crkvu i pod vodstvom joj Gospodinovim budu slu- 
žbenici i pastiri u sve dane do svršetka svijeta (usp. Mt 28, 
20)« (C 19, i još B 6, Bs 1, E 2). »Tako postadoše apostoli klice 
novog Izraela a ujedno i ishodište svete hierarhije« (M 9). 
»Krist je podijelio apostolima i njihovim nasljednicima službu 
da u njegovo ime i njegovom vlašću uče, posvećuju i uprav- 
ljaju« (L 2). Te su tri službe međusobno najuže povezane, jed- 
na drugu upotpunjuju i zajedno zidaju Crkvu Božju. 

Na apostolima kao na klicama novog Izraela razgranalo 
se veliko stablo Crkve, ali i u tom novom Izraelu, u nekom 
smislu, ima izgubljenih ovaca. Stoga je posve opravdano uz 

današnje čitanje podsjetiti sebe i druge, koji na razne načine 
učestvuju u apostolatu Crkve, na dužnosti koje svi imamo pre- 
ma toj našoj braći bilo gdje se nalazila. I što je njihova uda- 
ljenost od Krista veća to im dugujemo više brige i molitve. 
Na njih zaboraviti značilo bi zaboraviti na Kristovo poslan- 
stvo i na njegovu ljubav. 


ČETVRTAK 
God. I 


1. Čč. Post 44, 18-21. 23b-29; 45, 1-5: Bog me je poslao u Egipat 
da vas održi u životu. (str. 36-7) 


P. Pp. 104, 16-17. 18-19. 20-21 (str. 551) 
P. Sjetite se čudesa koja učini Gospodin. 


»Kao bajka je lijepa i ljupka ta priča koja sve tamno 
pretvara u svjetlo, sve zagonetno u jasno; priča o kojoj Božja 
providnost jednom postaje zaista vidljiva i osebujni Božji pu- 
tovi očito stižu k svom cilju. No koliko je trpljenja bilo prije 
toga! Muke prodanog dječaka, tjeskoba njegova izdanog srca, 
opasnosti i gorčine u tuđini te strahote tamnice. A kod kuće 
žalost koja je ocu razdirala srce. I tako je to išlo iz godine 
u godinu... A gle, sada je jasno čemu je služilo to trpljenje! 
Iz tamnog izvora muke teku suze radosnice u tolikoj mjeri 
i slatkoći da se još ovlaže oči dalekih čitatelja poslije tisuć- 
ljeća. Koliko se grijeha tu bilo nagomilalo! Žalosna zavist 
braće, njihova mračna mržnja i planovi o ubojstvu, podlo po- 
gađanje za jedno ljudsko srce, za život brata! A zatim zama- 
mna grješna prigoda u Putifarovoj kući, kleveta zmijske žene 
koja je nadvikala neđužnoga. Od najsramnijih grijeha nastaje 
zlatan preokret: gramzivost je poslužila za spas gladnih, pro- 
daja za uzvišenje poniženoga, mržnja za sjedinjenje onih koji 
se ljube! I sve se to veže jedno s drugim kao lanac. Je li do 
svega toga moralo doći? ' 

3 Tu možemo staviti glavu među ruke i plakati, plakati. 
Zašto mi ne uviđamo takvo providnosne zahvate našega Boga? 
Zašto se naša sudbina ne plete u tako jasno tkanje? Zašto naša 
staza ne nalazi tako visoki vidik odakle bi se mogli pregledati 
i odgonetnuti svi labirinti koje smo okušali? Kad će radost 
posjetiti naše muke? Kad će našem grijehu pristupiti Otkupi- 
telj? Pitamo se i tužimo previše nestrpljivo i prerano. Tek 
kada im se Josip dao prepoznati, bilo je sve jasno, a malo 
trenutaka prije sve je bilo zapleteno i strašno. Da li se naš 
plemenit Brat nama već objavio? Možda mora još dugo potra- 
jati da više neće morati svom srcu više nametati nikakvo ogra- 


14. četvrtak — 263 


ničenje. A možda je on još u čatrnji kamo ga je bacio naš 
grijeh? Ili se možda još nalazi u tamnici kamo ga je dovela 
kleveta ljudske zlobe? A ako je on već uzvišen nad svom egi- 
patskom zemljom, jesmo li mi toliko pročišćeni i zreli da mo- 
žemo pred njim opstati? Možda nas još mora kušati strogim 
riječima. Možda naša duša mora još postati malena i ponizna, 
posve oslobođena same sebe, spremna na žrtvu, posve skrušena 
i gotova za obraćenje pod gromovnim riječima njegova gnjeva, 
prije nego nam padne o vrat i radosno nam prošapće: Ja sam 
Josip-Isus, tvoj brat, ne boj se! Zato je Bog dopustio da na 
mene i na vas dođe toliko trpljenja kako bismo zadobili život 
u ljubavi, prisnosti i sjedinjenju« (Lippert). 

Ps 104. slaveći čudesnu Izraelovu povijest nije mogao a da 
ne posveti nekoliko redaka egipatskom Josipu. U r. 21. izrazi 
o domaćinu i nadstojniku Božje kuće naveli su srednjevje- 
kovnu literaturu da to sve više primjenjuje na sv. Josipa, gla- 
vara nazaretske obitelji. Ta je dva Josipa stavljao jednoga uz 
drugog već Ambrozije. Tako i nama liturgija upravlja poziv: 
Idite k Josipu, glavaru svete obitelji, radniku, zaštitniku Crk- 
ve, uzoru duhovnog života, čuvaru djevica, zagovorniku sretne 
smrti. Te i druge nazive daje mu kršćanska predaja i sve veća 
pučka pobožnost koju je dobro promicati. 


God. II 
1. č. Hoš 11, 1. 3-4. 8c-9: Srce mi je uznemireno. (str. 891-2) 


P. p. 79, Žac i 3b. 15-16 (str. 531-2) 
P. Razvedri lice svoje, Gospodine, i spasi nas! 


Sastavljačima je misnog Lekcionara bilo premalo da se 
ovaj Hošein tekst čita samo svake treće (B) godine na bladan 
presv. Srca Isusova pa su ga odredili i za danas, Na temelju 
onoga što je gore napisano ovdje ćemo se malo zaustaviti na 
Božjoj ljubavi (RBT) u SZ-u, osobito kod proroka koji o njoj 
najviše govore. Oni su u prvom redu i sami Božji ljubimci 
koje je on osobno pozivao, slao, vodio ih i čuvao. S njima je 
on bio u skoro neprestanoj vezi, a to je ono što ljubav čini 
ljubavlju: No oni tu karizmu ljubavi, koje su neki posebno. bili 
svjesni, nisu primili za sebe nego za cijeli izabrani narod koji 
je kao takav bio predmet neprekidne Božje ljubavi. To nije 
vrijedilo samo za Izraelce; upravo je kod proroka ta ljubav 
u duhu prenesena i na budućnost, na sve nas. Stoga se u litur- 
giji tako često čitaju proroci, mnogo više nego ostale staro- 
zavjetne knjige, dakako uz psaltir koji je i u tome vrlo sličan 
prorocima. : j 

Hošea je jedan od prvih koji je odnos između Boga i nje- 
gova naroda počeo prikazivati vezom Zaručnika i zaručnice. 
I upravo ta slika pruža prorocima priliku da su jedincati »svje- 
doci drame ljubavi i srdžbe Jahvine«. Skoro nas zapanjuje 
kojim sve izrazima oni prikazuju Božju ljubav prema svome 
narodu, koja se onda zbog nevjernosti naroda kod Boga pret- 
Vara u posve opravdani gnjev. Božja »strastvena i ljubomorna 
ljubav za uzvrat prima samo nezahvalnost i izdaju. No ljubav 
je jača od grijeha, pa morala ona i trpjeti (Hoš 11, 8); ona 
oprašta i Izraelu stvara novo srce koje je kadro ljubiti (2, 
21-25)«. To je novo srce svijetu donijelo presv. Srce Isusovo 
i stoga se tek u NZ-u potpuno obistinila uzajamna ljubav 
Boga i njegove Crkve. Dakako, pojedina krštena duša zna i 
sada biti Bogu nezahvalna i nevjerna (i moja!), ali Crkva kao 
cjelina zaista je uzvraćala, uzvraća i do kraja će mu uzvra- 
ćati svoju zaručničku ljubav. To ona nije sposobna sama od 
sebe, nego joj je taj dragocjeni miraz namro njezin božanski 
Zaručnik svojom žrtvom na križu, koju sada njoj kao duhovno 
jelo pruža sa svoga oltara. Svaka mu je duša vjerna koliko 
se i kako hrani s toga nebeskog stola. 

Za današnji nam odgovor na čitanje Crkva predlaže druk- 
čiji tekst nego na blagdan Srca Isusova. Ona zna da smo svi 
mi potrebni neprestanog obnavljanja u Božjoj ljubavi pa nam 
upravo tu molitvu stavlja na srce i usta. Uz to psalmist dopu- 
njuje prorokov tekst usporedbom o Božjem vinogradu, a pozi- 
vanje na sina kojega je Bog sebi odgojio lijepo se slaže s 
Hošeinim r. 3. da je svoje čak »učio hodati« držeći ih za ruke. 
On je uvijek takav prema svima, kad bismo mu samo mi bili 
poslušna djeca! 


Ev. Mt 10, 7-15: Badava ste primili, badava i dajte! (str. 8) 


Opet imamo slučaj da se zadnji redak prošloga čitanja 
ponavlja u slijedećemu. A i pravo je, jer je u njemu glavna 
i središnja misao čitavoga Isusova govora prigodom slanja 
apostola: »Na svom putu navješćujte: Blizu je kraljestvo ne- 
besko!« I cijela je Crkva na putu, i svaki je od nas još na 
životnom putu da stignemo u nebesko kraljevstvo. Ono nam 
je blizu, ono je u nama, ali mi još nismo posve u njemu, nismo 
se još u nj pretopili svim svojim bićem. Dok nam je Božje 
kraljevstvo samo blizu, dok mu se nastojimo što više približiti, 
treba da ga i mi na svojem putu navješćujemo svojim životom. 
To će s naše strane biti najjače sredstvo za njegovo širenje 
i ostvarenje. Ujedno će upravo na taj način Božje kraljevstvo 
postati sve više naše i mi sve više Božji. Crkva je po svojoj 
biti misionarska, a svaki kršćanin apostol. 

S tog vidika možemo jedanput Isusove preporuke apo- 
stolima primijeniti svatko na sebe. Duhovna i tjelesna djela 
milosrđa mogu biti vrlo različita prema vremenima i prili- 
kama, ali uvijek će za svakoga vrijediti zlatno načelo: Badava 
ste primili, badava i dajte! Sam će Isus odmah dodati da rad- 
nik zaslužuje uzdržavanje. Iskustvo dokazuje da to nije nikada 
manjkalo onome koji je uložio i najmanje truda na. Gospod- 
njoj njivi, bilo kao profesionalac bilo kao amater. No tražiti za 
eminentno duhovne poslove plaću kao takvu znači biti uvjeren 
da je ono što pružamo braći naše, a nije nego nam od Boga 
za njih dano. O tome bi se dalo mnogo konkretno govoriti, ali 
zadovoljimo se konstatacijom koja sama glasno svjedoči o isti- 
nitosti Isusova načela: tko za kršćanske usluge bilo koje vrste 
traži plaću rijetko je kada s njome zadovoljan, a još manje 
mu ona donosi Božji blagoslov. Onda se traži sve veća plaća i 
prima sve manje Božjega blagoslova. Takav se brzo diskredi- 
tira i u očima Božjega naroda. 

U drugom je dijelu odlomka glavna riječ: mir. »Kad sve- 
ćenik dolazi k bolesniku, kod ulaza u stan kaže: Mir ovoj kući! 
Pa i onda kad ne upotrebljavamo te »svečane« riječi, ako pos- 
jećujemo neku kuću, naročito. kuće nevjernih ljudi, kao Gos- 
podnji glasonoše treba da u sebi budemo svjesni: Nosimo Božji 
mir« (Trilling). 


PETAK 
God. I 


1. č. Post 46, 1-7. 28-30: Sada pošto sam rođenim očima vidio 
da si još živ, mogu umrijeti. (str. 37-8) 


P. p. 36, 3-4. 18-19. 27-28. 39-40 (str. 496-7) 
P. Od Gospodina dolazi spas pravednicima. 


“Josip je bio samo prethodnik svoje braće i svog oca u 
Egipat. U povijesti izabranog naroda ni jedna druga zemlja 
uz Palestinu nije odigrala ulogu sličnu kao Egipat, što se eto 
proteže do naših dana. Koliko god je Egipat (RBT) u Bibliji 
označen kao simbol poganstva i stoga neprijateljski raspolo- 
žen prema Izraelu, ipak treba priznati i dobro što ga je iza- 
brani narod primio od toga naroda sa slavnom poviješću, i to 
u više navrata. Za biblijsku je povijest spasenja najvažnije 
kako je izabrani narod došao u Egipat i osobito kako je pod 
čudesnim okolnostima ostavio tu zemlju. Svetom je piscu na 
srcu da istakne kako je Bog izvršivao svoja obećanja dana 
Abrahamu i stoga potanko govori s koliko se svoje čeljadi 
stari Jakov-Izrael preselio u Egipat. Do toga prijelaza nije 

došlo zbog raznih zgoda i nezgoda mladoga Josipa, kao ni zbog 
osiguranja Izraelaca egipatskom pšenicom. To su sve vanjski 
uzroci i povodi, a svemu daje smjer i svima upravlja jedino 
Bog. Ta je istina došla jasno do izražaja kod žrtve Jakova i 
kod Božjeg ukazanja tom prilikom. Bog je onaj koji vodi 
Izraelce u Egipat gdje će od nevelike obitelji postati vrlo 
brojan narod i odakle će ih Gospodin izvesti u svoje vrijeme. 

Na kraju svog ukazanja za staroga Jakova Bog ima poseb- 
no utješnu riječ da će mu njegov sin ljubimac na smrti zaklo- 
piti oči. Te su se oči dosta naplakale za sinom za kojega je 
smatrao da je zauvijek nestao, a sada mu eto sam Bog javlja 
da će ga opet vidjeti i uživati do smrti. Ako je Josip onako 
strogo postupao sa svojom braćom, bilo je to stoga da uvide 
svoj grijeh i da se poprave. Prema ocu on postupa sasvim 
drukčije. Ne samo da ga je pozvao k sebi nego mu je i otišao 
ususret. U njihovu su zagrljaju suze radosnice nadoknadile 
sve dotada podnesene žalosti. Sasvim je razumljivo što stari 
Jakov izjavljuje da mu sada može slobodno doći i smrt. Izjava 
nas sjeća starca Šimuna s djetetom Isusom u naručju (Lk 2, 
29) i svakog onoga koji doživi ono zašto je živio na zemlji. 
Malo je kome to dano dočekati na ovom svijetu, ali tim nas 
veće veselje čeka u vječnosti. 

Pripj. psalam želi u nama stvoriti i produpsti to raspolo- 
ženje pouzdanja u Boga koji pravednicima ispunja želju nji- 
hova srca kao što ju je ispunio Jakovu i Josipu. On je onaj 
koji se za svoje brine u vrijeme gladi i ne ostavlja onih koji 
se klone zla i čine dobro. Pouka je čitave te duge mudrosne 
pjesme da okrilje treba tražiti kod Boga, kao što to pokazuju 
i Josipovi događaji: sve dobro svrši onima koji se drže Boga 
i njegova zakona. 


God. II 


1. č. Hoš 14, 2-10: Nećemo djelu ruku svojih govoriti: Bože 
naš! (str. 893). 


P. p. 50, 3-4. 8-8. 12-13. 14 i 17 (str. 507-8) 
P. Usta će moja naviještati hvalu tvoju. 


I Hošea završava svoj spis utješno. Koja razlika između 
1. retka zadnje glave i slijedećih. Oni koji su se pobunili 
protiv svoga Boga past će od mača koji će istrijebiti i njihovu 
djecu, čak i onu koja su još u majčinoj utrobi. Da se što slično 
ne dogodi i Izraelu, prorok ga usrdno poziva da se vrati svo- 
jemu Bogu. Kao najbolji prijatelj naroda Hošea ga uči i stav- 
lja mu na usta riječi koje će govoriti Bogu da od njega postigne 
oproštenje. Narod mora biti uvjeren da samo Bog može s 

njega ukloniti krivnju, a da se on zato dužan odreći idolo- 
poklonstva. Naslov odlomka stavlja naglasak upravo na to, 
iako Krinetzki s pravom ističe da je vrhunac svega teksta 
u Božjem odgovoru (r. 5). Na pouzdanu, naime, i srdačnu izja- 
vu naroda da sirota nalazi kod Boga milost, on još srdačnije 
odgovara ne samo da se više neće na njih srditi i da će ih 
iscijeliti od njihova pada nego i da će ih ljubiti od svega srca. 
Malo je u SZ-u mjesta koja tako jasno govore o Božjoj sami- 
losti i ljubavi prema grješnicima koji se njemu obrate. Isti 
je Bog obaju zavjeta koji je uvijek spreman na smilovanje 
i opraštanje. 

S tih nježnih izraza prorok prelazi na pjesničke slike 
kojima želi da izrazi isto Božje raspoloženje prema narodu 
koji se k njemu obratio. U par je redaka (6-8) sakupljeno 
nekoliko dražesnih biblijskih slika. Bog će svome narodu biti 
kao blaga rosa, a zna se što je ona uvijek značila za sušnu 
Palestinu. Tada će narod cvasti kao ljiljan koji se na više 
mjesta u Bibliji ističe kao najljepši i najdraži cvijet. Što bi 
koristila ljepota bez jakosti? Stoga se dalje veli da će narod 
pustiti korijenje kao jablan uz vodu. Zatim se prorok opet 
vraća ljepoti masline, koja uz pšenicu i vino daje najdrago- 
cjeniji plod, i mirisu cedrovih stabala na Libanonu. Narod će 
se osjećati kao u sjeni Božjih krila gdje će imati i uživati 
obilje kruha i vina. Sve te usporedbe mnogo znače u naravnom 
redu, ali svoj puni smisao dobivaju tek u novozavjetnim du- 
hovnim blagodatima koje su nama na raspolaganju. Sve ih 
crpimo iz Božje nauke i hrane koje ne samo da nas uzdržavaju 
nego u nama donose mnogo plodova. Dakako, uz uvjet na koji 
nas liturgija upozorava psalmom 50. U izabranom je narodu 
prorok predvidio onaj preokret, jer se narod ostavio idolo- 
poklonstva i vratio se svome Bogu. To isto želimo i mi, i izra- 
zujemo poznatim psalmistovim riječima koje su zapravo molit- 
va Bogu da sve to on izvede u nama. Pripjev ponavlja misao 
koju. je i prorok. iznio u r. 4: Ako Bog ukloni od nas našu 
krivnju i ako nas dobrohotno primi, prinosit ćemo mu plod 
svojih usana. Zaista naše usne ne bi nikada smjele prestati 
Boga hvaliti, i to ne samo kod službenog bogoslužja. 


Ev. Mt 10, 16-23: Nećete govoriti vi nego Duh Oca vašega. 
(str. 8-9) 


Gore je Hošea nanizao slike iz bilinstva, a ovdje Isus u 
jednom retku spominje četiri životinje. Biblija kao i svaki 
pučki govor uzima slike iz prirode, što joj i s naravnoga vida 
daje trajnu vrijednost. Gospodin svoje sljedbenike uspoređuje 
s krotkim ovcama koje on šalje među grabežljive vukove po 

pustarama zemlje. Uz njegovu neprestanu pomoć moraju nje- 
govi učenici imati i naravnih sposobnosti. To je u prvom redu 
mudrost i razboritost koju Isus vidi u zmiji, jer je ona poslo- 
vično lukava (Post 3, 1). Malo će za Božje kraljevstvo učiniti onaj 
koji ludo srće u svaku pogibelj i koji upada u svaku zamku 
koju mu stavljaju zlonamjerni ljudi. I Kristov učenik postaje 
smiješan i čak nemoguć ako u svemu ne zna za pravu mjeru 
i ne vodi računa o prilikama u kojima se nađe. Samo ta ljud- 
ska razboritost ne smije prerasti u svjetovnu lukavost koja 
je kod kršćana još odurnija, pa nam Gospodin preporučuje 
da budemo bezazleni kao golubovi. Bojažljivost i sumnjičavost, 
koja na svakom koraku vidi samo pogibelji i misli da se sve 
urotilo protiv nas, ne pomažu ni kod jednog pothvata pa ni 
kod širenje Božjeg kraljevstva. Nije lako u sebi spojiti razbo- 
ritost i bezazlenost, što obično naučimo tek u dugogodišnjoj 
životnoj školi. Najlakše je onima koji žive i nastupaju u dobru 
društvu koje ispravlja.i dopunjuje ono što pojedincu manjka. 

Moramo Isusu biti zahvalni što nas je unaprijed upozorio 
kako se moramo čuvati ljudi, malih i velikih. I po sinagogama 
malih mjesta mogu apostoli dobiti batina, jer često lokalne 
vlasti znaju biti uskogrudnije i strože od pokrajinskih. No 
apostolima neće biti prišteđene ni te muke pa će imati prilike 
da za Krista svjedoče i pred poganskim vlastima, kao i Pavao 
na svojim misionarskim putovanjima i kasnije nebrojeni mu- 
čenici. Tu malo pomažu naravne sposobnosti. Oni trpe zbog 
Krista pa će se on i pobrinuti da im udijeli svoga Duha mudro- 
sti u odgovorima i jakosti u podnašanju uvreda i mučenja. U 
svakom pojedinom slučaju treba za te darove moliti i dati 
se od njih voditi. 

Gospodin je jasno navijestio da će njegovu Crkvu pratiti 
nerazumijevanje sa strane svijeta i progonstvo svake vrsti, 
i to prostorno i vremenski. Čak u krugu iste obitelji nastat 
će teški razdor i dioba na one koji su za Krista i protiv njega. 
Povijest nam sve do naših dana svjedoči kako su se Isusove 
riječi doslovce ispunile i to na zaista okrutan način. Ovako 
ili onako progonstva će trajati do svršeika svijeta. Isus je 
predvidio i izjavio da će njegovi sljedbenici bježati iz mjesta 
gdje ih stanu progoniti, ali isto tako nije obećao da će netko 
lako naći luku zatišja i mira. Stoga je i preporučio ono naj- 
važnije: ustrajati do konca. Nije dosta zbog Krista trpjeti, pa 
ni mnogo trpjeti, nego ne malaksati u onome što ne možemo 
izbjeći. Uz to uvijek misliti na njega koji će doći da svoje 
spasi i nagradi. Za ustrajnost jačega sredstva od toga uvjere- 
nja i čekanja nema. 

SUBOTA 
God. I 


1. č. Post 49, 29-33; 50. 15-24: Bog će se sjetiti vas i izvesti vas 
iz ove zemlje. (str. 41-2) 


P. p. 104, 1-2. 3-4. 6-7 (str. 550-1) 
P. (68, 33) Gledajte, ubogi, i radujte se, nek vam oživi srce! 


Liturgijsko je čitanje Biblije prihvatilo opće uvjerenje 
novijih egzegeta prema kojemu se više ne daje mnogo važnosti 
blagoslovima staroga Jakova prije smrti. Nekada je bio vrlo 
cijenjen i nastojalo se odgonetnuti svaki njegov izraz (49, 2-27). 
Iz svega je toga liturgija 17. XII uzela samo proroštvo o Judi 
kao praocu Mesijinu (I 88). Tako znamo kojim su rodom, iz- 
među dvanaest Jakovljevih sinova, dalje išla obećanja dana 
Abrahamu i njegovu potomstvu, Pobijedit će i zavladati »lav« 
iz plemena Judina (Otk 5, 5), a u njegovu će se kraljevstvu 
naći ostala plemena, ne samo izraelska nego preko njih svi 
narodi zemlje. Taj će se najvažniji događaj ljudske povijesti 
zbiti u obećanoj zemlji, kamo će se Izraelci vratiti i gdje je 
stari Jakov želio biti pokopan uz djeda Abrahama i oca Izaka. 
Biblijski izraz da se Jakov na smrti pridružio svojim precima 
svjedoči o tadašnjem uvjerenju u prekogrobni život gdje se 
opet sastaju duše preminulih. 

Teško je ukloniti sve posljedice grijeha, naročito u vlasti- 
toj savjesti. Tako se savjest u Josipovoj braći prestrašila osvete 
i kazne nakon očeve smrti. Bili su spremni biti i Josipovi 
robovi samo da on s njima ne bi postupao kako su oni postu- 
pali s njime kad su ga prodali tuđincima. Josip se i tada poka- 
zao velikim. Ne samo da se nije htio staviti namjesto Boga, 
koji jedini može pravo suditi ljude. On njegovu Providnost i 
njezine putove shvaća kao malo tko u SZ-u. Uz r. 20. Closen 
opaža kako se on redovito ne provodi točno. U hebrejskom 
obje izreke imaju isti glagol: »Vi ste zlo mislili protiv mene 
— ali Bog je to mislio na dobro!« »Dakle, grijeh što su ga 
smišljale misli ljudske Bog je još jedanput preokrenuo, 
Grijeh ljudi postaje sadržajem i predmetom Božjih misli. I 
tada se dogodilo veliko čudo: Bog »učini što se danas zbiva — 
da spasi život velikom narodu«. — To je za prvu knjigu Sv. 
pisma neshvatljivo! Uvijek su grijeh i zlo bili izvor smrti. U 
zemaljskom je raju grijeh ljudima oteo dar nemrljivosti. 
Prije potopa je grijeh tražio smrtnu kaznu za čitavo čovječan- 
stvo. Kako onda grijeh može postati izvorom života? — Kako 
god se činilo nevjerojatnim, Geneza pozna put kako se uzrok 
smrti pretvara u izvor života: to je Božja »misao«. Kad Božja 

misao ovlada grijehom ljudi, tada je ta misao vječne mudrosti 
i ljubavi tako jaka i čista da uspijeva grijeh preosnovati i pre- 
okrenuti u dar života«. 

Pisac dalje ističe kako ništa ne smeta što se tu govori o 
smrti koju glad donosi tijelu, a ne o duhovnom i nadnaravnom 
životu duše. Radi se o životu. A kad Bog grijeh upotrebljava 
za spas tijela, to će učiniti i za spas duše. Stoga Closen zaista 
teološkom vidovitošću prebacuje isto shvaćanje i u »Kristovo 
tijelo« : Josipove riječi stavlja u usta Isusu na sudnjem danu. 
Gospodin će tada moći reći svojoj braći: »Vi ste ubojstvom 
Mesije mislili zlo protiv mene, ali Bog je smislio drukčije«. 
»Zaista, u onaj će dan biti očito koliko je života donijela Kri- 
stova smrt na križu, jer je Božja misao, puna ljubavi, preokre- 
nula taj grijeh ljudi u izvor spasenja za sve... Ta se istina 
tu po prvi put shvaća i iznosi: postoji put koji smrt pretvara 
u izvor života, A to je već klica za »otajstvo križa«, za sabla- 
zan smrti i za misterij uskrsnuća«, 


God. TI 


1. č. Iz 6, 1-8: Čovjek sam nečistih usana, d oči mi vidješe 
Kralja, Gospodina nad vojskama. (str. 713) 


P. p. 92, lab. 1c-2. 5 (str. 542) 
P, Gospodin kraljuje, u sjaj zaodjeven. 


Izaijina navještenja: o Emanuelu spadaju u adventsko i 
božićno doba. Njegove pjesme o trpljenju Gospodnjeg sluge 
u sveto trodnevlje. No u knjizi, koju mnogi smatraju uz psal- 
tir_ najvrijednijim djelom SZ-a, ima još odlomaka koje 
nam Crkva želi staviti pred oči. Ti izvještaji o prorokovu na- 
stupu i djelovanju. spadaju između čitanja Hošee i Miheja, 
kako se vidi i iz kronološke tablice u zagreb. Bibliji (339-40). 
Na- prvo mjesto dolazi poziv Izaije za proroka. koji smo već 
razmotrili 5. C nedjelje kroz godinu (I 290) u vezi s Isusovim 
pozivom prvih apostola. Tko ima pri ruci srpanjski broj »Glas- 
nika Srca Isusova« (god. 1968), s velikom će koristi pročitati 
potanju Closenovu egzegezu o ovom odlomku. S pravom pisac 
zaključuje: »Ovaj izvještaj govori sam za sebe. I to tako glas- 
no, da nije postao samo izvorom religioznog (ne: kršćanskog, 
kao što ima hrv. prijevod, a na str. 268. pogrješno je rečeno 
i Mrtvog mjesto Crvenog mora) života u pretkršćanskom Jeru- 
zalemu i: Izraelu, nego živi i djeluje životno i danas u Božjem 
kraljevstvu. Pogled u liturgiju svete mise dovoljan je dokaz. 
Nijedno poglavlje SZ-a nema takvog značenja u svetoj misi 
kao šesto iz Izaijine knjige«, 

Prorok u viđenju postupa prilično čudno: pred Božjim 
veličanstvom izjavljuje ono što jest, nečist čovjek, a na Božje 
se pitanje sam nudi neka pošalje njega. Istina, žerava je s 
Božjeg žrtvenika skinula grijeh s Izaijinih usana, ali ipak čov- 
jek ostaje čovjek. Ako on sam nije bio svjestan zamašitosti 
pothvata, o njoj najbolje govori Božji postupak. »Strašan Bog, 
pred kojim dršću serafi sa svom svojom divovskom snagom, 
hoće da na toga jadnog ljudskog sina postavi tako težak zada- 
tak da se Bog sam kao krzma i pokazuje se neodlučan: Koga 
da pošaljem, i tko će poći? Kao da se sam Bog ne usuđuje 
toliko opteretiti ljudska ramena. A gle, taj bijedan i neugle- 
dan lik ljudskog djeteta progovara riječi sigurnosti koja začu- 
đuje: Evo me, mene pošalji! Dakle se ipak i u slabašnom 
čovjeku krije silna snaga kojoj se divi sam Gospodar neba, 
sloboda na čiju odluku čeka Svemogući, snažna odrješitost 
koju treba Beskonačni, služba na koju poziva sam Svevišnji« 
(Lippert). Kad se u tom smislu dodirne Božja svemoć i ljud- 
ska nemoć, tada se i nemoć pretvara u svemoć. 

Ps 93. kao da nastavlja izvještaj Izaijina viđenja Božjeg 
veličanstva. Za Izaiju je Bog Kralj, pa ga i psalmist slavi kao 
Kralja i Gospodara svemira. U jednom je i u drugom tekstu 
riječ o Božjem prijestolju kao znaku njegove slave. »Tek Bog 
daje ovom svijetu sadržaj i smisao. To jest, sam slavni Bog, 
njegov čudesni i beskrajni božanski bitak, ukoliko se blistavo 
i moćno odrazuje prema vani. Time je napunjena sva zemlja. 
Odraz je divnoga i jakog Boga« (Closen). A možda je još prak- 
tičnije sebe uvjeriti psalmistovim riječima da su Božja obe- 
ćanja predostojna vjere, jer on ih nije dao samo Izaiji. 


Ev. Mt 10, 24-33: Ne bojte se onih koji ubijaju tijelo! (str. 9) 


Isus je u svojem govoru apostolima, kad ih je poslao na 
pokusno propovijedanje, naglasio da će biti kadri sve poduzeti 
i pretrpjeti budu li imali na pameti njega i njegov drugi dola- 
zak. U slijedeća dva retka (24-25) »Isus uspoređuje učenika 
i učitelja, gospodara i slugu. Odnos je između obojice takav 
da je jedan podređen a drugi nadređen. Dok se učenik uči, 
ostaje pod učiteljem. Obojica, učenik i sluga, su ovisni, pouku 
i zadatak primaju od nekoga višega koji više zna i više može. 
Slike nisu samo onako nabačene, nego izražavaju odnos uče- 
nika prema Isusu. Oni su pred njim učenici i sluge. Oni trebaju 
prihvatiti njegov nauk i ispuniti njegov zadatak. Taj će odnos 
ostati zauvijek, jer će Isus za njih trajno ostati Učitelj i Gos- 
podar. Nasuprot njemu neće oni nikada biti »izučeni«. 

Stoga niži mora biti zadovoljan da mu se dešava kao i 
njegovu Učitelju. On se ne smije nadati da će mu biti više 

i bolje. Za njega ne vrijedi ono što kažu mnogi roditelji: Š 

djeca moraju biti bolja od nas. Upravo i a sd mio is ia 
nost s njegovim životom znači i najveću i najintimniju blizinu 
uza nj. Netko će biti to bolji učenik što bude sličniji Učitelju 
ito bolji sluga što bude više kao njegov Gospodar« (Trilling) 
Razmišljanja uz ostale retke današnjeg odlomka v. gore XII 
A nedjelju. No važno je ove Isusove usporedbe primijeniti i na 
sebe. One vrijede u svakom smislu. Uvijek moramo ostati 
poučljivi učenici u njegovoj školi i poslušne sluge u njegovoj 
službi, ali napose u vezi u kojoj je Matej zapisao te slike Ako 
smo Kristovi učenici i sluge, moramo biti spremni na trplje- 
nje koje je njega zadesilo i koje je on tako junački podnosio 

Kad njega ljudi nisu razumjeli, ne čekajmo da ćemo i mi 
uvijek uspjeti. Kad su njega propeli, ne mislimo da će se 
nama klanjati. Ovo ne smije voditi u malodušnost nego nam 
dati ustrajnost u svim kušnjama i protivnostima. 

XV NEDJELJA 


GOD. A 
1. č. Iz 55, 10-11: Daždi da se zemlja oplodi. (str. 752) 


P. p. 64, 10a-d. 10e-11. 12-13. 14 (str. 517) 
P. (Lk 8, 8) Sjeme pade na dobru zemlju i donese rod. 


Božja je riječ sve stvorila, ona je životvorna, dakle plodna. 
Njezina se plodnost pokazuje u tome što pruža »hranu Pisama 
koja rasvjetljuje duh, učvršćuje volju i srca ljudska raspalju- 
je na ljubav Božju« (II vat. sabor, O 23). No plodnost Božje 
riječi nije ovisna samo o Bogu nego i o čovjeku. »Riječ Božja 
kao i ljudska riječ, redovito pretpostavlja dvije osobe. Ne 
govori se stvarima, niti tko govori sam sobom. Uvijek govori 
netko, a ne nešto, i to nekome, a ne nečemu. Riječ po svojoj 
naravi traži da se čuje, to jest, primi. Riječ i odgovor čini 
razgovor. To je krajnji cilj riječi. Time se osobe daruju jedna 
drugoj i međusobno sjedinjuju. U skladu s tim najdubljim 
značenjem riječi i Božja riječ ima međusobni značaj. Tu licem 
u lice stoje Božje »Ja« i čovjekovo »ti«. U svojoj riječi Bog 
se prijateljski obraća čovjeku i s njim počinje razgovor« (»Ri- 
ječ Božja«, dokumenat naše BK, 9). O uspješnosti i različitoj 
plodnosti Božje riječi govori današnje evanđelje, pa se i dva 
Izaijina retka u 1. čitanju odnose na to. U njima Bog po pro- 
roku tvrdi da se njegova riječ ne vraća k njemu bez ploda, 
pa eto danas prigode da promislimo koliko ona donosi roda 
u svakome od nas. 

Izaijina knjiga sadrži mnogo važnih riječi koje je Bog 
uputio svome narodu. Pri svršetku II dijela Izaijine knjige stoji 
ta lijepa usporedba uzeta iz prirode. Bog natapa zemlju kišom 
i snijegom te tako natopljena zemlja ozeleni i ne samo daje 
kruha nego i novog sjemena. Sličan je učinak u nadnaravnom 
redu Božje riječi koja postizava ono za što ju je Bog poslao. 
»Bog bdije nad njom da se izvrši (Jr 1, 12) i ona doista uvijek 
ostvaruje ono što navješćuje (Br 23, 19; Iz 55, 10-11), bilo da 
su po srijedi povijesna zbivanja, kozmičke stvarnosti ili pak 
odredište nauma o spasenju« (RBT 1101). No djelovanje Božje 
riječi, kao i uopće njegove milosti, nije magično. Božja je riječ 
puna dinamike, ali svoju snagu razvija samo u podesnim pri- 
likama. Te su ovisne o dobroj volji svakoga pojedinca i na 
svakome je da preuzme u tom pogledu svoju odgovornost: 
I ja sam u svoju dušu primio Božju riječ nebrojeno puta na 
najraznovrsnije načine, a kako sam s njom postupao? Koristit 
će ako se sjetim i razmotrim barem jedan konktretni slučaj. 


274 — XV nedjelja A 


Prorokovoj pjesničkoj slici odgovara drugi. dio .ps. 64. koji 
također vrlo slikovito opisuje blagotvorno djelovanje kiše. Kao 
da nam pred očima kiša natapa suhu uzoranu zemlju i njezine 
grude omekšava i poravnava. Time je osigurana prehrana ljudi 
i stoke, pa je razumljivo da odjekuje radosna pjesma.. Tako 
jeiu crkvi gdje se sluša Božja riječ. 


2. č. Rim 8, 18-24: Stvorenje iščekuje objesijtovije sinova Bož- 
jih. (str. 132) : 


“Nakon što nam je Pavao obećao da ćemo, ako budemo s 
Kristom trpjeli, s njim biti proslavljeni, izražava svoje uvje- 
renje kako se ta muka i slava ne daju ni ušpoređivati. A ako 
bi tko mislio da mu za nebesku slavu treba mnogo trpjeti, 
neka ima na pameti da je patnja kratkotrajna, a da će slava 
biti. vječna. »Naš posao ima svršetak, a nagrada ga nema — 
opus cum fine, merces sine fine« (Augustin). »Toliko je dobro 
koje očekujem da se svakom trpljenju radujem — tanto a il 
ni che mi aspetto, che ogni pena mi e diletto« (Franjo Asi- 
ški 

Obećanu nagradu ne iščekujemo sami mi, kao Božji sinovi 
i baštinici, nego to objavljivanje naše slave kao da očekuje 
i cjelokupno Božje stvorenje. To se teško Pavlovo mjesto tu- 
mači na više načina: Prema jednima, nerazumna će stvorenja 
doživjeti oslobođenje u tom smislu da ih čovjek, potpuno ob- 
novljen, neće više moći odvraćati da daju Bogu slavu što je 
njihova svrha; čovjek: ih više neće upotrebljavati da pomoću 
njih zadovolji svoje hirove, niti se njima služiti'u svojoj pobuni 
protiv Boga. Prema drugima, vjerojatnije će i sama nerazumna 
stvorenja imati neki udio u čovječjoj proslavi, jer su za čov- 
jeka stvorena i dijele njegovu sudbinu, lošu kao i.dobru. I tu 
je najjasniji Toma Akvinski: »Kad bude izvršen posljednji 
sud, čovječanstvo će konačno postići svoj cilj i u njemu se 
učvrstiti. A budući da sve materijalne. stvari postoje na neki 
način zbog čovjeka, dolikuje da tada i stanje materijalnog 
svijeta doživi svoju. obnovu kako. bi i njegovo stanje bilo 
usklađeno sa stanjem čovječanstva. Kao što će tada ljudi biti 
neraspadljivi tako će i materijalni svemir biti oslobođen sada- 
šnjega stanja raspadljivosti, kako izjavljuje apostol (Rim: 8, 
22)... Pošto će konačno materijalni svemir biti upriličen sta- 
nju čovjeka, koji će ne samo biti oslobođen raspadljivosti 
nego tako i zaodjeven slavom, bit će potrebno da i-.stvorenja, 
na svoj način, zadobiju neki sjaj«.. Krizostom se uz taj Pav- 
lov tekst obraća čovjeku i kliče: »Svako će stvorenje slijediti 
ljepotu tvoga tijela«. Dakle ljudsko tijelo vuče .sve u slavu 
ili u propast. 

Sadašnje stanje svega Božjega stvorenja ne sliči umiru- 
ćem čovjeku nego ženi koja rađa. Porođajne muke traju dugo, 
»sve dosad«, čitavo vrijeme od čovjekova pada do Kristove 
paruzije, ali jednom će prestati i donijeti novi život. »Pavao, 
čovjek duboke vjere i najbolji poznavalac Boga i svijeta, čuje 
taj bolni krik prirode za slobodom i njim dokazuje sigurnost 
konačnog spasenja. Sudari, patnje i smrt nisu nipošto prirod- 
ne pojave, nego prokletstvo koje je došlo od čovjekova gri- 
jeha. Čovjekov je položaj odlučan za cijeli svemir« (Rupčić). 
Mi smo već na krštenju i potvrdi primili prve plodove Božjega 
Duha, euharistijom .se -i naše tijelo sve više produhovljuje. 
Konačno se otkupljenje cijeloga našega bića neprestano pri- 
prema, a ta nas priprava stalno uvjerava da će se na nama 
ispuniti sva Božja obećanja. Naš mad rad za našu konačnu: pro- 
slavu pa tom nadom. 


Ev. Mit 13, 1-23 (duže) ili 1-9 (kraće): Iziđe sijač da sije. (str. 
11-2) 


Galilejski je jednostavni narod bio žedan Božje riječi kao 
suha zemlja kiše. Kad je Isus izišao iz Petrove kuće u Kafar- 
naumu, nađe se opkoljen od tolikog mnoštva svijeta da mu 
nije bilo moguće govoriti da ga svi čuju. Stoga uđe u Petrovu 
lađicu i sjedeći stane učiti narod koji je s obale, koja se sve 
više dizala, mogao Gospodina vidjeti i čuti: Tu je Matej po 
svojem običaju nanizao nekoliko Isusovih usporedbi koje su 
narodu imale ocrtati narav i svojstva Božjega kraljevstva. Od 
sedam usporedbi prva je ona o sijaču. Isus ju je po svoj prilici 
izrekao jeseni kad se sije i možda je netko, malo više od okup- 
ljenog naroda, zaista sijao. Prije toga je seljak izorao svoju 
njivu, ali škrta palestinska zemlja nije imala mnogo plodnih 
oranica. Uz svaku je njivu put, skoro na svakoj ima i kame- 
nja, kao i predjela gdje je raslo samo trnje. Sijač je sigurno 
pazio kamo baca sjeme, ali ipak nije mogao spriječiti a da 
poneko zrno ne padne na put, na kamenito tlo i među trnje. 
Zaista, prikladna i točna slika posijane Božje mus koja pada 
u razne duše. 

Isus je sam, na molbu eko srebaiia usporedbu o 
sijaču. Značajno je da.se u tom tumačenju više sjeme ni ne 
spominje, nego. samo oni koji na razne načine primaju Božju 
riječ. »Sjeme, kad proklije i donese: rod, može se razlikovati 
od zemlje, dok riječ, kad jednom pronikne u dušu slušača, više 
se od nje ne razlikuje. Ona se s dušom tako sjedini da se njeni 
učinci poistovjećuju s djelatnošću duše: koju je riječ oživjela« 
(Suys kod Simon-Dorada). Vrlo je vjerojatno da je ova uspo- 
redba, koja je dala ton i slijedećima, prvotno, tj. u Kristovim 


276 — XV nedjelja B 


ustima, htjela privući pažnju ne samo na slušače riječi nego 
i na propovjednike, od kojih je Krist prvi. Trud sijača često 
izgleda uzaludan, ali ne: unatoč prividnom neuspjehu Bog zna 
izvući lijepe plodove i iz vrlo kukavnih situacija. Matej je 
malko promijenio perspektivu: naglasak je stavljen na pri- 
manje Božje riječi i na osobno raspoloženje koje odlučuje 
o uspjehu sjemena (Maggioni). »Bog sam je sijač po Kristu, 
po ljudima i po događajima koji teku u povijesti. Kad sjeme 
padne u brazdu, svojom nutarnjom životnom snagom samo 
raste. Nije čovjek onaj koji čini da vlat izraste i da se klas 
ozrni, a tako ni kod klice Božje riječi, Čovjek ipak ima strašnu 
odgovornost da može ograničiti i čak zapriječiti rast i dozri- 
jevanja riječi Božje. On može odbiti da spremi teren koji će 
primiti riječ, i to iz lijenosti, rastresenosti, ili jer je zaokupljen 
drugim interesima i mnogim poslovima. Tako razoružan Bog, 
koji nikada ne nastupa paternalistički, pristaje da učinci nje- 


gove riječi ovise o dobroj volji čovjeka. Stoga je čovjekova: 


odgovornost velika« (Zarri). 


GOD. B \ 
1. č. Am 7, 12-15: Idi, proroče, k narodu mojemu! (str. 902) 


P. p. 84, 9ab-10. 11-12. 13-14 (str. 533) 
P. Pokaži nam, Gospodine, milosrđe svoje i daj nam svoje 
spasenje! 


Poslanje apostola, o kojemu govori današnje evanđelje, 
tražilo je da se iz 13. četvrtka ponovi čitanje iz spisa proroka 
Amosa o njegovu propovijedanju (v. gore). Ono što su činili 
proroci i apostoli to su dužni crkveni službenici do kraja svi- 
jeta: propovijedati. Stoga se na službu propovijedanja osvrnuo 
i II vat. sabor u više svojih dokumenata. Biskupima kaže da 
je to jedna od prvotnih zadaća njihove službe. »U sili Duha 
oni treba da pozivaju ljude k vjeri ili da ih utvrđuju u živoj 
vjeri. Neka im izlažu čitav misterij Krista, naime one istine 
kojih nepoznavanje znači nepoznavanje Krista. Isto tako da 
im pokažu vječno blaženstvo« (Bs 12). Najčešće vjernicima 
i nevjernicima propovijedaju svećenici pa njima sabor poru- 
čuje: »Božji se narod prvotno ujedinjuje riječju Boga živoga, 
koja se doista s pravom može tražiti od svećeničkih usta. 
Budući da se nitko ne može spasiti ako prije ne uzvjeruje, 
zato je prvenstveni zadatak prezbitera, kao suradnika bisku- 
pa da svima naviještaju Božje evanđelje da bi tako — izvr- 
šujući Gospodinovu zapovijed: »Idite po cijelome svijetu i 
propovijedajte evanđelje svakom stvorenju« (Mk 16, 15) — 
utemeljivali i umnažali Božji narod. Spasonosnom se naime 

riječi pobuđuje vjera u srcu onih koji ne vjeruju, a u srcu 
se vjernika hrani. Zajednica vjernika s njom započinje i raste, 
prema riječima apostola: »Vjera dolazi od propovijedanja, a 
propovijedanje biva riječju Kristovom« (Rim 10, 17). Prezbi- 
teri su dakle dužni da sa svima dijele istinu evanđelja koju 
u Gospodinu posjeduju« (P 4). 

Tu je tešku dužnost i važnu službu potrebno izvršavati 
posebno u naše vrijeme kad su ljudi izloženi poplavi svjetskih 
riječi i slika. Velika je odgovornost na svim ljudima da znaju 
lučiti površne, a često i štetne ljudske riječi od istinite i živo- 
tvorne Božje riječi. No još je veća odgovornost samih propo- 
vjednika da nastupaju kao glasnici Božje riječi, u tu svrhu 
poslani od Boga i ovlašteni od Crkve. Bez te svijesti i uvjere- 
nja — dakako, u poniznosti i poslušnosti Bogu i Crkvi — ne 
bi smio nikada nastupiti nijedan propovjednik. A ljubav će 
mu prema ljudima kojima govori sugerirati pravi način i 
metodu kojima će riječ Božju učiniti korisnom za svakoga. 
Uz to je vrlo važno poslušati saborske oce: »Propovijedanje 
neka crpi poglavito iz vrela Svetog pisma i liturgije, jer navje- 
šćuje čudesna djela Božja u povijesti spasenja ili u otajstvu 
Kristovu koje je uvijek u nama prisutno i djelatno, osobito 
u liturgijskim slavljima« (B 36). 

Značajno je da je danas za odgovor na čitanje iz Amosa 
određen drugi psalam nego u 13. četvrtak. I u njemu se govori 
(r. 9) o slušanju Božje riječi, ali je u pripjevu naglašeno da će 
nam time Gospodin dati svoje spasenje, a s njim i sve drugo što 
ga prati: ljubav, pravdu i mir. Onda će Božji darovi s njego- 
vih dvaju stolova donijeti obilan rod u našoj zemlji, u našoj 
duši i Crkvi. 

2, č. Ef 1, 3-10 (kraće) ili 3-14 (duže): Izabra nas u njemu prije 

postanka svijeta. (str. 165) 


Od danas nam Crkva u sedam nedjelja čita glavne izvatke 
iz Pavlove poslanice Efežanima. Njezin smo veličanstveni i 


. duboki početak imali na blagdan Bezgriješnog Začeća BDM 


(I 388), pa ćemo se ovdje osvrnuti na retke koji se onda nisu 
čitali. Apostol započinje zanosnom doksologijom Bogu Ocu koji 
nas je u Kristu odabrao još prije postanka svijeta, dakle odu- 
vijek, da postanemo njegovi sretni posinci. U r. 7. tumači način 
kojim je Bog izveo taj svoj naum. Nije tu bila dovoljna dobro- 
hotnost Božje volje, koja se pokazala prema anđelima i našim 
praroditeljima. Mi nismo bili sposobni primiti nikakvu Božju 
milost, jer smo živjeli u grijehu pa smo najprije morali biti 
od njega oslobođeni. Otpuštenje grijeha nazivamo otkuplje- 
njem koje je Krist izveo svojom krvlju. Ona je mjesto nas 

dala Bogu zadovoljštinu za naše grijehe i time smo postali 
sposobni da primimo sve bogatstvo Božje milosti: Nju je preo- 
bilno u nas izlio Bog u svojoj mudrosti i razumijevanju. Te 
dvije imenice povezuje s Bogom, a ne s nama udijeljenom 
milošću, već Krizostom i slijede ga mnogi tumači. I u 3, 10-1 
Pavao spominje Božju mudrost koja je izvela naše spasenje. 
Time je Bog zaista pokazao i božansko razumijevanje: prema 
nama bijednicima koji nismo mogli pomoći sami sebi. 

Naše božansko posinovljenje i još više otkupljenje Kri- 
stovom krvlju bilo je moguće jer mi s Kristom, po Božjem 
dobrohotnom naumu, tvorimo jedno otajstveno tijelo kojemu 
je on Glava. Svi smo dakle obuhvaćeni pod tu Glavu, a jer 
je Krist Očev ljubimac, u njemu je i nas zavolio i obdario nas 
svim milostima koje možemo primiti. Kristovo smo otkuplje- 
nje i božansko posvojenje primili Duhom Svetim (13-4) koji 
je ne samo veza Oca i Sina nego i kanal ljubavi kojim su nam 
došli svi Božji darovi. S naše se strane tražilo da poslušamo 
riječ istine, a to je evanđelje našega spasenja. Ta se misao 
zgodno nadovezuje na današnje 1. i 3. čitanje. Vjerom smo 
prihvatili radosnu vijest o našem spasenju, a pečatom Duha 
Svetoga — kako crkvena predaja često naziva krštenje — osi- 
gurana nam je ta spasonosna Božja baština. Svi ti Pavlovi 
izrazi, za vjernika tako bremeniti sadržajem, mogu malo ili 
ništa značiti površnoj duši koja nema shvaćanja za Božju riječ. 
Do njezina se pravog shvaćanja dolazi ako nastojimo biti, 
dakle živjeti i djelovati na hvalu Božje slave (6. 12. 14). Tko 
se zatvori sam u sebi i u same zemaljske vrednote, taj neće 
nikada imati smisla za sve ono što je Bog ljudima naumio dati 
i doista dao. Vjera pruža neslućeno blago samo onima koji se 
po njoj dižu k Bogu i žive za njega. 


Ev. Mk 6, 7-13: Poče ih slati. (str. 34) 


I ovo smo čitanje već imali (u 4. četvrtak, I 274), a k tome 
i slične izvještaje po Mateju i Luki. Evo ovdje dvaju konkret- 
nih Schnackenburgovih razmišljanja: »Pracrkva je shvatila da 
Isusove upute, koje su tada bile aktualne, ne obvezuju: doslo- 
vce, kao što pokazuju odstupanja kod Mateja i Luke. Glavno 
je duh apostolske jednostavnosti. Isusove riječi, izrečene u 
onom povijesnom času prema konkretnim prilikama treba 
tumačiti i primijeniti prema“ promijenjenim okolnostima... 
Pod tim se vidikom moramo i pitati kako brzo treba prekinuti 
naviještanje Božje riječi ako Kristovi glasnici naiđu na odba- 
civanje. Kad je Isus govorio te riječi, vladala je određena 
povijesna situacija, napeto doba u kojemu je djelovao Isus 
kako mu je Bog odredio. Sadašnja svjetska situacija s obzirom 

na Crkvu izgleda drukčije također pod vidom povijesti spase- 
nja. Sačuvati se mora ozbiljnost i težina:spasonosnog navije- 
štanja. Ne smije se pobuditi utisak da se pruža nešto što ne 
obvezuje. Poslije Kristova dolaska ljudi više nisu slobodni da 
se okrenu bilo kojoj »religiji« ili svjetovnom nazoru koji im 
se nudi. No isto tako moramo znati da sadašnje čovječanstvo 
nema iste religiozne preduvjete kao ondašnje židovstvo koje 
je bilo pripravljano na dolazak Mesije. Stoga sigurno nigdje 
ne smijemo prebrzo složiti šator«. Propovjednik dakle evan- 
đelja mora biti nenametljivo uporan, shvatiti znakove vre- 
mena i poznavati duhovno stanje ljudi kojima je poslan. Za 
naše je: vrijeme II vat. sabor preporučio neka se životom i 
riječju dokazuje »da je Crkva, sa svim darovima koje sadr- 
žava, samom 'svojom prisutnošću neiscrpivi izvor onih ener- 
gija koje današnji svijet najviše treba« (Cus 43). 

»Da li su učenici imali mnogo uspjeha s onim svojim po- 
slanjem? Možda se može steći taj utisak, ali ništa ne čujemo 
kako je odjeknulo njihovo djelovanje ni o broju »obraćenika«. 
Nastavak evanđeoskih izvještaja daje prije naslućivati na ne- 
uspjeh, a u svakom slučaju ne na bogatu vjersku žetvu kakvu 
je Isus želio. Mišljenje naroda (6, 14s; 8, 28) nije odgovaralo 
Isusovim očekivanjima, i on se sam sve više i više udaljivao 
od naroda. No Marko je zadnje večeri zapisao i s obzirom na 
misiju pracrkve da izrazi snagu evanđelja i da ohrabri misio- 
nare. Ako imamo pred očima oboje, historijski neuspjeh i 
nagovor ohrabrenja, tada ćemo vjerovati u moć Božjeg gos- 
podstva, ali se nećemo prepustiti velikim zemaljskim očeki- 
vanjima. Riječ je spasenja djelotvorna i Božja moć neslom- 
ljiva samo ako mi poslušno i vjerno izvršimo svoju dužnost«. 
Izvršena će dužnost uvijek donijeti uspjeha, ako možda manje 
onima kojima je bila namijenjena, onda više onome koji ju 
je obavio. Uz to uvijek treba imati na umu istinitost poslovice 
Koju je s tim u vezi naveo Isus (Iv 4, 37): »Jedan je sijač, 
drugi je žetelac«. Kao što radosno žanjemo tuđu sjetvu tako 
nastojmo i sijati ono što će drugi iza nas žeti. 


GOD. C ' 

1. č. Pnz 30; 10-14: Blizu ti je riječ da je izvršiš. (str. 166) 
P. p. 68, 14117. 30-31. 33-34. 36ab i 37 (str. 520-1) 

P. Tražite, ubogi, Gospodina, i oživjet će vam srce. 


U evanđelju ćemo čuti Božju zapovijed S i NZ-a da Boga 
treba ljubiti nadasve, a bližnjega kao sebe samoga. U vezi s 
time starozavjetno nam čitanje ne donosi tekst koji to doslovce 

sadrži, nego preporuku iz posljednjega Mojsijeva govora. Go- 
vor je zamišljen kao Mojsijeva oporuka kojom on očinski 
poziva narod da sluša svojega Boga. Sve što je zauvijek zapi- 
sano u Mojsijevu zakoniku sadržano je u jednoj jedinoj riječi: 
obraćenje. Misao vodilju SZ-a naglašavao je Ivan Krstitelj i 
sam Isus. Čovjek je takav da se mora uvijek iznova obraćati, 
popravljati i usavršavati. A budući da se obraćenje vrši prema 
Bogu, dolikuje da se ono uvijek izvede svim srcem i svom 
dušom. Ne radi se o ovom ili onom vanjskom činu nego o 
tome da se preokrene vlastita ćud i svoj duh usmjeri k Bogu. 
Kasnije su pismoznanci davali previše važnosti zakonskim 
propisima koji su sređivali čovjekovu vanjštinu, ali je u Bibliji 
dovoljno istaknuto da je bitno ono što je u srcu i u duši. Da 
su se Židovi toga držali, lakše bi bili prihvatili Isusovu nauku 
koja toliko naglašava duh a ne slovo zakona. 

“Da narod još više potakne na vršenje zakona, Mojsijev 
govor navodi kako on nije pretežak. Najteže bi bilo kad taj 
zakon ne bi bio poznat, kad bi bio dalek i tuđ. Preporuka ide 
u pojedinosti i spominje da za poznavanje i vršenje zakona 
ne treba ići nebu pod oblake ni prelaziti preko mora. Božji je 
zakon izabranom narodu blizak kao i sam zakonodavac Bog. 
On se osobno javio njegovim očevima i vođama, upravljao im 
svoju riječ i pokazivao im put kojim treba ići. Kao što nijedan 
drugi narod nije imao svoje bogove tako blizu kao što su 
Izraelci imali svoga Jahvu tako su samo oni mogli biti uvje- 
reni da im je svoju volju objavio sam Bog. Njegove su riječi 
zaista imali često na ustima, nosili su ih u svom srcu kao 
najveći amanet pa ih nužno treba i pretvoriti u djelo. Na to 
je Židove upozoravao i sam izraz »dab&r« koji znači ujedno 
i riječ i čin, ta:riječ i dostigne redovito svoj smisao tek onda 
kada se pretvori u čin. Stoga Bog i ljudi od nas više traže čin 
nego riječ. : 

Na prvi pogled nije jasno zašto je za naš odgovor na čita- 
nje izabran ps 68. koji je prava tužaljka nekoga. velikog pat- 
nika. NZ gleda u tom patniku samog Krista (Mt 27, 34, 48; Iv 
2, 17; 15, 25; Dj 1, 20), ali svi smo mi pred Bogom ubogi i pri- 
pjev nas opetovano poziva da tražimo Gospodina i da će nam 
srce jedino tako oživjeti. Kako da ne kad psalmist ima toliko 
izraza o Božjoj milosti, dobroti, vjernoj njegovoj pomoći i veli- 
kom njegovu milosrđu. Bog svakoga čuje a pogotovo siromahe 
kao što se pobrinuo i za onoga jadnika kojega su razbojnici 
oplijenili i izranili, a to je cijeli ljudski rod. 

2. č. Kol 1, 15-20: Sve je po njemu i za njega stvoreno. (str. 
173) 


Pavao nije izravno utemeljio kršćansku općinu u Kolo- 
sima, ali joj je upravio kratku i značajnu poslanicu iz koje 
ovih nedjelja čitamo glavne odlomke. »Već je u Miletu doživio 
kako se na obzorju Frigije dižu crni opasni oblaci fantastičnih 
zabluda. Frižani vide svuda po svijetu vragove, a na nebu 
prijestolja, kneževine, poglavarstva i vlasti (Kol 2, 15), dok po 
zračnim visinama lutaju opaki duhovi (Ef 6, 12). Skup viših 
duhova zovu »pleroma« (punina)... Radilo se o nekoj zbrka- 
noj, zamršenoj teofiziji sastavljenoj iz židovskih i helenističkih 
sanjarenja« (Holzner). Takvima je i Krist bio jedan od nebe- 
skih duhova koji su se pojavljivali već u SZ-u. Prema tome 
kršćanstvo ne bi bilo ništa novo i svi bi bili dužni držati staro- 
zavjetne propise. Apostol je odmah uvidio opasnost tih nauka 
i Kološanima iznosi o Kristu koji nas je stvorio i otkupio. 

Današnji je odlomak pravi himan Kristu i ima ih koji 
drže da ga je Pavao uzeo iz starokršćanske krsne liturgije, ali 
može biti i obratno da je u nju prešao iz poslanice. U svakom 
je slučaju tu uzvišenim izrazima prikazana Kristova uloga u 
stvaranju i u otkupljenju. Samo Pavao naziva Krista Očevom 
»slikom«, ali starima je taj izraz značio više nego nama, ne- 
kako kao odraz i odsjev. Prema tome slika nije isto što i osoba 
koju predstavlja ali jest i ostaje s njome povezana. Krist je 
dakle posebna božanska osoba i ujedno s Ocem jedan te isti 
Bog. »Po srijedi je sličnost, ali duhovna i savršena, po sinov- 
stvu koje prethodi stvaranju; predodžba, i to u najstrožem 
smislu, nevidljivog Oca; kozmičko vrhovništvo Gospodina, 
koje udara svoj pečat vidljivom i nevidljivom svijetu; slika 
Božja s obzirom na besmrtnost; prvorođenac između mrtvih; 
jedina i jedincata slika na kojoj počiva jedinstvo svih bića i 
jedinstvo Božje zamisli: počelo stvorenja i počelo njegove 
obnove u novom stvaranju« (RBT 1194), Sve je stvoreno u nje- 
mu, po njemu (usp. Iv 1, 3) i za njega, pa prema tome i sve 
stoji u njemu. Ne možemo ni zamisliti nešto što ne bi bilo od 
Krista i za Krista. »On je »punina«, što u biblijskom smislu 
označuje cijeli svemir ispunjen stvoriteljskom nazočnošću Bož- 
jom. Krist je »punina« i jer je u njemu sjedinjena božanska 
i ljudska narav« (Biblija 320). 

Kao utjelovljeni Bog, koji nas je svojom krvlju pomirio 
s Ocem, Krist je glava tijela koje je Crkva. Stoga je njegova 
uloga u Crkvi jednaka kao i u stvaranju svega svijeta, samo 
što je u Crkvi još vidljivija i konkretnija. Pavao o Kristu 
gomila naslove: početak, prvorođenac od mrtvih, prvak u sve- 
mu — a svaki taj izraz ima dubok i bogat sadržaj. Početak je, 

izgleda, .u vezi s prvom riječi Biblije »U početku«; kao što je 
Krist početak stvorenoga svijeta tako je i početak otkupljenog 
čovječanstva. To je on još više time što je prvi uskrsnuo od 
mrtvih i što ćemo za njim svi mi uskrsnuti. On je zaista u 
svemu prvak, bilo u naravnom bilo u nadnaravnom redu. 
Zaslužuje da ga uvijek slavimo. 


Ev. Lk 10, 25-37: Tko je moj bližnji? (str. 59-60) 


Prenesimo se duhom u Palestinu za Isusova života. Neda- 
leko glavnog grada Jeruzalema, između palma i cvijeća, leži 
raskošan grad Jerihon. Ova dva grada spaja jedna jedina cesta, 
a ita prolazi kroz pustinju i između pećina. Na putu nema 
nikakvog sela ni naselja... Kad putnik iz Jeruzalema poslije 
nekoliko kilometara puta ostavi i Betaniju, proći će čitavih 25 
kilometara a da ne vidi žive duše. Zbog toga su se oko te ceste 
ugnijezdili razbojnici koji su živjeli plačkajući putnike. Zato 
su tom cestom ljudi išli oboružani, Sv. Jeronim spominje da 
su posred puta Rimljani podigli posebnu vojničku stražarnicu. 


I u naše se doba tu nalazi »tvrđava krvi« na »brdu krvi« pa. 


nam sama ta imena kažu što je taj put značio. Tu se dogodio 
slučaj.što ga je Isus ukratko, ali vrlo slikovito opisao da onom 
zakonoznancu protumači tko je naš najbliži. Farizej je znao 
da treba Boga ljubiti svim srcem, svom dušom, svom snagom 
i svim umom svojim, a bližnjega kao sebe samoga, ali nije znao 
na koga je dužan primijeniti. taj drugi dio zapovijedi. I nama 
je često težak korak iz teorije u praksu. Crkva nas ne uči uza- 
lud moliti: da uvidimo što nam je činiti i da činimo što uyvi- 
đamo. 


Gospodin je ispričanim događajem jasno odgovorio da je . 


naš bližnji svaki čovjek, bio nam prijatelj ili neprijatelj. Fari- 
zeji su učili da treba pomoći samo svojemu sunarodnjaku, 
a kad se jedanput ljubav počne ograničavati, brzo se dođe u 
raspoloženje onoga. svećenika i levita koji ne pomogoše ni 
izranjenom sunarodnjaku. Po svemu naime izgleda da je taj 
bijednik bio Židov, pa je postupak toga Samarijanca tim hva- 
levrjedniji. Slušatelje je moralo zaboliti u dnu srca kako Isus 
slika njihove vjerske službenike i za uzor im stavlja omražene 
Samarijance. Njemu je do toga da sve nas pouči kako moramo 
ljubiti svakoga i pomoći svakome tko je potreban naše pomoći. 
Samo takvi mogu reći da ljube Boga i bližnjega. Crkva je sa 
svojim milosrdnicama i tolikim sličnim ustanovama pokazala 
da je najveća dobročiniteljica ljudske bijede. A malo bi nam 
koristilo ponositi se takvom Blagiom, ako i mi ne činimo što 
možemo u tom pogledu. 

Prekrasna Isusova priča o milosrdnom Samarijancu ima 
još jedno, dublje, mistagoško značenje na koje su upozorili 
već crkveni oci. Oni u njoj vide sliku našeg otkupljenja: Isus 
se pobrinuo za opljačkano i izranjeno čovječanstvo. Čovjeku 
koji je pao u grijeh nije mogao pomoći SZ sa svojim sveće- 
nicima i levitima. Sin je Božji sišao na naše putove, oćutio 
samilost prema ljudima, pristupio im i zavio im rane grijeha. 
Ulje i vino su njegovi sakramenti, a njegova je Crkva gosti- 
njac (pandoheion = prihvatilište za sve). On mora dalje, u 
nebo, a brigu za ljude povjerava gostioničaru, službenicima 
svoje Crkve. Izričito nam obećaje da će on naplatiti svako i 
najmanje duhovno i tjelesno djelo milosrđa. Ista: kao sa je 
njemu učinjeno. 


PONEDJELJAK 
God. I 


1. č. Izl 1, 8-14. 22: Postupimo mudro s Izraelcima: spriječimo 
im porast. (str, 43) 


P. p. 123, 1-3. 4-6. 7-8 (str. 571) 
P. Pomoć je naša u imenu Gospodina. 


»Abraham je spasio svoje vjeru bijegom iz uređene narod- 
ne zajednice (između Eufrata i Tigrisa) koja je počela štovati 
kumire. Postao je samotni pastir, vječni putnik koji je tražio 
privremeno utočište. Njegovi su potomci ostali vjerni njegovu 
životnom i vjerskom idealu. Izak se kao'i otac selio iz jednoga 
predjela u drugi. Njegov sin Jakov u starosti je našao. utočište 
kod svoga ljubimca Josipa koji je postao faraonov namjesnik 
u velikoj egipatskoj državi. Tim je bilo završeno razdoblje 
pastirskog seljenja iz jednog kraja u drugi (često možda samo 
iz oaze u oazu). Od obične je obitelji postalo pleme: Stoga su 
ti nomadi sve više težili da bi postali vlasnici zemlje u kojoj 
su bili samo gosti,.. Tako su potomci patrijarha Abrahama 
poslije dugih lutanja došli do druge velike rijeke (Nila) i u 
vezu s drugim velikim narodom. Po povijesnoj su se nužnosti 
izložili opasnosti iz koje su bili pobjegli njihovi pređi. Druk- 
čije nije išlo. Ljudi bez stalne domovine i bez vlastite države 
postali su robovi velikog naroda uz Nil. Da im sam Bog nije 
pokazao put u slobodu i samostalnost, izabrani bi se narod bio 
stopio s tuđincima u jednu. narodnu i vjessku zajednicu« 
(Slavič). 

Taj nam historijski osvrt na pet šest stoljeća povijesti iza- 
branog naroda iznosi pred oči dva glavna čimbenika svih zbi- 
vanja na zemlji: nastojanja ljudi i Božju providnost. Tu se 

može lako opaziti u povijesti svakog naroda, a pogotovo iza- 
branog naroda. Bog je sam Izraela uputio u Egipat (Post 46, 
3-6) i obećao mu da će i ondje biti s njime. Sve se više počelo 
izvršavati Božje obećanje da će se narod razmnožiti. No \tada 
su Egipćani okrenuli drugu stranicu i počeli zatirati Izraelce. 
Radilo .se, danas bismo rekli, o pravom genocidu, uništenju 
jednoga suparničkog naroda. Ne znamo sigurno pod kojim je 
faraonom Izraelcima u Egiptu stanje postalo nesnosno. Obično 
se misli da je to bilo pod Ramsesom II početkom 13. stoljeća 
prije Krista. Velebne egipatske građevine do danas svjedoče 
da je tu upotrebljena tlaka mnogih sužanja. U Bibliji spome- 
nuti stovarišni-grad Pi-Ramses poznat je u povijesti. No čovjek 
snuje a Bog određuje, i teška tlaka nije smanjila naravni pri- 
rast izraelskog naroda. I tamanjenje njihove muške djece sa 
strane Egipćana učinilo je da su oni sami odgojili izraelskog 
osloboditelja Mojsija. S pravom poslije tog čitanja molimo ps 
123. koji spominje kako bi neprijatelji bili progutali Izraelce 
da Bog nije bio s njima. U malo je redaka psalmist iznio neko- 
liko slika, punih pjesničke ljepote i povijesne stvarnosti. Iz tih 
je nevolja nastao usklik, današnji pripjev, koji se kroz sto- 
ljeća ponavlja kao malo koja molitva iz SZ-a. 


God. II 
1. č. Iz 1, 11-17: Operite se, uklonite mi s očiju djela opaka. 
(str. 709) 
P. p. 49, 8-9. 16bc-17. 21-23 (str. 507) 
P. Onomu koji hodi stazama pravim — njemu ću pokazati 


spasenje Božje. 


Iako 1. poglavlje Izaijine knjige nije neki uvod, kao što se 
obično knjiga piše, ono u svakom slučaju iznosi sadržaj pro- 
rokova propovijedanja: borbu protiv idolatrije i društvenih 
mana za koje će izabrani narod stići kazne. U današnjem od- 
lomku Izaija vrlo oštro nastupa protiv samo izvanjskog bogo- 
služja. Počinje svečanim naviještanjem Jahvine riječi i zakona 
-nauka Božjeg. Više je nego žalosno što prorok izabrani narod 
uspoređuje sa stanovnicima Gomore, a njegove glavare s oni- 
ma u Sodomi. Ta dva teško kažnjena grada (Post 20, 20-19, 25) 
nisu bila puna samo seksualne razvratnosti nego i svih drugih 
poroka: oholosti, škrtosti, neosjetljivosti za potrebe siromaha 
itd. (Ez 16, 46-58). U Izaijino su vrijeme Izraelci prinosili raz- 
novrsne i obilne žrtve, ali one Bogu nisu bile ugodne. Ta i 
poganski su Egipćani govorili: »Više vrijedi čovjek s ispravnim 
srcem nego vol kojega žrtvuje zao čovjek«. Izraelci dolaze u 

hram Gospodnji da mu vide lice (RBT), tj. da upoznaju njegove 
naume i nakane i da stupe s njim u saobraćaj, ali uzalud. Ta- 
kvima se Bog ne objavljuje. 

Prorok nadalje predbacuje narodu njihove svetkovine i 
molitve. Zbog grijeha naroda Bogu su te svetkovine mrske 
i ne sluša molitve kod kojih se pazi samo na vanjštinu. Mora 
da je ćudoredno stanje u narodu bilo teško kad im Izaija spo- 
čitava da su im ruke ogrezle u krvi. Upravo ta usporedba daje 
proroku poticaj da udari u druge žice. Nije njegova zadaća 
da narod samo kori nego da ga privede k obraćenju. Zato ga 
poziva da se opere i očisti, a kod toga ne misli na neko obred- 
no pranje nego na obraćenje. To se postizava dvostrukim 
nastojanjem: treba prestati činiti zlo i učiti se činiti dobro. 
Prorok potanje navodi dobra djela koja se u SZ-u često pre- 
poručuju, a to su, uz općenitu pravednost, zauzimanje za sva- 
koga koji je na bilo koji način ugnjetavan i pomaganje sirota 
i udovica. Dakle, »židovske se žrtve zamjenjuju evanđeoskim 
zapovijedima« (Jeronim). A i u kršćanstvu, uza sve što je nje- 
govo bogoslužje tako uzvišeno, mora služenje Bogu ići uporedo 
sa služenjem ljudima. Euharistiju treba povezati s brigom za 
hranu i druge potrebe nevoljnih. 

Na to naš nagovara i ps 49. koji isto tako odlučno kao 
Izaija osuđuje one koji grješnim srcem prinose Bogu žrtve. 
One su u SZ-u bile samo znak kojemu je morala odgovarati 
nutrina. U tom je smislu i uzvišena, božanska žrtva NZ-a s 
naše strane znak našega prikazivanja i žrtvovanja s Kristom 
na križu i na oltaru. »Jer se kršteni po preporodu i pomaza- 
nju Duha Svetoga posvećuju da...prinose duhovne žrtve... 
prikazuju sebe kao živu, svetu, Bogu ugodnu žrtvu, neka po 
svoj zemlji svjedoče o Kristu i opravdavaju svoju nadu u 
vječni život pred onima koji to traže« (II vat. sabor, C 10). 


Ev. Mt 10, 34-11, 1: Nisam došao donijeti mir, nego mač. (str. 
9) 


Prorok je Mihej (7, 1-7) vrlo crnim bojama naslikao dru- 
štveno stanje svoga vremena kad je zavladala opća nepravda. 
Svatko je bio protiv svakome: »Sin svoga oca zlostavlja, kćer- 
ka na majku ustaje, snaha na svoju svekrvu«. Tu je i redak 
koji Isus dalje navodi: »Svakome je dušmanin njegov ukuća- 
nin«. Isus je dakle sigurno imao na pameti taj tekst kojim je 
prorok navijestio da je već nastupio Božji sud. Ljudi su sami 
na sebi iskusili posljedice svojeg otpada od Boga. A Božji se 
sud zapravo sastoji u potvrdi odluke samoga čovjeka. S Isu- 
som je nastupilo doba odlučivanja, to traži njegovo kraljev- 
stvo. »Odluka dakle dolazi kao mač. To je mač suda koji dijeli' 

zloga od dobrog, vjernika od onoga koji uskraćuje vjeru. To je 
mač odluke pred koju je stavljen svaki čovjek. Tome se protivi 
mir. To može biti samo mir koji se suprotstavlja tom odluči- 
vanju i presuđivanju. To bi bio »lijeni« mir koji sve pušta po 
starome, briše granice, približava i prekriva suprotnost između 
Boga i sotone. Dakle, na kraju, bio bi to »mir« između Boga i 
sotone, a takva mira .nema niti može biti. — Isus ovdje ništa 
ne govori o miru između Boga i ljudi, ili o miru između ljudi. 
O tome Sv. pismo govori potanko na drugim mjestima. Oso- 
bito Pavao uvijek iznova označuje Isusa kao »naše pomire- 
nje«, kao »naš mir« (Rim 5, 11; 2 Kor 5, 18s; Ef 2, 11-22). 

Njegova je riječ oštrija od mača, kako poslanica Hebre- 
jima kaže (4, 12) općenito o Božjoj riječi. Ona prodire do rasta- 
vljanja zglobova i moždine, ona u našoj nutrini luči zle požude 
od pravoga straha Božjega. Ona može proći i usred obitelji i 
tu odijeliti roditelje i djecu, snahu i svekrvu. Granica uvijek 
teče ondje gdje treba nešto odlučiti: za ili protiv Boga. To 
može dati za posljedicu da se rastavimo od drugih, pa i od 
onih najdražih. No to ne znači da Isusov učenik smije postu- 
pati neprijateljski ili nesinovski. Samo treba računati s tim 
da nam naša odluka može navući i neprijateljstvo onih koji 
nam pripadaju. U nasljedovanju Isusa to iskustvo donosi naj- 
više trpljenja. — Nikada se pak ne smije te Gospodnje riječi 
zlorabiti tako da se navještanje mira, koji Crkva nosi, iskrivi, 
ili da se opravda svoj. vlastiti promašaj prema nevjerničkoj 
obitelji« (Trilling). 

Ostale smo retke ovog odlomka razmotrili 13. A nedjelje 
(v. gore). Na kraju Matej ima sličan završetak kao i poslije 
govora na gori. Značajno je da on Isusove savjete apostolima 
naziva »poukom«. U' njoj je iznesen duh svega apostolskog 
djelovanja svih vremena. Ona se mijenjaju a s njima i metode 
rada, ali uvijek će Kristove trudbenike resiti dvije značajke: 
jednostavnost i požrtvovnost. Ako dobro promislimo na te se 
dvije kreposti, koje nije lako steći, svodi sve ono što je Gospo- 
din o... i što traži od onih koje odabere i šalje. 


UTORAK ' ' 

God. I ' 
ć. Izl 2, 1-15a: Nadjene mu ime Mojsije, jer je izvađen iz 
.vode; kad je odrastao, dođe među svoj narod. (str. 43-4) 

P. p. 168, 3:14. 30-31. 33-34 (str. 520-1)' 
P. Gledajte, ubogi, i radujte se, nek vam oživi srce! 


»U tim se prilikama rodi Mojsije. On bijaše vrlo lijep. Tri 
mjeseca je bio odgajan u očinskoj kući. Zatim ga je, kad je 

bio izložen, prisvojila faraonova kćerka i sebi othranila za 
sina. Tako Mojsije bijaše poučen u svoj egipćanskoj mudrosti. 
I bijaše silan u svojim riječima i djelima«. Pitanje otkuda je 
uzet ovaj biblijski citat mogao bi poslužiti kao test koliko 
poznaju Sv. pismo i oni koji ga često imaju u rukama. Božja 
se providnost pobrinula da budući izraelski vođa bude odgo- 
jen na faraonovu dvoru. Nije rečeno da je to bio jedini židov- 
ski mladić koji je imao tu povlasticu. Vlastodršci su uvijek od 
porobljenih naroda uzimali mladiće i po svoju ih odgajali da 
budu, ako ne janjičari, barem tumači i posrednici između gos- 
podara i robova. Mnogi drže da je u knjizi Izlaska velebni 
Mojsijin lik isprepleten legendama, kao što se obično događa 
kod narodnih junaka. U svakom je slučaju Mojsiju kasnije 
dobro došlo poznavanje prilika na faraonovu dvoru i visoka 
naobrazba za upravljanje naroda. 

»Kad mu je bilo četrdeset godina, spopade ga želja da 
pohodi svoju braću, Izraelove sinove. Kad je vidio jednoga 
komu se čini nasilje, uze ga u obranu i osveti zlostavljenoga 
ubivši Egipćanina. Mojsije je mislio da će njegova braća ra- 
zumjeti da im Bog po njemu šalje oslobođenje. Ali oni to ne 
razumješe. Slijedećeg dana pokaza se među njima, dok su se 
tukli te ih pokuša pomiriti: »Ljudi — reče im — braća ste, 
zašto činite nasilje jedan drugom ?« Ali onaj koji je činio na- 
silje odgurne ga i pri tome reče: »Tko je tebe postavio za gla- 
vara i suca nad nama? Zar bi htio ubiti i mene kao što si jučer 
ubio Egipćanina?« Zbog te riječi Mojsije pobježe i nastani se 
kao stranac u madijanskoj zemlji, gdje imade dva sina«. Iz 
gornjeg i ovog citata Stjepanova govora (Dj 7, 20-22 i 23-29) 
vidi se da je židovska predaja znala pričati o Mojsiji više nego 
je bilo zapisano u biblijskoj knjizi. Prvi je dakle Mojsijev 
nastup doživio neuspjeh. »Još nije bilo došlo vrijeme za oslo- 
bođenje Izraela. Taj čas neće odrediti čovjek, nego jedino sam 
Bog. A ipak taj Mojsijev pokušaj oslobođenja nije bio besko- 
ristan u smislu da je morao bježati onamo gdje je mogao 
usavršiti svoju naobrazbu« (Krinetzki). Izraelski je narod 
međutim i dalje stenjao pod jarmom teških radova i gubio 
svoje potomstvo. U njihovo ime ponavljamo nekoliko redaka 
psalma 68. kojima možemo izraziti i svoje jade, patnje svoga 
naroda i sve nepravde na zemlji. Neka ljudi poduzimaju ne 
znam što, uvijek će biti na svijetu mnogo nevolja koje neka 
nas barem dižu Gospodinu. 

God. II 


1. č. Iz 7, 1-9: Ako se na me ne oslonite, održat se nećete, (str. 
713-4) | 


P. p. 47, 2-3a. 3b-4. 5-6. 7-8 (str. 505) 
P. Bog utvrdi grad svoj dovijeka. 


Izaija nije korio i obraćao samo narod. Ovdje imamo izra- 
van susret proroka s nepovjerljivim kraljem Ahazom. Položaj 
judejskoga kraljevstva nije zaista bio ugodan ni lak: nepre- 
stano mu je prijetilo sjeverno izraelsko kraljevstvo, sada još 
u savezu s Rasinom koji je upravljao aramskim plemenima, 
ovisnima o Damasku. Njihova prva navala na Jeruzalem nije 
uspjela, ali se moglo očekivati da neće biti zadnja. Zbog te 
prijetnje sa sjevera prestrašio se kralj i sav judejski narod, 
a taj strah Biblija uspoređuje s treperenjem šumskog drveća 
kad zapuše vjetar. I NZ (Mt 11, 7) govori o trstici koja se 
ljulja na vjetru. Sam Bog je odredio Izaiji gdje i kako da 
nastupi, i to zajedno s malenim sinom, valjda najviše zbog 
njegova simboličnog imena: Šear Jašub, što znači »vratit će 
se ostatak« (RBT). Prema drugim mjestima Izaije (1, 9; 6, 13) 
taj je označivao mali broj onih koji su ostali Bogu vjerni. U 
Božjem kraljevstvu elita ima uvijek veliko značenje. 

Bog govori proroku što ima reći kralju Ahazu: neka mu 
se srce posve smiri, jer dva udružena sjeverna kralja neće 
osvojiti Judeju. To Bog neće dopustiti već zbog toga što su 
oni mislili ne samo svrgnuti kralja Ahaza s prijestolja nego 
postaviti svoga vazala koji nije bio iz Davidove kuće za koju 
se Bog posebno brinuo. Ne samo da ti kraljevi neće uspjeti 
u svojem naumu, nego će i sami propasti. Za sjeverno kraljev- 
stvo Izaija zna točno i rok propasti: do šezdeset i pet godina 
bit će Izraelci odvedeni u asirsko sužanjstvo. Stoga je posve 
opravdana pjesnička usporedba da su ta dva kralja slična 
zadimljenim ugarcima. Još se malo dime prije nego se posve 
ugase i pretvore u pepeo. To će učiniti Gospodin. A još dugo 
će se uzdržati judejsko kraljevstvo s Davidovom dinastijom. 
Cijeli odlomak svršava izrekom kojom Bog traži od svojih 
da se njemu izruče i na nj oslone. Opstat će samo oni koji 
vjeruju u Boga, a u originalu je i lijepa igra riječi koja se ne 
da prevesti: 'im 18' ta'amind ki 16' tamčnii. Izreka ima veliku 
teološku vrijednost za poznavanje biblijskog shvaćanja vjere 
i povjerenja u Boga. Toga nikada dosta. 

Ps 48. opijeva Božju goru Sion. U prvoj je kitici (2-4) 
opisano sveto brdo u svemu svojem veličanstvu, a u drugoj 
(5-8) kako se o njega razbija neprijateljska navala pa i onda 

kad su je poduzeli ujedinjeni kraljevi, dakle baš kao u Izaijinu 
tekstu. Mi tom pjesmom dakako ne slavimo toliko staroza- 
vjetno judejsko kraljevstvo, koje je ionako propalo, nego grad 
na gori, Kristovu Crkvu (II vat. sabor, C 6). Ne radi se o tri- 
jumfalističkom raspoloženju, koje bi kršćanima moralo uvijek 
biti tuđe, nego o uvjerenju da smo toliko Božji onoliko koliko 
imamo povjerenja u njega. 


Ev. Mt 11, 20-24: Tiru će i Sidonu i sodomskoj zemlji biti na 
sudnji dan lakše nego vama. (str. 10) 


Nedavno je Simone de Beauvoir kazala: »Svećenici više 
ne govore o smrti i o paklu, a mi ateistički pisci govorimo«. 
Sigurno je evanđelje radosna vijest i kao takva ga treba pred- 
stavljati i prenositi iz naraštaja u naraštaj, ali je isto tako 
sigurno da je to radosna vijest samo za one koji evanđelje 
prihvate i nastoje ostvarivati. Budući da ga mnogi nisu primili 
ni onda kad je Isus svoje propovijedanje potvrđivao s. toli- 
kim čudesima, morao je on također navesti što čeka one koji 
ga nisu htjeli kao Spasitelja. Današnji odlomak sadrži možda 
najteže riječi koje je Gospodin izrekao protiv čitavih gradova, 
a ne samo protiv zaslijepljenih skupina kao što je bila stranka 
farizeja. Prijetnje galilejskim gradovima mogu se usporediti 
s Isusovim plačem nad Jeruzalemom i proroštvom o njegovu 
strašnom razorenju (Lk 19, 41-44). Prve su u nekom smislu 
mnogo teže, jer govore o konačnoj presudi na sudnjem danu; 
dok je kazna nad Jeruzalemom prikazana njegovim materijal- 
nim uništenjem. U svakom slučaju Isusove riječi traže da se 
nad njima svatko zamisli. 

U 11, 1, dakle na početku ovoga poglavlja, rečeno je da je 
Isus propovijedao po gradovima Galileje. Kako su ga neozbilj- 
no prihvaćali, vidi se i iz Isusovih riječi (16-19) kojima je svoje 
slušatelje usporedio s prevrtljivom djecom. No gradovi oko 
Genezaretskog jezera, Korozain, Betsaida i Kafarnaum, ne 
samo da su odbijali Isusove riječi, nego nisu shvaćali ni ono 
što je on htio postići svojim mnogim čudesima. Strašno je čuti 
iz Isusovih usta riječ »jao«!. Zaslužili su je oni koji se na 
propovijedanje i čudesa Sina Božjega nisu htjeli obratiti: Stoga 
te nesretne gradove uspoređuje s Tirom i Sidonom na sjeveru 
Palestine a koji su za proroke (Iz 23, 1-14; Ez 26-28) bili sino- 
nimi oholosti i raskoši. A Kafarnaum, koji evanđelist naziva 
njegovim gradom (9, 1) i u kojemu je Isus toliko propovijedao 
i učinio nebrojeno čudesa, uspoređuje Sodomi koja je zbog raz- 
vratnosti, zajedno s Gomorom, uništena: sumporom i.ognjem 
(Post 18, 16-19, :29). I ne samo to da ih uspoređuje, nego tvrdi 
da bi se ti poganski gradovi bili obratili da su se u njima 

dogodila čudesa što su učinjena u galilejskim gradovima. Iz te 
se tvrdnje vidi da Isus kao pravi Bog zna i ono što bi se u 
nekim okolnostima bilo dogodilo da su bili postavljeni neki 
uvjeti. Kad je Isus morao to konstatirati, nipošto ne začuđuje 
što on nevjernim gradovima prijeti osudom na sudnjem danu. 
Te njegove riječi još nisu osuda, pa ih možemo uzeti kao pri- 
jetnju kojom je htio uzdrmati njihove bezbrižne savjesti. Nad 
tim riječima treba da se i mi zamislimo. 


»Sudnji će dan sve otkriti. Tada će (poganski) gradovi 
lakše proći nego galilejska mjesta. Prošlo je vrijeme kad im 
je bila ponuđena milost. Promašen je trenutak odluke. Ponuda 
je bila učinjena svima, čitavom stanovništvu jednoga grada. 
Isus. gleda kako će sve zadesiti ista sudbina. U osobnom se 
susretu, inače, uvijek poziva jedinac i on dolazi do vjere. No 
i svi su odgovorni jedni za druge. Kad nastupa Božje kraljev- 
stvo, tada je to javni, u nekom smislu »politički« događaj koji 
se svih tiče. Bog može nekoj zajednici, nekom gradu, nekom 
narodu dati znak, pružiti ponudu koja sve obavezuje. To se 
opetovano događalo do u naše dane« (Trilling). 


SRIJEDA 


God. I 


1. č. Post 3, 1-6. 9-12: Ukaže mu se Gospodin u rasplamtjeloj 
vatri iz jednog grma (str. 44) 


Naslov ističe činjenicu da se anđeo Jahvin, a to je isto 
što i Bog (RBT, anđeli SZ 1), ukazao Mojsiju u ognju (RBT). 
Bilo je naroda koji su oganj štovali kao božanstvo. Biblija 
međutim i tu veliku prirodnu silu podređuje Bogu koji se 
objavljuje u liku ognja da na neki način ljudima pokaže svoje 
biće i svoja savršenstva. »U dalekoj gorskoj samoći, jednom 
širomašnom pastiru, pred nerazumnom stokom zbila se objava 
Božjeg bivstva. Ono kao svjetionik obasjava duhove, kao 
vatreni znak na brdu do najdaljnjih dolina stvarnosti, svojim 
svjetlom proniče ponore bića svih stvari: Bog je neugasivi 
oganj, usplamtjeli pokret, neodoljivi žar, nepristupačno svjet- 
lo. Taj oganj nosi svoj izvor u samom sebi, ne: hrani se 
izvana, ne izgara nikakvu tvar. Taj pokret potječe sam od 
sebe i ne troši nikakvu energiju, nego radije on tvori svu 
snagu na nebu i na zemlji. Taj žar sve ispunjuje i stoga se ne 
mora uvlačiti u sebe, on se ničega ne dotiče pa ne uništava ni 
tako neznatnu stvar kao što je jedan grm. Tom se svjetlu ne 
može nitko približiti niti ga istraživati, čak ga ni vidjeti sam 
svojom snagom, ali ono je u stanju da dopre do svih i da se 

daruje gdje god je neka stvar, blizu ili daleko« (Lippert). Bib- 
lija kasnije donosi da je Bog oganj što proždire (Pnz 4, 24), 
ali ne da uništi nego da sve rasplamsa svojom ljubavlju. 

Ljubav je Boga nagnala da se ukazao Mojsiju na Sinaju. 
Kad je mjesto na kojemu se Bog javio sveto, kako je tek ne- 
pristupačan i silan sam Bog! A ipak — vapaji su njegova 
naroda doprli do njega, on čak vidi kako Egipćani tlače Izrael- 
ce i čitamo kako mu on dolazi u pomoć! Kao kod svih svojih 
djela poslije stvaranja i tu Bog treba ljude. Tako je potražio 
Mojsija i šalje ga da izbavi njegov narod. Učinit će to sam 
Bog i stoga je odabrao Mojsija koji nije više neobuzdan kao 
u mladosti nego ponizno priznaje da on to nije kadar učiniti. 
Takve suradnike Bog i hoće, jer samo takvome može u punom 
smislu reći: »Ja ću biti s tobom!« Kad je Mojsije htio na svoju 
ruku započeti oslobođenje naroda, brzo je uvidio da to ne može 
izvesti. Zato ga Bog uvjerava da ga on šalje i da će on biti 
s njime. Ujedno mu je navijestio da će s oslobođenim naro- 
dom Mojsije doći na to isto mjesto i da će mu to biti znak 
istinitosti Božje objave i pratnje. Vođi je dakle izraelskog 
naroda odmah od početka bilo očito da je Bog onaj koji je 
izveo taj najveći čin u povijesti Božjega naroda. Koliko god 
su Izraelci slavili Mojsija kroz sva pokoljenja, uvijek se isti- 
calo da ih je iz Egipta izbavio Bog svojom rukom koje je 
njihov veliki vođa bio samo sredstvo. Čovjek je uvijek samo 
sredstvo. 


God. II 


1. č. Iz 10, 5-7. 13-16: Zar se hvali sjekira povrh onog koji 
njome siječe? (str. 716-7) 


P. p. 93, 5-6. 7-8. 9-10. 14-15 (str. 542-3) 
P. Neće Gospodin odbaciti naroda svojega. 


U povijesti je Božjega naroda S i NZ-a više puta bio 
nazvan »bič Božji« onaj kojim je Bog ispravljao i kažnjavao 
svoj narod (npr. Atila). Time je izraženo uvjerenje da je Bog 
pravi tvorac sve ljudske povijesti, što Biblija toliko naglašava, 
osobito prorok Izaija. U današnjem odlomku on kori Asiriju 
kojom se Bog poslužio kao šibom i prutom svoje srdžbe da 
kazni sjeverno izraelsko kraljestvo. Sam Bog je dopustio da 
ga Asirci oplijene i opljačkaju, dapače i zgaze kao blato na 
ulici. Međutim, Asirija je prešla određeni joj zadatak i ohola 
zbog svojih uspjeha naumila je istrijebiti mnoge narode. U 
r. 13-14. prorok navodi bahate riječi kojima se asirski kralj 
hvali kako je uklonio granice narodima, tj .osvojio ih i tako 
proširio svoje kraljevstvo. To pripisuje svojoj snazi i svojoj 

mudrosti kojoj se nitko nije usudio ni najmanje suprotsta- 
viti. Vrlo živa pjesnička slika pokazuje koliko je bilo zapre- 
paštenje svladanih naroda: svaka ptica redovito brani svoje 
gnijezdo i jaja u njemu; ako protiv veće sile ne može drugo, 
barem nad njim leprša krilima i bolno pijuče. Kad su Asirci 
pljačkali tuđa bogatstva, činili su to takvom silom da se nitko 
nije branio. Bit će u tim izrazima dosta istočnjačke pretjera- 
nosti, koja nam je posvjedočena i na sačuvanim natpisima o 
vojnim pohodima asirskih vladara. Povijest zaista govori kako 
su stari silnici znali biti okrutni i onemogućavali svaki'i naj- 
manji otpor svojih protivnika, To je redovito bio put kojim 
su oni sami išli u vlastitu propast kao što se vidjelo baš kod 
Asiraca, i 
Pri kraju odlomka prorok naviješta kaznu koja će stići 
prepotentnu Asiriju. Najprije spominje kako je zaboravila da 
je ona samo sredstvo u Božjim rukama, jednako kao sjekira 
u rukama onoga koji siječe, ili pila onoga koji pili. Velika je 
razlika između mrtvog oruđa i živoga čovjeka koji se njim 
služi, ali neprispodobivo je veća razlika između ljudi i Boga 
koji ih vodi. Ako bi bilo smiješno da se sjekira i pila hvali nad 
čovjekom, još je smješnije kad se čovjek diže iznad Boga. 
Isto značenje ima i usporedba sa šibom i štapom. Na takvu 
će oholost Bog poslati kaznu koju prorok uspoređuje s vatrom 
koja sve proždire, a pogotovo kad nađe što gojazno kao što 
su bili asirski velikaši, Nije nimalo teško uočiti duhovnu pouku 
“ovoga teksta: mi smo ljudi uvijek samo sredstva u Božjim 
rukama. Ako je Bog tražio da to uvide i da prema tome postu- 
paju poganski narodi, koji nisu poznavali pravoga Boga, koliko 
smo to više dužni mi koji znamo sve njegove pouke i iskusili 
smo njegove metode? 

Pripj. psalam se osvrće na one koje je Bog upotrijebio da 
osvijesti i pročisti svoj narod. Vara se svaki onaj koji misli 
da može postupati kako hoće, jer je tobože Bog daleko pa ne 
čuje i ne vidi. Psalmist takve naziva ludama i poziva ih da 
se urazumiju dok ima vremena. Gospodin dopušta da njegovi 
sljedbenici, udovice i sirote trpe od silnika, ali će te u svoje 
vrijeme teško kazniti i pokazati da on svojih nije napustio. 
Da li sam među onima koje čeka Božja kazna ili Božja obrana? 
Koliko računam na njegovu konačnu obranu? 


Ev. Mt 11, 25-27: Ovo si sakrio od mudrih, a objavio maleni- 
ma. (str. 10) y 


U ovom smo svesku današnji odlomak već razmotrili dva 
puta (na blagdan presv. Srca Isusova i 14. A nedjelje), a prema 
Lukinoj recenziji i u 1, utorak adventa (I 30). Tekst je tako 

važan da ga novi Misal ima ne samo još jedanput, nego ga 
dijeli u dva dijela, pa danas imamo tri prva, sutra tri druga 
retka. S pravom je ta kratka Isusova molitva nazvana prelu- 
dijem njegove velikosvećeničke molitve na zadnjoj večeri (Iv 
17). Gospodin u duhu gleda na raširenje evanđelja po svoj 
zemlji kad budu kroz stoljeća do svršetka svijeta svi ljudi 
dobre volje njegova Oca smatrali svojim Ocem i tako ga zvati. 
U svojem neuglednom, a često i neshvaćenom sijanju Božje 
riječi on gleda obilatu žetvu kojoj se veseli i na njoj zahva- 
ljuje Ocu. Tko da nabroji što je sve sadržano u Isusovoj riječi 
»ovo«? U njoj je sve što nam je Sin Božji donio na zemlju 
i što posjedujemo ovdje i u vječnosti: svi darovi milosti i slave. 
To je na raspolaganju svima, ali će se time okoristiti samo 
maleni, oni koje je on na početku svog naučavanja proglasio 
blaženima, jer su siromasi duhom (5, 3). U tome je veliko zna- 
čenje ove Isusove molitve. 

U kojem je smislu Otac nebeski svoje najveće darove 
sakrio od mudrih i umnih? »Moglo bi se reći da ih je sakrio 
ponosu i prezirnoj oholosti judejskih učitelja, kao i praktičnoj 
mudrosti i svjetskoj razboritosti Galilejaca. Taj se smisao slaže 
sa cijelim kontekstom. No može se reći da Gospodin, iako ne 
udaljuje od sebe naobražene i prosvijetljene duhove — jer 
mudrost nije po sebi zapreka da se dođe do Boga — smatra 
kako ljudska mudrost nije u stanju da postigne uspjeh, niti je 
u tu svrhu prijeko potrebna. Značajka je evanđelja: »Siroma- 
sima se propovijeda evanđelje« (11, 6). Božja misao i božanska 
dobra na dohvatu su svakom duhu uz uvjet da je on ponizan. 
Maleni mogu pristupiti, a geniji nisu isključeni« (Delatte). U 
Božje kraljevstvo vode mnogi putovi i otvaraju ga mnoga vra- 
ta, ali je za svaka bezuvjetno potreban ključ poniznosti. 

To je pravilo Božjega postupka došlo do izražaja u prvom 
redu kod samoga Isusa. Sin se Božji neizrecivo ponizio postav- 
ši čovjekom, pa stoga on i kao čovjek može izjaviti da mu je 
Otac sve predao. Ne radi se samo o tome da je on kao Bog 
posve jednak Ocu i da je kao Bogočovjek Kralj i Gospodar 
svega što je na nebu i na zemlji. U njegovoj je volji hoće li 
nam objaviti Oca i sve što nam je on od njega donio. Ne kao 
da bi on to nama mogao uskratiti nego, posve se slažući s 
Ocem i s Očevim postupkom, on Oca objavljuje samo male- 
nima. Augustin donosi zgodnu usporedbu: ulaz je u nebesko 
kraljevstvo vrlo nizak i kroza nj mogu proći samo oni koji 
su u očima ljudi maleni, a oni koji su u očima svijeta i u svojim 
očima visoki jedino uz uvjet da se pred Bogom snize. Pretje- 
rani se ljudski ponos razbija o niska Božja vrata. 

ČETVRTAK 
i God. I 
1. č. Izl 3, 13-20: Ja sam koji jesam. Koji jest posla me k va- 
ma. (str. 44) 


P. p. 104, 1 i 5. 8-9. 24-25. 26-27 (str. 550-1) 
P. Gospodin se uvijek sjeća svojega saveza. 


.. Prvi smo dio odlomka čitali 3. C korizmene nedjelje (II 
79). Tu je Mojsiju objavljeno Božje tajanstveno ime. Ma kako 
mi tumačili »Jahvu«, u svakom je slučaju to ime prilično 
apstraktno, i jednostavnom izraelskom narodu možda ispo- 
četka ne bi mnogo značilo. Stoga Bog veli Mojsiju neka star- 
ješinama naroda kaže da mu se objavio i da ga k njima šalje 
Bog njihovih otaca, Abrahama, Jakova i Izaka. Ono što je Bog 
njima obećao sada će izvesti njihovim potomcima koje je pustio 
da neko, vrijeme trpe u Egiptu, ali ih nije zapustio. Izvest će 
ih iz zemlje gdje robuju i uvesti u zemlju gdje teče med i 
mlijeko (RBT). Te riječi u Bibliji označuju blagostanje uopće, 
a med je uzet kao plod sređenog poljodjelstva i mlijeko kao 
glavni proizvod pastirskog života. Kad Mojsija poslušaju nje- 
govi sunarodnjaci, neka s narodnim starješinama ide k fara- 
onu i od njega traži da pusti narod koji će poći u pustinju 
žrtvovati svojemu Bogu. Bog je dakle onaj koji Mojsija šalje 
i koji je ujedno svrha oslobođenja naroda, što će taj priznati 
općenarodnom žrtvom. 

Da Mojsije ne malakše u svojem zadatku, Gospodin mu 
naviješta da faraon neće pustiti narod, ali neka oni stoga ne 
odustanu od svoga zahtjeva. Ono što faraon ne bude htio uči- 
niti milom, učinit će silom kad Bog na njega i na sve Egipćane 
spusti svoju jaku ruku. U tu će svrhu Bog izvesti svakovrsna 
čudesa koja su poznata pod imenom egipatskih zala. U Misalu 
o. njima ne čitamo, jer ona u svojim pojedinostima nemaju 
važnosti za povijest našega spasenja, nego samo utoliko što 
su prouzročila to da je izabrani narod izišao iz Egipta, i to 
ne po volji ljudi nego po Božjoj odluci. Kad Bog nešto hoće 
i odluči, to se i dogodi, htjeli ljudi kod toga sudjelovati ili ne. 

Ps 104. je zanosna zahvalna pjesma za sva čudesna djela 
koja je Gospodin učinio izraelskom narodu. Budući da se 
pojedinosti tog psalma, kao i sličnih 105. i 77, nas izravno ne 
tiču, novi ih Časoslov nema nego ih preporučuje za adventsko 
i korizmeno vrijeme kad se na osobit način sjećamo čitave 
povijesti spasenja. Retci koji su danas određeni spominju naj- 
prije savez što ga je Bog sklopio s Abrahamom i kojega se 
Bog uvijek sjećao i držao ga, kako ponavljamo u pripjevu. 

Nadalje govori o umnožavanju naroda u Egiptu i o neprija- 
teljstvu egipatskoga naroda, za koji su držali da potječe od 
Hama kojega je otac Noa prokleo. Od toga je neprijateljskog 
naroda Bog izbavio Izraelce po čudesima koja je činio na riječ 
svojih poslanika Mojsija i Arona. 


God. II 


1. č. Iz 26, 7-9. 12. 16-19: Probudite se i kličite, stanovnici pra- 
ha! (str. 457) 


P. p. 101, 13-14ab i 15. 16-18. 19-21 (str. 547) 
P. Gospodin s nebesa na zemlju gleda. 


U Izaijinoj knjizi ima odsjeka koji su pravi psalmi: molit- 
ve Bogu i razmišljanja o Bogu u obliku mudrih izreka. Današ- 
nji r. 7. prava je jeka 1. psalma o životnom putu pravednika 
kojega Bog vodi i pred njim ravna stazu. Biblicist Penna 
upozorava da ovdje Božji sudovi nisu uzeti kao njegove zapo- 
vijedi, nego da se misli na presude kojima Bog svačiji život 
nagrađuje ili kažnjava. Za ovaj je odlomak, kao i za mnoge 
psalme, značajno da se često prelazi s jednog lica na drugo, 
tako se najprije govori u trećem licu, a onda u prvom licu 
množine u ime cijeloga naroda i u jednini u ime molioca. S 
mnogo je osjećaja izražena žudnja za Bogom, za njegovim ime- 
nom i uopće za njegovim spomenom, i to ne samo danju 
nego i u noćnoj tišini i sabranosti. Traženje sjedinjenja s Bo- 
gom je znak prave religioznosti, pogotovo kad prorok traži 
Boga u sebi. Tu on Boga spoznaje kao izvor svoga duševnog 
mira i kao pokretača svih ljudskih djela. U tih je nekoliko 
riječi mnogo rečeno o našim vezama s Bogom. 

Dwugi dio odlomka nije tako smiren i svijetao. I tu se 
mijenjaju lica, ali u svakom su slučaju osjećaji trpkiji, jer je 
Bog grijehe svojih morao kazniti. Poput Hošeje (13, 13), Mihe- 
ja (4, 10) i Jeremije (30, 6) također i Izaija tu upotrebljava 
usporedbu žene koja rađa. Međutim, dok njezine muke svrša- 
vaju brzo se pretvaraju u veliko majčinsko veselje (Iz 16, 21), 
muke grješnika ne prestaju i kao da ne donose, nikakve koristi. 
Svojim nevjernostima Izraelci ne samo da su sebi škodili nego 
nisu ni na druge prenijeli duh spasenja. Nesiguran glagol »rodi- 
še se« uz stanovnike svijeta najvjerojatnije označuje da su 
Izraelci krivi što se sve manje ostvaruje opće Božje kraljevstvo 
kakvo su naviještali proroci. Nešto je radosniji r. 19. koji se, 
prema mišljenju većine egzegeta, odnosi na uskrsnuće mrtvih 
i ukratko iznosi isto što Ezekiel kad u gl. 37. opisuje oživjele 
suhe kosti. Prema tome, tjelesa mrtvaca, stanovnici praha _i 
zemaljske sjene znače jedno te isto. Kao što rosa oživi i zaze- 

leni sve što ovlaži tako će Božja riječ sve probuditi na život. 
Tu se; po mišljenju Jeronima, u prvom redu, pod »tvoji mrtvi« 
misli na one koji su bili ubijeni radi Boga i stoga su na pose- 
ban način njegovi. ča i 

U našem odgovoru na čitanje dolazi do izražaja naše 
divljenje Božjoj nepromjenljivosti i naše uvjerenje da se Bog 
očinski brine za sve one koji su progonjeni. S tim u vezi psal- 
mist izražava svoje osjećaje za porušenim Sionom i moli Boga 
da mu se smiluje i da ga obnovi. Mi ćemo misliti na sve ono 
što je potrebno obnove u nama i u Crkvi. ' : 


Ev. Mt 11, 28-30: Krotka sam i ponizna srca. (str. 10). 


Kad .je Isus kazao kako nam samo on može objaviti Oca 
i donijeti njegove darove, odmah nas u tu svrhu ljubezno 
poziva k sebi: Svi su njegovi nastupi i sve njegove riječi upra- 
vljene tom cilju, ali je htio toi jasno izreći da njegove riječi 
odjekuju do kraja zemlje i do svršetka svijeta. »Svi su pozvani, 
svi se mogu približiti, a isključene su samo duše koje same 
sebe šalju u progonstvo. A ipak, u tom pozivu ima i privilegi- 
ranih: to su oni koji se trude, koji trpe i koji nose neki teret. 
Bez sumnje će i fizički rad i tjelesno trpljenje naći kod Gospo- 
dina olakšicu, ali čitava pouka toga teksta daje naslutiti da 
se radi o nekom drugom trudu i o nekom drugom teretu. 
Razumljiv je trud da čovjek provodi svoj ćudoredni život; 
to je teret što ga on nosi na sebi kao grijeh, kao sklonost na 
zlo, kao žalost, kao sve ono što je nestalno u vezi s Bogom 
i s budućnošću. Samo treba taj trudni posao obavljati, taj 
teret osjećati. Čovjek mora postati svjestan što mu sve nedo- 
staje i to ga treba tjerati naprijed« (Delatte). Tu, dakako, nije 
dovoljno osobno nastojanje, jer nas onda Isus ne bi ni zvao 
k sebi. U svojoj bijedi i muci moramo ići k njemu koji nas 
jedini može okrijepiti. U tu nam je svrhu i pripravio svoja 
dva stola: svoju riječ kojom nas zove i k sebi privlači, a onda 
svoju ljubav kojom nam se posve daje. 

Od velike nam je utjehe da je teret, o kojemu Gospodin 
govori, najprije on sam nosio, tako da ga naziva svojim jar- 
mom. Sve, što je u nasljedovanju Isusa teško, on je nosio na 
sebi kad je uzeo našu narav i sve njezine slabosti. I on je uz 
spremni duh osjećao slabo tijelo (26, 41); ispio je gorku čašu 
naših muka do dna. Stoga ima i uvijek će imati razumijevanja 
za svaku našu bijedu i potrebu. Uz to ne smijemo izgubiti iz 
vida kontekst u kojemu je Isus iznio te riječi. Gospodin se sa 
svojim apostolima nalazio. na vrhuncu svoga djelovanja po 
Galileji. Doživljavao je većinom velike uspjehe, ali su oni zbog 
neprestanog protivljenja farizeja i prevrtljivosti naroda skoro 

uvijek bili samo trenutačni. Isus je vidio kako je sinagoga sa 
svojim tumačenjem Mojsijeva zakona postala nesnosno i čak 
štetno breme za jadni narod. Kasnije je Petar izjavio (Dj 15, 
10) da taj jaram nisu mogli nositi ni oni ni njihovi očevi. Bio 
je to jaram zakona u punom smislu riječi koji je samo davao 
propise, a nije pružao nikakva uzora ni pomoći. Mjesto kru- 
tog pa i okrutnog jarma farizejske nauke i prakse Gospodin 
nudi svoj koji je lak i sladak. Po čemu? Ne po sadržaju nje- 
gove nauke i njegovih ćudorednih zahtjeva koji su mnogo 
opsežniji i dublji od starozavjetnih. Bitna je razlika u načinu 
kojim se on, onako krotak i ponizan, približava svim male- 
nima i poniznima. Svojom samilošću i ljubavlju on nosi sve 
umorne, njih i njihov teret. Treba se samo odazvati na njegov 
poziv i svako svoje breme na nj osloniti te ga s njime ustrajno 
nositi. 


PETAK 
God. I 


l. č. Izl 11, 10-12, 14: Zaklat ćete janje kad se spusti suton; 
gdjegod spazim krv, proći ću vas. (str. 51) 


P. p. 115, 12-13. 15-16bc. 17-18 (str. 561) 
P. Uzet će čašu spasenja i zazvat ću ime Gospodnje. 


Biblija naglašava  faraonovu tvrdokornost koju bismo 
mogli nazvati površnošću i prevrtljivošću. Kod tolikih je zala 
koja su stigla Egipat faraon obećavao pustiti Izraelce, a kad 
bi zlo prestalo, onda bi pogazio svoju vlastitu riječ. To zapra- 
vo znači s Bogom se rugati, što njegovo milosrđe prema čov- 
jeku čak i dopušta. Dakako, samo do neke mjere: dok nije 
posve jasno i samom grješniku da on zapravo ne misli ni na 
kakvo obraćenje i popravak. U tom smislu treba shvatiti bib- 
lijsku riječ da je Bog učinio da otvrdne srce faraonu. »Tvrdo- 
kornost dakle nije posljedica neke inicijative Božje srdžbe 
koja bi preodređivala za propast; tvrdokornost je sankcija 
(pravna posljedica povrede nekoga zakona) za grijeh zbog 
kojega se čovjek ne kaje. Kad se čovjek ne kaje, on počinja 
grijeh; kad Bog nekoga učini tvrdokornim, on nije izvor, već 
samo sudac grijehu. Tvrdokornost je obilježje stanja grješnika 
koji neće da se obrati te ostaje odvojen od Boga« (RBT 1371). 
U tome je sva tragika ponavljanja istoga grijeha: srce otvrdne 
i kad postane posve okorjelo, postane nepristupačno i posve 
zatvoreno svakoj Božjoj milosti. 

S toga je vida jasno zašto konačnu kaznu, deseto zlo na 
Egipat, Bog više ni ne naviješta faraonu nego samo Mojsiju 

kojemu je onaj strogo naredio da mu više ne dolazi na oči 
(10, 28). Ubojstvo egipatskih prvorođenaca je negativna strana 
Božjeg prolaza-pashe koja je bila nužna zbog pozitivne stra- 
ne: izlaska Božjega naroda iz Egipta. Taj je najveći događaj 
u njihovoj povijesti postao i njihovim najvećim blagdanom 
koji su slavili svake godine po točno određenom obredu. U 
današnjem je odlomku pomiješan opis onoga što se dogodilo 
u noći izlaska i kod svakogodišnje pashalne spomen-večere. 
Uz to mnogi drže da su se tu stopila dva mnogo starija hebrej- 
ska blagdana koje su oni slavili dok su bili pastiri (blago- 
vanje janjeta ili kozleta) i kasnije poljodjelci (kruh i proljetno 
zelje). Za nas je od svega najvažnije da je to blagovanje 
janjeta, čijom su krvlju bili označeni pragovi židovskih kuća, 
pralik Isusove žrtve na zadnjoj večeri nekvrnim načinom i 
na križu krvnim načinom. O tome govore jasno evanđelisti 
(Mt 26, 2. 17-19; Mk 14, 1-6. 12-16; Lk 22, 1-2. 7-13; Iv 19, 
36) i apostol Pavao (1 Kor 5, 7).Stoga Augustin žrtvovanje i 
blagovanje pashalnog janjeta naziva sjenom Isusove muke, a 
Krizostom nas uvjerava da sotona ne može ništa naškoditi 
onima koji su orošeni Kristovom krvlju nego da od nje pre- 
strašen bježi. 

Koliko Crkva želi da na taj najveći starozavjetni događaj 
gledamo u novozavjetnom duhu, najbolje nam svjedoči pripj. 
psalam. Naše je euharistijsko slavlje uvijek iznova zahvalna 
žrtva kod koje i mi pijemo iz čaše spasenja. (Sve bismo više 
morali težiti i tražiti da kod svake mise svi pričesnici i piju 
iz kaleža, dakako, uz sve dublje shvaćanje da to mora značiti 
veće sjedinjenje s Kristovom žrtvom). Mada smo po naravi 
samo Božje sluge, i k tome još beskorisne (Lk 17, 10), u Bož- 
jim očima naš život vrijedi toliko da je za nj Sin Božji umro 
ida nam ga uzdržava svojim životom, 


God. II 


1. č. Iz 38, 1-6. 21-22. 7-8: Uslišao sam tvoju molitvu, vidio 
tvoje suze. (str. 737) 


P. p. Iz 38, 10. 11. 12a-d. 16 (str. 738) 
P. Ti si, Gospodine, spasio dušu moju od jame uništenja. 


Na svršetku smo prvog dijela Izaijine knjige koji sigurno 
potječe od velikog proroka. Većina, i katoličkih, tumača stav- 
lja gl. 38-39. ispred gl. 36, dakle Ezekijinu bolest i ozdravljenje 
prije Senaheribove najezde i bijega. Između ostaloga to zahti- 
jeva i r. 6, gdje Bog Ezekiji uz ozdravljenje obećaje i oslobo- 
đenje grada od asirske navale. Biblija, ni ovdje ni u nešto 

potanjem paralelnom izvještaju (2 Kr 20, 1-11), ne govori od 
čega je pobožni kralj Ezekija obolio na smrt. Njegova je vjer- 
nost Bogu bila nagrađena time što ga je Izaija po Božjem nare- 
đenju upozorio da uredi kuću, tj. da se pobrine tko će ga nasli- 
jediti, ali još više što mu je bila uslišana molitva za produ- 
ženje života. Sveti pisac spominje sasvim ljudski kraljevu 
žalost i gorki plač, u čemu se — kako upozoravaju poznavaoci 
istočnjačke dvorske literature — posve razlikuje od svjetovnih 
pisaca koji ne pripuštaju da je vladar i u čemu sličan običnim 
smrtnicima. A posve je ljudski da u toj nevolji kralj potkri- 
jepljuje svoju molitvu pozivajući se na svoju čestitost i na 
svoja dobra djela, u čemu su jednaki profani i slični biblijski 
tekstovi. U svakom se slučaju vidi da Bogu nije krivo ako ga 
molimo i za vremenita dobra. 

Uslišana Ezekijina molba za produženje života pokazuje 
da naše molitve uplivaju na Božje odluke. Ne u tom smislu 
da ih mi možemo promijeniti nego da Bog donosi svoje odluke 
i s obzirom na naše molitve koje on unaprijed vidi. Biblijski 
tekst nekako po ljudsku dramatski opisuje navještenje bolesti, 
molitvu i njezino uslišenje redom kako je teklo u stvari, a ne 
kako je to u Bogu sve ujedno. 2 Kor 20, 4 svjedoči da je 
Ezekijina molitva uslišena još prije nego je prorok izišao iz 
kraljeve palače, a isto tako da je Bog po proroku navijestio 
i rok kad će ozdraviti: za tri dana. Da li je za ozdravljenje 
bio upotrebljen i neki prirodni lijek, iz izvještaja ne znamo 
zasigurno. Već je Jeronim opazio da su r. 21-22. krivo stav- 
ljeni tek iza Ezekijine pjesme — stoga ih noviji prijevodi i 
Lekcionar unose u sam izvještaj — a neki misle da su kasnije 
dodani. O znaku nam na sunčaniku govore oba izvještaja, a ne 
treba ga tumačiti s dvije skrajnosti: ni kao da je pričica, a još 
manje da se zemlja prestala vrtjeti za neko vrijeme. Kad se 
radi o pitanom i danom znaku, onda je po srijedi sigurno nešto 
čudesno, a najlakše možemo misliti na neki izvanredni lom 
sunčanih .zraka, Sve skupa pokazalo je koliko je Ezekija bio 
drag Bogu. ' 

Stoga mu je kralj i zahvalio srdačnom pjesmom iz koje 
i mi ponavljamo nekoliko redaka. Ezekija je vrlo lijepo opisao 
svoje osjećaje prije smrti koja mu je najavljena, zatim svoje 
veliko pouzdanje u Boga i konačno zahvalnost što je uslišan. 
Pjesničke slike iz pastirskog života i iz prirode, usklici poput 
onih u psalmima čine ovu pjesmu jednom od ljepših u SZ-u, 
pa je pravo da je uz Časoslov našla i svoje mjesto u Misalu 
danas i na misi za bolesnika. 

Ev. Mt 12, 1-8: Sin je čovječji gospodar subote. (str. 10) 


Mi ljudi znamo biti vrlo sitničavi kad smo prema nekome 
neraspoloženi, ali farizeji su prema Isusu zaista prešli svaku 
mjeru. Zamjerili su Isusu što svojim učenicima u subotu doz- 
voljava tako nedužan posao da su prolazeći usjevima trgali 
poneki klas, satrli ga među dlanovima, otpuhnuli pljevu i pojeli 
zrnje. Gospodin im nije ostao dužan. Odgovorio im je u nadi 
da će ih njegova pouka osvijestiti. Najprije im iz Biblije na- 
vodi tri primjera, a s obzirom da su Božju riječ toliko pošto- 
vali, morao je djelovati i sami jedan primjer. Prvi smo razmo- 
trili po Marku (9. B nedjelje, v. gore), a drugi je iz svagdašnjeg 
života u hramu. Na tom svetom mjestu i u subotu ne samo 
da nije svećenicima bila zabranjeno nego im je čak bilo nare- 
đeno da pripravljaju žrtve, skupljaju darove i čiste obredne 
posude, što su sve bili daleko veći i teži poslovi nego trganje 
klasja. Uz to Isus s mirnim dostojanstvom izjavljuje farizeji- 
ma da je pred njima nešto veće od hrama. Za Izraelce nije 
bilo veće svetinje od hrama koji im je pružao i osiguravao 
Božju blizinu. Čak je taj momenat odigrao svoju ulogu i u 
Kristovu procesu (26, 61). Morali su se dakle zamisliti nad 
tom njegovom dalekosežnom izjavom i iz nje povući zaklju- 
čak: u hramu imamo nevidljivu Božju blizinu, a u Isusu sa- 
moga Boga. Nama je i kuća Božja draga, jer u njoj primamo 
Boga. 

Da su to Židovi shvatili, ne bi im Isus bio predbacio kako 
im je uzalud već naveo (9, 13) riječi proroka Hošeje preko 
kojega je Bog rekao da više voli milosrđe nego žrtvu. »Isus je 
isticao ljestvicu vrednota kao što su neumorno činili i proroci. 
Bog hoće srce, poslušnost i povjerenje, dobrotu i pravu pra- 
vednost. Tek ako čovjek to vrši, prijatne su Bogu i žrtve. Ni 
u jednom nas slučaju od toga ne može osloboditi mučno izvr- 
šivanje obrednih propisa i sitničavo obdržavanje bogoslužnih 
odredaba. Tko hoće da Bogu dade jedno bez drugoga, ogriješi 
se o Božju volju... I za nas važi od Isusa postavljeni redo- 
sljed: najprije posluh i milosrđe, a onda izvršavanje kultnih 
propisa. Istina, bogoslužje u NZ-u neprispodobivog je dosto- 
janstva, ta donio nam ga je sam Isus Krist, Veliki svećenik, 
ali posvuda prijeti opasnost da zakonska uskogrudnost i pre- 
tjerano bujanje obreda i propisa nadvisi životno služenje srca« 
(Trilling). Mi smo i u tom pogledu sretni što je suvremena 
liturgijska obnova pojednostavila sve obrede i obvezatne rub- 
rike svela na najmanju mjeru. Na nama je da to promiče što- 
vanje Boga u duhu i istini (Iv 4, 23). 

Poslije triju navoda iz Biblije Isus pred farizejima svoje 
nedužne učenike brani još zadnjom, posve samostalnom izja- 

vom kojoj su dosadašnje izjave samo podloga: »Sin je čovječji 
uistinu gospodar subote«. On nije došao da je ukine, nego da 
joj dadne novi smisao. Ima dužnosti koje su veće i važnije 
od subotnjeg počinka, a to je u prvom redu njega priznati kao 
Božjeg Sina i sve što proizlazi iz tog uvjerenja. Prvi su kršćani, 
upravo oslonjeni o tu Gospodnju riječ, čak prenijeli subotno 
slavljenje na prvi dan sedmice s kojim su od početka spojili 
proslavu njegova uskrsnuća. Iz tog dana, upravo jer je dan Go- 
spodnji, ne smijemo zaboraviti na djela milosrđa da tako naše 
bogoštovlje bude što sveobuhvatnije. 


SUBOTA 
God. I 


1. č. Izl 12, 37-42: One noći kad je Gospodin izbavio Izraelce iz 
Egipta. (str. 52) 


P. p. 135, 1 i 23-24. 10-12. 13-15 (str. 576-7) 
P. Vječna je ljubav njegova! 


Našoj liturgiji nije toliko do toga da slijedimo sve biblij- 
ske izvještaje o izlasku Izraelaca iz Egipta. Oni su puni poje- 
dinosti koje nemaju važnosti za povijest spasenja pa nam i ne 
smeta ako se u svim potankostima ne slažu. Današnji odlomak 
posvećuje najveću pažnju broju Izraelaca koji su izišli iz Egip- 
ta. Opće je uvjerenje egzegeta da je taj broj kako sada stoji u 
Bibliji pretjeran, jer ako je bilo oko šest stotina tisuća vojnika 
pješaka, onda je svega naroda bilo skoro tri miliona. Ako ništa 
drugo, to mnoštvo ne bi bilo prešlo Crveno more ni u tride- 
setak dana, a prešlo ga je u jednoj noći (14, 21-24). Pogotovo 
kad je s njima bilo mnogo drugoga svijeta i brojna stoka. 
Znamo da starozavjetni veliki brojevi nisu pouzdani jer su 
zapisivani slovima koja su se mogla lako zamijeniti u prepi- 
sivanju. Neki misle da u gornjem broju stoji tisuća mjesto 
obitelji. No uza sve to sveti pisac hoće da istakne kako je od 
dvanaest sinova Jakova-Izraela nastao velik narod, jer je Bog 
bio s njim. To im je imalo uliti pouzdanje da će se on i dalje 
za njih brinuti. : 

Prigodom izlaska Izraelaca iz Egipta više se puta spominje 
beskvasan kruh, a taj ih »je imao podsjećati na onaj žurni 
odlazak zbog kojega se nije moglo čekati da se tijesto ukvasi« 
(RBT 464). No možda su u njemu gledali i znak kvarenja pa 
kvas u kasnijem bogoslužju nije bio pripušten, a Pavao preu- 
zima tu sliku da uvjeri kršćane kako oni moraju živjeti kao 
novi ljudi (1 Kor 5, 7-8). Značajno je i to kako se ističe da, 
zbog izlaska u noći, Izraelci kroz sve naraštaje slave noć bdje- 

nja u čast Gospodina za kojega biblijski tekst naivno govori 
da je i on te noći »probdio« da svoj narod izbavi iz Egipta. 
Naš je Lekcionar sačuvao taj redak valjda i stoga da nas upo- 
zori na veliko značenje našega vazmenog bdjenja. Bez sumnje 
da smo još daleko od onoga što Crkva želi postići njegovom 
obnovom. Tu se ne radi samo o najvećem liturgijskom doga- 
đaju cijele godine — kojemu još mnogi pretpostavljaju Božićnu 
ponoćku — nego i o vrhuncu koji bi morao osvjetljavati sve 
etape čitavoga našega životnog puta dok nam uz mrtvo tijelo 
ne bude svijetlila uskrsna svijeća kao znak naše vječne uskrsne 
radosti. Više uskrsne radosti u sve naše dane! 


U uskrsno nas pobjedonosno raspoloženje žele ponijeti i 
retci psalma 135. koje Lekcionar preporuča i za svetu Uskrsnu 
noć. Iskreno i prisno možemo Boga i njegovu vječnu ljubav 
slaviti za oslobođenje Izraelaca iz Egipta samo ukoliko nam to 
služi kao predigra i slika daleko veličanstvenije stvarnosti 
koje smo mi postali dionici Kristovom i našom pashom. Stoga 
liturgija, sasvim iznimno, danas odmah iza 1. retka donosi 
r. 23-24. koji su općeniti, dakle i naši usklici, a tek onda one 
koji se konkretno odnose na Izraelce. 


God. II 
1. č. Mih 2, 1-5: Zažele li polja, otimaju ih. (str. 908-9) 


P. P. 10, 1-2, 3-4. 7-8. 14 (str. 476) 
P. Ne zaboravi siromaha, Gospodine, 


Prema povijesnom redoslijedu poslije Izaije dolazi prorok 
Mihej koji je djelovao u isto vrijeme kad i njegov mnogo slav- 
niji suvremenik. Od njega se u mnogočemu razlikuje, jer im 
je već porijeklo drukčije: Izaija je gradsko dijete i u uskoj 
vezi s kraljevskim dvorom u Jeruzalemu, a Mihej je sa sela 
i ne voli velike gradove. U vezi s time značajno je da nam je 
proroštvo o Mesijinu rođenju u malom Betlehemu došlo upra- 
vo preko Miheja (5, 1, v. 4. C adv. nedj. i 8-IX). Oba proroka 
nisu štedila poroke svojih sunarodnjaka, ali je Mihej uz reli- 
giozne propuste žigosao, kao pravi pučanin, i socijalne neprav- 
de. Današnje nam čitanje donosi prijetnju protiv onih koji ne- 
pošteno prisvajaju tuđa polja. Nije izričito rečeno da se radi 
samo o »gradskoj gospodi«, ali prorok spominje njihove udobne 
krevete u kojima se ne samo odmaraju nego i smišljaju ta i 
druga (svoja) nedjela. Uz to je sila u njihovoj ruci pa odmah 
ujutro provode ono zlo što su ga po noći naumili. Jedan takav 
okrutan primjer imamo u 1. knjizi Kraljeva (gl. 21) u vezi s 
kraljem Ahabom i Nabotovim vinogradom. Kako se vidi, gram- 

zivost je posjednika uvijek bila velika, a lakše ju je ispoljiti 
na siromašnijima i slabijima od sebe. 

Međutim, ima Netko kojemu su takva tlačenja mrska i 
koji će ih kazniti. Mihej u ime Božje naviješta da će doći teška 
kazna na one koji počinjaju ta nedjela. Budući pak da je to 
zlo društveno i da ga samo društvo ne kažnjava i ne omogu- 
ćuje, jer to je dužnost svakoga sređenog društva i njegove za- 
konite vlasti, kazna će stići sav narod. Kao što je prorok Amos 
u sjevernom kraljevstvu naviještao kaznu i propast tako on 
naviješta i južnom judejskom kraljevstvu, Njegovi su izrazi 
teški, jer silnici koji se sada šepire uzdignute glave neće iz 
kazne, koja će ih stići kao poplava, moći izvući svojih vratova. 
I Mihej govori ne samo općenito o tom zlom vremenu nego 
spominje i dan koji znači dan zauzeća Jeruzalema i ujedno 
dan eshatološkog suda. Ono što su silnici skrivili drugima to 
će tada i na njih doći pa će jaukati: »Propalo je! Posve smo 
opustošeni.« Čitav će narod pasti pod vlast tuđina koji će po 
svojoj volji dijeliti njihova polja. Sav će se posjed naroda 
svesti na tako maleni dio da nitko više neće mariti za nj ni 
baciti kocku da ga dobije. Kao i obično, malo je tko vjerovao 
u ono što je prorok govorio. Koristilo bi čitati kod proroka da- 
lje kako mu silnici govore da bulazni i da se nikakvo zlo ne 
može dogoditi onima koji su u savezu s Bogom, na što im pro- 
rok odgovara da su oni svojim zlodjelima obezvrijedili taj 
savez. 

U psalteriju nije bilo teško naći tekst koji će odgovarati 
oštrom prorokovu spočitavanju. Ps 10. (prema hebrejskom koji 
s pravom Vulgatin 9. psalam ima kao dva) u tom je pogledu 
posebno oštar kao da ga je sastavio Mihej. Osuda obijesnih 
bezbožnika treba da u nama istanča osjećaj za socijalnu pra- 
vdu, dakako, ne toliko kako je shvaćaju drugi, nego kako je 
provodim ja sam. Dobro je pripjevom zvati Boga da pomogne 
siromahu, ali to je neiskreno ako i mi sami to ne nastojimo. 


Ev. Mt 12, 14-21: Nalagao im je da ga ne očituju da bi se ispu- 
nila riječ proroka. (str. 10) 


Sukob se između Isusa i farizeja sve više zaoštravao. Nji- 
me je bivalo sve jasnije da s Isusom neće drukčije izići na kraj 
nego da ga smaknu. To su zaista i zaključili na svojem vije- 
ćanju nakon što je Gospodin još jednim ozdravljenjem u su- 
botu (9-13) pokazao da je zaista gospodar i subote. I od drugih 
evanđelista znamo da su mu čudesa pribavljala veliko oduše- 
vljenje naroda koji je k njemu donosio raznovrsne bolesnike i 
zatim posvuda pronosio glas o ozdravljenjima. Gospodin je još 
kanio propovijedati i stoga Matej ponovno ističe kako je svim» 

nalagao da o njemu ne govore. Uklonio se dakle protivnicima 
ne samo s očiju nego je želio da se ne žeste slušajući o njemu i 
o njegovu djelovanju. Tkogod bi mogao pomisliti da je to bje- 
žanje od javnosti i nametanje šutnje zapravo neuspjeh. Evan- 
đelist, koji je sve to doživio s Isusom, sudi drukčije i u tome 
vidi ispunjenje važnoga starozavjetnog proroštva. 

Kao što je poznato, Matej piše aramejski i u prvom redu 
za pripadnike izabranog naroda, koji je do SZ-a mnogo držao, 
pa više nego drugi evanđelisti dovodi događaje iz Isusova ži- 
vota u vezi sa starozavjetnim proroštvima i tekstovima. No 
ipak ni on nigdje drugdje nema tako dugi citat iz SZ-a kao na 
ovom mjestu. Isusova povučenost i želja za neupadnim djelo- 
vanjem navela je Mateja da vidi kako je zapravo već davno 
navijestio Izaija u svojoj prvoj pjesmi o Gospodnjem sluzi 
(Iz 42, 1-4). Tekst smo vidjeli na blagdan Gospodinova kršte- 
nja, naročito zbog 1. retka, i na Sveti ponedjeljak. U liku Go- 
spodnjeg sluge, koji je ujedno sasvim poseban njegov miljenik 
i na kojega je Bog stavio svoga Duha, katolički egzegete gle- 
daju Mesiju. Kao dokaz služi im i Matejevo svjedočanstvo da 
se to proroštvo ispunilo upravo na Isusu. Ai njegov je sadržaj 
takav da se ni izdaleka ne može odnositi na neku drugu staro- 
zavjetnu osobu ili čak na cijeli izabrani narod, bez obzira na 
to što i za te Biblija mnogo puta ima općeniti naziv Božjega 
sluge. Samo Mesija je naišao na tolike protivnosti koje su ga, 
prema drugim pjesmama o Gospodnjem sluzi, čak stajale ži- 
vota. Još više: dok su pojedinci i narod svoje protivnike teško 
proklinjali, što je došlo do izražaja čak i u psalmima, i osve- 
ćivali im se kad god su mogli, Mesija će, ojačan Božjim Du- 
hom, nastupati posve krotko, toliko da će to i drugima sta- 
vljati za primjer (11, 29). 

To. isto čini i Crkva Pozivajući se upravo na taj tekst 
(II vat. sabor, S 11). Kraljevstvo se Božje ne širi silom ni žuč- 
ljivim raspravljanjem, nego pozitivnim i mirnim izlaganjem, a 
još više tihim djelovanjem. Pa i onda kad prilike Crkvu natje- 
raju da postane »Crkva šutnje«, ona ne samo da ostaje Kri- 
stova, nego njemu možda još sličnija i, ako zna u tom znaku 
vidjeti Božji prst, još uspješnija i svijetu korisnija. Najbolje je 
kad se izmjenjuju vremena govora i šutnje. 


XVI nedjelja A — 305 


XVI NEDJELJA 


GOD. A 
1. č. Mudr 12, 13. 16-19: Daješ pokajanje za grijehe. (str. 659) 


P. p. 85, 5-6. 9-10. 15-16a (str. 536) 
P. Ti si, Gospode, dobar i rado praštaš. 


Po svoj prilci najmlađa knjiga SZ-a s pravom je nazvana 
religioznom filozofijom izraelske povijesti. Cijeli je njezin dru- 
gi dio (od gl. 10) razmišljanje o glavnim događajima i lično- 
stima izabranog naroda. Razumljivo je da se glavna pažnja 
posvećuje Mojsiju i izlasku Izraelaca iz Egipta. Mudrac ističe 
kako je Bog bio strpljiv i popustljiv prema Egiptu i kasnije 
prema Kanaanu te ujedno navodi razloge te popustljivosti. 
Dubokim teološkim pogledom uviđa da ova spada u bitna Bož- 
je svojstva pa je toplo preporučuje i ljudima. Iz tog je razmi- 
šljanja uzet današnji odlomak koji najprije ističe da se Bog 
brine za sve, nitko drugi kao on. Bog sve prosuđuje i vodi 
pravedno tako da mu nitko ne može ništa opravdano prigo- 
varati. Uvijek iznova se nameće misao: kad su se do tog uvje- 
renja mogli vinuti starozavjetni pravednici, koliko je lakše 
nama kojima je na raspolaganju sva novozavjetna objava i 
njegova ekonomija milosti? 

Dvije su glavne oznake Božjeg upravljanja svijetom: pra- 
vednost i blagost. Sveti pisac nekoliko puta ističe silnu Božju 
moć, ali da je on nikada ne upotrebljava proizvoljno. Naprotiv, 
kao Svevladar on može i zna poštedjeti. Strpljiv je sa svakim, 
te kažnjava samo one koji su poznali njegovu moć, a ipak se 
prema njemu drsko ponašaju. Mudrac Božju blagost vidi u 
tome što s nama ljudima upravlja s velikom pažnjom. Njegovu 
moć, kojom bi se on mogao uvijek služiti, mi na sebi ni _ ne 
osjećamo, toliko je ublažena njegovom dobrotom i ljubavlju 
prema nama. Božjim se savršenstvima nije dosta diviti, nego 
ih moramo i nasljedovati prema svojim mogućnostima. Njego- 
va nas djela uče da i mi moramo biti puni dobrote, ljudski do- 
bri kao što je on božanski dobar. Tada se možemo nadati da 
će i on biti milosrdan prema našim grijesima za koje se od 
nas traži samo pokajanje. On je onaj koji i to daje budući da 
je čovjek sam po sebi nesposoban da posve uvidi svoja nedjela 
i da se popravi. Ima i ozbiljnih vjernika koji se znaju tužiti da 
se, osobito za neke grijehe, ne mogu pravo kajati. Svi trebamo 
znati da je dovoljna želja da se kajemo pa će iz te želje 
provreti i molitva za spasonosno pokajanje. Nikada ne smi- 
jemo postati malodušni već se uvijek nadati da će nam Bog 
dati taj veliki dar koji i on u nama grješnima najradije vidi. 

Nekoliko izabranih redaka iz psalma 85. biranim riječima 
ponavlja glavne misli čitanja, a naročito slavi Božju dobrotu 
i blagost. Kako je ugodno čuti da on rado prašta! On je i sve- 
moćan te tvori takva djela da će mu se prije ili kasnije poklo- 
niti svi narodi. Ipak, opet se vraćamo na njegovu milosrdnost i 
blagost koje nas potiču da mu se uvijek iznova obraćamo za 
smilovanje. Opravdano je i naše pouzdanje da će nešto od nje- 
gove snage prijeći i na nas bijednike. 


2. č. Rim 8, 26-27: Duh posreduje za nas neizrecivim uzdasi- 
ma. (str. 132) 


Ako smo pažljivo promotrili 1. čitanje i na nj s uvjere- 
njem odgovorili pripjevnim psalmom, dobro će nam doći ova 
dva Pavlova retka. Apostol je svjestan ljudske slabosti koja 
se pokazuje čak i u tome da ne znamo što i kako da molimo. 
Naše stanje nije ipak bezutješno, jer nismo sami: s nama je 
Kristov Duh. Biblicisti upozoravaju da za djelovanje Duha u 
nama Pavao, prema svojem običaju, suvereno stvara nove 
izraze koje je vrlo teško prevesti. U glagolu »pritječe u po- 
moć« izvornik ima poznati Pavlov »syn-sa« koji izražava naše 
zajedničko djelovanje s Duhom, dotično ovdje, našu molitvu 
u zajednici s njime. Ništa dakle ne smeta što se osjećamo sla- 
bima u molitvi, bilo s obzirom na njezin sadržaj bilo s obzirom 
na njezin način. Sve ono što nama manjka Duh ima obilato da 
nadoknadi i upotpuni našu slabu snagu. Međutim, nepravilno 
bi bilo prepuštati se nekom kvijetizmu, nehajnom i ravnoduš- 
nom držanju, jer je i naša suradnja nužna, Mada je naš udio u 
molitvi tako malen, bez nas Duh za nas ne moli. To vrijedi za 
sve naše kršćansko življenje i djelovanje. 

U drugom glagolu »posreduje« Pavao je sprijeda dodao 
»hyper-nad« što također pretpostavlja zajedničko djelovanje 
Duha Svetoga i nas. Mogu naši ljudski uzdasi prema Bogu biti 
ne znam kako srdačni, sami po sebi oni uvijek ostaju ljudski, 
ograničeni, slabašni. Tek kada se njima pridruži Duh sa svojim 
neizrecivim uzdasima, naša molitva prodire u nebo i može ra- 
čunati na sigurno uslišanje. Njegovi su uzdasi nama neshvat- 
ljivi i za nas neizrecivi, ali to i nije važno, dapače upravo to 
nam ulijeva pouzdanje da oni sadrže ono što nama nedostaje. 
Mi ih ne možemo ni ponavljati ni shvaćati, ali Bogu su posve 
jasni i kod njega neizostavno uspješni. Treba se samo prepu- 
stiti da nas u molitvi vodi Duh, jer bez toga naša molitva neće 
nikada biti pravo kršćanska. »Nemojte misliti, moje kćeri, — 
piše Franjo Saleški — da je razmatranje djelo ljudskog duha. To 
je posebni dar Duha Svetoga koji podiže duševne moći iznad 
njihovih naravnih sila. Da bi se duša ujedinila s Bogom po 

svojim osjećajima i saopćenjima kojih nikakav ljudski govor 
i ljudska mudrost ne može ostvariti bez njega« (navodi Mar- 
mion). Dakle, Bog po Duhu zna za naše potrebe i želje i samo 
po njemu su one u skladu s Božjom voljom, a prema tome i 
sigurno zadovoljene. U drugom slučaju (r. 27) Pavao nema više 
onaj prefiks »hyper«. Kad se naš duh sjedinio s Božjim Duhom 
pa nam je molitva zajednička, onda je onaj »nad« nekako su- 
višan. Sve ovo nije neka visoka i daleka mistika, nego osnovno 
pravilo za svaku molitvu koja hoće da bude zaista kršćanska, 
kristovska, povezana i prožeta Kristovim Duhom što nam ga 
je on dao. To se na svoj način tiče svih »svetih«, svih kršćana 
i s pravom Rupčić dodaje tom retku ovo mjerilo: »Najveći 
i najsigurniji dokaz za konačno spasenje jest uzdisanje Duha 
Svetoga (u nama) za njim.« Na taj se način dakle spašavamo. 


Ev. Mt 13, 24-43 (duže) ili 24-30 (kraće): Ostavite oboje da ra- 
ste do žetve. (str. 12) 


Čitav ćemo tekst imati prigodu razmotriti u subotu i slije- 
deća dva ferijalna dana. Ovdje u vezi s 1. čitanjem i s Isuso- 
vim riječima, istaknutima u naslovu, evo dužeg izvatka o Bož- 
joj strpljivosti iz »Rječnika biblijske teologije«, naročito za 
one koji ga nemaju. »Prema svom narodu »tvrde šije«, kao i 
prema grešnim poganskim narodima. Bog je strpljiv, jer ih 
ljubi i hoće ih spasiti. Isus je vrhunska objava i savršeni uzor 
te strpljivosti koju će čovjek morati nasljedovati (Ef 5, 1; Mt 
5, 45). Slijedeći primjer svoga Učitelja, učenik će se morati su- 
očiti s progonstvom i kušnjama u postojanoj i radosnoj vjer- 
nosti, prepunoj nade; jer će poniznije morati svakoga dana po- 
dnositi prijestupe drugih u blagosti i ljubavi. 

Božja strpljivost u SZ-u. Bog »čini očitom svoju praved- 
nost — jer je ostavio nekažnjene prošle grijehe u vrijeme Bo- 
žje strpljivosti (Rim 3, 25 sl). Tako sv. Pavao shvaća SZ kao 
vrijeme u kome je Bog podnosio grijehe svoga naroda kao 
i grijehe poganskih naroda, kako bi u »sadašnje vrijeme« oči- 
tovao svoju spasonosnu pravednost (usp. 1 Pt 3, 20; Rim 9, 22 
sl). Tijekom svoje povijesti Božji je narod postajao sve dublje 
svjestan te Božje strpljivosti. Kad se Jahve objavio Mojsiju, 
stavio mu je do znanja: »Bog milosrdan i milostiv, spor na 
srdžbu, bogat milošću i vjernošću, iskazuje milost tisućama, 
podnosi opačinu, grijeh i prijestup«, ali on je također onaj koji 
»krivca ne ostavlja nekažnjena, nego kažnjava opačinu otaca 
na djeci — čak na unučadi do trećega i četvrtoga koljena« (Iz 
1, 34, 6 sl; usp. Br 14, 18). Kasnije će objave sve više isticati 
strpljivost, milosrdnu ljubav Oca koji dobro zna kako smo saz- 
dani, koji je spor na srdžbu i vrlo milostiv, koji s nama ne po- 

stupa prema našim grijesima (Ps 103, 8; usp. Sir 18, 8-14). Te- 
me srdžbe i suda nikad ne nestaju, ali proroci više naglašavaju 
Božje opraštanje. Neki tekstovi prikazaju Boga sasvim sprem- 
na da odustane od svojih prijetnji (JI 2, 13 sl; Jon 4, 2)... 

Božja strpljivost u NZ-u. Isus svojim stavom prema greš- 
nicima i svojim poukama tumači i utjelovljuje Božju strplji- 
vost; on kori svoje nestrpljive i osvetljive učenike (Lk 9, 55); 
prispodoba o nerodnoj smokvi (13, 6-9) i rasipnom sinu (15), o 
nemilosrdnom sluzi (Mt 18, 23-35) — sve su jednako objav- 
ljenja Božje strpljivosti koja želi spasiti grešnike, kao i pouke 
o strpljivosti i ljubavi za njegove učenike... Apostoli vide u 
očitom odugovlačenju Isusova dolaska očitovanje Božje veli- 
kodušnosti: »Ne odustaje Gospodin od izvršenja obećanja, ka- 
ko to neki misle, nego vas strpljivo podnosi, jer neće da se itko 
izgubi, nego da svi pristupe obraćenju« (2 Pt 3, 9. 15)... Dok 
traje ono »danas« Božje strpljivosti i zova, izabrani moraju 
osluškivati njegovu riječ i truditi se da uđu u Božji počinak 
(Heb 3, 7-4, 11).« Dakle, moramo dobro iskoristiti Božju str- 
pljivost prema nama, a isto tako se u njoj vježbati u odnosu 
prema drugima. 


GOD. B u 


1. č. Jer 23, 1-6: Sam ću skupiti ostatak svojih ovaca i podići 
ću im pastire (str. 783) 


P. p. 22, 1-3a. 3b-4. 5. 6 (str. 486) 
P. Gospodin je pastir moj: ni u čem ja ne oskudijevam. 


U gl. 21. i 22. Jeremija je govorio o žalosnoj sudbini judej- 
skih kraljeva i navijestio propast kraljevstva. Stoga u dana- 
šnjem odlomku predviđa kako će ih Bog kazniti. Na temelju 
obećanja danog Davidu iz njegova će roda podignuti novog 
kralja čija svojstva i ime pokazuju da će to biti sam Mesija. 
Prorok četiri puta ističe da to nije njegova nego Gospodnja 
riječ, čime se ograđuje od njezinih posljedica i ujedno joj daje 
mnogo veću važnost. Predstavnike civilne, a po svoj prilici i 
vjerske vlasti naziva prema davnom običaju pastirima. Prijeti 
im se, jer se ne brinu za ovce Gospodnje paše, a to je izabrani 
narod. Pastiru mora biti glavna briga da stado čuva na okupu, 
da se ovce ne rasprše, jer se onda lakše izgube i stradaju. 
Mjesto da ih drže uz jedinoga pravog Boga pastiri su judej- 
skoga kraljevstva. krivi da je narod zalutao: u idolopoklonstvo 
(2, 8; 10, 21), a time i u propast. Stoga će se sam Bog pobrinuti 
za svoje stado i to na dva načina: negativno time što će kazniti 
zle pastire i ukloniti ih od ovaca, a pozitivno postavljanjem no- 

vih dobrih pastira. Budući da nevaljali pastiri nisu pohađali 
svoje stado, tj. nisu se za nj brinuli, Bog će njih pohoditi u 
zlom smislu, tj. kazniti ih. Dobro je sačuvati to dvostruko zna- 
čenje Božjeg pohođenja (RBT), pogotovo kad naš narod, koji 
u svom govoru ima nebrojeno biblijskih izraza, još uvijek zna 
reći: Snašlo me Božje pohođenje, tj. kazna kojom me Bog želi 
osvijestiti i popraviti. 

Unatoč nemaru pastira i njihovu slabom primjeru sve se 
ovce nisu izgubile, pa će Gospodin njihov ostatak (RBT) sam 
skupiti i predati ih vrijednim pastirima. U tim novim uvjetima 
stado će se opet silno umnožiti i bez straha mirno pasti, niti 
će se više gubiti. Već time je jasno naviješten ne samo povra- 
tak iz sužanjstva nego i novozavjetno Božje stado, kako Isus 
naziva svoju Crkvu (Iv 10, 1-18; 21, 15-17) i kakvom ona sma- 
tra samu sebe (II vat. sabor, C 6 i 9). I crkvena liturgija gleda 
često u Kristu našega Dobrog pastira pa ga je r. 5-6. navijestila 
pred Božić (v. I 90). Ovaj se odlomak danas i čita zbog evan- 
đelja gdje Isus stanje u kojemu su se u njegovo vrijeme nala- 
zili Izraelci uspoređuje s ovcama bez pastira. Uz takva čitanja 
najprikaldniji je poznati ps. 22. koji idiličnoj slici iz pastirskog 
života dodaje i prizor u kojemu Bog kao naš domaćin pred 
nama prostire obilat stol. Naša božanska hrana u biblijskoj 
riječi i euharistiji neizmjerno nadmašuje sve što su staroza- 
vjetni vjernici mogli slutiti da će donijeti mesijansko doba sa 
svim svojim blagodatima. 


2, č. Ef 2, 13-18: On je naš mir koji od obadvaju naroda učini 
jedan (str. 166) 


U novozavjetno Božje stado spadaju ne samo Izraelci nego 
isto tako i pogani, pa se u tom smislu 2, čitanje nadovezuje na 
prvo. Pavao upotrebljava Izaijine izraze (57, 19) za Izraelce 
koji su daleko od Boga i blizu njega te ih primjenjuje na dvije 
vrsti kršćana: one koji su došli izdaleka, iz poganstva, i one 
koji su bili blizu NZ-a kao pripadnici SZ-a. Efeška se zajedni- 
ca sastojala većinom od kršćana iz poganstva pa im apostol 
spominje da su i oni po Kristu i njegovoj krvi došli blizu Boga. 
Dakle Pavao i tu ističe svoju omiljelu misao da više nema ra- 
zlike između Židova i pogana. Prije je između njih stajala pre- 
grada koja je činila da su se među sobom smatrali neprijate- 
ljima. U Bibliji imamo bezbroj mjesta odakle se vidi da su 
Izraelci sve neobrezane smatrali svojim neprijateljima, a tako 
je bilo i s druge strane pa npr. Tacit naziva Židove »neprija- 
teljima ljudskog roda«. Zakon, kojim su se Židovi ponosili, sa 
svim njegovim odredbama, koje su njima bile svete a drugima 
često vrlo zazorne, tvorio je pravu pregradu između jednih i 

drugih. Krist, koji je ne samo donio na svijet mir nego je i u se- 
bi kao Bogočovjek sam mir, srušio je tu pregradu, dokrajčio je 
to neprijateljstvo. Izveo je to kad je svojim utjelovljenjem i 
smrću na križu dokinuo SZ i ustanovio NZ. »Nema više zida 
koji je dijelio predvorje pogana i hram u Jeruzalemu. Tako je 
i moralo biti. Jer taj je zid bio živi simbol diobe čovječanstva 
u religioznu gospodsku kastu, izabrani narod, relgioznu vlaste- 
lu i veliku masu raje« (Holzner). Treba pustiti da i nama ti 
izrazi dočaraju sreću kojom smo u Kristu od onih koji su bili 
daleko od Boga sada Bogu blizu. 


Kod ovoga kao i kod sličnih Pavlovih tekstova na koncu 
konca nije najvažnije da smo u Kristu svi mi ljudi posve izje- 
dnačeni, nego da smo svi, jedni i drugi, postali Božji narod 
neuporedivo više nego su to bili Izraelci u SZ-u. To apostol 
divnom teološkom sažetošću iznosi u samih nekoliko riječi r. 
18. »U tome je dakle pomirenje između Židova i pogana: za- 
jednički je cilj — jedan te isti Otac, zajednički je novi put — 
jedini Krist Gospodin, zajednička je snaga — Duh Sveti koji 
kao izlivena Božja ljubav omogućuje da se ide po tom putu. 
A što drugo to znači nego da smo preuzeti u trojedini život 
ljubavi samoga Boga! To se (na temelju vječnog izlaženja Sina 
od Oca) ostvaruje upravo na tom vraćanju Sina k Oću u Duhu 
Svetome u čemu sada sve čovječanstvo smije otajstvo sudjelo- 
vati« (Zerwick). Sada još bolje shvaćamo što je to novi čovjek 
u Kristu (r. 15) i koje je to novo tijelo (16). Krist je kao novi 
Adam glava otkupljenoga čovječanstva i svaki je čovjek sada 
zaista novi čovjek, ne više od Boga daleko nego blizu Boga. 
Ocu se približavamo koliko mu je blizu njegov Sin s kojim 
tvorimo jedno otajstveno tijelo kojemu je Krist Glava, o čemu 
je Pavao napisao toliko divnih izreka na početku ove poslanice. 
To oni nastavlja zaključujući (3, 21) doksologijom koja bi nam 
se morala češće vinuti iz zahvalnog srca: »Bogu Ocu slava u 
Crkvi i u Kristu Isusu u sva pokoljenja i sve vjekove! Amen.« 


Ev. Mk 6, 30-34: Bili su kao ovce bez pastira. (str. 34) 


Kad su se apostoli vratili s prvoga misionarskog puta, Isus 
ih pozove i vodi na osamu. To ističu i drugi evanđelisti, ali to 
Marko posebno spominje još u 6, 45; 7, 24; 8, 10. Sigurno mu 
je bilo do toga da im priušti malo zasluženog odmora koji je 
bio nemoguć u onoj ljudskoj vrevi u kojoj u miru nisu mogli 
ni založiti. Time je Gospodin za sva vremena i za sve djela- 
tnosti buduće Crkve postavio važno pravilo: nakon rada za Bo- 
žje kraljevstvo i truda oko drugih nužno je posvetiti barem 
malo vremena i potražiti samotan kraj za svoju osobnu izgrad- 
nju i usavršenje. Crkva je uvijek smatrala da akcija i kontem- 

placija mogu i moraju ići zajedno. Ima Božjih poziva u kojima 
prevladava jedna ili druga, ali iskustvo stoljeća pokazuje da 
nastaju velike štete ako jedna drugu posve isključi. Sama ak- 
cija je upropastila mnoge ličnosti i pothvate, a Crkvi, barem 
zapadnoj, ne odgovaraju posve ni oni koji se bave samo kon- 
templacijom. II vat. sabor (R 2cd, T) želi dai pretežno kon- 
templativne zajednice apostolskim žarom pritječu ljudima što 
uspješnije u pomoć. Toma Akv. je postavio kao ideal: »Con- 
templata aliis tradere — drugima izručivati ono što se u kon- 
templaciji spoznalo.« Veliki su sveci to izvrsno znali spojiti, 
kao sv. Martin, apostol Galije koji je neprestano gledao pre- 
ma nebu, a o kojemu je zapisano da je bio »intra monachus, 
extra apostolus«, 

O onome što ističe naslov bilo je govora 4. subote (I 281). 
Ovdje spomenimo kako je Isus i u tom pogledu ispunio ono 
što je bilo o njemu naviješteno u SZ-u. Tu bi se uz tekst 1. či- 
tanja s pripadnim psalmom i gl. 34. proroka Ezekiela moglo 
navesti još mnogo izreka o Bogu kao Pastiru (RBT). Egzegete 
upozoravaju da se taj evanđeoski izraz o stadu bez pastira na- 
lazi u Mojsijevoj molitvi (Br 27, 17) kojom je on htio od Boga 
postići to da mu odredi valjanog nasljednika: »Postavi čo- 
vjeka nad ovom zajednicom koji će pred njom izlaziti, koji 
će pred njom stupati, koji će je izvoditi i uvoditi tako da Jah- 
vina zajednica ne bude kao stado što nema pastira.« Bog je za 
to odredio Jošuu, ali on je bio tek praslika božanskoga Dobrog 
pastira. On se nije ljutio ni kad je mnoštvo došlo za njim i u 
samotan kraj, nego se sažalio nad njim te ih počeo učiti dugo. 
»U mesijanskoj se samilosti Isus uvijek iznova okreće svome 
puku, uči ga i vodi, hrani i uzdržava na životu (usp. Iv 10)« 
(Schnackenburg). Ni za Božjega čovjeka nema odmora. Ne smi- 
je tražiti osobne probitke ni zadovoljavati osobne prohtjeve 
kad ga ljudi žele i trebaju. Nije to lako zvanje, ali je potrebno 
i korisno kao što je bilo potrebno da dobar Pastir siđe na ze- 
mlju i potraži izgubljenu ovcu, sav ljudski rod. Blago onom ko- 
ji nastavlja njegov posao prema njegovu primjeru! 


GOD. C 


1. č. Post 18, 1-10a: Gospodine moj, nemoj mimoići svoga slu- 
ge! (str. 11-2) 

P. p. 14, 2-8ab. 3cd-4ab. 5 (str. 478-9) 

P. Gospodine, tko smije prebivati u šatoru tvome? 


Za evanđeosku perikopu o Marti i Mariji sastavljači su u 
SZ-u našli zaista prikladno čitanje kako je Abraham ugostio 

samoga Boga. Ne radi se tu samo o sličnoj gostoljubivosti, nego 
u oba slučaja ljudi primaju Boga u goste. O Božjem smo po- 
sjetu Abrahamu čitali već 12. subote (v. gore), ali je tada u re- 
dosljedu čitanja iz knjige Postanka naglasak bio na Božjem 
obećanju da će Abraham skoro dobiti sina, kako je isticao na- 
slov i pripj. psalam. Danas je glavno samo gostoljublje (RBT) 
i njegovo vjersko značenje. Naime, ta je naravna krepost imala 
kod starih naroda jaku religioznu notu i s te je strane lako 
shvatiti sve Abrahamove izraze i čine u današnjem odlomku. 
Još prije nego je mogao znati tko su njegovi gosti on ih prima 
kao Božje poslanike. Ako u gostu gledamo samo čovjeka, onda 
se u gostoljublje brzo umiješaju ljudski računi koji u sebi ne- 
maju ništa kreposno. Moderni je život profanirao i komercija- 
lizirao mnoge odnose među ljudima, a malo koji kao ugošćiva- 
nje. Stoga nam ovi biblijski tekstovi pružaju priliku i poticaj 
da se nastojimo vratiti religioznom shvaćanju gostoljublja. Ne 
možemo promijeniti sav suvremeni poredak (turističko je ugo- 
šćivanje npr. postalo pravi i ne uvijek posve pošteni biznis), 
ali možemo i moramo paziti na sebe kako vršimo tu važnu 
krepost. Da li se pogošćenjem nekoga želimo u prvom redu is- 
taknuti, ili da nas zbog toga hvale, ili da dobijemo predujam 
pa od drugoga isto tako očekujemo? Sve su to s religioznog 
stanovišta vrlo slabi motivi gostoljublja, a tako su česti... 
Daleko smo od starokršćanskih agapa, iako je i tada bilo ne- 
reda (v. 1 Kor 11). 

Pripj. psalam nam kaže kako ovdje Crkva želi istaknuti 
gostoljublje u najuzvišenijem smislu: da u gostu gledamo Bo- 
ga i da prema tome postupamo. Svi mi želimo prebivati u Go- 
spodnjem šatoru, a svatko za se mora zaslužiti da ovdje bude 
pripušten stolu Gospodnjemu a jednom i vječnoj gozbi u nebu. 
Kako to zaslužiti? Današnji je misni obrazac satkan od raznih 
pjesama i molitava iz staroga Misala, jedino je za pričesnu 
pjesmu kao nešto novo pružena mogućnost da upotrijebimo 
Isusove riječi iz Otkrivenja: »Evo stojim na vratima i kucam. 
Ako tko čuje moj glas i otvori vrata, ući ću k njemu i večerati 
s njim, i on sa mnom« (3, 20). Sigurno je taj tekst odabran u 
vezi s današnjim 1. i 8. čitanjem. Isus kuca na naša vrata u 
liku siromaha na duši i tijelu: možda zdvojnog čovjeka i sita 
života, gladna prijazne riječi i bratskog zanimanja. Tko bi sve 
nabrojio u kome možemo primiti i razveseliti svoga Boga. Po- 
znata je Duvalova šansona dirljivim riječima i napjevom to 
mnogima kazala. Treba samo imati razvijen religiozni sluh za 
sve uzdahe oko sebe, za sve i najtiše Isusove kucaje. Tko da 
Isusu ne otvori, Isusa ne primi? Primamo ga svaki put kad se 

držimo starokršćanskog načela: Kad si vidio brata, vidio si 
Krista. 


2. č. Kol 1, 24-28: Tajnu koja je bila sakrivena kroz .vjekove, 
a koja je sada objavljena svetima. (str. 173-4) 


Pavao je s oduševljenjem zapisao Kološanima da je evan- 
đelje propovijedano po cijelom svijetu i da se u tu svrhu Bog 
i s njim poslužio (1, 23). Međutim, on se sada nalazi okovan u 
rimskoj tamnici. Potreban je vjernicima u Kolosima i drug- 
dje, a on k njima ne može. Ne može im doći njegova riječ, ali 
može nešto što vrijedi više od riječi, a to je njegovo trpljenje. 
Stoga se on raduje dok za njih trpi. Može li se čovjek veseliti 
trpljenju budući da je ono tako protivno ljudskoj naravi te 
poduzima sve što može da ga izbjegne? Sve ovisi o tome zašto 
tko trpi. Tko u trpljenju ne vidi ništa drugo nego ono što po- 
dnosi, ono ga vodi u očaj. Pavao i s njim svaki kršćanin kadar 
je da se u trpljenju veseli, jer je ono zalog buduće slave (Rim 
8, 17) i jer ono drugima koristi. Ovaj drugi uzrok veselja u 
trpljenju apostol ovdje ističe i dodaje još jedan, vrlo snažni 
uzrok: tako postaje Kristu ne samo sličan, nego nadopunja što 
nedostaje mukama Kristovim. Trpljenje se apsolutno priklju- 
čuje trpljenju Kristovu, pa je u tom smislu i njegovo trpljenje 
otkupiteljsko. Kao što je za izgradnju Crkve bilo potrebno ne 
samo Isusovo propovijedanje nego i ono apostola i svih pro- 
povjednika do kraja svijeta, tako je uz Kristovo trpljenje po- 
trebno trpljenje svih kršćana, jer oni s njim tvore jedno tijelo. 
Budući da Pavao s veseljem trpi za Kološane, onda ih to mora 
ohrabriti da ustraju u pravoj vjeri i u tu svrhu im na kraju 
poslanice (4, 18) dodaje svojom rukom: Sjećajte se mojih 
okova! 

Poslije te umetnute misli, koja u nekoliko riječi iznosi naj- 
dublji smisao trpljenja, apostol opet nastavlja govoriti o evan- 
đelju koje im je naviješteno propovijedanjem i koje Kološa- 
nima sada tumači poslanicom. On je u tom pogledu pravi po- 
služitelj Crkve, jer je tako odredio božanski ekonom-gospodar. 
Riječ su Božju donosili ljudima i starozavjetni Božji poslanici, 
ali ne potpuno, jer glavno otajstvo objavljene vjere — Kristo- 
vo utjelovljenje i otkupljenje — još nije bilo očitovano, još je 
bilo sakriveno u Bogu. Sada je to otajstvo izvršeno i objavljeno 
svima, pa i poganima za koje je Pavao naročito pozvan i po- 
slan. Naviještano Kristovo otajstvo svima donosi samoga Kri- 
sta u njih ga doslovno stavlja, a time im se osigurava i nada 
u buduću slavu. Na Krista ima pravo svaki čovjek, kako Pa- 
vao spominje zasebno tri puta, a ne samo neki izabrani, kao 
što uče neki krivovjerci. Ti su zbunili Kološane kojima apostol 

zbog toga i piše. Tko prihvati Pavlovo naučavanje, tko se 
okoristi njegovim trpljenjem, taj će dospjeti do savršenstva, 
tj. sve će više sazrijevati i oblikovati se prema Kristu, koliko 
mu je to određeno, opet u Kristu, ali i prema mjeri kojom 
svatko u tom poslu surađuje. 


Ev. Lk 10, 38-42: Marta ga primi u kuću. Marija je izabrala 
najbolji dio. (str. 60) 


Već naslov našeg odlomka pokazuje na dvjema osobama 
dva načina kako se prima Isusa: jedna ga samo prima u kuću, 
a druga odabire njegovo društvo. Iako Luka ne spominje, bilo 
je to u Betaniji blizu Jeruzalema kamo se Isus uputio. Mnogi 
misle da su te dvije osobe sestre Lazara koji da je valjda bio 
odsutan. Gospodina je u kuću primila Marta, po svoj prilici 
starija. Isus ne dolazi samo zato da što od nekoga primi nego u 
prvom redu da daje, pa je počeo sestre učiti. »Objema je se- 
strama Isus bio jednako mio, ali je među njima bila velika 
razlika. Marta je držala, da joj je najpreča dužnost, kako će 
Isusa što bolje podvoriti, pa se užurbala. Svaki bi čas odlazila 
i opet se vraćala brzim korakom, kako već čini brižna kuća- 
nica kojoj iznenada banu gosti. Marija je opet mislila, da će 
veće poštovanje pokazati Isusu, bude li ga pozorno slušala, pa 
se nije mogla otrgnuti od nogu njegovih« (Vimer). Martinu zau- 
zetost ne moramo tumačiti tako, kao što neki čine, da je ugled- 
nom gostu htjela pripremiti ne samo jedno jelo. Važnije je uo- 
čiti da oba izraza o Martinoj zauzetosti i brizi nalazimo i u Pa- 
vlovu tekstu gdje govori o razlikama udatih i neudatih osoba 
(1 Kor 7, 34). Njezine se riječi mogu različito tumačiti, a je- 
dnako imaju pravo oni koji u njima vide nestrpljivost zapo- 
slene domaćice ili želju da joj sestra pomogne pa da se i ona 
može sva nesmetano posvetiti slušanju Učitelja. 

Nije lako doznati pravi smisao svake riječi u Isusovu od- 
govoru Marti. Ovdje imamo jasan primjer kako smo sretni što 
su većinu Isusovih riječi i čina donijela barem dva evanđeli- 
sta, čiji se izvještaji međusobno dopunjuju i jedan drugoga 
tumače. Budući da se ova epizoda nalazi samo kod Luke, ne- 
mamo drugih elemenata kojima bismo mogli sa sigurnošću 
ustanoviti što je Isus htio reći. Mnogi upozoravaju da je Go- 
spodin ponovljenim imenom Marte pokazao zanimanje i za 
nju, i u tome ne vide nikakav prizvuk ukora. Ima ih koji pred 
»jedno je potrebno« umeću »samo«, čime se možda previše je- 
dnostrano naglašuje važnost samo duhovnih vrijednosti. Naj- 
veća je muka s izrazom »najbolji dio«. U izvorniku je: »t&n 
agathčn merida — dobar dio«, dakle sa članom koji zna i nešto 
istaknuti sa zanosom, nekako: onaj pravi dio. Prema tome se 

može prevesti: bolji, a i: najbolji dio. No time nije osuđen 
Martin dio, pa je Augustin apostrofira: »Tvoj dio nije zao (da- 
kle je dobar), ali njezin je bolji«. Tako je već od Origena pre- 
vladao običaj da je Isus time dao prednost kontemplativnom 
životu pred aktivnim. Neki još upozoravaju da ova epizoda 
dopunjuje usporedbu o milosrdnom Samarijancu koja se na- 
Jazi neposredno ispred nje. U svakom je slučaju istaknuta va- 
žnost slušanja Božje riječi, pa su kasnije apostoli ostavili slu- 
žbu za stolovima da se mogu potpuno posvetiti molitvi i službi 
propovijedanja (Dj 6, 2-3). Mi smo sretni što u misi imamo 
prostrta oba stola, a oba nam pružaju trajnu hranu za vječni 
život i ujedno vode i sređuju naš vremeniti život. 


PONEDJELJAK 
God. I 


1. Č. Izl 14. 5-18: Neka znaju da sam ja Bog kad se proslavim 
nad faraonom. (str. 58-4) 


P. p. Izl 15, 1-2. 3-4. 5-6 (str. 54) 
P. U čast Gospodina zapjevat ću, jer se proslavio. 


Sada su svi mišljenja da je opis o izlasku Izraelaca iz Egip- 
ta nastao mnogo kasnije nego se zbio, i to na temelju raznih 
izvještaja i predaja. O tome nam govori i današnji odlomak 
koji navodi da je narod pobjegao, a odmah zatim da su ih 
Egipćani pustili. No te i druge razlike nisu važne za shvaćanje 
onoga što je Bog tim zahvatom htio postići i onoga što nam 
Biblija želi saopćiti. Tu imamo primjer kako je važno uz do- 
slovni smisao uočiti i duhovni. Od svega je najvažnije da je 
Bog svoj narod izbavio od robovanja i da se kaznom nad 
Egipćanima tako silno proslavio, »ta cilj otkupljenja nije samo 
spas ljudi nego još više proslava Boga« (Krinetzki). A u ovom 
je odlomku zaista istaknuta Božja svemoć koja je otvrdnulom 
faraonu nanijela još zadnji, najteži udarac. Stoga biblijski pi- 
sac ne spominje samo .to otvrdnuće nego potanko nabraja i 
snagu faraonove vojske u koju je on stavljao svoju nadu da 
će i dalje prkositi izraelskom Bogu. Nije bilo teško skupiti po- 
trebne čete i poslati ih u potjeru za Izraelcima, ali nije moguće 
ljudskom silom promijeniti Božju odluku koja je Egipćanima 
mogla već biti više nego jasna. 

U koga se treba pouzdati i kome se posve prepustiti, izvje- 
štaj pokazuje postupkom Izraelaca, iako je on bio najprije ne- 
gativan. U tekstu je istaknuto da ih je obuzeo velik strah od 
Egipćana i, što je mnogo gore, da su počeli prigovarati Mojsiju 

i buniti se, a to će se toliko puta ponoviti kroz četrdeset go- 
dina (15, 24; 16, 2-3; 17, 3; Br 11, 4-5; 20, 2-5; 21, 4-5). Ljudski 
gledajući, imali su pravo misliti da je bilo bolje služiti u Egi- 
ptu nego poginuti u pustinji. No to mišljenje ne vodi računa o 
glavnom faktoru svih zbivanja u svijetu, a to su znali barem 
oni po Božjim zahvatima kojima su Egipćani već toliko puta 
bili kažnjeni. Tu nastupa Mojsije u svojoj ulozi vođe: ne brani 
se od prigovora naroda, nego ih miri obećanjem onoga što će 
Gospodin učiniti da ih spasi. Velika je riječ: »Egipćane koje 
danas vidite nikad više nećete vidjeti.« U njoj je toliko uvje- 
renja da je treba staviti iza Božjih riječi u r. 15-18. Još jed- 
nom valja istaknuti: svemu je tome cilj da se Bog proslavi nad 
faraonom. 

Tom se slavljenju pridružujemo i mi, i to istom pjesmom 
koju Biblija stavlja u usta Mojsiju, njegovoj sestri Mirjami i 
svemu narodu kad su vidjeli kako je Bog uništio Egipćane a 
njih spasio. Pjesma je u sadašnjoj redakciji sigurno kasniji u- 
motvor, što ne isključuje njezinu inspiraciju, onako kako se 
pjevalo u liturgijskom posadašnjivanju toga velikog događaja. 
S obzirom da je kasnije u Izraelu vladao običaj (ps 67, 12-13) 
da su pobjedonosne ratnike žene dočekivale pjesmom i kolom, 
mnogi drže da je prvotna pjesma ona koju sveti pisac stavlja 
u usta Mojsijevoj sestri Mirjam, a koju su drugarice ponav- 
ljale nebrojeno puta, dok je glavna pjevačica nizala svoje sti- 
hove. 


God. II 


l. č. Mih 6, 1-4. 6-8: Objavljeno ti je, čovječe, što Gospodin 
traži od tebe. (str. 911) 


P. p. 49, 5-6. 8-9. 16bc-17. 21 i 23 (str. 507) 
P. Onomu koji hodi stazama pravim — njemu ću pokazati 
spasenje Božje. 


U pjesničkim tekstovima Biblije ne manjka ni zamisao 
kako Bog vodi parnicu sa svojim narodom da mu tako dokaže 
krivnju i privede k obraćenju. Jedan takav tekst imamo u da- 
našnjem odlomku iz Miheja i u ps. 49. koji mu služi kao dopu- 
na i odgovor. Prorok u ime Božje nastupa vrlo svečano i na 
tu parnicu poziva čak i zemljine temelje i njezine gore, jer je 


čitava zemlja pozornica na kojoj je Bog izveo svoja velika“ 


djela za ljude, a posebno za izabrani narod. Pred cijelim svije- 
tom Bog poziva na odgovornost svoj narod zašto mu je tako 
neharno odvratio za sva dobročinstva od kojih odmah ističe 
ono najveće: izbavljenje iz egipatskog robovanja. Ozbiljan je i 

ujedno ganutljiv Božji prijekor pa ga je kao pravi pjesnički 
biser Crkva unijela u bogoslužje Velikog petka: »Puče moj, 
što sam ti učinio? Odgovori mi.« Tako odzvanja Božji glas u 
savjesti svakoga grješnika koji još živo vjeruje u Boga. Iako 
sam grješnik, da li još toliko vjerujem u Boga da slušam nje- 
gov glas u svojoj savjesti? j 

Kao svaki pošteni krivac tako je i Izrael sav smeten na toj 
neugodnoj parnici. Prorok u ime naroda pita čime bi mogao 
udobrovoljiti Boga. Jasno mu je da mora doći pred Sveviš- 
njega i pred njim pasti ničice, ali ne zna koju bi žrtvu po- 
mirnicu prinio. Pitanjima koja slijede kao da narod sam.izra- 
žava svoje uvjerenje kako pred uvrijeđenim Bogom nije vrije- 
dna nikakva žrtva. Što Bogu znači tisuće ovnova i nebrojeni 
potoci ulja? Prema prorokovoj zamisli narod se osjeća tako 
zdvojnim da čak pomišlja na žrtvovanje prvorođenaca, kao što 
su činili okolni narodi svojim okrutnim božanstvima. Tu do- 
lazi narodu u pomoć njegov prorok i samom jednom izrekom 
pokazuje kako je uzvišeno duhovna bila uloga proroka u Izra- 
elu. Krinetzki upozorava na nečuvenu novost da su u vokativu 
»čovječe« uključeni ne samo Izraelci nego svi ljudi. Svima, a 
posebno Izraelcima, bilo je objavljeno da Bog od nas traži samo 
to da činimo pravicu, ljubimo milosrđe i pred Bogom hodamo 
ponizno. Malo riječi, ali veliki zahtjevi: pred Bogom biti po- 
nizan a prema ljudima milosrdan. To su one pravilne staze po 
kojima se, kao što ponavlja pripjev, od Boga dobiva oprošte- 
nje i konačno spasenje. Sve drugo što bismo htjeli Bogu pri- 
nijeti nije naše nego njegovo (ps 49, 10). Na raspolaganju nam 
je naša volja, naše srce. To isto vrijedi i za misnu žrtvu koja je 
Isusova, a naša uglavnom koliko joj pridružimo svoju. 


Ev. Mt 12, 38-42: Kraljica Juga dići će se na sudu s ovim na- 
raštajem. (str. 11) ' 


Isusovi protivnici farizeji bili su zaista uporni. Ne samo 
da se u prepirci s njim ne smatraju pobijeđenima nego dolaze 
s novim zahtjevom. Nisu im dosta sva Isusova čudesa koja su 
vidjeli i o kojima su čuli, oni traže poseban znak, učinjen samo 
za njih i koji bi oni prosuđivali da li je to dovoljan dokaz da 
Isusa prihvate kao Mesiju. »Kušaju da Boga prisile pod svoju 
volju umjesto da se oni podlože njegovoj. Stoga se tom rodu 
neće dati nikakav znak. Ni sotona nije u pustinji uspio sa svo- 
jim zahtjevima za čudesnim znakom. Iza toga se na kraju krije 
vlastita žudnja. — Po neki put se čuje: Da, kad bi Bog učinio 
neko čudo, onda bih vjerovao. Postavljeni su svi znakovi koji 
nam pokazuju put k njemu. Buntovna volja traži nove i druge 

o kojima bismo mi sami odlučivali da li pružaju dovoljno 
opravdanja Boga... .« (Trilling). 

Na takav izazov, koji hoće da se Bogu nametne, Isus rea- 
gira vrlo oštro. Farizeje naziva pokvarenim i preljubničkim 
naraštajem. Toliko su izopačeni da im je za propast ono što 
im je Bog pružao za spasenje. U biblijskom su smislu preljub- 
nici, jer ne prestaju kršiti savez ljubavi koji je Bog sklopio sa 
svojim narodom. Ipak im naviješta da će im se dati još jedan 
veliki znak, ali ne sada kad oni hoće, nego kad se Bogu svidi. 
Bit će io znak njegove muke i uskrsnuća koji će uvijek svima 
pružati najveći dokaz Isusova božanstva. No i tu se susrećemo 
S misterijem vjere: tko za nju ima barem malo dobre volje 
Božja mu je čudesa učvršćuju; zlonamjernima se ona pružaju 
pod tajanstvenom koprenom koja ih priječi da prodru do ozbi- 
ljnosti božanske poruke. Isus će svojim apostolima uskoro go- 
voriti, i to posve otvoreno (Mk 8, 32), da će biti ubijen i da će 
treći dan uskrsnuti, a farizejima spominje prasliku svoga ukopa 
u Joni. Te je riječi po Luki Lekcionar imao u 1. korizmenu sri- 
jedu (II 36) u vezi s obraćenjem Ninivljana na Jonino propo- 
vijedanje. Farizeje je morala pogoditi u živac Isusova riječ da 
će ti pogani na Božjem sudu ne samo ustati protiv njih nego 
ih i osuditi. Već im je navijestio da će pogani sjesti za stol 
s Abrahamom mjesto njegovih izravnih potomaka (8, 11-12), a 
sada tvrdi da će ti omraženi pogani biti još i njihovi suci. Isto 
znače i riječi o kraljici koja je s juga došla slušati Salomonovu 
mudrost (1 Kr 10, 1-13). S puno samosvijesti Boga-čovjeka 
Krist o sebi kaže da je on više od proroka Jone i od kralja Sa- 
lomona. »On je propovjednik pokore kao Jona i drugi proroci, 
on uči Božji put kao Salomon i svi učitelji mudrosti poslije 
njega. On je jedno i drugo: Prorok i Učitelj, a ipak više nego 
to oboje. Mnogi ljudi izvan Crkve gledaju na nju s poštova- 
njem i s čežnjom. Mnogi prihvaćaju njezinu poruku kad ona 
govori o dostojanstvu čovjeka, o miru i o jedinstvu naroda. 
Mnogi vide »znak među narodima« (Iz 11, 12) iako ne dolaze 
do punog spoznanja istine. Hoće li neki od njih na dan suda 
nastupiti protiv članova Crkve koji posjeduju istinu, a ipak 
su u dubini bili nevjerni: tražili su znakove i Boga na to silili 
a nisu se obraćali?« (Trilling). ' 

UTORAK 
God. I 


1. č. Izl 14, 21-151, 1: Izraelci su išli suhim posred mora. (str. 
54) 


P. p. Izl 15, 8-8. 10 i 12. 17 (str. 54-5) 
P. U čast Gospodina zapjevat ću, jer se proslavio, 


Prijelaz Izraelaca preko Crvenog mora i propast faraono- 
ve vojske ima izvanredno veliko značenje u povijesti spasenja 
i prema tome u našoj liturgiji. Važnije od istraživanja o poje- 
dinostima toga čudesnog događaja — a da je u cjelini čudesan, 
lako će pripustiti svi koji vjeruju u mogućnost čuda — ima 
za nas u liturgijskom proživljavanju biblijskih tekstova mista- 
goško shvaćanje toga prijelaza. O tom shvaćanju piše Lčhr 
zaokruženo: »U prijelazu preko Crvenog mora predočuje nam 
se druga (poslije izvještaja o stvaranju) starozavjetna tipska 
slika i ujedno nas uči kako se kršćanska pasha ima shvatiti 
prema tumačenju otaca. Kao što je stari Izrael pod vodstvom 
Mojsija suhom nogom prešao preko mora i dospio na pustinj- 
ski put prema obećanoj zemlji, dok su se Egipćani potopili u 
valovima, tako i u liturgijskoj vazmenoj noći krsna voda po- 
tapa paklenog faraona. Tada novi Božji Izrael, Crkva, sa svo- 
jim Gospodinom prolazi kroz vodu trpljenja, iz krštenja u 
smrt diže se na obalu novog života u Kristu, te obnovljenom 
snagom nastavlja pustinjskim putem ovozemnog života prema 
obećanoj zemlji vječnosti. Sa sigurnošću skorog dolaska Crkva, 
kao nova Mirjam, intonira pradavnu radosnu i pobjednu pje- 
smu kojom su jednom Mojsije i Mirjam zahvalili Gospodinu 
za njegovo čudesno djelo na Crvenom moru. Na taj način rim- 
ska liturgija zakrivenom simboličkom slikom izražava ono što 
vazmeni kanon Ivana Damašč. pjeva u grčkoj liturgiji na uskr- 
sno jutro: Pasha Gospodnja, pasha! Krist nas je, naš Bog, pre- 
veo iz smrti u život, sa zemlje na nebo, i mi pjevamo pobjednu 
pjesmu.« 


U ovom bilijskom tekstu ima i važnih duhovnih pouka, 
Na jednu upozorava Zarri: »I Božji je misterij taman i ujedno 
rasvjetljuje, upravo kao oblak koji je stajao iza Izraelaca. Ne 
možemo ga dokučiti, a ipak — tako taman kakav jest — daje 
nam shvatiti sve drugo, nudi nam ključ kako se ima tumačiti 
svijet, čovjek i čovjekova sudbina. Prema tome kako gledamo 
na Božji misterij, sa skepsom ili s vjerom, i mi se stavljamo 
u položaj Egipćana ili Židova, a on sam pokazuje svoju sjenu 
ili svoje svjetlo, svoj tamni i neshvatljivi ili jasni izgled koji 

rasvjetljuje. Eto zašto isto otajstvo, ista transcendentnost, iste 
istine mogu biti zapreka ili put, smetnja za naš racionalizam ili 
trag za put našem spremnom raspoloženju; vrata zatvorena 
ili otvorena: zatvorena oholosti, otvorena vjeri i poniznosti 
Srca.« 


God. II 


1. č. Mih 7, 14-15. 18-20: Baci na dno mora sve grijehe naše! 
(str. 912) 


P. p. 84, 2-3. 4-5. 7-8 (str. 535) 


P. Pokaži nam, Gospodine, milosrđe svoje! 


Iako nam je Crkva već čitala ovaj odlomak u subotu 2. 
korizm. tjedna (II 69), on je tako važan za stav kršćanina pre- 
ma Bogu da nam ga opet pruža na razmišljanje i usvajanje. 
Mnogo je starozavjetnih tekstova koji govore kako je Bog silan 
u srdžbi, ali ništa manje i u svome smilovanju, kao što to lije- 
po ističe svršetak Mihejine knjige. Prema nekima je ovo za- 
pravo »proročko bogoslužje« iz vremena poslije babilonskog 
sužanjstva kad je Sion bio pao (7, 8), a jeruzalemski bedemi 
još ležali u ruševinama (11). Molitva je upravljena božanskom 
Pastiru da stado svoje baštine pase palicom pod kojom se mi- 
sli obrana od neprijatelja. Sastavljač se molitve usuđuje čak 
željeti da Bog na svom narodu pokaže čudesa kao onda kad 
e je izbavio iz Egipta, što zauvijek ostaje najveći dokaz Božje 

rige. 


Tako pouzdano može moliti samo onaj tko je uvjeren u 
neizmjerno Božje milosrđe. Narod je naime kažnjen zbog svo- 
jih grijeha, a tih ima i na svakom pojedincu pa je u molitvi 
najvažnije isprositi od Boga oproštenje. To i nije tako teško 
budući da sam Bog uživa iskazujući smilovanje grješniku. »U 
Bibliji grešnik je dužnik kojemu Bog, opraštanjem, otpušta 
dug (Br 14, 19); to je otpuštanje tako korjenito da Bog više ne 
vidi grijeha: on je kao bačen za Božja leđa (Iz 38, 17), oduzet 
(Izl 32, 32), okajan, uništen (Iz 6, 7)« (RBT 782). Na temelju tih 
biblijskih spoznanja grješnik moli u ime svoje i u ime naroda 
da Gospodin još jednom pokaže svoje milosrđe i da satre nje- 
gove opačine. Tu onda dolazi značajni usklik što ga ističe i 
naslov. Kao što s dna mora ništa neće isplivati tako neka se 
Bog više ne sjeća grijeha svoga naroda. Ako to ne zaslužuje 
sadašnji naraštaj, neka ima obzira prema ocima, naročito pre- 
ma Abrahamu kojemu je zakletvom obećao svoju vjernost i 
iskazao mu svoju dobrotu. 

Mnogo više nego što su Izraelci imali pravo da se pozi- 
vaju na praoca Abrahama mi imamo pravo i dužnost računati 
na svoga božanskog Spasitelja. Nakon njega možemo uvijek 
iznova tvrditi pripj. psalmom da je Bog opet zavolio zemlju i 
da je okrenuo na dobro naš udes. Tek sada u punom smislu 
vrijede psalmistovi izrazi da nam je Bog otpustio krivnju, po- 
krio grijehe. Zbog žrtve svoga Sina suspregnuo je i uvijek 
iznova suspreže svoju ljutinu, koju izazivaju naši grijesi, i odu- 
staje od žestine svoga gnjeva. Oslanjajući se na Kristove za- 
sluge s potpunim uspjehom možemo moliti da nas Bog obnovi, 
opet oživi, da nam pokaže svoje milosrđe i da nam dade svoje 
spasenje. Te starozavjetne riječi tek sada mogu imati sav svoj 
smisao. Sada punim pravom govorimo svome Bogu: Spasitelju 
naš! Kad bi nam to svima zaista i bio! 


Ev. Mt 12, 46-50: Pruži ruku prema svojim učenicima te reče: 
Evo moje majke i moje braće! (str. 11) 


»Tim se odsjekom zaključuje Isusova rasprava s protivni- 
cima. Značajno je to! Zadnja njegova riječ nije prijetnja pro- 
tiv »pokvarenog naraštaja« nego ukazivanje na nešto sasvim 
drugo: na novi, zaista Bogu bliski rod. Onome koji mu je do- 
nio vijest da njegova rodbina želi s njim govoriti Isus upravlja 
čudno pitanje: »Tko je moja majka, i tko su moja braća?« Pi- 
tanje pokazuje da on kani reći nešto posebno, nešto određeno. 
Svatko naime zna svoju majku i braću. Isus se time nije htio 
odvojiti od svoje majke Marije i od ostale rodbine, kao da ih 
ne priznaje za svoje tjelesne rođake. Radi se o nečemu dru- 
gome. Evanđelist svečano kaže da je Isus pružio ruku nad 
svoje učenike. To je kretnja kojom se nešto uzima u posjed, 
izražava pripadnost a i blagoslov. Tu stoji »prema svojim uče- 
nicima«, a ne možda »prema svojim apostolima«, jer ne misli 
na krug apostola, nego onih koji se svojim nutarnjim raspolo- 
ženjem odnose kao učenici prema Učitelju te ga slijede. O nji- 
ma on kaže: Evo moje majke i moje braće! | : 

Oznaka je Isusova učenika da stvarno vrši volju Božju. 
Tko nosi taj znak, taj je odmah njegov »duhovni rođak«, nje- 
gov brat i sestra i majka. U Božjem kraljevstvu ne odlučuje 
veza krvi, obitelji, plemena i naroda. Kroz sve te veze, mada 
su iskonske, prolazi zahtjev živoga Boga... Značajka je Isu- 
sove nauke: Božja je volja najviši zakon koji odlučuje tko je 
njegov pravi učenik, tko mu zaista pripada. K tome se pridru- 
žuje nešto novo: učenik je »Isusov rođak« u duhovnom smislu. 
Taj je odnos prožet toplinom i povjerenjem, familijarnom bli- 
zinom. Ne ostaje samo na poslušnosti, podređenosti i bezuvjet- 
nom nasljedovanju. Tu se krije mnogo više: tko se Isusu pri- 

druži bez pridržaja, taj se odmah ubraja u njegovu »obitelj«. 
On će mu biti blizak i povjerljiv kao što su kod kuće braća 
i sestre, roditelji i djeca. Kako je to lijepo i kako usrećuje! 

Kako je mnogo onih koji povjerenje, duboko slaganje i 
razmjenu srdačnosti među Isusovom braćom doživljavaju mno- 
go srdačnije i bogatije nego je to moguće među rodbinom po 
tijelu! Toplina i slaganje između učenika i njihova Učitelja 
prenosi se i na uzajamni odnos među učenicima. Božje kra- 
ljevstvo stvara novi poredak, duhovnu povezanost koju pruža 
vjera i koja nadilazi sve zemaljske veze, a da pri tom ništa ne 
bude uskraćeno što imaju u sebi vrijedna obitelj, rod i narod. 
U novoj svojti, u duhovnom članstvu Crkve imamo već pre- 
dokus onoga što će nam donijeti nebo. Tu je sreću moguće 
osjetiti u svakoj zajednici, ali posebno kod onih koji su do- 
slovno sve ostavili i otišli za Isusom« (Trilling). 


SRIJEDA 
God. I 


1. č. Izl 16, 1-5. 9-15: Učinit ću da vam daždi kruh s neba. 
(str. 55-6). 


P. p. 77, 16-19. 23-24. 25-26. 27-28 (str. 529) 
P. Nahrani ih Gospodin kruhom nebeskim. 


Od čudesa što ih je Bog učinio Izraelcima u pustinji našu 
liturgiju posebno zanima čudo s manom. I u Bibliji se S i NZ-a 
ona najviše spominje (RBT, mana) i upravo je teološki obra- 
đena, osobito u knjizi Mudrosti (16, 20-29). Također i kod tog 
čuda malo koristi istraživati kakva je bila narav mane, jer ona 
je samo sjena i slika euharistijske hrane. Izraelski se narod 
nalazio na putu kroz pustinju i Bog ga je hranio tajanstvenim 
jelom kojemu su se i oni čudili, pa je od njihova začuđenja ta 
hrana dobila i ime. Kasnije se ona naziva »kruhom anđel4« 
(ps 77, 25) koji je u sebi imao svaku slast i ugađao, tj. prila- 
gođivao se svakom teku (Mudr 16, 20-21). I Pavao ga naziva 
duhovnim jelom (1 Kor 10, 3). Isus spominje manu u svojem 
govoru kojim je obećao euharistijski kruh (Iv 6, 32. 49) pa se 
iz svega vidi da mi na manu imamo gledati kao na navještaj 
i pralik. euharistije. I mi smo s Crkvom na zemlji putnici, i 
naše duše trebaju hrane koja u nama uzdržava božanski život, 
i to da ga ne posjedujemo samo ovdje nego u svoj njegovoj 
punini kroz svu vječnost. Za to se pobrinula beskrajna ljubav 
(Iv 13, 1) i sama svemogućnost našega Gospodina. Ako je ma- 
nu Izraelcima pružila »slava Gospodnja« (r. 10), za euharistiju 

možemo daleko više reći da je ona dar svih Božjih savršenstava 
i spomen-čin svih njegovih djela, 

Uvijek iznova moramo oživljavati, učvršćivati i produblji- 
vati svoju vjeru u »tajnu vjere«. Nigdje vjera nije tako po- 
trebna kao za euharistijsku žrtvu i hranu. Tu naše riječi i misli 
malo pomažu, pa se Crkva pobrinula da nikada ne slavimo eu- 
haristiju a da nam prije ne pruži izvatke iz Božje objave. Bo- 
žje riječi nas trebaju pripraviti na blagovanje Božje Riječi. Sve 
je u Bibliji zapisano za našu pouku koju shvaćanjem provo- 
dimo u život, ali ona svakoga dana ima prvenstveno mista- 
gošku ulogu: da nas uvede i uključi u misterij Kristova tijela 
i krvi. U tu svrhu nije dosta pročitati ili čuti određene odlom- 
ke iz Biblije, nego vlastitim razmišljanjem Božjih rječi treba 
da svoju dušu i svoje srce osposobimo da osjeti svu »slast«, 
sve bogatstvo svakidašnjega nebeskog kruha. Bez toga razmi- 
šljanja — kojega je, izgleda, sve manje — uzalud sve litur- 
gijske promjene. U tom je slučaju velika opasnost da nam euha. 
ristija postane, kao nekoć Izraelcima mana, bijedno jelo koje 
im se bilo i ogadilo (Br 21, 5). Tada bi bio otvoren i put da se 
jede od toga kruha i pije iz kaleža na svoju osudu (1 Kor 11, 
29). Ne radi se samo o grijesima svetogrđa, o kojima se u za- 
dnje doba tako malo govori, nego i o malokrvnoj površnosti 
kojom. se pristupa k svetom otajstvu. Euharistija je najveći 
Božji dar pa stoga najviše i zahtijeva od nas! 


God. II 


1. č. Jr 1, 1. 4-10: Postavih te za proroka svim narodima. (str. 
762) 


P. p. 70, 1-2. 3-4a. 5-Gab. 15ab i 17 (str. 522) 
P. Ustima ću naviještati pravednost tvoju. 


Kroz petnaest će nas dana pratiti veliki prorok Jeremija 
koji je od svih proroka najviše pralik Mesije kao Učitelja i 
Žrtve. Prema tome on ima mnogo dodirnih točaka sa svakim 
kršćaninom, a osobito s onima po kojima Krist nastavlja svoju 
službu. U tom su pogledu dragocjeni već uvodni retci njegove 
knjige. I Jeremija je bio svećenik prije nego je bio poslan da 
nastupi kao prorok. Lekcionar ispušta r. 2-3 — što je prema 
nekima kasnije dodano — da odmah istakne: Jeremijin nad- 
naravni poziv. Poput drugih proroka (Iz 6; Ez 1) i Jeremija 
najprije ističe da ga je Bog odabrao i poslao, jer to je glavna 
i osnovna razlika od pravih i krivih, samozvanih proroka. On 
će često nastupati s mnogo samosvijesti na koju mu daje pravo 
samo Božje poslanje. 

Božji je zahvat na Jeremiji označen s tri vrlo obuhvatna 
glagola. Kao svaki čovjek i prorok je naravno oblikovan u 
majčinu krilu, a zatim ga je Gospodin nadnaravno spoznao, 
posvetio i postavio za proroka. Biblijski izraz spoznati (RBT) 
znači mnogo više nego što mi pod tim mislimo: on uključuje 
i činjenicu da je Bog nekoga sebi odabrao (Am 3, 2). Stoga su 
srednjovjekovni teolozi, a podlogu su imali već u Origenu, 
drugi izraz »posvetih« tumačili u smislu da je Jeremija bio 
prije rođenja oslobođen izvornog grijeha i obdaren posvetnom 
milosti. U novije je doba prevladalo tumačenje većine otaca 
koji taj izraz uzimaju kao na tolikim drugim mjestima Biblije: 
Bog je Jeremiju odijelio od drugih za sebe i svoje nakane. Va- 
žnije je dakle od Boga određena služba nego osobni život i 
svojstva, nekako kao što su saborski oci odlučili da Dekret o 
prezbiterima prije govori o njihovoj službi, a zatim o sveće- 
ničkom životu, iako jedno s drugim mora biti dakako uskla- 
đeno. Takvo je Božje spoznanje i posvećenje Jeremije dostiglo 
svoj vrhunac kad ga je postavio za proroka, kod čega se više 
nego kod drugih naglašava: svim narodima. Bog je učinio svoje 
a da li će se odazvati i postupati čovjek? 

Kad se u sličnom položaju našao Mojsije, Bog se zbog nje- 
gova nećkanja morao rasrditi (Izl 4, 14), a Izaija (6, 8) se sam 
spremno ponudio. Jeremija se ponio nekako po sredini: ne 
izmiče, ali se smatra još djetetom za takav pothvat — iako se 
računa da je tada imao oko 25-30 godina — i nesposoban da 
nastupi čak i pred kraljevima kojih se boji. Božja se ruka-sila 
dotakla tada njegovih usta i uz obećanje, koje se tako često 
spominje u Bibliji, da će Bog biti s njime, još dodaje da će ga 
sam on učiti što će govoriti. Djelovanje će Božje riječi preko 
Jeremije biti vrlo opsežno i označeno je sa šest glagola, od ko- 
jih prva četiri označuju »put čišćenja«, a dva »put izgrađi- 
vanja«. Jedno i drugo mora činiti svaki Božji poslanik, a to 
obećajemo pripjevom. 


Ev. Mt 13, 1-9: Donese stostruk rod. (str.'11) 


U Matejevu smo Evanđelju dosada vidjeli dva velika Isu- 
sova govora: nauk o istinskoj pravednosti, tzv. govor na gori 
(gl. 5-7) i pouku apostolima (gl. 10). U gl. 13. Matej je skupio 
sedam Isusovih usporedbi o Božjem kraljevstvu. Taj je pojam 
misao-vodilja cijeloga prvog Evanđelja. Ovdje je pisac nastojao 
da prikaže nutarnju i vanjsku stranu Božjega kraljevanja:i 
djelovanja na zemlji. Isusove su usporedbe, posebno ove, vrlo 
jednostavne: svatko može razumjeti njihovo značenje; koje je 
opet tako bogato da u njima i najobraženiji um može, tražeći 
ponizno i vjerno, uvijek iznova otkriti nove poglede. Da su te 

Bi oj oja 


usporedbe za sve ljude, evanđelist pokazuje već time što ih 
Gospodin nije govorio u kući za zatvoreni kruh slušatelja nego 
vani gdje je bilo toliko naroda da je morao stupiti u lađicu te 
iz nje govoriti narodu na obali. Svi su ga tako vidjeli i čuli, a 
opet ga od mnoštva dijelila lađica i malo mora. »On ljudima 
govori s druge obale« (Trilling), blizak im i ujedno dalek, kao 
što su i njegove usporedbe: vjernima vrlo korisne pouke, ne- 
vjernima lijepe priče. ; : 

Prva je i najduža usporedba o sijaču, ili bolje o sjemenu i 
tlu na koje ono pada. Naglasak je upravo na tlu, jer i najbolje 
sjeme bez prikladna tla ne donosi roda. U Palestini se tada 
redovito sijalo prije nego su tlo izorali, što se činilo tek nakon 
sijanja i tako se odmah sjeme zagrnulo. Na taj je način bilo 
manje posla i bolje se u zemlji sačuvala vrlo oskudna vlaga, 
ali se zato moralo računati s time da na onom kršu dobar dio 
sjemena neće donijeti ploda. Iz Isusove se usporedbe vidi da 
jedno sjemenje padne na puteljke koji ispresijecaju polje ina 
nj se bace ptice netom se sijač malo udalji. Palestinsko je 
tlo vrlo kamenito — i u tome Sveta zemlja sliči našem prio- 
balnom pojasu i otocima — pa što sjemenja padne na tanki 
sloj zemlje, iako ga orač zagrne, proklije i od žege brzo po- 
sahne. Uz kamenje još i trnje čini onu zemlju premalo plod- 
nom, pogotovo ako se nije poradilo oko toga da se trnje s ko- 
rijenjem ukloni. Dobro sjeme iznikne i među trnjem, ali po 
iskonskom pravilu ono ne raste tako brzo i uspješno kao di- 
vlje grmovlje koje dapače priguši vlat pitomog zrna i učini da 
zakržljavi i ostane bez roda. Rod dakle donese samo ono sje- 
me koje padne na dobru zemlju, a kako ona nije svuda jedna- 
ko dobra, tako je i rod vrlo različit. U doba žetve pokaže se 
kakva je zapravo zemlja. 

Sam je Isus protumačio da je sjeme riječ Božja, o čemu 
ćemo razmišljati prekosutra. Ovdje bi bilo od koristi da se 
zaustavimo kod dviju činjenica. Prva se tiče drugih: zakoni 
Božjeg kraljevstva traže da se Božja riječ naviješta što više, 
pa i kad se unaprijed vidi i zna da svaka riječ neće donijeti 
roda. Sijač ne pazi mnogo kamo pada pojedino zrno, on traj- 
no sije i sije. I u vrlo rodnim krajevima zna se dogoditi da se 
sjetva obavi i dva puta. A svakoga se napose tiče da nepre- 
stano pazi kojim raspoloženjem njegova duša prima Božju 
riječ. 

ČETVRTAK 
God. I 


1. č. Izl 19, 1-2. 9-11. 16-20b: Gospodin će sići na brdo Sinaj 
naočigled svega puka. (str. 58) >. : 


P. p. Dan 3, 52. 53. 54. 55. 56 (str. 871) 
P. Hvaljen i uzvisivan dovijeka! 


.  »Sinajski savez predstavlja zapravo razrastanje saveza s 
Abrahamom. Abrahamova obitelj prerasla je u narod. Mojsije 
izvodi taj narod iz egipatskog ropstva. Bog, preko posrednika 
Mojsija, sklapa s izraelskim narodom (odn. . izraelskim pleme- 
nima) Savez na Sinaju. Struktura toga saveza podsjeća na 
obrasce saveza što su ih u drugom tisućljeću prije Krista skla- 
pali hetitski kraljevi s vazalima. Nema nijednog naroda koji 
bi bio u formalnom savezu sa svojim Bogom, to je vlastito 
samo Izraelu« (Golub, Prisutni). Nitko se dakle neće čuditi da 
je savez između Boga i Izraelaca sklopljen nakon bogojavlje- 
nja kakvo ni izdaleka ne pozna nijedna druga religija. Mogli 
su Grci ne znam koliko fantazirati kako Zeus trese Olimpom, 
ali osim obične grmljavine i prirodnog potresa nikada nisu do- 
živjeli ništa drugo. A pod Sinajem je čitav jedan narod do- 
živio da mu se Bog objavio u svemu svom veličanstvu. Sve se 
dogodilo po Božjem planu, potpuno neovisno od prirodnih sila 
i unatoč protivljenja izraelskih neprijatelja.i zatirača. Sam 
Bog po Mojsiju navješćuje, i to točno, kada će doći na brdo 
Sinaj naočigled svega puka. U tu svrhu traži da se narod pri- 
pravlja dva dana, da uredi svoju nutrinu i vanjštinu, ta Bog 
dolazi... nos ' 

Božji su dolazak pratile, kako se dolikovalo, i prirodne 
pojave: grmljavina, sijevanje i gust oblak. Narod se tih po- 
znatih zbivanja nije mnogo bojao, ali je zadrhtao kad je grom- 
ko odjeknula mimoprirodna Božja truba. Film je samo gluma 
i imitacija prirode, a ipak će se dugo sjećati tog prizora oni 
koji su gledali »Deset zapovijedi« na ekranu. No nama je to 
iz Biblije poznato od djetinjstva, ali drukčije je bilo doživjeti 
»praizvedbu«, i to ne igranu nego stvarnu. Bog je tako nastu- 
pio da narod zauvijek zapamti s kim ima posla, tko je njegov 
Bog. Vidi se kako i svetom piscu ponestaje izraza da opiše svu 
veličanstvenost prizora pa dalje govori o ognju u čijem je 
obliku sišao Jahve na goru Sinaj iz koje se na sve strane di- 
milo kao iz peći. Na sam je vrhunac gore sišao Svesilni, kao 
što dolikuje vrhovnom Gospodaru neba i zemlje, bezuvjetnom 
Zakonodavcu svakoga razumnog bića. Vanjske pojave sinaj- 

skog bogojavljenja trebale su sve ljude uvjeriti da se ne može 
nekažnjeno prelaziti preko zakona koji je Bog tom prigodom 
objavio i koji je upisao duboko u svako ljudsko srce. Stoga isto 
značenje ima Božji glas u grmljavini na sinajskoj gori i u ti- 
hom glasu savjesti. 

Kao naš odgovor na sinajsko bogojavljenje liturgija je po- 
tražila prve retke pjesme koju Biblija pripisuje trojici mladića 
u užarenoj peći. Vrlo je prikladno da njom slavimo Božje ve- 
ličanstvo. 


God. II 


1. č. Jr 2, 1-3. 7-8. 12-13: Ostavi mene, izvor vode žive, te isko- 
pa sebi klađence ispucane. (str. 762-3) 


P. p. 35, 6-7ab. 8-9. 10-11 (str. 496) 
P. U tebi je, Gospodine, izvor životni. 


U prvoj su Jeremijinoj propovijedi naviještene sve ostale. 
Bog mu zapovijeda da oštro kori narod zato što je otpao od 
njega. Kao više puta u Bibliji i ovdje se veza Boga s izabranim 
narodom predočuje zarukama. Bog se sjeća kako mu je narod 
bio ispočetka privržen, poput zaljubljene vjerenice. Pokazao je 
to time što je na Božji poziv došao u duboku pustinju gdje je 
znao da neće moći ni sijati ni žeti. Pokazala su se tu i koleba- 
nja, ali teško je u povijesti naći primjer da je tako veliko mno- 
štvo otišlo u pošve nesigurnu budućnost iz vjerskih motiva. 
(Nešto slično se dogodilo za križarskih ratova, ali tada se ra- 
dilo uglavnom o ratnicima). Stoga je i Bog smatrao Izrael sve- 
tinjom, kao svojim prvorođencem (Ez 4, 22), prvim i najboljim 
plodom njegova nastojanja u spasavanju ljudi. Tko god se 
usudio dirati u Božji narod, bio je kažnjen i snašlo bi ga zlo. 
Na taj je način Bog nagrađivao povjerenje koje mu je narod 
iskazivao i pouzdanje koje je postavljao u Boga. : 

Pod Božjim vodstvom i pod njegovom zaštitom narod je 
stigao u obećanu zemlju. Gospodin po proroku spominje u če- 
mu je njezino bogatstvo: u obilju vina i ulja, a kad je začina 
i dobrog pića, tada je još ugodnija svaka osnovna hrana. Već 
po putu kroz pustinju neki su se počeli udaljivati od Boga, a 
kad su stigli k cilju, idolopoklonstvo se toliko razmahalo da je 
bila oskvrnjena čitava zemlja koju im je Bog dao. Teška je 
riječ da je taj najveći grijeh Božju zemlju pretvorio u gnuso- 
bu. Za to su stanje najviše krivi glavari naroda i Jeremija 
neustrašivo spominje: svećenike, tumače zakona, vladare i kri- 
ve proroke. Svećenicima je Bog bio deveta briga, nisu marili 
za njega i njegovo štovanje. Bilo je onih koji su tumačili Bo- 

Žžji zakon ali bez obzira na Boga i na njegov prvi zahtjev kojim 
je zabranjeno svako idolopoklonstvo. U to su upadali mnogi iz- 
raelski kraljevi a onda bi povukli za sobom i narod. Našlo se 
čak i lažnih proroka koji su nastupali u ime Baala, glavnog pre- 
dstavnika svih krivih bogova. Iako ti ne mogu pomoći, za njima 
su išli glavari i narod. 

Time je izabrani narod počinio dvostruko zlodjelo, prika- 
zano zgodnom slikom: ostavio je svoga Boga, koji je živ i živo- 
tvoran, pravi izvor žive vode, a priklonio se idolima koji ne 
mogu pomoći kao što napukle cisterne ne mogu držati vodu. 
Postupak je tako nepametan da se tome mora čuditi svatko 
koji to čuje. A koliko se puta slično nedjelo ponovilo u povi- 
jesti svakoga naroda i pojedinca! Mjesto Boga i svih njegovih 
blagodati čovjek odabere  ispraznosti. Svakim se grijehom 
okrećemo od Boga i priklanjamo, a možda i klanjamo, stvore- 
njima. Crkva kao majka želi da se učimo na tuđem iskustvu 
i da nas Božja riječ uvijek dovede k skrušenosti srca i obra- 
ćenju. U tu nam svrhu za odgovor na čitanje predlaže neko- 
liko lijepih redaka psalma 35. s pripjevom koji je u vezi s 
usporedbom iz Jeremije. Misal ima taj psalam samo danas pa 
ga slušajmo i govorimo pažljivije nego obično. 


Ev. Mt 13, 10-17: Vama je dano da upoznate tajne kraljevstva 
nebeskog, a njima nije dano. (str. 11-2) 


Teško da su apostoli Isusa prekinuli dok je govorio iz la- 
đice. Sigurno su mu se kasnije približili i pitali ga zašto go- 
vori narodu. u usporedbama. Nakon što su opazili da Učitelj 
nije kod naroda mnogo uspio, zanimaju se za metodu njegova 
propovijedanja. Isusov je odgovor vrlo tajanstven. I sam spo- 
minje tajne nebeskoga kraljevstva, a i samo to kraljevstvo je 
velika tajna. Prvo poglavlje temeljne konstitucije II vat. sabo- 
ra o Crkvi nosi naslov misterija, jer je za zemaljske oči i.za 
naravni razum tajna naše pripadništvo Crkvi i sve njezino nu- 
tarnje bogatstvo. Gospodin konstatira kako narod nije spre- 
man da primi njegovu nauku, kako nije dobra zemlja za nje- 
govo sjeme. Već naviješta kako će biti o žetvi, na sudu: onaj 
koji Božjim darovima, kojih nikome ne manjka, ne doda svoju 
suradnju ostat će praznih ruku i na kraju uvidjeti kako je 
promašio Život i svoj zadatak u njemu. Presuda je teška; ali 
Božja pravednost ne može jednako postupati s dobrima i sa 
zlima, s onima koji su ga slušali i s onima koji nisu marili za 
njegove pouke i opomene. 

“U Isusovo se dakle doba ponavlja ono što se događalo kad 
je nastupao prorok Izaija: odrvenjelo (doslovno: usalilo) srce 
mnogih neće ni da sluša Božju riječ pa se ni ne zanima da je 

shvati. Tako se ne dolazi do obraćenja i Bog takve uza sve svo- 
je nastojanje ne može ozdraviti. To Bog želi, i za to je slao 
proroke, a na kraju svoga Sina. Isus je svima obilato govorio. 
Usporedbe je upotrebljavao, kao uostalom i drugi učitelji (po- 
znate su i rabinske usporedbe), da kod slušatelja pobudi zani- 
manje za svoju nauku o Božjem kraljevstvu i da ga oni dalje 
pitaju. Kome nije stalo do njihova značenja, tome Isus ne mo- 
že pomoći, ali da im nije htio pomoći, ne bi im bio ni govorio 
(Krizostom). Zasljepljenje su zaslužili svojom nemarnošću i 
zlom voljom. »Bog zasljepljuje oči i otvrdne srce time što ljude 
napusti i (dalje) im ne pomaže, što može učiniti prema svome 
tajnome, ali ne nepravednom sudu« (Augustin, k Iv 53, 6). Uz 
to treba imati na umu i hebrejski način izražavanja, »koji o 
posvemašnjem Božjem gospodstvu ima tako visok pojam, da 
Bogu pripisuje ono, što prema Božjem rasporedu ulazi u krug 
slobodna sudjelovanja čovjekova« (Vanetti-Duda). Sudjelovati 
može i mora svatko! 

Preodređenje (RBT) je velika tajna. Više negoli o njoj 
uzalud razmišljati koristi poslušati preporuku sv. Ignacija da 
za svoje spasenje treba moliti kao da sve ovisi o Bogu, a raditi 
i žrtvovati se kao da sve ovisi o nama. Na taj se način dolazi 
do žive vjere koja zaslužuje ono »blago« što ga je Isus i tom 
prigodom izrekao nad svima koji su ga primili kao očekiva- 
noga Mesiju. 


PETAK 
God. I 


1. č. Izl 20, 1-17: Zakon bijaše dan po Mojsiju (Iv 1, 17). (str. 
58-9) 


P. p. 18, 8. 9. 10. 11 (str. 483) 
P. Gospodine, ti imaš riječi života vječnoga! (Iv 6, 69) 


Cijeli se židovski život kreće oko deset zapovijedi koje 
tvore srž njihova saveza s Bogom. Sve one, a naročito zadnjih 
sedam koje govore o odnosu prema ljudima, izražavaju priro- 
dni zakon za svakoga čovjeka, ali kod Židova potječu od naj- 
veličanstvenije Božje objave i stoga su srž njihove religije. 
Nije važno što ih Biblija donosi i u drugoj, ne posve istoj re- 
cenziji (usp. Pnz 5, 1-21), kao ni to kad je koji oblik nastao. 
Tko imalo drži do Biblije, priznat će da je dekalog nepokole- 
biva moralna podloga svega starozavjetnoga i, usavršen od 
Krista, novozavjetnoga ćudoređa. Vrlo je važno uočiti da čitav: 
dekalog proizlazi iz vjerske istine da je Bog naš apsolutni Go- 
spodar i da se prema tome sva čovjekova moralnost temelji na 

vjerskoj spoznaji. »Logos (ovdje: vjerom prosvijetljen razum) 
je nad etosom« (Guardini). Stoga su imali pravo naši biskupi 
kad su, po primjeru nekih stranih katekizama, odredili da u 
službenom obrascu stoji na vrhu istaknuta istina »Ja sam Go- 
spodin Bog tvoj«, a zatim slijedi prva zapovijed i ostale. Može 
nekome dekalog izgledati ne znam kako težak, naročito u poje- 
dinačnim. prilikama, ali tko vjeruje u Boga, priznat će da mu 
može ugoditi samo savjesnim obdržavanjem dekaloga, dotično 
da kršenjem bilo koje od deset zapovijedi Bogu nanosi uvre- 
du i griješi (RBT). ' 

Uz ono malo što je uz isti tekst rečeno 3. B koriz. nedjelje 
(II 79) istaknimo kako Biblija potanje govori samo o 1. i 3. 
zapovijedi. Za prvu je jasno: objavljena je religija čisti mono- 
teizam, jer je on i zahtjev ljudskoga umovanja koje je, proma- 
trajući stvorenja, kadro da se vine do vrhovnoga Prauzroka 
svega što postoji. I povijest nam religija svjedoči da je monote- 
izam prvotna vjera najstarijih narođa, i da je prema tome sin- 
kretističko mnogoboštvo plod ljudskih zabluda uma i srca. Sto- 
ga onako strogi zahtjev 1. zapovijedi da Židovi ne smiju imati 
drugoga Boga osim onoga koji se ljudima objavio. Da izabrani 
narod ne bi poput svih svojih susjeda srljao u idolopoklonstvo, 
najstrože mu se zabranjuje bilo kakav kultni lik čovjeka, živo- 
tinje, ptice ili ribe. Klanjanjem bilo kojem stvoru ili liku čo- 
vjek navlači na sebe Božji gnjev i kaznu, i to, prema semit- 
skom shvaćanju zajednice, ne samo na sebe nego i na svoje po- 
tomke. No Bog ne samo da prijeti nego srdačno izjavljuje da 
on ljubi one koji ga ljube i koji vrše njegove zapovijedi, 

U vezi s 3. zapovijedi dobro je imati na pameti ono što 
piše A. Rebić (Biblijska prapovijest): »Biblijski pisac smatra 
čovjeka religiozno-moralnim bićem ne samo po tome što je on 
stvoren na sliku i priliku Božju nego što cijeli njegov život 
mora biti liturgijsko služenje Bogu: čovjek mora šest dana ra- 
diti, a sedmi otpočinuti i slaviti Boga kultom i razmišljanjem 
veličina Božjih do kojih dolazi bilo svojim vlastitim umnim 
. sposobnostima bilo Božjom objavom... Zapovijed o posveći- 
vanju šabata dana je Izraelcima na brdu Sinaj, ali je ustano- 
va šabata već i prije postojala u narodu. Naglasimo da se izra- 
elska sedmica ne temelji na sedmici Božjeg stvaranja (Post 1), 
nego obratno, sedmica Božjeg stvaranja sastavljena je po uzo- 
ru izraelske sedmice. Autor Post 1 se naime svjesno i hotimič- 
no za svoj opis sedmodnevnog stvaranja nadahnuo na već po- 
stojećoj ustanovi izraelske sedmice, koja je bila smatrana bo- 
žanskom ustanovom (božanskog podrijetla), dajući joj tako i 
teološku opravdanost. Ustanova šabata kod Izraelaca posve je 
religioznog karaktera i kao takva ona je plod objavljene reli- 

gije. Nijedan drugi narod starog Istoka ne poznaje sedmicu i 
šabat izraelskog tipa.« Dan čovjekova počinka je i dan Go- 
spodnji. 


God. II 


I..č. Jr 3, 14-17: Dat ću vam pastire po srcu svojemu; i svi će 
se narodi sabrati u Jeruzalemu. (str. 764-5) 


P. p. Jr 31, 10. 11-12ab. 13 (str. 790-1) 
P. Gospodin nas čuva ko pastir stado svoje. 


Ni izdaleka nas ne bi toliko zanimali nastupi starozavjet- 
nih proroka da su oni samo poučavali i korili svoje suvreme- 
nike. No oni su i proroci u pravom smislu riječi pa u njiho- 
vim spisima imamo mnogo proroštava o Mesiji i njegovu kra- 
ljevstvu. Više smo takvih proroštava čitali u adventsko i ko- 
rizmeno doba, ali ih još ima. Jedno takvo pruža nam liturgija 
danas. Egzegete raspravljaju je li ovaj odlomak na. pravom 
mjestu i prema tome ne znamo da li je judejski narod već bio 
odveden u babilonsko sužanjstvo, ili prorok gleda unaprijed. i 
sužanjstvo i povratak nekih prognanika. Glavno je da će se 
robovanje okončati i da će se barem ostatak vratiti.u Jeruza- 


lem. Tada će obnovljenom narodu Bog dati dobre upravljače 


koji će biti po Božjem srcu i stoga narod voditi razumno i 
mudro. O tim pastirima Jeremija govori i na drugom mjestu 
(23, 4). Sličnih tekstova ima i na drugim mjestima SZ-a, sve 
dok se proroštva nisu ispunila nastupom Isusa koji se sam 
nazvao Dobrim pastirom (Iv 10, 17). Ovo je dakle proroštvo 


zaista mesijansko. 


"To potvrđuje i daljnji Jeremijin tekst koji predviđa da će 
od malobrojnih vjernika SZ-a nastati veliki narod. Da će to 
biti sasvim novi rod, vidi se također iz toga da neće više .ni 
misliti na najveću starozavjetnu svetinju, na kovčeg zavjetni. 
Čudno je to moralo odjekivati među Židovima, a mi znamo 
kako se to doslovce ispunilo. U novi naime Jeruzalem, u Kri- 
stovu. Crkvu imaju pristupa svi narodi dakle i oni koji će biti 
navezani na starozavjetne propise samo ukoliko ovi imaju 
vječnu vrijednost. Tako će tek novi Jeruzalem, Crkva, s pra- 


vom nositi naziv »Gospodnjeg prijestolja«, jer u njoj zaista 


prebiva njezin Gospodin. To će se vjersko obogaćenje odraziti 
ina moralnom polju. Iskvarenosti će uvijek biti na zemlji, ali 
pravi pripadnici Božjega kraljevstva neće u svome griješenju 
biti tvrdoglavi, nego će se obraćati i popravljati. Vrijedi li to 
o meni? 

Jeremija ima još i drugih tekstova o obnovljenom Izraelu 
pa se danas još služimo i njegovom radosnom pjesmom o Bo- 
žjem sabranom stadu za koje se Bog brine. Obilje zemaljskih 
dobara i veselo djevojačko kolo znakovi su i potvrde radosti 
mesijanskog kraljevstva na zemlji i jednom u nebu, jer je to 
jedno te isto kraljevstvo. 


Ev. Mt 13, 18-23: Onaj koji čuje i razumije riječ donosi rod. 
(str. 12) 


U Isusovu tumačenju usporedbe o sijaču nalazimo stvari 
koje se razumiju same po sebi i do kojih bismo došli možda i 
sami, tako do činjenice da je Božja riječ sjeme. No u tuma- 
čenju ima i pojedinosti koje usporedbu dopunjuju. Tako odmah 
na početku on više ne govori o sijanju sa strane sijača nego o 
slušanju Božje riječi. I naprijed se govori o slušanju, dakle je 
naglasak prenesen s objektivnog na subjektivno, od prigode da 
slušamo Božju riječ na osobno zalaganje kojim je treba primiti 
i dovesti do zorenja. Stoga je istaknuto da Božju riječ nije 
dosta čuti nego je treba i razumjeti, u što je redovito uklju- 
čeno i tumačenje sa strane onih koji su za to osposobljeni i 
ovlašteni. A potrebno je i osobno razmišljanje da što bolje 
shvatimo i što konkretnije primijenimo božanska načela u 
svome životu. O prvima, koji puštaju da im sotona otme bla- 
go Božje riječi, rečeno je da su je primili, ali da je nisu razu- 
mjeli. O četvrtima, tj. o »dobroj zemlji«, Gospodin je kazao da 
su svi Božju riječ čuli i razumjeli. O uspjehu dakle odlučuje 
razumijevanje, jer je Bogu drago samo ono naše djelo koje či- 
nimo svjesno. Zato je najviše potrebno da nas sam Bog pro- 
svijetli. Uviđam li važnost osobnog razmišljanja Biblije? 

Nema ih mnogo koji svjesno prepuštaju sotoni da im iz 
duše odnese Božje darove, ali je bezbroj onih koji ih ustrajno 
čuvaju i nastoje da u njima rastu. Nije teško, osobito nekim 
tipovima da se trenutačno oduševe za divne Božje poruke, ali 
kad dođu zapreke i nevolje, njihovo oduševljenje brzo splasne. 
"To je sudbina plemenitoga i ujedno prevrtljivoga ljudskog sr- 
ca, povijest njegovih neprestanih dizanja i padanja. Uz vanj- 
ske nevolje često se u istom subjektu, jer čovjek nije razdije- 
ljen kao polje, pojavljuju i nutarnje zle sklonosti koje nas 
usmjeruju samo prema dobrima ovoga svijeta. Ima li svemu 
tome lijeka? Isus ga pokazuje u slušanju i razumijevanju Božje 
riječi, a na nama je da taj lijek trajno upotrebljavamo. 

SUBOTA 
God. I 


1. č. 24, 3-8: Ovo je krv saveza koji Gospodin s vama uspo- 
stavlja. (str. 62) 


P. p. 49, 1-2. 5-6. 14-15 (str. 506-7) 
P. Prinesi Bogu žrtvu zahvalnu. 


U povijest našega spasenja spada stari i privremeni savez 
između Boga i ljudi slično kao i novi i vječni savez. Može se 
reći: da nije bilo staroga ne bi bilo ni novoga saveza prema 
Božjem planu ekonomije spasenja. Stari je savez pripravio no- 
vi i u tom smislu odigrao vrlo važnu ulogu, pogotovo jer je u 
novi savez prešlo mnogo elemenata iz staroga. Partneri su oba- 
ju saveza uglavnom isti, samo što je pojam Božjega naroda od 
židovske isključivosti prešao na sve narode svijeta. Stoga je 
lako shvatiti da Biblija NZ-a i naša liturgija posvećuje toliko 
pažnje i starom savezu; tako i izvještaj o njegovu sklapanju 
donosi još jedanput (uz blagdan Tijelova god. B). Sličan je nai- 
me i način na koji je sklopljen stari i novi savez: najprije rije- 
čima, a onda krvnom žrtvom. Bog je na Sinaju svojemu narodu 
propisao deset zapovijedi koje su Izraelci trebali vršiti za uz- 
vrat što će ih njihov Bog voditi i čuvati. Dakako, to nije bila 
nikakva plaća Bogu, jer on od ljudi ništa ne treba niti mu 
oni mogu dati nešto što već nije njegovo. Ispunjavanje deka- 
loga odgovara ljudskom biću kao takvome i svakoj ljudskoj 
zajednici, te prema tome najprije usrećuje samoga čovjeka i 
društvo u kojemu boravi. Time ujedno usklađuje svoju volju 
s voljom Božjom i njihov savez dobiva sve svoje nutarnje bo- 
gatstvo. Narod je to pod Sinajem shvatio i stoga spremno izja- 
vio da će vršiti sve Božje riječi, tj. zapovijedi. 

Poslije verbalnog sklapanja saveza slijedilo je obredno, 
kako je bilo običajno u nekim starim religijama. I u profanom 
se životu važniji ugovori svršavaju zajedničkim blagovanjem. 
Kao što su životinjske žrtve u nekom smislu nadomještale lju- 
dske žrtve, koje Bog ne dopušta, tako je i žrtvena krv u vezi 
sa savezom govorila o njegovoj sudbonosnosti. »Savez između 
Jahve i njegova naroda zapečaćena je krvnim obredom: po- 
lovica krvi od žrtava baca se na žrtvenik, koji predstavlja Bo- 
ga, a polovica na narod. Mojsije tumači taj obred: »Ovo je krv 
Saveza koji Jahve sada s vama uspostavlja ...« Time je uspo- 
stavljena neraskidiva veza između Boga i njegova naroda« 
(RBT 466). Dakle nije bilo dosta što je dvanaest stupova oko 
žrtvenika predstavljalo dvanaest izraelskih plemena, nego je i 

sam narod bio poškropljen drugom polovicom žrtvene krvi. Da 
shvate svu ozbiljnost saveza s Bogom, narodu je Mojsije još 
jednom pročitao Božje zapovijedi, na što je slijedilo ponovno 
"obećanje naroda da će ih vršiti. Nije spomenuto, ali tumači 
drže da je tom prigodom narod, ili barem njegovi predstavnici, 
blagovao od te žrtve, kao što je kasnije bio propis za sve žrtve 
pričesnice. Prema svemu tome nije nedostajalo ništa ni u 
sklapanju novoga saveza, dakako, na neizmjerno savršeniji na- 
čin. I Isus je najprije svojim propovijedanjem usavršio staro- 
zavjetni dekalog i, što je još važnije, kao njegovu podlogu 
otkrio nam mnoge tajne Božjega života i djelovanja. Na kraju 
je, kao Posrednik između Boga i ljudi, prinio sama sebe za 
žrtvu (usp. Mt 26, 28 i paral. mjesta; 1 Kor 11, 25; Heb 9, 16- 21) 
i euharistijom omogućio da svi od te žrtve blaguježno i tako 
živimo. Na ovo sve bismo morali misliti kod svake mise i pri- 
česti, te zaista prinositi zahvalnu žrtvu, kao što nas poziva i da- 
našnji pripjev. S euharistijskom bi žrtvom i pričešću trebalo 
uvijek spojiti i misao na krsna obećanja i druge a. i tako 
crpsti snagu za njihovo izvršivanje. 


God. II 


Č. Jr 7, 1-11: Zar je Dom ovaj, koji se zove mojim imenom, 
u vašim očima špilja razbojnička? (str. 769) 


P. p. 83, 3. 4. 5-6a i Ba. 11 (str. 534-5) 
P. Kako su mili stanovi tvoji, Gospodine nad vojskama! 


Znamo vrijeme i mjesto kad i gdje je Jeremija imao ovaj 
oštri govor. Bilo je to u hramu, kako kaže tekst, gdje je kao 
svećenik mogao nastupiti. Tumači drže da je to bilo na po- 
četku Jojakimove vladavine, nakon što je faraon Neko porazio 
i pogubio reformatorskog kralja Jošiju (2 Kr 23, 29-30), pa je 
smućen narod sve svoje ufanje stavljao u hram Gospodnji. 
Prorok ih opominje da im je uzalud dolaziti u nj i spominjati 
ga kao neki čarobni zaziv, što su inače običavali (22, 29; Iz 6, 
3; Ez 21, 32). Narod se mora obratiti ako hoće da im koristi 
Božji boravak u hramu, inače uzalud obožavaju hram i sma- 
traju ga nekim magičnim štitom. I bez da ga pitaju; Jeremija 
potanko nabraja u :čemu se sve moraju obratiti. Uvijek iznova 
narod treba uvidjeti kako Bog od njih traži da budu pravedni 
i milosrdni prema ljudima i da se čuvaju idolopoklonstva. Sko- 
ro podrugljivim tonom prorok govori narodu da se uzalud uz- 
daju spasenju od hrama ako nastave činiti zla djela: (Slično 
se pretjerano pouzdanje znalo pokazati i u kršćanskoj povi- 

jesti npr. prigodom pada Carigrada god. 1453). Ako su krivi 
proroci govorili lažne i isprazne riječi u koje se zavedeni na- 
rod (r. 8) uzdao, prorok Božji je jasno govorio u čemu je spas. 

Ovaj se tekst ne smije upotrijebiti protiv kulta kao ta- 
kvog, ta i sam Jeremija govori u hramu, nego protiv sujevjer- 
noga i nekako materijalnog shvaćanja hrama i uopće kulta. 
Bog sam dva puta ističe da rado boravi u svojem domu (r. 3. 7) 
i da hram s pravom nosi njegovo ime (10. 11), ali nije pravo da 
Izraelci postupaju s hramom kao razbojnici sa svojom peći- 
nom: poslije svojih razbojstava traže utočište u špilji. Bog sve 
dobro vidi, pa tako i trčkaranje u hram prije i nakon poči- 
njenih nedjela: To zapravo znači izrugivati se s Bogom koji se 
na početku govora predstavio (r. 3) kao Gospodar nad voj- 
skama, dakle Svevladar neba i zemlje, a ujedno i ljubezni Bog 
Izraelov. Njegova pravednost i ljubav ne može dopustiti da se 
tako iskrivljuje i zlorabi njegov dom. Poznato je da je i Isus 
21, 13) riječ o hramu kao razbojničkoj špilji primijenio na 
trgovce u hramu. Liturgija se ne zaustavlja kod tako crnih 
slika i izraza. Ona računa da nam je prebivanje u Božjoj kući 
i sve ono što u njoj doživljavamo ne samo izvor najveće sreće 
nego i nepresušne snage za naš život po Božjoj volji. Stoga 
nam nakon čitanja pruža psalam koji je kadar da i u nama 
pobudi oduševljenje Izraelaca na putu prema jeruzalemskom 
hramu. Daleko više možemo mi uz najskromniji naš oltar do- 
živjeti susret sa Svevladarom i Kristom svojim Bogom, ali za- 
tim i izbjegavati svaki šator grješnika i bilo koju prigodu gri- 
jeha. Bez toga bi naš postupak zaslužio još veću osudu od one 
koju je Jeremija izrekao Izraelcima. 


Ev. Mt, 13, 24-30: Ostavite oboje neka raste do žetve! (str. 12) 


Usporedba o ljulju u nekom je smislu dubleta one o si- 
jaču, jer je ne samo s njom srodna i uzeta s istog područja, 
nego je i sadržajno dopunjuje. Slično imamo dalje po dvije 
usporedbe o gorušičnom zrnu i kvascu, te o blagu i biseru, a 
kod Luke (15, 4-10) o izgubljenoj ovci i izgubljenoj drahmi. 
I usporedbu o ljulju Isus je sam protumačio svojim učenicima 
tako da znamo što ona znači u svakoj svojoj pojedinosti. Ov- 
dje možemo istaknuti da za obilan rod pšenice nije odgovoran 
samo gospodar, koji daje dobro sjeme, ni zemlja u koju je do- 
bro sjeme posijano. Njiva je svojina gospodareva kao što je 
cijeli svijet svojina Božja, ali tu stavlja svoje prste i netko 
drugi. U usporedbi je to neprijateljski raspoložen susjed, a u 
Isusovu tumačenju sam đavao. I on sije, a budući da je on 
knez tame (Lk 22, 53), to čini krišom, po noći. U tumačenju se 

Isus nije više osvrnuo na gospodareve slug& ali je dobro uočiti 
s tim u vezi dvoje. Po svemu se čini da gospodar njive nije 
sam sijao, nego je taj posao povjerio svojim radnicima, slu- 
gama i najamnicima. Oni su dobro obavili posao, a možda su 
prema gospodarevoj uputi i pazili na usjev, jer se vidi da su 
se kasnije začudili mnoštvu ljulja (Parsch). Pazili su, ali ne 
dovoljno, pa je neprijatelj uspio i postigao što je htio. Na sva- 
kom je sijaču Božje riječi da to primijeni na sebe. Nije dosta 
sijati, isto je tako važno i bdjeti nad usjevom i spriječiti upliv 
sotone. 

Da je lakše spriječiti nego liječiti, vidi se iz gospodareve 
odredbe o daljnjoj sudbini ljulja. Sluge su mislile da je jedino 
pametno isčupati ljulj da ne raste s pšenicom. Gospodar drži 
da je prekasno. Trebalo ga je prije opaziti, a ne tek onda kada 
su pšenica i ljulj počeli pokazivati klasove. Poznavao pale- 
stinskih prilika kažu da ondje ima ljulja koji se dugo ne može 
lučiti od pšenice s kojom je ispremiješan. Nije lako kod povje- 
renih opaziti i pravo prosuditi što je dobro a što je zlo. Još je 
teže to često kod samoga sebe. Najteže je dobru se radovati i 
ujedno zlo podnositi sve do kraja. »Učenik nebeskog kraljev- 
stva teško podnosi kakvo je stanje svijeta. U neprestanoj je 
napasti da bi prije vremena napravio red prema svojem naho- 
đenju i samovolji. Na dan će se suda i ta muka ukloniti iz srca 
dobrih, a zle će stići zaslužena sudbina... Bog u svojoj ruci 
drži čvrsto sve konce. On zna da sve ide prema cilju što ga 
je odredio on i nitko drugi. On zna da pšenica neće propasti, 
nego da će biti sačuvana i sakupljena u njegove žitnice. Kao 
Bog tako treba da misle svi koji se pokoravaju njegovoj sve- 
vladarskoj volji. Da tako mislimo, treba mnogo vjere, velike 
dobrote i zrele mudrosti. Bog je sam sebi pridržao Konačan 
sud: »Osveta je moja, ja ću je vratiti« (Rim 12, 19). Isus je 
odbacio prijedlog učenika koji su htjeli sazvati oganj na sa- 
marijsko selo koje je uskratilo primiti njega i njegove (Lk 9, 
54-5). »Nemojte suditi da ne budete suđeni!« (Mt 7, 1)« (Tril- 
ling). 

SVETAČKI BLAGDANI 


11. VI: SV. BARNABA, apostol 


1. č. Dj 11, 21b-26; 13, 1-8: Bijaše dobar čovjek, pun Duha Sve- 
toga i vjere, (str. 110-1) 


P. p. 97, 1. 2-3ab. 3c-4. 5-6 (str. 545) 
P. Pred narodima Gospodin obznani spasenje svoje. 


Vrlo stara crkvena predaja veli da je Barnaba bio jedan 
od Isusovih učenika. Evanđelisti ga ne spominju, ali da je bio 
pun Kristova duha, vidi se iz činjenice kod koje je prvi put 
spomenut u Bibliji: »Među njima nije nitko oskudijevao, jer 
bi svi posjednici zemljišta i kuća to prodavali te novac od pro- 
danih stvari donosili i stavljali pred noge apostolima. Tada se 
to dijelilo svakom pojedincu prema njegovim potrebama. Tako 
je i Josip, kojeg apostoli prozvaše Barnaba — što znači sin 
utjehe — levit, rodom iz Cipra, posjedovao njivu koju pro- 
dade i novac donese pred noge apostolima« (Dj 4, 34-37). »Pred 
noge apostolima« je orijentalni izraz koji uz to slikovito ozna- 
čuje koliko je Barnaba cijenio novac. Na isto smjera i današnje 
evanđelje sa svojom misli vodiljom. Tko tako gleda na ze- 
maljska dobra, o njemu je s pravom rečeno da je pun Duha 
Svetoga i vjere, a uz to i prikladan za širenje evanđelja. Kao 
»sina utjehe« apostoli su Barnabu poslali u Antiohiju, a odatle 
on ode u Tarz po Pavla. »Bez Barnabe, ljudski govoreći, novo- 
obraćeni bi Pavao bio ostao osamljen, ne bi bio pravilno shva- 
ćen niti ušao u krug jeruzalemske Crkve. On je prvi spoznao 
važnost Pavla za širenje evanđelja među poganima. Posebno 
smo mu zahvalni što je Pavla potakao na misijski rad. Tako 
i Barnaba spada među utemeljitelje Crkve među poganima. 
Crkva priznaje njegove zasluge pa mu daje naslov apostola« 
(Baur). U Božjem kraljevstvu naslovi nisu prazne riječi. 


Misna liturgija želi da današnju svetkovinu spojimo sa 
sviješću da se evanđelje mora naviještati i u naše vrijeme. 
Krist je Crkvu utemeljio na apostolima, ali ona se treba nepre- 
stano izgrađivati i širiti. Neprekidno je mora prožimati misijski 
elan koji se očituje barem u nekim njezinim izabranim člano- 
vima. Narodi i zajednice koje daju misionare pokazuju svoju 
vitalnost u Kristu, a svi ih moramo pomagati barem čestom i 
usrdnom molitvom. Tim raspoloženjem i shvaćanjem trebamo 
moliti današnje misne molitve: »Bože, koji se naredio da bla- 
ženi Barnaba, ispunjen vjerom i Duhom Svetim, bude odije- 

ljen za obraćanje pogana, daj da se Kristovo: evanđelje, koje 
je on hrabro propovijedao, vjerno naviješta riječju i djelom. 
— Svojim blagoslovom posveti, molimo, Gospodine, prikazane 
darove i svojom milošću zapali u nama oganj svoje ljubavi 
kojom je blaženi Barnaba nosio poganima svjetlo evanđelja. — 
Primajući zalog vječnog života ponizno te molimo, Gospodine, 
da ono što smo na spomen blaženog Barnabe apostola izveli 
u otajstvenom liku primimo stvarnim blagovanjem«. Tko može 
mirnim zadovoljstvom uživati Božje obilje s dvaju njegovih 
stolova dok tolika njegova braća za njih ni ne znaju? 

Pripjevni psalam kao da ima pred očima veliko čudo koje 
je Bog počeo izvoditi po Barnabi: obraćenje pogana i njihov 
dolazak među Božji narod. Mi smo ljudi takvi da nas više zao- 
kupljaju i zadivljuju vanjska djela. Što je ipak sve što se vidi 
na. nebu i na zemlji prema obraćenju i spasenju jedne duše? 
Kod toga je i Bog angažiran daleko više nego kod svih svojih 
zahvata u prirodi i u prirodnom redu. Stoga je pravo da se u 
vezi s njegovim djelovanjem u dušama slavi Božja moć, biblij- 
ski označena njegovom desnicom i mišicom. Samo se pitamo 
kad će se sipuniti psalmistova vizija: »Svi krajevi svijeta vi- 
dješe spasenje Boga našega?« Ne bismo smjeli mirovati dok 
u kruni našega Kralja ne zablistaju dragulji svih naroda. Svi 
su oni u sebi zaista dragulji na svoj način, ali treba da ih 
izbrusi. Kristova nauka i rasvijetli svjetlo evanđelja. U tu 
svrhu Bog treba brusača. 


Ev. Mt 10, 7-13: Badava ste primili, badava i dajte! (str. 8) 


Barnaba je sigurno poznavao Isusove preporuke s kojima 
je Isus poslao svoje apostole na prvo misionarenje. One su 
kolale među Kristovim sljedbenicima još prije nego su ih evan- 

* đelisti zapisali. Ali Crkvi nije samo do toga da se sjetimo kako 
se Barnaba držao tih uputa nego da ih prihvatimo i svi mi koji 
na bilo koji način, pa i u najmanjem krugu, trebamo širiti Kri- 
stovu nauku. Uz glavnu misao današnjeg evanđelja razmišlja 
Guardini: »Ne smjera li možda Isusov nalog na to da se, sveto 
oslonjeni na Boga, posve oslobodimo svake zaštite? Nije li valj- 
da takav odnos (prema zemaljskom blagu) konačni uzrok po 
kojemu moć i novac predstavljaju pogibelj za Božju riječ koja, 
kako kaže Pavao (1. Kor 1, 25), čuva svoju snagu samo u sla- 
bosti? Riječ naviještena silom ne donosi Krista. Pothvat ute- 
meljen na novcu i moći ne odrazuje Boga, jer znači nijekanje 
načina kojim je Bog izveo svoj ulazak u svijet... Time je nešto 
rečeno i s obzirom na egzistenciju samog apostola. Važno je da 
on učini svojom svaku egzistentnu tajnu svakoga božanskog 

poslanja i da je ostvaruje bez umora. Time pod izgledom krh- 
kosti ulazi u svijet vječno uvjerenje koje posvećuje svaku 
stvar, Krist, koji dolazi po riječi apostola, je goloruk, a ono 
što je u njegovu evanđelju bivstveno uvijek dolazi u opasnost 
kad se u način, kojim se evanđelje naviješta i prima, uvlači 
moć, posjed ili lukavost.« 

Gospodin je svoje apostole sa same dvije riječi uputio u 
ono što će naviještati: blizu je kraljevstvo nebesko. U tom se 
izrazu kod Mateja krije sav Isusov nauk i nastup. Druga je 
njegova preporuka da svakoj kući u koju uđu nazovu mir, koji 
u širem smislu obuhvaća cijelo spasenje. Ako dotični nisu do- 
stojni mira, taj će se vratiti onome koji ga je nazvao. »To je 
hebraizam: Vaša će riječ biti kao da nije izgovorena, jer nije 
odjeknula u duši onih ukućana. Kad je pozdrav dan u ime 
Gospodnje, dvojica imaju od toga korist: tko ga daje i tko ga 
prima. U slučaju da drugi umakne, prvi pred Bogom ne dobiva 
zato manji plod svoga vrhunaravnog čina niti manje posje- 
duje mir. Tako je s evanđeljem« (Delatte), 


24. VI: ROĐENJE SV. IVANA KRSTITELJA 
U predvečer 


1. či Jr 1, 4-10: Prije nego što te oblikovah u majčinoj utrobi, 
ja te znadoh. (str. 762) 


P. p. 70, 1-2. 3-4a. 5-6ab. 15ab i 17 (str. 522) 
P. Ti si mi zaštitnik od majčina krila. 


2. č. 1Pt1, 8-12: Ovo su spasenje istraživali i ispitivali pro- 
roci. (str. 203) 

Aleluja (Iv 1, 7; Lk 1, 17): On dođe da svjedoči za svjetlost; 
da pripravi Gospodinu sklon narod. 


Između malog broja vigilija koje su ostale u obnovljenoj 
liturgiji nalazi se i ova, jer je u vezi s velikim svecem i vrlo 
stara. Međutim, u novom Misalu  vigilija ima nešto drukčiji 
značaj nego u starom. Više to nije pokorničko bogoslužje za 
koje se pretpostavljalo da se vrši nakon posnog dana u ljubi- 
častom ruhu. Sada te mise u predvečer samog blagdana imaju 
isto značenje kao i na sam blagdan, pa su u boji dana i s nje- 
govim predslovljem, a uzima se »Slava« i »Vjerujem«. ' 

Iza ovu nam misu Lekcionar pruža tri čitanja od kojih je 
prvo, kao i starom Misalu, u vezi s pozivom proroka Jeremije 
(v. gore 16. srij.). Liturgija nam nastup Ivana Krstitelja, za- 

dnjega i najvećeg proroka SZ-a, predočuje s tri njegova velika 
predšasnika. Evanđelje (Lk 1, 17) gleda u njemu duh i snagu 
Ilije, a crkvena predaja s liturgijom drži da je on poput Jere- 
mije posvećen već u majčinu krilu. Biblijska teologija sve više 
napušta misao da to posvećenje konkretno znači i oslobođenje 
od iskonskoga grijeha, u kojemu se svi rađamo, ali se o nekom 
zahvatu Božje posvetne milosti može govoriti i kod Jeremije 
i kod Ivana Krstitelja. Kad Biblija za nekoga kaže da ga je 
Bog posebno poznao već u majčinoj utrobi, ili da je još nero- 
đeni Ivan igrao od veselja na pozdrav Majke Božje njegovoj 
majci, tada to ima svoje značenje. Kao što iz zadatka koji je bio 
oduvijek namijenjen Bl. Dj. Mariji zaključujemo da joj je Bog 
udijelio i sasvim izvanrednu povlasticu već u času njezina za- 
čeća, tako se može pobožno vjerovati da je djelomice dana i 
Mesijinom preteči i krstitelju. Bog svakoga savršeno pripra- 
vlja i dariva za ulogu koju ima obaviti. 

Drugo čitanje (v. 8. pon. i utorak) spominje općenito sve 
starozavjetne proroke koji su istraživali i ispitivali, a onda i 
proricali o našem spasenju i Spasitelju. Petar ističe da su ono 
isto, što su iznosili proroci, objavljivali i apostoli, dakako s ra- 
zlikom kao već izvršeno. Istinitost se evanđeoske poruke te- 
melji na naviještanju proroka i na propovijeđanju apostola. 
Između jednih i drugih stoji Ivan koji je kao zadnji prorok 
pokazao na prisutnog Spasitelja. Još više, na temelju Isusova 
zahtjeva Ivan je i činom krštenja označio da je Božje Janje 
doista preuzelo naše grijehe. U povijesti je našega spasenja 
uloga Isusova preteče i krstitelja sasvim osebujna pa s time 
računa i liturgija. Kao što mu u molitvi poslije pričesti prepo- 
ručuje da na temelju svoje uloge bude naš zagovornik kod 
Božjega Sina, tako u predslovlju hvalimo Božje veličanstvo 
koje je između rođenih od žene posebnom čašću posvetio Isu- 
sova preteču Ivana. »On je rađajući se donio mnogo veselja i 
već prije rođenja zaigrao zbog dolaska ljudskog spasa; od svih 
je proroka samo on pokazao Jaganjca otkupljenja. On je i za 
posvećenje vode oprao samog Početnika krštenja i zaslužio da 
prolivši krv pruži za nj najveće svjedočanstvo«. Dakle, izvan- 
redan Božji svjedok od početka do kraja. 


Ev. Lk 1, 5-17: Rodit će ti sina komu ćeš nadjenuti ime Ivan. 
(str. 47) 


Luka je na tri najvažnija mjesta njihova zajedništva ista- 
knuo vezu Ivana i Isusa: kod navještenja njihova rođenja (1, 
5-56), kod samog rođenja (1, 57-2, 54) i kod javnog djelovanja 
(3, 1-4, 13). Uza sve sličnosti tih događaja već se iz samih nji- 

hovih izraza vidi koliko Spasitelj nadvisuje onoga čija je sva 
veličina u tome da mu je preteča. Luka je povjesničar pa do- 
lazak Gabrijela Zahariji i Isusovo rođenje označuje vremen- 
skim razdobljem jednog vladara: u prvom slučaju spominje 
judejskog kralja Heroda, jer će Ivanovo djelovanje ostati u 
granicama Judeje, a u drugom slučaju Augusta, cara »nad 
svom zemljom«, jer će takvo biti i Kristovo kraljevstvo. Od 
početka je na snazi pravilo koje će kasnije proglasiti sam Ivan: 
»On mora rasti a ja se umanjivati« (Iv 3, 30). Baur opaža kako 
se to odrazilo i u liturgiji: Ivanovo rođenje slavimo kad se 
dan opet počeo smanjivati, a Isusovo kad sunce ponovno počne 
rasti. 

Ako to imamo na pameti, onda sve pohvale upravljene 
Ivanu veličaju i Isusa. To vrijedi i za Lukin opis Ivanovih ro- 
ditelja: oboje su bili svećeničkog roda i, što je još više od 
krvne veze, oboje pred Bogom pravedni, Sveto je sve što do- 
lazi blizu Isusu, jer je on izvor sve svetosti. Ivan se rodio od 
bračnog para koji nije imao djece, pa ga i to stavlja u red ve- 
likih starozavjetnih ličnost: Izaka (Post 17, 16), Samsona (Su- 
ci 13, 2) i Samuela (1 Sam 1-2). Crkveni oci u tome gledaju 
sliku Isusova rođenja od Djevice. Anđeo je Zahariji i Mariji 
kazao: »Ne boj se!« — jer svaka nebeska pojava bijednom 
ljudskom biću tjera strah u kosti. No velika je razlika u uzro- 
ku zbog kojega je anđeo došao jednom i drugom: Zahariji je 
ispunjena molba da dobije sina, a Marija je našla pred Bogom 
sasvim izvanrednu milost. Mnogo govore i imena njihove djece: 
Ivan znači »Bog je milostiv«, a Isus samoga Spasitelja. Prema 
tome će im biti i životne uloge: Ivan će Gospodinu pripre- 
mati narod, a Isus će kao utjelovljeni Sin Božji (Lk 1, 35; Mt 
1, 21) izbaviti svoj narod od njegovih grijeha. Sve nas to ima 
voditi k Isusu. Samo u njemu nalazimo sve. 


Kroz dan 


1. č. Iz 49, 1-6: Postavit ću te za svjetlost narodima. (str. 747) 
P. p. 138, 1-3. 13-14ab. 14c-15 (str. 578-9) 
P. Hvala ti što sam stvoren tako čudesno. 


Kao što smo vidjeli na Sveti utorak (II 158), druga se Izai- 
jina pjesma o Gospodnjem sluzi odnosi na Mesiju. Ipak nas ne 
smije čuditi da neke njezine izraze liturgija danas, a tako je bi- 
lo i u starom Misalu, primjenjuje na Ivana Krstitelja. Naša je 
povezanost s Isusom tako tijesna da mnogi izrazi vrijede za 
nj iza nas (npr. on je Sin Božji, mi djeca Božja), pa se prema 
tome neki starozavjetni tekst može odnositi na Mesiju i na 

svakoga Božjeg odobranika, a posebno na onoga koji mu je 
bio tako blizu. Nije teško uvidjeti kako čitav Izrael, a naro- 
čito veliki prorok Izaija i još više Ivan može kazati da ga je 
Bog pozvao od materina krila. Za Ivana je anđeo izričito naja- 
vio da će se napuniti Duhom Svetim još u majčinoj utrobi 
(Lk 1, 15). Dosta se sjetiti Ivanovih prijekora Židovima (Mt 3, 
8-12) da se uoči kako je on u Božjoj ruci bio britak mač i oštra 
strijela, »Moći će ga ubiti, ali njegova će odrubljena glava biti 
još više uzdignuta, prožeta svjetlom mučeništva; njegova će 
zapečaćena usta grmjeti još strašnije; njegove ugašene oči neće 
više dati da mirno spava kralj koji ga je dao pogubiti« (Angri- 
sani). 

lako je Ivan svojim životom i smrću proslavio Boga, nije 
ga mimoišlo ljudsko iskušenje malodušnosti da se zaludu mu- 
čio i nizašto naprezao svoju snagu kad Krist nije nastupao kao 
sudac kakva je on zamišljao (usp. Mt 11, 2-6). Upravo tom je 
prigodom Gospodin izjavio: »Svi su proroci i zakon proricali 
o Ivanu«. Malodušnost je Ivanova bila kratkotrajna. On je 
ustrajao i svoje poslanje izvršio potpuno, jer je bio uvjeren da 
je njegovo pravo kod Gospodina i njegova nagrada kod Boga. 
Bog je bio i njegova jedina snaga, toliko mu potrebna. za te- 
šku ulogu da duhovno podigne Jakovljeva plemena, da Izrae- 
lov ostatak vrati k Bogu (r. 6) i da obrati srca otaca (Lk 1, 17). 
O Ivanu također vrijedi riječ, koja je istaknuta i u naslovu či- 
tanja, da je postavljen za svjetlost narodima, ta Isus je o 
njemu kazao: »Ivan bijaše svjetiljka koja gori i svijetli« (Iv 5, 
35). Kristov upliv na Ivana unatrag može nam svima služiti 
kao jamstvo da će on biti velik i za nas unaprijed. 
> Ps 138. »nedostiživim pjesničkim slikama hvali Božje sve- 
znanje i njegovu posvudašnjost i stvoriteljsku mudrost« (za- 
greb. Biblija 265). Iz toga veličanstvenog psalma liturgija da- 
nas uzima nekoliko redaka i primjenjuje ih na Ivana Krstitelja 
te u njegovo ime hvali Boga koji ga je tako čudesno stvorio 
i obdario. Posve je opravdana ta konkretna primjena, jer ako 
je starozavjetni pjesnik tako pjevao o sebi i o svakom čovjeku, 
daleko više vrijede ti izrazi o Božjem odabraniku koji stoji na 
vrhuncu SZ-a. 


2. č. Dj 13, 22-26: Pred Kristovim je dolaskom Ivan propo- 
vijedao. (str. 111) ' 


Aleluja (Lk 1, 76). A ti ćeš se, djetešce prorok Previšnjega 
zvati, jer ćeš ići pred Gospodinom da mu pripraviš putove. 
Luka nam je u Djelima apostolskim sačuvao više izvada- 
ka i sažetaka prvih propovijedi apostola koji su Kristovu ra- 
dosnu vijest oslanjali na starozavjetnu povijest spasenja. Tako 

Petar u svojem prvom govoru (2, 14-36), još potanje đakon 
Stjepan (7, 2-53), a Pavao na svojem prvom misijskom puto- 
vanju u antiohijskoj sinagogi. Samo taj spominje i Ivana kao 
vezu između S i NZ-a. Nakon što je naveo da je Bog prema 
obećanju iz Davidova potomstva podigao Spasitelja, kaže da 
je pred njegovim .dolaskom Ivan došao kao glasnik i preteča. 
Tu nam je sačuvana i Ivanova izjava pri kraju njegova života 
koje doslovno nema u Evanđeljima: »Ja. nisam ono što vi mi- 
slite da jesam.« Tako je on mogao kazati svojim učenicima i 
štovateljima koji su valjda radije gledali Mesiju u njemu nego 
u Isusu. Istinoljubiv i ponizan kakav je bio, nije propustio 
svoju dužnost da opovrgne to netočno mišljenje, a uz to da na- 
glasi kako on nije dostojan Mesiji odriješiti obuću na nogama, 


Ev. Lk 1, 57-66. 80: Ivan mu je ime. (str. 48) 


Za shvaćanje je i asimiliranje biblijskih tekstova u misi 
vrlo važno raspoloženje kojim ih slušamo. Najbolje će raspo- 
loženje stvoriti oduševljeno otpjevana ulazna pjesma za koju 
je danas liturgija odredila riječi evanđelista Ivana koji je ulo- 
gu svoga prvog učitelja, Ivana Krstitelja, unio čak u veličan- 
stveni prolog svojega Evanđelja. Mnogo nam može pomoći i 
današnja molitva koja spominje kako je Ivan poslan da Kristu 
pripravi savršen narod koji će težiti za duhovnim radostima i 
tako se dati na put spasenja i mira. Tako usmjereni i okrijep- 
ljeni prvim čitanjima sudjelujemo u duhu radosnom događaju 
u Zaharijinoj kući. Novorođeno dijete nije razveselilo samo sta- 
re roditelje nego i mnoge druge koji su se došli radovati sa 
sretnom majkom kojoj je Bog iskazao veliko milosrđe. Svako 
je dijete veliki Božji dar, a pogotovo kad ga daruje dotada 
neplodnoj i vremešnoj ženi. 

Kod obrezanja djetešca dogodile su se nove čudne stvari. 
Najprije su se sukobila dva mišljenja zbog djetetova imena. 
Rodbina se držala običaja da se nazove po ocu, a majka traži 
neka se zove Ivan, što je potvrdio i stari Zaharija napisavši na 
voštanu pločicu ime koje je odredio Bog po anđelu. Majka je, 
poučena Duhom Svetim (1, 41), osjetila novo vrijeme koje ne 
nalazi uvijek razumijevanja kod onih koji hodaju samo uho- 
danim, tradicionalnim putovima. »Duh nas ne vodi uvijek pre- 
ma planovima ljudi, nego i protiv njih« (St&ger). Nastupa novo 
doba u kojemu će Bog pokazati sve obilje svoga smilovanja, a 
to je označeno već u imenu djeteta. I za Zahariju je svršila 
kazna, više ne treba znaka kad mu se ispunilo ono za što mu 
je znak bio dan. Prvim riječima, koje opet izgovara, slavi Boga 
koji će eto pohoditi i otkupiti svoj narod. Na pogled se čude- 

nih zbivanja ljudi po svojoj naravi plaše. Vidi se, ti nisu bili 
površni: o svemu su tome ne samo govorili između sebe nego 
su sve i pohranjivali u svoje srce. Nije dosta čuti što Božja 
ruka izvodi, jer Bog sve čini i govori da mi o tome razmišlja- 
mo i prema tome postupamo. 

O malom je Ivanu, slično kao o Samsonu (Suci 13, 24-5), 
zapisano kako je napredovao rastom i duhom, najprije u rodi- 
teljskom domu, a kasnije u pustinji. Otkada znamo za kum- 
ransku zajednicu na obroncima Mrtvog mora, neki misle da 
je i Ivan bio njezin član. I ti su pustinjaci čeznuli za dolaskom 
Mesije. Drugi opet navode da bi svećenik Zaharija teško dopu- 
stio da njegov sin ode među one koji su se povukli u pustinju 
iz protesta protiv hramskog svećenstva te se u pustinji pri- 
pravljali na dolazak Mesije bez hrama i bez kulta (St&ger). U 
svakom slučaju Ivanov primjer pokazuje da je samoća mjesto 
gdje se čovjek može najbolje pripraviti za susret s Gospodi- 
nom. 


29. VI: SV. PETAR I PAVAO, apostoli 
U predvečer 


1. č. Dj 3, 1-10: Što imam, to ti dajem: u ime Isusa ustani i 

hodaj! (str. 101) 

P. p. 18, 2-3, 4-5 (str. 482-3) 

P. Po zemlji se razliježe jeka njihova. 

2. č. Gal 1, 11-20: Bog me izdvoji u utrobi majke moje. (str. 160) 

Aleluja (Iv 21, 17 d): Gospodine, ti znaš sve; Ti znaš da te lju- 
bim. ' 

Crkveni su ljudi iz raznih dijelova svijeta željeli da se u 
liturgijski kalendar upišu i neki značajniji sveci iz njihovih 
krajeva. Ujedno se nastojalo udovoljiti odredbi II vat. sabora 
(B 111): »Da ne bi blagdani svetaca prevladali nad blagdani- 
ma u koje se svetkuju otajstva spasenja, neka se više njih 
ostavi slavljenju pojedine Crkve ili naroda, ili redovničke obi- 
telji; na cijelu Crkvu neka se protegnu samo oni blagdani sve- 
taca koji zaista imaju sveopći značaj.« Na taj je način u novom 
Kalendaru od 38 rimskih papa ostalo samo 15. I sam je zapo- 
vjedni blagdan sv. Petra i Pavla izgubio vigiliju, za koju se 
ostavlja na volju samo misa u predvečer, a i 30. VI spomen sv. 
Pavla ostavljen je samo njegovoj bazilici u Rimu. No budući 
da obje mise prvaka apostola, u predvečer i na sam dan, imaju 
po tri čitanja, na raspolaganju su nam svi najvažniji biblijski 
tekstovi koji se odnose na njih. Ti odlomci nisu mogli biti ra- 

spoređeni prema nekom redu, ali kao cjelina djeluju jedin- 
stveno. 


Prvo smo čitanje razmotrili potanje u srijedu uskrsne 0os- 
mine i gledali Petra kako, siromah i bijedan prema svojem 
uvjerenju, nastupa s puninom svoje apostolske službe. Ova 
njega i druga mu Ivana ne odraća od molitve, nego obratno: 
obojica idu u hram da zajedno s drugima obave običajne popo- 
dnevne molitve. Prosjaci mogu uvijek računati na vjernike 
kojima je draga molitva, pa se tako taj hromi od rođenja obra- 
tio i apostolima. Bile su dovoljne dvije Petrove riječi da pro- 
sjak ustane i prohoda. Kao da i nama danas apostoli upravlja- 
ju poziv da u njih gledamo očekujući njihov snažni zagovor 
s obzirom na povjerenu im ulogu koju su oni do kraja tako 
dobro vršili. Mi to priznajemo i pripj. psalmom koji Crkva 
odavna primjenjuje na djelovanje apostola. Zaista, njihova 
riječ odjekuje do kraja svijeta, uzevši ga prostorno i vremen- 
ski. Svijet je imao i imat će mnogo velikana, ali malo ovima 
sličnih. 

U objema se misama prvo čitanje odnosi na Petra, a dru- 
go na Pavla. Odlomak iz poslanice Galaćanima i njega prika- 
zuje kako nastupa u svoj moći svoga apostolskog poslanja. Od 
vjernika traži da vjeruju samo ono što ih je on učio, jer je on 
to primio od Gospodina. Prvi smo dio ovog teksta vidjeli u 
10. C nedjelju. Pavao dalje ističe da ga je Bog preodredio za 
apostola već od majčine utrobe, kao Jeremiju za proroka. I 
druge je apostole Isus poslao svim narodima, ali su oni ipak 
shvatili, barem ispočetka, da to vrijedi u prvom redu za Ži- 
dove, raspršene po cijelom svijetu. Pavlu.je odmah kod poziva 
(Dj 9, 15) izričito određeno da Kristovo ime ponese »pred po- 
gane i kraljeve i sinove Izraelove«, To ističe i Galaćanima po- 
navljajući da se propovijedanje evanđelja zapravo sastoji u 
objavljivanju Sina Božjega. Pavao to nije doznao »od tijela i 
krvi« — pravo bi bilo da se u prijevodu sačuva taj hebraizam 
isto kao i kod Isusovih riječi kojima je potvrdio Petrovo pri- 
znanje njegova božanstva (Mt 16, 17). Ono što mu je sam Bog 
objavio, to je obraćeni Pavao propovijedao odmah u Damasku 
i po Arabiji, tj. južno od Damaska. Tek mnogo kasnije otišao 
je u Jeruzalem da upozna Petra i da se poveže s onima za 
koje priznaje da su postali apostoli prije njega. U Jeruzalemu 
je ostao samo dvije sedmice i vidio jedino Petra i Jakova. Sve 
je to za ugled Pavlova apostolskog poslanja tako važno da se 
kune Bogom kako je to živa istina. Apostol, koji ne bi_ bio 
svjestan svoga zadatka i koji ne bi tražio da ga svatko prizna, 
izdao bi svoje poslanje. To isto vrijedi i za nasljednika apo- 

stol4, papu i biskupe, pa se ne smijemo čuditi njihovu sličnom 
nastupu. Njima to može biti prigoda da osjete svoju nedostoj- 
nost, ali to vjernicima pruža sigurnost. 


Ev. Iv 21, 15-19: Pasi jaganjce moje, pasi ovce moje! (str. 98) 


S tim smo se tekstom, jednim od najvažnijih u evanđelju, 
susreli u petak prije Duhova (II 359). Njegova je važnost na- 
glašena i time što je Isus Petru ispred svih apostola predao 
vrhovnu vlast u svojoj Crkvi poslije čudesnog ribolova. »I to 
je čudo, kao kod Ivana uvijek iznova, »znak« koji će još ja- 
snije i upornije pokazati kako treba shvatiti Gospodnju riječ. 
Kao što je jednoć uz isto jezero čudesno umnoženje kruha po- 
služilo kao znak za obećanje presvete euharistije tako ovdje 
bogati ribolov priprema predavanje primata« (Rebstock). »Tu 
učitelj objašnjava Šimunu Petru tajno značenje svoga čina što 
ga onaj nije shvatio kod samog ribolova... Ono što je najav- 
ljeno u Gospodnjem nalogu, da Petar izvuče na kopno punu 
mrežu, to se istome objašnjava u nalogu da pase jaganjce i 
ovce« (Rupert iz Deutza). 

Ta dva izraza Rebstock, oslonjen na čitavu crkvenu pre- 
daju tumači ovako: »Jaganjce — još slabašne i nesavršene 
duše koje spadaju u Crkvu koja sluša. Ovce — zrele i jake u 
kojima su obuhvaćeni učitelji i pastiri Crkve, čitavo Kristovo 
stado.«O ljubavi, koja se za to traži i o trpljenju, koje se zato 
obećaje, govorili smo gore. Evo još riječi dvojice koji su naj- 
dublje protumačili Ivanovo Evanđelje. »Iz razmatranja toga 
mjesta učiteljima je vjere jasno da će se vrhovnom Pastiru 
Kristu svidjeti samo ako se brinu da se njihovo duhovno stado 
trajno osjeća dobro i jako. Takav je bio blaženi Pavao koji je 
bio slab sa slabima i koji je one koje je priveo vjeri nazvao 
slavom svog apostolata, svojom radošću i krunom« (Ciril 
Aleks.). »Što drugo znače riječi ,Ljubiš li me? Pasi moje ovce'« 
nego kao da mu je kazao: Ako me ljubiš, ne misli na to da 
paseš sebe, nego pasi moje ovce kao moje, a ne kao svoje. 
Kod njih traži moju slavu, a ne svoju; moje gospodstvo, a ne 
svoje; moj dobitak, a ne svoj... Ne ljubimo dakle sami sebe 
nego Gospodina; pasući njegove ovce ne tražimo svoj interes 
nego njegov. U onome koji pase njegove ovce ljubav prema 
Kristu mora rasti i doseći takav duhovni žar koji će nadmašiti 
i naravni strah od smrti« (Augustin). 

Ovaj se odlomak može čitati i na dan svetih pastira i kod 
ređenja. U vezi s time korisno je donijeti još ovu konkretnu 
primjenu Rebstock-a: »Ljubav prema Kristu jedini je izvor 
prave revnosti za duše. Naravna ljudska ljubav, pa i pleme- 

nita prijateljska ljubav prema ljudima nije dostatna za brigu 
oko duša za koje je Isus prolio svoju krv. Za takvu čistu vrhu- 
naravnu ljubav Crkva želi da svoje svećenike odgoji djevičan- 
skim celibatom. Odricanje od braka i obitelji treba ne samo 
da svećenikove sposobnosti i vrijeme oslobodi za njegove za- 
datke oko duša, nego još više i u prvom redu da njegovu 
ljubav očisti od svake zemaljske primjese i od svake podijelje- 
nosti između Krista i jednog čovjeka (usp. 1 Kor 7, 32), pa da 
s Petrom može Gospodinu posve otvoreno i iskreno reći: »Go- 
spodine, ti znaš sve. Ti znaš da te ljubim.« Gdje za to treba 
crpsti snagu, uči nas Crkva u popričesnoj molitvi: »Ojačaj, 
molimo, Gospodine, nebeskim otajstvima svoje vjernike koje 
si rasvijetlio poukom apostola«. 


Kroz dan 


1. č. Dj 12, 1-11: Sad uistinu znam da me Bog izbavi iz ruke 
Herodove. (str. 110) 

P. p. 33, 2-3. 4-5, 6-7. 8-9 (str. 493-4) 

P. Anđeo Gospodnji izbavlja one koji ga štuju. 


Ulazna nas pjesma obiju misa vodi ususret obojici apo- 
stola zajedno, a jer za to nemamo biblijskih tekstova, Crkva 
se u novom Misalu poslužila vrlo starima iz Časoslova: »Apo- 
stol Petar i učitelj naroda Pavao naučiše nas tvoj zakon, Go- 
spodine. — Ovi su živeći u tijelu zasadili Crkvu svojom krvlju: 
ispili su Gospodnju čašu i postali su Božji prijatelji.« I glavna 
je molitva ovo dana stara, samo je na početku dodano da nam 
Bog ovim blagdanom pruža časno i sveto veselje. I biblijska 
nam čitanja daju mnogo poticaja da zaista radosno. proživimo 
ovaj dan u koji će po cijelom svijetu mnogi mladići postati Kri- 
stovi svećenici. Tko se ne bi veselio tome što se Gospodin tako 
divno pobrinuo za svoju Crkvu i što joj je obećao svoju za- 
štitu zauvijek? Crkva će biti toliko Kristova i uživati njegovu 
pomoć ukoliko ona bude molitvena zajednica kao što je bila 
od početka. To Luka ističe na mnogo mjesta: 1, 13-14; 2, 42; 3, 
1; 4, 24 sl; 6, 1: 6, 6: 7, 59; 10,9 itd. tako da se Djela apostolska 
mogu smatrati i knjigom o molitvenom životu prve Crkve 
Uvijek će Božja zajednica moliti i raditi, raditi i moliti. 

Taj je Herod bio dostojan unuk svoga djeda koji je dao 
poubijati betlehemsku dječicu. Koliko mu je bilo do toga da 
Petrovom smrću ugodi Židovima, naročito farizejima s kojima 
se bio. povezao, vidi se iz činjenice kako je dao okovati i čuvati 
Petra. A on je mirno spavao. Gospodin se nije oglušio na žarke 

molitve svoje Crkve pa joj je izvanrednim čudom povratio gla- 
vara. »U Petru danas Crkva prepoznaje samu sebe. Kao što je 
Gospodin čudesno nastupio za zatvorenog Petra tako i nju 
spašava Božji anđeo kad je ljudi progone, kad zatvaraju nje- 
zine članove, bacaju u zatvor, lišavaju je slobode, pritišču je 
i priječe. Crkva s Petrom zahvalno kliče: »Sad znam uistinu 
da je Bog poslao svog anđela da me izbavi iz ruke Herodove.« 
Povijest je Crkve povijest svakoga koji je vjeran Petru i Crk- 
vi. U vezi s Petrom, s Crkvom, s njezinom vjerom, s njezinim 
sakramentima, s njezinom pobožnošću, s njezinim načelima, 
zapovijedima i uputama mi smo nepobjedivi. Ta svijest danas 
u nama kliče i produbljuje svetu oHuku: Vjernost Crkvi, Pe- 
tru i s time Kristu!« (Baur). Nije ovo nikakav površni trijum- 
falizam, nego u naše dane tako potrebna primjena Kristovih 
riječi o Crkvi i o Petru. To ne znači da ćemo biti oslobođeni 
svih muka; sasvim obratno, ali onaj koji s psalmistom traži u 
svojim jadima Boga naći će ga u sebi, u Crkvi i jednom u 
nebu, i to sigurno. 


2. č. 2 Tim 4, 6-8. 17-18: Već mi je pripravljen vijenac prave- 
dnosti. (str. 186-7) 


Zaista se nije bilo lako odlučiti koji Pavlov tekst da danas 
poprati njegovu proslavu u euharistijskoj žrtvi. U njegovim 
poslanicama ima mnogo riječi o njegovu pozivu i djelovanju, 
ali se za spomendan njegove mučeničke smrti, za proslavu 
njegova rođendana za nebo smatralo najprikladnijim pročitati 
nekoliko redaka iz njegova, kako se drži, zadnjeg spisa, iz nje- 
gove duhovne oporuke. Upravio ju je svome ljubljenom Timo- 
teju da je on kao izvršitelj preda cijeloj Crkvi. Apostol čami u 
rimskoj tamnici između dva suđenja. Na prvom je prošao 
prilično dobro, ali je osjećao da ga skoro čeka smrtna osuda. 
U kratkom je r. 6. spominje s dvije slike. Kao što se kod žrta- 
va sarozavjetnih a i drugih religija — žrtveno vino izlijeva na 
žrtvenik tako Pavao mirno gleda kako se njegova krv izlijeva 
za svjedočanstvo i proslavu Boga. Kasnije je Ivan u Otkrive- 
nju (6, 9) vidio mnoge takve žrtve. Drugi dio retka treba po- 
vezati s Fil 1, 23, jer prema izvorniku Pavao na oba mjesta 
govori o svojem »raspadanju«, kad će mu se duša odijeliti od 
tijela i združiti se s Kristom. Filipljanima je pisao (1, 21) da 
smrt smatra dobitkom i kako čezne za smrću da bude s Kri- 
stom. No tada je još postojala mogućnost da ostajući u tijelu 
još štogod koristi drugima pa pristaje na to. Kad ta mogu- 
ćnost nema više nikakva izgleda, mirno piše: »Vrijeme je mo- 
je smrti blizu.« Tako rade i umiru apostoli. 

Dakako, samo oni apostoli koji na svoj život mogu gledati 
kao na dobivenu borbu i na uspjelu trku. To su omiljele Pa- 
vlove usporedbe: 1 Tim 6, 12; 1 Kor 9. 24-27, gdje govori da 
zadaje udarce svome tijelu i da ga vuče kao roba kojega je 
ukrotio i učinio poslušnim. Prema tome može biti siguran da 
ga čeka neraspadljivi vijenac nagrade. Primit će ga uskoro, 
u dan kad Gospodin dođe po svoga vjernog slugu i radnika. 
Apostol je, međutim, i tu apostol pa ne misli samo na sebe, 
nego isti vijenac obećaje svima koji ljube i žele Gospodnji 
dolazak. Sada u svakoj misi ponavljamo da i mi taj dolazak 
iščekujemo s priželjkivanjem. »Pavao, pun jake vjere, ide u 
smrt neustrašivo i pun pouzdanja. Za njega je, kao i za sva- 
kog kršćanina, smrt izgubila svoju strahotu, jer ona je samo 
prolaz, povratak Gospodinu. Svaki kršćanin, koji na kraju svog 
života može gledati da ga je tako proveo u službi svome Go- 
spodaru, smije s istim pouzdanjem od pravednog Suca očeki- 
vati vijenac pobjede« (Reuss). 

Apostol se na kraju poslanice još jednom vraća na svoj 
sadašnji položaj. Kod prvog suđenja nitko ga nije branio, svi 
su ga ostavili (r. 16). On im to ne uzima za zlo, nego moli da 
im Bog oprosti. Kao da mu se čini: Bog je to dozvolio da mu 
on sam pritekne u pomoć. Tako se ispunilo ono što je Isus 
obećao da će on na sudu svojima dati i sugerirati kako će odgo- 
varati (Mk 13, 11). Pavao se tome radovao ne toliko zbog svoje 
obrane nego što je tako i pred poganima mogao propovijedati 
i svjedočiti za Krista. Dakle, do kraja je mogao Isusovo ime 
ponijeti pred pogane i kraljeve kako mu je bilo naloženo u 
prvom susretu s Kristom (Dj 9, 15). On sada od svoga Gospo- 
dina ne očekuje oslobođenje od okova i smrti, nego da ga po- 
mogne i sačuva za svoje nebesko kraljevstvo. Što će drugo Pa- 
vao nego da kao liturg od početka (Dj 13, 2), svoj rad i život 
zaključi liturgijskom doksologijom i još je potvrdi vlastitim 
»Amen«? 


Ev. Mt 16, 13-19: Ti si Petar-Stijena, i na toi stijeni sagradit 
ću Crkvu svoju. (str. 15) 


Današnje evanđelje donosi ustavnu povelju Petrova i pa- 
pina prvenstva. Svečana je, kratka i jasna. Svima koji su do- 
bre volje, koji uzimaju u ruke evanđelje bez predrasuda. Na 
prvi je pogled jasno da je Isus pitao sve svoje učenike što oni 
misle o njemu i da je Petar odgovorio u ime svih. No onda se 
Gospodin obraća samo Petru i samo njemu pred svima obe- 
ćaje da će na njemu sagraditi svoju Crkvu i predati mu klju- 
čeve nebeskog kraljevstva. Može se reći vrlo jednostavno: »Da 

je Isus rekao Petru: Ti nisi temelj Crkve, tebi neću dati klju- 
čeve nebeskog kraljevstva — bi li se našao tko bi tvrdio da 
je Petar temelj Crkve i da on ima ključeve nebeskog kraljev- 
stva? A kad je Isus jasno rekao Petru: Ti si temelj Crkve, tebi 
ću dati ključeve — koliko ih ima koji to niječu?« Uz to treba 
imati pred očima sva druga mjesta u Evanđeljima koja govore 
o Petru, počevši od njegova prvog susreta s Isusom (Iv 1; 40- 
-42), a naročito tekst koji smo mogli čitati u sinoćnjem evan- 
đelju. 


Dakako, Petar ne stoji sam za se, nego kao »prvi« (Mt 10, 
2) u zboru apostola, a taj je postavljen za izgradnju Crkve. 
Isto vrijedi i o kolegiju biskup4 na čelu s papom (v. gl. III 
Konst. o Crkvi II vat. sabora). Tu »se kolegij ne razumijeva u 
strogo juridičkom smislu, tj. kao zbor jednakih koji daju svoju 
vlast svome predsjedniku, nego kao stalan zbor čije se ustroj- 
stvo i vlast mora izvesti iz Objave« (Prethodna bilješka 1). 
Crkveno učiteljstvo, kojemu je u krajnjoj liniji povjerena 
objava da je autentično tumači, naći će pod vodstvom Duha 
Svetoga i za naše doba najprikladniji način kako hijerarhija 
ima voditi Crkvu Božju i služiti njoj. Najvažnije je držati se 
načela: kao što je biskupski kolegij naslijedio zbor apostola 
tako je i papa nasljednik Petra. »Ako u Crkvi dalje živi apos- 
tolska služba, mora u njoj dalje živjeti i Petrova služba. Inače 
Crkva ne bi ostala vjerna onom ustrojstvu koje joj je dao 
Isus. Do njegova povratka ona neće biti nadvladana. Za sve to 
doba ona ima službu apostola da veže i odrješuje, a tako i slu- 
žbu Petra. Oboje nije utemeljeno odozdo, od ljudi, nego je 
određeno odozgo, od Boga. Oboje spada u spasonosne darove 
novoga saveza ...« (Trilling). 


Svim tim biblijskim mislima sudjelujemo danas kod euha- 
ristijske žrtve koju počinjemo slaveći predslovljem oba apo- 
stola zajedno: »Blaženi spotoli Petar i Pavao vesele nas tvojom 
odredbom: jedan je prvak vjere koju treba ispovijedati, a dru- 
gi jasno uči kako je treba shvaćati; jedan je prvu Crkvu usta- 
novio u ostatku Izraela, a drugi je učitelj naroda koje je tre- 
balo pozvati na vjeru. Tako su na razne načine okupljali jednu 
Kristovu obitelj, pa kao što ih je svijet zajedno štovao tako je 
oba združio jedan vijenac nagrade«. Od euharistijske gozbe i 
mi očekujemo isti duh sloge kad poslije pričesti molimo: »Daj 
Gospodine, nama koji smo okrijepljeni ovim otajstvom tako 
se vladati u Crkvi da ustrajući u lomljenju kruha i u nauci 
apostola, učvršćeni tvojom ljubavlju, tvorimo Jedno srce i je- 
dnu dušu.« 


hb 

3. VII: SV. TOMA, apostol 


č. Ef 2, 19-22: Naziđani ste na temelju apostola. (str. 166) 
5 p. 116, 1. 2 (str. 562) 
P. (Mk 16, 15) Idite po svem svijetu i propovijedajte evanđelje. 


O djelovanju i mučeništvu apostola znamo vrlo malo, osim 
onoga što imamo u Djelima apostolskim. Kad je u Crkvi rastao 
kult svetaca pa su vjernici željeli nešto više doznati i o aposto- 
lima, pet šest stoljeća poslije njihove smrti nastali su izvještaji 
puni legendi. Tzv. Jeronimov Martirologij 3. srpnja spominje 
prijenos tijela sv. Tome u Edesu i toga dana slave ga neke 
istočne Crkve. Na taj je dan sada prenesen i u Rimskom ka- 
lendaru. S pravom se naime htjelo da njegov blagdan 21. XII 
»ne prekida red velikih ferija adventa«, kako kaže historijski 
komentar novog Kalendara. I zaista je svatko mogao osjetiti da 
apostol koji je toliko u vezi s Isusovim uskrsnućem ne spada 
u Božićno doba. U novoj je stoga misi Tomina uloga o Uskrsu 
još više istaknuta. Uz dosadašnje evanđelje i pričesne pjesme, 
koja iz njega navodi Isusove riječi kod susreta s Tomom, na 
apostolovo se priznanje oslanjaju sve tri misne molitve, a i za 
ulaznu je pjesmu uzet odgovarajući r. 28. iz psalma 117. koji 
prema Vulgati i novom Misalu glasi: »Ti si Bog moj, tebe 
priznajem; ti si Bog moj, tebe uzvisujem; priznajem te, jer si 
mi pružio spasenje.« 

Za poslanicu je odabrano važno mjesto iz Pavlove posla- 
nice Efežanima. Nakon što je apostol uvjerio kršćane koji su 
prije bili pogani da oni više nisu »daleko« nego »blizu«, posve 
izjednačeni s kršćanima iz židovstva, s nekoliko profanih izra- 
za i duhovnih slika opisuje njhovo sadašnje stanje. U staro su 
doba malene državice i samostalni gradovi mnogo držali do 
građanskih prava svojih članova pa su ih teško davali tuđin- 
cima i gostima. Pavao uči da takvih prava nema u Crkvi gdje 
su svi punopravni sugrađani svetih i Božji ukućani. »Tu Pa- 
vao ne misli samo na kršćane, a pogotovo ne na one iz iza- 
branog naroda. Po njemu Kristova Crkva obuhvaća i nebo s 
anđelima i svecima koji su već dospjeli k cilju« (Zerwick, koji 
se poziva na poslanicu Hebrejima 12, 22-24, gdje je Crkva na- 
zvana gradom živoga Boga i nebeskim Jeruzalemom). Slika 
grada navela je apostola da govori kako je on sagrađen: temelj 
su mu apostoli i novozavjetni proroci-karizmatici dok je gla- 
vni kamen, koji drži svu zgradu, sam Isus Krist. On je onaj 
koji drži čvrsto povezane kamenje i temelj, još više, koji čini 
da sve skupa raste u sveti hram. Slika je tako bogata i zna- 
čajna da odlomak lijepo odgovara i za mise o posveti crkve i 

za sjedinjenje kršćana. Mi koji smo u Kristu kršteni tvorimo 
stan Bogu Ocu i ljubavi Duha Svetoga. Tako Pavao i ovdje vrlo 
sretno povezuje misao na sve tri božanske osobe i njihovu 
vezu s nama, 

To što je apostol sam osjećao i u prebujnoj radosti na- 
stojao prikazati vjernicima (Zerwick), to su propovijedali svi 
apostoli, jer su u tu svrhu i poslani svim narodima, kako po- 
navljamo u pripjevu uz misijski ps. 116. Njegova dva retka 
upravo kipe od slavljenja Boga koji je svim narodima i pucima 
iskazao toliku ljubav i vjernost. Sve je to jasno očima vjere, 
pa novi Misal pruža mogućnost da se tu ponove Isusove riječi 
Tomi iz evanđelja koje slijedi: »Toma, jer me vidiš vjeruješ. 
Blago onima koji će vjerovati, a da nisu vidjeli!« 


Ev. Iv 20, 24-29: Gospodin moj i Bog moj! (str. 97) 


Nije lako shvatiti kako je u Tominoj duši mogla nastati 
i prevladati takva sumnja u Isusovo uskrsnuće. Jedan nam po- 
gled u njegov značaj pruža njegov usklik nekoliko dana prije 
kad se Isus uputio u Judeju gdje je u Betaniji uskrisio Lazara. 
Apostoli su učitelja odvraćali od tog puta, jer su ga Židovi 
malo prije htjeli kamenovati pa su se bojali za njegov život. 
Kad je Gospodin ustrajao u svojoj odluci, Toma je kazao svo- 
jim suučenicima: »Hajdemo i mi da umremo s njim!« (Iv 11, 
16). Usklik je to sangvinika koji je Isusa veoma ljubio i posve 
mu se predao. Zatim se dogodilo da je ljubljeni Učitelj umro 
na križu dok se njima, na njegov zahtjev (18, 8), nije ništa 
dogodilo. Nemamo podataka o tome kako su sve to doživjeli 
pojedini apostoli, ali je značajno da se Toma udaljio od sudru- 
gova i nije s njima proveo sretni dan Uskrsa. Asketski mu 
pisci nekako predbacuju što se udaljio od zajednice, valjda je 
Toma u svojem pesimizmu, koji je često bliz sangviničnoj na- 
navi, tu tragediju negdje na osami doživljavao dublje nego 
ostali. 

Lippert nastoji psihološki prodrijeti u Tominu dušu pa 
piše kako ima duša koje zahvati takva žalost da se ne mogu 
osloboditi. Prema mjeri njihove ljubavi izgubljene osobe u 
njima nastane silna praznina koju onda ispuni takva žalost da 
se ne da ni čim zamijeniti. Ako je tako bilo kod Tome, ne 
treba se čuditi da mu duša nije bila spremna prihvatiti vijest 
o Isusovu uskrsnuću i svu sreću koju je ona donosila. Lippert 
ima pravo kad dalje kaže kako ima tako sretnih, osobito ne- 
nadnih doživljaja da se duša zna s njima u sebi i oko sebe bo- 
riti kao da ih smatra nemogućima. »Tako i Tomom prevladava 
bolan osjećaj njegove malenkosti prema veličini iznenadne vi- 

jesti o uskrsnuću koja traži da uđe u njegovo biće. Čini mu 
se da bi u toj sreći propao, pa da se mora boriti protiv tog 
mora sreće koje hoće da ga proguta.« Isti pisac nadodaje da 
ponekad i najsvjetlija istina ima u sebi nešto odbojno, pa da 
i u njezinu svjetlu tražimo neko tamno mjesto gdje bismo se 
mogli sakriti od sjaja istine koji zasljepljuje. Nešto slično do- 
življavaju konvertiti na svom putu do punog spoznanja i pri- 
znanja Boga. Može nam Tomin zahtjev po opipljivom dokazu 
Isusova uskrsnuća izgledati djetinski naivan, ali i to je spo- 
sobna tražiti ljudska duša. Bog je i to dopustio da još više 
učvrsti našu vjeru u Uskrsloga. 

Toma je svojim priznanjem, o kojemu je bila riječ 2. va- 
zmene nedjelje, na pogled Kristova ljudskog tijela priznao da 
je pred njim njegov Gospodin i Bog. Isusove riječi, upravljene 
Tomi i svima, kako treba vjerovati ono što se ne vidi, bile su 
ujedno i odgovor na Tomino pitanje kod zadnje večere. Uči- 
telj im je tada govorio da ide k Ocu i da će opet doći po njih, 
te prema tome da znaju njegov cilj i put. Tada se javio Toma: 
»Gospodine, ne znamo kamo ideš. Kako bismo mogli pozna- 
vati put?« (Iv 14, 15). Tada je Isus kazao one velike riječi: »Ja 
sam put, istina i život«. Sada je Toma mnogo bolje razumio 
njihov smisao, a s njime i mi koji se Tominom preporođenom 
vjerom hranimo s dvaju stolova Kristove istine i njegova 
života. 


22. VII: SV. MARIJA MAGDALENA 


i. č. Pj 3, 1-4a: Nađoh onoga koga ljubi duša moja. (str. 645) 
Ili: 2 Kor 5, 14-17: Mi sad više ne poznajemo Krista po tijelu. 
(str. 154) 


P. p. 62, 2. 3-4. 5-6. 8-9 (str. 515) 
P. Tebe žeđa duša moja, Gospodine Bože moj! 


Sada je i liturgija prihvatila mišljenje egzegeta da Marija 
iz Magdale, koja se našla pod Isusovim križem i prva ga vi- 
djela u uskrsno jutro, nije istovjetna s Lazarovom sestrom Ma- 
rijom ni s javnom grješnicom o kojoj piše Luka (7, 36-50). Nje- 
zin je uskrsni značaj istaknut u novoj ulaznoj pjesmi i molitvi: 
»Bože, čiji je Jedinorođenac povjerio Mariji Magdaleni prije 
svih da navijesti uskrsno veselje, podaj, molimo, da njezinim 
zagovorom i primjerom propovijedamo živoga Krista i da ga 
ugledamo kako kraljuje u tvojoj slavi.« Marijino čeznuće ko- 
jim je tražila Krista, o čemu govori evanđelje, 1. čitanje pri- 
kazuje odlomkom iz Pjesme nad pjesmama u kojoj Židovi i 

mi kršćani u biti gledamo opjevanu ljubav između Boga i iza- 
branog naroda, dotično između Krista i njegove Crkve (Kri- 
netzki). Zaručnica traži ljubljenoga lutajući gradom i po noći. 
Pita gradske čuvare da li su vidjeli njezina dragoga. Ne spo- 
minje mu ime, ta njega mora svatko poznavati. I Marija Ma- 
gdalena pita osobu, za koju je držala da je vrtlar, o Isusu ne 
navodeći njegovo ime. Zaručnica je dragoga našla netom je 
pošla od čuvarA; a Marija ga je prepoznala u tobožnjem 
vrtlaru. Za obje vrijedi izraz sreće istaknut u naslovu. 


Kome ne odgovara to čitanje može uzeti adlomak iz 2. po- 


slanice Korinćanima koji smo već imali 10. subote i 12. B ne- 
djelje kroz godinu. Iz njega se na Mariju Magdalenu može pri- 
mijeniti više redaka. Tako odmah prvi koji govori o Kristovoj 
ljubavi koja Pavla i svakoga drugog zanosi pri pomisli da je 
Isus umro za nas. Zatim se spominje Kristovo uskrsnuće. Či- 
tavo djelo njegova otkupljenja traži od svih otkupljenih da 
više ne žive za same sebe, kao što je Marija bila poučena da 
joj treba čekati smrt kako bi mogla posve uživati u društvu 
svog Učitelja. Pavlove riječi, koje su istaknute u naslovu, da 
više ne poznajemo Krista po tijelu, vrijede za sve naraštaje do 
konca svijeta u istom smislu u kojemu je Isus rekao Mariji da 
ga se ne dotiče. Uskrsli je Krist sve učinio novo, sve je prožeo 
svojim duhom. Od nas se traži živa vjera da održimo što smo 
primili na krštenju. 

Čežnji Marije Magdalene pridružujemo se i mi psalmom 
63. koji je spjevao netko progonjen. Krinetzki misli da je jad- 
nik našao utočište u hramu gdje je i prenoćio (r. 7) i pjesmom 
punom čežnje i ljubavi izražava svoje pouzdanje u Boga. Odu- 
ševljeni izrazi i lijepe slike postižu vrhunac u izjavi da mu je 
Božja ljubav draža i od života. Takovu je onda lako obećati da 
će slaviti Boga za svega svog života. Neka to bude uvijek izno- 
va i naša odluka! 


Ev. Iv 20, 1-2. 11-18: Ženo, zašto plačeš? Koga tražiš? (str. 97) 


Isusova su ukazanja poslije uskrsnuća vrlo tajanstvena, a 
napose ovo Mariji Magdaleni. Stoga se njim toliko bave crk- 
veni oci nastojeći iz njega izvući što više duhovne koristi. Uz 
ono što je rečeno na uskrsni utorak (11) podsjetimo se i na to 
da je duševno stanje Marijino moglo biti ponešto slično To- 
minu, o čemu je bilo govora gore na njegov blagdan. Teolozi 
misle da proslavljeno tijelo ima i to svojstvo da se ukaže u li- 
ku kako kada hoće. To bi nam moglo protumačiti kako zapla- 
kana Marija nije mogla odmah prepoznati Isusa koga je držala 
mrtvim i tražila samo njegov leš. Stoga nije ni napuštala grob 

koji joj služi za utjehu. Da se još više ulješi, sagnula se prema 
grobu da gleda barem mjesto gdje je bilo položeno mrtvo 
tijelo« (Krizostom). I Marijina riječ »Uzeše moga Gospodina« 
svjedoči o velikoj ljubavi koju je još uvijek osjećala i prema 
mrtvom Isusu. Ako još nije imala toliko vjere u Uskrsloga da 
joj se taj mogao posve otkriti, pitanjem kojim joj se obratio 
htio joj je pomoći u traženju. Ona sa svoje strane ne propušta 
nijednu priliku da nešto dozna o Ljubljenome. Svatko joj je 
prikladan da joj pomogne naći koga ona traži. Zatim slijedi 
samo po jedna izmjenična riječ — koje nam je Ivan sačuvao 
kako su izgovorene: Mari4m-Rabbuni — pa da i Marija doživi 
svu sreću Uskrsa. »Kad je Isus nazočan, sve je dobro i ništa 
nije teško; a kad Isusa nema, sve je teško. Kad Isus ne govori 
u tebi, tad je utjeha slaba; ali ako Isus progovori samo jednu 
riječ, osjeća se velika utjeha« (Nasljeduj Krista II 8). 

Još je zagonetnija riječ kojom Isus brani Mariji da ga se 
dotakne. To nije branio drugim pobožnim ženama koje mu 
obujmiše noge (Mt 28, 9), a apostole je i posebno Tomu pozvao 
da ga se slobodno dotiču (Lk 24, 39; Iv 20, 27). Mnogi Isusovu 
zabranu tumače u vezi sa zadatkom koji on povjerava Mariji: 
da javi apostolima ne samo ono što je naručio ženama, tj. da 
je uskrsnuo i da će ga vidjeti u Galileji, nego da odlazi k Ocu. 
Tu nije istaknuta samo činjenica njegova uskrsnuća nego i sve 
njegovo značenje: Kristova vječna proslava koja će jednom 
biti i njihova. To je Marija imala kazati onima koje Isus ovdje 
po prvi put naziva svojom braćom. Spominjući svog Oca i nji- 
hova Oca on time, prema Augustinu, ističe da je njegov odnos 
prema zajedničkom Ocu drukčiji od njihova: samo je on pravi 
Sin Božji, da oni su Očevi posinci. Ni Mariji dakle nije bilo 
dano da već sada uživa u njegovoj tjelesnoj prisutnosti za du- 
lje vremena — a ovo je »dulje« opravdano u grčkom izvorniku 
gdje stoji negacija s imperativom prezenta, čime se zabranjuje 
započeta radnja, dok da se uopće ne započne, izražava se nega- 
cijom s imperativom aorista (nekako kao naše: da me se nisi 
dotakao!). U svakom slučaju, to je i za Mariju rezervirano tek 
u vječnosti kod zajedničkog Oca. 

Crkveni učitelji s tim u vezi naglašavaju kako je i nama 
dano da ovdje Isusa gledamo samo očima vjere i pod euharis- 
tijskom koprenom. Gledanje licem u lice i neograničeno posje- 
dovanje ljubljenog Spasitelja bit će vječna nagrada za našu 
vremenitu vjeru i za ljubav kojom ga za života na zemlji pri- 
mamo u pričesti. Stoga nas Crkva danas uči da molimo: »Sve- 
to primanje tvojih otajstava, Gospodine, neka nam ulije onu 

trajnu ljubav kojom je blažena Marija Magdalena neprestano 
prianjala uz svog Učitelja Krista«, 


25. VII: SV. JAKOV, apostol 


1.č. 2 Kor 4, 7-15: Uvijek na svom tijelu nosimo smrtne iii 
Isusove. (str. 154) 


P. p. 125, 1-2ab. 2ed-3. 4-5. 6 (str. 572) 
P. Oni koji siju u suzama, žanju u pjesmi. 


Kao i kod ostalih svetaca koji su spomenuti u Evanđelju, 
tako se i na blagdan ovog apostola uzima u novom Misalu što 
više evanđeoskih tekstova koji se odnose na njega. Misu po- 
činjemo ulaznom pjesmom: »Kad je Isus prolazio pokraj Gali- 
lejskog mora, opazi Jakova Zebedejeva i brata mu Ivana gdje 
krpe mreže, i pozva ih« (Mt 4, 18, 21). Molitva se oslanja na 
činjenicu da je Jakov prvi od apostola umro mučeničkom 
smrću: »Svemogući vječni Bože, koji si prvine svojih apostola 
posvetio krvlju blaženog Jakova, daj svojoj Crkvi, molimo, da 
je utvrđuje njegovo svjedočenje i da je uvijek pomaže nje- 
gova zaštita.« Za shvaćanje molitve nad darovima treba se sje- 
titi da Isus sa svojom mukom povezuje i mučeničku smrt apo- 
stola te oboje naziva krštenjem (Mk 10, 38. 39), a kod Luke 
(12, 50) i drugom prigodom govori o krštenju svoje muke za 
kojom čezne. To Gospodnje krštenje otajstveno obnavljamo u 
misi pa na početku žrtve molimo: »Očisti nas, Gospodine, spa- 
sonosnim krštenjem muke svoga Sina da na blagdan svetog 
Jakova, koji je prvi od apostola postao dionikom njegova ka- 
leža, prinesemo tebi ugodnu žrtvu.« 

Te nas liturgijske misli, posve prožete evanđeljem, spre- 
maju da radije poslušamo oduža biblijska čitanja. O prvome 
smo razmatrali 11. petak kroz godinu i još potonje 9. i 10. B 
nedjelje. Danas Crkva primjenjuje na Jakova ono što Pa- 
vao govori o sebi. Ona to čini s punim pravom, jer su sve apo- 
stole u njihovu djelovanju pratile slične muke. Drukčije ne 
može ni biti jer ih je poslao božanski Mučenik. »On ima pravo 
od svojih učenika zahtijevati ljubav, jer je on tu ljubav obja- 
vio cijenom križa. On nije sebe stavio u središte kao cilj u tom 
smislu da sebi osigura zgodan i ugodan život u toj mučenoj 
povijesti (svijeta), nego je sebe postavio u središte kao žrtvu, 
kao potpunog darovatelja samoga sebe da bi potpunim preda- 
njem samoga sebe bio liječnik te mučene povijesti i oslobodi- 
telj čovjeka« (nadbiskup Kuharić). Apostolat nije kristovski 

ako nije prožet trpljenjem. Na to, pozivajući se na te riječi 
apostola, upozorava II vat. sabor osobito apostolske radnike 
na najtežim područjima: u misijama (M 25) i u dekristijanizi- 
ranim sredinama (L 15). Stoga nije dosta raditi i moliti, pa ni 
samo prikazivati misnu žrtvu, jer i ona redovito postaje du- 
šama korisna kad njoj pridružimo svoje osobno trpljenje. To 
vrijedi za svećenike i za sve vjernike (B 12; C 34). 

Govor o trpljenju ne smije biti žalostan. Kad je Jakov (Dj 
12, 2) podnosio mučeničku smrt o Pashi god. 42. (44), sigurno 
se živo sjećao ne samo Isusove smrti nego i njegova uskrsnuća. 
I čitanje odmah govori o našem uvjerenju da će onaj koji je 
uskrisio Gospodina Isusa uskrisiti i nas, apostole skupa s vjer- 
nicima za koje su se oni trudili i žrtvovali. O tom dvostrukom 
vidu apostolata, o mučnoj sjetvi i radosnoj žetvi pjeva i dana- 
šnji pripj. psalam. S kršćanskog stanovišta treba uvijek imati 
pred očima da je sjetva kratkotrajna, a žetva vječna. Kako je 
malo trajalo apostolsko djelovanje Jakova, a kroz stoljeća mu 
je grob u Komposteli najslavniji poslije Petrova i Pavlova. Na 
nebu mu je pak slava osigurana kroz svu vječnost. 


Ev. Mt 20, 20-28: Moj ćete kalež piti. (str. 18) 


Za danas se moglo odrediti neko drugo evanđelje u koje- 
mu se također govori o apostolu Jakovu: o njegovu pozivu za 
apostola, o njegovoj revnosti kad je Isus njega i brata mu Iva- 
na nazvao sinovima groma (Mk 3, 17), o njegovoj prisutnosti 
kod uskrisenja Jairove kćeri (Mk 9, 37), kod Isusova preobra- 
ženja (Mt 17, 1), ili kod agonije u Getsemaniju (Mt 26, 37). 
Crkva je smatrala najkorisnijim da ostane isti odlomak kao u 
starom Misalu, jer nam je svima najpotrebnije da uvijek iznova 
prođemo lekciju o trpljenju i služenju. Razmotrili smo je 2. 
korizm. srijede (i još 8. srijede kroz godinu po Marku), ali je 
treba ponavljati, jer tu lekciju uvijek najlakše zaboravimo, mi 
i naši domaći. Nije išla u glavu ni apostolima u Isusovoj školi. 
Tri puta je Gospodin najavio svoju muku i sva tri puta oni 
ga nisu razumjeli (Mt 16, 22-23). Drugi su se put učenici po- 
čeli prepirati tko je od njih najveći (Mk 9, 33-35). Treći put 
imamo ovu neumjesnu molbu Jakova i Ivana, dotično njihove 
majke. Matej kao da štedi svoja dva druga pa tu molbu stavlja 
u usta njihove majke, dok Petar-Marko (10, 35-40) tereti samo 
sinove. Sigurno su krivi barem u tom što su pustili majku da 
za njih pita u Isusa prva mjesta, a oni se pridružili toj molbi. 
Oni su morali biti bolje poučeni i više prosvjetljeni od majke. 

Bog je dopustio da upoznamo i tu ograničenost apostola. 
Isus nam je tom prigodom ostavio svima u amanet svoju veliku 

preporuku o međusobnom služenju. S tim služenjem u vezi 
nadbiskup Kuharić je kazao 28. I 1971. svećenicima u Zagrebu: 
»Ako nismo pripravni pred Bogom i pred ovim izmučenim čo- 
vječanstvom i pred ovim izmučenim narodom mi svećenici 
ovoga naroda staviti ruku na srce i ispitati svoju savjest kako 
mi vodimo taj narod, kako mi služimo tome narodu, kakvu 
smo cijenu pripravni platiti da bi naša služba tom narodu bila 
zaista velikodušna i potpuna, onda mi nećemo izvršiti svoje 
služenje pošteno, ni iskreno, ni dosljedno!... Moramo biti hu- 
mani pred tim malim ljudima! Valjda znamo u kakvoj situa- 
ciji žive. I oni se pitaju: što ti naši svećenici kane sada učiniti! 
Vi znate što oni očekuju od nas. Očekuju od nas ništa više ni 
manje nego objavu samoga Isusa Krista! Duh samoga Isusa 
Krista! Čovjekoljublje samoga Isusa Krista (Tit 3, 4)! Ljubav 
Isusa Krista! I siromaštvo Isusa Krista, i čistoću Isusa Krista, 
i onu poslušnost Isusa Krista kojom je on pošao na križ da bi 
bio otkupitelj i osloboditelj svijeta!« 


26. VII: SV. JOAKIM I ANA, roditelji Bl. Dj. Marije 


1. č. Sir 44, 1. 10-15: Njihovo ime živi za sva pokoljenja. (str. 
701) 

P. p. 131, 11. 13-14. 17-18 (str. 574-5) 

P. (Lk 1, 32a) Gospodin Bog dat će mu prijestolje Davida, oca 
njegova. 


Zajednički blagdan sv. Joakima i Ane jedno je od vrlo 
sretnih rješenja novog Rimskog kalendara. Njihova je veličina 
u tome što su rodili i odgojili Spasiteljevu i našu Majku, pa 
je pravo da ih štujemo zajedno. To neće smetati ni mjestima 
gdje je sv. Ana zaštitnica, a štovanje je sv. Joakima ionako mnno- 
go rjeđe. Kao što je poznato, Biblija ih ne spominje. To je le- 
gendama nadopunilo tzv. Jakovljevo Protoevanđelje iz 2. sto- 
ljeća. Kako je rastao Gospin kult tako je počelo i liturgijsko 
štovanje njezinih roditelja, i to najprije majke Ane na Istoku 
u šestom, a na Zapadu u osmom stoljeću. Njihovo nam znače- 
nje najljepše iznose današnje misne molitve: »Gospodine Bo- 
že naših otaca, koji si blaženom Joakimu i Ani dao milost da 
se od njih rodi Majka tvoga utjelovljenog Sina, podaj po mo- 
litvama obojice da postignemo spasenje obećano tvojem na- 
rodu. — Primi, molimo, Gospodine, darove naše odanosti i daj 
da postanemo dionici onoga blagoslova koji si obećao Abra- 
hamu i njegovu potomstvu. — Bože, koji si htio da se tvoj Je- 

dinorođenac rodi od ljudi, kako bismo se mi divnim otajstvom 
preporađali u tebi, molimo da nas, koje si nahranio kruhom za 
djecu, blagohotno posvetiš svojim duhom posinjenja.« 

»Samo narod koji mrtve štuje, na prošlosti budućnost si 
snuje.« Stoga je mudri Ben Sirah pozvao svoje sunarodnjake 
da časte svoje slavne muževe i pretke. To uvijek traži zahval- 
nost za sve što su oni namrli svojim potomcima, a i korist ko- 
ju mlađi stiču njihovim primjerima. Ako to vrijedi za sve ve- 
likane, ni s kojim drugim veličinama mi kršćani nismo du- 
hovno toliko povezani koliko s precima izabranog naroda. Oni 
su i naši praoci u vjeri. Na sasvim poseban način to vrijedi za 
roditelje Majke utjelovljenoga Sina Božjega, našega Spasitelja. 
Oni zapravo Židovima ništa ne znače, sva je njihova veličina 
zasjala tek u NZ-u. Tu je bogata njihova baština, tu njihova 
loza ostaje dovijeka, tu se ne briše njihova dika, tu im slavu 
naviješta Crkva. Ništa potanje ne znamo o Joakimu i Ani, ali 
je dosta ono što sigurno znamo: dugujemo im Božju i svoju 
Majku Mariju. Budući da obilje Božjih milosti odgovara za- 
datku koji je Bog nekome namijenio, pouzdano možemo vjero- 
vati da je to obilje kod roditelja Bl. Dj. Marije bilo izvanredno 
veliko. Oni nisu bili svjesni svoje velike uloge, ali je to ništa ne 
umanjuje, dapače ih u očima vjernika čini još većima. I u zem- 
lji je duboko usađeno korjenje koje hrani stabljiku i njezin 
plod. 

Pripj. psalmom, koji slavi Davida i njegovo potomstvo, 
sjećamo se Ješejeve mladice na kojoj je, preko Davida i osta- 
lih potomaka do Marije, procvao i sazreo božanski plod. Psa- 
lam govori o Sionu što ga je Bog odabrao sebi za sjedište. A 
kako starozavjetni Sion označuje novozavjetnu Crkvu, u toj 
slici gledamo Crkvu i Mariju koja je Majka Crkve. Marija je i 
u Crkvi, jer je i njoj bilo potrebno otkupljenje i ona bila prva 
otkupljena. Ona je ujedno i Majka Otkupitelja. Nešto od slave 
njezina božanskog Sina prelazi natrag i na njezine roditelje 
koje danas slavimo. S pravom je danas Crkva započela misu 
pjesmom: »Hvalimo Joakima i Anu u njihovu rodu, jer im je 
Bog dao blagoslov svih naroda.« Rodili su blagoslovljenu me- 
đu svim ženama. 


Ev. Mt 13, 16-17: Mnogi su proroci i pravednici željeli vidjeti 
što vi vidite. (str. 12) 


Današnja dva retka možemo uzeti u razmatranje obrnu- 
tim redom. Teško nam je i zamisliti čežnju kojom je izabrani 
narod očekivao Mesiju. Nešto nam o tome govori veselje starca 
Šimuna kad je na rukama držao božansko Djetešce i odmah se 

pokazao spremnim da umre kad je doživio dolazak Mesije. O 
čežnji starozavjetnih proroka i pravednika slušamo u advent- 
skoj liturgiji. Pjesnici su raznih naroda naviještali da mora 
doći netko koji će ljude osloboditi blata u koje su sve dublje 
upadali. Eto i sam Spasitelj potvrđuje i na neki način oprav- 
dava svu tu čežnju starih. Njegova je izreka još snažnija kad 
se pogleda njezin kontekst. Gospodin se tada s velikom gor- 
košću tužio na svoje suvremenike koji ga nipošto nisu htjeli 
priznati za obećanog Mesiju. Prava tragika jednog naroda koji 
nije znao spoznati određeno vrijeme kad ga je Bog pohodio 
(Lk 19, 44)! A koliko li je razočaranje, ljudski govoreći, to 
predstavljalo i za Spasitelja! 

»Obzirno je rečeno ,što vi vidite', a da nije to potanje 
označeno. No prije smo slušali o »tajnama nebeskog kraljev- 
stva« (Mt 13 ,11). U biti je izraženo jedno te isto: sam Isus. 
Stvarnost Božjeg gospodstva, njegov milosni dolazak i objava 
u Mesiji, u Isusu! To se moglo vidjeti i čuti! Neki su ostali 
slijepi i gluhi, a drugi su vidjeli i shvatili« (Trilling). Eto, ni 
najbliži suradnici toga povijesnog zbivanja nisu bili sretni kao 
Isusovi suvremenici. Njima sam Božji Sin kaže: »Blago va- 
ma!« Crkva to primjenjuje i na nas, jer smo svi mu dionici Bo- 
žjeg pohoda i Božje prisutnosti. S toga smo vidika mi sretniji 
i od samih roditelja Bl. Dj. Marije. Njih evanđelje ni ne spo 
minje, a nama je ono čitavo na raspolaganju da ga shvatimo 
i doživljavamo, ono je posve naše. Od Isusa, od svega onoga 
što nam je on donio i ostavio, svijet ima svoj duboki smisao, 
svoj vječni cilj. Dakako, to vrijedi u punom smislu za one koji 
rado slušaju govor o Božjim otajstvima i u vjeri ih gledaju. 
No to je svima omogućeno uz malo dobre volje. Hraneći se s 
obaju božanskih stolova mislimo na sve ljude. 


